(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΣΤ΄

Παρασκευή, 08 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Α. Δεληκάρη, σελ.
3. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Χαϊδαρίου, το ιδιωτικό Δημοτικό Σχολείο «Παιδαγωγική Πειραιά», το Πειραματικό Σχολείο Πανεπιστημίου Αθηνών», το 4ο Γενικό Λύκειο Χαλανδρίου, το Γυμνάσιο Αταλάντης Φθιώτιδας, το 1ο Γενικό Λύκειο Ηγουμενίτσας και από το 11ο Δημοτικό Σχολείο Κατερίνης, σελ.
4. Αναφορά στην οπαδική βία και ευχές μας για ταχεία ανάρρωση στο νεαρό αστυνομικό, που τραυματίστηκε σοβαρά κατά τη διάρκεια του αγώνα Ολυμπιακού-Παναθηναϊκού στο Ρέντη, σελ.
5. Επί διαδικαστικού θέματος, σελ.
6. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Δευτέρας 11 Δεκεμβρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις». , σελ.
3. Κατάθεση σχεδίου νόμου:

Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Ανάπτυξης, Προστασίας του Πολίτη, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν σήμερα 8.12.2023 σχέδιο νόμου «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις», σελ.
4. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου. Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο». Απλοποίηση και επιτάχυνση των διαδικασιών μεταβίβασης ακινήτων. Ρυθμίσεις αρμοδιότητας Υπουργείου Ψηφιακής Διακυβέρνησης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην οπαδική βία και ευχές μας για ταχεία ανάρρωση στο νεαρό αστυνομικό, που τραυματίστηκε σοβαρά κατά τη διάρκεια του αγώνα Ολυμπιακού-Παναθηναϊκού στο Ρέντη:
 ΒΡΕΤΤΟΣ Ν. , σελ.
 ΓΙΑΤΣΙΟΣ Ι. , σελ.
 ΓΚΙΚΑΣ Σ. , σελ.
 ΔΕΛΗΚΑΡΗ Α. , σελ.
 ΔΕΛΗΣ Ι. , σελ.
 ΔΗΜΗΤΡΟΚΑΛΛΗΣ Ι. , σελ.
 ΘΡΑΣΚΙΑ Ο. , σελ.
 ΚΑΦΟΥΡΟΣ Μ. , σελ.
 ΚΕΦΑΛΑ Γ. , σελ.
 ΚΙΚΙΛΙΑΣ Β. , σελ.
 ΚΟΝΤΗΣ Ι. , σελ.
 ΚΟΥΛΚΟΥΔΙΝΑΣ Σ. , σελ.
 ΚΤΙΣΤΑΚΗΣ Ε. , σελ.
 ΚΥΡΙΑΖΙΔΗΣ Δ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΑΡΚΟΠΟΥΛΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Θ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΙΕΡΡΑΚΑΚΗΣ Κ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΠΟΛΑΚΗΣ Π. , σελ.
 ΠΟΥΛΑΣ Α. , σελ.
 ΤΖΟΥΦΗ Μ. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΧΡΙΣΤΟΔΟΥΛΑΚΗΣ Ε. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΚΟΥΛΚΟΥΔΙΝΑΣ Σ. , σελ.
 ΛΑΜΠΡΟΥΛΗΣ Γ. , σελ.
 ΜΑΝΤΖΟΣ Δ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.

Γ. Επί προσωπικού θέματος:
 ΒΡΕΤΤΟΣ Ν. , σελ.

Δ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:
 ΑΣΗΜΑΚΟΠΟΥΛΟΥ Σ. , σελ.
 ΔΕΛΗΣ Ι. , σελ.
 ΘΡΑΣΚΙΑ Ο. , σελ.
 ΚΑΖΑΜΙΑΣ Α. , σελ.
 ΚΑΤΣΙΒΑΡΔΑΣ Χ. , σελ.
 ΛΙΝΟΥ Α. , σελ.
 ΛΥΤΡΙΒΗ Ι. , σελ.
 ΜΑΝΤΖΟΣ Δ. , σελ.
 ΜΠΙΜΠΙΛΑΣ Σ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΙΕΡΡΑΚΑΚΗΣ Κ. , σελ.
 ΠΛΕΥΡΗΣ Α. , σελ.
 ΤΖΟΥΦΗ Μ. , σελ.
 ΧΡΗΣΤΙΔΗΣ Π. , σελ.

Ε. Επί του σχεδίου νόμου του Υπουργείου Κλιματικής Κρίσης και Πολιτικής Προστασίας:
 ΑΘΑΝΑΣΙΟΥ Μ. , σελ.
 ΑΥΛΩΝΙΤΗΣ Α. , σελ.
 ΒΑΛΤΟΓΙΑΝΝΗΣ Δ. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΟΣ Ν. , σελ.
 ΓΙΑΤΣΙΟΣ Ι. , σελ.
 ΓΚΙΚΑΣ Σ. , σελ.
 ΔΕΛΗΣ Ι. , σελ.
 ΔΗΜΗΤΡΟΚΑΛΛΗΣ Ι. , σελ.
 ΔΙΓΕΝΗ Α. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΦΟΥΡΟΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΦΑΛΑ Γ. , σελ.
 ΚΙΚΙΛΙΑΣ Β. , σελ.
 ΚΟΝΣΟΛΑΣ Ε. , σελ.
 ΚΟΝΤΗΣ Ι. , σελ.
 ΚΟΥΛΚΟΥΔΙΝΑΣ Σ. , σελ.
 ΚΤΕΝΑ Α. , σελ.
 ΚΤΙΣΤΑΚΗΣ Ε. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΜΠΑΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΪΩΑΝΝΟΥ Α. , σελ.
 ΠΕΡΚΑ Θ. , σελ.
 ΠΟΛΑΚΗΣ Π. , σελ.
 ΠΟΥΛΑΣ Α. , σελ.
 ΣΤΥΛΙΟΣ Γ. , σελ.
 ΤΟΥΡΝΑΣ Ε. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΣΤ΄

Παρασκευή 8 Δεκεμβρίου 2023

Αθήνα, σήμερα στις 8 Δεκεμβρίου 2023, ημέρα Παρασκευή και ώρα 9.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-12-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΕ΄ συνεδριάσεώς του, της Πέμπτης 7 Δεκεμβρίου 2023 σε ό,τι αφορά την ψήφιση στο σύνολο του σχεδίου νόμου: «Μέτρα για τον περιορισμό της φοροδιαφυγής και άλλες επείγουσες διατάξεις».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Θα ξεκινήσουμε με την εισηγήτρια από τον ΣΥΡΙΖΑ, την κ. Αθηνά Λινού.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Πρόεδρε, μπορώ να πάρω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία συνάδελφε.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Πρόεδρε, κύριε Υπουργέ, αγαπητοί Βουλευτές, θα θέλαμε πριν ξεκινήσουμε και μπούμε στην ουσία της συζήτησης για την κύρωση του νομοσχεδίου, να εκφράσουμε την αγωνία μας αλλά και τις ευχές μας για ανάρρωση στο νεαρό αστυνομικό, μετά τα επεισόδια οπαδικής βίας για μια ακόμη φορά, που βρίσκεται στο Γενικό Κρατικό της Νίκαιας.

Να πούμε ότι ο ΣΥΡΙΖΑ - Προοδευτική Συμμαχία από την πρώτη στιγμή βρέθηκε στο Γενικό Κρατικό με κλιμάκιο αποτελούμενο από τον κ. Μεϊκόπουλο, τον κ. Μπάρκα και την πρώην Στρατηγό της Αστυνομίας, την κ. Τσιριγώτη, για να δει τι συμβαίνει. Νομίζω ότι είναι κοινός τόπος και τεράστια ανάγκη αυτής της κοινωνίας να αντιμετωπίσουμε όχι μόνο κατασταλτικά αλλά εν τη γενέσει τους αυτά τα περιστατικά βίας που ολοένα και πληθαίνουν με διάφορες μορφές.

Η οπαδική βία νομίζω, ότι έχει πάρει μια μορφή ανεξέλεγκτη πια στη χώρα μας. Μιλάμε για έναν αγώνα βόλεϊ που οι οπαδοί επιτέθηκαν με τον τρόπο που έγινε, όπως είδαμε όλοι μας χθες, δυστυχώς, στις ομάδες των ΜΑΤ, αλλά για μία ακόμη φορά ένας νέος άνθρωπος αυτή τη στιγμή δίνει μάχη για τη ζωή του. Οπότε νομίζω ότι αυτό είναι ένα θέμα που πρέπει να μας απασχολήσει μέχρι πραγματικά να υπάρχει μια μέρα που αυτό δεν θα είναι καθημερινό φαινόμενο, δεν θα υπάρχουν τουλάχιστον οι μισές ειδήσεις να μας απασχολούν στα δελτία ειδήσεων που να αφορούν τη βία είτε έξω από τα γήπεδα είτε έξω από τα σχολεία είτε στις γειτονιές μας. Οπότε για την ώρα θα περιοριστούμε στο να εκφράσουμε τις ευχές μας στον άνθρωπο που δίνει μάχη για τη ζωή του. Τι να πω άλλο; Νομίζω ότι είναι ουτοπικό να πούμε να μην δούμε ξανά τέτοια φαινόμενα αν δεν υπάρχουν πραγματικές δράσεις και πολιτικές σχετικά.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, με βάση αυτό το συμβάν προφανέστατα να εκφράσουμε τα περαστικά μας. Η σκέψη μας βρίσκεται δίπλα ακριβώς στον αστυνομικό και στην οικογένειά του. Είναι ένας από τους ανθρώπους που καθημερινά δίνουν μια μάχη. Καθημερινά οι αστυνομικοί βρίσκονται για να προστατεύουν όλους εμάς και την κοινωνία από το έγκλημα το οργανωμένο και μη και καθημερινά ρισκάρουν την ίδια τους τη ζωή.

Ελπίζουμε ότι όλα θα πάνε καλά για τον συγκεκριμένο αστυνομικό και οπωσδήποτε τάχιστα να βρεθούν οι δράστες αυτής της δολοφονικής επίθεσης και να λογοδοτήσουν άμεσα στη δικαιοσύνη, γνωρίζοντας η οικογένειά του και αυτός ο άνθρωπος ότι όλοι είμαστε δίπλα του και είμαστε ευγνώμονες για όσα προσφέρουν στην κοινωνία.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Χρηστίδη, θέλετε τον λόγο;

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, θα τα πω στην συνέχεια.

**ΠΡΟΕΔΡΕΥΩΝ (Ιωάννης Πλακιωτάκης):** Επανερχόμενοι στο νομοσχέδιο, κυρία Λινού έχετε τον λόγο για πέντε λεπτά.

**ΑΘΗΝΑ ΛΙΝΟΥ:** Ευχαριστώ πάρα πολύ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, θα ήθελα να πω ότι στην πρώτη ανάγνωση η διακρατική συμφωνία φαίνεται ότι είναι εντελώς αθώα, είναι καλών προθέσεων, ειδικά αν λάβουμε υπ’ όψιν μας και τις ιδιαίτερες σχέσεις που έχουμε με την αδελφή χώρα την Κύπρο.

Όμως, την Τετάρτη εκφράστηκαν απορίες από τις εισηγήτριες και τους εισηγητές της Αντιπολίτευσης ως προς το τι επιπλέον προσφέρει αυτή η συμφωνία; Κατά την άποψή μας είναι ότι δεν προσφέρει καμμία επιτάχυνση της διαδικασίας, γιατί έτσι κι αλλιώς με το ν.4957/22 προβλέπεται ακριβώς το ίδιο διάστημα για το ΔΟΑΤΑΠ που δίνουμε και στον αντίστοιχο οργανισμό της Κύπρου.

Άρα, ποια είναι η ουσία; Γιατί έχουμε αυτή τη συμφωνία; H ουσία, κύριοι συνάδελφοι, είναι ότι απεμπολούμε τη δυνατότητα του ελληνικού κράτους μέσω του ΔΟΑΤΑΠ να επικαιροποιεί με απλές διαδικασίες το εθνικό μητρώο των αλλοδαπών ιδρυμάτων, χωρίς δηλαδή ουσιαστικό έλεγχο. Αυτό δεν το λέει η συμφωνία -αυτό θα μας πουν οι συνάδελφοι και ο Υπουργός-, προκύπτει, όμως, από τις διατάξεις του νόμου του ΄22.

Τι προβλέπει αυτός ο νόμος, που είναι πολύ σημαντικό για να πάρουμε την απόφασή μας; Προβλέπει ότι εντάσσονται στο εθνικό μητρώο αυτοδικαίως τα ιδρύματα της αλλοδαπής και οι τίτλοι που δίνουν αυτά τα ιδρύματα, όταν υπάρχει διακρατική συμφωνία. Αυτή που έχουμε μπροστά μας και είναι προς κύρωση είναι μια διακρατική συμφωνία, μια διακρατική συμφωνία που αν κυρωθεί, θα έχει την αυξημένη τυπική ισχύ το άρθρο 28, παράγραφος 1 του Συντάγματος. Δηλαδή, θα υπερισχύει από κάθε αντίθετη διάταξη νόμου. Τι σημαίνει αυτό; Αυτοματοποίηση της διαδικασίας –για την οποία μιλήσαμε και την Τετάρτη-, η οποία δεν προκύπτει ευθέως από τη συμφωνία. Δηλαδή, τα κυπριακά ιδρύματα που βρίσκονται στον κατάλογο που δίνουμε, αν ενταχθούν -και εντάσσονται αυτόματα, αυτό είναι σημαντικό-, δεν μπορούμε να τα αφαιρέσουμε χωρίς τροποποίηση της σύμβασης. Ενώ, δηλαδή, σήμερα χωρίς τη διακρατική συμφωνία, αν δεν την κυρώσουμε, μπορεί ο ΔΟΑΤΑΠ με μια απλή απόφαση του Διοικητικού Συμβουλίου του να αφαιρέσει από το εθνικό μητρώο ένα κυπριακό ίδρυμα που δεν πληροί πλέον τα ποιοτικά κριτήρια, στο εξής δεν θα μπορεί. Θα πρέπει να γίνουν από την αρχή διαπραγματεύσεις με την κυπριακή πλευρά, να τροποποιηθεί η συμφωνία και να κυρωθεί, όπως γίνεται σήμερα, η τροποποίηση με νόμο.

Γιατί, λοιπόν, η Κυβέρνηση κρίνει σκόπιμο να απεμπολήσει αυτά τα δικαιώματα που έχουμε σαν κυρίαρχο κράτος, να αξιολογούμε τα αλλοδαπά πανεπιστήμια, ακόμα και αν είναι των κυπρίων αδελφών;

Αυτό που θέλω να τονίσω, κύριε Πρόεδρε και κύριοι συνάδελφοι, είναι ότι στην πραγματικότητα η Κυβέρνηση απεμπολεί την κρατική ευθύνη για ουσιαστικό έλεγχο και ουσιαστική κρίση ακόμα και στις περιπτώσεις που δεν έχουν ξανακριθεί στο παρελθόν από το ΔΟΑΤΑΠ. Αυτό φαίνεται και από την τροποποίηση του παραρτήματος 1 που προσθέσαμε, δηλαδή, να συμπεριλάβουμε τα δύο νεοσύστατα κυπριακά ιδρύματα. Οι τίτλοι που αυτά τα ιδρύματα θα απονέμουν, δεν έχουν ποτέ κριθεί στο παρελθόν, γιατί δεν λειτουργούν ακόμα, δεν έχουν αποδοθεί ακόμα.

Η αυτοματοποίηση της διαδικασίας στηρίζεται στο άρθρο 304, παράγραφος 2 και ενεργοποιείται για πρώτη φορά με την κύρωση αυτής της διακρατικής συμφωνίας. Το αποτέλεσμα είναι ότι ως ελληνικό κράτος δεν θα έχουμε πλέον κανένα περιθώριο ελέγχου των κυπριακών ιδρυμάτων. Δεν θα γνωρίζουμε καν αν πληρούνται οι ουσιαστικές προϋποθέσεις της ελληνικής νομοθεσίας.

Με τη συγκεκριμένη διακρατική συμφωνία ανοίγει ενδεχομένως ο ασκός του Αιόλου για ανάλογες διακρατικές συμφωνίες με τρίτες χώρες και μάλιστα για κράτη που δεν είναι μέλη της Ευρωπαϊκής Ένωσης. Ας πούμε η Αλβανία, κάθε φορά δηλαδή, που θα υπογράφεται μια διακρατική συμφωνία με οποιοδήποτε από τα εκατόν τριάντα οκτώ κράτη -και τόσα είναι αυτά που υπάρχουν στο μητρώο- και θα αφορά τα τέσσερις χιλιάδες εκατόν εβδομήντα εννιά πανεπιστήμια που υπάρχουν στο εθνικό μητρώο, θα αναγνωρίζονται αυτόματα και δεν θα έχει καμμία σημασία αν πρόκειται -ας πούμε- για τα δώδεκα πανεπιστήμια που είναι στο μητρώο από την Αλγερία ή για τα πενήντα δύο πανεπιστήμια που είναι από το Βέλγιο.

Είναι, λοιπόν, προφανές ότι με την κύρωση αυτής της διακρατικής συμφωνίας, η Κυβέρνηση, κύριε Υπουργέ, απεμπολεί το δικαίωμα και την υποχρέωσή της να αξιολογεί τους τίτλους σπουδών που χορηγούνται από πανεπιστήμια της αλλοδαπής.

Επιπλέον χρησιμοποιώντας –λυπάμαι που χρησιμοποιώ τον όρο «χρησιμοποιώντας»- την αδελφή χώρα, την Κύπρο, για την πρώτη εφαρμογή του νόμου ανοίγουμε εντέχνως την κερκόπορτα για την αναγνώριση όλων ανεξαιρέτως των ξένων πανεπιστημίων είτε είναι ιδιωτικά είτε είναι δημόσια.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο τώρα έχει ο ειδικός αγορητής από το ΠΑΣΟΚ, ο κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Θέλω να σας ευχαριστήσω.

Θα ήθελα για ένα λεπτό να αναφερθώ σε αυτά τα οποία είδαμε χθες έξω από το κλειστό γήπεδο βόλεϊ «Μελίνα Μερκούρη», διότι είναι κάτι το οποίο δεν είναι η πρώτη φορά που το βλέπουμε, δυστυχώς και επομένως εδώ πρέπει να πούμε κάτι με πολύ σαφή τρόπο.

Για όλους μας οι ολόθερμες, οι ολόψυχες ευχές είναι ο άνθρωπος αυτός, ο οποίος χειρουργήθηκε χθες το βράδυ, να ξεπεράσει αυτό το τεράστιο ζήτημα το οποίο αντιμετωπίζει, μια φωτοβολίδα η οποία καρφώθηκε σε μια αρτηρία στο πόδι του. Δεν υπάρχει άλλη συζήτηση. Θέλουμε να γίνει καλά, να το ξεπεράσει και να ηρεμήσει και αυτός και η οικογένειά του και οι συνάδελφοί του.

Προκύπτει, όμως, ένα ζήτημα. Το ζήτημα το οποίο προκύπτει είναι αν η Αστυνομία και η παρουσία της στα γήπεδα λύνουν το ζήτημα. Διότι δεν είναι η πρώτη φορά, κύριε Πρόεδρε, που έχουμε δει περιστατικά στα οποία η Κυβέρνηση επιλέγει πρακτικές οι οποίες διαρκώς είναι απέναντι στις διεθνείς πρακτικές. Η παρουσία της Ελληνικής Αστυνομίας και μετά από τα τραγικά περιστατικά τα οποία έχουμε δει και τον τελευταίο χρόνο και στη Νέα Φιλαδέλφεια και στη Θεσσαλονίκη, δείχνει ότι δεν αντιμετωπίζει το ζήτημα. Επομένως, εδώ πρέπει να σταθούν όλοι και ειδικά η Κυβέρνηση μπροστά στις ευθύνες της, να αναλάβει τον ρόλο τον οποίο έχει και να καταλάβει ότι η παρουσία εκεί των δυνάμεων ασφαλείας δεν είναι κάτι το οποίο κατευνάζει ή αντιμετωπίζει τα βαθιά προβλήματα βίας τα οποία έχουμε στα ελληνικά γήπεδα.

Επομένως, εκ μέρους όλης της Κοινοβουλευτικής Ομάδας του ΠΑΣΟΚ, θέλω να ευχηθώ πολύ σύντομα ο τριάντα ενός ετών αστυνομικός να γίνει καλά, να επιστρέψει σύντομα στα καθήκοντά του και να ηρεμήσει και αυτός και η οικογένειά του, αλλά πιστεύω ότι είναι θέμα χρόνου να ανοίξουμε μια ουσιαστική συζήτηση, όχι σαν αυτή η οποία άνοιξε μετά τη Νέα Φιλαδέλφεια στην οποία διέσχισαν πέντε χιλιάδες χιλιόμετρα κάποιοι και ήρθαν από την Κροατία για να δολοφονήσουν έναν Έλληνα οπαδό. Να κάνουμε μια ουσιαστική για να μην ξαναζήσουμε αυτά τα οποία έχουμε μπροστά μας.

Μπαίνοντας, λοιπόν, στο θέμα της σημερινής μας συζήτησης, θέλω να πω ότι η σημερινή κουβέντα, η σημερινή Ολομέλεια, είναι η πρώτη που αφορά νομοσχέδιο του Υπουργείου Παιδείας μετά την ανακοίνωση των φετινών αποτελεσμάτων του διαγωνισμού της PISA, τα οποία και έχουμε μελετήσει με πολύ μεγάλη προσοχή και με πολύ μεγάλο προβληματισμό. Είναι προφανές ότι είναι πολύ στενάχωρο το ότι ενώ στον ευρύτερο πολιτικό κοινωνικό διάλογο μιλάμε συνέχεια για τη σημασία της παιδείας, βλέπουμε πως στην πράξη όχι μόνο δεν υπάρχει καμμία πρόοδος, αλλά πηγαίνουμε διαρκώς προς τα πίσω. Οι επιδόσεις των μαθητών και των μαθητριών μας φαίνονται να παραμένουν στάσιμες, αν όχι να χειροτερεύουν. Τι γράφουν τα πρωτοσέλιδα; «Πατούσαν οι Έλληνες μαθητές στους διαγωνισμούς». Δυστυχώς αυτό δεν είναι κάτι το οποίο έρχεται ως φυσικό φαινόμενο, ούτε είναι τα στοιχεία μόνο των διαγωνισμάτων που αποδεικνύουν κάτι τέτοιο.

Τι ζούμε στα σχολεία της χώρας; Βία, συμμορίες, απαξίωση του δημόσιου σχολείου και του ρόλου του. Είναι μια πραγματικότητα η οποία επικρατεί σε κάθε γωνιά της πατρίδας μας, σε κάθε γειτονιά, σε κάθε σχολικό προαύλιο. Και μπορεί από τη μια το δόγμα «νόμος και τάξη» να ακούγεται εύκολο και ωραίο, ο μόνος, όμως, τρόπος για να πατάξουμε μια και καλή αυτήν την παραβατικότητα είναι να επενδύσουμε στα σχολεία των αξιών, των ιδανικών. Το λέει και η ίδια η οικονομική επιστήμη και ακόμα περισσότερο πολλοί από τους φιλελεύθερους οικονομολόγους τους οποίους και εσείς πολλές φορές αναπαράγετε, εύχομαι όχι επιλεκτικά. Ο μόνος τρόπος για πραγματική, μακροπρόθεσμη οικονομική μεγέθυνση και κοινωνική ανάπτυξη είναι η επένδυση στο ανθρώπινο δυναμικό, επένδυση στην εκπαίδευση. Το οφείλουμε στα παιδιά μας, το οφείλουμε στις γενιές που θα ακολουθήσουν.

Δεν το βλέπουμε αυτό να εξελίσσεται. Ίσα-ίσα αποεπενδύουμε. Και είναι προφανές ότι οι ανάγκες των νέων ανθρώπων σήμερα αλλάζουν και πρέπει να προσαρμοστούμε στις νέες εποχές.

Σήμερα καλούμαστε, κύριε Πρόεδρε, να ψηφίσουμε ένα σύμφωνο το οποίο αφορά την αυτόματη αναγνώριση τίτλων σπουδών των κυπριακών ακαδημαϊκών ιδρυμάτων. Όμως, πρέπει να αναλογιστούμε: Μπορούμε να βλέπουμε όλα αυτά τα ζητήματα ad hoc με διακρατικές συμφωνίες; Είναι σε θέση άραγε το Υπουργείο, ο Υπουργός εδώ σήμερα να μας παρουσιάσει ένα πλήρες μακροπρόθεσμο σοβαρό πλάνο για τη δημόσια παιδεία στη χώρα μας ή θα μπαίνουμε διαρκώς σε μια συζήτηση η οποία αφορά μικρομεταρρυθμίσεις;

Επομένως, ένα μήνυμα το οποίο θέλω να στείλω προς όλους τους μαθητές ειδικά, οι οποίοι μας παρακολουθούν, αλλά και τους φοιτητές είναι ότι το ΠΑΣΟΚ είναι ένα κόμμα το οποίο, όχι μόνο αφουγκράζεται τις ανάγκες των μαθητών και των φοιτητών, αλλά είναι εδώ για να καταθέσει και μια δέσμη προτάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, δίνοντάς μου δύο λεπτά ακόμα, κύριε Πρόεδρε, να αναφερθώ σε μια σειρά στοιχείων, τα οποία νομίζω ότι είναι σημαντικά να τα ακούσουμε στην ελληνική Βουλή. Όσο και αν θέλουμε να κρυβόμαστε πίσω από το δάχτυλό μας, έχουμε δεδομένα οικονομικά τα οποία πρέπει να μας απασχολήσουν. Πλήρωσαν 623 εκατομμύρια οι ελληνικές οικογένειες το 2019 για ιδιαίτερα μαθήματα και φροντιστήρια. Επαναλαμβάνω: 623 εκατομμύρια. Δεν το λέμε εμείς αυτό. Το λέει η Έρευνα Οικογενειακών Προϋπολογισμών της ΕΛΣΤΑΤ. Οι αριθμοί πολλές φορές κουράζουν, αλλά πρέπει να τους επαναλαμβάνουμε γιατί νομίζω ότι στεριώνουν τα επιχειρήματά μας. Για ένα ευρώ, για κάθε ένα ευρώ που δίνει το ελληνικό κράτος στη δευτεροβάθμια εκπαίδευση, οι Έλληνες γονείς, το ελληνικό νοικοκυριό πληρώνει επιπλέον 89 λεπτά από την τσέπη του για την εκπαίδευση των παιδιών του. Και όλα αυτά γίνονται για την εισαγωγή σε ένα δημόσιο πανεπιστήμιο το οποίο πολλές φορές οι συντηρητικές πολιτικές χτυπούν και υποβαθμίζουν. Δεν αξίζει αυτό στους νέους μας.

Και, ταυτόχρονα, υπάρχουν έρευνες που δείχνουν ότι ένας στους τρεις φοιτητές εγκαταλείπουν τις σπουδές τους. Ένας στους τρεις Έλληνες από εκείνους που πηγαίνουν στα δημόσια σχολεία και για τους οποίους επενδύουμε εγκαταλείπουν τις σπουδές τους. Γιατί; Γιατί οι άνθρωποι αυτοί έχουν ανάγκη να δουλέψουν, οι άνθρωποι αυτοί έχουν ανάγκη να στηρίξουν τις οικογένειές τους, οι άνθρωποι αυτοί ενδεχομένως δεν έχουν ακολουθήσει την κατεύθυνση την οποία θα ήθελαν να ακολουθήσουν. Δεν μπορεί αυτούς τους φοιτητές να τους θεωρούμε σήμερα αιώνιους φοιτητές επειδή είναι οι εργαζόμενοι φοιτητές.

Και θέλω να πω κλείνοντας και επανερχόμενος στη συζήτηση στην οποία έχουμε ότι θέλουμε σήμερα να ακούσουμε, όπως και όλο το επόμενο διάστημα, μια ολοκληρωμένη στόχευση, γιατί σήμερα δεν συζητάμε μια συνολική πρόταση για την τριτοβάθμια. Και νομίζω ότι σε αυτό που θα συμφωνήσουμε όλοι είναι αυτό το οποίο έχουμε συμπεράνει και από τη συζήτηση.

Επομένως, θέλω να πω ότι η αυτοδίκαιη αναγνώριση, η εξασφάλιση της ποιότητας των πτυχίων, καθώς και μια σειρά άλλων ζητημάτων τα οποία έχουμε βάλει στη δημόσια συζήτηση πρέπει να είναι προτεραιότητα για να δημιουργήσουμε μια κουλτούρα, ένα σχολείο και ένα πανεπιστήμιο το οποίο εγγυάται την Ελλάδα του 2030 ακόμη πιο ισχυρή, ακόμα πιο δυναμική, ακόμη πιο εξωστρεφή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο ο ειδικός αγορητής από το Κομμουνιστικό Κόμμα Ελλάδας, ο κ. Δελής.

**ΙΩΑΝΝΗΣ ΔΕΛΗΣ:** Η εξέταση, κυρίες και κύριοι, της διακρατικής συμφωνίας που συζητάμε σήμερα λαμβάνει υπ’ όψιν της αναπόφευκτα και την εξέλιξη του θεσμικού πλαισίου, όπως έχει διαμορφωθεί, και τα αποτελέσματα που αυτό έχει παραγάγει για την κατάσταση της τριτοβάθμιας εκπαίδευσης και των εργασιακών έννομων σχέσεων και, τέλος, λαμβάνει υπ’ όψιν και τις τρέχουσες εξελίξεις στην εκπαίδευση των δύο χωρών, της Ελλάδας και της Κύπρου.

Φυσικά η συμφωνία αυτή δοκιμάζει τις αντοχές και τις ανοχές του θεσμικού πλαισίου για τον ΔΟΑΤΑΠ, όπως διαμορφώθηκε αυτό από τον σχετικό νόμο με τον οποίο ενσωματώθηκε η αντίστοιχη οδηγία της Ευρωπαϊκής Ένωσης. Πρόκειται για μια πιλοτική εφαρμογή, για ένα προανάκρουσμα μιας γενικευμένης εφαρμογής αυτής της αντίληψης που έχει διακηρυχθεί, άλλωστε, από την κυβερνητική πλειοψηφία, γιατί το ισχύον θεσμικό πλαίσιο καλύπτει τις αυτοματοποιημένες διαδικασίες για την αναγνώριση ιδρυμάτων και τίτλων σπουδών της αλλοδαπής και, μάλιστα, στη βάση διακρατικών συμφωνιών. Αρκεί, δηλαδή, ένα ίδρυμα να έχει αναγνωριστεί στη χώρα του ως πανεπιστήμιο και να υπάρχει και μια διακρατική συμφωνία. Την εφαρμογή αυτού του θεσμικού πλαισίου έχουμε με αυτή τη συμφωνία.

Όσο για τα ζητήματα ποιότητας, περιεχομένου προγραμμάτων σπουδών και αντιστοίχιση των τίτλων που απονέμουν αρκεί να ακολουθούνται οι διαδικασίες αξιολόγησης, πιστοποίησης της Επιτροπής Αξιολόγησης της Ευρωπαϊκής Ένωσης του ENQA.

Και, βέβαια, η συμφωνία αξιοποιεί ασφαλώς και το άρθρο 28 του Συντάγματος για τις διακρατικές συμφωνίες, στο οποίο αναμένεται να στηριχτεί και το νομοσχέδιο για τα ιδιωτικά πανεπιστήμια που ετοιμάζει το Υπουργείο Παιδείας. Όπως γνωρίζετε, είμαστε αντίθετοι ως κόμμα με την ερμηνευτική δήλωση, την κρίσιμη αυτή ερμηνευτική δήλωση που συνοδεύει το άρθρο 28, όπως είμαστε αντίθετοι και με την ίδρυση ιδιωτικών πανεπιστημίων με όποια μορφή και αν τελικά έρθουν αυτά.

Έχουμε, επίσης, τοποθετηθεί κατά της διαδικασίας αξιολόγησης και πιστοποίησης, του ίδιου του ρόλου δηλαδή της ΕΘΑΕ, από τη σκοπιά των κριτηρίων που επιβάλλει και των στόχων που θέτει εννοείται. Επειδή στο επίκεντρο αυτά τα κριτήρια και αυτοί οι στόχοι της ΕΘΑΕ έχουν όχι τις μορφωτικές ανάγκες των φοιτητών, των οικογενειών τους, της κοινωνίας, αλλά τις πρόσκαιρες και συχνά -πολύ συχνά- αντιφατικές ανάγκες της λεγόμενης αγοράς.

Επίσης, κατά τη συζήτηση του σχετικού νόμου, του ν.4957, πέρυσι είχαμε τοποθετηθεί και κατά της απλοποίησης των διαδικασιών αναγνώρισης τίτλων σπουδών από τον ΔΟΑΤΑΠ. Δεν συμφωνούμε με την αυτοματοποιημένη αντιστοίχιση τίτλων σπουδών, ειδικά στο σημερινό κατακερματισμένο τοπίο της πανεπιστημιακής εκπαίδευσης στην Ευρωπαϊκή Ένωση και στη χώρα μας με τις πολλές, τις πάμπολλες ταχύτητες προγραμμάτων σπουδών, την πανσπερμία των τίτλων σπουδών και το βέβαια εντεινόμενο στοιχείο της εμπορευματοποίησης.

Πιο συγκεκριμένα για τη συμφωνία, η λίστα των ελληνικών ΑΕΙ περιλαμβάνει όλα τα δημόσια ΑΕΙ. Η λίστα των κυπριακών ΑΕΙ περιλαμβάνει όλα τα τριτοβάθμια ιδρύματα που λειτουργούν στην Κύπρο και τα ιδιωτικά και τα δημόσια. Δεν θα μπούμε σε λεπτομέρειες για το τι σημαίνει ποιοτική εκπαίδευση και κατά πόσον αυτή εξυπηρετείται από ιδρύματα τα οποία λειτουργούν με καθαρά εμπορική λογική, όπως κατά τεκμήριο είναι τα ιδιωτικά. Είναι χαρακτηριστικό, ωστόσο, ότι κάθε αναφορά για την ανάγκη ίδρυσης των ιδιωτικών πανεπιστημίων πλαισιώνεται με εμπορικά επιχειρήματα οικονομικίστικα, όπως «τόσα βάζω τόσα παίρνω», που καμμία σχέση, βεβαίως, δεν έχουν με μορφωτικά επιχειρήματα.

Περισσότερα, όμως, για το σοβαρό θέμα της ποιότητας και για το ποιος έχει ωφεληθεί τελικά στην Κύπρο από αυτό το μείγμα των ιδιωτικών και των δημόσιων πανεπιστημίων, που αποτελεί και την τριτοβάθμια εκπαίδευση στην Κύπρο, θα πούμε περισσότερα όταν έρθει ο νόμος για τα ιδιωτικά πανεπιστήμια στην ελληνική Βουλή.

Ας δούμε τώρα ορισμένες αντιφάσεις και προβλήματα αυτής της αυτοματοποιημένης διαδικασίας, που θωρακίζεται και προχωράει με διακρατικές συμφωνίες σαν και αυτή που συζητάμε σήμερα.

Παραδείγματος χάριν, στην κυπριακή πλευρά, στα προγράμματα integrated master επιπέδου 7 υπάρχουν αρχιτέκτονες και αρχιτέκτονες μηχανικοί. Είναι δύο διαφορετικά, δηλαδή, προγράμματα σπουδών με διαφορετικά μαθήματα. Στην Ελλάδα έχουμε αρχιτέκτονες μηχανικούς. Στο ίδιο επάγγελμα αυτού που υπογράφει άδειες ανέγερσης κτισμάτων θα οδηγούν και οι δύο τίτλοι σπουδών; Είναι ερώτηση

Την ίδια στιγμή που συζητιέται μια τέτοια συμφωνία-πιλότος εκκρεμούν τα επαγγελματικά δικαιώματα δεκάδων χιλιάδων αποφοίτων των πρώην ΤΕΙ. Αλήθεια, όλοι αυτοί οι ελληνικοί τίτλοι σπουδών πού εντάσσονται; Τα ιδρύματα προέλευσής τους δεν υπάρχουν πλέον. Άλλα έχουν μετεξελιχθεί ή απορροφηθεί από τα πανεπιστήμια που αναφέρονται στη λίστα.

Εκκρεμούν ακόμη και τώρα τα επαγγελματικά δικαιώματα των αποφοίτων προγραμμάτων integrated master, παραδείγματος χάριν του Πανεπιστημίου Δυτικής Αττικής, του ΠΑΔΑ. Με τη συμφωνία αυτή, αυτοί οι απόφοιτοι τι δικαιώματα αποκτούν; Ένας μύλος πραγματικά είναι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θεωρούμε ότι με αυτή τη συμφωνία το μόνο που επιτυγχάνεται είναι να διευκολυνθεί το άνοιγμα της αγοράς της τριτοβάθμιας εκπαίδευσης σε Ελλάδα και Κύπρο. Αυτή είναι η ουσιαστική στόχευση. Μάλιστα, πριν λίγες μέρες ανακοινώθηκε η απόφαση του ΕΚΠΑ να ιδρύσει και το πρώτο παράρτημα ελληνικού πανεπιστημίου στην Κύπρο κατ’ εφαρμογή του άρθρου 293 του ν.4957.

Τελικά όμως η εμπειρία δείχνει –και κλείνω, κύριε Πρόεδρε- ότι η κινητικότητα για σπουδές ή για εργασία, η ευελιξία σε προγράμματα σπουδών ή στις εργασιακές σχέσεις και η κατηγοριοποίηση φοιτητών ή εργαζομένων συνοδεύεται και από μία ταυτόχρονη συμπίεση των μισθών και των δικαιωμάτων και στις δύο χώρες ελέω ανταγωνισμού, ο οποίος ανεβάζει το κόστος σπουδών για τους φοιτητές και τις οικογένειές τους και μειώνει βεβαίως το κόστος μισθών για τους εργοδότες.

Μέσα σε αυτό το μορφωτικό παζάρι θα μπορούσε να πει κανείς το μόνο που μπορεί να εξασφαλίσει κατ’ ελάχιστον την ποιότητα των τίτλων σπουδών και στις δύο χώρες προς όφελος των φοιτητών και στις δύο χώρες με δεδομένη την εμπορευματοποίηση και την κινητικότητα, η οποία προωθείται από όλες τις πλευρές, είναι μια στιβαρή και γρήγορη βεβαίως διαδικασία αξιολόγησης προγραμμάτων σπουδών και προσφερόμενων μαθημάτων από ένα επαρκές, ειδικευμένο επιστημονικό προσωπικό του ΔΟΑΤΑΠ.

Καταψηφίζουμε ασφαλώς τη συγκεκριμένη συμφωνία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η ειδική αγορήτρια από την Ελληνική Λύση κ. Σοφία - Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το αντικείμενο της παρούσας συμφωνίας είναι η διευκόλυνση και η απλοποίηση διαδικασιών αναγνώρισης ακαδημαϊκών τίτλων που έχουν αποκτηθεί σε ένα από τα δύο μέρη και η περαιτέρω ενδυνάμωση των σχέσεων μεταξύ Κύπρου και Ελλάδας σε θέματα ανώτατης εκπαίδευσης. Όπως είπαμε και κατά τη συνεδρίαση της επιτροπής, η Κύπρος αποτελεί παράδειγμα προς μίμηση για όσα έχει πετύχει σε αυτόν τον τομέα, καθώς διαθέτει πολλά εκπαιδευτικά ιδρύματα με ελκυστικά προγράμματα σπουδών προσελκύοντας κάθε χρόνο αμέτρητους φοιτητές.

Πολλοί είναι και οι Έλληνες φοιτητές που επιλέγουν να παρακολουθήσουν ένα τέτοιο πρόγραμμα είτε σε πρώτο κύκλο είτε σε δεύτερο ή τρίτο. Και η Ελλάδα θα μπορούσε να είναι μια χώρα που θα μπορούσε να διαθέτει τέτοιες ακαδημαϊκές επιλογές σε φοιτητές οι οποίες συνέβαλαν με τρόπο καθοριστικό στην εύρυθμη λειτουργία του εκπαιδευτικού συστήματος, στην αύξηση του ΑΕΠ, στην αύξηση της απασχόλησης και στη μείωση της εκροής φοιτητών και συναλλάγματος.

Είναι θετικό βήμα η ολοκλήρωση της διαδικασίας αναγνώρισης μέσα σε εύλογο χρονικό διάστημα. Για την Ελλάδα, η προθεσμία που ορίζεται είναι εξήντα ημέρες, ενώ για την Κύπρο ενενήντα. Καλό θα είναι να οριστεί η ίδια μικρότερη προθεσμία των εξήντα ημερών για την αναγνώριση και από τον αντίστοιχο φορέα της Κύπρου.

Στην παράγραφο 3 του άρθρου 5 της υπό συζήτηση συμφωνίας αναφέρεται ότι στο παράρτημα 2 της παρούσας συμφωνίας αναγράφονται οι τίτλοι σπουδών, οι οποίοι απονέμονται και στα δύο κράτη και οι οποίοι θεωρούνται ακαδημαϊκά αναγνωρισμένοι κατά την ημερομηνία που η παρούσα συμφωνία τίθεται σε ισχύ. Αυτό σημαίνει ότι αναγνωρίζονται αυτόματα, για παράδειγμα, τα πτυχία του ΕΚΠΑ και του Πανεπιστημίου Θεσσαλίας με την ίδια αξία και με τα ίδια ακαδημαϊκά και επαγγελματικά δικαιώματα.

Δεν είναι οξύμωρο να αναγνωρίζονται από μία διεθνή συμφωνία ως ισοδύναμα τμήματα που στο ελληνικό εκπαιδευτικό σύστημα δεν υπάρχει αντιστοιχία μεταξύ τους, παραδείγματος χάριν, το Μαθηματικό Τμήμα του Πανεπιστημίου Θεσσαλίας και το αντίστοιχο της Αθήνας;

Σύμφωνα με απάντηση που πήραμε από το Υπουργείο Παιδείας σε σχετική ερώτηση μας αναφορικά με το ως άνω ζήτημα, η οποία έφερε τον τίτλο «Ερωτήματα που προκύπτουν από τη μη πλήρη αντιστοίχιση ομοειδών σχολών ΑΕΙ με ημερομηνία 31-1-2023», αναφέρεται ότι λαμβάνονται υπ’ όψιν τα έτη από την έναρξη λειτουργίας του προγράμματος σπουδών και η συνακόλουθη επιτυχής ολοκλήρωση και υλοποίηση του αρχικού ακαδημαϊκού σχεδιασμού.

Μας παραπέμψατε και στην παράγραφο 2 του άρθρου 66 του ν.4610/2019, όπου σύμφωνα με το δεύτερο εδάφιο «ως αντίστοιχα για την εφαρμογή του παρόντος νοούνται δύο τμήματα αν με την επιτυχή ολοκλήρωση του προγράμματος σπουδών αποκτώνται αντίστοιχες γνώσεις δεξιότητες και ικανότητες για την άσκηση αντίστοιχων δραστηριοτήτων».

Όμως, σύμφωνα με την παράγραφο 2 του άρθρου 304 του ν.4957/2022 με απόφαση του Διοικητικού Συμβουλίου του ΔΟΑΤΑΠ στα μητρώα της παραγράφου 1, δηλαδή Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης της αλλοδαπής και Εθνικό Μητρώο Τύπων Τίτλων Σπουδών αναγνωρισμένων ιδρυμάτων της αλλοδαπής, εντάσσονται τα ιδρύματα της αλλοδαπής και οι τίτλοι σπουδών που απονέμουν. Εντάσσονται, επίσης, αυτοδικαίως τα ιδρύματα της αλλοδαπής και οι τίτλοι σπουδών που απονέμουν κατόπιν διακρατικής συμφωνίας.

Με βάση τα παραπάνω, θα θέλαμε να μας εξηγήσετε το σκεπτικό, σύμφωνα με το οποίο εντάσσονται το Πανεπιστήμιο Λεμεσού και το Αμερικανικό Πανεπιστήμιο Βηρυτού, τα οποία ξεκίνησαν τη λειτουργία τους το Σεπτέμβριο του 2023, σύμφωνα με το Υπουργείο Παιδείας Αθλητισμού και Νεολαίας της Κύπρου.

Κλείνοντας θα θέλαμε να κάνουμε μια αναφορά και στην αναγκαιότητα της αύξησης των ωρών Φυσικής Αγωγής και Αθλητισμού στα σχολεία, για την οποία έχουμε καταθέσει από τις 3 Νοεμβρίου σχετική ερώτηση –αναπάντητη έως σήμερα. Πρόκειται για μία ενέργεια, η οποία και στο σχέδιο για την εθνική δράση κατά της παιδικής παχυσαρκίας, θα έχει προφανέστατα οφέλη για την καταπολέμησή της, δεδομένου ότι ο μέσος όρος Φυσικής Αγωγής στα σχολεία μας σήμερα είναι 2,4 ώρες την εβδομάδα, όταν ο μέσος όρος στην Ευρωπαϊκή Ένωση είναι 3,5 με στόχο τις 4,5 ώρες την εβδομάδα.

Εμείς, στην Ελληνική Λύση, πιστεύουμε ότι οι αδελφικοί δεσμοί μεταξύ Ελλάδας-Κύπρου αναπτύσσονται και θα πρέπει να συνεχίσουν να αναπτύσσονται διαρκώς και στον κρίσιμο τομέα της παιδείας ενισχύοντας τις ήδη στέρεες βάσεις που έχουν οικοδομηθεί μεταξύ των δύο χωρών μέχρι σήμερα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

Θα δώσω τώρα τον λόγο στον κ. Κατσιβαρδά Χαράλαμπο από τους Σπαρτιάτες.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, εγώ τρία λεπτά θα καταχραστώ του χρόνου σας γιατί θα υπερψηφίσουμε ουσιαστικά το σχέδιο νόμου καθ’ ολοκληρίαν και επί της αρχής και κατά τα άρθρα και εις επίρρωσιν της αρχικής τοποθετήσεως στην Επιτροπή Παιδείας, απλώς θα το κάνουμε διότι δεν διακατεχόμεθα ούτε από ιδεοληπτικές αγκυλώσεις και εις τον αντίποδα καθ’ ότι η πλειονοψηφία από εμάς και εγώ, ο ομιλών, έχω περάσει από δημόσια πανεπιστήμια και ως δικηγόρος και ως κατέχων μεταπτυχιακούς τίτλους στο δημόσιο ελληνικό πανεπιστήμιο.

Φρονώ ότι το κρίσιμο, εν τοιαύτη περιπτώσει, που πρέπει να ενισχυθούν αυτές οι διακρατικές συμφωνίες είναι το εξής: Το πρώτον, να υπάρχει ναι μεν μια δικλίδα ασφαλείας ποιοτικών χαρακτηριστικών εξισώσεως των πανεπιστημίων αυτών. Ειρήσθω εν παρόδω, η ίδρυση ιδιωτικών πανεπιστημίων, το οποίο είναι ένα μέρος της ολοκλήρωσης ως κράτη-μέλη της Ευρωπαϊκής Ενώσεως εις τον αντίποδα από τη ρητορική καθ’ ημάς ότι θα απαξιώσουν τα δημόσια πανεπιστήμια, θα δημιουργήσει τις συνθήκες και τις προϋποθέσεις ενός θεμιτού και υγιούς ανταγωνισμού, άρα στην παρούσα φάση πρέπει να άρουμε και να αμβλύνουμε αυτή την ιδεοληψία, καθόσον αφορά δηλαδή τις διαφορές αυτές. Άρα, η πρώτη δικλίδα ασφαλείας είναι τα ποιοτικά κριτήρια, η ποιοτική εξίσωση των σπουδών, ούτως ώστε να υπάρχει μια ισότιμη μεταχείριση ως προς αυτό.

Τώρα, από εκεί και πέρα, το διακύβευμα περί αυτού είναι κατά πόσο ο κατέχων ή αυτός ο οποίος επίκειται να λάβει κάποιον τίτλο από τα πανεπιστήμια αυτά είναι ικανός να παραγάγει ποιοτικά και ουσιαστικά το ίδιο έργο στην αγορά εργασίας. Είναι αναπόφευκτο και αρρήκτως συνυφασμένες οι σπουδές κατ’ ουσίαν με την αγορά εργασίας.

Τώρα αν έχει διαβρωθεί ο κοινωνικός φιλελευθερισμός από τον επελαύνοντα νέο φεουδαρχισμό, ο οποίος έχει και επιδράσεις με μια νέα τάξη πραγμάτων –αυτό το οποίο είθισται να λένε οι συνταγματολόγοι περί φεουδαρχικού συνταγματισμού, το οποίο σήμερα βιώνουμε λόγω των χρηματοπιστωτικών κρίσεων και ούτω καθεξής, δηλαδή, το αντίκρισμα της αγοράς των σπουδών-, είναι κάτι εντελώς διαφορετικό. Όμως, αφεύκτως είναι αρρήκτως συνυφασμένο κατ’ ουσίαν με την εκπαίδευση και γενικότερα με τα πτυχία.

Άρα λοιπόν δεν πρέπει να είμαστε υποκριτές, διότι η ίδια η αγορά αυτοματοποιημένα αυτό το οποίο σήμερα θα ψηφίσουμε θα το διασαφηνίσει υπό την έννοια ότι αν κάποιος είναι ικανός έχοντας τίτλους, θα αποδειχθεί βεβαίως στην αγορά εργασίας.

Τώρα, από εκεί και πέρα, πάλι, όπως ανέκαθεν συνέβαινε, ακόμα και σήμερα, πέραν από τις εγκύκλιες σπουδές υπό την έννοια των προγραμμάτων σπουδών των πανεπιστημίων που είναι τρόπον τινά φιλοσοφία του εκάστοτε αντικειμένου, η επί της ουσίας πρακτική εφαρμογή των πανεπιστημιακών σπουδών πάλι επί τη πράξει θα πραγματωθεί.

Άρα, λοιπόν, το ζήτημα είναι να μην αποστερηθεί το δικαίωμα οποιοσδήποτε δύναται ποιοτικά να ανταγωνιστεί, να λάβει πανεπιστημιακό πτυχίο ή μεταπτυχιακό τίτλο ή διδακτορική διατριβή και μετά ταύτα, εν τη πορεία της ζωής του στην αγορά εργασίας, στην πρακτική εφαρμογή, θα αποδειχθεί αν και κατά πόσο αυτό το διακύβευμα, το οποίο εμείς παρεμπιπτόντως συζητούμε εξ αφορμής της ψήφισης του επίμαχου νομοσχεδίου, είναι ορθό ή μη.

Άρα, τα κριτήρια πρέπει να είναι καθολικά, συνολικά και να επισκοπούμε το σύνολο των σπουδών, χωρίς να είμαστε προκατειλημμένοι, ιδεολήπτες, αγκυλωμένοι, ή απλώς κατά την ταπεινή, υποκειμενική μου γνώμη να ανθιστάμεθα και να εναντιωνόμεθα στο αυτονόητο και εξυπακουόμενο που η ίδια η πραγματικότητα επιτάσσει λόγω των κομματικών μας ομματογυαλίων.

Βεβαίως, υπάρχει πολυκομματική δημοκρατία, εχέγγυο του δημοκρατικού πλουραλισμού. Ωστόσο, όμως, νομίζω ότι πρέπει να είμαστε αμείλικτα ρεαλιστές και ειλικρινείς προεχόντως και κυρίως με τον εαυτό μας, διότι όλοι κατέχουμε τίτλους σπουδών και μετά ταύτα με τους ίδιους τους πολίτες, διότι η πρόθεσή μας είναι η προσαρμογή σε ένα διαρκώς μεταβαλλόμενο περιβάλλον για να καλύψουμε τις νέες επιστημονικές ανάγκες.

Για όλους τους ανωτέρω λόγους θα ψηφίσουμε, βεβαίως, το σχέδιο νόμου το οποίο άγεται ενώπιον της ημετέρας Ολομελείας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα δώσω τώρα τον λόγο στην ειδική αγορήτρια από τη Νέα Αριστερά, την κ. Μερόπη Τζούφη.

Ορίστε, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εκφράζω και εγώ την αυτονόητη συμπαράσταση για την πλήρη ανάρρωση του τραυματισμένου νεαρού αστυνομικού ως αποτέλεσμα μιας σκληρής οπαδικής βίας στα γήπεδα που συνεχίζεται στο ίδιο σκηνικό. Θυμίζω εδώ πολύ σοβαρές απώλειες οι οποίες υπήρχαν όλο το προηγούμενο χρονικό διάστημα ως αποτέλεσμα αυτής της οπαδικής βίας, την οποία αδυνατεί η Κυβέρνηση της Νέας Δημοκρατίας -λυπάμαι που το λέω- να αντιμετωπίσει και μάλιστα, αν θυμάμαι καλά, οι ίδιοι οι αστυνομικοί θεωρούν ότι δεν είναι αυτοί οι οποίοι θα πρέπει να εμπλέκονται σε αυτού του τύπου τα γεγονότα, αλλά αυτό θα πρέπει να είναι ευθύνη των αντίστοιχων ΠΑΕ. Το λέω διότι αυτό είχε προταθεί ως η απόλυτη λύση που θα έλυνε τα προβλήματα. Και είμαστε σήμερα με ένα θύμα, τον αστυνομικό, του οποίου προφανώς δεν ήταν αυτό το κύριο καθήκον το οποίο θα έπρεπε να εκτελεί. Του ευχόμαστε, λοιπόν, πλήρη ανάρρωση και επιστροφή στο σπίτι του και στην οικογένειά του!

Θα μπορούσαν πολλά να ειπωθούν για τα πρόσφατα θέματα που αφορούν την παιδεία, αλλά προσωπικά επιφυλάσσομαι γιατί υποθέτω ότι θα έχουμε τη δυνατότητα να το κάνουμε στη διάρκεια της συζήτησης του προϋπολογισμού, για παράδειγμα το θέμα των αποτελεσμάτων του διαγωνισμού PISA που εμφανίζονται πολύ χειρότερα σε σχέση με το 2018. Είναι χαρακτηριστικό ότι οι παρεμβάσεις της Κυβέρνησης προφανώς δεν βοήθησαν στην αλλαγή του κλίματος στα σχολεία. Aποδίδονται στην πανδημία.

Θυμίζω εδώ ότι επανειλημμένα είχαμε επισημάνει ότι θα πρέπει να συζητηθούν σε κοινοβουλευτικό επίπεδο ποιες ακριβώς θα πρέπει να είναι οι παρεμβάσεις παιδιών που πέρασαν μέσα από αυτή τη διαδικασία και προτάσεων. Όμως, η Νέα Δημοκρατία δεν ανταποκρίθηκε σε αυτό το αίτημα, θεωρεί ότι είναι δική της προτεραιότητα.

Τα αποτελέσματα, όμως, αποδεικνύουν ότι αυτό απαιτεί ευρύτερες διακοινοβουλευτικές συζητήσεις και συναινέσεις, κυρίως για να αντιμετωπίσει τα ουσιαστικά αξιακά ζητήματα, το στοίχημα αν το σχολείο αξίζει να πηγαίνει κανείς -ο μαθητής, ο εκπαιδευτικός- ποιος διαμορφώνει τις καλύτερες δυνατές συνθήκες -διότι τώρα βρισκόμαστε σε ένα άλλο πλαίσιο μετά από το μεγάλο τραύμα της πανδημίας- και πώς αντιμετωπίζονται τα φαινόμενα της βίας τα οποία είναι καθημερινά.

Έρχομαι, όμως, στο συγκεκριμένο νομοσχέδιο το οποίο φέρνει σήμερα το Υπουργείο Παιδείας. Το είπαν και άλλοι συνάδελφοι, είναι εφαρμογή του νόμου Κεραμέως για τα πανεπιστήμια και ειδικότερα του άρθρου 314 του ν.4957 που ψηφίστηκε το 2022. Ήταν ένας νόμος ο οποίος γνώρισε την απόρριψη της πανεπιστημιακής κοινότητας και δημιούργησε μία σειρά από σοβαρότατα προβλήματα στα δημόσια ΑΕΙ, ακόμη και στη διοίκησή τους.

Τι ορίζει, λοιπόν, το άρθρο 314 του συγκεκριμένου νόμου; Πως τα αναγνωρισμένα ιδρύματα ανώτατης εκπαίδευσης της αλλοδαπής και οι ακαδημαϊκά ισοδύναμοι τίτλοι σπουδών με τους τίτλους σπουδών της ημεδαπής που απονέμουν μπορούν να καθορίζονται και με διακρατικές συμφωνίες. Στην ουσία, δηλαδή, το Υπουργείο Παιδείας θεσμοθέτησε τη fast track αναγνώριση των πτυχίων από χώρες της αλλοδαπής, ξεκινώντας, βέβαια, από την Κύπρο, καθιστώντας τυπικό παρατηρητή τον ΔΟΑΤΑΠ, δηλαδή τον αρμόδιο οργανισμό για την αναγνώριση των τίτλων.

Στο πλαίσιο αυτό η κ. Νίκη Κεραμέως και ο Κύπριος Υπουργός Παιδείας προχώρησαν τον Φεβρουάριο του 2023 στην υπογραφή διακρατικής συμφωνίας για την αμοιβαία αναγνώριση τίτλου σπουδών. Σύμφωνα με την ελληνική πλευρά, η συμφωνία αυτή έγινε για να διευκολύνει τον μεγάλο αριθμό αιτήσεων αναγνώρισης πτυχίων από τα δημόσια και ιδιωτικά πανεπιστήμια της Κύπρου. Το ερώτημα που προκύπτει είναι, αφού υπάρχει νομοθεσία, κατά τη γνώμη μας σε βάρος των ελληνικών πανεπιστημίων και των αποφοίτων τους, γιατί χρειάζεται μια νέα, ξεχωριστή και επείγουσα νομοθέτηση, δεδομένου μάλιστα πως η συνεργασία Ελλάδας και Κύπρου για το ζήτημα φέρει την υπογραφή της κ. Κεραμέως και βρίσκεται σε πλήρη εφαρμογή;

Ακούσαμε από την πλευρά της Κυβέρνησης πως πρόκειται για βελτίωση της συνεργασίας με τους αδερφούς μας Κυπρίους. Αγνοούν -δεν νομίζω, βέβαια, ότι το αγνοούν- ότι η συνεργασία των ελληνικών και των κυπριακών πανεπιστημίων συμβαίνει εδώ και χρόνια τόσο σε εθνικό όσο και σε ευρωπαϊκό επίπεδο. Άλλο, όμως, η εκπαιδευτική και ερευνητική συνεργασία και άλλο η απευθείας αναγνώριση των πτυχίων.

Τι έρχεται, λοιπόν, να ρυθμίσει τη συγκεκριμένη συμφωνία; Την προθεσμία εντός της οποίας πρέπει ο ΔΟΑΤΑΠ να αποκριθεί. Ρώτησα και στην Επιτροπή Μορφωτικών, στην περίπτωση που δεν μπορέσει ο ΔΟΑΤΑΠ να ανταποκριθεί εντός εξήντα ημερών, αν θα γίνεται αυτόματη αναγνώριση. Δυστυχώς, δεν έλαβα σαφή απάντηση από τον Υπουργό. Η κ. Λυτρίβη, εισηγήτρια της Νέας Δημοκρατίας, μίλησε κατά τη διάρκεια της ομιλίας της για σχεδόν αυτόματη αναγνώριση. Περιμένω, λοιπόν, την τεκμηριωμένη απάντηση και από τον Υπουργό.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Θα ήθελα άλλο ένα, ενάμισι λεπτό, κύριε Πρόεδρε.

Επίσης, προβλέπεται πως τυχόν διαφορές ανάμεσα στους δύο οργανισμούς, τον ΔΟΑΤΑΠ και τον κυπριακό ΚΥΣΑΤΣ, επιλέγονται με διαβούλευση. Αυτό θα μπορούσε να σημαίνει πως ο ΔΟΑΤΑΠ αν αρνηθεί μια αναγνώριση, ένας απόφοιτος χάνει το δικαίωμά του να προσφύγει στη δικαιοσύνη; Και πώς επιλύεται το θέμα; Εσωτερικά, λέει, η διάταξη του νόμου. Και με ποιον ακριβώς τρόπο;

Σε κάθε περίπτωση, είναι σαφές πως η συγκεκριμένη συμφωνία αποτελεί συνέπεια των διατάξεων του νόμου Κεραμέως που άνοιξε την πόρτα για απευθείας αναγνωρίσεις πτυχίων είτε από δημόσια είτε από ιδιωτικά πανεπιστήμια άλλων χωρών, εν προκειμένω μιλάμε για τα πανεπιστήμια της Κύπρου, ακόμη και σε περιπτώσεις που η φοίτηση γίνεται εξ αποστάσεως και οι εξετάσεις «πραγματοποιούνται» τυπικά στην Ελλάδα.

Αυτό, λοιπόν, που εμείς βλέπουμε είναι πως η Κυβέρνηση του κ. Μητσοτάκη, ο κ. Πιερρακάκης ουσιαστικά μας λέει ότι η Κύπρος είναι που μας δείχνει τον δρόμο για την ίδρυση των ιδιωτικών πανεπιστημίων στην Ελλάδα. Βεβαίως, αυτά ειπώθηκαν στις προγραμματικές δηλώσεις της Κυβέρνησης, όπου τόσο ο Υπουργός όσο και ο κ. Μητσοτάκης αναφέρθηκαν στο άρθρο 28 του Συντάγματος, για να περιγράψουν την εγκατάσταση ξένων -μεταξύ αυτών και ιδιωτικών πανεπιστημίων- στην Ελλάδα, χωρίς να χρειαστεί άμεσα η αναθεώρηση του άρθρου 16.

Κυρίες και κύριοι της Κυβέρνησης, όπως τόνισα και στη συνεδρίαση της Επιτροπής Μορφωτικών, η επίκληση του άρθρου 28 του Συντάγματος αποτελεί μια επιλεκτική, μια κατά το δοκούν ερμηνεία περί διακρατικών συμφωνιών που θα σας οδηγήσει στα όρια της αντισυνταγματικότητας, προκειμένου να διευκολύνετε την ίδρυση των ιδιωτικών πανεπιστημίων στην Ελλάδα. Ο συγκεκριμένος στόχος αποτελεί για τη Νέα Δημοκρατία το «ιερό δισκοπότηρο» αναφορικά με την τριτοβάθμια εκπαίδευση στην Ελλάδα.

Τη στιγμή που η πανεπιστημιακή κοινότητα και τα δημόσια ανώτατα εκπαιδευτικά ιδρύματα ζητούν ενίσχυση με πόρους και προσωπικό, η Κυβέρνηση της Νέας Δημοκρατίας θέσπισε την ελάχιστη βάση εισαγωγής, επέβαλε τα δίδακτρα σε όλα τα μεταπτυχιακά, ανέστειλε τη λειτουργία τμημάτων ή σχολών -αναφέρθηκα σε παραδείγματα, όπως το Τμήμα Μηχανολόγων Μηχανικών που θα ολοκλήρωνε το Πολυτεχνείο στα Γιάννενα, ή τη Νομική στην Πάτρα, με το σκεπτικό ότι η χώρα δεν χρειάζεται να παράγει περισσότερους δικηγόρους- τώρα μας καλείτε να εγκρίνουμε τη fast track αναγνώριση πολλαπλάσιων πτυχίων –Νομικής, Ψυχολογίας, Ειδικής Αγωγής- από την Κύπρο και που ουσιαστικά αφορούν φοιτητές που δεν κατάφεραν, οι περισσότεροι από αυτούς, να περάσουν και να ικανοποιήσουν τις προσδοκίες τους στα αντίστοιχα τμήματα των ελληνικών ΑΕΙ. Βεβαίως, αυτό αφορά και άλλους τίτλους σπουδών, μεταπτυχιακούς, διδακτορικούς και τα λοιπά.

Κλείνοντας λοιπόν –και ευχαριστώ, κύριε Πρόεδρε- η κύρωση της σημερινής συμφωνίας αποτελεί ένα ακόμη βήμα προς την απαξίωση των ελληνικών δημόσιων πανεπιστημίων, ένα ακόμη βήμα προς την άνευ όρων αναγνώριση πτυχίων χωρίς ακαδημαϊκά και αξιολογικά κριτήρια, αλλά στη βάση των διακρατικών συμφωνιών και των απαιτήσεων της αγοράς της ιδιωτικής τριτοβάθμιας εκπαίδευσης.

Προφανώς, είμαστε απέναντι.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Θα δώσω τώρα τον λόγο στον ειδικό αγορητή από τη Νίκη, τον κ. Νικόλαο Παπαδόπουλο.

Ορίστε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αξιότιμε Πρόεδρε, αξιότιμε Υπουργέ, αξιότιμοι κυρίες και κύριοι συνάδελφοι, κι εμείς από τη μεριά μας θα θέλαμε να εκφράσουμε τις ευχές μας για ταχεία ανάρρωση του αστυνομικού που τραυματίστηκε χθες. Πράγματι, κάθε φορά που ανεβαίνω σ’ αυτό το Βήμα της Βουλής, όλο συλλυπητήρια και όλα τραγικά πράγματα εκφράζουμε.

Θα ήθελα, επίσης, να πω δύο πράγματα για τη χθεσινή επίσκεψη του Τούρκου Προέδρου. Πραγματικά και λόγω του ότι το νομοσχέδιο αφορά την Κύπρο, είναι έντονα τα συναισθήματα ότι πενήντα χρόνια περίπου συμπληρώνει η τουρκική κατοχή του 40% του εδάφους της Κύπρου μας. Είναι η μόνη πρωτεύουσα της Ευρώπης που όταν πας, βλέπεις συρματόπλεγμα να χωρίζει μια ευρωπαϊκή πρωτεύουσα στη μέση. Είναι ένα όνειδος για την Ευρώπη.

Επίσης, ως Βουλευτής βρέθηκα πρώτη φορά στο κέντρο των Αθηνών και είδα τέτοια δρακόντεια μέτρα ασφαλείας. Πραγματικά, Σουλτάνο περιμένατε και όχι Πρόεδρο φίλης χώρας. Τι μέτρα ήταν αυτά; Και σαν να μην έφταναν αυτά, είδαμε εμβρόντητοι και τον Υπουργό Εξωτερικών. Σαν άνθρωπο τον καταλαβαίνω να κάνει αβροφροσύνες, κ.λπ., όπως έκανε και στην Πρόεδρο της Δημοκρατίας, αλλά σαν υπεύθυνος Έλληνας πολιτικός δεν βαστώ, αγαπητοί μου, ούτε και ως αστείο να βλέπω Έλληνα Υπουργό των Εξωτερικών να κάνει υπόκλιση μετά οσφυοκαμψίας στον Τούρκο Πρόεδρο. Πραγματικά, αυτό με θλίβει αφάνταστα.

Επίσης, ακούσαμε από τα μέσα μαζικής ενημέρωσης ότι υπογράψατε, λέει, ένα κείμενο φιλίας. Πού είναι αυτό το κείμενο; Δόθηκε στη δημοσιότητα; Ξέρουμε τίποτα; Διότι, πραγματικά, δεν σας εμπιστευόμαστε.

Επίσης, ένα άλλο που μου έκανε χθες εντύπωση είναι ότι βγήκαν δημοσιεύματα που λένε ότι ο Τούρκος Πρόεδρος ευχαριστεί τον Πρωθυπουργό γιατί έκλεισε στις 5 Ιουλίου μία δομή στο Λαύριο. Γιατί την έκλεισε; Ο Τούρκος Πρόεδρος δίνει εντολές και εμείς πράττουμε; Η επίσημη, βέβαια, εκδοχή είναι ότι υπήρχε πρόβλημα με τις κτηριακές εγκαταστάσεις, αλλά η ανεπίσημη λέει ότι το απαίτησε ο Τούρκος Πρόεδρος, γιατί, λέει, υπήρχαν τρομοκράτες.

Πραγματικά αισθανόμαστε ένα κενό και έναν φόβο, θα έλεγα, όταν η συγκεκριμένη Κυβέρνηση, ο συγκεκριμένος Πρωθυπουργός διαπραγματεύεται τα εθνικά μας θέματα μετά από τη γνωστή στάση στο σκοπιανό, στις κρυφές διαπραγματεύσεις με την Τουρκία και με το τι γίνεται με την αποστρατικοποίηση των νησιών, ενώ η προπαγάνδα του «Tourkagean» καλά κρατεί.

Και, τέλος, αγαπητοί μου συνάδελφοι, για να κλείσω τα θέματα με τα ελληνοτουρκικά, πραγματικά θα ποθούσα να δω στη χώρα αυτή προσωπικότητες που θα μπορούσαν να αρθρώσουν λόγο και να κινητοποιήσουν τον λαό μας, όπως ο Μακαριστός Αρχιεπίσκοπος Χριστόδουλος –και μη με περάσετε για θρησκόληπτο, εσείς οι Αριστεροί, πείτε εσείς μία προσωπικότητα σαν τον Μίκη Θεοδωράκη- που με ένα νεύμα τους κατέβαζαν τον κόσμο στα πεζοδρόμια και διεκδικούσαν τα τίμια αιτήματα και τα δίκαια του ελληνικού λαού. Και να βάλει ο λαός «κόκκινες» γραμμές, αφού δεν άκουσα να βάλετε εσείς «κόκκινες» γραμμές στις ορέξεις του Τούρκου Προέδρου. Αν θέλει να μιλήσει για το Αιγαίο, πρώτα να λύσει το πρόβλημα της Θεολογικής Σχολής της Χάλκης, το πρόβλημα της Αγίας Σοφίας. Αν θέλει να μιλήσει για «γαλάζιες πατρίδες» και «Mavi Vatan», να πει πού είναι οι χίλιοι πεντακόσιοι αγνοούμενοι της Κύπρου που ακόμα τους ψάχνουμε και δεν μπορούμε να τους βρούμε. Επίσης, να μας απαντήσει πόσα εκατομμύρια κρυπτοχριστιανούς καταπιέζει αυτή τη στιγμή στο έδαφος της Τουρκίας.

Για το εν λόγω νομοσχέδιο, αγαπητοί μου, θα συμφωνήσω –για να μη σας τρώω πολύ τον χρόνο σας- και με τον συνάδελφο του ΠΑΣΟΚ και με τον συνάδελφο του ΣΥΡΙΖΑ που είπαν ότι πράγματι αν το δούμε μακροσκοπικά, όλοι το θέλουμε να αποκτήσουμε σχέσεις με τα πανεπιστήμια της Κύπρου μας. Εμείς είμαστε οπαδοί του ηροδότειου που λέει ότι έχουμε το όμαιμον, το ομόθρησκον και το ομότροπον με τους Κύπριους και πρώτοι εμείς θα θέλαμε να στρέψουμε τις ορδές των φοιτητών από τις παραδουνάβιες χώρες προς την Κύπρο μας. Τουλάχιστον η Κύπρος είναι αίμα από το αίμα μας και σαρξ εκ της σαρκός μας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επίσης, υπάρχει ένας έντονος πόθος στον λαό μας, παρ’ όλη τη φτώχεια του, να θέλει να σπουδάσει τα παιδιά του, κάνοντας μάλιστα οι γονείς μερικές φορές –σε πολλούς από εμάς πιστεύω ότι έχει συμβεί- υπεράνθρωπες προσπάθειες για να αποκτήσει το παιδί τους έναν ακαδημαϊκό τίτλο.

Γι’ αυτό επικροτούμε τέτοιες συνθήκες, αλλά αυτό δεν μπορεί να ενταχθεί στα πλαίσια της εμβαλωματικής διαδικασίας των διακρατικών συμφωνιών και να μην εξασφαλίζεται η ποιότητα, αγαπητοί μου, των ακαδημαϊκών ιδρυμάτων και των ακαδημαϊκών τίτλων.

Στην Ελλάδα τους θέλουμε τους μορφωμένους. Ο ελληνικός λαός το έχει αποδείξει αυτό. Αυτή τη στιγμή που μιλάμε σπουδάζουν σαράντα πέντε χιλιάδες Ελληνόπουλα στο εξωτερικό. Υπάρχουν άτομα –«κρανιοκενείς», θα τους έλεγα- που λένε «Τι τους θέλουμε τόσους μορφωμένους;». Δεν είναι δυνατόν να το αποδεχτούμε, βέβαια, εμείς αυτό, γιατί αυτοί είναι που θα βάλουν μπροστά την ατμομηχανή της οικονομίας και θα μας τοποθετήσουν στην Ευρώπη σε έναν υψηλό θώκο.

Κανείς δεν έπαθε κάτι από τη μόρφωση. Όμως, το παρόν νομοσχέδιο η Νίκη το καταψηφίζει, γιατί δεν εξασφαλίζει την ποιότητα του τίτλου σπουδών, δεν εξασφαλίζει αυτό που πραγματικά εμείς θα θέλαμε. Θα θέλαμε, δηλαδή, οι τίτλοι σπουδών να αντεπεξέρχονται πραγματικά σε ένα υψηλό επίπεδο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα δώσω τώρα τον λόγο στον ειδικό αγορητή από την Πλεύση Ελευθερίας κ. Αλέξανδρο Καζαμία.

Παρακαλώ, ορίστε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, πρέπει να υπογραμμίσουμε κατ’ αρχάς ότι η Πλεύση Ελευθερίας υποστηρίζει τη στενή συνεργασία Κύπρου και Ελλάδας στον τομέα της παιδείας και ιδιαίτερα στη βαθμίδα της ανώτατης παιδείας. Πριν από μερικές εβδομάδες είχα την ευκαιρία να διατυπώσω την άποψη αυτή σε μία συνάντηση με μέλη της κυπριακής Βουλής των Αντιπροσώπων, παρουσία και του κυρίου Υπουργού της Παιδείας, όπου πρότεινα την ιδέα της σύστασης πλαισίου ειδικής σχέσης με τα κυπριακά πανεπιστήμια στον χώρο της ανώτατης παιδείας.

Η Πλεύση Ελευθερίας, από χρόνια, υποστηρίζει τη διεθνοποίηση των ελληνικών πανεπιστημίων και γνωρίζει ότι ορισμένα από τα πιο διεθνοποιημένα πανεπιστήμια στον κόσμο, όπως παραδείγματος χάριν αυτά της Βρετανίας, της Γαλλίας, της Γερμανίας και άλλα, είναι κρατικά ιδρύματα. Για μας, η υψηλή διεθνοποίηση δεν έρχεται σε σύγκρουση με τον δημόσιο χαρακτήρα της ανώτατης εκπαίδευσης. Επίσης θεωρούμε ότι στην περίπτωση της Κύπρου, όπου έχουμε έναν αδερφό λαό που ομιλεί την ίδια γλώσσα, απαιτείται μια ακόμη στενότερη σχέση συνεργασίας, η οποία ξεπερνά τα συνήθη πλαίσια της διεθνοποίησης των πανεπιστημίων. Και αυτή προτείνουμε ως γενικό πλαίσιο μελλοντικής συνεργασίας.

Την ίδια στιγμή, όμως, η παρούσα σύμβαση που έρχεται στη Βουλή προς κύρωση με τη μορφή νομοσχεδίου, μας δημιουργεί κάποιες απορίες και επιφυλάξεις. Πρώτον, δεν μπορούμε να κατανοήσουμε ούτε από το κείμενο της ίδιας της σύμβασης ούτε και από την αιτιολογική έκθεση γιατί υπάρχει ανάγκη για μια διμερή διεθνή σύμβαση με την Κύπρο στο πεδίο της αμοιβαίας αναγνώρισης πτυχίων, τη στιγμή που ήδη υπάρχει μια διαδικασία που προβλέπεται με τον τελευταίο νόμο του 2022.

Έθεσα το ίδιο ερώτημα στην αρμόδια επιτροπή αλλά, δυστυχώς, δεν λάβαμε απάντηση -αν και μπορούμε να καταλάβουμε κάποιες από τις προθέσεις του νομοσχεδίου. Θεωρούμε, ωστόσο, ότι η σύμβαση αυτή δεν διευκολύνει και δεν προσθέτει τίποτα ουσιαστικό στη διαδικασία αμοιβαίας αναγνώρισης ανώτατων τίτλων σπουδών, δηλαδή, πανεπιστημιακών πτυχίων, που ήδη προβλέπεται, με βάση τον νόμο του 2022 που ορίζει τη λειτουργία του ΔΟΑΤΑΠ- δηλαδή, του οργανισμού που είναι αρμόδιος για την αναγνώριση πανεπιστημιακών πτυχίων από το εξωτερικό.

Η ίδια η σύμβαση δεν περιέχει κάποιο άρθρο που να προβλέπει αυτοματισμό στην αναγνώριση κυπριακών πτυχίων, αλλά με το άρθρο 2 προβλέπει ότι η διαδικασία αυτή πρέπει να γίνεται μέσω του ΔΟΑΤΑΠ, που είναι αυτό που ήδη συμβαίνει.

Δεύτερον, η σύμβαση δεν προβλέπει ούτε κάποια επίσπευση του χρόνου με τον οποίο πρέπει ο ΔΟΑΤΑΠ να αναγνωρίζει την ισοτιμία των πτυχίων των κυπριακών πανεπιστημίων.

Με βάση το άρθρο 4, η προθεσμία που δίνει η σύμβαση είναι ο ΔΟΑΤΑΠ να αναγνωρίζει τα πτυχία από τα κυπριακά πανεπιστήμια εντός εξήντα ημερών, αλλά ήδη με το υφιστάμενο νομικό πλαίσιο στο εσωτερικό της Ελλάδας, η προθεσμία που δίδεται στον ΔΟΑΤΑΠ για να προβαίνει στην ίδια αναγνώριση, είναι μία με οκτώ εβδομάδες. Δηλαδή, είναι πάλι δύο μήνες. Η σύμβαση δεν συμπτύσσει αυτόν τον χρόνο και συνεπώς, δεν υπάρχει επίσπευση.

Επίσης, γνωρίζουμε ότι υπάρχει μια γνωστή κριτική φοιτητών και πανεπιστημιακών, όσον αφορά την επίσπευση της αναγνώρισης πτυχίων ξένων πανεπιστημίων από τον ΔΟΑΤΑΠ, αλλά αυτό θεωρούμε ότι είναι ένα ζήτημα εσωτερικό, το οποίο αντιμετωπίζεται με διοικητικές παρεμβάσεις, όχι μέσω μιας διεθνούς σύμβασης τουλάχιστον όχι κάτω από κανονικές συνθήκες.

Ένα τρίτο σημείο, το οποίο μας δημιουργεί απορία και νομίζουμε ότι δεν είναι άσχετο με τις βαθύτερες προθέσεις της σύμβασης αυτής και του νομοσχεδίου που τη φέρνει, είναι ότι αναγνωρίζονται παραρτήματα ιδιωτικών πανεπιστημίων που λειτουργούν στην Κύπρο. Ένα από αυτά -είναι ένα παράδειγμα, υπάρχουν πολύ περισσότερα- είναι το Αμερικανικό Πανεπιστήμιο Βηρυτού, το οποίο έχει ένα παράρτημα που λειτουργεί στην Κύπρο με την επωνυμία «Cyprus American University of Beirut Mediterraneo» (και αυτή βρίσκεται στο παράρτημα που συνοδεύει τη σύμβαση και το νομοσχέδιο).

Πρέπει να τονίσω, όπως κάναμε και στην αρμόδια επιτροπή, ότι η Πλεύση Ελευθερίας είναι αντίθετη στην αναγνώριση παραρτημάτων πανεπιστημίων από άλλες χώρες, τα οποία λειτουργούν στην Κύπρο ή σε τρίτες χώρες με τις οποίες εμείς υπογράφουμε συμβάσεις, διότι αυτά τα παραρτήματα δεν υπόκεινται στον απαιτούμενο έλεγχο ποιότητας παροχής σπουδών.

Με απλά λόγια: αλλιώς θεωρούμε ότι ένας φοιτητής σπουδάζει, αν πάει στο Αμερικανικό Πανεπιστήμιο Βηρυτού στη Βηρυτό, που είναι ένα λιβανέζικο πανεπιστήμιο, (ένα αμερικανικό πανεπιστήμιο στον Λίβανο και εκεί είναι που εδρεύει) και αλλιώς, θα έχει εμπειρία σπουδών από το παράρτημα αυτού του πανεπιστημίου, αν παρακολουθήσει στην Κύπρο.

Ο ποιοτικός έλεγχος, με άλλα λόγια, δεν είναι αρκετά ισχυρός και αυτό πιστοποιεί μια μακρά εμπειρία μαρτυριών από ακαδημαϊκούς και από ειδικούς στον τομέα αυτό. Συνεπώς, η τρίτη ένσταση που έχουμε, όσον αφορά τη σύμβαση αυτή, σχετίζεται με τα παραρτήματα σπουδών.

Τέλος, πρέπει να υπενθυμίσω εδώ και θα κλείσω με αυτό, κύριε Πρόεδρε, ότι η Πλεύση Ελευθερίας είναι, κατ’ αρχάς, αντίθετη στη λειτουργία ιδιωτικών πανεπιστημίων στην Ελλάδα και υποστηρίζει την εφαρμογή του άρθρου 16 του Συντάγματος, που λέει ρητά ότι η ανώτατη παιδεία παρέχεται «δωρεάν» και «αποκλειστικά από νομικά πρόσωπα δημοσίου δικαίου».

Θεωρούμε ότι, η σύμβαση που έχουμε μπροστά μας δεν παρέχει επαρκείς εγγυήσεις για την προάσπιση του δημόσιου χαρακτήρα της ανώτατης παιδείας στην Ελλάδα, όπως ορίζει το Σύνταγμα. Αντιθέτως, φαίνεται πως πάει να επιβάλει από το εξωτερικό, μέσω του άρθρου 28 του Συντάγματος, μια διαφορετική προσέγγιση, όσον αφορά το πώς ο ΔΟΑΤΑΠ αντιμετωπίζει κάποια ιδιωτικά πανεπιστήμια του εξωτερικού, των οποίων τα πτυχία, συνήθως, δεν αναγνωρίζονται από τον ΔΟΑΤΑΠ ως ισότιμα. Αυτή είναι μια προσέγγιση που μας βρίσκει επιφυλακτικούς και γι’ αυτό η Πλεύση Ελευθερίας δεν θα υπερψηφίσει αυτό το νομοσχέδιο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα ολοκληρώσουμε τον κύκλο των εισηγητών και των ειδικών αγορητών, με την κ. Ιωάννα Λυτρίβη από τη Νέα Δημοκρατία.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Είναι προφανές ότι σήμερα δεν κάνουμε μια εφ’ όλης της ύλης συζήτηση για την ανώτατη εκπαίδευση, κύριε Χρηστίδη, μια συζήτηση η οποία γνωρίζουμε πολύ καλά σε συζητήσεις με τον Υπουργό ότι θα γίνει πολύ σύντομα και θα συμφωνήσω ιδιαίτερα με την αναφορά σας στον τρίτο λόγο στον οποίο αποδώσατε τη διαρροή φοιτητών από τα πανεπιστήμια στη χώρα, που δεν είναι άλλος από μια άστοχη επιλογή. Και γι’ αυτό, θεωρώ ότι αιχμή του δόρατος σε αυτό τον αγώνα θα είναι η ενίσχυση της συμβουλευτικής σταδιοδρομίας και του επαγγελματικού προσανατολισμού, που και αυτή εντάσσεται στη στρατηγική της πολιτικής για την εκπαίδευση και νομίζω ότι πρέπει να ενισχυθεί έτι περαιτέρω και πιο ουσιαστικά, πιο βιωματικά στη χώρα μας, στα ελληνικά σχολεία, για να έχουν τα παιδιά μια καλύτερη εικόνα για το πού πάμε μετά το λύκειο -μετά το λύκειο τι;- ώστε να μπορούν να απαντήσουν έτσι αρκετά επαρκώς.

Τώρα, ως προς τη συμφωνία, που είπαμε ότι επιτρέπει την αμοιβαία την ταχύτερη αμοιβαία αναγνώριση πανεπιστημιακών τίτλων σπουδών των ιδρυμάτων που αναγνωρίζει η Ελληνική Δημοκρατία στην Κύπρο και των ιδρυμάτων που αναγνωρίζει η Κυπριακή Δημοκρατία στην Ελλάδα, προφανώς, υπήρχε αναγνώριση των ιδρυμάτων, μέσω των αντίστοιχων θεσμικών φορέων, τόσο στην Ελλάδα όσο και στην Κύπρο του ΔΟΑΤΑΠ και του ΚΥΣΑΤΣ αντίστοιχα.

Με το νόμο-πλαίσιο το 2022 η διαδικασία αυτή έγινε ταχύτερη, πιο αποτελεσματική, πιο φιλική προς τον πολίτη. Ωστόσο, είναι η πρώτη φορά που έχουμε μια τέτοια διακρατική συμφωνία, που πέρα από την ουσία φέρει και υψηλό συμβολισμό ως προς τους αδελφικούς δεσμούς μας με την Κύπρο.

Εδώ και σχεδόν δύο αιώνες δεκάδες, ίσως και εκατοντάδες χιλιάδες Κύπριοι έχουν σπουδάσει στην Ελλάδα, ενώ τα τελευταία χρόνια πολλοί Έλληνες πηγαίνουν στην Κύπρο, για να συνεχίσουν τις σπουδές τους, επιλέγουν κάποιο άλλο επιστημονικό πεδίο, συνεχίζουν σε μεταπτυχιακό επίπεδο κ.λπ..

Τώρα ως προς την ελληνική πλευρά, η σύναψη τέτοιου είδους συμφωνιών επισφραγίζει, θα λέγαμε, μια συνολική στρατηγική, που ποτέ δεν χαράχτηκε πίσω από κλειστές πόρτες, ποτέ δεν έγινε κρυφή. Το αναφέρω αυτό, γιατί ακούστηκε έτσι ιδιαιτέρως ως κριτική. Ακούσαμε για μια κερκόπορτα που ανοίγει, όχι ήταν ανοιχτά τα χαρτιά πάντα.

Εντάσσεται, λοιπόν, στο πλαίσιο μιας συνολικής στρατηγικής που έχει χαράξει και υλοποιεί σταθερά και με συνέπεια η κυβέρνηση από το 2019 στην κατεύθυνση της διεθνοποίησης και εξωστρέφειας, με τη θεσμοθέτηση της δυνατότητας για τα ελληνικά ΑΕΙ να συνάψουν συνεργασίες με πανεπιστήμια του εξωτερικού για κοινά και διπλά πτυχία, κοινά ερευνητικά κέντρα, κοινά θερινά προγράμματα σπουδών κ.λπ., με την απελευθέρωση του πλαισίου για την ίδρυση ξενόγλωσσων προγραμμάτων σπουδών και την προσέλκυση φοιτητών από το εξωτερικό, με τη θεσμοθέτηση της σχεδόν αυτόματης ακαδημαϊκής αναγνώρισης τίτλων του εξωτερικού, βάζοντας τέλος σε καθυστερήσεις και γραφειοκρατία. Μιας πολιτικής για την ανώτατη εκπαίδευση που στοχεύει σε ιδρύματα αυτόνομα, αυτοδιοίκητα, εξωστρεφή, σε κοινό βηματισμό, θα λέγαμε, με την αγορά εργασίας, ικανά να παρακολουθούν τις εξελίξεις που επιτάσσει η 4η και οσονούπω η 5η βιομηχανική επανάσταση και η τεχνητή νοημοσύνη, ιδρύματα ικανά να έχουν δεσπόζουσα θέση στον διεθνή ακαδημαϊκό χάρτη. Μιας πολιτικής για την ανώτατη εκπαίδευση που επιτρέπει στους λειτουργούς της να αυτενεργούν και να εξελίσσονται. Μιας πολιτικής που επιτρέπει στους ακαδημαϊκούς και τους φοιτητές να θέτουν στόχους και να γίνονται διαρκώς καλύτεροι, να ξεπερνούν τους εαυτούς τους.

Κυρίες και κύριοι συνάδελφοι έχουμε εξαιρετικά πανεπιστήμια, εξαιρετικό ανθρώπινο δυναμικό και μπορούμε να διεκδικήσουμε τη θέση που αξίζει στα πανεπιστήμιά μας στον διεθνή ακαδημαϊκό χάρτη. Σε αυτή την προσπάθεια, η Κυβέρνηση θα συνεχίσει να είναι αρωγός, συμβάλλοντας με όλες της τις δυνάμεις, προκειμένου η χώρα μας να αποτελέσει έναν φάρο εκπαίδευσης που θα προσελκύει φοιτητές από όλον τον κόσμο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Επιθυμεί κάποιος από τους Κοινοβουλευτικούς Εκπροσώπους να λάβει τον λόγο;

**ΔΗΜΗΤΡΙΟΣ ΜΑΝΤΖΟΣ:** Εγώ, κύριε Πρόεδρε.

**ΑΘΑΝΑΣΙΟΣ ΠΛΕΥΡΗΣ:** Και εγώ, κύριε Πρόεδρε.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Και εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σας και ευχαριστώ πολύ.

Κατ’ αρχάς να πω ότι βρισκόμαστε μπροστά σε μία περίεργη κατάσταση. Σύσσωμη η Αντιπολίτευση σε πολλά πράγματα λέει τα ίδια και η Κυβέρνηση δεν δίνει καμμία σημασία σε αυτό.

Χθες ψηφίστηκε το φορολογικό νομοσχέδιο που δεν έδωσε καμμία σημασία στην κραυγή των καλλιτεχνών να εξαιρεθούν και δεν εξαιρέθηκαν. Με αυτή την κατάσταση οι καλλιτέχνες θα φτωχοποιηθούν, πέρα από το ότι έχουν υποβαθμιστεί τα πτυχία μας και δεν θεωρούνται πια πτυχία ανώτερων δραματικών σχολών, όπως λέει στο Υπουργείο Πολιτισμού. Δεν θεωρούνται τίποτα, είναι απόφοιτοι λυκείου πλέον οι ηθοποιοί. Με το χθεσινό νομοσχέδιο όμως δόθηκε και άλλο ένα ράπισμα. Θα φτωχοποιηθούμε, θα καταργήσουμε τα δελτία μας και στο τέλος δεν θα έχουμε ούτε ένσημα, διότι μόνο αυτή είναι η λύση.

Θα ήθελα, λοιπόν, να μην κομπάζετε συνέχεια για το 41%, γιατί και το υπόλοιπο 59% μπορεί να είναι τόσο κατακερματισμένο, αλλά σε πάρα πολλά πράγματα συμφωνεί. Δεν δίνετε, λοιπόν, σημασία σε αυτό το 59% και δεν την ακούτε τη φωνή του; Να μη βάλουμε και το 50% του ελληνικού πληθυσμού που δεν ψηφίζει καθόλου, που δεν ξέρουμε και τι απόφαση θα έπαιρνε αν ψήφιζε.

Έρχομαι στο νομοσχέδιο. Σύμφωνα, λοιπόν, με το άρθρο 306 του ν.4957/2022 σχετικά με τις προϋποθέσεις ακαδημαϊκής ισοδυναμίας, οι τίτλοι σπουδών των αναγνωρισμένων εκπαιδευτικών ιδρυμάτων της αλλοδαπής αναγνωρίζονται ως ακαδημαϊκά ισοδύναμοι τίτλοι σπουδών της ημεδαπής, εφόσον το σύνολο των σπουδών έχει πραγματοποιηθεί εντός της ελληνικής επικράτειας ή μέρος αυτού έχει πραγματοποιηθεί εντός ελληνικής επικράτειας σε δημόσιο ίδρυμα. Επομένως, έχοντας υπ’ όψιν και την πληθώρα παραρτημάτων των κυπριακών πανεπιστημίων στην Ελλάδα, πρέπει η αναγνώριση αυτή να γίνεται με έναν τρόπο πολύ συνετό ο οποίος να διασφαλίζει και να μην υπονομεύει τα πτυχία των ελληνικών δημόσιων πανεπιστημίων.

Με αυτό το νομοσχέδιο φοβόμαστε ότι ανοίγει η πόρτα για την ίδρυση ιδιωτικών πανεπιστημίων στην Ελλάδα. Ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση και η σύσταση ανώτατων σχολών από ιδιώτες απαγορεύεται. Δεδομένης, λοιπόν, της Συμφωνίας της Μπολόνια, η οποία αποσκοπεί σε μεγαλύτερη συνοχή μεταξύ των συστημάτων τριτοβάθμιας εκπαίδευσης σε όλη την Ευρώπη, οι τίτλοι σπουδών κατηγοριοποιούνται σε επίπεδο 6, 7 και 8 ανάλογα με τον βαθμό των πτυχίων.

Τι γίνεται όμως με τα επαγγελματικά δικαιώματα τα οποία έρχονται ως συνέπεια με την αναγνώριση του τίτλου σπουδών, δεδομένης μάλιστα και της πρόσφατης κατάστασης για τη διαβάθμιση των καλλιτεχνικών σχολών, που όπως προείπα κατηγοριοποιήθηκαν ως πτυχία λυκείου; Προβληματική επομένως είναι η προσπάθεια διαβάθμισης των πτυχίων στη χώρα μας και συνεπώς χρήζει προσοχής, ώστε να μην υποβαθμιστούν οι τίτλοι σπουδών των ελληνικών δημόσιων πανεπιστημίων.

Παράλληλα, ένα ζήτημα που έχει προκύψει είναι η μη αναγνώριση επαγγελματικών δικαιωμάτων από ιδιωτικές σχολές. Απόφοιτοι τμημάτων Νοσηλευτικής, Βρεφοκομίας, Μαιευτικής, Ψυχολογίας και άλλων αναφέρουν πως οι επαγγελματικοί σύλλογοι δεν αναγνωρίζουν τα πτυχία τους χωρίς αντίστοιχη ενημέρωση των σπουδαστών από τις εν λόγω ιδιωτικές σχολές. Άρα είναι άμεσα ζητούμενο να διαφυλαχθεί η δημόσια εκπαίδευση, η οποία δεν επιτρέπει σε ιδιώτες να διαφημίζουν και να προσανατολίζουν τις ανακοινώσεις τους για τα πτυχία στην κατεύθυνση που τους εξυπηρετεί στον βωμό του χρήματος και στην εν λόγω περίπτωση τα υψηλότατα δίδακτρα που καλούνται να πληρώσουν οι σπουδαστές.

Στο άρθρο 1 για τα κυπριακά εκπαιδευτικά ιδρύματα χρησιμοποιείται η λέξη «ανωτέρα». Τα δικά μας όμως είναι ανώτατα. Άλλο η ανώτερη εκπαίδευση και άλλο η ανώτατη. Αυτό που φοβόμαστε είναι μήπως ανοίξει η κερκόπορτα για την πλήρη κατεδάφιση του άρθρου 16. Ίσως νέες υπηρεσίες προκύψουν για τα παραρτήματα που υπάρχουν στα πανεπιστήμια Κύπρου να προσφέρουν άνετα τα αγγλόφωνα τμήματα του πανεπιστημίου πολλαπλασιάζοντας τις αγγλόφωνες σπουδές προσελκύοντας φοιτητές από ολόκληρη τη λεκάνη της Μεσογείου, της Αφρικής και των Βαλκανίων με τη δραστηριότητα μικρών funds εντός των δημόσιων ΑΕΙ, που θα είναι ικανά να εντοπίζουν νέες ιδέες φοιτητών, να χρηματοδοτούν και να αναπτύσσουν την παραγωγή νέων αγαθών και υπηρεσιών. Σύμφωνα με το άρθρο 28 του Συντάγματος θα αποτελούν μια ομπρέλα για να έρθουν στην Ελλάδα να κάνουν επιχειρηματικές μπίζνες πανεπιστήμια του εξωτερικού.

Μήπως όλα αυτά αποτελούν ένα δώρο της Κυβέρνησης προς τα ιδιωτικά κολέγια και τους ιδιοκτήτες τους; Μήπως υπάρχει κάποια μορφής συνδιαλλαγή προς όφελος συγκεκριμένων οικονομικών -και όχι μόνο- κέντρων; Τι σημαίνει αυτή η πολύ σημαντική αναβάθμιση των πτυχίων των ιδιωτικών κολεγίων; Παρ’ ότι είμαστε υπέρ της ειδικής σχέσης της εκπαίδευσης μεταξύ της Ελλάδας και της Κύπρου, αφού είμαστε το ίδιο έθνος, μήπως τα παραπάνω εντάσσονται εντός ενός γενικότερου σχεδίου υποβάθμισης της δημόσιας τριτοβάθμιας εκπαίδευσης λειαίνοντας το έδαφος για τροποποίηση - κατάργηση στην επόμενη συνταγματική αναθεώρηση του άρθρου 16 του Συντάγματος. Με αυτή την έννοια δεν θα υπερψηφίσουμε το νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχουν ζητήσει οι Κοινοβουλευτικοί Εκπρόσωποι, ο κ. Πλεύρης, η κ. Θρασκιά και ο κ. Μάντζος.

Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Τρία σημεία: Πρώτον, επαναλαμβάνω αυτά που και ο Παύλος Χρηστίδης είπε νωρίτερα, ότι οι σκέψεις μας και η συμπαράσταση όλων μας από την Κοινοβουλευτική Ομάδα του ΠΑΣΟΚ - Κίνημα Αλλαγής και όλων, φρονώ, σε αυτή την Αίθουσα οφείλει σήμερα το πρωί να είναι στον αστυνομικό και στην οικογένειά του, στον αστυνομικό που δίνει τον αγώνα να κρατηθεί στη ζωή και να επανακτήσει την υγεία του μετά από ένα ακόμη τυφλό χτύπημα βίας σε έναν ακόμη χώρο αθλητισμού στην πατρίδα μας.

Και, ξέρετε, κάποια στιγμή και σε αυτή εδώ την Αίθουσα πρέπει να ειπωθούν αλήθειες, γιατί η οπαδική βία δεν είναι ένα φαινόμενο χθεσινό, είναι μια κοινωνική παθογένεια πια και πρέπει να τη δούμε ως τέτοια και πρέπει κάποια στιγμή οι πολιτικές ευθύνες να μην εξαντλούνται σε αναρτήσεις στα μέσα κοινωνικής δικτύωσης, αλλά πρέπει επιτέλους η Κυβέρνηση να ενημερώσει την Εθνική Αντιπροσωπεία τι έχει κάνει και πώς έχει προωθήσει τις εξαγγελίες της τις οποίες έχει πολλαπλώς αναλάβει μετά από όλα τα τραγικά περιστατικά που είχαμε στη Θεσσαλονίκη, στην Αθήνα και παντού στη χώρα στο επίπεδο της οπαδικής βίας. Δεν είναι πράγματι πολλές οι ημέρες, πολλές οι εβδομάδες, πολλοί οι μήνες από τότε που θρηνήσαμε θύμα στη Νέα Φιλαδέλφεια νέο άνθρωπο, αφού ορδές χούλιγκανς διέσχισαν όλα τα Βαλκάνια. Δεν είναι πολλοί οι μήνες από τη δολοφονία ενός νέου ανθρώπου στη Θεσσαλονίκη. Δεν είναι πολλές οι ημέρες από νέα περιστατικά οπαδικής βίας στη χώρα. Άρα χρειάζεται διάλογος με τη μέγιστη δυνατή διακομματική συνεννόηση, με τη συναρμοδιότητα και τη συνευθύνη των Υπουργείων, μέρος του χαρτοφυλακίου των οποίων είναι στο δικό σας Υπουργείο, κύριε Υπουργέ, στον Αναπληρωτή σας Υπουργό, τον κ. Βρούτση. Χρειάζεται να υπάρχει μία ενημέρωση άμεσα της Εθνικής Αντιπροσωπείας σε σχέση με τη διακομματική συνεννόηση και στον έλεγχο και στον διάλογο που πρέπει να υπάρξει σε αυτή την υπόθεση.

Δεύτερον, πάλι αναφέρθηκε ο κ. Χρηστίδης στα ζητήματα της παιδείας, εκτός του κειμένου της διεθνούς σύμβασης την οποία καλούμαστε σήμερα να κυρώσουμε. Είναι οι δείκτες PISA του ΟΟΣΑ οι οποίοι μας δείχνουν μια αδήριτη, σκληρή πραγματικότητα όχι μόνο για τη χώρα, αλλά κυρίως για εδώ, όπου δυστυχώς το ελληνικό εκπαιδευτικό σύστημα παραμένει στις ουραγούς χώρες της Ευρωπαϊκής Ένωσης και του οργανισμού.

Τι μας λέει αυτή η έρευνα και η μελέτη; Ότι δεν αρκεί να τα ρίχνουμε όλα στην πανδημία. Πράγματι η πανδημία και η τηλεκπαίδευση και η κοινωνική αποξένωση, προκάλεσε μια έτι περαιτέρω υποχώρηση των ποιοτικών δεικτών της εκπαίδευσης σε όλη την Ευρώπη. Όμως εδώ υπάρχουν και διαχρονικές παθογένειες. Τι πρέπει να μας διδάξουν αυτές οι συγκριτικές μέθοδοι που θέτουν το ελληνικό εκπαιδευτικό σύστημα σε αντικειμενική πια σύγκριση διά γυμνού οφθαλμού με τα άλλα εκπαιδευτικά συστήματα της Ευρώπης και του ΟΟΣΑ; Ότι δεν αρκούν επικοινωνιακοί χειρισμοί του εκπαιδευτικού συστήματος από τα πάνω προς τα κάτω, αλλά απαιτείται το ακριβώς αντίστροφο: Απαιτείται ουσιαστικός διάλογος και στρατηγικός σχεδιασμός από τα κάτω προς τα πάνω, από την προσχολική και σχολική εκπαίδευση έως την τριτοβάθμια ανώτερη και ανώτατη εκπαίδευση, τα ελληνικά μας πανεπιστήμια.

Εμείς στο ΠΑΣΟΚ - Κίνημα Αλλαγής βλέπουμε το πανεπιστήμιο, αλλά και την πρωτοβάθμια και μέση δημόσια εκπαίδευση ως τον βασικό και κύριο μοχλό κοινωνικής κινητικότητας και μείωσης των κοινωνικών ανισοτήτων.

Αν συμφωνούμε ολοένα και περισσότεροι σ’ αυτή εδώ την Αίθουσα, πρέπει κάποια στιγμή να αποφασίσουμε να ανασυστήσουμε το Εθνικό Συμβούλιο Παιδείας, να ξεκινήσουμε ξανά τον διάλογο για την παιδεία, με όρους ουσιαστικούς, βαθιά πολιτικούς και όχι επικοινωνιακούς. Διότι, κύριε Υπουργέ, και η προκάτοχός σας Υπουργός και το Υπουργείο σας συνολικά έχει διακριθεί σε επικοινωνιακό χειρισμό μεγάλων ζητημάτων παιδείας, όπως πρόσφατα η πανεπιστημιακή αστυνομία ή η κατάργηση του ασύλου ή άλλα ζητήματα, τα οποία με έναν σχεδόν επικοινωνιακό, στείρα επικοινωνιακό τρόπο έχετε εμφανίσει ως την πανάκεια ή τη μαγική λύση που θα έφερνε τις τεράστιες μεταρρυθμίσεις στο πεδίο των πανεπιστημίων. Επειδή, λοιπόν, υπήρχαν αποτυχίες, μετρήσιμες, επαληθεύσιμες αποτυχίες, με την κατάργηση της πανεπιστημιακής αστυνομίας, με τη διατήρηση προβλημάτων στα δημόσια πανεπιστήμια, ας έρθουμε στην ουσία του σχεδιασμού μας για τη δημόσια παιδεία από τα κάτω, από το σχολείο έως και το πανεπιστήμιο.

Και κλείνω με ένα τρίτο σημείο, που δεν είναι τόσο νομοτεχνικό όσο μπορεί να ακουστεί, αλλά είναι βαθιά ουσιαστικό και πολιτικό. Είναι το πώς αντιμετωπίζουμε ως πολιτεία την κύρωση των διεθνών συμβάσεων. Διότι, για παράδειγμα, διαβάζαμε όταν ξεκίνησε να συζητείται αυτή η υπόθεση, η συγκεκριμένη σύμβαση, ότι θα υπήρχε μέσα και η Σύμβαση της Λισαβόνας για την εκπαίδευση και το εκπαιδευτικό πεδίο στην Ευρώπη και αυτή αφαιρέθηκε.

Ακούμε και διαβάζουμε για το άρθρο 28 και πώς αυτό θα αξιοποιηθεί στον δρόμο σας για τα μη κρατικά πανεπιστήμια. Κι επειδή ακούω και πολλούς συναδέλφους από την Αντιπολίτευση να μιλούν για «κερκόπορτα», θα πω το εξής. Ο κύριος Υπουργός δεν χρειάζεται κερκόπορτα, από την αυτοκρατορική πύλη θα διαβεί. Τι θέλω να πω; Κάποια στιγμή πρέπει να μας πει ο κύριος Υπουργός και το Υπουργείο του αν υπάρχει σχεδιασμός πώς θα προχωρήσει, πότε θα προχωρήσει και το κυριότερο, ποιος είναι ο απώτερος στόχος. Υπάρχει μια αναθεώρηση. Έχετε επενδύσει σε αυτή την αναθεώρηση σε ένα και μόνο άρθρο, ενώ υπάρχουν πάρα πολλά άρθρα, για τη δικαιοσύνη, για τις ανεξάρτητες αρχές, για τα δημόσια αγαθά, που μπορούμε να συζητήσουμε, και το άρθρο 16 είναι ένα άρθρο το οποίο μπορεί με την πρόταση της Πλειοψηφίας να είναι μέσα σε αυτά τα αναθεωρητέα. Έχουμε θέσει όρους και προϋποθέσεις πολύ συγκεκριμένους και θέλουμε να μας ενημερώσετε πριν ανοίξει η αναθεωρητική διαδικασία, πριν λάβετε την εντολή ή -πιο σωστά- η Βουλή αποφασίσει το αν θα αναθεωρήσει και το πώς θα αναθεωρήσει, σε ποια κατεύθυνση θα αναθεωρήσει το άρθρο 16, με ενίσχυση των δημόσιων πανεπιστημίων και ένα πολύ σφιχτό και αποτελεσματικό σύστημα ρύθμισης και εποπτείας των μη κρατικών, μη κερδοσκοπικών πανεπιστημίων, αν εσείς προτίθεστε να πάτε πιο βιαστικά και χωρίς ρύθμιση σε κάποια τέτοια λύση.

Και το τελευταίο το οποίο θέλω να πω για τις διεθνείς συμβάσεις είναι ότι χθες υπεγράφη μια σειρά από τέτοιες διεθνείς συμβάσεις με την Τουρκική Δημοκρατία. Υπάρχουν ζητήματα και εκπαιδευτικά σε αυτό το πακέτο των διμερών συμβάσεων. Άρα θα θέλαμε να μας πείτε, κύριε Υπουργέ, αν -το αν είναι ρητορικό- και πότε θα υπάρχει ενημέρωση στα ζητήματα τα εκπαιδευτικά, σε σχέση με τη συμφωνία με την Τουρκική Δημοκρατία και κατά πόσον αυτές οι συμβάσεις θα περάσουν και πότε θα περάσουν από τη Βουλή προς κύρωση.

Χρειαζόμαστε μια μακροπρόθεσμη και συγκεκριμένη, δεσμευτική πολιτική κυρώσεων των συμβάσεων, ώστε ούτε μεγάλες καθυστερήσεις να υπάρχουν ούτε βιασύνες στις κυρώσεις των συμβάσεων.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η κ. Θρασκιά Κοινοβουλευτική Εκπρόσωπος του ΣΥΡΙΖΑ.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, όπως ανέφερε και η εξαιρετική ακαδημαϊκός, εισηγήτριά μας Αθηνά Λινού κατά τη συνεδρίαση της επιτροπής αναφέρατε σε σχέση με την συγκεκριμένη κύρωση της συμφωνίας ότι βασίζεται σε μια πολύ απλή φιλοσοφία. Αναφερθήκατε ειδικότερα σε δύο γεγονότα, τους αδελφικούς δεσμούς με την Κύπρο και την κοινή γλώσσα, καθώς και στον μεγάλο αριθμό των φοιτητών που μετακινούνται από τη μία χώρα στην άλλη αλλά και στην αναγκαιότητα αυτοί οι φοιτητές «να μην ταλαιπωρούνται όταν επιστρέφουν στις χώρες τους κατά τη διαδικασία της ακαδημαϊκής αναγνώρισης του ακαδημαϊκού τίτλου που απέκτησαν».

Προφανώς δεν αμφισβητεί κανείς αυτά τα γεγονότα, την ιδιαίτερη σχέση που έχουμε με την Κύπρο και τις μακρές διαχρονικές σχέσεις ανάμεσα στα πανεπιστήμιά μας. Όμως, στα αλήθεια δεν μοιάζει τόσο απλή η συμφωνία όσο ακούγεται. Και αυτό γιατί για πρώτη φορά τίθενται σε εφαρμογή όσα προβλέπει η παράγραφος 2 του άρθρου 304 του ν.4957/2022, ότι δηλαδή με απόφαση του ΔΟΑΤΑΠ εντάσσονται στα εθνικά μητρώα αυτοδικαίως τα ιδρύματα της αλλοδαπής, καθώς και οι τίτλοι σπουδών που απονέμουν, κατόπιν διακρατικής συμφωνίας. Μιλάμε επομένως για όλους ανεξαιρέτως τους τίτλους, δηλαδή για όσους υπήρξαν, όσους υφίστανται και όσους θα προστεθούν, όλων ανεξαιρέτως των τμημάτων. Και δεν μπορεί ο ΔΟΑΤΑΠ να αφαιρέσει από το εθνικό μητρώο όποιο από τα κυπριακά πανεπιστήμια, για οποιονδήποτε λόγο, εκπίπτει ή εκπέσει των στάνταρντς του ή δεν είναι ακαδημαϊκά αντίστοιχο με τα δικά μας παρά μόνο με τροποποίηση της παρούσας συμφωνίας και εκ νέου κύρωσής της με νόμο. Άρα δεν παροπλίζεται απλά ο ΔΟΑΤΑΠ, που από μόνο του αυτό θα ήταν προφανώς πρόβλημα, αλλά απεμπολείται το δικαίωμα και η υποχρέωση του ελληνικού κράτους να ελέγχει και να αξιολογεί ουσιαστικά τους τίτλους σπουδών που χορηγούνται από πανεπιστήμια της αλλοδαπής.

Μιλάμε δηλαδή για μια αυτόματη διαδικασία, μια αμοιβαία αναγνώριση πανεπιστημιακών τίτλων, αλλά το ζητούμενο είναι με τι όρους. Όρους ακαδημαϊκότητας; Όρους βιωσιμότητας; Το γεγονός ότι δεν έχουμε πλήρη γνώση του στάτους και του υποβάθρου προγράμματος σπουδών που έχει στην κάθε περίπτωση ακολουθηθεί για την απόκτηση ενός πτυχίου μοιάζει να οδηγεί σε fast track διαδικασίες χορήγησης πτυχίων. Δηλαδή, αρκεί ένα ίδρυμα να έχει αναγνωριστεί στη χώρα του ως πανεπιστήμιο και να υπάρχει μια διακρατική συμφωνία με τη χώρα μας; Η ποιότητα μας απασχολεί; Η παροχή των επαγγελματικών δικαιωμάτων και κατ’ επέκταση των θέσεων εργασίας μάς απασχολεί; Αν τίθεται ζήτημα εξίσωσης πτυχίων προς τα κάτω μας απασχολεί;

Αναγκαιότητα, κύριε Υπουργέ, για τους φοιτητές είναι να υπάρχει αξιοκρατία, να μη βλέπουν τα πτυχία τους που με κόπο απέκτησαν σε πανεπιστήμια που μόχθησαν να εισαχθούν να εξισώνονται με άλλα που αποκτήθηκαν σε ιδρύματα που βρίσκονται χαμηλά στις διεθνείς κατατάξεις και δεν έχουν καμμία απολύτως αντιστοίχιση με τα δικά τους.

Μας απασχολεί και είναι αναγκαιότητα να διασφαλιστούν τα επαγγελματικά τους δικαιώματα. Το είπε κι ο συνάδελφος από το Κομμουνιστικό Κόμμα. Εκκρεμούν ήδη δεκάδες χιλιάδες δικαιώματα αποφοίτων των πρώην ΤΕΙ. Μας απασχολεί να μην αναγκάζονται, μετά την ολοκλήρωση των σπουδών τους να επιλέγουν το εξωτερικό.

Έχουμε πολλά να πούμε για όλες τις βαθμίδες εκπαίδευσης και ελπίζουμε να μας δοθεί η ευκαιρία και κατά τη συζήτηση του προϋπολογισμού. Είναι κοινός τόπος ότι όλα αρχίζουν και τελειώνουν στην εκπαίδευση. Και εμείς στον ΣΥΡΙΖΑ - Προοδευτική Συμμαχία μιλάμε μόνο για μια δημόσια, ισχυρή, ποιοτική, συμπεριληπτική εκπαίδευση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Και ολοκληρώνουμε τον κύκλο των Κοινοβουλευτικών Εκπροσώπων με τον κ. Πλεύρη από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, είναι πολύ ενδιαφέρουσα η κουβέντα που κάνουμε. Βέβαια πρέπει να την κάνουμε στην πραγματική βάση τού τι συζητάμε σήμερα.

Να ξεκινήσουμε πρώτα απ’ όλα από τα γενικά τα οποία ειπώθηκαν.

Το είπατε, κύριε Μάντζο. Ναι, δεν υπάρχει κερκόπορτα. Η Νέα Δημοκρατία διαχρονικά πιστεύει ότι πρέπει να υπάρξουν μη κρατικά, μη κερδοσκοπικά πανεπιστήμια στη χώρα και θέλει να αναθεωρήσει το άρθρο 16 του Συντάγματος. Και για το γεγονός ότι δεν έχει αναθεωρηθεί προφανώς η ευθύνη είναι της ιδεοληψίας της Αριστεράς, αλλά και της δειλίας που επέδειξε το ΠΑΣΟΚ σε μια συγκεκριμένη χρονική στιγμή που υπήρχαν οι δυνατότητες να γίνει αναθεώρηση του άρθρου 16. Άρα η Νέα Δημοκρατία σε αυτό το πράγμα είναι καθαρή.

Πάμε να δούμε όμως τι κάνουμε σήμερα και να δούμε πόσο ενδιαφέρουσα θα ήταν η κουβέντα αν την κάνανε σε άλλα κοινοβούλια και για τα δικά μας πανεπιστήμια και αν θα το θεωρούσαμε έντιμο να γίνεται αυτή η κουβέντα.

Κύριε Χρηστίδη, αναφέρατε ότι το ένα τρίτο των φοιτητών δεν τελειώνει το ελληνικό πανεπιστήμιο. Πράγματι, μπορεί να είναι και οι λόγοι που είπατε, λόγοι αδυναμίας. Οι περισσότεροι λόγοι δεν είναι ούτε καν προσανατολισμού που έχουν, είναι ο τρόπος εισαγωγής ο οποίος υπήρξε και άλλαξε από εμάς. Γιατί υπήρξαν και ελληνικά πανεπιστήμια που η βάση εισαγωγής ήταν στο 2 και στο 3. Αυτός ο κόσμος στον οποίο δόθηκε η δυνατότητα να μπει σε ένα πανεπιστήμιο δεν σημαίνει ότι θα το τέλειωνε. Γιατί καλές οι κατατάξεις που λέμε, κύριε Πρόεδρε, των πανεπιστημίων μας, αλλά θα σας ρωτήσω το εξής, κύριοι συνάδελφοι: Θα σας άρεσε να υπήρχαν βουλευτές στα ευρωπαϊκά κοινοβούλια και να λέγανε «καλά, θα αναγνωρίσουμε τίτλους και από σχολές που κάποιος μπαίνει χωρίς να υπάρχει βάση;» και να πάμε να αξιολογήσουμε όλη αυτή την κουβέντα;

Ρώτησε η κ. Λινού, μιλώντας για τη συγκεκριμένη διακρατική συμφωνία, αν θα έρθουν άλλες. Μα, τώρα κρίνουμε τη συγκεκριμένη διακρατική συμφωνία. Αύριο μπορεί να φέρναμε με τη Γερμανία, κυρία Λινού, διακρατική συμφωνία. Θα ήθελα να σας ρωτήσω: Το πανεπιστήμιο της Χαϊδελβέργης, που είχα την τύχη εγώ να κάνω το μεταπτυχιακό μου, θα πρέπει να αξιολογείται; Εγώ πήγα από το Πανεπιστήμιο ΕΚΠΑ στη Γερμανία και μπορώ να σας πω ότι η διαδικασία ήταν η πιο γρήγορη να αναγνωριστεί ο τίτλος μου, αλλά όταν γυρνούσα πριν είκοσι χρόνια με το μεταπτυχιακό της Χαϊδελβέργης δεν αναγνωριζόταν, έπρεπε να ακολουθηθεί μια ολόκληρη διαδικασία. Με τα γερμανικά πανεπιστήμια, ας πούμε, αν κάναμε μια διακρατική συμφωνία, θα φοβόσασταν την κερκόπορτα;

Πάμε να δούμε εδώ τη συγκεκριμένη διακρατική συμφωνία. Η συγκεκριμένη διακρατική συμφωνία έχει την αρχή της αμοιβαιότητας πρώτα απ’ όλα. Άρα, ό,τι γίνεται για τα κυπριακά πανεπιστήμια γίνεται αντίστοιχα και για τα ελληνική πανεπιστήμια. Συνεπώς, αυτοί που παίρνουν τον ελληνικό τίτλο έχουν τις διευκολύνσεις που θα πάρουν και οι άνθρωποι που θα τελειώσουν το κυπριακό πανεπιστήμιο.

Και δεν είναι όλα τα πλαίσια αν κάποιος πέρασε ή δεν πέρασε στις πανελλαδικές εξετάσεις. Υπάρχει και η επιλογή που κάποιος μπορεί να θέλει να πάει να σπουδάσει στη Γερμανία, όπως είπα πριν. Δεν σημαίνει ότι δεν ήθελε να δοκιμάσει τις πανελλήνιες. Είμαστε σε έναν ευρωπαϊκό χώρο που πρέπει να το δούμε με μια πραγματικότητα τι ισχύει.

Δεν υπάρχει αυτόματη διαδικασία πάλι, αλλά διευκόλυνση σε όλες τις διαδικασίες τις οποίες υπάρχουν και του ελέγχου με συγκεκριμένους χρόνους για να υπάρχει ταχύτητα και επιτάχυνση και με αυτόν τον τρόπο στο πλαίσιο και με την Κύπρο να υπάρξει μια διευκόλυνση ώστε να μην υπάρχουν οι καθυστερήσεις οι οποίες γίνονται.

Συνεπώς, σε καμμία περίπτωση αυτά τα θέματα δεν πρέπει να τα βλέπουμε με φοβικότητα. Ακόμα και στους ανθρώπους οι οποίοι βρίσκονται εδώ και στις παρατάξεις που δεν θέλουνε ποτέ να γίνουν μη κρατικά, μη κερδοσκοπικά πανεπιστήμια δεν πρέπει να έρχονται σε αντίθεση με ένα πλαίσιο πολύ κεντρικό που έχει να κάνει με το ότι πλέον σε διακρατικό επίπεδο διευκολύνουμε τη διαδικασία, προκειμένου όποιος φοιτά στο πανεπιστήμιο, το ένα ή το άλλο, να μπορεί ερχόμενος στη χώρα την άλλη ενδεχομένως να εργαστεί ή να βρεθεί να έχει μια, στο πλαίσιο της διακρατικής συμφωνίας, πολύ πιο εύκολη διαδικασία αναγνώρισης αυτών των διαδικασιών.

Τα πράγματα πολλές φορές μας ξεπερνάνε. Θα αναφερθεί και ο Υπουργός που και ο ίδιος έχει εκφράσει και από τις προγραμματικές δηλώσεις τη βούληση της Κυβέρνησης και στο πλαίσιο αναθεώρησης του άρθρου 16, αλλά και στο πλαίσιο να ενισχυθούν διακρατικές συμφωνίες, οι οποίες υπάρχουν, για να έχουμε όλες αυτές τις δυνατότητες.

Τώρα δεν πρέπει να το βλέπετε φοβικά. Πρέπει να δείτε την πραγματικότητα ως έχει και μέσα σε αυτή την πραγματικότητα να μπορέσουμε να έχουμε το καλύτερο επίπεδο και του δημόσιου πανεπιστημίου μας, αλλά και της πραγματικότητας ότι αναγνωρίζονται τίτλοι παντού και δεν μπορούμε αυτό να το παρακολουθούμε σαν να μη συμβαίνει κάτι.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τέσσερις εκπαιδευτικοί συνοδοί τους από το 8ο Δημοτικό Σχολείο Χαϊδαρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Οι Υπουργοί Εργασίας και Κοινωνικής Ασφάλισης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Ανάπτυξης, Προστασίας του Πολίτη, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν σήμερα 8.12.2023 σχέδιο νόμου «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις». Παραπέμπεται στην αρμόδια διαρκή επιτροπή.

Επιπλέον, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 11 Δεκεμβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 453/28-11-2023 επίκαιρη ερώτηση της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής Βολουδάκη, προς τον Υπουργό Υποδομών και Μεταφορών, με θέμα: «Τοποθέτηση σύγχρονου συστήματος ελέγχου εναέριας κυκλοφορίας (ραντάρ) για την ασφάλεια των πτήσεων, στο Διεθνές Αεροδρόμιο Χανίων «Ι. Δασκαλογιάννης»».

2. Η με αριθμό 459/1-12-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου, προς τον Υπουργό Παιδείας, Θρησκευμάτων και Αθλητισμού, με θέμα: «Συγχωνεύσεις σχολικών μονάδων στη Διεύθυνση Δευτεροβάθμιας Εκπαίδευσης Ανατολικής Θεσσαλονίκης».

3. Η με αριθμό 455/29-11-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Προστασίας του Πολίτη,με θέμα: «Εκτός πλαισίου κοινωνικής πρόνοιας άστεγοι συνάνθρωποί μας λόγω της γραφειοκρατίας στη διαδικασία έκδοσης ταυτοτήτων και βεβαιώσεων αστεγίας».

4. Η με αριθμό 458/1-12-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Παιδείας, Θρησκευμάτων και Αθλητισμού, με θέμα: «Να μην προχωρήσουν οι προτεινόμενες συγχωνεύσεις σε σχολεία του Δήμου Θεσσαλονίκης (4ο - 17ο ΓΕΛ, 4ο - 13ο Γυμνάσιο, 30ο - 12ο Γυμνάσιο)».

5. Η με αριθμό 478/4-12-2023 επίκαιρη ερώτηση του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά, προς τον Υπουργό Εθνικής Οικονομίας και Οικονομικών, με θέμα: «Η σύννομη δυνατότητα, παράλληλης απασχολήσεως, των αστυνομικών υπαλλήλων (στελεχών της ΕΛ.Α.Σ) και εν γένει των υπαλλήλων (στελεχών) των Σωμάτων Ασφαλείας».

6. Η με αριθμό 452/28-11-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη, προς τον Υπουργό Παιδείας, Θρησκευμάτων και Αθλητισμού, με θέμα: «Μετεγγραφές φοιτητών - τέκνων τριτέκνων και πολυτέκνων οικογενειών».

7. Η με αριθμό 477/4-12-2023 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Σπυρίδωνα Μπιμπίλα, προς τον Υπουργό Υγείας,με θέμα: «Για την καθυστέρηση διάθεσης φαρμάκων πρόληψης (PREP) κατά της εξάπλωσης του HIV».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 454/29-11-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία» κ. Μάριου Σαλμά, προς τον Υπουργό Υγείας,με θέμα: «Έλλειψη νομοθετικού πλαισίου για την επιβολή ποινών σε παραβάσεις των συμβεβλημένων παρόχων του ΕΟΠΥΥ και ατιμωρησία επί δεκαοκτώ μήνες».

2. Η με αριθμό 460/1-12-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα, προς τον Υπουργό Εθνικής Οικονομίας και Οικονομικών,με θέμα: «Κίνδυνος για τα συμφέροντα του δ ημοσίου η περαιτέρω πώληση μετοχών των Ελληνικών Πετρελαίων (ΕΛΠΕ)».

3. Η με αριθμό 456/30-11-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη, προς τον Υπουργό Παιδείας, Θρησκευμάτων και Αθλητισμού, με θέμα: «Σοβαρές καθυστερήσεις, δυσλειτουργίες και ερωτηματικά ως προς την εγκυρότητα και την αντικειμενικότητα της διαδικασίας αξιολόγησης για τους νεοδιόριστους εκπαιδευτικούς».

4. Η με αριθμό 461/1-12-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Παιδείας, Θρησκευμάτων και Αθλητισμού, με θέμα: «Να δικαιούνται οι συμβασιούχοι εκπαιδευτικοί αναρρωτική άδεια όπως οι μόνιμοι συνάδελφοί τους».

5. Η με αριθμό 471/4-12-2023 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού, προς την Υπουργό Εσωτερικών, με θέμα: «Απόφαση για κατάργηση μετρητών στο Δήμο Θέρμης».

6. Η με αριθμό 481/4-12-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας», κ. Ελένης Καραγεωργοπούλου, προς τον Υπουργό Περιβάλλοντος και Ενέργειας με θέμα: «Η διαχρονική ρύπανση του Ασωπού Ποταμού και η άμεση ανάγκη επίλυσης του προβλήματος».

7. Η με αριθμό 469/4-12-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα, προς την Υπουργό Εσωτερικών, με θέμα: «Πλήρης απαξίωση και εγκατάλειψη στο Μουσείο Βάσως Κατράκη στο Αιτωλικό Μεσολογγίου».

8. Η με αριθμό 457/30-11-2023 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ**.** Χριστίνας Σταρακά, προς τον Υπουργό Υποδομών και Μεταφορών, με θέμα: «Επιτακτική η ανάγκη να προχωρήσει ο οδικός άξονας Αγρίνιο - Καρπενήσι μετά τις εξαγγελίες της κυβέρνησης για την έναρξη της κατασκευής του Τμήματος Μπράλος - Άμφισσα, του οδικού άξονα Λαμία - Ιτέα - Αντίρριο».

9. Η με αριθμό 462/1-12-2023 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου, προς τον Υπουργό Παιδείας, Θρησκευμάτων και Αθλητισμού, με θέμα: «Να γίνουν όλες οι απαραίτητες μόνιμες προσλήψεις προσωπικού στο Πανεπιστήμιο Ιωαννίνων».

10. Η με αριθμό 474/4-12-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών με θέμα: «Ζημία του Ελληνικού Δημοσίου από την αποεπένδυση της Alpha Bank από το Ταμείο Χρηματοπιστωτικής Σταθερότητας (ΤΧΣ) και ενδεχόμενοι κίνδυνοι στο τραπεζικό σύστημα».

11. Η με αριθμό 472/4-12-2023 επίκαιρη ερώτηση του Βουλευτή Πρέβεζας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα, προς τον Υπουργό Παιδείας, Θρησκευμάτων και Αθλητισμού με θέμα: «Ποια είναι η γνωμοδότηση της Εθνικής Αρχής Ανώτατης Εκπαίδευσης (ΕΘΑΑΕ) σχετικά με τη μεταφορά του τμήματος Λογιστικής και Χρηματοοικονομικής του Πανεπιστημίου Ιωαννίνων από την Πρέβεζα».

12. Η με αριθμό 463/1-12-2023 Επίκαιρη Ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας (Νάντιας) Γιαννακοπούλου, προς τον Υπουργό Υγείας,με θέμα: «Επιτακτική η ανάγκη δημιουργίας Παιδιατρικού Νοσοκομείου στην δυτική Αθήνα».

13. Η με αριθμό 465/4-12-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη, προς την Υπουργό Εσωτερικών, με θέμα: «Για τα σοβαρά προβλήματα της ύδρευσης στην πόλη του Ηρακλείου Κρήτης».

14. Η με αριθμό 475/4-12-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού, προς την Υπουργό Κοινωνικής Συνοχής και Οικογένειας, με θέμα: «Άμεση ανάγκη επέκτασης του Προγράμματος «Σχολικά Γεύματα» στα νηπιαγωγεία και στη δευτεροβάθμια εκπαίδευση και καθολικά στα σχολεία όλης της χώρας».

15. Η με αριθμό 470/4-12-2023 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ, προς τον Υπουργό Υποδομών και Μεταφορών, με θέμα: «Απαράδεκτες συνθήκες στην αίθουσα αναμονής του κρατικού Αερολιμένα Αλεξανδρούπολης «Δημόκριτος»».

16. Η με αριθμό 466/4-12-2023 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκα, προς την Υπουργό Εσωτερικών, με θέμα: «Για το ζήτημα της σχολικής στέγης στο Αιγάλεω και της μεταστέγασης του 19ου Δημοτικού στο 13ο Δημοτικό Σχολείο».

17. Η με αριθμό 476/4-12-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού, προς τον Υπουργό Προστασίας του Πολίτη, με θέμα: «Άμεση ανάγκη ίδρυσης Ψυχιατρικού Τμήματος γυναικών κρατουμένων στο Σωφρονιστικό Κατάστημα Γυναικών Ελαιώνα Θηβών».

18. Η με αριθμό 467/4-12-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη, προς τον Υπουργό Εργασίας και Κοινωνικής Ασφάλισης, με θέμα: «Να μη γίνει καμία απόλυση στις δομές του Κέντρου Κοινωνικής Πρόνοιας Περιφέρειας Κρήτης (ΚΚΠ Π.Κ.)».

19. Η με αριθμό 480/4-12-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά, προς τον Υπουργό Υποδομών και Μεταφορών με θέμα: «Ανεπαρκής εξυπηρέτηση επιβατικού κοινού από το ΚΤΕΛ Νομού Κιλκίς».

20. Η με αριθμό 468/4-12-2023 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Εθνικής Οικονομίας και Οικονομικών,με θέμα: «Μη καταβολή αποζημιώσεων στους ιδιοκτήτες των απαλλοτριωμένων ακινήτων για την κατασκευή - αναβάθμιση του οδικού άξονα Καλλονής - Σιγρίου Λέσβου».

21. Η με αριθμό 473/4-12-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς την Υπουργό Πολιτισμού, με θέμα: «Για την παράταση Μισθώσεων Κινηματογράφων και τη διατηρητέα χρήση του κινηματογράφου ΙΝΤΕΑΛ αποκλειστικά ως κινηματογραφική αίθουσα».

Κυρίες και κύριοι συνάδελφοι, η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Πριν δώσω τον λόγο στον Υπουργό Παιδείας και Θρησκευμάτων κ. Πιερρακάκη, για να ολοκληρωθεί η σημερινή συζήτηση του σχεδίου νόμου, θα ήθελα και εγώ να ευχηθώ να κερδίσει τη μάχη που δίνει στην εντατική ο αστυνομικός που τραυματίστηκε χθες από τα επεισόδια. Είναι καιρός για πιο αποφασιστικές παρεμβάσεις, ώστε η βία να εκλείψει επιτέλους στον χώρο του αθλητισμού, παντού.

Παρακαλώ, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε σας ευχαριστώ πολύ.

Κυρίες και κύριοι συνάδελφοι, θα μου επιτρέψετε να ξεκινήσω και εγώ εκφράζοντας τον αποτροπιασμό μου για τα χθεσινοβραδινά επεισόδια και για τον πολύ άσχημο τραυματισμό τον οποίο είχε ο νεαρός αστυνομικός, να εκφράσω την αγωνία μου και τη συμπαράστασή μου στην οικογένειά του.

Θα ήθελα απλώς να υπογραμμίσω κάτι το οποίο συζητούσαμε επί χρόνια τα πολιτικά κόμματα, ανάλογα με το πού κάθεται κανείς, αν πρέπει κανείς να είναι σκληρός με τη βία, από τη μια μεριά, ή σκληρός με τις αιτίες της βίας από την άλλη. Νομίζω ότι πλέον έχει διαμορφωθεί η πεποίθηση ότι πρέπει κανείς να κάνει και τα δύο: Να είμαστε σκληροί και με τη βία και με τις αιτίες της. Και αυτή ακριβώς είναι η πολιτική αυτής της Κυβέρνησης.

Ακούστηκαν πολλά από όλους τους εκπροσώπους των κομμάτων και επιτρέψτε μου να πω ότι κρατώ και πολλά γι’ αυτή τη συζήτηση. Ξεκινώ απλώς με κάτι το οποίο ειπώθηκε πριν, επειδή εθίγησαν θέματα τα οποία άπτονται των χθεσινών συναντήσεων με την τουρκική αντιπροσωπεία.

Να αναφέρω ότι ο Κυριάκος Μητσοτάκης και η Κυβέρνηση έχουν αποδείξει σε κάθε δυσκολία και σε κάθε πτυχή του κυβερνητικού έργου ότι όταν κρίθηκαν θέματα εθνικού συμφέροντος, είτε ήταν στον Έβρο είτε ήταν στο Αιγαίο, το εθνικό συμφέρον διαφυλάχθηκε, προφυλάχθηκε και ενισχύθηκε.

Το ίδιο εθνικό συμφέρον όμως και η θέασή του επιτάσσουν, επιβάλλουν να μπορεί κανείς να έχει ήρεμα νερά στο Αιγαίο, όπως είπε εχθές ο Κυριάκος Μητσοτάκης, και, ει δυνατόν, και ούριους ανέμους. Αυτή είναι και η εθνική μας ευθύνη. Πρέπει λοιπόν και εδώ να κάνουμε και τα δύο ταυτόχρονα και αυτό ακριβώς επιδιώξαμε να κάνουμε.

Και σε ό,τι αφορά τον χώρο της παιδείας, υπεγράφη μια συμφωνία, κύριε Μάντζο, για την επαγγελματική εκπαίδευση, η οποία αφορά την ανταλλαγή καλών πρακτικών στον χώρο της επαγγελματικής εκπαίδευσης, δηλαδή πρακτικά επαγγελματικά λύκεια «επιπέδου 4» και τα ΙΕΚ, τα οποία όπως είπαμε θα μετονομαστούν «επίπεδο 5» να δούμε πώς μπορούμε να ανταλλάξουμε καλές πρακτικές ο ένας από τον άλλον.

Αυτό όλο βρίσκεται στο πλαίσιο της θετικής ατζέντας και της ανταλλαγής καλών πρακτικών. Θα υπάρξει και η πτυχή επίσης, μιας και μιλάμε σήμερα για αναγνώριση πτυχίων -βέβαια δεν είμαστε στα «επίπεδα 6 και 7»-, στο επίπεδο της επαγγελματικής εκπαίδευσης πάλι με την Τουρκία, το επίπεδο του ΙΕΚ δηλαδή, να μπορέσουμε να δούμε πώς θα μπορούσε κανείς να αναγνωρίζει τα πτυχία του άλλου.

Από εκεί και πέρα, έχουμε ήδη συζητήσει εκτενώς για τη σημερινή συμφωνία που κυρώνουμε με την Κύπρο. Εγώ θα δεχτώ κάποια σημεία της κριτικής που μας κάνατε, δηλαδή η συμφωνία προβλέπει ημερομηνίες τις οποίες τις έχουμε υπερβεί. Αυτή τη στιγμή είμαστε σε πολύ καλύτερη κατάσταση και σε πολύ καλύτερους χρόνους και ταχύτητες από αυτές που η συμφωνία προβλέπει. Είναι αλήθεια αυτό.

Εγώ θέλω να αναγνωρίσω από Βήματος τον κ. Καλογήρου, ο οποίος κάθεται εκεί, είναι ο Πρόεδρος του ΔΟΑΤΑΠ. Είναι η δική του δουλειά η οποία το έχει σφυρηλατήσει αυτό. Έχουμε πραγματικά κάνει μια πολύ μεγάλη βελτίωση στην απογραφειοκρατικοποίηση του ΔΟΑΤΑΠ.

Μου έλεγε κάποιος χαρακτηριστικά, που έχει τελειώσει ένα μεγάλο πανεπιστήμιο της Αμερικής, πριν από λίγες μέρες στο γραφείο μου, με αφορμή αυτή τη συμφωνία, ότι θυμάται τον παλιό ΔΙΚΑΤΣΑ που δεν του αναγνώριζε το πτυχίο, παρ’ ότι είχε τελειώσει το Χάρβαρντ, διότι δεν είχε πάρει ένα συγκεκριμένο μάθημα και έπρεπε να διαπραγματεύεται με το ΔΙΚΑΤΣΑ τι είναι αυτό το μάθημα και ότι δεν είναι ισοδύναμο με το άλλο πτυχίο. Εντάξει, αυτά τα πράγματα είναι καφκικά.

Προσπαθούμε, λοιπόν, να υπερβούμε τον Κάφκα στην πτυχή αυτής της γραφειοκρατίας. Αυτό είναι που έχει επιτευχθεί. Δεν μιλάμε για κερκόπορτες, για περίεργα πράγματα ούτε καν για αυτοματοποιήσεις. Οι αυτοματοποιήσεις υφίστανται εκεί που έχουμε ήδη αναγνωρίσει το πτυχίο κάποιου και έρχεται κάποιος από το ίδιο έτος που έχει πάρει το ίδιο πτυχίο και είναι ομοειδή, για να μπορέσεις να κάνεις την αυτοματοποίηση.

Από εκεί και πέρα, η διαδικασία αυτή απλώς κόβει ένα κομμάτι της γραφειοκρατίας και προτείνει αντισταθμιστικά μέτρα. Δηλαδή είσαι φυσικός, δεν έχεις πάρει κβαντομηχανική, σε καλεί ο ΔΟΑΤΑΠ να πάρεις κβαντομηχανική ως αντισταθμιστικό μέτρο. Αυτή είναι η διαδικασία απογραφειοκρατικοποίησης.

Εγώ θα σας έλεγα ότι αυτό είναι ένα σύνθημα πλέον που πρέπει να έχει το Υπουργείο Παιδείας, γιατί πράγματι η γραφειοκρατία του είναι πάρα πολύ μεγάλη σε πάρα πολλά επίπεδα. Τα ακούω κάθε μέρα από τους πρυτάνεις για κάθε μικρή ενέργεια που γίνεται σε ελληνικό πανεπιστήμιο ή για διαδικασίες μέσα στα σχολεία. Είναι μια δοκιμή και δίκαιη διαχρονική κριτική ότι έχουμε μεγάλη γραφειοκρατία γενικά στο κράτος.

Έχουμε καταφέρει να θεραπεύσουμε πολλά και μέσω της τεχνολογίας τα τελευταία χρόνια, μέσω των ψηφιακών μέσων, αλλά θα σας έλεγα ότι είναι πολύ ευδιάκριτο ότι στο Υπουργείο Παιδείας υπάρχουν πράγματα νομίζω κοινής αποδοχής, τα οποία πρέπει να τα θεραπεύσουμε και να τα λύσουμε. Ε, κομμάτι αυτής της γραφειοκρατίας είναι και αυτό. Δεν είναι κάτι άλλο. Και νομίζω ότι είναι πάρα πολύ ωραίο και έχει και έναν συμβολισμό να το κάνουμε με την Κύπρο.

Θίξατε την Κύπρο, γιατί θα θίξω και άλλα θέματα σε αυτά τη σύντομη τοποθέτηση, ως παράδειγμα. Ναι, την αντιλαμβάνομαι. Ξέρετε τι αντιλαμβάνομαι όμως, για παράδειγμα, πριν πάω στην ευρύτερη συζήτηση; Αντιλαμβάνομαι ως παράδειγμα πολύ ωραίο τη διάσταση τού να βλέπεις κόμματα όπως το ΑΚΕΛ ή τον Συναγερμό να συμφωνούν μεταξύ τους για ένα θέμα όπως τα μη κρατικά πανεπιστήμια.

Η συζήτηση για τα μη κρατικά πανεπιστήμια, την οποία διαρκώς ανοίγουμε, έχει επίσης έναν καφκικό χαρακτήρα. Επιτρέψτε μου να το πω. Δεν είναι η κύρια στρατηγική σε καΜμία των περιπτώσεων, αλλά σας καλώ να ανοίξετε τα κινητά σας και να κάνετε «Google». Η Κίνα διοικείται από κομμουνιστικό κόμμα, έχει ιδιωτικά πανεπιστήμια, όπως και το Βιετνάμ.

Υπήρχε και κάτι που το λέγαμε ως ανέκδοτο στις παρέες «Μόνο η Ελλάδα και η Βόρειος Κορέα δεν έχουν μη κρατικά πανεπιστήμια». Ε, λοιπόν, ενημερώνω το Σώμα ότι η Βόρειος Κορέα έχει μη κρατικό πανεπιστήμιο, ιδιωτικό πανεπιστήμιο, στην Πιονγιάνγκ, αλλά εμείς ακόμη έχουμε ιδεολογικές αντιθέσεις. Η κυβέρνηση της Βορείου Κορέας δεν έχει. Για τα συμπεράσματά σας αυτό.

Η συζήτηση, λοιπόν, πρέπει να είναι το πώς κάνει κανείς αυτό, ποια είναι η γενική στρατηγική. Εγώ δέχομαι αυτό που είπατε, κύριε Χρηστίδη, η συζήτηση πρέπει να είναι ολιστική. Δεν προλαβαίνω στον σημερινό χρόνο να πω τα πάντα, αλλά μπορούμε με κινηματογραφικούς όρους να κάνουμε ένα τρέιλερ, δηλαδή να κάνουμε μια σύνοψη.

Στη σύνοψη, λοιπόν, αυτό το οποίο θα τονίσω, είναι το ότι η στρατηγική, αυτό που θέλουμε να πετύχουμε, είναι ένα τρίγωνο. Στη μία του άκρη έχει τη στοχευμένη επαγγελματική εκπαίδευση. Αυτά είναι, αν θέλετε, και τα πρώτα νομοθετήματα, τα οποία θα φέρουμε στο Σώμα με την αρχή της νέας χρονιάς.

Τι θα κάνουμε εκεί; Θα προσπαθήσουμε να δημιουργήσουμε κλίμακα. Συστεγάζονται συνήθως τα σημερινά ή ΙΕΚ, τα ΕΠΑΛ και τα επαγγελματικά εργαστήρια. Επενδύουμε στα επαγγελματικά εργαστήρια μέσω του Ταμείου Ανάκαμψης. Αλλάζουμε τους οδηγούς κατάρτισης στα ΙΕΚ, εκατόν τριάντα νέα επαγγέλματα, νέοι οδηγοί κατάρτισης.

Θα δημιουργήσουμε μια δομή, που θα τη λέμε ΚΕΕΚ, Κέντρα Επαγγελματικής Εκπαίδευσης και Κατάρτισης. Εξήντα campuses θα φτιάξουμε πανελλαδικά, αξιοποιώντας τη συστέγαση αυτή, και θα τα στοχεύσουμε θεματικά, για να μπορεί σε κάθε περιοχή να υπάρχει αυτή η σύνδεση με την τοπική αγορά εργασίας.

Συζητούμε για την επαγγελματική εκπαίδευση. Αν ανατρέξετε στις πρώτες ομιλίες του Ελευθέριου Βενιζέλου μιλάει για την τεχνική εκπαίδευση, με την ορολογία τού τότε, ως κύρια παράμετρο του αν θα μπορούσε η χώρα να βελτιώσει την οικονομική της συνθήκη και την οικονομική της προοπτική. Οι χώρες της κεντρικής Ευρώπης αυτό το έχουν καταφέρει καλύτερα από εμάς, από τις χώρες της νότιας. Θα επενδύσουμε περαιτέρω λοιπόν εκεί. Αυτό είναι το πρώτο.

Το δεύτερο είναι αυτό το οποίο εμείς αποκαλούμε «ελεύθερο πανεπιστήμιο». Γιατί χρησιμοποιούμε τον όρο «ελεύθερο»; Διότι πρέπει να γίνει μια διπλή απελευθέρωση. Η μία είναι αυτή που συζητάμε, από το κρατικό μονοπώλιο.

Επειδή αναφερθήκατε, κύριε Μάντζο, στη συνταγματική συζήτηση, εδώ επίσης να προσθέσω ότι υπάρχει και μια οργανωμένη υποκρισία από μεριάς μας. Για τη συνταγματική συζήτηση σας παραπέμπω στο άρθρο του πρώην προέδρου του ΠΑΣΟΚ κ. Ευάγγελου Βενιζέλου στην «ΚΑΘΗΜΕΡΙΝΗ», στην οποία περιγράφει νομίζω πάρα πολύ γλαφυρά και χαρακτηριστικά τη συνταγματική περίμετρο σε συνάρτηση με το ενωσιακό δίκαιο.

Ποια είναι η υποκρισία από μεριάς μας; Η συζήτηση γίνεται για τον εξής λόγο: Μέσω του ενωσιακού δικαίου αυτή τη στιγμή σε ό,τι αφορά τα επαγγελματικά δικαιώματα αναγνωρίζονται τα κολέγια. Παράγουν επαγγελματικά δικαιώματα. Αυτή είναι η αλήθεια, χωρίς στρουθοκαμηλισμό.

Τώρα, διεθνώς, εν πολλοίς, ακαδημαϊκά αναγνωρίζονται. Και η συζήτηση βασικά γίνεται για το αν εμείς θα φτιάξουμε ένα πλαίσιο το οποίο θα έχει να κάνει με την εγχώρια αναγνώριση των ακαδημαϊκών δικαιωμάτων, δηλαδή το πλαίσιο αναγνώρισης των είκοσι τεσσάρων δημοσίων ιδρυμάτων της χώρας, των είκοσι τεσσάρων ελληνικών πανεπιστημίων.

Όλο αυτό έχει παραχθεί από το ενωσιακό δίκαιο και όλη αυτή η κατάσταση έχει γίνει, επειδή δεν την έχουμε ρυθμίσει, επειδή δεν έχουμε εγκύψει, επειδή δεν έχουμε δημιουργήσει στρατηγική στόχευση στην ελληνική τριτοβάθμια εκπαίδευση.

Ε, λοιπόν, οι Κύπριοι το έκαναν. Αν δείτε τι συντελείται στην Κύπρο αυτή τη στιγμή, η τριτοβάθμια εκπαίδευση τους είναι αναπτυξιακός πόλος και πόλος κοινωνικής συνοχής, όπως οφείλει να είναι.

Διότι πολύ σωστά ειπώθηκε και από την Αντιπολίτευση ότι η εκπαίδευση, η παιδεία είναι ο βασικός ιμάντας κοινωνικής κινητικότητας της χώρας. Συμφωνούμε. Είναι το μεταπολεμικό παράδειγμα στην κάθε ελληνική οικογένεια, να σπουδάσει τα παιδιά της, να κάνει το παν για να σπουδάσει τα παιδιά της. Αυτό μας ενώνει, δεν μας χωρίζει.

Το ερώτημα όμως είναι πώς αυτό το διαφυλάσσεις μέσα στον χρόνο. Γιατί ισχύει ο Tομάσι Ντι Λαμπεντούζα, «για να μείνουν όλα ίδια όλα πρέπει να αλλάξουν». Δεν μπορούμε να μείνουμε στατικοί, ελπίζοντας ότι θα μείνει στατική η παγκόσμια πραγματικότητα. Διότι μια λογική μεγάλης δυσκολίας στα πάντα, παλαιού τύπου, ΔΙΚΑΤΣΑ, μόνο κρατικό πανεπιστήμιο, είναι μια λογική κλειστών συνόρων.

Να θυμίσουμε και λίγο ποια είναι η καταγωγή του άρθρου 16. Είναι από το «συνταγματικό», εντός πολλών εισαγωγικών, κείμενο της δικτατορίας. Εκεί ξεκινάει, το 1968, και μετά επαναλαμβάνεται στο Σύνταγμα της δημοκρατίας του 1975, μέσα από τις κρατικές προσλαμβάνουσες της εποχής, που είχαμε όλοι, τα παλαιότερα κόμματα, και στην πορεία γίνεται τοτέμ από άλλο κομμάτι του ελληνικού πολιτικού συστήματος. Αλλά πού ξεκινάει; Εκεί, αυτή είναι η καταγωγή του. Για να μην υπάρχει άλλη φωνή πέρα από την ελεγχόμενη τότε κρατική φωνή στην τριτοβάθμια εκπαίδευση. Να μην τα ξεχνάμε αυτά.

Να προσθέσω όμως ότι ο πυρήνας της στρατηγικής, η διπλή απελευθέρωση, είναι και σε ό,τι αφορά το ελληνικό δημόσιο πανεπιστήμιο. Διότι πρέπει να απελευθερωθεί από την υπερβολική κρατική γραφειοκρατία, από τον υπερβολικό κρατικό έλεγχο για να μπορέσει το κάθε πανεπιστήμιο να αναπτύξει τη στρατηγική του, σε μια ευρύτερη λογική διεθνοποίησης.

Βγήκαν πρόσφατα αποτελέσματα ότι η Ελλάδα είναι όγδοη, αν δεν κάνω λάθος, σε ό,τι αφορά τον αριθμό Αμερικανών φοιτητών που δέχεται. Αυτό είναι σπουδαίο. Γιατί να μην είμαστε τρίτοι, μετά τη Γαλλία και την Ιταλία; Μπορούμε. Αν δείτε τα νούμερα είναι ένας επιτεύξιμος στόχος και είναι ένας επιτεύξιμος στόχος ανοίγοντας το παιχνίδι, διεθνοποιώντας το σύστημα, ανοίγοντας τα ελληνικά δημόσια πανεπιστήμια με ακόμη και περισσότερα αγγλόφωνα πτυχία και μεταπτυχιακά, δημιουργώντας και την προοπτική των μη κρατικών πανεπιστημίων, αλλά κυρίως αναγνωρίζοντας και τη δυνατότητα, γιατί να μην παρέχουμε τα μαθήματα τα αγγλόφωνα του ERASMUS που σήμερα παρέχουμε σε Ευρωπαίους φοιτητές και σε Αμερικανούς φοιτητές; Να έρθουν περισσότεροι, όχι μόνο για οικονομικούς λόγους, για λόγους που έχουν να κάνουν και με την ήπια ισχύ της χώρας μας. Διότι τα συστήματα τριτοβάθμιας εκπαίδευσης θεμελιώνουν αυτή τη δυνατότητα της ήπιας ισχύος. Αν σπουδάσεις κάπου έρχεσαι πιο κοντά με εκείνο το μέρος.

Η Κύπρος το έκανε. Εμείς όχι. Αυτή είναι η αλήθεια, τελεία, παύλα, παράγραφος. Τώρα θα το κάνουμε κι εμείς. Και η ιδέα είναι ότι πρέπει να το κάνουμε όλοι μαζί. Το ενωσιακό δίκαιο λέει -επειδή επικαλέστηκα το άρθρο του κ. Βενιζέλου- ότι όχι απλώς επιτρέπεται να ερμηνευτεί έτσι, ο όρος που χρησιμοποιεί είναι ότι επιβάλλεται να ερμηνευθεί έτσι. Και υπό αυτή την έννοια αυτό θα κάνουμε κι εμείς, αξιοποιώντας μετά και τη συνταγματική μεταρρύθμιση. Διότι η διαφορά θα είναι ως προς το ότι δεν θα μπορούμε, χωρίς συνταγματική μεταρρύθμιση, να έχουμε εγχώριες πρωτοβουλίες, αυτοτελείς. Θέλουμε και αυτές. Θέλουμε όλα τα λουλούδια να ανθίσουν, με κανόνες σκληρούς, ισχυρούς, ψηλά τον πήχη. Διότι ο πήχης πολύ απλά δεν είχε μπει. Κι εδώ είναι η υποκρισία. Αυτό, λοιπόν, είναι που πρέπει να λύσουμε. Ιδανικά πρέπει να το λύσουμε όλοι μαζί.

Η τρίτη άκρη του τριγώνου, για να απαντήσω στη συνολική στρατηγική, έχει να κάνει με το ανοιχτό σχολείο και με όλες εκείνες τις αλλαγές οι οποίες πρέπει να γίνουν στο επίπεδο του σχολείου.

Συμμερίζομαι την αγωνία για τα αποτελέσματα της Πίζα. Η αγωνία αυτή, αν διαβάσει κανείς οποιαδήποτε ευρωπαϊκή εφημερίδα μετά την ανακοίνωση των αποτελεσμάτων -σας παραπέμπω στις γαλλικές ή στις αγγλικές- παντού υπήρξε αυτή η πτώση -στις ευρωπαϊκές χώρες, όχι σε όλες τις χώρες, σε άλλες χώρες υπήρξε άνοδος- αλλά στις ευρωπαϊκές χώρες υπήρξε πτώση. Η πτώση αυτή κατά βάση αποδίδεται στον covid-19.

Να πούμε όμως ότι υπάρχουν και διαχρονικά προβλήματα που πρέπει να λύσουμε. Να προσθέσουμε, επίσης, ότι ο χώρος της παιδείας -το αντιλαμβανόμαστε όλοι νομίζω και με ειλικρίνεια- είναι ο χώρος που θέλει τον περισσότερο χρόνο κάτι που κάνεις να το δεις να αποδίδει. Εκ των πραγμάτων. Άρα, πρέπει να μπορέσουμε να σχεδιάσουμε μεταρρυθμίσεις, ει δυνατόν, από κοινού σε πάρα πολλά πράγματα. Υπάρχουν θέματα στα οποία ξέρουμε ότι διαφωνούμε. Υπάρχουν όμως θέματα στα οποία ξέρουμε ότι συμφωνούμε, έστω και κατ’ ιδίαν.

Στα δεύτερα θα πρέπει να μπορέσουμε να τα αποτυπώσουμε με ταχύτητα και να τρέξουμε μπροστά για να μη δημιουργηθεί περαιτέρω χάσμα επιδόσεων. Είναι εθνικό θέμα το να μπορέσουμε να βελτιώσουμε την παιδεία. Υπό αυτή την έννοια καλούμαστε να μπορέσουμε να σφυρηλατήσουμε συνθήκες της μεγαλύτερης δυνατής συμφωνίας μεταξύ μας.

Κλείνω, λέγοντας προφανώς ότι όλα όσα είπα είναι μόνο τίτλοι, είναι αυτονόητο. Θα τα συζητήσουμε όλα στην πορεία, νομοθέτημα-νομοθέτημα, από τη δικιά μας πλευρά με ανοιχτό πνεύμα, με τη μέγιστη δυνατή διάθεση να σφυρηλατηθούν συναινέσεις, αλλά σε καμμία περίπτωση χωρίς τη διάθεση περαιτέρω καθυστερήσεων. Τα πράγματα έχουν ωριμάσει. Εγώ θα πω ότι έχουν αργήσει και καλούμαστε να πατήσουμε γκάζι και όχι φρένο. Θα τρέξουμε, λοιπόν. Μακάρι, να τρέξουμε μαζί.

Εγώ κρατώ ως καλύτερη καλή πρακτική από την Κύπρο αυτή την εικόνα που είδα όταν ήρθαν σε αυτό το κτήριο οι εκπρόσωποι των κυπριακών κομμάτων, να μη χρειάζεται να σκηνοθετούν ή να πραγματοποιούν περιττές διαφωνίες μεταξύ τους όταν πρόκειται για το συμφέρον της πατρίδας τους, που είναι το συνολικό πλαίσιο το οποίο έχτισαν στην τριτοβάθμια εκπαίδευση. Ας διδαχθούμε όλοι από αυτό. Από μεριάς μας θα κάνουμε αυτό που πρέπει για να διευκολύνουμε αυτό το αποτέλεσμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το ιδιωτικό Δημοτικό Σχολείο «Παιδαγωγική Πειραιά».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι μία μαθήτριες και μαθητές και δύο συνοδοί εκπαιδευτικοί από το Πειραματικό Σχολείο Πανεπιστημίου Αθηνών».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας μεταξύ του Υπουργείου Παιδείας και Θρησκευμάτων εκ μέρους της Κυβέρνησης της Ελληνικής Δημοκρατίας και του Υπουργείου Παιδείας, Αθλητισμού και Νεολαίας εκ μέρους της Κυβέρνησης της Κυπριακής Δημοκρατίας σχετικά με την αμοιβαία ακαδημαϊκή αναγνώριση πανεπιστημιακών τίτλων σπουδών Ανωτάτων και Ανωτέρων Εκπαιδευτικών Ιδρυμάτων και άλλων Εγκεκριμένων Ιδρυμάτων καθώς και της Τροποποίησης του Παραρτήματος Ι της Συμφωνίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 89α)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για λίγα λεπτά, πριν ξεκινήσει το νομοσχέδιο του Υπουργείου Κλιματικής Κρίσης και Πολιτικής Προστασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της, στις 30 Νοεμβρίου 2023, τη συζήτηση του νομοσχεδίου σε μία συνεδρίαση, εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Στέφανος Γκίκας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο είναι ένα πάρα πολύ σημαντικό νομοσχέδιο, διότι η κλιματική κρίση είναι εδώ, απειλεί την ανθρώπινη ζωή και τις περιουσίες μας.

Το περασμένο Σάββατο, ο Πρωθυπουργός Κυριάκος Μητσοτάκης, από το Ντουμπάι, από το Βήμα της Ολομέλειας της 28ης Διάσκεψης του ΟΗΕ για την κλιματική αλλαγή, προειδοποίησε ότι οι κοινωνίες δεν είναι έτοιμες για την κλιματική κρίση και ότι θα πρέπει να διαθέσουμε περισσότερους πόρους για την ανθεκτικότητα. Δηλαδή οι υποδομές και τα έργα που γίνονται να είναι ανθεκτικά, να αντέχουν στις νέες συνθήκες και στον χρόνο.

Στο ίδιο πλαίσιο, ο Ευρωπαϊκός Μηχανισμός Πολιτικής Προστασίας πραγματοποίησε πρόσφατα ευρεία συνεδρίαση με θέμα: «Διδάγματα που αντλήθηκαν από τις πυρκαγιές και τις πλημμύρες, με στόχο την περαιτέρω βελτίωση της εκπαίδευσης και της ανταπόκρισης της Ευρωπαϊκής Ένωσης στα ακραία φαινόμενα». Να θυμίσω εδώ, ότι η πυρκαγιά στον Έβρο ήταν η μεγαλύτερη πυρκαγιά που σημειώθηκε στην Ευρώπη την τελευταία εικοσαετία.

Καλούμαστε, λοιπόν, ως χώρα και ως Κυβέρνηση να επαναπροσδιορίσουμε την εθνική μας στρατηγική, με στόχο την προσαρμογή στις νέες αυτές συνθήκες. Μετά, λοιπόν, τις πρόσφατες φυσικές καταστροφές είδαμε τι δεν πήγε καλά, αναγνωρίσαμε αδύναμα και αδύνατα σημεία, ελλείψεις και ερχόμαστε τώρα να τα θεραπεύσουμε και να βελτιώσουμε τους μηχανισμούς μας και τις δυνατότητές μας.

Έτσι, λοιπόν, το Υπουργείο Κλιματικής Κρίσης και Πολιτικής Προστασίας, με το παρόν νομοσχέδιο δίνει ιδιαίτερη έμφαση και βαρύτητα στην πρόληψη του κινδύνου, στην επιστημονική τεκμηρίωση, στην αποτελεσματική συνεργασία και λειτουργία όλων των φορέων, εμπλουτίζοντας τον ήδη υπάρχοντα εθνικό μηχανισμό με τις δυνατότητες και τα εργαλεία που θα προστατεύσουν αποτελεσματικότερα την ανθρώπινη ζωή και τις περιουσίες των Ελλήνων πολιτών.

Η καλύτερη οργάνωση, η επιστημονική γνώση και η ετοιμότητα βοηθά στην πρόληψη των κινδύνων. Στο πλαίσιο αυτό, προβλέπεται, η έκδοση έγκαιρων και αποτελεσματικών προειδοποιήσεων σε περίπτωση επαπειλούμενων κινδύνων και καταστροφών με τη λήψη συγκεκριμένων προληπτικών μέτρων, ανάλογων προς την έκταση των αναμενόμενων φυσικών φαινομένων και καταστροφών. Η κοινοποίηση τους θα γίνεται από το «112» και θα είναι αμέσου εφαρμογής.

Επιπροσθέτως, προβλέπεται, η σύσταση πενταμελούς Επιτροπής Εκτίμησης Κινδύνου στο Υπουργείο, με αρμοδιότητα την παρακολούθηση όλων των επικίνδυνων φυσικών φαινομένων και την πρόγνωση των πιθανών συνεπειών τους στην ασφάλεια των πολιτών, στις υποδομές, στις περιουσίες. Η επιτροπή θα αποτελείται και από τρεις επιστήμονες εγνωσμένου κύρους και θα διατυπώνει γνώμη για τη διαβάθμιση της κατάστασης ετοιμότητας του κρατικού μηχανισμού. Ακολούθως, βεβαίως, σε περίπτωση έκτακτης ανάγκης θα συγκαλείται η Διυπουργική Επιτροπή για τον καλύτερο συντονισμό των κυβερνητικών δράσεων.

Κυρίες και κύριοι συνάδελφοι, η πολιτική προστασία ενισχύεται. Ορίζεται το σύνολο των αρμοδίων μονάδων και φορέων τα οποία με κοινή και συντονισμένη δράση αντιμετωπίζουν τους κινδύνους πολιτικής προστασίας που εκδηλώνονται σε περιφερειακό, διαπεριφερειακό ή εθνικό επίπεδο. Ενισχύεται ο ρόλος των περιφερειών και των δήμων με τη δημιουργία αυτοτελών διευθύνσεων και τμημάτων πολιτικής προστασίας, οι οποίες βρίσκονται σε διαρκή επικοινωνία με το Ενιαίο Συντονιστικό Κέντρο Επιχειρήσεων και Διαχείρισης Κρίσεων και στελεχώνονται με μόνιμο προσωπικό το οποίο, διαθέτει εμπειρία και ανάλογη εκπαίδευση, εκπαίδευση η οποία παρέχεται από το Υπουργείο Κλιματικής Κρίσης και Πολιτικής Προστασίας.

Σε αυτή την προσπάθεια συντονισμού έρχονται να προστεθούν δύο σημαντικές υπηρεσίες το Αστεροσκοπείο Αθηνών και η Εθνική Μετεωρολογική Υπηρεσία οι οποίες μεταφέρονται στην εποπτεία του Υπουργείου Κλιματικής Κρίσης και Πολιτικής Προστασίας. Και παρά το γεγονός ότι ακούστηκαν προβληματισμοί και ενστάσεις από τους αντίστοιχους φορείς, ο Υπουργός διαβεβαίωσε πως η μεταφορά των υπηρεσιών αυτών στο Υπουργείο γίνεται για να υπάρξει καλύτερος συντονισμός της επιστημονικής κοινότητας απέναντι στους επαπειλούμενους κινδύνους κι όχι για να αλλάξει το κανονιστικό πλαίσιο που διέπει τις υπηρεσίες ή τα δικαιώματά τους.

Και να πω εδώ ότι σε ό,τι αφορά την Εθνική Μετεωρολογική Υπηρεσία, οι υπηρεσίες που προσφέρονται για την εθνική άμυνα θα συνεχίσουν απαρεγκλίτως να παρέχονται. Αναφορικά τώρα με την κατάσταση ειδικής κινητοποίησης πολιτικής προστασίας προβλέπεται η δυνατότητα λήψης προληπτικών μέτρων ανάλογα με τη φύση και την έκταση του κινδύνου κατόπιν της επιστημονικής τεκμηρίωσης από την αρμόδια Επιτροπή Εκτίμησης Κινδύνου.

Επίσης προβλέπεται η δυνατότητα διενέργειας ελέγχων εκ μέρους του Υπουργείου, παραδείγματος χάριν στους ΟΤΑ ως προς την τήρηση των προληπτικών μέτρων που αφορούν την αντιπυρική προστασία, τους καθαρισμούς ρεμάτων, ποταμών και στην υλοποίηση αντιπλημμυρικών έργων.

Γι’ αυτόν τον λόγο συστήνεται στο Υπουργείο και Επιτροπή Διενέργειας Ελέγχων. Σε αυτή την προσπάθεια της πολιτικής προστασίας και της αντιμετώπισης των καταστροφών, είναι απαραίτητη και η συνεργασία των πολιτών. Όλοι γνωρίζουμε την υποχρέωση για καθαρισμό των υπαίθριων ιδιοκτησιών μας. Υπάρχουν ωστόσο συμπολίτες μας που αμελούν ή αποφεύγουν να καθαρίζουν τις ιδιοκτησίες τους κι έτσι φτάνουμε στο φαινόμενο το καλοκαίρι μέσα σε αστικές ή υπεραστικές περιοχές να υπάρχουν ιδιοκτησίες που να είναι ουσιαστικά ζούγκλες, που αποτελούν βραδυφλεγείς βόμβες εάν ο μη γένοιτο υπάρξει μία πυρκαγιά.

Γι’ αυτό το ζήτημα και προκειμένου το Υπουργείο να ελέγχει τις ιδιοκτησίες και να προτρέψει τους πολίτες να κάνουν αυτά που πρέπει, συστήνεται και λειτουργεί εθνικό μητρώο τήρησης μέτρων προληπτικής πυροπροστασίας ιδιοκτησιών που καταγράφει τις υποχρεώσεις των πολιτών κατά την αντιπυρική περίοδο και παράλληλα ρυθμίζεται η υποχρέωση υποβολής ηλεκτρονικής δήλωσης των πολιτών.

Είναι πολύ σημαντικό αυτό, διότι μεγάλο μέρος των πυρκαγιών προέρχεται ακριβώς από την ανθρώπινη αμέλεια. Συνεχίζοντας, θα ήθελα να αναφερθώ και στην πρόβλεψη του καθαρισμού και της κοπής των δέντρων, την αποκλάδωση με ευθύνη του ΑΔΜΗΕ και του ΔΕΔΔΗΕ ώστε να δημιουργούνται ικανές αντιπυρικές ζώνες εκατέρωθεν των γραμμών μεταφοράς της ηλεκτρικής ενέργειας αλλά και στους σταθμούς μέσης τάσης και υψηλής τάσης. Αυτό βεβαίως διευκολύνει τα μάλα το έργο της Πυροσβεστικής Υπηρεσίας.

Όπως είναι γνωστό υπάρχουν δασικές περιοχές κοντά σε αστικές και υπεραστικές ζώνες που κρίνονται ως ιδιαίτερα επικίνδυνες. Εδώ, λοιπόν, πρέπει να δοθεί προτεραιότητα στην υλοποίηση έργων αντιπυρικής προστασίας. Αυτός είναι και ο λόγος που στο νομοσχέδιο συστήνεται τετραμελής επιστημονική, κατά βάση, επιτροπή στο Υπουργείο με αρμοδιότητα την ιεράρχηση αυτών των δασικών περιοχών.

Αντίστοιχα, για την καλύτερη συνεργασία του Πυροσβεστικού Σώματος και των δασικών υπηρεσιών συστήνονται σε κάθε περιφέρεια υποστηρικτικές ομάδες διαχείρισης πυρκαγιών μεγάλης έκτασης, με ειδικούς επιστήμονες. Και έρχομαι εδώ να πω, γιατί είναι συναφές ότι στην τροπολογία στην οποία κατετέθη δημιουργούνται δέκα επιπλέον μονάδες δασικών επιχειρήσεων, φτάνοντας τις δεκαέξι στη χώρα με αντίστοιχη αύξηση των οργανικών θέσεων και με προσλήψεις πυροσβεστών δασικών επιχειρήσεων. Να τονίσω εδώ ότι η δέκατη πέμπτη ΕΜΟΔΕ έχει έδρα την Κέρκυρα, η οποία το περασμένο καλοκαίρι είχε σοβαρές πυρκαγιές. Κάηκαν περίπου είκοσι πέντε χιλιάδες στρέμματα.

Θα ήθελα να επισημάνω επίσης ότι η αυτοτελής Διεύθυνση Πολιτικής Προστασίας κάθε περιφέρειας και το αντίστοιχο αυτοτελές τμήμα κάθε δήμου τηρεί ένα μητρώο με τα διαθέσιμα μηχανήματα αλλά και τους χειριστές, τα οποία χρησιμοποιούνται για έργα διάνοιξης αντιπυρικής ζωνών για αντιπλημμυρικά έργα κ.λπ.. Αυτά σε περίπτωση άμεσου κινδύνου -Red Code, όπως λέγεται- δύναται να επιταχθούν με απόφαση του Υπουργείου. Η επίταξη μπορεί να γίνει και μέσω του «112», το οποίο αντικαθιστά τα φύλλα πορείας.

Αντίστοιχες είναι και οι διατάξεις που αφορούν στη δυνατότητα της Γενικής Γραμματείας Πολιτικής Προστασίας να επιτάσσει χερσαία, πλωτά και εναέρια μέσα για τη διάσωση πολιτών ή να μισθώνει τουριστικά καταλύματα για τη φιλοξενία πληττόμενων πολιτών ή κτήρια, αποθήκες, χώρους κ.λπ. για τις ανάγκες της Πολιτικής Προστασίας. Και όλα αυτά με σύντομες διαδικασίες και όχι με τη γραφειοκρατία που όλοι γνωρίζουμε.

Τώρα, έρχομαι σε μια άλλη πολύ σημαντική μεταρρύθμιση στο άλλο μέρος του νομοσχεδίου αυτού, που αφορά, βεβαίως, την προσθήκη των αεροδιακομιδών στον Εθνικό Μηχανισμό Εναέριας Έρευνας και Διάσωσης. Ο νέος πλήρης Εθνικός Μηχανισμός Εναέριας Διάσωσης και Αεροδιακομιδών «Θεοφάνης - Ερμής Θεοχαρόπουλος» περιλαμβάνει τη μεταφορά με εναέρια μέσα περιπτώσεων τραυματιών ή βαριά ασθενών και προσώπων που χρήζουν άμεσης βοήθειας από τον τόπο του συμβάντος σε κατάλληλο υγειονομικό σχηματισμό ή ακόμα και από έναν υγειονομικό σχηματισμό σε άλλον υγειονομικό σχηματισμό, εφόσον κριθεί.

Εδώ, βεβαίως, σημαντικό ρόλο παίζει το ΕΚΑΒ. Όπως ήδη προβλέπεται από τον προηγούμενο νόμο, τον ν.4982/2022, που είχα την τιμή να εισηγηθώ εδώ πάλι στο Ελληνικό Κοινοβούλιο, στο Εθνικό Συντονιστικό Κέντρο λειτουργεί είναι η Unit 6, δηλαδή, η 6η Μονάδα Διάσωσης και Αεροδιακομιδών, με αρμοδιότητα την επιχειρησιακή διαχείριση των αιτημάτων εναέριας διάσωσης και αεροδιακομιδών που στόχο έχει να διαχειρίζεται όλα τα αιτήματα κυρίως στον χερσαίο χώρο και όχι μόνο. Η μονάδα στελεχώνεται από στελέχη του Πυροσβεστικού Σώματος, του ΕΚΑΒ και του ΓΕΕΘΑ.

Δημιουργούνται, όπως γνωρίζουμε, οι έξι Βάσεις Επιφυλακής - Ετοιμότητας στις οποίες θα βρίσκονται ειδικά ελικόπτερα, ειδικά εκπαιδευμένο προσωπικό, γιατροί, διασώστες, χειριστές μηχανημάτων που θα μπορούν να προσφέρουν βοήθεια στον χερσαίο χώρο και όχι μόνο. Και μέχρι να αποκτήσουμε τα δικά μας μέσα, το Υπουργείο με κατάλληλες διαδικασίες μπορεί να μισθώσει τόσο τα εναέρια μέσα, όσο και το αντίστοιχο προσωπικό, ώστε πολύ γρήγορα ο μηχανισμός αυτός να είναι σε ισχύ και να σώζει ανθρώπινες ζωές.

Θα ήθελα να προσθέσω σε αυτό το σημείο την πρόβλεψη για συμμετοχή επιπλέον επιχειρησιακών ομάδων συναφούς αντικειμένου με αυτό του ΕΜΕΔΑ, του Εθνικού Μηχανισμού, όπως σωματείων και εθελοντικών οργανώσεων στο πλαίσιο σύναψης μνημονίων συνεργασίας μεταξύ αυτών των εθελοντικών οργανώσεων, του ΕΚΑΒ και, βεβαίως, του Πυροσβεστικού Σώματος.

Θα προσθέσω μία λέξη και για τα ζητήματα κρατικής αρωγής που προβλέπονται στο νομοσχέδιο. Εκεί είναι οι ενισχύσεις που έλαβαν και θα λάβουν οι γεωργικές εκμεταλλεύσεις για τις ζημίες που προκλήθηκαν στη φυσική και ζωική παραγωγή κατά τη διάρκεια του 2023 και οι οποίες είναι αφορολόγητες, ακατάσχετες και ανεκχώρητες στα χέρια του δημοσίου ή τρίτων. Επίσης, ρυθμίζονται ζητήματα ανέλκυσης των παρασυρμένων και βυθισμένων οχημάτων σε θαλάσσιες περιοχές.

Κυρίες και κύριοι συνάδελφοι, συνοψίζοντας θα λέγαμε πως το νομοσχέδιο αυτό είναι ένα νομοσχέδιο πάρα πολύ σημαντικό, εστιάζει στην πρόληψη των επικίνδυνων φαινομένων, στη συντονισμένη και αποτελεσματικότερη δράση του κρατικού μηχανισμού και στην καλύτερη αντιμετώπιση όλων των φαινομένων πολιτικής προστασίας που έχουν έναν και μόνο στόχο: τη διάσωση της ανθρώπινης ζωής και την προστασία των υποδομών και των περιουσιών.

Θέλω να πω, κυρίες και κύριοι συνάδελφοι, ότι είναι ένα νομοσχέδιο το οποίο δεν χωράει κομματική αντιπαράθεση. Μιλάμε για την Πολιτική Προστασία της χώρας μας τον καιρό της κλιματικής κρίσης, γι’ αυτό καλώ όλες τις πτέρυγες της Βουλής να το υπερψηφίσουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Καιεμείς ευχαριστούμε.

Τον λόγο έχει ο εισηγητής από τον ΣΥΡΙΖΑ - Προοδευτική Συμμαχία ο κ. Συμεών Κεδίκογλου.

Παρακαλώ, κύριε Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, κυρίες και κύριοι, πράγματι συζητούμε σήμερα ένα σημαντικό νομοσχέδιο και πολύ φοβάμαι ότι από τα λίγα στοιχεία με τα οποία μπορώ να συμφωνήσω με τον προλαλήσαντα εισηγητή της Πλειοψηφίας είναι αυτό, ότι είναι ένα σημαντικό νομοσχέδιο, το οποίο εσείς το αδικείτε και με τον τρόπο που τον φέρατε μέσα στην ίδια εβδομάδα με τα νομοσχέδια για τα φορολογικά, για τα κόκκινα δάνεια και πολύ φοβάμαι ότι δεν μπορέσαμε να δώσουμε τη σημασία και την έκταση ενημέρωσης προς την ελληνική κοινωνία.

Και όχι μόνο αυτό. Αυτό είναι, εν πάση περιπτώσει, ένα θέμα διαδικαστικό. Εγώ παρατήρησα από όλη τη διαδικασία, και κυρίως από τη συνεδρίαση με τους φορείς, ότι έλειψε η διαβούλευση. Οι ίδιοι οι φορείς που είχαν πάρα πολλές καλές και χρήσιμες ιδέες παραπονέθηκαν ότι δεν είχαν τον χρόνο ή δεν μπόρεσαν να έρθουν σε επαφή με το Υπουργείο, για να έχουν μια πραγματική ανταλλαγή απόψεων. Και δεν ξέρω ποιος ήταν αυτός ο λόγος.

Επίσης, όλοι είχαμε προσδοκίες από αυτό το νομοσχέδιο και, νομίζω, ότι όλα τα κόμματα -τουλάχιστον εμείς- προσήλθαμε και καλοπροαίρετα και με διάθεση εποικοδομητική, γιατί ακριβώς η χώρα μας πλήρωσε βαρύ φόρο τα προηγούμενα δυο, τρία χρόνια, όπως καταστροφικές πυρκαγιές που κατέκαψαν εκατομμύρια στρέμματα, απώλεια περιουσιών, αλλά φυσικά και ανθρώπινων ζωών.

Περιμέναμε, λοιπόν, ότι το παρόν νομοσχέδιο θα φέρει κάτι καινούργιο, ότι τα διδάγματα αυτά θα μας έκαναν πιο σοφούς και θα περιμέναμε ένα νομοσχέδιο που θα απαντά στις καινούργιες προκλήσεις. Πολύ φοβάμαι ότι το πολιτικό πλαίσιο το οποίο το επέβαλε ήταν ακριβώς υπό την πίεση αυτών των γεγονότων. Η Κυβέρνηση πήρε την απόφαση ότι έπρεπε να φέρει κάτι στη Βουλή, για να δείξει ότι εν πάση περιπτώσει ασχολείται με το θέμα και έκανε το λάθος να πατήσει στον προηγούμενο νόμο, τον ν.4662/2020, τον λεγόμενο νόμο Χαρδαλιά, ο οποίος δεν πρόλαβε να εφαρμοστεί. Άρα είτε έπρεπε να περιμένουμε να δούμε αν αυτός ο νόμος θα δούλευε είτε πραγματικά παραδεχθήκατε ότι ήταν τόσο άχρηστος, που έπρεπε σχεδόν στο σύνολό του να τον αλλάξετε.

Πατήσατε, όμως, σε εκείνη τη φιλοσοφία, με αποτέλεσμα το τελικό αποτέλεσμα να μην έχει να κάνει τίποτα με αυτά που απαιτούν οι σύγχρονοι καιροί, να είναι ένα πρόχειρο και μη αποτελεσματικό νομοσχέδιο, να μην μιλάμε για τη νέα φιλοσοφία που απαιτείται στην κατάσβεση των πυρκαγιών, τις συνέργειες που απαιτούνται μεταξύ των διαφόρων σωμάτων μεταξύ τους, την εξειδίκευση των πυροσβεστών, το κομμάτι εθελοντισμού που έπρεπε να μπει μέσα -σας λένε χαρακτηριστικά ότι δεν έχουμε ένα όφελος ούτε για τη στολή που φοράμε ούτε καν για τα διόδια, όταν πρέπει να πάμε σε κάποια μέρη- και κυρίως, να πάμε στο κομμάτι της πρόληψης έναντι της καταστολής.

Στη χώρα μας είναι 80% καταστολή και 20% πρόληψη, όταν ο ΟΗΕ μας λέει ότι θα πρέπει να είναι 35% τα κονδύλια τα οποία ξοδεύουμε για την καταστολή, 45% για την πρόληψη και ένα 20% για τις αποκαταστάσεις. Δυστυχώς, δεν πάμε σε αυτή την κατεύθυνση.

Δημιουργούνται νέες δομές που σημαίνει ότι με αυτό το πράγμα κάνουν το σχήμα ακόμα πιο γραφειοκρατικό, ακόμα πιο βαρύ. Χαρακτηριστικά, έχουμε ΤΕΣΟΠΠ στους δήμους, ΠΕΣΟΠΠ στην περιφέρεια, περιφερειακά κέντρα επιπλέον, αυτοτελή τμήματα σε κάθε δήμο, τα οποία όμως υπήρχαν και σε προηγούμενο νόμο, αλλά δεν είχαν λειτουργήσει.

Και ήρθε η ΚΕΔΚΕ και μας είπε ότι εμείς ειδικά στους ορεινούς δήμους -που ξέρετε ότι εκεί είναι το πρόβλημα που είναι και τα δάση μας- δεν έχουμε το αναγκαίο προσωπικό για να τα στελεχώσουμε. Στην έρευνα που έγινε, βρέθηκε ότι το 50% των στελεχών που απαρτίζουν τις επιτροπές αυτές, δεν έχουν σχετικές ειδικότητες.

Είναι, λοιπόν, ένα νομοσχέδιο ασαφές, όπου ακόμα και στην ειδική οικονομική έκθεση, άμα δείτε κάθε άρθρο καταλήγει λέγοντας για τις δαπάνες: «Η ανωτέρω δαπάνη εξαρτάται από τα πραγματικά γεγονότα». Και μάλιστα σε κάθε άρθρο θα δείτε ότι «Οι προϋποθέσεις και κάθε άλλη αναγκαία λεπτομέρεια...» , αυτά δηλαδή που είναι η ουσία, αυτά που θέλουμε να δούμε τα συγκεκριμένα, όχι να κάνουμε περιγραφές για τους φορείς και για το πώς πρέπει να υπάρχει πρόληψη, «…καθορίζονται με απόφαση του Υπουργού Κλιματικής Κρίσης εν ευθέτω χρόνω».

Άρα θα κάνουμε ένα νομοσχέδιο το οποίο δεν μπορεί να εφαρμοστεί άμεσα. Το επόμενο καλοκαίρι εννοείται ότι είναι χαμένο. Και θα περιμένουμε ένα σωρό υπουργικές αποφάσεις για να μπορεί να γίνει λειτουργικό.

Κοιτάξτε τώρα, εδώ δεν κάνουμε κάτι σε σχέση με θέμα τις κυρώσεις. Έφταιξε κάποιος, δεν λειτούργησε ένα σύστημα. Υπάρχουν διοικητικές κυρώσεις; Εμείς είπαμε ότι ακόμα και εισαγγελέας για περιβαλλοντικά εγκλήματα θα έπρεπε να υπάρχει, ώστε να μην έχει να κάνει με το αν ένας εισαγγελέας είναι ευαίσθητος, όπως στη Θεσσαλία, ή αλλού δεν είναι, όπως για παράδειγμα στη Θράκη.

Φτάνει κάποια στιγμή που θα πρέπει να δούμε τι έφταιξε και να το διορθώσουμε. Έγιναν στην Εύβοια πριν δύο χρόνια καταστροφικές πυρκαγιές. Έγινε μια ΕΔΕ; Βγάλαμε ένα συμπέρασμα; Καταλήξαμε ότι κάποιος φταίει; Δεν αρκεί εδώ να κάνουμε τις ζώνες και τα χρώματα, αν είμαστε σε κατάσταση έκτακτης ανάγκης κόκκινο ή κίτρινο. Το θέμα είναι στην ώρα εκείνη επί του πεδίου, όταν υπήρχε, όπως είπε αρμόδιος περιφερειάρχης, εντολή μη κατάσβεσης, όταν είμαστε μη αποτελεσματικοί και στη Ρόδο καίει από τη μια μεριά στην άλλη, μπορούμε να είμαστε αποτελεσματικοί και να το δούμε;

Και φτάνουμε τώρα στο θέμα του άρθρου 19 που τόση σκόνη σήκωσε. Γιατί έγινε αυτό το άρθρο πραγματικά, όταν έχετε όλους τους φορείς απέναντι, όταν δυόμισι χιλιάδες υπογραφές υπάρχουν από την Ελλάδα και το εξωτερικό, όταν όλοι σας λένε ότι είναι μια πρακτική που δεν συνηθίζεται να υπάρχει αυτή η υπαγωγή μετά από εκατόν ογδόντα χρόνια που είναι το Αστεροσκοπείο Αθηνών υπό τη σκέπη του Υπουργείου Κλιματικής Κρίσης και Πολιτικής Προστασίας; Νομίζω ότι τα πράγματα εδώ είναι απλά. Εδώ είναι μια προσπάθεια της Κυβέρνησης, μετά την επίθεση που έκανε στις ανεξάρτητες αρχές, να φιμώσει και την έρευνα.

Και νομίζω ότι είναι μια πρωθυπουργική -δεν περιμένω να μου το διαβεβαιώσετε- ιδέα που θέλει να ελέγχει τα πάντα. Ο ίδιος ο Πρωθυπουργός είχε αναφέρει σε αυτή εδώ την Αίθουσα: «Θέλω τους φορείς σε ένα τραπέζι, να βάζουν υπεύθυνα την υπογραφή τους». Λες και δεν την έβαζαν υπεύθυνα ή λες και δεν θα μπορούσε να κάνει ένα σχήμα όπως γίνεται παντού, μια προγραμματική σύμβαση και να υπάρχει αυτή η συνεργασία. Δεν τους κάλεσε, όμως, στο ίδιο τραπέζι όταν έκανε αυτό το νομοσχέδιο για διαβούλευση.

Ήρθαν και τι είπαν οι φορείς; Και αφήστε όλους τους άλλους, αφήστε του συνδικαλιστικούς φορείς. Το ΕΣΕΤΕΚ και ο Αντιπρόεδρος ο κ. Δοξιάδης, που μόνο αριστερός ή ΣΥΡΙΖΑ δεν μπορεί να χαρακτηριστεί, είπε για το θέμα κάτι πολύ σημαντικό. Ότι ουσιαστικά ο τρόπος ο οποίος γίνεται είναι τέτοιος ώστε, ενώ όλοι οι φορείς του δημοσίου που έχουν αντικείμενο την έρευνα, πρέπει να υπάγονται σε έναν εποπτεύοντα φορέα, δηλαδή στη Γενική Γραμματεία Έρευνας και Καινοτομίας, η οποία -θυμίζω- ήταν στο Υπουργείο Παιδείας, την οποία εσείς την πήγατε στο Ανάπτυξης, γιατί θεωρείτε ότι η έρευνα έχει να κάνει πάντα με το κέρδος.

Εν πάση περιπτώσει, είναι ένα παράδειγμα όπου ο κατακερματισμός οδηγεί σε περισσότερη γραφειοκρατία, σπατάλη πόρων και κυρίως σε χειρότερη διακυβέρνηση των φορέων. Είναι γνωστό δε ότι μόνο το 15% της δραστηριότητας του Αστεροσκοπείου έχει να κάνει με ενέργειες που σχετίζονται άμεσα με την πολιτική προστασία, το 12% των επιστημόνων. Τα δύο τρίτα είναι με συμβάσεις που είναι από έργα χρηματοδοτούμενα από μελέτες.

Έρχεστε και όπως λέει το ΕΣΕΤΕΚ -προσέξτε τι γίνεται τώρα, εδώ είναι το κρίσιμο σημείο-, η επιλογή των διευθυντών και των προέδρων αυτή τη στιγμή γίνεται από μια Επιτροπή Κρίσης που αποτελείται από καταξιωμένους επιστήμονες. Την πλειονότητα των μελών την ορίζει το ΕΣΕΤΕΚ και οι περισσότεροι είναι Έλληνες της Διασποράς, για να αποφεύγονται οι κλίκες και το conflict of interest. Αν το Αστεροσκοπείο φύγει από την εποπτεία του, οι διευθυντές θα επιλέγονται από την πολιτική ηγεσία, πράγμα που είναι λάθος για ένα ερευνητικό φορέα, γιατί είναι άλλο πράγμα οι επιχειρησιακοί φορείς.

Κοντολογίς, δεν θέλετε να ακούγονται οι ενοχλητικές αλήθειες των επιστημόνων, όπως έγινε με την «Ελπίς» τότε που -θυμάστε- είχαμε τα χιόνια στην Αττική κι όπως έγινε πρόσφατα με τη Ρόδο. Και θυμάμαι ότι ήδη είχαν βγει τότε Βουλευτές δικοί σας, ενδεχομένως δρώντας ως λαγοί, όπως -εδώ έχω δηλώσεις- η κ. Βούλτεψη που αμφισβήτησε το meteo για το μειωμένο αριθμό μεγάλων πυρκαγιών ή ο κ. Πέτσας που είπε ότι το Αστεροσκοπείο παίζει πολιτικά παιχνίδια, έχει πολιτικοποιηθεί ο ρόλος του. Τα καταθέτω για τα Πρακτικά.

(Στο σημείο αυτό ο Βουλευτής κ. Συμεών Κεδίκογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, η ουσία είναι ότι θέλετε να ελέγξετε και αυτό το κομμάτι και γι’ αυτό δεν κάνετε πίσω σε όλες τις επισημάνσεις στις οποίες σας έγιναν το προηγούμενο διάστημα. Δεν υπάρχει καμμία δικαιολογία. Τα πράγματα εδώ είναι ξεκάθαρα.

Πέρα από αυτό έχουμε και το θέμα της ΕΜΥ, η οποία πάει στο Υπουργείο σας. Εδώ πραγματικά ήταν αποκαλυπτικά -και ίσως και εμείς δεν το περιμέναμε- όσα ακούστηκαν στη διάσκεψη των φορέων. Εκτός του ότι καταργούνται χρήσιμες διευθύνσεις, γιατί ήταν οκτώ μέχρι τώρα, όπως είναι του κλίματος, της πληροφορικής, ενώ τώρα λέτε ότι θα υπάρχουν δύο διευθύνσεις, ένα από πολιτικό πρόσωπο και ένα στρατιωτικό, συνεχίζετε ένα ερμαφρόδιτο καθεστώς, καθώς θα ανήκουν στο Υπουργείο αυτό, τα περισσότερα στελέχη, όμως, είναι του Υπουργείου Εθνικής Άμυνας. Και σας είπε αρμόδιος Ταξίαρχος Διευθυντής ότι θα αρκούσε ένα επιχειρησιακό κέντρο ολιγομελές, που θα συνεργαζόταν με το Υπουργείο και δεν χρειαζόταν όλη αυτή η μετακόμιση, όπως είπε.

Αλλά τα πράγματα έγιναν χειρότερα και οφείλω να το καταθέσω σ’ αυτήν εδώ την Αίθουσα, χωρίς καμμιά διάθεση να κινδυνολογούμε. Είναι κάτι που θα πρέπει να έχει διαφάνεια. Η Πρόεδρος του Συλλόγου Εργαζομένων στην ΕΜΥ είπε ότι απειλείται η ασφάλεια των πτήσεων του επιβατικού κοινού, καθώς πια δεν θα μπορεί να είναι πάροχος χωρίς να έχει την πιστοποίηση η ΕΜΥ. Και καταλαβαίνετε ότι, όταν έχουμε πρόσφατα τα Τέμπη, όπου ο αρμόδιος Υπουργός φώναζε ότι είναι ντροπή να μιλάτε για άδεια, είναι κάτι το οποίο εγώ οφείλω ως Αντιπολίτευση να το καταθέσω. Έχει ειπωθεί. Ήταν επανειλημμένα τα ερωτήματα και επέμεινε στη θέση της. Άρα θα πρέπει να έχουμε τη δική σας διαβεβαίωση σήμερα εδώ ότι κανένα τέτοιο θέμα ασφάλειας δεν τίθεται.

Από κει και πέρα έχουμε μια διεύρυνση του «112». Προσέξτε, όμως, λίγο τον τρόπο που θα πρέπει να το χρησιμοποιούμε, γιατί ναι μεν το «112» σώζει ζωές, αλλά κάποιες φορές, όπως πρόσφατα που περιμέναμε να έρθει καταιγίδα, ήρθε μισή ώρα τα ξημερώματα, όταν είχαμε κλείσει όλο το Σάββατο όλη την κίνηση και όλα τα μαγαζιά κλαίγανε, γιατί φυσικά ήταν άδεια και ο κόσμος έμεινε μέσα στο σπίτι του. Αλλά αυτό είναι το λιγότερο.

Εδώ μιλάτε για έκδοση μέτρων μερικής ή πλήρους αναστολής κυκλοφορίας, λειτουργίας επιχειρήσεων, εκπαιδευτικών ιδρυμάτων, δημόσιων εκδηλώσεων. Σιγά-σιγά νομίζω ότι αυτό μπορεί στο μέλλον, κάποιος αν θέλει να το δει με άσχημο μάτι, να πούμε ότι θα απαγορεύονται και οι συναθροίσεις.

Εν πάση περιπτώσει, επειδή ο χρόνος περνάει, θα πάω κατευθείαν στο άρθρο που έχει να κάνει με τον καθαρισμό των οικοπέδων. Εδώ θέλω λίγο να εξηγήσω και εδώ το πνεύμα με το οποίο προσεγγίζουμε το νομοσχέδιο, γιατί θα τεθούν οι ερωτήσεις -έχω ακούσει τον Υπουργό και τις επιτροπές- και από ομιλητές της Νέας Δημοκρατίας: «Μα, δεν θέλετε την πρόληψη; Μα, δεν θέλετε να είμαστε αποτελεσματικοί; Μα, δεν θέλετε να σώζουμε ανθρώπινες ζωές;». Θα έλεγα ότι αυτές οι ερωτήσεις παίρνουν και ένα προσβλητικό χαρακτήρα. Προφανώς όλοι μας το θέλουμε αυτό.

Το ερώτημα είναι αν γίνονται όλα αυτά με το παρόν νομοσχέδιο, δεν είναι αν εμείς είμαστε υπέρ της πρόληψης και των ανθρώπινων ζωών προφανώς, αλλά πιστεύουμε ότι δεν θα είναι λειτουργικό, ότι θα έρθουμε του χρόνου τέτοια εποχή και θα συζητάμε τα ίδια θέματα. Εμείς κρούουμε τον κώδωνα του κινδύνου. Αυτή είναι η όλη ουσία.

Άρα, λοιπόν, για τον καθαρισμό για παράδειγμα, όταν αυτή τη στιγμή ξέρετε πολύ καλά ότι δεν έχουμε Κτηματολόγιο, όταν ξέρετε ότι πάρα πολλές εκτάσεις αυτή τη στιγμή διεκδικούνται από διάφορους ή είναι στο εξωτερικό ειδικά αν μιλάμε για ύπαιθρο, όταν ο παππούς και η γιαγιά στο χωριό δεν μπορούν να μπουν σε τέτοια πλατφόρμα, αλλά και όταν αυτό μπορεί να γίνει, εσείς έχετε όλο αυτό το προσωπικό που απαιτείται για να ελέγξετε οικόπεδο, οικόπεδο όλη την επικράτεια; Είναι εφαρμόσιμο αυτό; Αυστηροποιούνται οι ποινές, που είναι και στη μόδα. Λέτε ότι αν κάποιος κάνει ψευδή δήλωση, μέχρι δύο χρόνια φυλάκιση και αρκετές χιλιάδες ευρώ. Αυτό μπορώ να το συζητήσουμε, αλλά πολύ φοβάμαι ότι στην πράξη θα είναι ένα χαράτσι ακόμα, γιατί δεν θα μπορείς να πας να το καθαρίσεις και κάθε χρόνο θα πληρώσεις στον δήμο για να πάει να στο καθαρίσει. Δηλαδή μπαίνει και εδώ η έννοια της ατομικής ευθύνης.

Για τις αντιπυρικές ζώνες κανένας δεν μπορεί να έχει αντίρρηση, αλλά θα περιμέναμε να είναι στη λογική του εντέλεσθε στον ΔΕΔΔΗΕ, πρέπει να καθαριστεί, και όχι στο πνεύμα της σύστασης, ότι πρέπει να υπάρχουν αυτές οι ζώνες.

Έρχομαι και στο άρθρο που έχει να κάνει με τον Εθνικό Μηχανισμό Εναέριας Διάσωσης και Αεροδιακομιών. Προσέξτε τώρα τι γίνεται εδώ. Κι εδώ είναι ένα άρθρο που πραγματικά ακούγεται λογικό. Ποιος δεν θέλει τη βελτίωση σε ένα τέτοιο ζήτημα; Όμως για να ξέρουμε γιατί μιλάμε, μιλάμε για μια πενταετία μετά. Μην φανταστείτε ότι είναι αύριο αυτό. Η ίδια η Κυβέρνηση λέει ότι δεν είμαστε έτοιμοι.

Οι άνθρωποι του ΕΚΑΒ είπαν ότι για να λειτουργήσει κατ’ ελάχιστον, θα απαιτηθούν προσλήψεις τριάντα γιατρών και εκατό ανθρώπων του ΕΚΑΒ. Σας θυμίζω ότι είχατε πάρει μη εξειδικευμένο προσωπικό του ΕΚΑΒ για να μπορέσει να καλύψει τις ελλείψεις που έχουμε. Άρα εδώ υπάρχει μια αντίφαση. Μακάρι, λοιπόν, να γίνουν αυτές οι προσλήψεις. Και τι κάνετε στο ενδιάμεσο; Εμείς προφανώς επιμένουμε στον δημόσιο χαρακτήρα. Άλλωστε πάλι θα υπάρχει ο ρόλος του Στρατού, πάλι θα υπάρχει το ΕΚΑΒ. Λέτε, όμως, ότι για πέντε χρόνια θα κάνουμε τις ιδιωτικές αυτές συμβάσεις και όσον αφορά τον εξοπλισμό, γιατί πράγματι χρειάζονται κάποια ελικόπτερα τα οποία είναι εξειδικευμένα, για τα οποία βέβαια δεν ξέρουμε τίποτα αυτή τη στιγμή ούτε για προδιαγραφές, δεν έχει μπει ο διαγωνισμός και δεν ξέρουμε τίποτα για το κόστος, αλλά και με μια εταιρεία η οποία θα δώσει τεχνογνωσία, θα εκπαιδεύσει. Δηλαδή θα γίνουν ιδιωτικές συμβάσεις και με το προσωπικό αυτό.

Ό,τι εμπειρία έχουμε -ξέρετε- σε τέτοια θέματα συνεργασίας του δημοσίου με ιδιώτες, είτε αφορά -να το πω έτσι- από τον καθαρισμό στα νοσοκομεία -που έχω την εμπειρία σαν γιατρός-, είτε αφορά το θέμα αποκομιδής των σκουπιδιών, οι συμβάσεις είναι λεόντειες εναντίον του δημοσίου. Με αυτό που ξέρουμε να συμβαίνει με την κατασπατάληση πόρων και το τι έχουμε ζήσει στο παρελθόν, είμαστε μάλλον επιφυλακτικοί.

Θα σας πω μια ιστορία από το παρελθόν, για να μην νομίζετε ότι αναφέρομαι μόνο στη δική σας Κυβέρνηση. Για τους Ολυμπιακούς Αγώνες του 2004 κάναμε διαγωνισμό για να πάρουμε ραντάρ. Την επομένη που παραγγείλαμε τα ραντάρ η εταιρεία έκλεισε. Τα ραντάρ μπήκαν πολλά χρόνια μετά και ήταν σε τέτοια κατάσταση που πια δεν ήταν λειτουργικά. Στοίχισε στο ελληνικό δημόσιο 8 εκατομμύρια ευρώ. Εμείς δεν θέλουμε να επαναλαμβάνονται τέτοιες περιπτώσεις και αφορά το σύνολο του πολιτικού κόσμου.

Τέλος, υπάρχει και η πρόβλεψη για να υπάρξει μια ενίσχυση από τις καταστροφές στη Θεσσαλία, ύψους 13 εκατομμυρίων ευρώ, αν θυμάμαι καλά. Προφανώς είμαστε υπέρ του να δοθούν αποζημιώσεις στους αγρότες, όμως στη φιλοσοφία ενός νομοσχεδίου που θέλει να είναι μακροπρόθεσμο, θεωρούμε ότι δεν νομοθετούμε για μια φορά. Θα έπρεπε, δηλαδή, να δούμε τι έγινε και στις προηγούμενες πυρκαγιές ή τι θα γίνει του χρόνου.

Κοντολογίς, αν και προσήλθαμε με πολλές ελπίδες και προσδοκίες για αυτό το νομοσχέδιο, μας απογοητεύσατε και γι’ αυτό δεν μπορούμε να το ψηφίσουμε, όχι μόνο γιατί πήγατε και ουσιαστικά προτάξατε εμβαλωματικά κάποιες διατάξεις για να βάλετε την έρευνα υπό τον έλεγχό σας, αλλά και γενικότερα ούτε φιλοσοφία αλλάζουμε σαν χώρα, ούτε αντιμετωπίζουμε τις κακοδαιμονίες του ελληνικού δημοσίου. Πραγματικά είναι μια δύσκολη κατάσταση. Η Πολιτική Προστασία απαιτεί οργάνωση, όταν το κράτος μας γενικά πάσχει από οργάνωση, όμως θα έπρεπε κάποια στιγμή να κάνουμε κάποια βήματα, τα οποία δυστυχώς δεν τα βλέπω να γίνονται στο παρόν νομοσχέδιο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κεδίκογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το ιδιωτικό δημοτικό σχολείο Παιδαγωγική Πειραιά (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει και ο ηλεκτρονικός κατάλογος.

Τον λόγο τώρα έχει ο ειδικός αγορητής από το ΠΑΣΟΚ, ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, θέλω να εκφράσω τον αποτροπιασμό μου για τα όσα θλιβερά επεισόδια έγιναν χθες στο κλειστό γυμναστήριο «Μελίνα Μερκούρη» στον Πειραιά. Πρέπει να αναληφθούν από την Κυβέρνηση συγκεκριμένες πρωτοβουλίες για να σταματήσει η βία στα γήπεδα. Δεν έχετε άλλα περιθώρια.

Επίσης, να ευχηθώ ταχεία ανάρρωση στον αστυνομικό των ΜΑΤ, να γυρίσει γρήγορα στους δικούς του και στην υπηρεσία του.

Θα ήθελα να εκφράσω τις ευχαριστίες μου στο νοσηλευτικό ιατρικό προσωπικό του Κρατικού Νίκαιας που, ενώ δεν εφημέρευε, άνοιξε για να περιθάλψει τον αστυνομικό. Αυτό δεν το κάνει πρώτη φορά, το κάνει συνεχώς. Το Κρατικό της Νίκαιας είναι η ναυαρχίδα του ΕΣΥ, είναι το ΕΣΥ αυτό που σώζει ζωές, αυτό που θέλετε με αλχημείες να ιδιωτικοποιήσετε.

Για να πάμε τώρα στο νομοσχέδιο, τα τελευταία χρόνια η πατρίδα μας βιώνει πρωτόγνωρες φυσικές καταστροφές σχεδόν κάθε χρόνο. Από την εθνική τραγωδία στο Μάτι το ’18 μέχρι σήμερα κάθε χρόνο μετράμε ανυπολόγιστες καμένες εκτάσεις, θύματα και κατεστραμμένες περιουσίες. Η Νέα Δημοκρατία υποσχέθηκε μια άλλη προσέγγιση στο ζήτημα της Πολιτικής Προστασίας. Έφερε προς ψήφιση τον ν.4662 του ’20 που υποτίθεται ότι θα συντόνιζε πιο στοχευμένα, οργανωμένα τους συναρμόδιους φορείς, σύστησε Υπουργείο Κλιματικής Κρίσης και Πολιτικής Προστασίας, τοποθέτησε επικεφαλής έναν πολιτικό έμπειρο, γνώστη των ευρωπαϊκών μηχανισμών και συνέταξε ένα γιγάντιο πρόγραμμα δημοσίων προμηθειών, το πρόγραμμα «ΑΙΓΙΣ», με σκοπό τον εκσυγχρονισμό των μέσων, οχημάτων, υλικών, για την αντιμετώπιση των φυσικών καταστροφών. Όμως, μέχρι σήμερα οι ελπίδες αποδείχτηκαν λιγοστές, τα αποτελέσματα είναι φτωχά και η γραφειοκρατία τεράστια για να έχει η κυβερνητική πρωτοβουλία οποιοδήποτε θετικό αποτύπωμα στην κοινωνία.

Δυστυχώς, το κρίσιμο στοιχείο που προδιαγράφει την αποτυχία του επιτελικού κράτους στον τομέα της Πολιτικής Προστασίας είναι ότι θεμελιώνετε την άμυνα της χώρας σε λάθος βάση, την καταστολή μέσω ενός γραφειοκρατικού, δυσκίνητο και πολύπλοκου μηχανισμού πολιτικής προστασίας που λειτουργεί στη λογική διάχυσης ευθυνών όπου δει, πλην της κυβέρνησης. Με βάση αυτή τη φιλοσοφία δομήσατε τον ν.4662 του 2020, ο οποίος μέχρι σήμερα δεν έχει τεθεί σε πλήρη εφαρμογή λόγω των πολυάριθμων ΚΥΑ που απαιτούνται για την πλήρη ενεργοποίησή του.

Ενώ το ρυθμιστικό κενό που δημιουργήθηκε καλύπτεται εδώ και τρία χρόνια με την παράλληλη εφαρμογή του προηγούμενου νομοθετικού πλαισίου, φέρνετε προς ψήφιση το παρόν σχέδιο νόμου που δεν αποτελεί μια νέα πρόταση, μια ουσιαστική τροποποίηση του μηχανισμού πολιτικής προστασίας, αλλά μια επιλεκτική τροποποίηση κάποιων άρθρων του στην ίδια, απαράλλαχτη, λανθασμένη φιλοσοφία επί της οποίας δομήθηκε.

Άραγε δεν έχετε λάβει μάθημα από τις οξύτατες κρίσεις και φυσικές καταστροφές των τελευταίων ετών; Η Πολιτική Προστασία δεν αποτελεί μια συνηθισμένη δημόσια υπηρεσία και δεν μπορεί να αντιμετωπιστεί με τη στενή λογική ενός υπηρεσιακού παράγοντα. Συνιστά ένα πλέγμα δομών συναρμόδιων φορέων, επιχειρησιακών μηχανισμών που θα πρέπει να βρίσκονται σε απόλυτη συνέργεια, συνεργασία και σύμπλευση, με σκοπό την άμεση επέμβαση σε περίπτωση κρίσης και όχι με τη λογική μετάθεσης των ευθυνών.

Το πιο αδύναμο σημείο των διατάξεων που καλούμαστε να συζητήσουμε είναι ότι μόνο κατ’ επίφαση περιλαμβάνει την πρόληψη. Πρόληψη στο στάδιο της ετοιμότητας δεν νοείται. Η πρόληψη θέλει σχεδιασμό, θέλει εθνική στρατηγική, θέλει σύνδεση μεταξύ των αντιπλημμυρικών έργων, τον έγκαιρο καθαρισμό των ρεμάτων, των φρεατίων και των δασών, των αναδασώσεων, της δασοπροστασίας, της δημιουργίας αντιπυρικών ζωνών, της διαχείρισης των φραγμάτων και των αρδεύσεων της προστασίας των καλλιεργειών και του ζωικού κεφαλαίου. Δεν είναι μια μονοδιάστατη έννοια που αφορά μόνο τις εκκένωσης, τις επιτάξεις, τις απαγορεύσεις κυκλοφορίας εν όψει επικείμενου συμβάντος.

Δυστυχώς, στο παρόν σχέδιο νόμου παίζετε με τις λέξεις και προσπαθείτε να δημιουργήσετε εντυπώσεις περί δήθεν ενίσχυσης της πρόληψης όταν αυτό δεν προκύπτει από καμμία διάταξή του. Παράλληλα, μεταθέτετε στους πολίτες ατομικές ευθύνες και κόστη για τον καθαρισμό οικοπέδων και ακάλυπτων χώρων ακόμα και εντός ρυμοτομικού σχεδίου. Πρόκειται για μια ακόμα προβληματική ρύθμιση που δείχνει ότι δεν έχετε συναίσθηση της πραγματικότητας. Πράγματι, περιμένετε οι μεγάλης ηλικίας ιδιοκτήτες, οι κάτοικοι εκτός Ελλάδος ή σε άλλη πόλη, οι εξ αδιαιρέτου συνιδιοκτήτες, να πληροφορηθούν ότι έχουν υποχρέωση να καθαρίσουν τα οικόπεδα τους και να μπουν στην ηλεκτρονική πλατφόρμα στοχεύετε στην πράξη ενός ακόμα τσουχτερού προστίμου; Γιατί αν θέλετε πραγματικά λύση, αυτή είναι η ανάληψη της σχετικής ευθύνης από τους δήμους, με την επιβολή ενός μικρού αναλογικού αντιτίμου που θα περιλαμβάνεται -για παράδειγμα- στα τέλη ακίνητης περιουσίας που εισπράττουν μέσω των λογαριασμών του ρεύματος.

Αντίθετα, δεν αξιοποιούνται οι προηγούμενες εμπειρίες των δασαρχείων και του Πυροσβεστικού Σώματος, δεν λαμβάνεται υπ’ όψιν η προηγούμενη κακή εμπειρία μας από τα καταστροφικά συμβάντα, δεν λαμβάνεται υπ’ όψιν η ευρωπαϊκή εμπειρία, δεν αξιολογούνται τα πορίσματα των εμπειρογνωμόνων που έκαναν αυτοψία στον Θεσσαλικό Κάμπο μετά την καταστροφή του Σεπτεμβρίου, δεν συμπεριελήφθησαν τα συμπεράσματα και οι προτάσεις της Επιτροπής «Goldammer», δεν αξιοποιήθηκαν οι γνώσεις και οι δυνατότητες επιστημόνων και ερευνητικών κέντρων. Αντί αυτών, με μια απολύτως ανεπαρκή αιτιολόγηση στην αιτιολογική έκθεση του σχεδίου νόμου, έρχεστε να ποδηγετήσετε, να χειραγωγήσετε και να τιμωρήσετε την επιστημονική κοινότητα, γιατί έχει εκθέσει ανεπανόρθωτα στην κοινή γνώμη την ανεπάρκειά σας.

Όταν μετά από κάθε καταστροφικό συμβάν τα κυβερνητικά στελέχη αναζητούσαν άλλοθι σε δήθεν λανθασμένες ή αργοπορημένες ειδοποιήσεις των επιστημονικών φορέων, το Εθνικό Αστεροσκοπείο Αθηνών υπεραμύνθηκε των πορισμάτων και ενεργειών του, κάτι που απ’ ό,τι φαίνεται δεν αποδεχθήκατε και δεν του το συγχωρήσατε.

Αφού το λοιδορήσατε ως δήθεν πολιτικά στρατευμένο, τώρα επιχειρείτε απροκάλυπτα να το υποβαθμίσετε, να το εργαλειοποιήσετε και τελικά να το ελέγξετε μετατρέποντάς το σε διοικητική υπηρεσία του Υπουργείου Κλιματικής Κρίσης και Πολιτικής Προστασίας.

Υπάρχουν δυόμισι χιλιάδες επιστήμονες από όλο τον κόσμο, μεταξύ άλλων από το Χάρβαρντ, από τη ΝΑΣΑ, από το Κέιμπριτζ, που έχουν εκφράσει την έντονη διαμαρτυρία τους για την απροκάλυπτη αυτή προσπάθεια φίμωσης των επιστημόνων του Εθνικού Αστεροσκοπείου, που συνιστά το πρώτο ερευνητικό κέντρο του σύγχρονου ελληνικού κράτους. Μέσα στα εκατόν ογδόντα ένα χρόνια λειτουργίας του παρουσιάζει ευρύτατο ερευνητικό αντικείμενο, εκ του οποίου μόλις το 15% αφορά σε τομείς πολιτικής προστασίας. Απασχολεί Έλληνες και ξένους επιστήμονες διεθνούς κύρους και συνεργάζεται με κορυφαίους επιστημονικούς φορείς, ερευνητικά προγράμματα παγκοσμίου επιπέδου.

Η νομοθετική σας βιασύνη να το μεταφέρετε όπως-όπως στο Υπουργείο Κλιματικής Κρίσης με πρόσχημα την κλιματική κρίση προκαλεί σωρεία ερωτημάτων. Με ποιο νομικό τρόπο θα συνεχίσει να υπάγεται στον ν.4310/2014 για τα ερευνητικά κέντρα που ανήκουν στην εποπτεία της Γενικής Γραμματείας Έρευνας και Καινοτομίας, ενώ θα εντάσσεται στη δομή του Υπουργείου Κλιματικής Κρίσης; Πώς θα συνεχίσει να ασκεί το ερευνητικό του έργο και να αναλαμβάνει ερευνητικά προγράμματα σε συνεργασία με τα διεθνή κέντρα και χρηματοδοτήσεις; Ποια θα είναι η εργασιακή σχέση του ερευνητικού προσωπικού; Θα συνεχίσει να υπάγεται στο ειδικό μισθολόγιο; Θα μπορούν να συμμετέχουν σε προκηρύξεις του ΕΛΙΔΕΚ στα εξωτερικά σώματα για την εκλογή μελών ΔΕΠ; Για ποιο λόγο διατηρεί την υφιστάμενη λειτουργία και οργάνωσή του μόνο μέχρι 30 Ιουνίου 2024; Ποιες αλλαγές προτίθεστε να κάνετε εκτός από την αλλαγή της διοίκησης; Δεδομένου ότι οι διοικήσεις των ερευνητικών κέντρων γίνονται από διεθνείς επιτροπές, από εγνωσμένου κύρους επιστήμονες, με ποιο τρόπο θα επιλεγεί τελικά η διοίκηση του Αστεροσκοπείου; Δεν νομίζετε ότι αν οριστεί με απόφαση Υπουργού το Αστεροσκοπείο θα χάσει κάθε επιστημονική αξιοπιστία και θα μετατραπεί απροκάλυπτα σε εργαλείο κυβερνητικής προπαγάνδας;

Με άλλα λόγια, πρόκειται για μια πολιτική επιλογή αμφισβητούμενης σκοπιμότητας που θα δημιουργήσει πλείστα διοικητικά, οικονομικά και διαχειριστικά προβλήματα και η οποία στρέφεται ευθέως κατά της ανεξαρτησίας, του ορθολογισμού, της αντικειμενικότητας που πρεσβεύει η επιστήμη, ενώ θα επιτείνει και το brain drain, το οποίο επαίρεστε ότι δήθεν καταπολεμάτε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Ομοίως πρόχειρα και βεβιασμένα νομοθετείτε τη μεταφορά της Εθνικής Μετεωρολογικής Υπηρεσίας στο Υπουργείο Κλιματικής Κρίσης. Και εδώ δημιουργείτε περισσότερα προβλήματα, καθώς πρόκειται για μια δημόσια υπηρεσία αποτελούμενη αφ’ ενός από πολιτικούς υπαλλήλους και αφ’ ετέρου από στρατιωτικούς. Λαμβάνοντας υπ’ όψιν ότι προσλήψεις στην ΕΜΥ έχουν να γίνουν από το 2001, η λειτουργία της στηρίζεται σε συντριπτικό βαθμό στο στρατιωτικό προσωπικό, ιδίως στους σταθμούς που βρίσκονται στα ακριτικά νησιά, ενώ το έργο της σχετίζεται στενά με την προστασία των εθνικών μας συμφερόντων.

Με ποια λογική τη μεταφέρετε από το Υπουργείο Εθνικής Άμυνας στο Υπουργείο Κλιματικής Κρίσης; Πρόκειται για μια υπηρεσία με οκτώ κύριες διευθύνσεις, παρέχει πιστοποιημένα και διακριβωμένης ποιότητας μετεωρολογικά προϊόντα πάσης φύσεως, προγνώσεις και υπηρεσίες και υποστηρίζει την αεροναυτιλία ως αποκλειστικός πάροχος υπηρεσιών στον εθνικό εναέριο χώρο. Υποστηρίζει τη ναυτιλία σε συμφωνία με τον Παγκόσμιο Μετεωρολογικό Οργανισμό στις θαλάσσιες περιοχές από την κεντρική, την Ανατολική Μεσόγειο έως τη Μαύρη Θάλασσα. Ως πάροχος είναι αποδέκτης εσόδων από τον Ευρωπαϊκό Οργανισμό Ασφάλειας της Αεροναυτιλίας.

Με την κατάτμηση της υπηρεσίας, όπως τη νομοθετείτε, θα χάσει το 75% του εξειδικευμένου προσωπικού βάσει του οποίου έχει πιστοποιηθεί με ISO. Η ριζική αλλαγή στη δομή της ΕΜΥ αναπόφευκτα θα προκαλέσει ακόμα και την έκπτωσή τους από την ιδιότητα του αποκλειστικού παρόχου αεροναυτιλίας.

Μήπως ετοιμάζεται ένας νέος ιδιωτικός φορέας να βρεθεί στο προσκήνιο και προαλείφεται να αντικαταστήσει την ΕΜΥ για να καλύψει το κενό που δημιουργείται;

Ένα ακόμα σημαντικό κεφάλαιο του σχεδίου νόμου είναι η συμπλήρωση του Εθνικού Μηχανισμού Εναέριας Διάσωσης με τις Αεροδιακομιδές. Η αναγκαιότητα ενός τέτοιου μηχανισμού είναι αυταπόδεικτη και αντικειμενική. Ουδεμία αντίρρηση μπορεί να εκφραστεί αναφορικά με την ανάγκη δημιουργίας μιας δημόσιας δομής, ενός κρατικού μηχανισμού εναέριας διάσωσης όμοιου με αντίστοιχους που λειτουργούν σε άλλες χώρες της Ευρώπης εδώ και πολλές δεκαετίες.

Στη χώρα μας είμαστε στα σπάργανα. Όμως, έστω και με αφορμή το τραγικό ατύχημα του Θεοφάνη Ερμή Θεοχαρόπουλου στα Τζουμέρκα τον Γενάρη του 2022 ήρθε η ώρα να προχωρήσουμε με ταχύτατους ρυθμούς στην κατεύθυνση αυτή.

Αν και είσαστε τεσσεράμισι χρόνια Κυβέρνηση, δεν έχετε κάνει τίποτα σε αυτό τον τομέα. Αυτή τη στιγμή για την κάλυψη όλης της χώρας απαιτούνται επιπλέον σταθμοί που πρέπει να χωροθετηθούν με βάση τη νησιωτικότητα και την ορεινότητα της χώρας.

Εσείς, ναι μεν αυξήσατε τους σταθμούς από τέσσερις σε έξι, αλλά η επιλογή της χωροθεσίας τους χρήζει συζήτησης. Δεν είναι δυνατόν να μην προβλέπεται βάση ετοιμότητας δίπλα στον Όλυμπο, που είναι το μεγαλύτερο ορειβατικό κέντρο της χώρας και παρουσιάζει και μεγαλύτερη επικινδυνότητα σε ατυχήματα.

Επιπλέον, στη διάταξη για τις περιφερειακές βάσεις ετοιμότητας και επιφυλακής του Πυροσβεστικού Σώματος αντικαθίσταται η βάση της Θεσσαλονίκης με τη βάση στην Καβάλα. Με ποια λογική το κάνετε από τη στιγμή που τα νοσοκομεία της Θεσσαλονίκης είναι καλύτερα στελεχωμένα για να αντιμετωπίζουν τέτοια βαριά περιστατικά; Θα χρειάζεται δεύτερη διακομιδή με ασθενοφόρο από την Καβάλα στη Θεσσαλονίκη.

Στο σημείο αυτό θα πρέπει να λάβουμε υπ’ όψιν και πολύ συγκεκριμένα πραγματικά δεδομένα. Τις αεροδιακομιδές τις υλοποιεί το ΕΚΑΒ με τη συνδρομή των Ενόπλων Δυνάμεων από το 1994 εξυπηρετώντας κυρίως κατοίκους των νησιωτικών περιοχών. Το 2000 ανατέθηκε το έργο αεροδιακομιδή σε ιδιωτική εταιρεία με αποτέλεσμα τρία τραγικά αεροπορικά δυστυχήματα, το 2001, το 2002 και το 2003 με συνολικά δεκατέσσερις νεκρούς. Το 2003 η αρμοδιότητα επιστρέφει στις Ένοπλες Δυνάμεις και το τελευταίο διάστημα και στο Πυροσβεστικό Σώμα με μηδέν ατυχήματα. Το 2021 το ΕΚΑΒ έλαβε δωρεά δύο αεροσκαφών και δύο ελικοπτέρων για τις αεροδιακομιδές, οι οποίες τα τελευταία χρόνια ανέρχονται σε πάνω από δύο χιλιάδες ετησίως.

Άρα δεν μας λείπουν τα δύο σωστικά μέσα είτε του ΕΚΑΒ είτε του Πυροσβεστικού Σώματος είτε των Ενόπλων Δυνάμεων. Οι διασώστες του ΕΚΑΒ είναι έμπειροι, ικανοί, εκπαιδευμένοι για να επιτελέσουν άρτια το έργο τους.

Επίσης, το προσωπικό της ΕΜΑΚ, του Πυροσβεστικού Σώματος, αλλά και οι πιλότοι των Ενόπλων Δυνάμεων μπορούν να δημιουργήσουν αυτές τις ομάδες που θα εξασφαλίζουν την ασφαλή και έγκαιρη αεροδιακομιδή.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν μας λείπουν, κύριε συνάδελφε.

**ΑΝΔΡΕΑΣ ΠΟΥΛΑΣ:** Αυτό που χρειάζεται είναι η συνεχιζόμενη εκπαίδευση και πιστοποίηση.

Προς τι, λοιπόν, ανοίγετε την πόρτα στους ιδιώτες επιτρέποντας τη σύναψη συμβάσεων για την παροχή υπηρεσιών διάσωσης με ιδιώτες παρόχους που θα προσφέρουν εναέρια ιδιωτικά μέσα και προσωπικό; Με ποια αιτία για καλή εκτέλεσης, αξιοπιστίας και αίσθησης καθήκοντος θα αναλάβουν οι ιδιώτες το κρίσιμο αυτό έργο της διάσωσης και με ποιο κόστος σε χρήμα, σε βάρος του προϋπολογισμού του Υπουργείου Κλιματικής Κρίσης; Μπορούμε να το διακινδυνεύσουμε όταν υπάρχει η προηγούμενη εμπειρία των ατυχημάτων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΑΥΛΟΣ ΠΟΛΑΚΗΣ:** Ξανά ελικόπτερα θα πέφτουν.

**ΑΝΔΡΕΑΣ ΠΟΥΛΑΣ:** Ένα λεπτό θα χρειαστώ, κύριε Πρόεδρε.

Κύριε Υπουργέ, κλείνοντας θέλω να πω ότι πρόκειται για ένα νομοσχέδιο κομμένο και ραμμένο στα μέτρα της Κυβέρνησης, του δόγματος της ατομικής ευθύνης και της διάχυσης των ευθυνών. Δεν διασφαλίζει καμμία αποτελεσματικότητα, καμμία επάρκεια, καμία ταχύτητα στις παρεμβάσεις και τον χρόνο εξέλιξης των συμβάντων. Δεν περιλαμβάνει προληπτικές δράσεις, ανακατανομή αρμοδιοτήτων, σύνδεση εγγειοβελτιωτικών και αντιπλημμυρικών έργων με τη δασοπροστασία, ξεχωριστό κεντρικό σχεδιασμό ανάλογα με τις ιδιαιτερότητες κάθε περιοχής ως αστικής, ορεινής, αγροτικής ή νησιωτικής, αλλαγές στη δομή και λειτουργία του Πυροσβεστικού Σώματος, αξιολόγηση των μέχρι σήμερα πεπραγμένων των Οργανισμών Τοπικής Αυτοδιοίκησης και έλεγχο του οικονομικού απολογισμού των έργων πολιτικής προστασίας που εκτελούν και απλοποίηση διαδικασιών για την άμεση λήψη αποφάσεων.

Οι πολίτες δεν μπορούν να είναι ήσυχοι ότι αυτό το νομοθετικό πόνημα θα έχει οποιοδήποτε θετικό αντίκτυπο. Για τους λόγους αυτούς δεν μπορούμε να ψηφίσουμε σχέδια επί χάρτου και καλές προθέσεις που κινούνται σε εντελώς λανθασμένη κατεύθυνση.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Επόμενος ομιλητής ο κ. Ιωάννης Δελής, ο ειδικός αγορητής του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ:** Υπάρχει νόμος για την πολιτική προστασία, φρέσκος, του 2020, ο ν.4662 της Νέας Δημοκρατίας. Αυτόν τον νόμο η Κυβέρνηση τροποποιεί και συμπληρώνει. Καθόλου περίεργο βέβαια, αν σκεφτούμε τις καταστροφές που υπήρξαν αυτά τα χρόνια από πυρκαγιές και πλημμύρες στη Θεσσαλία. Μάλιστα οι άνθρωποι ακόμη ζουν με αυτές.

Ολοφάνερη λοιπόν η αποτυχία της υφιστάμενης πολιτικής προστασίας αποδεικνύοντας ξανά πόσο επικίνδυνη γίνεται για τον λαό εκείνη η κυνική αντίληψη της Ευρωπαϊκής Ένωσης περί κόστους και οφέλους στα αναγκαία έργα πρόληψης που λείπουν. Εν τέλει, όλο εκείνο το πολυδιαφημισμένο σας μοντέλο της πολιτικής προστασίας μέσα σε μόλις τρία χρόνια έγινε στάχτη στην Πάρνηθα, την Εύβοια, τη Ρόδο, τη Δαδιά και λάσπη και πλημμύρα στη Θεσσαλία.

Την αποτυχία σας λοιπόν ομολογείτε με το νομοσχέδιο αυτό. Το γράφετε μάλιστα και στην αιτιολογική έκθεση αποκαλώντας την πολιτική σας ξεπερασμένη, την τωρινή πολιτική προστασία, έστω κι αν τις δικές σας ευθύνες τις φορτώνετε ως συνήθως στην επίταση της κλιματικής κρίσης. Πού τα βρίσκετε; Παλιά σας τέχνη κόσκινο.

Έχετε αναρωτηθεί όμως ποτέ σας -όχι μόνο εσείς, αλλά όλοι σας, όλοι όσοι κυβερνήσατε- γιατί όλες οι αστικές κυβερνήσεις αδυνατούν να υλοποιήσουν ένα σχέδιο ολιστικής αντιμετώπισης στην πολιτική προστασία; Φταίει μια διαχρονική αδιαφορία ή η διαπιστωμένη, πολλές φορές, ανικανότητα και ανεπάρκεια κυβερνητικών στελεχών; Και αρκεί άραγε μία απλή αναδιοργάνωση της πολιτικής προστασίας, όπως κάνετε τώρα, προκειμένου να προστατευθεί πραγματικά ο λαός; Έχουμε κουραστεί πια να τα ακούμε όλα αυτά από όλες τις κυβερνήσεις μετά από κάθε καταστροφή.

Η αλήθεια είναι βέβαια διαφορετική. Αυτό που εμποδίζει την ολοκληρωμένη αντιμετώπιση της πολιτικής προστασίας μέσα στον καπιταλισμό που ζούμε δεν είναι παρά η ίδια η οργάνωση της παραγωγής με κριτήριο το κέρδος. Και εξηγούμαι. Όταν εμπορευματοποιείς τη γη, το νερό και τα δάση, την ίδια την ανθρώπινη υγεία, όταν ταυτόχρονα αγριεύει ο ανταγωνισμός των μεγάλων επιχειρήσεων για το κέρδος -και τα χρήματα του κράτους όπως ξέρετε πάνε πρώτα εκεί ό,τι κι αν περισσέψει για τις ανάγκες του λαού-, τότε πέστε μου τι αποτελεσματικό σχεδιασμό και έργα μπορείτε να κάνετε.

Αφήστε που κάθε έργο αποτιμάται από τη σκοπιά του επενδυτή που το κατασκευάζει αγνοώντας επιδεικτικά κάθε άλλη παράμετρο και έτσι αρκετά τεχνικά έργα επιτείνουν αντί να διορθώνουν τα σχετικά προβλήματα. Μεγάλοι οδικοί άξονες, αεροδρόμια, βίαιες αλλαγές στην τοπογραφία αλλάζουν απότομα υδρογεωλογικά χαρακτηριστικά αιώνων οδηγώντας σε νέες πλημμύρες. Η κατασκευαστική δραστηριότητα μέσα και γύρω από τα δάση δεν αυξάνει τις πυρκαγιές; Τα έργα άντλησης πετρελαίου δεν επιτείνουν τα σεισμικά φαινόμενα; Τα εκατοντάδες χιλιόμετρα δασικών δρόμων για τις ΑΠΕ και το βίαιο τσιμέντωμα των βουνών δεν σχετίζονται με τις πλημμύρες και τις φωτιές; Τα ατέλειωτα χιλιόμετρα των νέων ηλεκτρικών δικτύων των ΑΠΕ στα βουνά, υποσυντηρημένα και αυτά λόγω του κέρδους βέβαια, δεν πολλαπλασιάζουν τις πιθανότητες δασικών πυρκαγιών;

Τελικά, είναι η αναρχία της παραγωγής, οι καπιταλιστικοί ανταγωνισμοί και ο κατακερματισμός της καπιταλιστικής ιδιοκτησίας στη γη αυτά που καθιστούν αδύνατη μια ολοκληρωμένη αποτίμηση των επιπτώσεων από την παραγωγική δραστηριότητα, πόσω μάλλον μια ολοκληρωμένη διαχείρισή της και πρόληψη του κινδύνου. Και έρχεστε τώρα και μιλάτε για πρόληψη και για ενίσχυση της πολιτικής προστασίας με ένα νομοσχέδιο διάσπαρτο από διαχειριστικού χαρακτήρα και αποσπασματικές τροποποιήσεις ενός νόμου ήδη παταγωδώς αποτυχημένου στην πράξη.

Η πρόληψη όμως δεν μπορεί να εξαντλείται στη δημιουργία επιτροπών, συντονιστικών οργάνων, με εκείνο το βαρύ άρωμα της γραφειοκρατίας γιατί αυτό μονάχα κάνετε. Δείτε την Επιτροπή Εκτίμησης Κινδύνου του άρθρου 7. Δεν θα έπρεπε το έργο αυτό της επιτροπής να εξασφαλίζεται από έναν κρατικό φορέα με επιστήμονες πολλών αντικειμένων, με εξοπλισμό, μέσα, να υποστηρίζεται από μελέτες; Τίποτα από αυτά. Οπότε τι γίνεται αυτή η πενταμελής επιτροπή, με τρεις στους πέντε να είναι επιστήμονες που θα λαμβάνει αποφάσεις, χωρίς να έχουν εξασφαλιστεί τα παραπάνω; Απλώς θα τις ντύνει αυτές τις αποφάσεις με έναν επιστημονικό μανδύα.

Όσο για την ουσιαστική πρόληψη, αυτή την αφήνετε στα χαρτιά, χωρίς ουσιαστικό αποτέλεσμα για την προστασία της ζωής και της λαϊκής περιουσίας. Ακόμα και αυτές οι τόσο αναγκαίες ασκήσεις ετοιμότητας για τους πολίτες, οι οποίες προβλέπονται στο άρθρο 17, αναφέρονται -ξέρετε- με τον όρο «δυνητικά». Δεν τις θεωρείτε δηλαδή και τόσο απαραίτητες.

Καταστολή λοιπόν και διαχείριση της καταστροφής και όχι βέβαια πρόληψη, ό,τι κι αν λέει η Κυβέρνηση. Γιατί η πρόληψη, η ουσιαστική πρόληψη, οφείλει να απαντά και στην ίδια την εκδήλωση μιας καταστροφής, αλλά και στην αντιμετώπιση, την ελαχιστοποίηση των επιπτώσεων αυτής της καταστροφής.

Πρόληψη λοιπόν δεν είναι να αλλάζεις ονομασίες οργάνων και να φτιάχνεις επιτροπές ή να τα παραπέμπεις όλα στο «112». Πρόληψη, κατ’ αρχάς, σημαίνει να καλύπτεις τις τραγικές ελλείψεις σε έμψυχο δυναμικό και μέσα, οι οποίες υπάρχουν σε όλα τα επίπεδα και σε όλες τις δομές της πολιτικής προστασίας και να εκτελείς έγκαιρα όλα τα απαραίτητα τεχνικά έργα.

Πρόληψη σημαίνει να μονιμοποιείς όλους τους πενταετείς, επταετείς και εποχικούς πυροσβέστες, όπως με την τροπολογία σάς καλούμε να κάνετε και να τοποθετηθούν και όλα τα κόμματα πάνω σε αυτή.

Πρόληψη, επίσης, σημαίνει -ας πούμε- να αρχίσεις επιτέλους να παίρνεις όλα εκείνα τα μέτρα ως πολιτεία, προκειμένου να υπάρχουν αποστάσεις ασφαλείας μεταξύ βιομηχανικών δραστηριοτήτων, ώστε να προλαμβάνεται ένα πιθανό, αλυσιδωτό ατύχημα βιομηχανικό μεγάλης έκτασης.

Σίγουρα όμως με το νομοσχέδιό σας εξασφαλίζετε ακόμα πιο ασφυκτικό κυβερνητικό έλεγχο στις επιτροπές διαφόρων επιπέδων, προκειμένου και να μειώνεται το πολιτικό σας κόστος και να διαχέετε τις αδιαμφισβήτητες ευθύνες σας. Το ομολογείτε άλλωστε ορθά κοφτά κι αυτό στην αιτιολογική έκθεση, όπου γράφετε ότι στόχος σας είναι, εκτός των άλλων, και ο αποτελεσματικός -γράφετε- έλεγχος των φορέων του εθνικού μηχανισμού πολιτικής προστασίας. Και βέβαια το κάνετε και πράξη και με την αντιεπιστημονική -τουλάχιστον αντιεπιστημονική- υπαγωγή του Εθνικού Αστεροσκοπείου στο Υπουργείο σας -αλλά γι’ αυτό θα επανέλθουμε.

Γιατί όμως και εσείς και οι προηγούμενοι λειτουργείτε έτσι; Γιατί την πρόληψη όλοι σας, μαζί με την Ευρωπαϊκή Ένωση, εξακολουθείτε ακόμα και τώρα όλοι σας να την αντιμετωπίζεται ως κόστος; Μάλιστα τη λογική σας αυτή του κόστους και οφέλους την ενισχύετε και με την αρχή της λεγόμενης αναλογικότητας που εισάγετε, με προφανή στόχο τη διάχυση των ευθυνών σας.

Ο ν.4662 που ισχύει, στο άρθρο 9 λέει το εξής: Για τη διαμόρφωση του εθνικού σχεδιασμού πολιτικής προστασίας λαμβάνονται υπόψη η ανάλυση κινδύνου σε συνδυασμό με τους διαθέσιμους οικονομικούς πόρους. Αυτό είναι και το βασικό σας κριτήριο, το κόστος - όφελος, με οδηγό σας παντοτινό τα συμφέροντα των επιχειρηματικών ομίλων κι αυτό είναι βέβαια που οδηγεί μοιραία στην πολιτική της λειψής κρατικής χρηματοδότησης για την προστασία του λαού και του περιβάλλοντος.

Να γιατί η διάρθρωση του μηχανισμού πολιτικής προστασίας και η λειτουργία του μέχρι σήμερα, αλλά και με τις αλλαγές που προωθείτε, δεν εξασφάλισε ποτέ και δεν μπορεί να εξασφαλίσει την αποτελεσματική προστασία του λαού.

Αυτό που πραγματικά επιδιώκετε με το νομοσχέδιο αυτό είναι να θεσμοθετήσετε και να παγιώσετε την υποστελέχωση των δομών της πολιτικής προστασίας, να εντείνετε την κατασταλτική λειτουργία του κράτους απέναντι στο λαό και βέβαια να εμπεδώσετε ακόμα περισσότερο την πολιτική της ατομικής ευθύνης και της μετάθεσης των ευθυνών στον ίδιο τον λαό για ζητήματα που αποτελούν αντικειμενικά ευθύνη του κράτους.

Είναι χαρακτηριστικό ότι δεν διστάζετε να μεταφέρετε ακόμα και την ίδια την ευθύνη της πυροπροστασίας στους πολίτες, με βαριά μάλιστα πρόστιμα και φυλακίσεις. Η πυροπροστασία όμως, για να εξηγούμαστε δηλαδή, αποτελεί κρατική ευθύνη και πρέπει να εξασφαλίζεται πρωτίστως με την ευθύνη του κράτους -και του κεντρικού και του τοπικού- και ο καθαρισμός και ο έλεγχος των μέτρων πυροπροστασίας.

Και ενώ η Κυβέρνηση κουνά το δάχτυλο στο λαό, την ίδια στιγμή όχι μόνο εκχωρεί την ίδια τη διαχείριση των κρατικών δασών αποκλειστικά στις μεγάλες εμπορικές και βιομηχανικές επιχειρήσεις ξύλου, αλλά ακόμα και αυτοί οι αναγκαίοι καθαρισμοί των δασών γίνονται αποσπασματικά και όπου συμφέρει τις μεγάλες επιχειρήσεις, οι οποίες βέβαια αυγαταίνουν και παραπέρα τα κέρδη τους εξασφαλίζοντας πρώτη ύλη είτε για πέλετ είτε για την παραγωγή ηλεκτρικής ενέργειας και τέτοια εργοστάσια λειτουργούν ήδη στα Γρεβενά, στο Νευροκόπι και αλλού.

Όσο για τα λεφτά -τα πολλά λεφτά!- αυτών των δασικών καθαρισμών, αυτά και πάλι καταλήγουν στα ταμεία αυτών των ξυλοβιομηχανικών επιχειρήσεων, την ώρα που μεροκαματιάρηδες δασεργάτες στο Σουφλί και στη Δαδιά ακόμα περιμένουν από πέρυσι τα λεφτά που δούλεψαν για τον καθαρισμό του δάσους.

Αλήθεια, όμως, για ποια ολοκληρωμένη διαχείριση και προστασία των δασών μπορούμε να μιλάμε, όταν εδώ και είκοσι πέντε χρόνια συνεχίζεται ο αποτυχημένος διαχωρισμός της πρόληψης της πυρκαγιάς από την κατάσβεσή της, όταν συνεχίζεται η διάσπαση της επιβεβλημένης ενιαίας διαχείρισης και προστασίας ενός δάσους;

Και εδώ είναι που βρίσκεται μια από τις πηγές της αδυναμίας διαχείρισης αυτών των μεγάλων πυρκαγιών μαζί με τις τεράστιες ελλείψεις των επίγειων δυνάμεων πυρόσβεσης σε μέσα και έμψυχο δυναμικό, αλλά και στη λανθασμένη οργάνωση αυτών των επίγειων δυνάμεων, όπως και στο ότι δεν σχεδιάζετε να σβήνουν τις φωτιές μέσα στο δάσος, αλλά να περιμένουν δίπλα στα σπίτια και στις περιουσίες. Το βάρος, λοιπόν, το ρίχνετε στην καταστολή και τα εναέρια μέσα, τα οποία ναι μεν βοηθούν πολύ -πάρα πολύ- αλλά δεν είναι αυτά που σβήνουν τελικά τις δασικές πυρκαγιές.

Και βέβαια, η όποια εμπειρία των δασοπυροσβεστών λήγει και πετιέται στα αζήτητα από τις κυβερνήσεις, όταν λήγουν και οι συμβάσεις ορισμένου χρόνου αυτών των εργαζομένων. Και να πείτε ότι προτείνεται εδώ και κάποια αλλαγή στη δομή όλων αυτών; Τίποτα. Πουθενά δεν προβλέπεται ένα σύστημα εκπαίδευσης το οποίο θα βελτιώνει την αποτελεσματικότητα των εμπλεκομένων.

Όσο για τη χρηματοδότηση της αντιμετώπισης των δασικών πυρκαγιών, αυτή κυρίως εστιάζει σε δράσεις καταστολής αντί για την πρόληψη. Είναι χαρακτηριστικό ότι για τις χρονιές από το 2016 έως το 2020 το 84% των συνολικών κρατικών πόρων πήγε στην καταστολή και μόλις το 16% στην πρόληψη. Ακόμα, όμως και αυτή η χρηματοδότηση των δράσεων πρόληψης γίνεται ανεπαρκώς, αποσπασματικά, από διαφορετικά χρηματοδοτικά εργαλεία, χωρίς κανέναν -τον παραμικρό- ολοκληρωμένο μακροχρόνιο κεντρικό σχεδιασμό. Και βέβαια, οι εθελοντικές ομάδες, ναι, μπορεί να βοηθούν και πράγματι βοηθούν πολύ, αλλά δεν μπορούν και δεν πρέπει να υποκαθιστούν την κρατική και κυβερνητική ευθύνη.

Τα ίδια, όμως, τα βλέπουμε και αλλού. Εκτός από τα δάση υπονομεύεται και η ολοκληρωμένη διαχείριση των υδάτων τόσο και εδώ με την ιδιωτικοποίησή της όσο και με τα αποσπασματικά, ανεπαρκή, όπως συνεχώς αποδεικνύονται, έργα αντιπλημμυρικής προστασίας, με τη Θεσσαλία να αποτελεί ασφαλώς το πιο εμβληματικό, αλλά και το πιο τραγικό παράδειγμα. Και αυτά, βέβαια, όπου κριθεί ότι χρειάζεται να γίνουν γιατί προτιμάτε τα μπαλώματα, μιας και το κόστος της αποκατάστασης σάς είναι μικρότερο από το κόστος μιας κατασκευής.

Όσο για την αντισεισμική θωράκιση και προστασία, καλά, αυτή είναι σχεδόν ανύπαρκτη. Ακόμα δεν έχει ξεκινήσει, τον Μάρτιο του 2024 μας είπε ο Πρόεδρος του ΟΑΣΠ, ο κ. Λέκκας, θα ξεκινήσει ο πρωτοβάθμιος οπτικός έλεγχος στατικότητας των σχολικών κτηρίων της χώρας, που θα διαρκέσει μέχρι τον Μάρτιο του 2025. Και μετά από όλα αυτά έχετε το θράσος να μας μιλάτε και για πρόληψη;

Οι τελευταίοι νόμοι σας, όμως, για την Πολιτική Προστασία έχουν και ένα επιπλέον αντιδραστικό περιεχόμενο: Εντάσσουν την Πολιτική Προστασία με κάθε είδους ανθρωπογενείς, όπως λέτε, καταστροφές, για τις οποίες μάλιστα μπορείτε να κηρύξετε και κατάσταση έκτακτης ανάγκης. Λέτε, μάλιστα, ανοιχτά ότι ακόμα και οι κοινωνικές ή οι οικονομικές διαταραχές είναι ζητήματα πολιτικής προστασίας και τις συνδέετε άμεσα με την κατασταλτική λειτουργία του αστικού κράτους και με τον σχεδιασμό του ΝΑΤΟ.

Με απλά λόγια, μια απεργία –ας πούμε- ή ένα μπλόκο σε έναν δρόμο, μια λαϊκή κινητοποίηση θα είναι μια ανθρωπογενής καταστροφή και με το σχέδιο νόμου θα μπορείτε να θέσετε διάφορα σχέδια έκτακτης ανάγκης σε λειτουργία. Αυτά λέει ο αρχικός σας νόμος και αυτά όχι μόνο τα διατηρείτε, αλλά τα εξειδικεύετε και τα ενισχύετε. Θα μπορείτε έτσι κάθε κατάσταση που εγκυμονεί κίνδυνο από φυσικά φαινόμενα και τεχνολογικούς κινδύνους να την ονομάζετε έκτακτη και στη συνέχεια να μπορείτε να προχωράτε σε περιορισμό κυκλοφορίας, απαγόρευση ταξιδιών, επίταξη μέσων περιουσίας, υπηρεσιών προσώπων, εν ονόματι πάντα της πολιτικής προστασίας.

Το ζήτημα, βεβαίως, δεν είναι μια ελληνική πρωτοτυπία, για να μην ξεχνιόμαστε. Σχετίζεται με την ενίσχυση συνολικά σε επίπεδο Ευρωπαϊκής Ένωσης -και όχι μόνο- της κατασταλτικής νομοθεσίας με εκείνη τη γενικευμένη τάση διεύρυνσης της εφαρμογής του λεγόμενου «δικαίου της ανάγκης», όπως ονομάστηκε, χωρίς απαραίτητα την κήρυξη κατάστασης πολιορκίας ή έκτακτης ανάγκης ή εξαίρεσης. Αυτό το είδαμε πάρα πολύ καλά την περίοδο της πανδημίας.

Και ταυτόχρονα, βέβαια, μέσα σε όλη αυτή την κατάσταση θα δίνεται και η δυνατότητα να προωθούνται και έργα με απευθείας αναθέσεις, επικαλούμενοι πάντα αυτή την έκτακτη κατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυο λόγια, κύριε Πρόεδρε, για τον Εθνικό Μηχανισμό Εναέριας Διάσωσης και Αεροδιακομιδών. Ξέρετε, αυτές οι αεροδιακομιδές δεν αποτελούν ένα αυτόνομο σύστημα παροχής υπηρεσιών υγείας. Συνδέονται άμεσα με την ανάγκη μεταφοράς ασθενών από υγειονομικά ακάλυπτες περιοχές της Ελλάδας, νησιωτικές και τουριστικές κυρίως, σε κατάλληλες νοσοκομειακές μονάδες, κυρίως της πρωτεύουσας. Είναι γνωστό ότι στις νησιωτικές περιοχές -αλλά και όχι μόνο σε αυτές, παντού σε όλη την Ελλάδα- το επίπεδο περίθαλψης είναι επιεικώς τραγικό. Τόσο οι ασθενείς όσο και το ιατρονοσηλευτικό προσωπικό είναι θύματα αυτού του κυριολεκτικά άθλιου συστήματος υγείας. Και έρχεστε εδώ αυτό να το καλύψετε με τις αεροδιακομιδές.

Δεν είναι τυχαίο εδώ -να προσθέσουμε- ότι το σύστημα των αεροδιακομιδών, με τα αεροπλάνα δηλαδή και τα ελικόπτερα, είναι ευρέως διαδεδομένο στις χώρες της Υποσαχάριας Αφρικής, όπου εκεί εξαιτίας της απουσίας νοσοκομείων -πολλών νοσοκομείων- χρησιμοποιούν πάρα πολύ τα εναέρια μεταφορικά μέσα.

Ο οδικός χάρτης είναι γνωστός, λοιπόν, απαξιωμένες δημόσιες νοσοκομειακές υπηρεσίες, κυρίως σε ό,τι αφορά τα νησιά και τις τουριστικές περιοχές, προβληματικές αεροδιακομιδές μέχρι στιγμής και ιδού, να, πώς δημιουργείται το πεδίον δόξης λαμπρό για τους επιχειρηματίες υγείας όσο και για αυτούς των εναέριων μεταφορών. Φυσικά, θύμα είναι ο λαός για άλλη μια φορά αυτών των περιοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό και από τη δευτερολογία μου, κύριε Πρόεδρε.

Πίσω τώρα -και με αυτό θα κλείσω- από την απαράδεκτη και αντιεπιστημονική μεταφορά του Εθνικού Αστεροσκοπείου στο Υπουργείο Πολιτικής Προστασίας, παρά τον παραπλανητικό ελιγμό εκεί για την υπαγωγή του στη ΓΓΕΚ και παρά τα κυβερνητικά επιχειρήματα, ότι «δεν είναι αυτό που νομίζατε» -ότι δηλαδή αυτό είναι το νόημα των κυβερνητικών επιχειρημάτων- και περί ορθολογικής διαχείρισης και πλήρους αξιοποίησης του Εθνικού Αστεροσκοπείου, στην πραγματικότητα με τη διάταξη αυτή με το άρθρο 19 επιχειρείτε να εναρμονίσετε έναν τομέα έρευνας -μάλλον δεν έχει έναν τομέα έρευνας το Εθνικό Αστεροσκοπείο, έχει πάρα πολλούς τομείς έρευνας- αυτούς τους τομείς έρευνας με τη στρατηγική της πράσινης μετάβασης της Ευρωπαϊκής Ένωσης, δηλαδή με τη στρατηγική των «πράσινων» κερδών, των «πράσινων» αρπακτικών. Αυτό είναι που υποκρύπτεται πίσω από τη μεταφορά του Εθνικού Αστεροσκοπείου στο Υπουργείο Πολιτικής Προστασίας. Μόνο που έτσι, όμως, οδηγείτε τη βασική επιστημονική έρευνα του Αστεροσκοπείου σε έναν δρόμο συρρίκνωσης και χειραγώγησης, υποβάθμισης δηλαδή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΙΩΑΝΝΗΣ ΔΕΛΗΣ:** Τελειώνω, κύριε Πρόεδρε.

Ενώ με μια απροκάλυπτη απόπειρα πλήρους ελέγχου του επιστημονικού έργου του Αστεροσκοπείου επιδιώκετε να εξασφαλίσετε και εκείνη τη σιωπή του νεκροταφείου την οποία θέλετε, προκειμένου να μην υπάρχει κανένα πολιτικό κόστος για την Κυβέρνηση.

Όλοι θυμόμαστε άλλωστε -δεν ξεχνιούνται αυτά- την ενόχληση της Κυβέρνησης από τις επιστημονικές ανακοινώσεις του Αστεροσκοπείου, φτάνοντας ορισμένοι Υπουργοί μάλιστα να αμφισβητούν ακόμα και την ίδια την εγκυρότητα των μετρήσεων του Αστεροσκοπείου για τον αριθμό των πυρκαγιών.

Μια τελευταία παραίνεση: Ακούστε επιτέλους τη δραματική έκκληση του ίδιου του προέδρου του Εθνικού Αστεροσκοπείου και αποσύρετε αυτό το άρθρο άμεσα!

Όσο για τα υπόλοιπα, καταψηφίζουμε φυσικά επί της αρχής το νομοσχέδιό σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί εκπαιδευτικοί από το 4ο Γενικό Λύκειο Χαλανδρίου.

Σάς καλωσορίζουμε στη Βουλή, παιδιά!

(Χειροκροτήματα από όλες τις πτέρυγες της Βουλής)

Καλείται στο Βήμα η ειδική αγορήτρια της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η Κυβέρνηση εισάγει προς επεξεργασία και ψήφιση ένα άκρως σημαντικό νομοσχέδιο με μεγάλη έκταση, το οποίο αφορά στην αναδιάρθρωση του μηχανισμού πολιτικής προστασίας και του Εθνικού Μηχανισμού Εναέριας Διάσωσης και Αεροδιακομιδών.

Προφανώς, όλοι αντιλαμβανόμαστε την τεράστια σημασία την οποία έχει η άρτια λειτουργία της Υπηρεσίας Πολιτικής Προστασίας. Είδαμε, μάλιστα, τα αποτελέσματα της κλιματικής αλλαγής με τον πιο άγριο τρόπο ήδη από φέτος στην πατρίδα μας: ανεξέλεγκτες πυρκαγιές, νεροποντές εξαιρετικής σφοδρότητας οι οποίες οδήγησαν σε άνευ προηγουμένου καταστροφές και πλημμύρες πρωτοφανούς κλίμακας, συνδυαζόμενες με υψηλές θερμοκρασίες και έλλειψη βροχοπτώσεων σε άλλες περιοχές, απότομες καιρικές μεταβολές, μηνύματα για έκτακτα καιρικά φαινόμενα, λιώσιμο παγετώνων χιλιετηρίδων, αποκολλήσεις τεράστιων παγόβουνων και ανεξέλεγκτη μετακίνησή τους σε διεθνή ύδατα και γενικώς αταξία και απομάκρυνση από την κανονικότητα.

Οι ενδείξεις οι οποίες έρχονται στη διεθνή επιστημονική κοινότητα μιλούν για μια νέα κανονικότητα και λένε ότι σε λίγα χρόνια τα ακραία φαινόμενα, αυτά τα ίδια πλέον θα αποτελούν κανονικότητα. Επομένως, μιλούμε για την προσαρμογή μας σε μια νέα πραγματικότητα. Οι ειδικοί μιλούν για το ότι πλέον έχουμε ήδη εισέλθει σε νέα εποχή και, επομένως, νέα μέτρα πρέπει να λαμβάνονται, μέτρα αποτελεσματικά τα οποία να παρέχουν ασφάλεια στους πολίτες. Μιλούν για κίνδυνο και χρησιμοποιούν τον όρο «τρωτότητα». Εννοούν με αυτό ότι οι κίνδυνοι αυξάνονται χωρίς να μπορούμε να τους ελέγξουμε.

Αυτό το οποίο η πολιτεία καλείται να προλάβει είναι η θωράκιση ενάντια σε αυτούς τους κινδύνους, η μείωση της τρωτότητας των πολιτών, δηλαδή η μείωση των πιθανοτήτων απώλειας ζωών και περιουσιών. Αυτό αντιλαμβανόμαστε ότι απαιτεί εκ μέρους της πολιτείας υψηλού επιπέδου οργάνωση και εκπόνηση ολοκληρωμένων μακρόπνοων σχεδίων ανάπτυξης συνεργασίας μεταξύ των εμπλεκόμενων φορέων, ετοιμότητα και αμεσότητα δράσης.

Οι εκπρόσωποι των φορέων κατά την ακρόαση της Δευτέρας εστίασαν –πολύ ορθώς- στο ζήτημα χρόνου, δηλαδή στον περιορισμό του απαιτούμενου χρόνου για δράση. Ο χρόνος είναι κομβικό σημείο. Κάθε λεπτό είναι πολύτιμο. Οι γιατροί το γνωρίζουμε καλά, οι διασώστες το ίδιο. Το τραγικό περιστατικό της εκδημίας του αείμνηστου Ερμή Θεοχαρόπουλου, του οποίου τους γονείς είχαμε την τιμή να φιλοξενήσουμε τη Δευτέρα κατά την ακρόαση των εξωκοινοβουλευτικών φορέων και να πληροφορηθούμε σε αριθμούς τις ιδιαιτερότητες της διάσωσης με αεροδιακομιδή προσώπων τα οποία βρίσκονται σε κίνδυνο, ήταν μία εξαιρετικά χρήσιμη πληροφορία για εμάς που καλούμαστε να ψηφίσουμε, είτε να καταψηφίσουμε τις διατάξεις του παρόντος νομοσχεδίου.

Στα επιμέρους άρθρα του παρόντος, το άρθρο 3 είναι ένα χαρακτηριστικό άρθρο του πνεύματος με το οποίο νομοθετεί η Κυβέρνηση, πνεύμα από το οποίο λείπει ο όρος «πρόληψη». Αντιθέτως, ολόκληρο το υπό ψήφιση νομοσχέδιο επικεντρώνεται στη θεραπεία και όχι στην πρόληψη.

Εμείς, ως Ελληνική Λύση, σε αυτό διαφωνούμε. Οφείλει η Κυβέρνηση να ορίσει σειρά προπαρασκευαστικών ενεργειών και μέτρων που πρέπει να λαμβάνονται προληπτικά. Για να μειωθεί η τρωτότητα στην οποία αναφέρονται οι ειδικοί και την οποία προμνημονεύσαμε, απαιτείται σοβαρό και μελετημένο σχέδιο πρόληψης προκειμένου να προλαμβάνονται καταστροφές από δασικές πυρκαγιές, πλημμύρες, ξηρασίες, καύσωνες ή καταστροφές από άλλη αιτία.

Στο άρθρο 9, η Κυβέρνηση φιλοδοξεί να αντιμετωπίσει τον ερχόμενο κίνδυνο από έκτακτες καταστάσεις, καθώς και να προσφέρει στην υπηρεσία των πολιτών ένα κράτος σε πλήρη ετοιμότητα αντιμετώπισης τέτοιων καταστάσεων. Όμως, αυτό για να επιτευχθεί σημαίνει ότι όλοι οι εμπλεκόμενοι μηχανισμοί –και οι διαδικασίες- θα είναι πλήρως οργανωμένοι και σε ετοιμότητα με κατάλληλες υλικοτεχνικές υποδομές που να είναι σε θέση να δουλεύουν ανά πάσα στιγμή στελεχωμένοι επαρκώς, με προσωπικό εκπαιδευμένο, αλλά θα έχουν και φυσική κατάσταση.

Επίσης, σημαίνει ότι η Κυβέρνηση διαθέτει και τα ανάλογα κονδύλια προκειμένου όλα να λειτουργούν ορθά. Και το σημαντικότερο, οι εμπλεκόμενοι φορείς πρέπει να μπορούν να συνεργαστούν. Είναι πολύ πιθανόν, ακόμα και αν υφίσταται οργανόγραμμα και σχεδιασμός επαρκής και δοκιμασμένος όχι μόνο επί χάρτου αλλά και στην πράξη, να μην αποδώσουν οι ενέργειες των εμπλεκομένων δυνάμεων λόγω έλλειψης συντονισμού μεταξύ τους.

Γι’ αυτόν ακριβώς τον λόγο, επειδή τη στιγμή της διαχείρισης των κρίσιμων γεγονότων δεν θα υπάρχει το περιθώριο δοκιμών, απαιτείται εκ των προτέρων πλήρης συντονισμός και ακριβής γνώση συνδυαστικών ενεργειών, αρμοδιοτήτων του φορέα ο οποίος θα εποπτεύει ανά περίπτωση, θα συντονίζει και στον οποίο θα αναφέρονται οι εμπλεκόμενοι.

Με το άρθρο 15, η Κυβέρνηση φιλοδοξεί να δημιουργήσει ενιαίο φορέα διαχείρισης κρίσεων. Μήπως, όμως, με τις επιλογές της αυτό το οποίο καταφέρνει είναι να ενισχύσει την πολυπλοκότητα των επιμέρους εμπλεκόμενων μηχανισμών; Χρειάζεται απλούστευση των διαδικασιών και κατανομή με σαφή τρόπο των αρμοδιοτήτων προς εξοικονόμηση και πλήρη αξιοποίηση προσώπων και δυνάμεων την κρίσιμη στιγμή και όχι το εγχείρημα να πνίγεται σε πολύπλοκες ενέργειες οι οποίες θα κοστίσουν σε χρόνο, σε δυνάμεις και, τελικώς, σε ζωές άδικα.

Επιπροσθέτως, καθήκον της Κυβέρνησης είναι να φροντίσει να στελεχώσει καταλλήλως και να προμηθεύσει με μηχανήματα αξιόπιστα και με υποδομές την Υπηρεσία Πολιτικής Προστασίας.

Στο άρθρο 19 που αφορά τη μεταφορά του Εθνικού Αστεροσκοπείου Αθηνών και στο άρθρο 20 που αφορά τη μεταφορά της Εθνικής Μετεωρολογικής Υπηρεσίας στο Υπουργείο Κλιματικής Κρίσης, δεν κατανοούμε τον σκοπό και τη χρησιμότητα αυτής της αλλαγής. Το Εθνικό Αστεροσκοπείο και η Εθνική Μετεωρολογική Υπηρεσία, αμφότερα αμιγώς ερευνητικά κέντρα, λίγο σχετίζονται με το Υπουργείο Κλιματικής Κρίσης και Πολιτικής Προστασίας. Το σκέλος του Εθνικού Αστεροσκοπείου και της Εθνικής Μετεωρολογικής Υπηρεσίας το οποίο ας δεχτούμε ότι έχει κάποια σχέση με το εν λόγω Υπουργείο, είναι το 1/10 σχεδόν των συνολικών υπηρεσιών τις οποίες προσφέρουν. Ενδεικτικό της άστοχης επιλογής της Κυβέρνησης να τα υπαγάγει αμφότερα στο Υπουργείο βρήκε πλήρως αντίθετους όλους ανεξαιρέτως τους κληθέντες εκπροσώπους των δύο φορέων, οι οποίοι ζήτησαν την απόσυρση των δύο αυτών άρθρων ως αποσπασματικών, άσκοπων και επικίνδυνων για τη λειτουργία, αλλά και την ίδια την υπόσταση των δύο αυτών οργανισμών που λειτουργούν αποτελεσματικά κάτω από το ισχύον καθεστώς εδώ και σχεδόν διακόσια χρόνια.

Βέβαια, είναι σαφές και κατανοητό ότι χρειάζεται συνεργασία των δύο αυτών φορέων με την Υπηρεσία της Πολιτικής Προστασίας. Αυτό, όμως, μπορεί να επιτευχθεί κάλλιστα χωρίς υπαγωγή τους στο οικείο Υπουργείο. Μπορεί να λειτουργήσει κάλλιστα με μνημόνιο συνεργασίας κατά σύσταση των εκπροσώπων των δύο φορέων.

Δεν θα πρέπει, λοιπόν, για κανέναν λόγο αυτό να ανατραπεί. Αφορά στην υπόσταση δύο οργανισμών από τους ελάχιστους οι οποίοι λειτουργούν ικανοποιητικά για σχεδόν διακόσια χρόνια. Η υπαγωγή τους στο Υπουργείο Κλιματικής Κρίσης και Πολιτικής Προστασίας διακινδυνεύει την ίδια την υπόστασή τους και ως Ελληνική Λύση μας βρίσκει αντίθετους.

Στο άρθρο 27 προβλέπεται η εφαρμογή ενεργειών κατά παρέκκλιση κάθε άλλης διάταξης, οι οποίες αφορούν στη μετακίνηση του απαιτούμενου προσωπικού το οποίο δύναται να συνδράμει σε περίπτωση κατάστασης έκτακτης ανάγκης σε επίπεδο περιφερειακό ή διαπεριφερειακό. Ακόμη όμως κι αν δεχτούμε την παρέκκλιση όταν οι έκτακτες περιστάσεις επιτάσσουν την αντιμετώπιση εκτάκτων αναγκών, η Κυβέρνηση οφείλει να καλύψει πρώτα από όλα τις τακτικές ανάγκες. Οι αρμόδιες υπηρεσίες εξακολουθούν να λειτουργούν υποστελεχωμένες και με ελλιπή κονδύλια. Οι δήμοι υποφέρουν από έλλειψη προσωπικού.

Αντιθέτως, αν η Κυβέρνηση όντως σκοπεύει να δημιουργήσει έναν αξιόπιστο μηχανισμό πολιτικής προστασίας, οφείλει να φροντίσει την πρόληψη, τη στελέχωση και τη συνεχή εκπαίδευση του προσωπικού, μόνιμων και εποχικών, ακόμα και εθελοντών και να τους ενισχύσει υλικοτεχνικά. Η κυβέρνηση ας στελεχώσει πρώτα την καθημερινή λειτουργία των φορέων και ύστερα ας νομοθετήσει για τις κατά παρέκκλιση μετακινήσεις.

Αναφορικά με το άρθρο 30, θεωρούμε ότι οι τοπικές Αρχές θα πρέπει να έχουν ζωηρή παρουσία στην επιτροπή του άρθρου. Εννοούμε ότι οι εκπρόσωποι των κατά περίπτωση ΟΤΑ, δήμων και περιφερειών είναι πλέον αρμόδιοι να συνδράμουν σε αντιμετώπιση εκτάκτων αναγκών, διότι αυτοί είναι που έχουν την καλύτερη γνώση των ιδιαιτεροτήτων της περιοχής τους και ιδίως των γεωγραφικών.

Με το άρθρο 34 η Κυβέρνηση φιλοδοξεί να δημιουργήσει ισχυρό μηχανισμό πρόληψης και καταστολής, ικανό να περιορίσει την εξάπλωση νέων πυρκαγιών ή τις καταστροφές από πυρκαγιά η οποία έχει εκδηλωθεί. Ωστόσο, αγνοεί ότι οι εμπλεκόμενες καθ’ ύλην αρμόδιες υπηρεσίες είναι υποστελεχωμένες και ότι το αναγκαίο δασικό και πυροσβεστικό προσωπικό είναι πολύ λίγο σε αριθμό και υπολείπεται σημαντικά από αυτό το οποίο θα πρέπει να είναι διαθέσιμο.

Είναι χαρακτηριστικό, λοιπόν, ότι η Κυβέρνηση διαθέτει μόνο το 10% των κονδυλίων τα οποία ζητεί η Δασική Υπηρεσία. Αν η Κυβέρνηση είχε ενεργήσει εγκαίρως, δεν θα θρηνούσαμε την καταστροφή της Ρόδου ούτε της Κέρκυρας ούτε της Δαδιάς ούτε ολόκληρης της Εύβοιας. Ούτε θα είχαμε χάσει την τελευταία τετραετία το 27% των δασών της Αττικής. Τεράστια καταστροφή, η οποία έχει και φοβερές οικονομικές προεκτάσεις, πέραν των οικολογικών συνεπειών.

Άρθρο 38. Ως προς τη λειτουργία του αριθμού 112 προβληματιζόμαστε. Κατ’ αρχάς, δεν αντιτιθέμεθα τη λειτουργία του αριθμού ούτε υποτιμούμε βέβαια και την αξία της μαζικής ενημέρωσης αυτού του τύπου. Ωστόσο θεωρούμε ότι μόνο αυτό δεν αρκεί και δεν αρκεί στο κομμάτι της ενημέρωσης των πολιτών μεγαλύτερης ηλικίας και μη εξοικειωμένους με την τεχνολογία είτε μεγαλύτερους πολίτες σε απομονωμένες περιοχές της περιφέρειας. Η πολιτεία οφείλει να προσθέσει και επιπλέον τρόπους ενημέρωσης και προστασίας, ίσως ακόμα και κατ’ οίκον επισκέψεις προς ενημέρωση ή και ακόμα και προς μεταφορά ευπαθών προσώπων, όπου αυτό επιτάσσεται.

Άρθρο 41. Αναφερόμενοι στην έννοια της επίταξης, στην οποία η πολιτεία οφείλει να καταφεύγει ως λύση έκτακτης και μόνο ανάγκης, κατά την εκδήλωση κινδύνου παρέχει τη δυνατότητα στη Γενική Γραμματεία Πολιτικής Προστασίας να χρησιμοποιεί κάθε μέσο μεταφοράς για τη διάσωση ή παροχή βοήθειας. Αυτό περιλαμβάνει και εναέρια μέσα ιδιοκτησίας δημοσίου, αλλά και ιδιωτικά. Δημόσια πλωτά μέσα, καθώς και κάθε είδους πρόσφορο μεταφορικό μέσο.

Ωστόσο, ως προς το ζήτημα της καταβαλλόμενης αποζημίωσης σε κάθε ιδιοκτήτη επιτασσόμενου μεταφορικού μέσου, θεωρούμε ότι η Κυβέρνηση θα έπρεπε η ίδια νομοθετικώς να ρυθμίζει ρητώς το θέμα της εν λόγω αποζημίωσης και να μην επαφίεται σε αποφάσεις των αρμοδίων υπουργείων, διαδικασία η οποία ορίζεται από το εν λόγω άρθρο.

Άρθρο 42. Με το παρόν άρθρο προβλέπεται η υποχρέωση όλων των παρόχων υπηρεσιών μεταφορών, να διαθέτουν τα μέσα μεταφοράς τους, κατά προτεραιότητα, σε δυνάμεις πολιτικής προστασίας και στο Πυροσβεστικό Σώμα, προκειμένου να μπορούν να δράσουν άμεσα. Ωστόσο, είναι πολύ πρόσφατη η μειωτική για την πατρίδα μας εικόνα των μελών του Πυροσβεστικού Σώματος, οι οποίοι ταξίδευαν με το πλοίο της γραμμής προς και από την πυρόπληκτη Ρόδο, εξαντλημένοι να κοιμούνται στο δάπεδο των πλοίων και να σιτίζονται με δικά τους έξοδα. Η Κυβέρνηση οφείλει να δράσει καταλλήλως και να μην εκθέσει ξανά την πατρίδα μας σε τέτοιες εξευτελιστικές εικόνες, οι οποίες, πλην των άλλων, προσβάλλουν και τους ανθρώπους, οι οποίοι προσφέρουν, με κίνδυνο της ίδιας τους της ζωής, τις υπηρεσίες τους την Πολιτική Προστασία.

Κύριε Πρόεδρε, κύριοι συνάδελφοι, πραγματικά βρισκόμαστε σε δίλημμα, μελετώντας το νομοσχέδιο το οποίο πραγματεύεται ένα τόσο σημαντικό και ευαίσθητο ζήτημα, με τρόπο, όμως, επιφανειακό και αποσπασματικό, φανερώνοντας για άλλη μια φορά το γεγονός ότι η Κυβέρνηση προσεγγίζει τα ευαίσθητα και σημαντικά ζητήματα επιφανειακότατα και χωρίς προηγούμενη βαθιά μελέτη.

Αποφασίσαμε, λοιπόν, ως Ελληνική Λύση να είμαστε θετικοί στο τρίτο μέρος του παρόντος, το οποίο αφορά στον Εθνικό Μηχανισμό Εναέριας Διάσωσης και Αεροδιακομιδών, παρ’ ότι διατηρούμε σοβαρές επιφυλάξεις, αφ’ ενός, για την επαρκή προετοιμασία και μελέτη των αναγκαίων προϋποθέσεων και αφ’ ετέρου, για την τήρηση των απαιτούμενων προδιαγραφών από πλευράς της Κυβέρνησης.

Θα είμαστε θετικοί στο Γ΄ Μέρος προς τιμήν της μνήμης του Ερμή και για να του υποσχεθούμε και σε εκείνον και στους γονείς του, ότι τιμάμε τη μνήμη του και ότι τιμάμε την πρωτοβουλία των γονιών του και του φορέα τον οποίο ίδρυσαν και τον οποίον με τόση συνέπεια υπηρετούν, καθώς και ότι διακείμεθα σαφώς την υλοποίηση των αυτονόητων ενεργειών, για ένα σύστημα και ένα μηχανισμό αποτελεσματικής αεροδιάσωσης και αεροδιακομιδής, τέτοιων που να αρμόζουν σε μια προηγμένη ορεινή χώρα, παραβλέποντας τις σημαντικές παραλείψεις της Κυβέρνησης.

Μακάρι να μην είχε προηγηθεί το περιστατικό του Ερμή, μακάρι η Κυβέρνηση, η εκάστοτε κυβέρνηση, να είχε εγκαίρως κινητοποιηθεί, χωρίς να περιμένει τις τραγικές αφορμές γεγονότων, όπως αυτό του Ερμή, του γεγονότος στα Τέμπη, στο Μάτι, στην Εύβοια, στον Έβρο.

Είθε η μνήμη του Ερμή να γίνει η αφετηρία και η αφορμή αλλαγών σοβαρών και σημαντικών, πρώτα-πρώτα στον τρόπο που η Κυβέρνηση προσεγγίζει και νομοθετεί, αλλαγών, οι οποίες θα σώζουν ζωές.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί-εκπαιδευτικοί από το 4ο Γενικό Λύκειο Χαλανδρίου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Ιωάννης Δημητροκάλλης, ειδικός αγορητής του κόμματος των Σπαρτιατών.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Θα ήθελα πριν ξεκινήσω, να ευχηθώ ταχεία ανάρρωση και να πω πώς όλοι στεκόμαστε στο πλευρό του αστυνομικού που τραυματίστηκε σοβαρά κατά τη διάρκεια του αγώνα Ολυμπιακού-Παναθηναϊκού στο Ρέντη, ώστε να βγει νικητής από αυτή τη μάχη που δίνει για τη ζωή του. Οι κυβερνητικές ευθύνες είναι πολλές για την ανεξέλεγκτη οπαδική βία και θα πρέπει να συζητηθούν. Τώρα, όμως, ευχόμαστε να γίνει καλά ο αστυνομικός και να γυρίσει γρήγορα στην οικογένειά του, όπως επίσης, και να βρεθούν και να τιμωρηθούν οι ένοχοι.

Κύριοι της Νέας Δημοκρατίας διαβάσαμε και ακούσαμε πως χαίρεστε και πανηγυρίζετε στα μέσα μαζικής ενημέρωσης για την επίσκεψη Ερντογάν στην Αθήνα και πώς καταφέρατε να φτάσουμε από τον «Μητσοτάκης γιοκ» στο «φίλε Κυριάκο». Βέβαια, ο Ερντογάν δεν έγινε ξαφνικά φίλος της χώρας μας και ούτε πρόκειται να γίνει ποτέ. Και η ουσία των τουρκικών προθέσεων παραμένει πάντα η ίδια, απλά αλλάζει ο τόνος.

Κύριοι συνάδελφοι, καλέσατε τον Πρόεδρο της Τουρκίας, ο οποίος επιμένει στην αποστρατικοποίηση των νησιών του Αιγαίου και τις γκρίζες ζώνες. Η πολιτική σας απέναντι στην Τουρκία είναι εθνικά επικίνδυνη και αν συνεχίσετε έτσι θα φτάσουμε σε λίγο καιρό στα διεθνή δικαστήρια, για να αποδείξουμε τα αυτονόητα. Δυστυχώς, βάζετε στο τραπέζι των διαπραγματεύσεων τα κυριαρχικά δικαιώματα της πατρίδας μας και αυτό πρέπει να σταματήσει άμεσα. Η πολιτική που ακολουθείτε, δεν είναι για πανηγυρισμούς, είναι όμως, για τα πανηγύρια και αυτό φάνηκε ξεκάθαρα με την υπόκλιση του Υπουργού Εξωτερικών μπροστά στον Σουλτάνο Ερντογάν. Όλη η χώρα έχει εξοργιστεί με αυτές τις εικόνες. Ο κ. Γεραπετρίτης με την κίνηση αυτή έδειξε για ραγιαδισμό και ντρόπιασε όλους τους Έλληνες. Αν ήθελε έναν χαιρετισμό, ας έκανε ένα νεύμα με το κεφάλι του. Δυστυχώς, όμως, ο Υπουργός Εξωτερικών με τη στάση αυτή έδειξε μια υπόδουλη Ελλάδα στον πασά της νεοθωμανικής Τουρκίας, που δεν αντιπροσωπεύει, όμως, το σύνολο του ελληνικού λαού, ο οποίος αντιθέτως, σύμφωνα με τις αντιδράσεις του, τόσο στα μέσα κοινωνικής δικτύωσης όσο και στις δια ζώσης συζητήσεις που είχαμε τις τελευταίες ώρες μαζί τους, εμφανίζεται πλήρως απογοητευμένος και εξοργισμένος, θεωρώντας ότι αυτού του είδους η συμπεριφορά προσβάλλει βάναυσα την εθνική μας αξιοπρέπεια.

Σήμερα, βρισκόμαστε στην Αίθουσα της ολομέλειας, με σκοπό την ψήφιση ενός σημαντικού νομοσχεδίου που αφορά την αναδιάρθρωση της πολιτικής προστασίας. Ένα νομοσχέδιο που κρύβει σκοπιμότητα, κατά τη γνώμη μας, ύστερα από τις βιβλικές καταστροφές από τις φωτιές στο δάσος της Δαδιάς στη Ρόδο, τις πλημμύρες στη Θεσσαλία και τα υπόλοιπα παρόμοια περιστατικά στην επικράτεια που ζήσαμε και φέτος.

Η Κυβέρνηση έπρεπε να φέρει μία τέτοιου είδους νομοθετική πρωτοβουλία, για να δείξει στην κοινωνία ότι γνωρίζει και έχει υπό τον έλεγχο τα προβλήματά της. Ουσιαστικά, γίνεται μία ωμή παραδοχή ότι το επιτελικό κράτος δεν λειτούργησε καθόλου στη διάρκεια των ακραίων φυσικών φαινομένων, όσο κι αν ο ίδιος ο Πρωθυπουργός ψέλλιζε σε όλα τα κανάλια πως ο κρατικός μηχανισμός λειτούργησε, όπως έπρεπε, και πήγαν όλα βάσει σχεδίου. Αν ίσχυε αυτό, δεν θα ήμασταν εδώ σήμερα να αναδιαρθρώσουμε την πολιτική προστασία.

Πραγματικά, όμως, έχει αυτή την κατεύθυνση αυτό το νομοσχέδιο; Εμείς το είπαμε στην επιτροπή, το λέμε και εδώ, πιστεύουμε ότι διαπραγματεύεται ένα πισωγύρισμα με τα άρθρα που καλούμαστε να ψηφίσουμε. Ποτέ και πουθενά δεν μπορεί να συνυπάρχει η λέξη μεταρρύθμιση με την αύξηση της πολυπλοκότητας. Δημιουργείτε καινούργια όργανα που αποτελούνται από τους ίδιους διορισμένους κρατικούς φορείς, χωρίς ξεκάθαρες αρμοδιότητες ή και με ίδιες αρμοδιότητες που αφορούν ταυτόχρονα δύο ή περισσότερα όργανα.

Επιτομή της πολυπλοκότητας αποτελεί το άρθρο 18 που αναφέρεται στην εκτίμηση της επικινδυνότητας όλων των φάσεων του κύκλου καταστροφών για να καθοριστεί η στρατηγική που πρόκειται να ακολουθηθεί. Χρειάζεται να διαβάσει κάποιος τέσσερις έως πέντε φορές για να καταλάβει τελικά ποιος είναι αυτός που έχει την ευθύνη, αλλά και την πρακτική του σπασμένου τηλεφώνου, που περιγράφει το άρθρο, το ένα όργανο ενημερώνει το άλλο.

Επιπλέον, όπως μας έχει συνηθίσει η Κυβέρνηση άλλωστε, παρακάμπτει τη γνώμη των πολιτών και νομοθετεί αυθαίρετα. Συγκεκριμένα αναφέρομαι σε αυτό που πάτε να κάνετε με το Εθνικό Αστεροσκοπείο και την Εθνική Μετεωρολογική Υπηρεσία και την υπαγωγή τους στο Υπουργείο Κλιματικής Κρίσης. Άπαντες, εργαζόμενοι και ερευνητές, σας έχουν δηλώσει με επιχειρήματα την αντίθεσή τους με όλους τους τρόπους και με διαδηλώσεις και σε συνεδριάσεις και στην επιτροπή μας και εγγράφως με επιστολές. Για του λόγου το αληθές έχω μαζί μου και την επιστολή του Σεπτεμβρίου του συλλόγου των ερευνητών του Εθνικού Αστεροσκοπείου Αθηνών προς τον Πρωθυπουργό, που διατυπώνει αναλυτικά τον ρόλο και τις δραστηριότητες του Εθνικού Αστεροσκοπείου και εκφράζει την αντίθεσή του στην πρόθεση της Κυβέρνησης. Την καταθέτω και στα Πρακτικά.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ειλικρινά το μίσος σας απέναντι σε ανεξάρτητους επιστημονικούς φορείς δεν έχει προηγούμενο και αυτό επειδή και μόνο δεν ακολουθούν τα αφηγήματα της Κυβέρνησης όποτε συμβαίνει ένα φυσικό φαινόμενο λέγοντας γραφικότητες του «τύπου μία φορά στα δέκα χιλιάδες χρόνια» και άλλες τέτοιες γελοιότητες, αλλά μένουν στην ορθή αντικειμενική επιστημονική άποψη. Δηλαδή θέλετε να τους κάνετε όλους συνενόχους στην απόκρυψη της ανικανότητάς σας κάθε φορά που συμβαίνει κάτι στη χώρα. Λειτουργείτε καθεστωτικά όταν προσπαθείτε να ασκήσετε λογοκρισία στην επιστήμη επειδή δεν σας βολεύει, όπως ακριβώς κάνατε εξάλλου και στην περίοδο της πανδημίας γύρω από τη συζήτηση για τα εμβόλια με πληρωμένους γιατρούς μέρα - νύχτα στα κανάλια να προπαγανδίζουν και τον Πρωθυπουργό να εμφανίζεται ως ειδικός και να μας λέει πως είτε εντός ΜΕΘ είτε εκτός υπάρχει η ίδια θνησιμότητα.

Επιπλέον, η ιστορία με το Εθνικό Αστεροσκοπείο ίσως έχει και άλλη διάσταση. Μήπως στην Κυβέρνηση μυριστήκατε τα εκατομμύρια τα οποία θα πάνε στο Αστεροσκοπείο μέσω του Ταμείου Ανάκαμψης και θελήσατε να το φέρετε υπό τον έλεγχό σας για να το διαχειριστείτε όπως θέλετε; Δεν μιλάμε για λίγα χρήματα. Σε 46 εκατομμύρια ευρώ υπολογίζεται το κονδύλι για σειρά έργων για την αναβάθμιση των υποδομών, που πρέπει να έχουν ολοκληρωθεί μέχρι το 2025.

Ας περάσουμε και σε κάποια άλλα άρθρα.

Με το άρθρο 8 εισάγεται άλλη μία μεγάλη μεταρρύθμιση. Στη θέση του προέδρου της Διυπουργικής Επιτροπής Εθνικού Σχεδιασμού Πολιτικής Προστασίας ο Γενικός Γραμματέας Πολιτικής Προστασίας αντικαθίσταται από τον Υπουργό. Μάλλον ο Υπουργός τον θεώρησε ανίκανο.

Για το άρθρο 20 δημιουργείται ένας προβληματισμός διότι η Εθνική Μετεωρολογική Υπηρεσία ανήκει στο Υπουργείο Άμυνας και τώρα θα την μεταφέρετε στο Υπουργείο Κλιματικής Κρίσης. Σε όλα όμως τα κράτη είναι απαραίτητη η ύπαρξη της μετεωρολογικής υποστήριξης στις Ένοπλες Δυνάμεις και η διασύνδεσή της με τις υποδομές και τα συστήματα σύγχρονων τεχνολογικών εφαρμογών των μετεωρολογικών υπηρεσιών. Αυτή διασφαλίζεται με ειδικά πρωτόκολλα συνεργασίας και σε καμμία των περιπτώσεων δεν αποτελεί θέμα διαβούλευσης στον δημόσιο λόγο.

Στο άρθρο 31 συστήνεται το μητρώο τήρησης μέτρων πολιτικής πυροπροστασίας ιδιοκτησιών και καθαρισμού οικοπέδων και ακάλυπτων χώρων, ενώ είναι κάτι που ήδη προβλέπεται στον κανονισμό καθαριότητας των δήμων. Εκτός από την πρόσθετη γραφειοκρατία, σε τι θα ωφελήσει αυτή η κίνηση και ειδικά με την έλλειψη προσωπικού που υπάρχει στους δήμους και την έλλειψη του Εθνικού Κτηματολογίου;

Στο άρθρο 47 συμφωνούμε για την αυστηροποίηση των προστίμων για διενέργεια επικίνδυνων εργασιών κατά την αντιπυρική περίοδο, αλλά, πρώτον, πρέπει να είναι σε λογικά πλαίσια τα πρόστιμα για να είναι δυνατόν να εισπραχθούν και κατά δεύτερον από τη στιγμή που η Πυροσβεστική είναι αφημένη στη μοίρα της και υποστελεχωμένη, γιατί τα πρόστιμα αυτά να πηγαίνουν εξολοκλήρου υπέρ του δημοσίου και όχι σε κάποιο ταμείο αρωγής των πυροσβεστών ή στη συντήρηση και την αγορά εξοπλισμού πυρόσβεσης;

Για το Γ΄ Μέρος θεωρώ πως χρειάζεται περισσότερος χρόνος για να οργανωθεί σωστά ένας εθνικός μηχανισμός εναέριας διάσωσης, αεροδιακομιδών. Παρ’ όλα αυτά μας βρίσκει θετικούς η όλη προσπάθεια.

Κλείνοντας, θεωρούμε πως αυτό το πολυνομοσχέδιο δεν θα πετύχει τον σκοπό του σε ό,τι αφορά το πρώτο σκέλος του που είναι μια αποδοτική πολιτική προστασία, διότι προωθεί την πολυπλοκότητα, τη γραφειοκρατία και προάγει τον συγκεντρωτισμό και τον κρατισμό.

Ο σημαντικότερος παράγοντας στην πολιτική προστασία πρέπει να είναι η πρόληψη και η επαρκής στελέχωση υπηρεσιών. Ειδάλλως ό,τι και να ψηφίσουμε θα μείνει στα χαρτιά και η απόδειξη είναι ότι στο νομοσχέδιο αυτό περιέχονται άρθρα για τη δημιουργία οργάνων που έχουν ψηφιστεί ξανά το 2020 με τον ν.4662 όπου και εκεί προβλεπόταν η δημιουργία επιτροπής εκτίμησης κινδύνου που όμως δεν έγινε ποτέ. Έτσι, πιστεύουμε ότι πάλι σε ένα, δύο χρόνια θα έχουμε νέα νομοθετική πρωτοβουλία που θα αναδιαρθρώσει για άλλη μια φορά την πολιτική προστασία διαιωνίζοντας τη δυσλειτουργία της.

Είμαστε εδώ -το είπα και στην επιτροπή- και έχουμε προτάσεις. Επειδή σίγουρα δεν πρόκειται να λειτουργήσει κάτι σωστά και με το παρόν νομοσχέδιο που φέρνετε, έχουμε τις προτάσεις, καλέστε μας να κάνουμε μία διακομματική επιτροπή να μπορέσουμε να φτιάξουμε κάτι σωστό σε ένα τόσο ευαίσθητο Υπουργείο όπως το συγκεκριμένο.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Καλείται στο Βήμα η κ. Θεοπίστη Πέρκα, ειδική αγορήτρια του κόμματος Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, θα έλεγα ότι το νομοσχέδιο αυτό που συζητάμε σήμερα το περιμέναμε, με την έννοια ότι έπρεπε να έρθει. Μετά τις καταστροφικές πυρκαγιές των δύο τελευταίων χρόνων, αλλά και με τις πλημμύρες που ακολούθησαν ξεκάθαρα τα πράγματα δεν πήγαν καθόλου καλά. Οι αλλαγές στον μηχανισμό της πολιτικής προστασίας ήταν επιβεβλημένες.

Τι θα έπρεπε όμως να γίνει; Ένας ολοκληρωμένος σχεδιασμός με βάση επιστημονικά δεδομένα, μια ουσιαστική διαβούλευση με όλους τους εμπλεκόμενους φορείς, την κοινωνία των πολιτών, τα υπόλοιπα κόμματα, για να διαμορφωθεί τελικά μία εθνική στρατηγική για την αντιμετώπιση και διαχείριση των κρίσεων από τα ακραία φαινόμενα που ζούμε τα τελευταία χρόνια.

Θέλω να πω ότι είναι ντροπή για μια ευρωπαϊκή χώρα να λέει ο αρμόδιος Υπουργός, όπως ακούσαμε στις πρόσφατες φυσικές καταστροφές, που επιβεβαίωσε βεβαίως και την πλήρη αποτυχία του επιτελικού κράτους, ότι δεν μπορεί να μετριάσει τις επιπτώσεις της κλιματικής κρίσης. Σε καμμία περίπτωση δεν μπορεί να είναι δικαιολογία η κλιματική κρίση. Η κλιματική αλλαγή λέει ακριβώς το αντίθετο: ότι δεν υπάρχει καμμία δικαιολογία για οποιαδήποτε ολιγωρία, για οποιαδήποτε συνέχιση της απέχθειας της Κυβέρνησης προς τον σχεδιασμό με επιστημονικά δεδομένα. Πρέπει να σχεδιάσουμε, πρέπει να θωρακίσουμε με τις ισχυρότερες δυνατές λύσεις τη χώρα έναντι αυτών των καταστροφών. Και όμως συνεχίζετε την ίδια ατελέσφορη και αντιεπιστημονική πολιτική. Αρκεστήκατε στο ότι βάλατε το νομοσχέδιο σε μία τυπική διαβούλευση, τα σχόλια της οποίας αμφιβάλλω αν θα έχετε διαβάσει, αφού αμέσως μόλις ολοκληρώθηκε κατατέθηκε το νομοσχέδιο, ένα πρόχειρο νομοθετικό εγχείρημα με μεμονωμένες αποσπασματικές ρυθμίσεις που αδυνατούμε να καταλάβουμε πώς θα συμβάλουν στην ενίσχυση της αποτελεσματικότητας της πολιτικής προστασίας.

Το μεγαλύτερο μέρος του νομοσχεδίου αφορά τροποποιήσεις του ν.4662/2020, ο οποίος αναθεωρείται, ενώ δεν τέθηκε ποτέ σε πλήρη λειτουργία. Ουσιαστικά δηλαδή έχουμε μια ομολογία αποτυχίας. Ακούσαμε μάλιστα κατά την ακρόαση των φορέων τον πρόεδρο της Ένωσης Αξιωματικών του Πυροσβεστικού Σώματος να λέει ότι ο συγκεκριμένος νόμος προέβλεπε θεσμικές αλλαγές, εκ των οποίων πολλές δεν μπορούν να εφαρμοστούν, κάτι βέβαια που διαπιστώθηκε με τραγικό τρόπο στις πρόσφατες πυρκαγιές και πλημμύρες. Και σήμερα στον ήδη πολύπλοκο και ανεφάρμοστο ν.4662 έρχεστε να προσθέσετε περαιτέρω γραφειοκρατία, πλήθος επιτροπών, επιτροπή εκτίμησης κινδύνου, επιτροπή διενέργειας ελέγχων κ.λπ., που τελικά αντί αποτελεσμάτων ενδέχεται να καταστήσουν τον διοικητικό μηχανισμό ακόμη πιο δυσκίνητο και δυσλειτουργικό.

Παράλληλα με το δαιδαλώδες αυτό σχήμα, ουσιαστικά μετατοπίζονται και οι ευθύνες της Κυβέρνησης πιθανά σε ένα σύνολο επιτροπών και συλλογικών οργάνων. Θέλω να σταθώ λίγο στην Επιτροπή Διενέργειας Ελέγχων που μας προβληματίζει ιδιαίτερα. Η εν λόγω επιτροπή θα αποφασίζει τη διενέργεια ελέγχων σε έργα καθαρισμού ρεμάτων, αγωγών ομβρίων υδάτων, αντιπλημμυρικών κ.λπ. χωρίς να διαθέτει την απαραίτητη τεχνογνωσία. Χαρακτηριστικό είναι ότι δεν υπάρχει κανένας εκπρόσωπος της Γενικής Διεύθυνσης Υδάτων του ΥΠΕΝ ή των αντίστοιχων υπηρεσιών των περιφερειών.

Επίσης δεν βλέπουμε πουθενά στο σχετικό άρθρο να υπάρχει πρόβλεψη για το πώς τεκμηριώνεται ο κατεπείγων χαρακτήρας των έργων, με κίνδυνο βέβαια πάντα την καταχρηστική εφαρμογή της διάταξης.

Κύριε Υπουργέ, σε κάθε περίπτωση η ανεπάρκεια στον σχεδιασμό της πρόληψης δεν μπορεί να αποτελεί άλλοθι για την παράκαμψη της περιβαλλοντικής νομοθεσίας. Το WWF υποστηρίζει ότι το άρθρο παραβιάζει την ενωσιακή νομοθεσία σε ό,τι αφορά τα θέματα διαχείρισης λεκανών απορροής πλημμυρών.

Συνεχίζοντας, ενώ ομνύετε στον εθνικό μηχανισμό τεσσάρων επιπέδων για την αντιμετώπιση των έκτακτων αναγκών, δηλαδή πρόληψη, ετοιμότητα, αντιμετώπιση και αποκατάσταση, η όλη φιλοσοφία του νομοσχεδίου δίνει έμφαση στην καταστολή. Αντί η Κυβέρνηση να κάνει μια ριζική στροφή προς την πρόληψη, με το νομοσχέδιο φαίνεται να διατηρείτε το αποτυχημένο σύστημα διαχείρισης φυσικών καταστροφών.

Σε ό,τι αφορά τα συμπληρωματικά οργανωτικά ζητήματα του μηχανισμού πολιτικής προστασίας –και ειδικά αναφέρομαι στις αυτοτελείς διευθύνσεις, στα αυτοτελή τμήματα πολιτικής προστασίας, σε περιφέρειες και δήμους αντίστοιχα- το νομοσχέδιο σε καμμία περίπτωση δεν επιλύει το ήδη γνωστό πρόβλημα της υποστελέχωσης των υπηρεσιών. Άλλωστε εδώ και τρία χρόνια ο νόμος 4662 προέβλεπε ρητά τη σύσταση και δεν έχει γίνει τίποτα. Επομένως, έχουμε το εύλογο ερώτημα πώς οι δήμοι θα μπορέσουν να ανταποκριθούν στις ανάγκες για πρόληψη δασικών πυρκαγιών όταν βρίσκονται σε αυτή την απογοητευτική κατάσταση.

Τώρα συνεχίζοντας με τις ρυθμίσεις για την πρόληψη και τη διαχείριση κρίσεων βλέπουμε και σε αυτό το νομοσχέδιο κάτι από ατομική ευθύνη. Οι πολίτες υποχρεούνται να προβούν σε καθαρισμό των ιδιοκτησιών τους, με δικά τους έξοδα, για την αποτροπή κινδύνων και τα λοιπά και να υποβάλουν σχετική υπεύθυνη δήλωση διενέργειας καθαρισμού. Και βεβαίως ορίζονται επιπλέον ποινές για τη μη συμμόρφωση, και θα έλεγα αρκετά αυστηρές, μέχρι δύο έτη φυλάκιση, αρκετές χιλιάδες ευρώ πρόστιμα. Εδώ εκτός του ότι δεν μπορεί να γίνει κάτι τέτοιο, δημιουργούνται και πρακτικά προβλήματα. Για παράδειγμα, το κτηματολόγιο δεν έχει ολοκληρωθεί. Εδώ θα έχουμε οικόπεδα αγνώστου ιδιοκτήτη. Κάποιοι ιδιοκτήτες μένουν στο εξωτερικό, κάποιοι έχουν θέματα κληρονομικά. Με αυτά τι θα γίνει; Και συγχρόνως έχουμε μια υποστελέχωση των υπηρεσιών του Υπουργείου και είναι αρκετά φιλόδοξο το εγχείρημα να αποτυπωθεί ποιοι έκαναν τον καθαρισμό, ποιοι όχι και να συγκεντρωθούν τα αντίστοιχα πρόστιμα. Βεβαίως και ο εκπρόσωπος της ΚΕΔΕ είπε ότι δεν υπάρχει δυνατότητα στους δήμους να ελεγχθούν οι θετικές υπεύθυνες δηλώσεις.

Να πω και λίγα λόγια για τον Εθνικό Μηχανισμό Εναέριας Διάσωσης και Αεροδιακομιδών, όπου τροποποιείτε κι εδώ έναν νόμο δικό σας, τον ν.4989, και προβλέπεται η σύσταση και η λειτουργία μιας έκτης μονάδας διάσωσης στο Ενιαίο Συντονιστικό Κέντρο Επιχειρήσεων, η οποία στελεχώνεται από προσωπικό του Πυροσβεστικού Σώματος, του ΕΚΑΒ και του ΓΕΕΘΑ. Φυσικά, παρά τις παραπάνω προβλέψεις, ακούσαμε τον πρόεδρο του ΕΚΑΒ κατά την ακρόαση των φορέων να τονίζει την ανάγκη στελέχωσης της μονάδας με υγειονομικό προσωπικό, το οποίο όμως δεν δύναται να προέρχεται από το ΕΚΑΒ. Ως ένα γενικότερο σχόλιο θέλω να σημειώσω ότι θα χρειαστούν περίπου πέντε χρόνια για την υλοποίηση του εθνικού σχεδίου εναέριας διάσωσης και αεροδιακομιδών, ενώ η όλη επιτυχία του εγχειρήματος, δηλαδή το πόσο άμεσα θα λαμβάνονται οι αποφάσεις ή αν θα χάνεται πολύτιμος χρόνος, απειλείται από τους πολλούς εμπλεκόμενους: ΕΚΑΒ, Πυροσβεστική, ΓΕΕΘΑ.

Έρχομαι όμως τώρα στο άρθρο 19, αυτό που προκάλεσε τις περισσότερες έντονες αντιδράσεις και κινητοποιήσεις. Και αναφέρομαι στη μεταφορά του Εθνικού Αστεροσκοπείου Αθηνών στο Υπουργείο Κλιματικής Κρίσης και Πολιτικής Προστασίας. Ο σύλλογος ερευνητών, ο σύλλογος προσωπικού του Αστεροσκοπείου, ο διευθυντής και Πρόεδρος του διοικητικού συμβουλίου καθηγητής Μανώλης Πλειώνης, τα ερευνητικά κέντρα, ολόκληρη η ελληνική επιστημονική ερευνητική κοινότητα, αλλά και πάνω από δύο χιλιάδες επιστήμονες από το εξωτερικό, ινστιτούτα, πανεπιστήμια και φορείς ζητούν την απόσυρση του άρθρου 19. Κύριε Υπουργέ, δεν ακούσατε κανέναν από αυτούς. Είναι χαρακτηριστική η απέχθεια της Κυβέρνησης σε οτιδήποτε έχει να κάνει με έρευνα και επιστήμη.

Στις πρόσφατες πυρκαγιές και πλημμύρες οι ανεξάρτητοι επιστημονικοί φορείς με τη δημοσιοποίηση των δεδομένων τους ανέδειξαν τις ελλείψεις του κρατικού μηχανισμού. Θυμόμαστε όλοι ότι και το Εθνικό Αστεροσκοπείο και η ΕΜΥ είχαν προειδοποιήσει εγκαίρως για το μέγεθος των καιρικών φαινομένων και των φυσικών καταστροφών. Όμως αντί η Κυβέρνηση να λάβει σοβαρά υπ’ όψιν τις προειδοποιήσεις των ειδικών και να συνδιαμορφώσει μαζί τους τις απαιτούμενες δημόσιες πολιτικές, αμφισβήτησε τα επίσημα δεδομένα ακόμη και του «COPERNICUS», του προγράμματος γεωσκόπησης της Ευρωπαϊκής Ένωσης. Είναι προφανές ότι η Κυβέρνηση δεν συνεργάστηκε με τους ερευνητικούς φορείς και τελικά μετά τον διασυρμό του επιτελικού κράτους ο κ. Μητσοτάκης τον Σεπτέμβριο, πάνω στον πανικό του υποθέτω, έριξε τις ευθύνες στους επιστημονικούς και τους ερευνητικούς φορείς και εξήγγειλε την υπαγωγή των δύο ανεξάρτητων επιστημονικών φορέων στο Υπουργείο σας. Είναι προφανές ότι η απόφαση αυτή δεν έχει επιστημονικά κίνητρα, δεν μπορεί να τεκμηριωθεί, αλλά πολιτικά.

Μοναδικός στόχος της Κυβέρνησης είναι να φέρει το Εθνικό Αστεροσκοπείο υπό τον έλεγχό της, ώστε να μην εκθέτει την Κυβέρνηση με τις προειδοποιήσεις του και να μην αποκαλύπτει την αναποτελεσματικότητα του επιτελικού κράτους. Πρόκειται για μια τιμωρητική και χωρίς πραγματικό όφελος κακή νομοθέτηση της Κυβέρνησης με στόχο όχι μόνο ένα εμβληματικό ερευνητικό κέντρο με μεγάλη ιστορία, προσφορά και διεθνή αναγνώριση, αλλά και συλλήβδην τους εργαζόμενους στον ερευνητικό αυτόν φορέα. Για να μην αναφερθούμε στα κενά της εν λόγω ρύθμισης, που υπονομεύουν άμεσα τόσο τη λειτουργία του φορέα όσο και το στάτους και τα εργασιακά δικαιώματα του ερευνητικού, τεχνικού και διοικητικού προσωπικού.

Το Εθνικό Αστεροσκοπείο Αθηνών είναι ερευνητικός φορέας του δημόσιου τομέα και εντάσσεται στη συνταγματική προστασία του άρθρου 16 που κατοχυρώνει την ελευθερία της επιστήμης και της έρευνας. Προφανώς για να επιτελέσει την κύρια αποστολή του δεν θα πρέπει να αλλοιωθεί ο ερευνητικός χαρακτήρας του και η ακαδημαϊκή ελευθερία του. Η επιστήμη και η ερευνητική διαδικασία απαιτούν ελεύθερο ακαδημαϊκό περιβάλλον. Τα εθνικά ερευνητικά κέντρα δεν είναι απλές δημόσιες υπηρεσίες που μπορούν να μεταφέρονται από το ένα Υπουργείο στο άλλο. Διέπονται από ειδική νομοθεσία, με τη Γενική Γραμματεία Έρευνας και Καινοτομίας να είναι η μοναδική που κατέχει την τεχνογνωσία και την εμπειρία εφαρμογής. Ποτέ μέχρι σήμερα δεν έχει αποκοπεί ερευνητικό κέντρο από τη Γενική Γραμματεία Έρευνας και Καινοτομίας για να υπαχθεί σε άλλο, εντελώς αναρμόδιο για την έρευνα Υπουργείο, ενώ δεν υπάρχει προηγούμενο και σε επίπεδο Ευρωπαϊκής Ένωσης. Ακόμα και όταν μεταφέρθηκε η Γενική Γραμματεία –κακώς- στο Υπουργείο Ανάπτυξης και άλλαξε το Υπουργείο, ωστόσο τα ερευνητικά κέντρα παρέμεναν κάτω από τη Γενική Γραμματεία Έρευνας και Καινοτομίας. Επομένως θα ξαναπούμε εδώ ότι θα δημιουργήσει έντονα λειτουργικά, οικονομικά, διοικητικά, θεσμικά προβλήματα, γιατί μιλάμε και για ένα Υπουργείο…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):**……(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ όχι διάλογος. Θα τα πείτε στην ομιλία σας.

Συνεχίστε, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Παίρνετε και την έρευνα; Αυτό είναι πιο σκληρό που λέτε. Θα τα πούμε, κύριε Υπουργέ. Γιατί ομνύετε στην ανάπτυξη, αλλά με τον τρόπο που πάτε να την κάνετε, χωρίς επιστήμη, μόνο καταστροφή είναι το αποτέλεσμα.

Μιλάμε για ένα Υπουργείο που δεν έχει καν οργανόγραμμα, κύριε Υπουργέ, δεν έχει οργανόγραμμα το Υπουργείο, και του πάτε κι άλλους φορείς. Και βεβαίως η Κυβέρνηση παραβλέπει το γεγονός ότι το 85% των επιστημονικών δραστηριοτήτων του Αστεροσκοπείου δεν σχετίζονται με την πολιτική προστασία. Μόνο το 15% των ερευνητών του Αστεροσκοπείου μπορεί να συνεισφέρει στην αποστολή της πολιτικής προστασίας. Όπως αναφέρουν επιστήμονες και ερευνητές, η Κυβέρνηση βάζει σε άμεσο κίνδυνο την πρόοδο της έρευνας στην Ελλάδα, το Αστεροσκοπείο ως ερευνητικό κέντρο, την προσέλκυση ανταγωνιστικής ερευνητικής χρηματοδότησης και την επίτευξη επιστημονικής αριστείας. Αν θέλετε να υπάρχει ο αναγκαίος πράγματι συντονισμός μεταξύ του Αστεροσκοπείου και του Υπουργείου υπάρχουν και άλλοι τρόποι, όπως για παράδειγμα, προγραμματικές συμβάσεις, μνημόνια συνεργασίας, που δεσμεύουν με κοινά αποδεκτές διαδικασίες και προϋποθέσεις τους συμβαλλόμενους στην υλοποίησή τους.

Θέλω να σημειώσω ότι ο Ευρωβουλευτής Πέτρος Κόκκαλης έχει καταθέσει σχετική ερώτηση προς την Ευρωπαϊκή Επιτροπή, με την οποία ερωτά αν αυτή η υπαγωγή του Εθνικού Αστεροσκοπείου στην κεντρική κυβέρνηση συμβαδίζει με τη στρατηγική της Ευρωπαϊκής Ένωσης για την ενίσχυση του ευρωπαϊκού χώρου έρευνας με προστασία της ελευθερίας της επιστημονικής έρευνας ως περιοχή προτεραιότητας, σύμφωνα με τη Διακήρυξη της Βόννης. Θα δούμε τι θα απαντήσει και η Ευρώπη.

Στην ίδια λογική ακριβώς, βεβαίως, έχουμε και τη μεταφορά της Εθνικής Μετεωρολογικής Υπηρεσίας, τη γνωστή ΕΜΥ, στο Υπουργείο σας, άλλη μια αμφιλεγόμενη επιλογή της Κυβέρνησης. Είναι γεγονός ότι η υπηρεσία χαρακτηρίζεται από έλλειψη εξειδικευμένου προσωπικού και έλλειψη υποδομών. Αυτό όμως δεν πρέπει να αποτελέσει άλλοθι για τον κατακερματισμό των αρμοδιοτήτων, όπως επιχειρείται με το παρόν νομοσχέδιο.

Με τις προτεινόμενες διατάξεις η ΕΜΥ καλείται να ακολουθήσει τις προτεραιότητες και τους στρατηγικούς στόχους του Υπουργείου. Αντί να στελεχωθεί με εξειδικευμένο προσωπικό και να χρηματοδοτηθεί για να αποκτήσει τεχνογνωσία και σύγχρονο εξοπλισμό, αλλάζει απλά η υπαγωγή της από το ένα υπουργείο σε κάποιο άλλο, ενώ παράλληλα –και αυτό είναι σημαντικό- διαχωρίζετε το πολιτικό από το στρατιωτικό προσωπικό, με τη μεταφορά μόνο του πρώτου στο Υπουργείο Πολιτικής Προστασίας, ενώ η Εθνική Μετεωρολογική Υπηρεσία χάνει και τον έλεγχο περιφερειακών μετεωρολογικών σταθμών, μετεωρολογικών γραφείων των αεροδρομίων και των μετεωρολογικών σταθμών.

Το αντικείμενο της ΕΜΥ όμως δεν περιορίζεται στην έκδοση προειδοποιήσεων για καιρικά φαινόμενα. Αυτό μάλιστα αποτελεί μόλις το 10% των συνολικών της αρμοδιοτήτων. Το κύριο επιχειρησιακό της έργο, το οποίο πλήττεται με το παρόν νομοσχέδιο, είναι η υποστήριξη της αεροναυτιλίας ως αποκλειστικός πάροχος στον εθνικό εναέριο χώρο, σε εφαρμογή των ευρωπαϊκών κανονισμών και του διεθνούς οργανισμού του ICAO, για το οποίο έχει και το σχετικό ISO.

Αδυνατούμε να καταλάβουμε τη στόχευση του νομοσχεδίου, διότι η ΕΜΥ μέχρι σήμερα, και παρά τα προβλήματα, επιτελεί επιτυχώς το έργο της. Να πούμε ότι δεν προηγήθηκε καμμία διαβούλευση και αγνοήθηκαν πλήρως οι υπηρεσίες της. Οι προτεινόμενες ρυθμίσεις δημιουργούν μια σειρά από ερωτήματα.

Πώς θα διασφαλιστεί, κύριε Υπουργέ, η οικονομική και διοικητική αυτοτέλεια της ΕΜΥ, όταν θα υπάγεται πλέον στον Γενικό Γραμματέα Πολιτικής Προστασίας; Υπάρχει ευρωπαϊκή μετεωρολογική υπηρεσία που το δίκτυο σταθμών παρατήρησης να μην υπάγεται άμεσα σε αυτήν, αλλά στον Υπουργό; Ούσα διασπασμένη αφού δεν θα της ανήκουν τα περιφερειακά μετεωρολογικά κέντρα, γραφεία των αεροδρομίων, σταθμοί, πώς θα λειτουργήσει ως πάροχος αεροναυτιλίας; Πώς θα συνεχιστεί εντέλει η χρηματοδότηση από την Eurocontrol;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βεβαίως η πρόεδρος του πανελλήνιου συλλόγου εργαζομένων ανέφερε ότι συνεπάγεται άμεσο κίνδυνο στην ασφάλεια των πτήσεων και την ασφάλεια του επιβατικού κοινού.

Και τελειώνω, κύριε Πρόεδρε, επαναλαμβάνοντας αυτό που είπα μόλις ξεκίνησα. Σε καμμία περίπτωση η κλιματική κρίση δεν μπορεί να χρησιμοποιείται ως δικαιολογία για την κάλυψη αδυναμιών. Οι προειδοποιήσεις της επιστημονικής κοινότητας για την κλιματική κρίση πρέπει να αξιοποιούνται και όχι να αγνοούνται ή να τιμωρούνται.

Ο ρόλος της πολιτείας είναι καθοριστικός στα νέα δεδομένα. Απαιτούνται δραστικές και ριζοσπαστικές ενέργειες και κυρίως, μακροχρόνιος σχεδιασμός και ισχυροποίηση της πολιτείας, προκειμένου να βελτιωθεί η ανθεκτικότητα της χώρας μας. Το ξέρουμε όλοι. Πρέπει να αλλάξουμε τον τρόπο που ζούμε, τον τρόπο που καταναλώνουμε, που μετακινούμαστε, που θερμαινόμαστε, πριν τα αλλάξουμε όλα. Διαφορετικά είτε θα πνιγόμαστε είτε θα καιγόμαστε.

Η επιτάχυνση όμως της κλιματικής κρίσης και οι σημαντικότατες επιπτώσεις της θέτουν και τις προτεραιότητες. Πρόκειται για θέμα επιβίωσης. Πρέπει να τεθεί μπροστά από κάθε πολιτική. Το κλίμα τα διαπερνά όλα.

Το νομοσχέδιό σας λοιπόν σε καμμία περίπτωση δεν ανταποκρίνεται στις ανάγκες των καιρών και γι’ αυτό θα το καταψηφίσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Επόμενος ομιλητής είναι ο κ. Νικόλαος Βρεττός, ειδικός αγορητής του κόμματος ΝΙΚΗ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, αξιότιμε Πρόεδρε.

Κυρίες και κύριοι συνάδελφοι, οι προσευχές μας συστρατεύονται με όλου του κόσμου για τη σωτηρία του αδελφού μας αστυνομικού που χαροπαλεύει και στους οικείους συγγενείς και συναδέλφους του της μεγάλης αστυνομικής οικογένειας.

Διότι αυτός ο νέος άνθρωπος χαροπαλεύει εκτελώντας όχι απλά το καθήκον του, αλλά πέφτοντας άδικα θύμα ενός αντάρτικου επιχειρηματικών συμφερόντων δολιοφθοράς μεταξύ της Κυβέρνησης και της αδυναμίας της -ή δεν ξέρω τι άλλο- να πατάξει το κατασκευασμένο φαινόμενο βίας εντός των αθλητικών χώρων, ενός αγαθού ιδεώδους του αθλητισμού, που οι επιχειρηματίες με πολλές επενδύσεις αρνούνται να το ελέγξουν, χρησιμοποιώντας την αγάπη του κόσμου για τον αθλητισμό ως πολιορκητικό κριό για την άσκηση πιέσεων ή άλλων αλλότριων.

Θεωρώ βέβαια ότι, μετά και από το δεύτερο αυτό έγκλημα στο σύντομο βίο της υπουργικής του θητείας, ο αρμόδιος Υπουργός θα αναδείξει το ανθρώπινο πρόσωπό του και με ευθιξία θα αναλάβει την ευθύνη του.

Το νομοσχέδιο εμείς θα το καταψηφίσουμε, γιατί είναι ένα νομοσχέδιο που επενδύει στη διαχείριση της αναποτελεσματικότητας του κράτους που δημιουργείται για να αντιμετωπίζει τις συνέπειες καιρικών φαινομένων μεγάλης έντασης.

Αυτό το νομοσχέδιο θα το καταψηφίσουμε γιατί επενδύει στον έλεγχο της πληροφορίας, της ενημέρωσης δηλαδή, για στεγάνωση των εισηγήσεων της γνωμοδοτικής επιτροπής εκτίμησης κινδύνου. Και αυτό φαίνεται στην παράγραφο 5 του άρθρου 7, όπου νομοθετείται η γνώμη της επιτροπής να κοινοποιείται με εμπιστευτικό έγγραφο στον Υπουργό Κλιματικής Κρίσης και Πολιτικής Προστασίας για τις ενέργειές του. Ποιος τις ελέγχει; Πώς ενημερώνεται αν επιτελεί το έργο; Ποιος αναδεικνύει αν εκτέλεσε το έργο σύμφωνα με τη γνωμοδοτική επιτροπή;

Θα το καταψηφίσουμε γιατί αποτελεί ένα νομοσχέδιο μετακύλισης ευθυνών χωρίς υποστήριξη σε δήμους και περιφέρειες, δίνοντάς τους μηχανήματα χωρίς στελέχωση. Αλήθεια, αυτά τα μηχανήματα δεν χρειάζονται βάσεις υποστήριξης, συντήρησης; Πότε θα προβλεφθούν; Με ποιον τρόπο; Με ποια διαδικασία; Με ποιες εισηγητικές επιτροπές που θα σχηματιστούν μόνο με τη δυνατότητα και προσπάθεια του ίδιου του Υπουργού;

Εμείς θα καταψηφίσουμε το νομοσχέδιο, όσον αφορά βεβαίως και την ένταξη της ΕΜΥ και του Εθνικού Αστεροσκοπείου. Οι ίδιες αυτές υπηρεσίες με εθνική προσφορά αντιδρούν με έντονο χαρακτήρα και αυτό δείχνει -προκύπτει αβίαστα, δεν το δείχνει απλώς- ότι αυτό το νομοσχέδιο έγινε και πρόχειρα και αιφνιδιαστικά και κυρίως, με απαξία προς αυτές τις δύο σημαντικές για την εθνική τους προσφορά αυτόνομες ερευνητικές και επιστημονικές ομάδες εργασίας που αντιδρούν σθεναρά.

Ιδρύματα δε με λειτουργικές και παραγωγικές αποδεδειγμένα προσφερόμενα εθνικές υπηρεσίες, λες και οποιαδήποτε υπηρεσία προσφέρει στην ελληνική κοινωνία, προστατεύει την εθνική κυριαρχία, συντελεί στη διατήρηση της εθνικής συνοχής και της ουσιαστικής ανάπτυξης της πατρίδας, πρέπει να γκρεμιστεί μόνο και μόνο γιατί αναφέρεται ως τίτλο, ως έργο και ως προσφορά ο όρος «εθνική υπηρεσία».

Πρέπει να καταλάβει η Κυβέρνηση πως η οσφυοκαμψία μπορεί να θέλει και κάποια κυβερνητικά κέντρα, όμως ο λαός μπορεί να στενάζει με τις δικές σας πολιτικές, με τις πολιτικές της Κυβέρνησης, από τις αντιλαϊκές νομοθετικές λογικές και τις κατά συνέπεια κυβερνητικές αντιλαϊκές πρακτικές.

Το παρόν νομοσχέδιο παρουσιάζεται ως άσκηση υπεύθυνης πολιτικής της προστασίας της ανθρώπινης ζωής, την επιβολή αυστηρών προστίμων και ποινών για παραβάτες σχετικών νομοθεσιών, καθαρισμού οικοπέδων και λοιπών χώρων, ΧΥΤΑ και ανακύκλωση.

Μα, η Κυβέρνηση εδώ και τέσσερα χρόνια είναι ανίκανη να αντιμετωπίσει την «γάγγραινα» της εγκληματικής οργάνωσης - μαφίας του χαλκού που συστηματικά και ανενόχλητη ίσως και εκ του αποτελέσματος, προστατευόμενη από ισχυρούς οικονομικούς παράγοντες που κερδοσκοπούν από το κύκλωμα της ανακύκλωσης, της διαχείρισης των απορριμμάτων, της εμπορίας των μετάλλων.

Και φυσικά, όλη αυτή η εγκληματική δολιοφθορά, με φόνους ανθρώπων του μόχθου και της βιοπάλης, νέων ανθρώπων, όπως και οι φονευθέντες στα Τέμπη, από υποδομές δημόσιες και ιδιωτικές, με την κατασπατάληση τεράστιων δημοσίων και κοινοτικών πόρων, διαφυγόντα κέρδη από καταστροφή εργοστασίων, αλλεπάλληλες πυρκαγιές στους χώρους διαχείρισης των ανακυκλώσιμων υλικών, από τις οποίες ξεπηδούν κάθε φορά τεράστιες πυρκαγιές, την έχει πληρώσει πολλάκις και συνεχόμενα.

Με τα σιδηροδρομικά δίκτυα, που είναι κατεστραμμένα, στη χώρα του ελληνικού κεκτημένου και της ελληνικής ανάπτυξης, με αποζημιώσεις που θα καταβάλλετε στον φορέα λειτουργίας του καλού επενδυτή, του Ιταλού, από τη μη λειτουργία του επιβατικού και εμπορικού έργου –εσείς είστε πρόθυμη, πολύ πρόθυμη ως Κυβέρνηση ό,τι δεν δουλεύει με ευθύνη των επενδυτών έρχεται το καλό το κράτος και τους βοηθάει, είτε είναι «FRAPORT», είτε είναι αεροδρόμια, είτε είναι λιμάνια, είτε είναι εταιρείες εμπορίας ηλεκτρικών αυτοκινήτων. Ή κάνετε οτιδήποτε που έχει την έννοια της επένδυσης και του ρίσκου, αλλά σε υψηλό επίπεδο, ενώ ο πλακάς, ο υδραυλικός, σύμφωνα με τον αείμνηστο τότε δημοσιογράφο, τον Χατζηφωτίου, είναι υπεύθυνος για ό,τι πρόβλημα γίνεται, είναι υπεύθυνος γιατί με την κλοπή του φόρου ή τη μη απόδοση του ΦΠΑ δεν μπορεί η πατρίδα μας να δημιουργήσει σύστημα υγείας. Υπήρξατε Υπουργός Υγείας, γι’ αυτό το λέω. Δηλαδή αν δεν φορολογήσετε τον πλακά και τον υδραυλικό, δεν θα κάνετε σχολεία για τα παιδιά μας. Μα είναι δυνατόν;

Κύριοι της Κυβέρνησης, όλα τα νομοσχέδια δεν στοχεύουν στην υπηρεσία του συμφέροντος του λαού. Γι’ αυτό και κάνα δυο χρόνια τα αλλάζετε συνεχώς, δηλαδή αλλάζετε τα δικά σας νομοσχέδια, που δεν αφήσατε να δουλέψουν, γιατί ήρθε ο καινούργιος Υπουργός και θέλει να δείξει έργο, μη φύγει χωρίς να κάνει κι ένα νομοσχέδιο. Δεν εξασφαλίζουν το συνταγματικό δικαίωμα της προστασίας της περιουσίας, της ζωής -το είπαμε προηγούμενα- και τόσα άλλα, που καταστρατηγούνται συστηματικά. Το μόνο που σας ενδιαφέρει και που υπηρετεί το συγκεκριμένο νομοσχέδιο είναι πώς από την πλευρά του θα ξεκοκαλισθούν τα 75 δισεκατομμύρια του Ταμείου Ανασυγκρότησης και Ανεκτικότητας. Μόνο αυτό σας ενδιαφέρει.

Αν πραγματικά θέλατε να θέσετε τους πολίτες απέναντι στην υποχρέωσή τους να συμμετέχουν στην προστασία της ανθρώπινης ζωής, στην προστασία του περιβάλλοντος, στη συντήρηση βασικών υποδομών, δημοσίων και ιδιωτικών, θα χρηματοδοτούσατε τους δύο βαθμούς τοπικής αυτοδιοίκησης για αυτά τα έργα και όχι να τους υποχρηματοδοτείτε, να τους παρακρατάτε με μνημονιακούς νόμους βασικούς πόρους και να τους γονατίζετε επιπροσθέτως με πρόσθετη τροπολογία νύχτας, που αυξήσατε την εισφορά για την ταφή των απορριμμάτων, παρακρατώντας τους μάλιστα και προκαταβολικά τους ΚΑΠ. Ή θα πρέπει να τα περάσουν κι αυτά με μια δευτερογενή φορολόγηση, λόγω της ανταποδοτικότητας στους λογαριασμούς των εταιρειών ενέργειας για τα δημοτικά τέλη. Και δυστυχώς, πολιτικά και ανήθικα, τους σπιλώνετε τους βαθμούς τοπικής αυτοδιοίκησης με τις δικές σας ευθύνες, που τους παραχωρείτε, ως αποτελεσματικούς και κακοδιαχειριστές.

Αυτή είναι η ζοφερή εικόνα του σκοπίμως δαιδαλώδους, επικαλυπτικού αρμοδιοτήτων, γραφειοκρατικού, εξυπηρέτησης κομματικών συμφερόντων και ισορροπιών νομοσχεδίου, που βιαστικά και πρόχειρα φέρνετε προς ψήφιση. Οι όποιες ρυθμίσεις λειτουργικότερης συνδρομής των αεροδιακομιδών για τη σωτηρία της ανθρώπινης ζωής θα κριθούν μετά από τουλάχιστον έναν χρόνο, στην πιο καλή περίπτωση, και αφορούν περιορισμένες περιοχές δράσης και ως εκ τούτου δεν συναινούμε, από τη στιγμή που με το νομοσχέδιο δεν στοχοποιείτε ή δεν θέτετε ποια είναι η προσδόκιμη και μετρήσιμη αποτελεσματικότητά του, ποιο είναι το χρονοδιάγραμμα εφαρμογής του.

Θα φέρετε, ακούστηκε -ελπίζω να είστε συνεπείς σε αυτό- μια τροπολογία ή μια διόρθωση για πρόσληψη μόνιμου προσωπικού πυροσβεστών. Αν δεν έχετε διορθώσει την εισήγησή σας θα ζητήσω, μετά από αίτημα της ομοσπονδίας, το έτος δικαιώματος κατάθεσης της αίτησης για την πρόσληψη των δικαιούχων αιτούντων να είναι το τριακοστό έκτο έτος, αφού στο νομοσχέδιο συναινείτε να κατατεθεί από το 2024 η οποιαδήποτε διαδικασία πρόσληψης. Αν δεν το αλλάξετε το όριο των τριάντα πέντε θα είναι -φαντάζομαι και δεν το θέλετε- κι αυτός είναι ένας λόγος αποκλεισμού στο δικαίωμα της συμμετοχής στην πρόσληψη ογδόντα πέντε περίπου ατόμων.

Θα ήθελα να τοποθετηθώ όμως και στον εισηγητή απέναντι σε μια αναφορά που έκανε σχετικά με τον Πρωθυπουργό και το ενδιαφέρον του για το κλιματικό περιβάλλον, την κλιματική αλλαγή και τις κλιματικές συνέπειες, κάνοντας αναφορά από την ομιλία του στο COP28. Κοιτάχτε, στο COP28 σε ένα μόνο κομμάτι γίνεται ένας πολύ ουσιαστικός διάλογος, κυρίως στο κομμάτι αυτό που ονομάζεται “energy transition”, δηλαδή «ενεργειακή μετατροπή», που θα μας φέρει στο ποθητό αποτέλεσμα της εφαρμογής της συνθήκης του Παρισιού. Αυτό δείχνει τη σπουδαιότητα του COP28, γιατί κι ο Πούτιν μετά πολλά χρόνια incognito πήγε για να συμμετάσχει. Δεν είναι και για να πηγαίνει ο Πρωθυπουργός να κάνει μια επικοινωνιακή φιέστα, να μεταφερθεί εδώ και να πούμε ότι ενδιαφερόμαστε.

Αν θέλετε -και νομίζω ότι αξίζει να ακουστεί- σε αυτές τις συζητήσεις τις διήμερες για ενέργεια, φυσικά για τον χαμό που γίνεται -αυτά ήταν στις παράλληλες συνομιλίες- στο μεσανατολικό, οι δικοί μας κύκλοι, που πήγαν εκεί να εκπροσωπήσουν την Ελλάδα, δεν είχαν τίποτα να προσφέρουν αλλά ούτε και να μας μεταφέρουν. Μακάρι δηλαδή να φτιάχναμε πολιτικά και θεσμικά τη χώρα μας χωρίς εμμονές, πράγμα που η νομοθέτησή σας και η κυβερνητική σας διαδρομή δεν το αποδεικνύει. Εμμονές σε ανόητες διαπλοκές, που κλέβουν τα λεφτά των παιδιών μας.

Οι ατζέντες εκεί, στο COP28 και στα επόμενα, που περισσότερο θα έπρεπε να μας ενδιαφέρουν και να μας προβληματίζουν στην Ελλάδα της ανάπτυξης, ήταν η συζήτηση σε σχέση με το “environment transition”, δηλαδή τη συνολική μετατροπή των πόλεων, δηλαδή το κομμάτι ιδίως μετά τη μετατροπή των δομικών υλικών. Διότι κι αυτό έχει να κάνει με το πόση ενέργεια θέλουμε εμείς τελικά οι πολιτισμένοι να ζήσουμε, χρησιμοποιώντας την και αναβαθμίζοντας την ποιότητα ζωής. Αλλιώς τσάμπα θα πάνε και τα φωτοβολταϊκά, τσάμπα θα πάνε και τα αιολικά, θα γίνουν σκουπιδαριό.

Επίσης θα μπορούσαμε να θέσουμε εδώ στη Βουλή, αν θέλαμε να είναι σοβαρή και αναπτυξιακή, ένα κομμάτι που θα είχε ίσως ενδιαφέρον, το "industrial transition", δηλαδή αλλαγές στις προτεραιότητες στη βιομηχανική παραγωγή. Προφανώς δεν μας απασχολεί, γιατί εμείς τη βιομηχανική παραγωγή την εκτελούμε συστηματικά.

Δυστυχώς στην πατρίδα μας η βιομηχανία μας δεν ενδιαφέρεται παρά μόνο σαν δηλώσεις, που αναφέρατε και εσείς του Πρωθυπουργού και διαφόρων πολιτικών προτεραιοτήτων. Οπότε και σε αυτά τα δύο σοβαρά θέματα, στην ουσία τους και σε τέτοιο επίπεδο, που θα έπρεπε να είναι το ενδιαφέρον της νομοθεσίας, δεν πρόκειται να ασχοληθεί η Κυβέρνηση, γιατί δεν ασχολείται με τα σοβαρά.

Να μη μιλήσουμε για τον σχεδιασμό της μετατροπής των πόλεων με περιβαλλοντικά, αυτόνομα ενεργειακά, με ΑΠΕ, αύξηση της εμπορικής κίνησης και αναβάθμιση των υποβαθμισμένων κοινωνικών περιοχών. Όλα αυτά είναι τουρκικά. Διότι εσάς, τα μόνα που σας ενδιαφέρουν, με αντεθνικό περιεχόμενο, είναι τα τουρκικά.

Κλείνοντας, θα ήθελα να πω ότι αυτό το νομοσχέδιο είναι υπουργοκεντρικό, που η μόνη του καινοτομία είναι ο Υπουργός να τα κάνει όλα. Μου θυμίζει ένα σύνθημα που είχε ένας υποψήφιος δήμαρχος στον δήμο μας, ο οποίος ήταν συνάδελφός σας, γιατρός, και ήθελε να δείξει πόσο σημαντικός είναι για την αρρωστημένη πόλη του και έλεγε ότι ο δήμος μας χρειάζεται τον γιατρό του.

Να ξέρετε ότι το Υπουργείο Κλιματικής Κρίσεως και Πολιτικής Προστασίας δεν χρειάζεται κανέναν γιατρό. Χρειάζεται σοβαρότητα και υπευθυνότητα και κυρίως ευθύνη απέναντι σε ανθρώπινες ζωές, που χάνονται από την αδυναμία του κράτους να παρέμβει ουσιαστικά, θεσμικά και προληπτικά.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο Αταλάντης Φθιώτιδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η κ. Γεωργία Κεφαλά, ειδική αγορήτρια του κόμματος Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Πρέπει να κάνουμε ένα μικρό σε διάρκεια αλλά μεγάλο αίτημα για τους εποχικούς πυροσβέστες που τους έχουμε μια αδυναμία και ξέρουμε ότι τους συναντήσατε, κύριε Κικίλια, και δώσατε μια παράταση στο ηλικιακό τους όριο από τα τριάντα δύο χρόνια στα τριάντα πέντε χρόνια. Ζητούν για την πρόσληψή τους στην ΕΜΟΔΕ να γίνει στα τριάντα έξι χρόνια αυτό το όριο με δικαιολογία για το αίτημά τους ότι υπάρχουν άλλα ογδόντα άτομα που θα ήθελαν να μπουν και δεν τους πιάνει το όριο αυτό, οι οποίοι είναι άνθρωποι με εξαιρετική εμπειρία και, βέβαια, αξιοκρατικά ζητάνε να μπορέσουν να καταθέσουν την αίτησή τους, για να μπορούν να βοηθήσουν.

Να μπούμε στο θέμα μας. Η εμπειρία μου, θέλω να πω, στη Βουλή των Ελλήνων και των Ελληνίδων και στον κοινοβουλευτισμό, είναι μικρή, σχεδόν έξι μήνες. Θεωρώ πως ο άνθρωπος ως ποιότητα δεν πρέπει να είναι έρμαιο των συνθηκών και των καταστάσεων, όσο οι καταστάσεις, βέβαια, δεν είναι ακραίες αλλά ακόμα και τότε ίσως.

Το να κρατάς χαρακτήρα και τις αξίες σου στο ακέραιο σε δύσκολες συνθήκες δεν είναι εύκολο. Το βλέπουμε και στην ελληνική Βουλή. Πολλές φορές χάνεται ο πολιτισμός, η ευαισθησία, η μόρφωση και, μάλιστα, όλα αυτά γίνονται εύκολα στο πρώτο ζόρι, στην πρώτη αντιπαράθεση, στο πρώτο διακύβευμα συμφερόντων. Το είδαμε και πρόσφατα με την επίθεση προς την Πρόεδρό μας Ζωή Κωνσταντοπούλου και τον αποκλεισμό της με αμφίβολης εγκυρότητας διαδικασίες από την εξεταστική επιτροπή. Είδαμε όμως και αυτή την επιθετικότητα η οποία, πρέπει να λείπει από χώρους πολιτισμού ακόμα και αν είναι σε επίπεδο αντιπαραθέσεων.

Να της ευχηθώ με την ευκαιρία, χρόνια πολλά, γιατί έχει τα γενέθλιά της. Χρόνια πολλά και πάντα να είσαι γερή και άξια και μάχιμη και "αμάσητη", που λέμε και εμείς οι άνθρωποι της πιάτσας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Για τους περισσότερους από εμάς είναι δύσκολο να παραμένεις ένας ευέλικτος και αλληλέγγυος άνθρωπος, να κρατάς την ευγένεια σου, να κατανοείς όσους δεν σου μοιάζουν. Και όλα αυτά όχι σε κανονικές συνθήκες αλλά όταν βάλλεσαι, όταν αδικείσαι, όταν χάνεις αυτά που αγαπάς και κυρίως όταν χάνεις αυτούς που αγαπάς. Πόσο δύσκολο είναι αυτό, να κρατάμε την ακεραιότητά μας ακόμα και σε τέτοιες στιγμές;

Κυρίες και κύριοι, η αναγνωρισιμότητα, η μόρφωση και τα αξιώματα δεν είναι τα χαρακτηριστικά που δίνουν στον άνθρωπο αξιοπρέπεια. Λίγοι είναι αυτοί που καταφέρνουν να κρατάνε αυτές τις ποιότητες σε δύσκολες συνθήκες και έχω την τιμή να γνωρίζω τουλάχιστον δύο. Τον Γιάννη Θεοχαρόπουλο και τη Μαρίνα Αναστασίου. Οι άνθρωποι αυτοί δεν μας συγκινούν τόσο, μόνο επειδή έχουν χάσει το παιδί τους. Νομίζω ότι αυτό έχει συμβεί σε πάρα πολλούς. Μας συγκινούν γιατί δίνουν έναν εξαιρετικό αγώνα που δεν έχει καμμία ιδιοτέλεια και κανένα κέρδος ιδιωτικό. Είναι δηλαδή, άνθρωποι που θέλουν να ωφελήσουν όλους τους άλλους. Είναι οι γονείς του εξαιρετικού νέου ανθρώπου που θυσιάσαμε και εναποθέσαμε στο μακρύ κατάλογο των ηρώων, γιατί έτσι τους λέμε, των αγγέλων, των καθοδηγητών του ανθρώπινου γένους, δεν ξέρω πώς να το πω, αυτών που ξυπνάνε από το λήθαργο τους Έλληνες και τους δείχνουν τον δρόμο προς τη σωτηρία.

Όχι, αγαπητοί συμπολίτες, δεν πρέπει να είναι έτσι πια. Δεν μπορούμε να καθαρίζουμε τη συνείδησή μας με συνοπτικές διαδικασίες ενώ ξέρουμε πως στέλνουμε πυροσβέστες σε άνιση μάχη, οδηγούς σε δρόμους καρμανιόλα, ασθενείς στα νοσοκομεία που υπολειτουργούν, μαθητές σε σχολεία και σχολές εκφοβισμού και βίας. Καθοδηγούμε μέσω της ανισότητας και της ψευτοηθικής γυναίκες, στην απόλυτη σιωπή και την εξάρτησή τους από τυραννικούς συντρόφους μέχρι τον θάνατό τους. Οδηγούμε εργάτες σε απαράδεκτες συνθήκες και σε θανατηφόρα ατυχήματα ή αναθέτουμε την ασφάλεια του πολίτη σε κάποιους ψυχοπαθείς αστυνομικούς ή λιμενικούς που το σύστημα αντί να ελέγχει και να απομακρύνει από το υπόλοιπο υγιές σώμα, τους ενθαρρύνει. Δεν πρέπει να είναι έτσι πια.

Είναι υποκρισία να πετάμε λάδια στον δρόμο και μετά να κλαίμε για τα ατυχήματα που προκάλεσαν. Πάμε να κάνουμε κάτι, να στοχεύσουμε κάπου επιτέλους και να στοχεύσουμε σοβαρά και υπεύθυνα, με όραμα και ματιά που βλέπει λίγο πιο πέρα.

Δεν γίνεται, κυρίες και κύριοι της Αξιωματικής Αντιπολίτευσης, -που σας σέβομαι και εκτιμώ κατά τα άλλα- να λέτε πως δεν καταλαβαίνετε γιατί πρέπει να γίνει αερόβια άσκηση και η πρωτογενής αεροδιακομιδή. Δεν γίνεται να λέμε πως έχουμε πρωτογενή αεροδιακομιδή και πως δεν χρειαζόμαστε κάτι άλλο, τη στιγμή που βλακωδώς και ανοήτως χάνουμε χιλιάδες ανθρώπους τον χρόνο από έλλειψη μελέτης και οργάνωσης.

Δεν μπορώ να δεχτώ ότι ενώ ήμουν στα Τζουμέρκα σε αγώνα δρόμου που είχε γίνει στη μνήμη του Ερμή, έβλεπα στελέχη του ΣΥΡΙΖΑ να φωτογραφίζονται με τη φωτογραφία του, χωρίς όμως να κάνουν απολύτως τίποτα για να λύσουν το πρόβλημα. Δεν είναι αντιπολίτευση αυτό. Πάμε να κάνουμε κάτι όλοι μαζί.

Επίσης δεν είναι κυβερνητική σοβαρότητα το να φέρνετε ένα θέμα τόσο σημαντικό, κύριοι της Κυβέρνησης και κυρίες, στο οποίο είμαστε θετικοί συγκολλώντας το με την αναδιάρθρωση της πολιτικής προστασίας, όταν γνωρίζατε εξαρχής πως θα είχατε έντονες αντιδράσεις και από τους πολίτες και από την Αντιπολίτευση.

Ο όγκος των σχολίων στην ψηφιακή διαβούλευση ήταν εντυπωσιακός. Ταράξετε για άλλη μια φορά τους πάντες και κυρίως δύο μεγάλα ιδρύματα της χώρας το Εθνικό Αστεροσκοπείο Αθηνών και την Εθνική Μετεωρολογική Υπηρεσία και φυσικά δεν μπορούμε να δεχτούμε πως ο μόνος σκοπός της ένταξης του Αστεροσκοπείου στο Υπουργείο Πολιτικής Προστασίας είναι ο καλύτερος συντονισμός ενάντια στην κλιματική κρίση. Αυτό θα μπορούσαμε να το έχουμε και με ένα απλό μνημόνιο συνεργασίας.

Οι επιστήμονες του Αστεροσκοπείου ποτέ δεν αρνήθηκαν τη βοήθειά τους. Ποιος ο λόγος όμως να κάτσουν -όπως είπατε και εσείς- στο ίδιο τραπέζι; Μήπως είναι απλά μια προσπάθεια να ελέγχετε καλύτερα το Αστεροσκοπείο και τα πορίσματά του για να μην είστε υπόλογοι πουθενά, για να έχουμε άλλη μια συγκάλυψη σε μια πιθανή μελλοντική καταστροφή;

Οι φορείς μας είπαν για πρωτοφανή διοικητική και θεσμική αναταραχή για επιθυμία απόσυρσης του άρθρου 19 και 21, λόγω έλλειψης σαφήνειας. Και κάνουν λόγο για δυόμισι χιλιάδες επιστήμονες της Ελλάδας και του εξωτερικού που διαφωνούν με αυτή την αλλαγή.

Εσείς κοιτάτε αλλού και διαβεβαιώνετε πως όλα θα λειτουργήσουν. Νομίζω όμως πως έχουμε όλοι την αίσθηση πως, πρώτον, η Κυβέρνηση θα έπρεπε να συζητήσει περισσότερο κατά τη μελέτη και τη σύνταξη του νομοσχεδίου αυτού, αλλά και να συμπεριλάβει και να διαβουλευτεί με περισσότερους εμπλεκόμενους φορείς και να έχουμε το επιθυμητό αποτέλεσμα.

Και, δεύτερον, πως υπάρχει κίνδυνος να χαλάσουμε κάποιες εύρυθμες λειτουργίες ζωτικές και απαραίτητες για τον ελλαδικό χώρο όπως είναι η λειτουργία της ΕΜΥ και του Εθνικού Αστεροσκοπείου Αθηνών. Προσθέτω και την Πυροσβεστική Υπηρεσία και την ανησυχία τους ότι θα αφαιρέσουμε μάχιμους πυροσβέστες και θα τους εγκλωβίσουμε στο Υπουργείο Πολιτικής Προστασίας.

Εύλογα αναρωτιούνται στην ΕΜΥ τι θα γίνει με την αλλαγή προσωπικού κατά τη μεταφορά των υπηρεσιών από το ένα Υπουργείο στο άλλο, η οποία θα πάρει και κάποιον χρόνο προφανώς.

Για το άρθρο 20 και για το αν θα γίνει άρση ποιοτικών πιστοποιήσεων ISO 9001, τι ακριβώς θα γίνει με τον πάροχο στην αεροναυτιλία, αν θα πάψουν τα σημαντικά έσοδα από το EUROCONTROL που έχουν και με ποιον τρόπο θα συνεχίζει να υποστηρίζει τα αεροδρόμια της χώρας με τις υπηρεσίες της. Άλλο ένα πολύ σημαντικό ζήτημα που είναι και ζήτημα ασφάλειας.

Το νομοσχέδιο δεν μας κατατοπίζει με λεπτομέρειες και τρόπους δράσης προς την επίτευξη του στόχου. Και αυτό μας ανησυχεί όλους, γιατί δεν έχουμε περισσότερες λεπτομέρειες όσον αφορά τις πληροφορίες αυτές. Έχουμε απλά μια διαβεβαίωση πως το Αστεροσκοπείο δεν θα χάσει τον επιστημονικό του και τον ερευνητικό του χαρακτήρα.

Το άρθρο 30 υπονομεύει το κεκτημένο περιβαλλοντικής προστασίας. Αυτά ακριβώς ήταν τα λόγια του κ. Ηλία Τζιρίτη από την WWF και συμφωνούμε. Η διαχείριση των ρεμάτων αποτελεί παραβίαση της ενωσιακής νομοθεσίας στα θέματα διαχείρισης λεκανών και απορροής πλημμυρών με τα ακραία καιρικά φαινόμενα που βιώνουμε τα τελευταία χρόνια, τα οποία έχουν μάλιστα κλιμακούμενη δριμύτητα. Και στην προτεινόμενη Επιτροπή Διενέργειας Ελέγχων δεν υπάρχει εξειδίκευση και τεχνογνωσία, δεν υπάρχει κανένας εκπρόσωπος της Γενικής Διεύθυνσης Υδάτων του ΥΠΕΝ ή των αντίστοιχων περιφερειών που είναι καθ’ ύλην αρμόδιοι για τη διαχείριση των υδάτων. Με την προτεινόμενη διάταξη μεταφέρεται η αρμοδιότητα χαρακτηρισμού έργων ως κατεπειγόντων και άμεσης υλοποίησης στο Υπουργείο Κλιματικής Κρίσης και Πολιτικής Προστασίας.

Η ανεπάρκεια που παρατηρείται στον σχεδιασμό της πρόληψης δεν πρέπει να αποτελέσει δικαιολογία για την παράκαμψη της περιβαλλοντικής νομοθεσίας και την καταστροφή φυσικών περιοχών που, έτσι κι αλλιώς, συμβάλλουν και στην αντιπλημμυρική προστασία. Χρειάζεται ορθολογικός σχεδιασμός χρήσεων της γης και αξιοποίηση των φυσικών υποδομών μέσω της προσέγγισης λύσεων βασισμένων στη φύση, τα λεγόμενα «nature based solutions».

Για το άρθρο 31 ήδη υπάρχει πρόβλεψη από τον νόμο, η οποία δεν εφαρμόζεται. Οι άνθρωποι αμελούν να καθαρίσουν τα οικόπεδα τους -κακώς-, αλλά αυτό σημαίνει ότι δεν έχουν τον χρόνο ή τα χρήματα για να το κάνουν. Δύσκολα μπορεί να ελεγχθεί κάτι τέτοιο. Το ζήτημα της υπεύθυνης δήλωσης μας πηγαίνει πίσω, σε μια γραφειοκρατική λογική, αλλά σε κάθε περίπτωση πρέπει να εξειδικευτεί. Ποιος δημιουργεί τη φόρμα καταγγελιών; Ποιος επιβάλλει τα πρόστιμα; Ποιος ελέγχει; Δεν πρέπει να συμπεριλάβουμε αντικειμενικούς παράγοντες για μη υποβολή δήλωσης, όπως η τρίτη ηλικία και ασθένειες και άλλα;

Ακούσαμε και από τους φορείς -και το πιστεύουμε και εμείς- πως το χρονικό διάστημα του ενός μήνα είναι μικρό για τον καθαρισμό και την υποβολή αιτήσεων. Συμφωνούμε με αυτή την κίνηση, να λάβουν κάποιες πρωτοβουλίες οι ιδιώτες, όχι όμως για ακόμη ένα χαράτσι. Δεν ξέρουμε, όμως, τι θα γίνεται και με τα κομμάτια της γης που είναι μπερδεμένες ιδιοκτησίες, που λείπουν οι άνθρωποι στο εξωτερικό, που είναι αγνώστου ιδιοκτήτη ή είναι κληρονομιές. Είναι μπερδεμένη ιστορία.

Χρειαζόμαστε διαφάνεια και πλήρη πληροφόρηση, επίσης, για τους φορείς και τους πόρους που χρησιμοποίησε ο καθένας. Έχουν βάλει και τους εθελοντές μέσα και τους πολίτες. Ποια είναι η δράση τους και η συμβολή τους, εν τέλει, στη δράση, γιατί υπάρχει μικρή δράση και μεγάλα ποσά που δεν ξέρουμε πώς αξιοποιούνται. Αυτή η ανεξέλεγκτη κατασπατάληση πρέπει να σταματήσει και να υπάρχει έλεγχος, πιστοποίηση και ενιαία δράση. Πρέπει να οργανωθούν όλοι μαζί, να εκπαιδευτούν όλοι μαζί.

Πρέπει να γίνει επίσης αυστηρή διαδικασία επιλογής προσωπικού και ορισμός στις ειδικότητες που θα έχουμε στους ΟΤΑ. Να πούμε για τα νησιά μας για άλλη μια φορά ότι δεν έχουν κάποιον ιδιαίτερο σχεδιασμό για τις ανάγκες τους ούτε στο επίπεδο υγείας ούτε στο επίπεδο της πρόληψης για την κλιματική κρίση;

Και για να περάσω σε αυτό που εμένα θα μου προκαλούσε τεράστια χαρά να πω ένα μεγάλο «ναι», στον Εθνικό Μηχανισμό Αεροδιακομιδής «Θεοφάνης Ερμής» που, δυστυχώς, με τον τρόπο που νομοθετείτε βάζοντας ένα τόσο σημαντικό ζήτημα όσο η αεροδιάσωση μαζί με την Πολιτική Προστασία με έναν τρόπο πρόχειρο που κανείς δεν αντιλαμβάνεται πώς θα βρεθούν τα κονδύλια, τι ακριβώς θα γίνει, ποιες είναι οι δικαιοδοσίες, ποιος είναι υπεύθυνος και γιατί, πώς να το ψηφίσουμε με χαρά;

Να αναφέρω πως ο γεωεντοπισμός δεν λειτουργούσε πριν και μέχρι το ατύχημα του Ερμή. Το «112» δεν λειτουργούσε μέχρι το ατύχημα του Ερμή. Κανένας θάνατος δεν δικαιώνεται και δεν δικαιολογείται, όταν υπάρχει εγκληματική έλλειψη πρόνοιας, αλλά τουλάχιστον στη σκέψη ότι σώζονται άλλες ζωές μέσα από τον πόνο που βιώσαμε με τον άδικο χαμό του Ερμή, είναι -ας το πούμε έτσι- κάποια παρηγοριά.

Με χονδροειδείς υπολογισμούς -και το λέω αυτό, γιατί οι θάνατοι είναι ακόμα πολύ περισσότεροι- χάνουμε εξήντα χιλιάδες ανθρώπους τον χρόνο -προφανώς τα ξέρετε αυτά- και το 13% των ανθρώπων αυτών είναι άνθρωποι που χάνονται από εγκεφαλικό. Χρειαζόμαστε πρωτογενή διακομιδή, κάτι που, παρά τις ηρωικές προσπάθειες του ΕΚΑΒ -δεν έχουμε καμμία αντίρρηση γι’ αυτό- και της Πυροσβεστικής και του Στρατού και της Αστυνομίας, δεν έχουμε την τεχνογνωσία και πρέπει να μας την μεταφέρει κάποιος που την έχει. Ας πούμε οι χώρες που έχουν τριάντα χρόνια τέτοια συστήματα, προφανώς και έχουν κάποια γνώση παραπάνω από εμάς.

Πώς θα μπορέσουμε να σηκώσουμε ένα ελικόπτερο στον αέρα σε τρία με πέντε λεπτά; Πώς θα καταφέρουμε να έχουμε σωστά μοιρασμένες βάσεις ακτίνας ογδόντα χιλιομέτρων γύρω από τη βάση, για να μπορέσουμε να επέμβουμε στο περιστατικό έγκαιρα; Πώς θα είμαστε μέσα στα πλαίσια της «χρυσής ώρας» -έτσι το λέμε, «χρυσή ώρα»- για να μπορέσει να σωθεί κάποιος;

Είχαμε κι το παράδειγμα της Ουγγαρίας. Αμέσως μετά τα Τέμπη συνέβη ένα πολύ μεγάλο τροχαίο στην Ουγγαρία με σαράντα δύο αυτοκίνητα εμπλεκόμενα σε μία καραμπόλα. Οι άνθρωποι επειδή ακριβώς έχουν αυτό τον μηχανισμό με τα ελικόπτερα, μέσα σε δέκα λεπτά μεταφέραν όλους τους τραυματίες στα νοσοκομεία με αποτέλεσμα να έχουν έναν νεκρό και εξήντα πέντε τραυματίες. Πόσους νεκρούς θα είχαμε εμείς, κύριοι, τρέχοντας με τα ασθενοφόρα στην περιοχή; Φυσικά και πρέπει να κάνουμε κάτι.

Χρειαζόμαστε εκπαίδευση επίγειων μέσων, αλλιώς θα χρησιμοποιούμε ακόμα του Ναυτικού τα οχήματα και του Στρατού, τα οποία είναι δύσχρηστα, βαριά και έχουν βέβαια και φθορά, η οποία είναι πανάκριβο να συντηρηθεί. Πώς θα αντιμετωπίσουμε, λοιπόν, αυτή τη συντήρηση. Μας τα είπε και ο κ. Παπαδάκης, κυβερνήτης και χειριστής, που έχει πάρα πολύ μεγάλη εμπειρία και φυσικά δεν έχει κανένα όφελος από αυτή την ιστορία. Γιατί δεν ακούμε αυτά τα αιτήματα;

Θα πρέπει να πούμε ότι ο ν.4989 πρέπει να γίνει ευέλικτος, λιτός και ελαφρύς για να μπορέσουμε να έχουμε αποτέλεσμα, γιατί ξεκινάμε πρόχειρα, πάρα πολύ πρόχειρα. Φυσικά ακούσαμε και για την περίπτωση της υπουργικής απόφασης του Υπουργείου Υγείας Υ4β/9239, που είναι ένας νόμος του 1994 που εμπλέκει το ΕΚΑΒ, προφανώς αναχρονιστικός και παλιός. Μάθαμε ότι σκέφτεστε να αποσύρετε τη συμμετοχή του ΕΚΑΒ, το οποίο, όμως, δεν το έχετε συμπεριλάβει πουθενά. Δηλαδή δεν ξέρουμε τι ακριβώς ψηφίζουμε εδώ πέρα. Αυτό είναι το πρόβλημα και σαφώς συντάσσομαι με τους συναδέλφους και καταλαβαίνω την προχειρότητα της κατάστασης. Είχαμε τόσο χρόνο να νομοθετήσουμε και φτιάξαμε κάτι τελικά στο πόδι.

Μας ενημερώνουν, λοιπόν, πως θα αφαιρέσετε την απαραίτητη μέχρι τώρα κρατική συμμετοχή γιατρού στο συμβάν, που έπρεπε να συναποφασίσει για το αν πρέπει ένας ασθενείς να μεταφερθεί με το ΕΚΑΒ.

Να πούμε ότι το ιπτάμενο προσωπικό πρέπει να είναι υψηλών προδιαγραφών. Έχουμε πολύ καλό ιπτάμενο προσωπικό, αλλά όχι με τις συγκεκριμένες γνώσεις που πρέπει να τις πάρουμε, όπως και πτυχία με εξειδικεύσεις και εμπειρία. Αργότερα -γιατί όχι;- να έχουμε και μια ακαδημία χειριστών. Μας λένε εδώ ότι θα φύγει η ιδιωτική επιχείρηση η οποία θα έρθει να μας βοηθήσει εδώ και θα μας αφήσει -υποτίθεται και αυτό περιμένουμε- να έχουμε τη δική μας δεξαμενή χειριστών καλά εκπαιδευμένων. Μακάρι να υπάρξει και μια ακαδημία χειριστών που θα μας βοηθήσει σε αυτό το θέμα, ώστε η Unit 6 να λειτουργεί γρήγορα και άμεσα και αυτόνομα.

Βάλαμε, λοιπόν, λίγο από όλα μια συνταγή καινούργια και περιμένουμε να λειτουργήσει. Αυτά είναι τα μέσα μας. Σύμφωνοι. Όμως σε επίπεδο οργάνωσης τουλάχιστον θα έπρεπε να έχουνε μελετήσει περισσότερο και να έχουν παραδειγματιστεί από πρακτικές του εξωτερικού, από χώρες που χρόνια κάνουν αυτές τις διαδικασίες με τεράστια επιτυχία.

Μας είπατε για προσλήψεις τριάντα γιατρών και εκατό διασωστών. Μακάρι να το δούμε και κουτσά στραβά να ξεκινήσουμε. Και φυσικά περιμένουμε να δούμε πόσο θα στοιχίσει η εκμίσθωση, μαζί με την ιδιωτική εταιρεία που θα αναλάβει για πέντε χρόνια την εκπαίδευση και μετά θα αποσυρθεί.

Μακάρι, κύριε Υπουργέ, να έχουμε αποτέλεσμα, αλλά το βλέπουμε εξαιρετικά δύσκολο και σε ολισθηρό έδαφος.

Η Πλεύση Ελευθερίας θα ήθελε πάρα πολύ να έχει ξεχωριστά τη διάσωση και όχι μαζί με το υπόλοιπο νομοθέτημα, το οποίο θεωρούμε εξαιρετικά πρόχειρο και απαράδεκτο και το μόνο που μπορούμε να κάνουμε είναι να ψηφίσουμε «παρών» σε αυτή τη διαδικασία και να καταψηφίσουμε τα άρθρα με τα οποία δεν συμφωνούμε.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Κυρίες και κύριοι συνάδελφοι, έχω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Επιτάχυνση των διαδικασιών ολοκλήρωσης του Ελληνικού Κτηματολογίου. Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο». Απλοποίηση και επιτάχυνση των διαδικασιών μεταβίβασης ακινήτων. Ρυθμίσεις αρμοδιότητας Υπουργείου Ψηφιακής Διακυβέρνησης».

Τον λόγο τώρα θα λάβει ο Υπουργός Κλιματικής Κρίσης και Πολιτικής Προστασίας κ. Βασίλειος Κικίλιας για την πρωτολογία του.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Πρόεδρε, δεν υπάρχει καμμία αμφιβολία ότι αυτό είναι ένα πάρα πολύ σοβαρό νομοσχέδιο και ως τέτοιο θα το αντιμετωπίσουμε.

Προ αυτού, θα ήθελα να πω ότι ειδικά έχοντας την εμπειρία, έχοντας την τύχη και την τιμή να προΐσταμαι του Υπουργείου Προστασίας του Πολίτη το 2014 και να ξέρω από πρώτο χέρι το ρίσκο, τις δυσκολίες, τις μάχες, τους αγώνες που δίνουν οι Έλληνες αστυνομικοί, αλλά και οι πυροσβέστες, επικοινώνησα χθες το βράδυ με τη διοίκηση του Γενικού Κρατικού Νίκαιας για να έχω μια εικόνα για το πώς βρίσκεται -είναι σε κρίσιμη κατάσταση- ο Έλληνας αστυνομικός, ο οποίος τραυματίστηκε κατά τη διάρκεια του καθήκοντος. Θέλω να σας πω ότι εμπεριέχει γι’ αυτούς τους ανθρώπους τη στήριξή του, για κουράγιο, δύναμη στην οικογένειά του. Ξαναμπήκε στο χειρουργείο από ό,τι μαθαίνω. Ελπίζω η περιπέτειά του να έχει αίσιο τέλος. Είναι βαριά πραγματικά ο άνθρωπος.

Και θέλω να πω ότι υπάρχουν αυτοί οι συνάνθρωποί μας που τα επαγγέλματα τους είναι διαφορετικά από τα δικά μας. Γιατί όπως εμείς όλοι το πρωί πηγαίνουν στη δουλειά τους, αλλά η φύση και η υφή του επαγγέλματος αυτού, όπως είναι οι Έλληνες αστυνομικοί, οι πυροσβέστες και οι Ένοπλες Δυνάμεις ενδεχομένως να μη γυρίσουν το βράδυ. Απαιτεί, λοιπόν, ιδιαίτερη ψυχοσύνθεση, προσωπικότητα και χαρακτήρα γι’ αυτά τα παιδιά, γι’ αυτούς τους νέους ανθρώπους κατά κύριο λόγο για να ασκούν αυτό το λειτούργημα. Ενώνω, λοιπόν, τη φωνή μου με όλων των υπολοίπων.

(Χειροκροτήματα από την πτέρυγα της Νέας Δημοκρατίας)

Υπάρχει μια βασική αρχή στη διαχείριση των κρίσεων, γιατί περί κρίσεων μιλάμε, αυτό είναι το Υπουργείο Πολιτικής Προστασίας, ένα Υπουργείο διαχείρισης μόνιμων κρίσεων που γεννά, δυστυχώς, αυτή την εποχή κατά κύριο λόγο ο πλανήτης. Δεν είμαστε στη φάση της κλιματικής αλλαγής, είμαστε στη φάση της κλιματικής κρίσης. Υπάρχουν επιστήμονες, δε, που δομημένα και με στοιχεία μιλούν για κλιματική κατάρρευση.

Η ακριβής πρόγνωση των πιθανών κινδύνων και η πρόληψη με μέτρα και ενέργειες πριν την εκδήλωση μιας κρίσης, καθορίζει σε πολύ μεγάλο βαθμό το αποτέλεσμα του επιχειρησιακού βραχίονα κατά τη διαχείριση της κρίσης. Κοινώς όσο πιο πολύ επενδύουμε στην πρόγνωση και στην πρόληψη, τόσο πιο πολλές πιθανότητες έχουμε να λειάνουμε, να μειώσουμε τις επιπτώσεις των φαινομένων και άρα να μπορέσουμε να τις διαχειριστούμε με τον καλύτερο δυνατό τρόπο. «Ασφάλεια εστί το προνοείν και προλαμβάνειν» έλεγαν και είναι αλήθεια.

Στις επιτροπές της Βουλής και εδώ στην Ολομέλεια και στην ακρόαση των φορέων και στις δεκατέσσερις μέρες που ήταν σε διαβούλευση το νομοσχέδιο, κύριε Υπουργέ, κύριοι συνάδελφοι, όλοι είχαν την ευκαιρία να τοποθετηθούν. Σας διαβεβαιώ ότι είδα πολύ κόσμο και συζήτησα με πολύ κόσμο, υπηρεσιακούς, επιστήμονες, τον πρόεδρο του Αστεροσκοπείου, τον νομικό σύμβουλο, εκπροσώπους, συνδικαλιστές, την ΚΕΔΕ, πυροσβέστες Κοινοβουλευτικλής Ομάδαςκ., αλλά και άκουσα εσάς πάρα πολύ προσεκτικά. Ξέρετε εγώ γενικώς αποφεύγω τους προσωπικούς χαρακτηρισμούς, δεν το έκανα ούτε σε πολύ δύσκολες εποχές στο Υπουργείο Υγείας, φέρνοντας ένα πάρα πολύ σοβαρό νομοσχέδιο, προ της πανδημίας αυτό, το νομοσχέδιο για τη δημόσια υγεία που άλλαξε ουσιαστικά την υφή και τη λειτουργία του ΚΕΕΛΠΝΟ σε ΕΟΔΥ, τον Εθνικό Οργανισμό Δημόσιας Υγείας και αυτός ήταν ένας βραχίονας επέμβασης στο έκτακτο που έδωσε τεράστιες δυνατότητες, να έχουμε κινητές μονάδες, να τις τεστάρουμε σε όλη την Ελλάδα, να ενημερώνουμε όλο τον κόσμο, να έρθουμε να επέμβουμε και να μπορούμε να δίνουμε λύσεις σε περιστατικά, να πολλαπλασιάσουμε το testing Κοινοβουλευτικλής Ομάδαςκ.. Αξιολογώ αυτό το νομοσχέδιο ως πάρα πολύ σοβαρό, πολύ κρίσιμο, καίριο και μη κομματικό, πολιτικό ναι, μη κομματικό. Πολιτικό, γιατί όλοι εδώ έχουμε ορκιστεί να εκπροσωπούμε τους πολίτες, να προσπαθούμε να υποστηρίξουμε τα συμφέροντά τους και το ανώτερο όλων είναι η προστασία της ανθρώπινης ζωής.

Άρα, επαναλαμβάνω αυτό που είπα στις επιτροπές, υπάρχουν συνάδελφοι -επαναλαμβάνω τους σέβομαι όλους-, ένας από αυτούς ήταν ο εισηγητής της Νίκης, ο οποίος μίλησε απρεπώς για εμένα σε προσωπικό επίπεδο στις επιτροπές και τώρα στην Ολομέλεια. Εντάξει, τόσο καταλαβαίνει ο άνθρωπος. Όλοι οι υπόλοιποι με ευγένεια, με σύνεση κ.λπ., είπαν τα επιχειρήματά τους. Παρ’ όλα αυτά θα ήθελα να πω ότι είναι κομβικό να δούμε τι ψηφίζουμε και τι δεν ψηφίζουμε.

Τι είπαμε εμείς; Ότι η αντιμετώπιση έχει πολλαπλές κρίσεις και θέματα -μια που εντείνονται τα καιρικά φαινόμενα, εντείνονται οι πλημμύρες, οι μεγάλες πυρκαγιές, αυξάνει η θερμοκρασία στη Μεσόγειο κατά δυόμισι μονάδες, δημιουργείται πρόβλημα το οποίο έρχεται σε πολύ σύντομο χρονικό διάστημα να λειτουργήσει- και τι μπορούμε να κάνουμε προς αυτή την κατεύθυνση. Να έρθουμε να επενδύσουμε στην πρόληψη και στην πρόγνωση και με αυτόν τον τρόπο να δώσουμε τη δυνατότητα να μειωθούν οι επιπτώσεις.

Άρα το 2020 δεν ψηφίσατε την υποχρεωτικότητα στις εκκενώσεις του «112». Εδώ ερχόμαστε να αναβαθμίσουμε το «112». Ίσως θα πρέπει να το ξανασκεφτείτε. Γιατί; Γιατί είναι ένα εργαλείο το οποίο πρέπει να παραδεχτούμε όλοι μαζί ότι βοήθησε στο να σωθούν ανθρώπινες ζωές. Χρησιμοποιήθηκε επαρκώς από το ίδιο το ΕΣΚΕΔΙΚ, ένα κέντρο επιχειρήσεων στο οποίο υπάρχουν όχι μόνο η Πολιτική Προστασία και οι πυροσβέστες, αλλά επιστήμονες, ο ΔΕΔΗΕ, ο ΑΔΜΗΕ, οι Ένοπλες Δυνάμεις, τα σώματα ασφαλείας Κοινοβουλευτικλής Ομάδαςκ.. Περιλαμβάνει προληπτικά μέτρα για την απαγόρευση κυκλοφορίας -αν το θεωρείτε αυταρχικό, σας λέω ότι το να προστατέψουμε τους ανθρώπους είναι υπέρτατο-, μερική αναστολή υποχρέωσης σε εργασία, δηλαδή να απαγορεύσουμε την κυκλοφορία, αλλά να μην μπορεί να ενημερώσουμε τον κόσμο ότι δεν πρέπει να πάει στην εργασία του και άρα να μην έχουν και καμμία κύρωση οι εργαζόμενοι από τους εργοδότες, την αναστολή λειτουργίας των σχολείων που υπάρχει τα τελευταία χρόνια και το βλέπουμε αυτό δια των τηλεοράσεων, ραδιοφώνων Κοινοβουλευτικλής Ομάδαςκ., ανακοινώσεις επί ανακοινώσεων, να ξέρουν οι γονείς, η μαμά και ο μπαμπάς, τι θα κάνουν με τα παιδιά τους. Είναι απόλυτα λογικό.

Κάποιος κριτίκαρε και την αναστολή υπαίθριων εκδηλώσεων και συναυλιών. Είχαμε περιστατικά το προηγούμενο χρονικό διάστημα που υπήρχε συναυλία στην Αττική, σε μεγάλο στάδιο, ψάχναμε να βρούμε τρόπο πώς νομικά ή νομοθετικά θα μπορέσουμε να ενημερώσουμε ότι δεν μπορεί να γίνει, χωρίς να υπάρχουν κυρώσεις. Ήταν εξήντα, εβδομήντα χιλιάδες άνθρωποι σε αυτή τη συναυλία και υπήρχε μια πρόγνωση για ακραία καιρικά φαινόμενα στην Αττική τέτοια που ενδεχομένως θα δημιουργούσαν πρόβλημα.

Είναι ένα εργαλείο, λοιπόν, που δίνει τη δυνατότητα να χρησιμοποιηθεί από έναν Γενικό Γραμματέα Πολιτικής Προστασίας, όπως μέχρι τώρα όριζε ο νόμος, ο οποίος διορίζεται από την ελληνική Κυβέρνηση. Έρχομαι -ακούγοντας σας και την κριτική σας και τον τρόπο με τον οποίον σκέφτεστε όλο αυτόν τον καιρό- να νομοθετήσω να υπάρχει επιτροπή εκτίμησης κινδύνου για ακραία καιρικά φαινόμενα. Αυτά τα οποία λέτε, να γίνουν μελέτες πρώτα, από πριν κ.λπ., δεν υπάρχουν στο έκτακτο. Στο έκτακτο, όταν υπάρχει πρόγνωση από τη Μετεωρολογική Υπηρεσία, το Αστεροσκοπείο Κοινοβουλευτικλής Ομάδαςκ., από τους μετεωρολόγους οι οποίοι είναι συνδεδεμένοι με την Πολιτική Προστασία, πρέπει να υπάρχει μια εισήγηση άμεσα, γρήγορα για να παρθούν αποφάσεις κρίσιμες, όπως αποδείχθηκε και σε άλλες κρίσεις.

**ΠΡΟΕΔΡΕΥΩΝ (Βασίλειος Βιλιάρδος):** Μου επιτρέπετε μια διακοπή, κύριε Υπουργέ; Ζητώ συγγνώμη.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Μάλιστα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το Γυμνάσιο Αταλάντης Φθιώτιδας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ, κύριε Υπουργέ, συνεχίστε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Άρα, λοιπόν, το να υπάρχει η δυνατότητα μια επιτροπή -στο μεγαλύτερο κομμάτι της επιστημονική- να μπορεί τεκμηριωμένα να κάνει μια εισήγηση, είναι κέρδος, είναι πλούτος, είναι επιστημονικά δεδομένα και γνώση χρόνων σε σύντομο χρονικό διάστημα για να αποφασίσει το ΕΣΚΕΔΙΚ και οι υπηρεσιακοί παράγοντες της Πολιτικής Προστασίας και της Πυροσβεστικής τι θα κάνει.

Με τη λογική, λοιπόν, αυτή, βεβαίως όπως ο ΟΑΣΠ υφίσταται ως οργανισμός κάτω από την Πολιτική Προστασία και η Εθνική Μετεωρολογική Υπηρεσία και το Αστεροσκοπείο. Άκουσα: «Θα υποβαθμίσετε την Εθνική Μετεωρολογική Υπηρεσία». Η Πολιτική Προστασία έχει δώσει 100 εκατομμύρια ευρώ σε προγράμματα στην ΕΜΥ τα τελευταία χρόνια. Όχι θα την υποβαθμίσουμε, θα την αναβαθμίσουμε εννοείτε. Στο πρόγραμμα «ΑΙΓΙΣ», στο οποίο η Κυβέρνησή μας και ο Πρωθυπουργός, ο Κυριάκος Μητσοτάκης, για πρώτη φορά, αναβαθμίζοντας μια γενική γραμματεία και κάνοντάς την Υπουργείο και, ναι, φυσικά, το προεδρικό διάταγμα είναι ακόμα στην εισηγήτρια στο Σ.τ.Ε., γιατί μπαίνει μέσα και η αρωγή που πρέπει να υπάρχει -οι αποζημιώσεις- και είναι σωστό- δημιουργήθηκε επιτέλους ένα Υπουργείο που η ανάγκη των κρίσεων το έχει γεννήσει και που ένας πολιτικός το οραματίστηκε νωρίτερα. Δεν πιστεύετε ότι πρέπει να υπάρχει η δυνατότητα, οι φορείς κατ’ εξοχήν αρμόδιοι να λειτουργούν και να υφίστανται κάτω από αυτό; Γιατί, τους πειράζει κανένας;

Η υπηρεσία ήταν η ΕΜΥ στο Υπουργείο Αμύνης, υπηρεσία θα παραμείνει στο Υπουργείο Πολιτικής Προστασίας. Ό,τι ζήτησαν στη διαβούλευση συμπεριλήφθηκε. Νομικό Πρόσωπο Δημοσίου Δικαίου το Αστεροσκοπείο στο Παιδείας, Νομικό Πρόσωπο στο Ανάπτυξης, Νομικό Πρόσωπο στο Πολιτικής Προστασίας.

Ήρθε ο ίδιος ο κύριος Πρόεδρος, μίλησα μαζί του, ακούσαμε τα επιχειρήματά του, φέραμε τη νομική του υπηρεσία, υιοθετήσαμε τα πιο σημαντικά από αυτά τα οποία ζήτησε. Τι ζήτησε κατά κύριο λόγο; Για το επιστημονικό έργο τα προγράμματα Κοινοβουλευτικλής Ομάδαςκ. να επικρέμεται κάτω από τη Γενική Γραμματεία, τη ΓΓΕΚ. Είπαμε ναι και με νομοτεχνική το φέραμε.

Επίσης, άκουσα ότι θα τους πάρουμε τα χρήματα από τα προγράμματα κ.λπ.. Δηλαδή, το Υπουργείο Ανάπτυξης από το οποίο δόθηκε RRF και από την Κυβέρνηση στο Ανάπτυξης και από το Ανάπτυξης στο Αστεροσκοπείο δεν είναι κομμάτι της Κυβέρνησης ή η Πολιτική Προστασία δεν έχει τη δυνατότητα, αν θέλει, να χρηματοδοτήσει και άλλα προγράμματα του Αστεροσκοπείου;

Άρα είναι επίπλαστο επιχείρημα. Οι επιστήμονες και η επιστήμη πρέπει να είναι στην υπηρεσία της επιστήμης και των επιστημόνων ή των ανθρώπων; Εγώ λέω, μια που είναι το μείζον θέμα στον πλανήτη και θα είναι, δυστυχώς, για πολλά χρόνια η κλιματική κρίση, πρώτα απ’ όλα προτεραιότητα έχει η αξία της ανθρώπινης ζωής και η προστασία των πολιτών. Ό,τι επιστήμονες έχουμε λοιπόν, ό,τι κεφάλαιο υπάρχει, ό,τι δυνατότητες υπάρχουν να ενσωματωθούν εκεί, όπως υδρολόγοι, ειδικοί γεωλόγοι, οτιδήποτε μπορεί να υπάρξει για να ενδυναμώσει αυτή την προσπάθεια.

Και ακόμα και μεταβατικά δεν θα υπήρχε περίπτωση να δημιουργηθεί πρόβλημα στα προγράμματα τα οποία παίρνουν ή στο προσωπικό το οποίο έχουν.

Και, ναι, αν θέλετε να δείτε το πιο προβεβλημένο κομμάτι του είναι αυτό που αφορά τη μετεωρολογία. Έχει πάρα πολύ μεγάλο ενδιαφέρον ότι οι περιφέρειες και οι δήμοι συνάπτουν σχέσεις εργασίας και πληρώνουν αδρά για τις υπηρεσίες του Αστεροσκοπείου -και καλώς κάνουν- και στο εξωτερικό, επίσης, αναγνωρίζουν το έργο του και εγώ, επίσης, το αναγνωρίζω και θα ήθελα να συμβάλουν στην προσπάθειά μας.

Αν θα είναι μνημόνιο ή αν θα επικρέμεται από κάτω έχει καμμιά σημασία στην ουσία της υφής του νομοσχεδίου; Καταλαβαίνουμε όλοι μας νομίζω ότι δεν έχει. Αυτό το οποίο έχει είναι να προσπαθήσουμε να σώσουμε ανθρώπινες ζωές.

**ΙΩΑΝΝΗΣ ΔΕΛΗΣ:** Γιατί το κάνεις;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Πάμε παρακάτω στους καθαρισμούς οικοπέδων στην υπηρεσία των πολλών.

Από διαφορετική αφετηρία, με διαφορετική ιδεολογία, σεβαστή, κύριε συνάδελφε, που μου είπατε «γιατί το κάνεις», σεβαστοί, κύριοι συνάδελφοι, αλλά νομίζω ότι αυτό το υπηρετούμε όλοι. Εγώ τουλάχιστον δέχομαι ως θέση αρχής ότι αυτό ισχύει για όλους μας εδώ πέρα μέσα.

Αν, λοιπόν, οι πολλοί συμπολίτες μας στις περιοχές τις οποίες είναι ημιαστικές ή ημιδασικές -υπάρχουν πολλές τέτοιες και στην Αττική και στην Ελλάδα- οι πιο πολλοί προσπαθούν και καθαρίζουν τα οικόπεδα τους που έχουν και το σπίτι τους μέσα, έχουν τα παιδιά τους, το σκυλάκι τους, τη γιαγιά τους, τον παππού τους, γιατί να αγωνιούν κάθε βράδυ για τον ένα ή δύο που δεν το καθαρίζουν και, ενδεχομένως, αυτό δημιουργεί ένα τεράστιο ρίσκο για όλες αυτές τις περιοχές;

Τέτοιες σαν το Μάτι περιοχές, κυρίες και κύριοι συνάδελφοι, υπάρχουν άλλες πενήντα στην Αττική, που με διάταξη μέσα, με απόφαση του Γενικού Διευθυντή Δασών, του Γενικού Γραμματέα Πολιτικής Προστασίας και του Αρχηγού της Πυροσβεστικής θα μπαίνουν να κάνουν αντιπυρική ζώνες, ενώ δεν επιτρεπόταν μέχρι τώρα προληπτικά.

Γιατί, λοιπόν, το ελληνικό κράτος να μην ελέγξει τους δύο που θεωρούν ότι μπορούν να διαβιούν εις βάρος όλων των άλλων και να ρισκάρουν τις ζωές τους και όλων των άλλων ανθρώπων; Δεν θα το ελέγξουν οι δήμοι. Ψηφιακά θα γίνεται. Ζητάτε τις νέες τεχνολογίες να μπουν στη ζωή μας.

Θα είναι ένα ψηφιακό μητρώο, εν είδει κλικ, κύριοι συνάδελφοι, θα είναι η υπογραφή και θα υπάρχει δυνατότητα ελέγχου, βεβαίως, και από την Ελληνική Αστυνομία και από τη Δημοτική Αστυνομία και από τους υπαλλήλους της Πολιτικής Προστασίας και της Πυροσβεστικής, που στο σύνολό τους όλοι αυτοί θα μπορούν στο διάστημα των μηνών προ της περιόδου της πυροπροστασίας να ελέγχουν ποιοι έχουν καθαρίσει ή όχι τα οικόπεδά τους.

Κάποιοι είπατε σωστά και επισημάνατε ότι πάντα υπάρχει περιθώριο για άλλη βελτίωση. Μπορεί να μην ανήκουν σε κάποιον ή να ανήκουν σε δύο ή κάποιος έχει αποβιώσει. Πολύ σωστά. Σε συνδυασμό του Κτηματολογίου με το Ε9 μπορούμε να βρούμε κάποιους από αυτούς και κάποιους, ενδεχομένως, μπορεί να μην μπορέσουμε να τους βρούμε. Για φανταστείτε, όμως. Αυτή τη στιγμή είμαστε στο μηδέν. Η δυνατότητα να πάμε στο 95% ή στο 97% δεν είναι πρόοδος;

Ακούω συστηματικά και λέτε ο ένας πίσω από τον άλλον, έχοντας διαβάσει κάποια σχόλια πάνω στη διαβούλευση, ότι είναι πρόχειρο το νομοσχέδιο. Είναι πρόχειρο το νομοσχέδιο; Τα ίδια λέγατε και στην πανδημία για το νομοσχέδιο για τη δημόσια υγεία και μετά κινήθηκε πάνω σε αυτό και στην πολιτική μας στην υγεία μια ολόκληρη χώρα για να καταφέρει στον πρώτο κύκλο της πανδημίας, που δεν ήξερε κανένας τι του έρχεται και τι πλησιάζει και τι είναι αυτός ο ιός κ.λπ., να σταθούμε όρθιοι ως χώρα πολύ καλύτερα από όλες τις άλλες ευρωπαϊκές χώρες αποδεδειγμένα και μετρήσιμα.

Για να δούμε, λοιπόν, το άνοιγμα αντιπυρικών ζωνών. Μου είπατε για τον ΔΕΔΔΗΕ και τον ΑΔΜΗΕ. Δηλαδή, να μην υπάρχει η υποχρέωση με βάση το μνημόνιο, το οποίο θα υπογράψουμε και με τους δύο μετά την ψήφιση αυτού του νόμου, να μπαίνουν και να κάνουν αντιπυρικές ζώνες, να καθαρίζουν τα υψηλής τάσης καλώδια, να συντηρούν τους μετασχηματιστές και να μπαίνουν και τα πυροσβεστικά, αν και εφόσον χρειάζεται και να μπορούμε να σώσουμε χιλιάδες ή εκατοντάδες χιλιάδες τετραγωνικά μέτρα δάσους;

Ήταν τοτέμ αυτό, αν θέλετε, ταμπού απόλυτο για πολλά-πολλά χρόνια. Για να καταλάβουμε το δάσος θα πρέπει να μπούμε μέσα, να είναι οι επιστήμονες, οι δασάρχες, οι ειδικοί δασολόγοι σε συνεργασία με το Πυροσβεστικό Σώμα, να καταλάβουμε πώς μπορούμε να το προστατεύσουμε με έναν διαφορετικό τρόπο και να το εκμεταλλευθούμε, να έχει λιγότερη καύσιμη ύλη, να γίνουν προσπάθειες σε αυτή την κατεύθυνση. Και εκατό μέτρα γύρω από το στρατόπεδο διάμετρος, μετά τα περιστατικά του καλοκαιριού, όλα αυτά δεν θα συμβάλουν πιστεύετε προληπτικά;

Προφανώς και θα συμβάλουν προληπτικά, γιατί μόνο πρόληψη κάνει αυτό το νομοσχέδιο. Λέτε για καταστολή. Μα, είναι μόνο πρόληψη. Επαναλαμβάνω μόνο πρόληψη είναι.

Όσον αφορά την κατανομή των διαδικασιών, κάποιοι λένε «ξέρετε κάτι είναι πολυκερματισμένο και πολυδιασπασμένο να καταργήσουμε την τοπική αυτοδιοίκηση».

Να μην υπάρχει δυνατότητα on the spot, σε ορεινούς δήμους, όπως είπατε, κύριε συνάδελφε, να μπορεί να υπάρχει εκπρόσωπος της Αστυνομίας, της Πυροσβεστικής, του Δασαρχείου, ο Δήμαρχος και ο Διευθυντής της Τεχνικής Υπηρεσίας, αν δεν μπορεί να υπάρξει πλήρως στελεχωμένο Τμήμα Πολιτικής Προστασίας ή διεύθυνση και να μπορούν να αξιολογούν τον κίνδυνο και να ενημερώνουν; Την αποκέντρωση των αρμοδιοτήτων εξουσιών και τη δυνατότητα να είμαστε κοντά στον πολίτη της Τοπικής Αυτοδιοίκησης θέλετε να την καταργήσουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα χρειαστώ μερικά λεπτά ακόμα.

Και επιστημονικά, όταν ερωτήθηκαν όλοι οι ειδικοί και οι φορείς σε όλες τις χώρες τις προηγμένες, μας είπαν ότι ακριβώς το αντίθετο πρέπει να γίνει. Απλά απλοποιείται η δομή, με την έννοια ότι η υφή των ανθρώπων, οι οποίοι αποτελούν ΤΕΣΟΠ και τα ΠΕΣΟΠ, είναι τέτοια που να είναι συμβατή με την πραγματικότητα την καθημερινή. Να έχουν και τη δυνατότητα και την υποχρέωση οι άνθρωποι να ξέρουν στην περιοχή τους τι συμβαίνει και να ενημερώνουν κεντρικά και να είναι πια απόφαση μετά ότι πρέπει να συνδράμουμε από τις διπλανές περιφέρειες για να τους βοηθήσουμε ή στο σύνολο του κράτους.

Όσον αφορά τη δυνατότητα να επιτάξουμε από τους ιδιώτες τα μηχανήματά τους και από τις μεγάλες κατασκευαστικές, ούτε με αυτό συμφωνείτε; Δηλαδή, οι μεγάλες κατασκευαστικές εκπονούν έργα και έχουν κερδίσει έργα σε όλη την Ελλάδα. Πάρα πολύ ωραία. Όταν υπάρχει κίνδυνος, να υπάρχει δυνατότητα από το κεντρικό κράτος με επίταξη να παίρνουμε τα μηχανήματά τους, τους εκσκαφείς τους;

**ΠΑΥΛΟΣ ΠΟΛΑΚΗΣ:** Υπάρχει νομοθετημένο αυτό.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν διέκοψα κανέναν, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, στην ομιλία σας. Δεν κάνουμε διάλογο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Να μπορούμε να πάρουμε τα μηχανήματά τους ή να βρούμε άτομα να συμβάλουν σε αυτούς;

Τη δυνατότητα στους παραχωρησιούχους, ώστε να μπορούμε στους παραχωρησιούχους, οι οποίοι ελέγχουν πότε ανοίγουν ή κλείνουν τις οδούς, οι οποίες τους έχουν παραχωρηθεί μετά από διαγωνισμούς, μαζί με την Τροχαία, να μπορούμε να εκτιμήσουμε ένα περιστατικό, παραδείγματος χάριν, με ένα φορτηγό με υγραέριο το οποίο έχει διαρροή ή σε μια βαριά χιονόπτωση πότε και σε ποια στιγμή πρέπει να κλείσει τι; Να μην έχει λόγο η Πολιτική Προστασία;

Ζητάτε η Πολιτική Προστασία να αναβαθμιστεί, να μπορεί να ελέγξει και να συντονίσει παραπάνω όλους αυτούς τους φορείς και όταν έρχονται εδώ πέρα τα εργαλεία, θεωρείτε ότι είναι αποσπασματικό, πρόχειρο και ότι δεν θα οδηγήσει σε μετρήσιμα αποτελέσματα.

Λέτε ότι δεν έχει υποστηριχθεί το Πυροσβεστικό Σώμα, η Πολιτική Προστασία και αντίθετα, ενώ φέρνουμε και άλλες υποχρεώσεις και δίνουμε και άλλες δομές, δεν παίρνουμε κόσμο κ.λπ.. Έφερα τη διάταξη για να έχουν τρεισήμισι μήνες να εκπαιδευτούν για εξακόσιους πενήντα δασοπυροσβέστες ΕΜΟΔΕ, δημιουργώντας άλλες δέκα μονάδες δασικών επιχειρήσεων σε όλη την Ελλάδα. Υπήρχαν στην Ελευσίνα της Αττικής, στη Θεσσαλονίκη, στο Ηράκλειο της Κρήτης, στη Λαμία, στα Γιάννενα και στην Πάτρα και δημιουργούμε στην Αλεξανδρούπολη, στην Κοζάνη, στην Τρίπολη, στον Βόλο, στη Ρόδο, στη Μυτιλήνη, στη Χίο, στη Σάμο, στην Κέρκυρα και στην Κεφαλονιά.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΔΕΛΗΣ:** Τι ενθουσιασμός!

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Και πενήντα ειδικές θέσεις οδηγών ή ειδικών τεχνικών σε ό,τι έχει να κάνει με το κομμάτι…

Δεν κατάλαβα γιατί, κύριοι συνάδελφοι, ειρωνεύεστε τους συναδέλφους σας. Γιατί τους ειρωνεύεστε; Επειδή θα έχουμε ακόμα δέκα σταθμούς δασοπυροσβεστών μέσα στην Ελλάδα;

Πιστεύετε, αλήθεια, ότι η δυνατότητα…

(Θόρυβος στην Αίθουσα)

Δεν καταλαβαίνω γιατί ειρωνεύεστε τους συναδέλφους σας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, στο Προεδρείο απευθύνεστε. Σας παρακαλώ. Δεν κάνουμε διάλογο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** …για το ότι έχουμε τη δυνατότητα να έχουμε δέκα σταθμούς;

Να πάτε να το πείτε, κύριε συνάδελφε, στους πολίτες της Αλεξανδρούπολης, της Κοζάνης, της Τρίπολης, του Βόλου, της Ρόδου, της Μυτιλήνης, της Χίου, της Σάμου, της Κέρκυρας και της Κεφαλονιάς που θα έχουν τη δυνατότητα να έχουν μονάδες ΕΜΟΔΕ δίπλα στα δάση τους και άρα η παρέμβαση είτε εναερίως είτε οδικώς να είναι πολύ πιο γρήγορη.

Γιατί εσείς όλοι λέτε για την πυρκαγιά πώς αντιμετωπίζεται και αν μπορούμε να προλάβουμε πιο γρήγορα να φτάσουμε εκεί και ότι είναι κάτι αμελητέο. Θεωρώ ότι είναι κάτι πάρα πολύ σοβαρό και όχι αμελητέο. Γι’ αυτό και σχολίασα αυτό το οποίο είπατε.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Παρουσιάζετε ως επίτευγμα κάτι που είναι υποχρέωσή σας όμως.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριοι συνάδελφοι, δεν θέλω να μακρηγορήσω. Θέλω όμως να μπορέσουμε να συνεννοηθούμε για το μίνιμουμ, γιατί και το Σύνταγμά μας προβλέπει για βασικά πράγματα, τα οποία δεν είναι -αν θέλετε- πολιτικής ή κομματικής υφής, να υπάρχει δυνατότητα σύγκλισης και σε όλα γενικώς.

Θα συνεχίσουμε να έχουμε ακραία καιρικά φαινόμενα. Θα ενταθούν και άλλο. Είπε ο συνάδελφος, ο κ. Κεδίκογλου, ότι ήταν τα τελευταία δυο-τρία χρόνια. Δεν ήταν τα τελευταία δυο-τρία χρόνια. Ξεχάσατε το Μάτι, ξεχάσατε και το 2007, ξεχάσατε και άλλες χρονιές που ήταν ανυπέρβλητες οι κλιματολογικές συνθήκες και πιο παλιά. Μόνο που δυστυχώς επιβαρύνεται το κλίμα στον πλανήτη και αυτό γεννά πιο ακραία φαινόμενα.

Η οργάνωση που υπάρχει σε ένα Υπουργείο το οποίο δεν υπήρχε -ήταν μια Γενική Γραμματεία και μάλιστα απαξιωμένη-, η αναβάθμιση και η προσπάθεια να έρθει το σύνολο των επιστημών που μπορούν να βοηθήσουν και επιχειρησιακά να εισηγούνται. Λέω επιχειρησιακά γιατί ούτε ο κύριος Υπουργός με τον κύριο Υφυπουργό ούτε οι προηγούμενοι σβήνουν ή όχι τις πυρκαγιές, αλλά το Πυροσβεστικό Σώμα, το Αρχηγείο, το επιτελείο και σε ό,τι έκτακτο υπάρχει επίσης.

Πρέπει να μπορέσουμε να δώσουμε σε αυτούς τους ανθρώπους όλα τα εργαλεία και θεωρώ ότι ένα πρόγραμμα όπως το «ΑΙΓΙΣ» για το οποίο μέχρι 31-12-2023 δημοπρατούνται έργα ύψους 847 εκατομμυρίων ευρώ για βαρέος και μεσαίου τύπου ελικόπτερα, για τα Καναντέρ, για drones, για σένσορες, για κάμερες, για ανιχνευτές, για νέες υδροφόρες και αυτοκίνητα της Πυροσβεστικής, κάποια θα ευοδωθούν, πιο λίγο σε αυτή την αντιπυρική περίοδο, τα πιο πολλά, η συντριπτική πλειοψηφία, στην επόμενη. Είναι ένα έργο το οποίο θα αφήσει προίκα για το Πυροσβεστικό Σώμα και για τις επόμενες γενιές σε κάτι το οποίο δεν έχει ξαναγίνει ποτέ. Είναι καίριο και πάρα πολύ σημαντικό. Δείχνει την ιεράρχηση του Πρωθυπουργού και της Κυβέρνησης σε αυτό που λέγεται «πολιτική προστασία».

Πεντακόσιες προσλήψεις ΕΜΟΔΕ έγιναν πέρσι, άλλες εξακόσιες πενήντα συν πενήντα φέτος. Διπλάσιοι αξιωματικοί -από δεκαεπτά, θα είναι τριάντα τέσσερις-, διπλάσιοι οι εισαγόμενοι στις σχολές -διακόσιοι σαράντα στο σύνολο φέτος- που θα βγουν σε τέσσερα χρόνια.

Αυξάνεται η δυνατότητα να ενισχύσουμε τους εθελοντές μας. Είχαμε τέσσερις χιλιάδες. Είμαι στην ευχάριστη θέση να ανακοινώσω ότι πλέον είναι πεντέμισι χιλιάδες. Θα κάνουμε καμπάνια σε όλη την Ελλάδα για να εμπλέξουμε όσους περισσότερους γίνεται.

Για του λόγου το αληθές θέλω να είμαι ειλικρινής και να ευχαριστήσω την παράταξή σας, κύριε συνάδελφε, γιατί συνεισέφερε με εθελοντές στις πυρκαγιές του καλοκαιριού. Θα το κάνουμε παντού και για όλους. Όποιος θέλει θα έχει τη δυνατότητα να συμμετέχει, να ενημερώσει, να βοηθήσει. Γιατί; Διότι είναι το πιο πατριωτικό θέμα το οποίο υπάρχει, να μπορούμε να προστατεύσουμε τις ανθρώπινες ζωές, τα δάση μας, τις περιουσίες των ανθρώπων, το φυσικό κάλλος και λοιπά.

Είναι πάρα πολύ σημαντικό νομοσχέδιο. Πιστεύω, κύριοι συνάδελφοι εισηγητές, με όλο τον σεβασμό, ότι σε πολιτικό επίπεδο κάνετε λάθος που δεν το ψηφίζετε. Ελπίζω να βρείτε το θάρρος να ψηφίσετε αρκετές από τις διατάξεις του νομοσχεδίου.

Το νομοσχέδιο αυτό προσπαθήσαμε να εμπεριέχει την αγωνία και τα αιτήματα των πυροσβεστών πολλές δεκαετίες, των δασαρχών που θέλουν και αυτοί να συνεργαστούν και των δασολόγων και της Δασικής Υπηρεσίας με το Πυροσβεστικό Σώμα και να τους δώσουμε τη δυνατότητα να συναποφασίζουν. Και εμείς επίσης από το Πυροσβεστικό Σώμα να έχουμε τους εκπροσώπους μας και να συναποφασίζουμε μαζί τους, πού πρέπει να δημιουργηθούν αντιπυρικές ζώνες προληπτικά, πώς πρέπει να παρέμβουμε, ποια είναι η στρατηγική σε μια πιο μεγάλη πυρκαγιά.

Κυρίες και κύριοι συνάδελφοι, θα έχουμε κι άλλες κρίσεις στο μέλλον. Το Υπουργείο, στο οποίο έχω την τιμή να προΐσταμαι και με έχει διορίσει ο Πρωθυπουργός, έχει αυτή την υφή. Θα κάνουμε τη μέγιστη δυνατή προσπάθεια, έτσι ώστε να μειώνονται οι επιπτώσεις, πάντα με σεβασμό στην ανθρώπινη ζωή.

Θεωρώ όμως ότι αυτές είναι ευκαιρίες στο ελληνικό Κοινοβούλιο και βλέπω, μετά λύπης μου, ότι δεν παρουσιάζονται πολλές τα τελευταία χρόνια ή μήνες -αν θέλετε- για να ομονοούμε και να δείχνουμε στην κοινωνία και στον κόσμο ότι στα σημαντικά, στα βασικά, σε αυτά τα οποία η αντιπαράθεση μπορεί να είναι επίπλαστη μερικές φορές -δεν υπάρχει λόγος να υπάρχει όταν για τα πιο βασικά είναι αδήριτη ανάγκη-, μπορούμε να ψηφίζουμε όλοι και να συμφωνούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει τον λόγο επί προσωπικού ο κ. Βρεττός. Παρακαλώ πολύ, κύριε Βρεττέ, για δύο λεπτά.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, είπαμε ότι οι χρόνοι είναι συγκεκριμένοι γιατί θα αρχίσουμε πάλι…

**ΠΡΟΕΔΡΕΥΩΝ (Βασίλειος Βιλιάρδος):** Έχει ζητήσει τον λόγο επί προσωπικού και το δικαιούται. Μας το εξήγησε, κύριε Πλεύρη. Παρακαλώ πολύ μην επεμβαίνετε στη δική μου κρίση.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κατά την αναφορά του ο Υπουργός αναφέρθηκε στον εκπρόσωπο της Νίκης ότι κατά την επιτροπή τοποθετήθηκα απρεπώς και μάλιστα συνέχισε να υποτιμά την προσωπικότητά μου λέγοντας ότι αυτά ξέρει, αυτά καταλαβαίνει, αυτά είναι.

Δεν θα με πείραζε -γιατί όταν ένας Υπουργός καταφεύγει σε ψευδείς αναφορές προσωπικής επινόησης, είναι τιμητικό για έναν καινούργιο Βουλευτή-, αλλά με κάλεσε στο τηλέφωνο ένα από τα τέσσερα παιδιά μου και με ρώτησε: μπαμπά, γιατί ο Υπουργός λέει ότι συμπεριφέρεσαι απρεπώς; Γιατί λέει ότι αυτός είσαι, τόσο σου κόβει, τόσο κάνεις;

Οφείλω, λοιπόν, να αποκαταστήσω γιατί «πριν αλέκτορα φωνήσαι τρις…», ο κύριος Υπουργός εκνευρίστηκε γιατί ένας συνάδελφος -με πολιτικά κριτήρια απέναντι σε έναν συνάδελφο- έκανε έναν σχολιασμό που τον ερμήνευσε ως -δεν ήμουν μπροστά- ειρωνεία.

Για φανταστείτε να μιλώ στην επιτροπή και να έχω απέναντί μου έναν μετακλητό, υπάλληλο, συνεργάτη ή δημόσιο υπάλληλο -δεν ξέρω ποια είναι η εργασιακή σχέση του Υπουργού- και στη δική μου τοποθέτηση να έχει το θάρρος -για να μην πω θράσος- να με εγκαλεί, να γελά και να μου κάνει σχολιασμό. Αν ο Υπουργός, που είναι τόσο ευαίσθητος σε ένα σχόλιο ενός συναδέλφου πολιτικού, εκνευρίζεται τόσο εύκολα, εγώ που ακριβώς σέβομαι τον εαυτό μου, την οικογένειά μου και τους διακόσιους χιλιάδες, δεν εκνευρίστηκα. Απλώς, επανέφερα τα πράγματα στη θέση τους, ότι οι συνεργάτες και οι υπάλληλοι -είτε είσαι Βουλευτής είτε είσαι Υπουργός, ανεξάρτητα αν είσαι ψηλός ή κοντός- θα πρέπει να σέβονται για το αξίωμα που μας έχουν εμπιστευτεί οι συμπολίτες μας.

Και θα ήθελα να κλείσω λέγοντας -γιατί αυτή η αλαζονική πρακτική δεν είναι δική μας επινόηση, είναι εντολή του Πρωθυπουργού προς τα κυβερνητικά στελέχη- προτού μιλούν, να βουτούν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο και θα ακολουθήσει ο Πρόεδρος της Κοινοβουλευτικής Ομάδας του ΣΥΡΙΖΑ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, μόνο για τριάντα δευτερόλεπτα.

Κατ’ αρχάς, εγώ εννοώ τους συνεργάτες, όχι τους υπαλλήλους και, δεύτερον, είπα το προφανές, ότι στο σύνολο τους εδώ οι συνάδελφοι που συνεργαστήκαμε στις επιτροπές, στους φορείς και λοιπά για ένα νομοσχέδιο καίριο και πολύ σημαντικό, απέφυγαν τους προσωπικούς χαρακτηρισμούς. Τους ευχαρίστησα γι’ αυτό.

Είπα μόνο ότι ο μοναδικός, ο οποίος και στην επιτροπή και στην Ολομέλεια δεν απέφυγε -βάλτε το βίντεο της Βουλής να δείτε- τους προσωπικούς χαρακτηρισμούς, ήταν ο κύριος συνάδελφος με εκφράσεις όπως «είστε Υπουργός, είστε γιατρός, δεν θέλει γιατρό το Υπουργείο, θέλει κάτι άλλο» και ούτω καθεξής.

Αν θεωρείτε, κύριε Πρόεδρε, ότι δι’ αυτού του τρόπου και όχι διά επιχειρημάτων θα λειτουργούμε στο ελληνικό Κοινοβούλιο και ότι δεν έχει δικαίωμα ένα κόμμα της Αντιπολίτευσης, της Μείζονος ή της Ελάσσονος, να επιχειρηματολογήσει κ.λπ., έναντι αυτού ίσως αν καταφεύγει -ας πούμε- σε μια προσωπική επίθεση ή σε μια υποτίμηση προσωπικότητας ενός συναδέλφου, αυτό προάγει τον κοινοβουλευτισμό, τη δημοκρατία και τον τρόπο με τον οποίο θα λειτουργούμε εδώ πέρα μέσα, εγώ δεν το πιστεύω αυτό.

Και, ναι, ξεχώρισα τους συναδέλφους μου οι οποίοι δεν το έκαναν, από τον κύριο συνάδελφο ο οποίος το έκανε και στην επιτροπή, το έκανε και στην Ολομέλεια.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Βρεττέ, αρκετά. Σας έδωσε την απάντηση, είπε αυτό που ήθελε να σας απαντήσει. Τελείωσε.

Παρακαλώ πολύ τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα μου επιτρέψετε να ξεκινήσω, πρώτα από όλα, καταθέτοντας και τη δική μας σκέψη στον νεαρό αστυνομικό, ο οποίος δίνει μάχη για να κρατηθεί στη ζωή μετά τη δολοφονική επίθεση που δέχτηκε χθες το βράδυ, κατά τη διάρκεια συμπλοκών -δυστυχώς- σε αγώνα βόλεϊ και το λέω αυτό γιατί επεκτείνεται αυτό το κλίμα της βίας.

Από την πρώτη στιγμή κλιμάκιο του ΣΥΡΙΖΑ βρέθηκε στο Γενικό Κρατικό της Νίκαιας, όπου νοσηλεύεται ο αστυνομικός, για να ενημερωθεί για την κατάσταση της υγείας του. Πρέπει να ομολογήσω ότι μας έχει συγκλονίσει και ευχόμαστε να βγει νικητής ένας νέος άνθρωπος, αλλά αυτό το συμβάν πρέπει να μας προβληματίσει και πολιτικά, γιατί αυτός ο κύκλος του αίματος και της βίας έχει πάρει ανεξέλεγκτες διαστάσεις, περνά σε ένα άθλημα, όπως το βόλεϊ, παρά τις δεσμεύσεις του κ. Μητσοτάκη για περισσότερη ασφάλεια. Αυτό πρέπει να το πούμε και να μας δώσετε και απαντήσεις.

Μετά την άγρια δολοφονία του Μιχάλη Κατσουρή τον περασμένο Αύγουστο -αλλά είναι πάρα πολλά γεγονότα και ξέρετε και η Θεσσαλονίκη έχει πληγωθεί ιδιαίτερα από τα ίδια τραγικά γεγονότα, από τον Άλκη- λίγους μήνες μετά αποδεικνύεται με τον πιο τραγικό τρόπο η παταγώδης αποτυχία της Κυβέρνησης στα θέματα της ασφάλειας και στο θέμα της βίας των γηπέδων.

Όμως, η επιλογή μας να παρέμβουμε σε αυτό το νομοσχέδιο δείχνει και την πολύ μεγάλη σημασία που δίνουμε στα ζητήματα της ανθεκτικότητας της κοινωνίας και της οικονομίας στην κλιματική κρίση, που εμείς επανειλημμένα έχουμε θέσει στην Ολομέλεια και έχουμε καλέσει τον Πρωθυπουργό σε ειδικές συζητήσεις.

Όμως, οφείλω να σας πω ότι λόγος για τον οποίο βρίσκομαι σήμερα εδώ, εκπροσωπώντας προφανώς και όλη τη Κοινοβουλευτική Ομάδα ως συλλογική απόφαση, είναι γιατί ανησυχούμε ιδιαίτερα για την επίθεση που η Κυβέρνηση και ο κ. Μητσοτάκης κάνει με αυτό το νομοσχέδιο στην επιστήμη αυτή καθαυτήν. Είναι μια απαράδεκτη παρέμβαση στο έργο του ιστορικού Εθνικού Αστεροσκοπείου, που θεμελιώθηκε πριν από πάρα πολλά χρόνια, το 1842 διάβαζα ότι ήταν η θεμελίωσή του. Και ξέρετε για ποιον λόγο; Γιατί τα νούμερα των επιστημόνων αποκάλυψαν την τραγική ανεπάρκεια και τις πολιτικές ευθύνες της Κυβέρνησης. Θεωρώ αδιανόητο να συζητάμε στο ελληνικό Κοινοβούλιο κάτι τέτοιο. Θίγει έναν από τους πυλώνες της κοινωνίας μας.

Όμως, οφείλω, μιας και είναι πολύ νωπές ακόμα οι στιγμές, να σχολιάσω καταθέτοντας και εδώ στην Ολομέλεια δύο σχόλια, τη χθεσινή επίσκεψη του κ. Ερντογάν. Γνωρίζετε -και δεν θα αλλάξουμε θέση- ότι εμείς στηρίζουμε σταθερά την προώθηση του ελληνοτουρκικού διαλόγου. Για ποιον λόγο; Γιατί στηρίζουμε το Διεθνές Δίκαιο και την ειρήνη. Αυτή είναι η εθνική γραμμή. Σε αντίθεση με τον κ. Μητσοτάκη δεν πρόκειται να εργαλειοποιήσουμε τα εθνικά θέματα επ’ ουδενί και σας το ξεκαθαρίζουμε ούτε να αφήσουμε χώρο μέσα στο κόμμα για να διαμορφώνονται αυτά τα απαράδεκτα παιχνίδια που κάνει ο κ. Μητσοτάκης με τον κ. Σαμαρά, αμφισβητώντας ακόμα και την εθνική διπλωματική θέση. Όμως, θέλουμε να ξεκαθαρίσουμε ότι πρέπει να δοθούν κάποιες διευκρινίσεις.

Πρώτο θέμα: Ποιο είναι το περιεχόμενο της δέσμευσής μας σχετικά με τη διακήρυξη φιλίας; Νομίζω ότι είναι αναγκαίο να καταστεί σαφές στην Τουρκία ότι δεν υπάρχει κανένα περιθώριο για αυθαίρετες ερμηνείες αυτής της δήλωσης φιλίας. Εμείς θέλουμε τη φιλία και την ειρήνη, αλλά στη βάση του Διεθνούς Δικαίου, με κόκκινες γραμμές την άμυνα, τη μη αποστρατικοποίηση δηλαδή και τα θέματα της κυριαρχίας. Αυτό νομίζω ότι είναι ξεκάθαρο.

Δεύτερον, πρέπει επίσης να διευκρινίσουμε ότι δεν αρκεί η διακήρυξη φιλίας, όταν πρέπει να συζητήσουμε για τις πρόσθετες εγγυήσεις που απαιτούνται, παραδείγματος χάριν για τα F-16. Γιατί υπάρχει ο κίνδυνος -σας είχαμε προειδοποιήσει- να χρησιμοποιηθεί από την τουρκική πλευρά σε αυτό το «πήγαινε-έλα» που κάνει, στο «ζέστη-κρύο» στη διπλωματική της πολιτική. Ξέρετε, καλό παιδί προς τους ξένους συμμάχους για να πάρει πρόσθετα, όσον αφορά τα θέματα ελληνικής φιλίας και συνεργασίας, αλλά και προκλήσεις και παραβιάσεις στη συνέχεια. Αυτό, λοιπόν, πρέπει να ξεκαθαριστεί.

Τελωνειακή ένωση με την Ευρωπαϊκή Ένωση: Με ποιο πλαίσιο θα συζητηθεί; Αυτά πρέπει να είναι ξεκαθαρισμένα από την ελληνική πλευρά στις Βρυξέλλες, στην Ουάσιγκτον, στο Βερολίνο.

Και επίσης, πρέπει να βάλουμε ένα θέμα για τα θέματα της Θράκης, για ένα εσωτερικό ζήτημα που αφορά τους Έλληνες πολίτες. Εμείς δεν δίνουμε δικαίωμα σε κανέναν να παρέμβει σε αυτή τη συζήτηση. Γιατί; Γιατί, δυστυχώς, ο κ. Μητσοτάκης το εργαλειοποίησε προεκλογικά. Είχαμε επισημάνει τον κίνδυνο τότε, δεν βλέπουμε την ίδια συνέπεια στη συνέχεια. Εμείς θέλουμε συνέπεια στα θέματα και της δημοκρατίας και είμαστε ξεκάθαροι σε αυτό. Δεν προσέφερε κάτι πάντως, περισσότερα ελλείμματα δημιούργησε.

Τώρα, όσον αφορά τα θέματα του νομοσχεδίου, μετά από μια ιδιαίτερα δύσκολη χρονιά με τραγικές δοκιμασίες, φυσικές καταστροφές και τραγικά πλήγματα, θα περίμενα, κύριε Κικίλια, μία πρωτοβουλία επιπέδου μεταρρύθμισης από τη μεριά τη δική σας και του Υπουργείου και της Κυβέρνησης, με αξιοποίηση της ευρωπαϊκής εμπειρίας και της επιστημονικής κοινότητας. Δυστυχώς, το πάθημα δεν σας έγινε μάθημα, αλλά το πρόβλημα το μεγάλο είναι ότι το πάθημα είναι του ελληνικού λαού και αντί για μια μεταρρύθμιση, βλέπουμε να αλλάζετε χωρίς νόημα, αποσπασματικά, έναν νόμο που τον φέρατε ως μεταρρύθμιση και δεν έχει υλοποιηθεί μέχρι τώρα.

Από αυτό το πρώτο συμπέρασμα που λέμε -το είπε ο εισηγητής μας, ο κ. Κεδίκογλου- είναι ότι ασχολείστε λανθασμένα με τα θέματα καταστολής, ξεχνάτε τις διεθνείς προτάσεις του ΟΗΕ σχετικά με την ανάγκη της πρόληψης. Και το βάρος κατά 45%-50% -σας άκουσα, το είπε ο κ. Κεδίκογλου- πρέπει να είναι στην πρόληψη και, μάλιστα, όταν εμείς αυτά τα ζητήματα και ως ΣΥΡΙΖΑ - Προοδευτική Συμμαχία τα έχουμε πει -δυστυχώς, λέω- και τον Αύγουστο και τον Νοέμβριο εδώ. Δηλαδή, τώρα για ένα ζήτημα που μας έχει απασχολήσει, που τις μεταρρυθμίσεις τις έχουμε ήδη καταθέσει ως Αξιωματική Αντιπολίτευση, που είχατε εργαλεία από το 2018, 2019 στα χέρια σας, έρχεστε εδώ και μας φέρνετε μια πρόχειρη γραφή -δεν θέλω να πω πολύ βαριές κουβέντες- σε κάτι που οι ίδιοι δεν έχετε εφαρμόσει. Νομίζω ότι τα συμπεράσματα είναι ξεκάθαρα. Να το πω απλά: Ο κ. Κικίλιας παραδέχεται ότι ο κ. Χαρδαλιάς και ο κ . Μητσοτάκης έκαναν λάθος και μας καλεί να επαναλάβουμε το ίδιο λάθος, ενώ το πληρώσαμε με τραγικές συνέπειες στην ελληνική κοινωνία.

Να το ξεκαθαρίσουμε: Η πολιτική προστασία είναι μια εθνική υπόθεση, δεν μπορεί να τη διαχειριζόμαστε με ανεπάρκεια. Κατ’ αρχάς, είναι δυνατόν να έρχεστε πάλι, μία μέρα μετά τη διαβούλευση, να καταθέτετε νομοσχέδιο και να θέλετε να περάσει μαζί με τον προϋπολογισμό, μαζί με άλλα τρία νομοσχέδια; Υποτιμά το Κοινοβούλιο και υποτιμά και το ζήτημα της πολιτικής προστασίας, για να μην πω της κλιματικής κρίσης, γιατί δεν φτάνετε μέχρι εκεί. Να είμαι ειλικρινής, δεν φτάνετε μέχρι εκεί! Υποτιμάτε την ανθεκτικότητα, έχετε αφήσει αθωράκιστη την ελληνική κοινωνία και το πλήρωσαν στον Έβρο, το πλήρωσαν στη Ρόδο, το πλήρωσαν στη Θεσσαλία, το πλήρωσαν στην Εύβοια, λίγα χρόνια πριν στη βόρεια, βορειοανατολική Αττική.

Να το πω, λοιπόν, και ξεκάθαρα να αποτυπωθεί επίσημα εκ μέρους του ΣΥΡΙΖΑ: Πληρώνουμε ακριβότερα ως κοινωνία και ως οικονομία τις επιπτώσεις της δικής σας πολιτικής, γιατί οι φυσικές καταστροφές, παρ’ ότι τα κλιματικά φαινόμενα τροποποιούνται, θα μπορούσαν να έχουν μικρότερο αποτύπωμα, γιατί υπήρχαν πολιτικές που παραδόθηκαν και εκ μέρους μας που θα έδιναν μικρότερο αποτύπωμα στην κοινωνία και στην οικονομία. Άρα μπορούσαμε να έχουμε μικρότερες επιπτώσεις. Άρα για τις επιπτώσεις και το δημοσιονομικό αλλά κύρια το κοινωνικό και περιβαλλοντικό αποτύπωμα είστε υπεύθυνοι και είναι υπεύθυνος ο κ. Μητσοτάκης πρώτα από όλα. Ξεκάθαρα, λοιπόν: Αυτό δεν είναι εικόνα επιτελικού κράτους.

Τέσσερις μήνες μετά την καταστροφή στη Θεσσαλία έχουμε καταγγελίες ότι δεν έχει δοθεί η πρώτη αρωγή, ότι υπάρχει ακόμα προσωρινή στέγαση σε χώρους -ας πούμε- κοινής ωφέλειας, ότι δεν έχουν δοθεί οι χρηματοδοτήσεις στους δήμους για να πληρωθούν οι αποζημιώσεις, ότι δεν υπάρχει απαλλαγή ακόμα από τα έξοδα ιατροφαρμακευτικής περίθαλψης, ότι υπάρχει θέμα με τα νεκρά ζώα, νομίζω ότι ήταν ένα ρεπορτάζ στον «ΣΚΑΪ» που έλεγε πρόσφατα για τέτοια ζητήματα.

Εδώ, λοιπόν, πρέπει να σας επισημάνω ότι αυτό είναι τραγικό, οι άνθρωποι έχουν αφεθεί μόνοι τους και, μάλιστα, έχουν πληρώσει το κόστος ήδη από την τσέπη τους. Αυτό είναι τραγικό ζήτημα.

Έχετε υποτιμήσει τις ανάγκες της κοινωνίας και επιτρέψτε μου, κύριε Κικίλια, θα σας δώσω τέσσερα παραδείγματα συγκεκριμένων πολιτικών προτάσεων. Έχουμε κουραστεί να τα λέμε, αλλά θα τα πούμε πολύ συγκεκριμένα.

Ζήτημα πρώτο: Στη δασική πολιτική παραλάβατε δασική στρατηγική, πολιτική πρόληψης δασικών πυρκαγιών, πρόταση και προγραμματισμό στελέχωσης δασικών υπηρεσιών, χρηματοδότηση πρόληψης πυρκαγιών, φορείς προστατευόμενων περιοχών και πολιτική για τις δασικές υπηρεσίες. Τα βάλατε στο ντουλάπι, δεν κάνατε τίποτα από το 2019 και μετά.

Δεύτερον, στις πλημμύρες παραλάβατε σχέδια διαχείρισης υδάτων, σχέδια διαχείρισης κινδύνου πλημμύρας, προγραμματισμό και ένταξη σε χρηματοδότηση αντιπλημμυρικών έργων και ειδική γραμματεία υδάτων. Και αυτά στο ντουλάπι.

Τρίτον, στην κλιματική κρίση παραλάβατε νομοθετημένη στρατηγική για την προσαρμογή στην κλιματική κρίση, νομοθετημένα περιφερειακά σχέδια προσαρμογής, έναρξη μελετών για τα περιφερειακά σχέδια και τα βάλατε και αυτά στο ντουλάπι.

Και όσον αφορά για την πολιτική προστασία, παραλάβατε και την πρόταση νόμου για ενιαία αρχή πολιτικής προστασίας.

Και τα τέσσερα ήδη μεγάλα μεταρρυθμιστικά έργα της κυβέρνησης του ΣΥΡΙΖΑ τα πετάξατε στον κάλαθο των αχρήστων. Και τι κάνατε; Κόψατε στη μέση την κλιματική πολιτική. Αδιανόητο! Το βασικό εργαλείο της επόμενης μέρας το κόψατε στη μέση. Είναι ξεκάθαρο ότι τα φαινόμενα γίνονται συχνότερα, οι επιπτώσεις είναι σφοδρότερες και, αντί να ενσωματώνετε την πρόληψη, εσείς αφήνετε να μετράμε κόστος και σε καταστροφές και σε ανθρώπινες ζωές, που πολλαπλασιάζεται. Και είναι λάθος ο διαχωρισμός της κλιματικής πολιτικής, όταν στο Υπουργείο Περιβάλλοντος υπάρχει ο προγραμματισμός χωροταξίας, οι προστατευόμενες περιοχές, τα δάση, η πολεοδομία, η ενεργειακή πολιτική και εσείς έχετε πάρει την κλιματική κρίση και την έχετε πάει αλλού, χωρίς οργανόγραμμα και χωρίς προσωπικό. Πόσες φορές να σας πούμε ότι είναι λάθος;

Ενοποίηση πολιτικών χρειάζεται, διότι η πρόληψη θέλει ενοποίηση, παραδείγματος χάριν, στη δασική πολιτική, στα αντιπλημμυρικά έργα. Μα, αυτά τα σχεδιάζει το Υπουργείο Περιβάλλοντος. Εσείς τι κάνετε ακριβώς; Καλά, πέρα από το ότι δεν έχετε οργανόγραμμα και προσωπικό για να κάνετε κάτι. Γιατί ακόμα και αυτό το Υπουργείο προέκυψε ως επικοινωνιακό κάλυμμα για τη μεγάλη επίπτωση που είχαμε στην Εύβοια, στη βορειοανατολική Αττική, στις πυρκαγιές του 2021. Για να καλύψετε ανεπάρκεια το κάνατε. Και ξέρετε πού πληρώνουμε το ότι δεν εμπιστευθήκατε τη γνώση και την επιστήμη; Στη Θεσσαλία είχατε από την επιστήμη την πρόγνωση των μετεωρολογικών δεδομένων και από τη διοίκηση τους χάρτες πλημμυρικού κινδύνου.

Δηλαδή, ξέρατε πού θα υπάρξουν πλημμύρες, αλλά επειδή δεν εμπιστευθήκατε ούτε τη γνώση ούτε τη θεσμική εμπειρία ούτε τις πρωτοβουλίες του ΣΥΡΙΖΑ, τα βάλατε στο συρτάρι και δεν ενημερώσατε τον κόσμο για το πού θα υπάρξουν πλημμύρες.

Εμείς έχουμε πει ότι από το 2016 η χώρα έχει στρατηγική για την κλιματική προσαρμογή. Το έχουμε πει. Τι έχουμε πει επίσης και πρέπει να το ξαναπούμε; Νομοθετήθηκε τότε να γίνουν τα περιφερειακά σχέδια προσαρμογής. Τι σημαίνει αυτό; Κάθε περιφέρεια θα έχει έναν σχεδιασμό για το πώς θα ανταποκριθεί στις επιπτώσεις της κλιματικής κρίσης. Δηλαδή, Ταμείο Ανασυγκρότησης και Ανθεκτικότητας, ΠΕΠ, ΕΣΠΑ, χωροταξικός σχεδιασμός θα ακούνε τα συμπεράσματα αυτής της μελέτης προσαρμογής, για να γίνει, για παράδειγμα, ο σχεδιασμός αγροτικής ανάπτυξης. Το έχετε κάνει; Όχι. Άρα η χώρα πηγαίνει χωρίς σχεδιασμό σε αυτή τη μεγάλη μάχη που δίνει με την κλιματική κρίση.

Να σας πω την αλήθεια, εμείς ήδη έχουμε καταθέσει την ανάγκη, κύριε Κικίλια, ότι πρέπει να υπάρχει και προσαρμογή στην εθνική στρατηγική, γιατί τη νομοθετήσαμε το 2016, αλλά τα πράγματα έχουν αλλάξει. Ήδη τα φαινόμενα έχουν ξεπεράσει και την πρόβλεψη. Εσείς ούτε καν αυτό δεν έχετε σκεφτεί, που θα ήταν τουλάχιστον μία προσπάθεια, διότι τότε ο σχεδιασμός που είχαμε παραδώσει είχε γίνει με πολύ σημαντικούς φορείς. Θυμάμαι τότε που συμμετείχε και η Τράπεζα της Ελλάδος.

Όμως εδώ το αποτέλεσμα που βλέπω, ξέρετε, είναι ότι, αντί να κοιτάξετε μπροστά με τη γνώση της επιστήμης, δεν καταφέρατε ούτε να απορροφήσετε τις χρηματοδοτήσεις του Ταμείου Ανάκαμψης και απεντάχθηκαν αντιπλημμυρικά έργα από το Ταμείο Ανάκαμψης. Και εδώ βλέπω στο Λασίθι, στην Αιτωλοακαρνανία, στην Κορινθία, στη Θεσσαλονίκη, στο Ωραιόκαστρο. Αυτά βλέπουμε από τα χαρτιά και αυτά είναι τα νούμερα που μας δίνουν και οι Ευρωπαίοι. Άρα, μετά από πέντε χρόνια διακυβέρνησης, εμείς τι μετράμε μόνο; Αποτυχίες, επιπτώσεις. Να θυμηθώ τον «Ιανό», την Αττική Οδό; Όλα αυτά τα ζήσαμε.

Είναι ξεκάθαρο ότι αυτό δεν μπορεί να γίνει ούτε καν στα όρια της δικής σας ανάγνωσης, κύριε Κικίλια. Η δική σας ανάγνωση θέλει ένα Υπουργείο Πολιτικής Προστασίας που να οριοθετείται γύρω από τις λειτουργίες της Πυροσβεστικής. Ωραία. Είναι δυνατόν ακόμα και η Πυροσβεστική να έχει τρεις χιλιάδες εξακόσια κενά με βάση το οργανόγραμμα που εσείς έχετε βγάλει σε προεδρικό διάταγμα;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ακόμη και σε αυτό να μείνουμε, δηλαδή, το οποίο για εμάς είναι μικρό και περιορισμένο και θέλει ευρύτερη ανάγνωση, είναι δυνατόν σήμερα να έχουμε στο Ταμείο Ανεργίας δύο χιλιάδες πεντακόσιους εποχικούς πυροσβέστες με γνώση, με αξιολόγηση, που μπήκαν με διαγωνισμό και τώρα πρακτικά να είναι στην ανεργία και στο Ταμείο Ανεργίας; Αδιανόητα πράγματα. Κι όμως, ούτε καν αυτό το θέμα δεν μπορείτε να λύσετε.

Και, προφανώς, εμείς θα πηγαίναμε και την κουβέντα πιο πέρα. Για παράδειγμα, στην επίσκεψη μας στη Ρόδο διαπιστώσαμε ότι η Ρόδος δεν έχει αντιπυρικό σχεδιασμό, δεν έχει αντιπυρικό σχέδιο. Και ξέρετε ότι εδώ χρειαζόμαστε νέο επίπεδο στο Πυροσβεστικό Σώμα, δηλαδή να αναβαθμιστούν οι δεξιότητες -μιλάμε για νέα κατάσταση- και όχι να έχουμε τη λογική να σβήσει η φωτιά στη θάλασσα που είχαμε στην Εύβοια. Και εδώ θυμάμαι ότι υπήρχαν και καταγγελίες του περιφερειάρχη τότε ακόμα και για εντολές. Όμως, εμείς μιλάμε για αναβάθμιση. Δηλαδή, εμείς σας φέρνουμε μεταρρυθμιστικές προτάσεις οι οποίες είναι μέσα στην ευρωπαϊκή λογική και εσείς πηγαίνετε βήματα προς τα πίσω.

Αυτό που μας ανησυχεί στην περίπτωση των πυρκαγιών, για παράδειγμα, είναι ότι δεν ακούτε ούτε την επιστήμη. Αυτά τα λένε οι επιστήμονες επίσημα, οι δασολογικές σχολές.

Μιλώντας, όμως, για επιστήμη οφείλω να πω ότι το μεγαλύτερο ίσως συμβολικό πρόβλημα είναι το θέμα του Αστεροσκοπείου, που είναι, αν θέλετε, η αντιμετώπιση που έχετε εσείς απέναντι στην επιστήμη πλέον επίσημα. Το κάνετε με θεσμικό τρόπο. Για να κρύψει η Κυβέρνηση τα ελλείμματά της, επιτίθεται στην επιστήμη. Επειδή τα επιστημονικά δεδομένα αποδεικνύουν ότι είναι ανεπαρκής όχι ο κ. Κικίλιας, αλλά ο κ. Μητσοτάκης, ο κ. Μητσοτάκης δίνει εντολή στον κ. Κικίλια να εκδικηθεί τους επιστήμονες. Δηλαδή, τους λέει: «Επειδή δεν σας ακούσαμε…», γιατί αυτό έγινε, δεν άκουσαν τους επιστήμονες που λέγανε τρεις μέρες πριν για τα μετεωρολογικά φαινόμενα, «…τώρα απλά δεν θα πούμε μια συγγνώμη και θα σας ακούμε, αλλά δεν θα μιλάτε».

Αυτό λέει το νομοσχέδιο. Θα τους βάλουν, λέει, μέσα στο Υπουργείο, αποκόπτοντάς τους από όλη την ερευνητική κοινότητα και από το ερευνητικό περιεχόμενο. Και το είπε αυτό, νομίζω, ξεκάθαρα ο κύριος Πρωθυπουργός εδώ. Για να μη λέτε, λέει, ότι δεν σας άκουσε κανείς, ελάτε μέσα στο Υπουργείο.

Μάλιστα. Σας ενοχλεί η αλήθεια, γιατί σας εκθέτει, αλλά υπάρχει και συνταγματική υποχρέωση. Όμως, νομίζω ότι είναι μία αξία αυτή καθαυτή η επιστήμη να ενημερώνει την κοινωνία και να παράγει νέο ερευνητικό έργο. Και εσείς σήμερα έρχεστε και δημιουργείτε ένα πλήγμα στην έρευνα της χώρας πλέον, στην επιστήμη της χώρας, αποκόπτοντας, αποσπώντας ένα ιστορικό ερευνητικό κέντρο από τη Γενική Γραμματεία Έρευνας Τεχνολογίας και Καινοτομίας. Αυτό είναι το βασικό πρόβλημα. Αντί να πείτε «συγγνώμη», λέτε στους επιστήμονες «δεν έχετε το δικαίωμα να μιλάτε και δεν μπορείτε να μιλάτε προς την κοινωνία».

Και, ξέρετε, εδώ το ίδιο ακούστηκε και από την ΕΜΥ. Δεν υπάρχει κάποιο πόρισμα, κάποιο διοικητικό, πολιτικό σχέδιο, για να μπορέσει να μεταφερθεί και η ΕΜΥ. Θεωρώ ότι αυτά που είδαμε στη διαβούλευση και ιδιαίτερα από την ακρόαση των φορέων, το Εθνικό Συμβούλιο Έρευνας Τεχνολογίας και Καινοτομίας, η Σύνοδος των Προέδρων των Ερευνητικών Κέντρων, οι σύλλογοι των εργαζομένων, οι ερευνητές της χώρας, όλη η επιστημονική και η ερευνητική κοινότητα μίλησε ξεκάθαρα κατά του άρθρου 19. Και τι είπε; Είπε ότι δεν εξυπηρετεί την έρευνα, αλλά αντίθετα δημιουργεί σοβαρό πρόβλημα στην έρευνα στη χώρα μας και έτσι υποβαθμίζεται η έρευνα, η επιστήμη και, δυστυχώς, η Ελλάδα.

Αυτό είναι ένα σοβαρό θέμα και είναι θέμα πλέον που υπερβαίνει τα κόμματα. Είναι μια εθνική υπόθεση. Για να μην πω για τη συζήτηση που έχει αναπτυχθεί, ότι ο στόχος δεν είναι η πολιτική προστασία, αλλά υπάρχει και ένα θέμα αλλαγής της διοίκησης. Δηλαδή, αν είναι δυνατόν! Πιο Δεξιά πεθαίνεις! Δηλαδή, είναι ακραίο αυτό το οποίο έχει συμβεί με τα σχέδιά σας!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, οφείλω να σας πω ότι η επιστολή του Προέδρου και Διευθυντή του Αστεροσκοπείου, που έχει έρθει σε όλους εσάς, μας δημιουργεί έναν προβληματισμό τον οποίο εγώ οφείλω να τον καταθέσω. Μας λέει, λοιπόν, ότι το διακύβευμα είναι η εξαιρετική πορεία του Αστεροσκοπείου, μια πορεία που έχει επιτευχθεί μέσα από αντιξοότητες και επίπονη εργασία. Διαβάζω στο έγγραφο -και προφανώς νομίζω ότι υπάρχει σε όλους, αλλά εγώ θα το καταθέσω- ότι μιλάμε για ένα ερευνητικό κέντρο που το 85% των ερευνών είναι εκτός του αντικειμένου του Υπουργείου του κ. Κικίλια.

Όμως, εγώ θέλω να ρωτήσω κάτι, κύριε Κικίλια, και θέλω μία απάντηση. Λέει εδώ, λοιπόν, ότι το Αστεροσκοπείο συμμετέχει σε διαστημική αποστολή της NASA σε συνεργασία με τον Ευρωπαϊκό Οργανισμό Διαστήματος.

Τώρα, ειλικρινά, θέλω κάποιος να μου πει -ας το πει ο Κοινοβουλευτικός Εκπρόσωπος της Νέας Δημοκρατίας, δεν έχω πρόβλημα- πώς αυτό εντάσσεται στις αρμοδιότητες του Υπουργείου, όποιος και αν είναι Υπουργός; Πώς εντάσσεται ακριβώς και πώς θα διοικηθεί αυτό το έργο;

Διαβάζω για την πρωτιά του Αστεροσκοπείου «…σε ευρωπαϊκό επίπεδο στους επίγειους ευρωπαϊκούς σταθμούς οπτικών - λέιζερ - τηλεπικοινωνιών, η καθοδήγηση της εθνικής συμμετοχής στο ευρωπαϊκό σύστημα παρακολούθησης του διαστήματος…». Αυτό θα μπει στα αντικείμενα του Υπουργείου Πολιτικής Προστασίας, αυτό ακριβώς που διάβασα.

Για να μην πω για τα ερευνητικά κέντρα τα οποία έχει εδώ ή για το πρώτο βραβείο που πήρε το Αστεροσκοπείο στο EIC Horizon Prize on Early Warning for Epidemics! Αυτά θα μπουν στην αρμοδιότητα του Υπουργείου!

Το καταθέτω, κύριε Πρόεδρε, παρ’ ότι γνωρίζω ότι έχει σταλεί σε όλους τους Βουλευτές.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, λοιπόν, μια τιμωρητική επιλογή της Κυβέρνησης. Λέει, λοιπόν, «επειδή μιλάτε, εγώ θα σας φιμώσω». Όμως, υπάρχει κι ένα θέμα Συντάγματος. Στο άρθρο 16 του Συντάγματος είναι ξεκάθαρο ότι η έρευνα και η διδασκαλία είναι ελεύθερες και αποτελεί πολιτειακή υποχρέωση η ανάπτυξη και η προώθησή τους. Και αυτό το οποίο κάνει η Κυβέρνηση απέναντι στους επιστήμονες -ξεκάθαρα, νομίζω- είναι ότι είναι στο ίδιο σχέδιο με την επίθεση της Κυβέρνησης στις ανεξάρτητες αρχές αλλά και στην ίδια τη δικαιοσύνη της χώρας. Και δεν μιλάμε μόνο για τη δικαιοσύνη της χώρας, αλλά και για την υποβάθμιση της δικαιοσύνης, η οποία αποδείχθηκε εδώ την προηγούμενη εβδομάδα με ψήφους της Νέας Δημοκρατίας, όταν αγνόησε, υποτίμησε και έθαψε το πόρισμα της ευρωπαϊκής εισαγγελικής αρχής για τις κακουργηματικές ευθύνες του κ. Καραμανλή στη σύμβαση τηλεδιοίκησης των τρένων.

Η Κυβέρνηση, λοιπόν, ξεκάθαρα επιτίθεται σε οτιδήποτε ελεύθερο και δημοκρατικό μιλάει στην Ελλάδα, έχει φωνή και αποτελεί το κράτος δικαίου. Επιτίθεται στο ευρωπαϊκό κεκτημένο και αυτό, δυστυχώς, πρέπει να το επισημάνουμε. Η έρευνα και οι επιστήμονες είναι αυτό το οποίο θα δώσει την επόμενη μέρα στην Ελλάδα, θα κρατήσει τους νέους εδώ, θα αναστείλει το brain drain, θα μας δώσει νέα προϊόντα. Είναι απαράδεκτο η έρευνα της χώρας, αντί να πάει στο Υπουργείο Παιδείας που έπρεπε να πάει, να πηγαίνει στο Υπουργείο Προστασίας και Κλιματικής Κρίσης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι απαράδεκτο αυτό το οποίο κάνετε στην έρευνα και στην επιστήμη της χώρας μας. Για να μην πω και όλα αυτά τα οποία ακούστηκαν από την ΕΜΥ για τον κίνδυνο των πτήσεων. Πρέπει να τα δούμε. Θέλουμε μία απάντηση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Εγώ, όμως, κύριε Κικίλια, θέλω να πω κάτι. Άκουσα -και νομίζω ότι πρέπει να το πάρετε πίσω- ότι είπατε για τους φορείς που ήρθαν στην ακρόαση φορέων ότι είναι αδιάβαστοι. Εγώ, λοιπόν, αναρωτιέμαι, για το εξής: Πέρα από την ευθεία υποτίμηση της έρευνας και της επιστήμης που κάνατε, τους αδιάβαστους θέλετε να πάρετε στο Υπουργείο για να σας πληροφορούν για την κλιματική κρίση; Αυτό τον διχασμό που έχετε μάλλον πρέπει να τον επιλύσετε, γιατί βλέπετε ότι διαψεύδετε τον εαυτό σας. Από τη μια λέτε ότι θέλετε τα στοιχεία και την πληροφορία και από την άλλη λέτε στους επιστήμονες ότι δεν διάβασαν καλά τον νόμο σας. Τι ακριβώς, λοιπόν, ισχύει;

Τα πράγματα, λοιπόν, μας κάνουν να ανησυχούμε ιδιαίτερα και ξέρετε γιατί; Κύριε Κικίλια, επειδή σας ξέρω και προσωπικά και σεβόμενος τη δεοντολογία του κοινοβουλευτικού διαλόγου, θέλω να σας πω κάτι. Αυτό το οποίο γίνεται, με τη δική σας τουλάχιστον ανάγνωση που έχω εγώ της πολιτικής προσωπικότητας, είναι απολύτως ασυμβίβαστο. Αυτό το οποίο υλοποιεί σήμερα η Κυβέρνηση είναι ακροδεξιά πρακτική και πολιτική. Το να επιτίθεστε στην έρευνα είναι ακροδεξιά πολιτική και πρακτική. Γινόταν πολύ τα προηγούμενα, παλαιότερα χρόνια στη χώρα μας. Αυτό δεν ξέρω αν είναι βαρύ ή όχι, αλλά δεν αντιστοιχεί ούτε στην Ευρώπη ούτε στο κράτος δικαίου ούτε στη δημοκρατία μας. Και αυτό το κάνετε και οφείλω να το πω αυτό ξεκάθαρα, γιατί υπάρχει μία ανάγνωση σχετικά με τη δική μας τοποθέτηση και τη δική μου παρουσία σήμερα εδώ. Είπα ότι αποφασίσαμε να ανεβάσουμε το θέμα της συζήτησης, γιατί για το κλίμα δεν κάνατε τίποτα και ταυτόχρονα επιτίθεστε στη δικαιοσύνη.

Υπάρχει, λοιπόν, ένα σοβαρό ζήτημα το οποίο πρέπει να επιλυθεί και θα μπορούσε να επιλυθεί. Εγώ καλώ τον κ. Κικίλια με την αρμοδιότητα του Υπουργού να το κάνει. Αποσύρετε το άρθρο 19. Εμείς εδώ είμαστε, το έχουμε πει σε όλους τους τόνους, έχουμε συναντήσει όλους τους φορείς που χρειάζεται. Γιατί εμείς θέλουμε να ενισχυθεί αυτή η έρευνα και αυτό το πεδίο και δεν θέλουμε να ρισκάρουμε με τη δημιουργία ενός ακόμη οριζόντιου προβλήματος.

Θέλω να επισημάνω βέβαια, και κλείνω με αυτό, ότι υπάρχει κι ένα ζήτημα στο άρθρο 30, που παρακάμπτει τη νομοθεσία περιβαλλοντικής αδειοδότησης για τα έργα στα ρέματα. Οφείλω να σας πω ότι η ευρωπαϊκή νομοθεσία εδώ είναι πολύ προσεκτική. Λέει ότι μόνο για την αντιμετώπιση εκτάκτου συμβάντος μπορείς να παραβιάσεις την περιβαλλοντική αδειοδότηση, όχι στα έργα πρόληψης. Το λέω αυτό -και ενημερώνω και τον κ. Κικίλια, αν δεν το γνωρίζει- ότι στην περιβαλλοντική πρακτική πολλές φορές με την επίκληση της πρόληψης έχουν δημιουργηθεί προβλήματα σε πολλούς υγροβιότοπους και ρέματα. Προσέξτε το αυτό, είναι περίεργο αυτό το οποίο πρέπει να κάνετε.

Χρειάζεται μια άλλη, λοιπόν, πολιτική για την πολιτική προστασία. Εμείς την έχουμε καταθέσει με μια εκτεταμένη διαβούλευση, με επιστημονική τεκμηρίωση και με επιστημονικούς και ανθρώπινους πόρους που αξιοποιήσαμε για την ενιαία αρχή πολιτικής προστασίας. Μπορεί να έχουν αλλάξει οι συνθήκες, αλλά εμείς θέλουμε να υπερβούμε αυτό το πρόβλημα που δημιουργείται σήμερα συζήτησης με τον επιστημονικό κόσμο, το οποίο δεν το χρεώνω στον κ. Κικίλια. Ήταν ξεκάθαρο αυτό το οποίο είπα προηγουμένως. Νομίζω ότι καταλαβαίνετε πως εδώ αφορά στο αν αντέχει ο κ. Μητσοτάκης να ακούει τους επιστήμονες.

Εμείς, λοιπόν, λέμε ελάτε με μία νέα στρατηγική για την κλιματική κρίση να συζητήσουμε για τη στρατηγική που έχουμε σαν χώρα. Πάμε σε δύσκολα μονοπάτια και θέλω να επισημάνω ότι υπάρχουν προβλήματα, γιατί η κλιματική κρίση θα μεγεθύνει τις ανισότητες, αλλά όχι μόνο μέσα στην Ελλάδα, θα δημιουργήσει ανισότητα και στην Ελλάδα σε σχέση με άλλες χώρες. Αν σας ενδιαφέρει αυτό, που εκτιμώ ότι σε έναν βαθμό σάς ενδιαφέρει, ελάτε να συζητήσουμε λίγο για την κλιματική στρατηγική, όχι, όμως, με τέτοιες προχειροδουλειές, να συζητήσουμε σοβαρά.

Τέλος, κύριε Πρόεδρε, επειδή είμαι υποχρεωμένος, θα κάνω δύο πολύ μικρές αναφορές σε δυο θέματα της επικαιρότητας. Πρώτον, χθες το βράδυ κυκλοφόρησε το σχέδιο ιδιωτικοποίησης ενός μεγάλου ποσοστού των Ελληνικών Πετρελαίων. Έχει βγει στη δημοσιότητα, έκλεισε, δεν έκλεισε το βιβλίο προσφορών, δεν έχει ιδιαίτερη σημασία. Πάντως τι ακριβώς έχει γίνει; Η Κυβέρνηση επέλεξε να χάσει η πολιτεία το δικαίωμα της κατασταλτικής μειοψηφίας στα Ελληνικά Πετρέλαια. Θυμίζω ότι είχαμε χάσει την πλειοψηφία στο διοικητικό συμβούλιο, με επιλογή της Κυβέρνησης. Θυμίζω ότι ήδη έχει ένα σοβαρό πρόβλημα η συμμετοχή της πολιτείας σε έναν φορέα ο οποίος έχει υπερκέρδη. Έχει τετραπλασιάσει -για να μην πω πενταπλασιάσει- το περιθώριο διύλισης εις βάρος της αγοράς και της κοινωνίας και τώρα έρχεται η χώρα -η πολιτεία, άρα η χώρα- να χάσει τα δικαιώματα της καταστατικής μειοψηφίας, που είναι σε πλήρη αντίθεση -το λέμε ξεκάθαρα- με τις ανάγκες και της αγοράς και της κοινωνίας, αλλά και τις γεωπολιτικές μας, αν θέλετε, ανάγκες. Γιατί έχουμε έναν φορέα, που τουλάχιστον, νομίζω, σε άλλες έξι χώρες έχει δραστηριότητα. Εδώ, λοιπόν, θέλω να το ξεκαθαρίσω. Αυτή είναι μια επιλογή εις βάρος του δημοσίου συμφέροντος και θα κριθούμε όλοι από αυτό.

Το ζήτημα είναι ότι σήμερα, εν μέσω ενεργειακής κρίσης και στη διαδικασία της μετάβασης, χάνουμε ένα εργαλείο ακόμα, όπως έγινε και με τη ΔΕΗ και όπως κάνετε γενικότερα στα σχέδια ιδιωτικοποιήσεις. Και προσέξτε, δεν έχουμε καμμία μνημονιακή δέσμευση, καμμία υποχρέωση αναδιάρθρωσης και είναι ένας φορέας ο οποίος δημιουργεί κέρδη. Ούτε δικαιολογία ζημιών έχετε να επικαλεστείτε.

Εδώ, λοιπόν, θεωρώ ότι αυτό είναι ένα σοβαρό θέμα, προφανώς και ζητάμε να σταματήσει η διαδικασία, αλλά επίσης βάζουμε και ερώτημα αν αυτό συνδέεται και με την ασυλία που πρόσφατα δώσατε στα στελέχη του ΤΑΙΠΕΔ και αυτό είναι κάτι που μας ενδιαφέρει να απαντηθεί.

Τέλος, επειδή σήμερα ο Πρόεδρος του ΣΥΡΙΖΑ, ο Στέφανος Κασσελάκης, επισκέπτεται τη «ΛΑΡΚΟ», θέλω να συνδέσω το θέμα της επιστήμης με τα θέματα του ενεργειακού φορέα που είναι τα ΕΛΠΕ και της «ΛΑΡΚΟ», όπου μιλάμε για εθνικό πάλι πλούτο που είναι πάρα πολύ σημαντικός και συνδέεται με εργασία.

Τι έχουμε, λοιπόν, εδώ; Έχουμε μια κατάρρευση της «ΛΑΡΚΟ» για την οποία ευθύνεται και η Νέα Δημοκρατία διαχρονικά, όχι μόνο μετά το 2019, γιατί κάποιοι άλλοι την υποθήκευσαν νωρίτερα, που οδηγεί με μαθηματική ακρίβεια τους εργαζόμενους έξω από την παραγωγή και στα σπίτια τους, στην ανεργία, στην έξωση. Ή μάλλον στην έξωση και από τα σπίτια τους, να πω την αλήθεια, γιατί υπάρχει αυτός ο κίνδυνος στην περιοχή.

Εμείς είχαμε θέσει ως κόκκινη γραμμή τη λειτουργία της «ΛΑΡΚΟ» και την προστασία της εργασίας. Και μου κάνει εντύπωση ότι, ενώ η Κυβέρνηση έδινε συνέχεια παρατάσεις -έστω για να συντηρήσει το θέμα της εργασίας, που είχαμε εμείς επισήμανε στον κ. Χατζηδάκη τότε ότι ήταν λάθος-, τώρα είχαμε σοβαρό θέμα γιατί εμείς καταθέσαμε μια τροπολογία η οποία λύνει τουλάχιστον το θέμα αυτό και η Κυβέρνηση έχει κωφεύσει.

Εμείς, λοιπόν, θέλουμε να πούμε ότι τουλάχιστον σε αυτό, επειδή αποτέλεσε και δέσμευση και του Στέφανου Κασσελάκη αλλά και του ΣΥΡΙΖΑ συνολικά απέναντι στους εργαζόμενους, πήραμε μια πρωτοβουλία. Δεν παίρνουμε απάντηση. Ξέρω ότι ο κ. Κικίλιας δεν μπορεί -και το καταλαβαίνω αυτό- να μου δώσει απάντηση σε αυτό το θέμα. Εμείς οφείλουμε να το καταθέσουμε λόγω της συγκυρίας και επειδή καταθέσαμε τροπολογία αυτή τη βδομάδα. Δεν υπάρχει απάντηση από την Κυβέρνηση.

Άρα, κυρίες κύριοι Βουλευτές, νομίζω ότι κλείνω τη συζήτηση επί του νομοσχεδίου λέγοντας το εξής: Με την εργασία τα βάζει η Κυβέρνηση, με την επιστήμη τα βάζει η Κυβέρνηση, με τον σχεδιασμό και τα εθνικά συμφέροντα στην ενέργεια τα βάζει η Κυβέρνηση. Με ποιον δεν τα βάζει η Κυβέρνηση τελικά; Δεν τα βάζει με τα μεγάλα συμφέροντα και μόλις τώρα ξέρετε τι άκουσα; Με το 41% -λέει-που πήραμε, μπορούμε να εξυπηρετούμε όποια συμφέροντα θέλουμε, προσθέτω εγώ. Δεν το είπατε. Άρα, λοιπόν, η Κυβέρνηση λέει το εξής: Ότι με το 41% -γιατί το 41% το άκουσα και αυτό βάζω μόνο στο στόμα σας- μπορεί να κάνει ό,τι θέλει.

(Θόρυβος από την πτέρυγα της Νέας Δημοκρατίας)

Λέτε ότι ισχύει. Ωραία! Εγώ, όμως, θέλω να σας πω το εξής.

**ΜΑΚΑΡΙΟΣ ΛΑΖΑΡΙΔΗΣ:** Ψέματα είναι;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ψέματα δεν είναι, αλλά θέλω να σας πω το εξής: Ψέματα δεν είναι, επίσης, ούτε οι φυσικές καταστροφές που έζησε η Ελλάδα το καλοκαίρι ούτε οι φυσικές καταστροφές στη Θεσσαλία ούτε τα προβλήματα που υπάρχουν ακόμη στη Θεσσαλία. Ξέρετε τι δεν είναι, επίσης, ψέμα; Τα αποτελέσματα των δημοτικών εκλογών. Εκεί 41% είχατε; Εκεί εγώ είδα ότι ο συγγενής του κ. Μητσοτάκη με ένα τεράστιο ποσοστό στον πρώτο γύρο ηττήθηκε.

(Θόρυβος από την πτέρυγα της Νέας Δημοκρατίας)

Μόλις άνοιξε μία χαραμάδα, η κοινωνία έψαξε οδό διαφυγής και ανατροπής. Το ίδιο και στη Θεσσαλία, το ίδιο ήταν στη Θεσσαλονίκη και λέω προς όλο τον προοδευτικό χώρο ότι όταν υπάρχουν χαραμάδες η κοινωνία ψάχνει τρόπο να διαφύγει το συντομότερο και να ανατρέψει τις πολιτικές του κ. Μητσοτάκη.

Ας ανοίξουμε, λοιπόν, πολλές χαραμάδες και μία από τις χαραμάδες πρέπει να είναι της κλιματικής ανθεκτικότητας, γιατί με εσάς φαίνεται ότι ούτε ασφάλεια ούτε επιβίωση υπάρχει και είναι πολύ σοβαρό το θέμα και γι’ αυτό το βάζουμε στο ανώτατο επίπεδο, δηλαδή στο ελληνικό Κοινοβούλιο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Είχε ζητήσει τον λόγο για μία σύντομη παρέμβαση ο Κοινοβουλευτικός Εκπρόσωπος της Κοινοβουλευτικής Ομάδας της Νέας Αριστεράς, ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ακούσαμε πριν από τον κύριο Υπουργό να λέει ότι το ζήτημα είναι η επένδυση στην πρόληψη και στην επιστημονική πρόβλεψη. Κύριε Κικίλια, ούτε πρόληψη ούτε επιστημονική πρόβλεψη. Το πρώτο πράγμα που κάνατε ως Κυβέρνηση, όταν αναλάβατε, ήταν να απολύσετε και να σταματήσετε το πρόγραμμα με τις πεντέμισι χιλιάδες εργαζόμενους που είχατε μέσα στα δάση. Εργαζόμενοι στη δασοπροστασία, εργαζόμενοι οι οποίοι εργάζονταν ακριβώς για να απομακρύνουν καύσιμη ύλη και να βοηθάνε μετά στο κρίσιμο δεύτερο στάδιο της καταστολής. Ήταν το πρώτο πράγμα που κάνατε. Άρα δεν είστε με την πρόληψη.

Πάμε να δούμε τώρα γιατί κάνετε αυτό που κάνετε με το Αστεροσκοπείο με συγκεκριμένα παραδείγματα. Φέτος 52% λιγότερες φωτιές, 195% αύξηση στις καμένες εκτάσεις. Μάλιστα αυτή η αύξηση φτάνει το 500% μέση καμένη έκταση ανά μεγάλη δασική πυρκαγιά. Από πού είναι αυτά τα στοιχεία; Από το Αστεροσκοπείο.

Με βάση στοιχεία της επιστημονικής κοινότητας, για πρώτη φορά ακούστηκε ότι η φωτιά στον Έβρο ήταν η μεγαλύτερη πυρκαγιά στη σύγχρονη ιστορία της Ευρωπαϊκής Ένωσης. Βγήκατε και αμφισβητήσατε αυτά τα στοιχεία και μετά από λίγες μέρες, όταν ο Κυριάκος Μητσοτάκης πήγε στον ΟΗΕ μίλησε για τη μεγαλύτερη πυρκαγιά στην Ευρωπαϊκή Ένωση.

Άρα το ζήτημα το δικό σας, το κύριο άγχος σας δεν είναι η προστασία από τις φυσικές καταστροφές, το κύριο άγχος σας είναι η προστασία σας από την επιστημονική κριτική και τα επιστημονικά δεδομένα. Και έρχεστε εδώ και λειτουργείτε σαν Κυβέρνηση ιεροεξεταστών απέναντι σε αυτούς που σας λένε ότι η Γη γυρίζει. Η Γη, όμως θα συνεχίσει να γυρίζει, τα επιστημονικά δεδομένα θα είναι εδώ και θα αποδεικνύουν την πλήρη κατάρρευση της πολιτικής σας.

Τελευταία φράση. Είναι τουλάχιστον υποκριτικό να επικαλείστε την κλιματική αλλαγή και την κλιματική κρίση όταν σας συμφέρει. Όταν στο Ευρωπαϊκό Κοινοβούλιο είχατε τη δυνατότητα να ψηφίσετε τον νόμο για την αποκατάσταση της φύσης, συνταχθήκατε με την ευρωπαϊκή άκρα Δεξιά και καταψηφίσατε, γιατί αυτή είναι η πολιτική σας και για την κρίση και για το κλίμα, που γεννά ακόμα περισσότερες ανισότητες και αυτό υπηρετείτε.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, να σταματήσουμε τις παρεμβάσεις.

**ΠΡΟΕΔΡΕΥΩΝ (Γεώργιος Λαμπρούλης):** Έχετε δίκιο. Εγώ δεν έχω καμμία αντίρρηση, αλλά…

**ΑΘΑΝΑΣΙΟΣ ΠΛΕΥΡΗΣ:** Ένα λεπτό, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, δεν σας έδωσα τον λόγο, κύριε Πλεύρη.

Μισό λεπτό, για να εξηγηθούμε και να συνεννοηθούμε. Ο κ. Ηλιόπουλος είχε ζητήσει τον λόγο από τον προηγούμενο Προεδρεύοντα. Αυτό δεν σημαίνει ότι εμού προεδρεύοντος δεν θα του έδινα τον λόγο μετά ακριβώς από την παρέμβαση του κυρίου Υπουργού. Παρεμβλήθηκε όμως ο κ. Φάμελλος, είχε προτεραιότητα και γι’ αυτό του έδωσα τον λόγο τώρα. Παράλληλα ζήτησε και ο κ. Μάντζος ως Κοινοβουλευτικός Εκπρόσωπος τον λόγο για μια σύντομη παρέμβαση.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο για τα διαδικαστικά.

**ΠΡΟΕΔΡΕΥΩΝ (Γεώργιος Λαμπρούλης):** Πείτε μου.

**ΑΘΑΝΑΣΙΟΣ ΠΛΕΥΡΗΣ:** Εχθές στη Διάσκεψη των Προέδρων είπαμε -και μάλιστα το είπαν όλες οι παρατάξεις, και ο ΣΥΡΙΖΑ και το ΠΑΣΟΚ και εσείς όλοι- ότι η κατάσταση πλέον στα νομοσχέδια οι Βουλευτές να μιλάνε μετά τις πέντε, έξι ώρες, δεν τιμά το Κοινοβούλιο. Εγώ είμαι Κοινοβουλευτικός Εκπρόσωπος και μπορώ να κάνω χρήση πολλών προνομίων. Εάν μετά από κάθε παρέμβαση θέλουμε να κάνουμε τις παρεμβάσεις όλοι οι Κοινοβουλευτικοί Εκπρόσωποι, ας πάρουμε από τον χρόνο μας. Έχουμε δώδεκα λεπτά, έξι λεπτά και τρία λεπτά. Ας πάρουν τον χρόνο τους. Να μη μιλούν χωρίς να μειώνεται ο χρόνος τους. Θέλει να μιλήσει ο κ. Μάντζος, ο κ. Ηλιόπουλος; Τρεις παρεμβάσεις έχουν. Να κάνουν χρήση του χρόνου και να μην υπάρχει προνομιακή αντιμετώπιση σε βάρος των κοινοβουλευτικών.

**ΠΡΟΕΔΡΕΥΩΝ (Γεώργιος Λαμπρούλης):** Προνομιακή δεν υπάρχει. Συμφωνούμε σε αυτό, όπως συμφωνούμε και όλες οι Κοινοβουλευτικές Ομάδες γι’ αυτό που συζητήσαμε στη Διάσκεψη των Προέδρων. Από κει και πέρα, όμως, ο εκάστοτε Προεδρεύων δεν μπορεί να απαγορεύσει στον οποιονδήποτε Κοινοβουλευτικό Εκπρόσωπο ζητήσει να παρέμβει. Τώρα, αν αυτό θα προσμετρηθεί στον χρόνο τον συνολικό που δικαιούται ή θα αφαιρεθεί αν θέλετε από τον συνολικό χρόνο είναι ένα άλλο ζήτημα, που μπορούμε να το δούμε στη Διάσκεψη των Προέδρων. Δεν μπορεί να το αποφασίζει ο εκάστοτε Προεδρεύων αυτό.

Επίσης -και νομίζω ότι εκφράζω όλο το Σώμα- συμφωνούμε οι παρεμβάσεις αυτές που μου ζητάτε να γίνουν να γίνουν πολύ σύντομα, να περάσουμε επιτέλους -είναι περίπου τρεις η ώρα το μεσημέρι- στον κατάλογο των ομιλητών. Είναι είκοσι δύο Βουλευτές εγγεγραμμένοι και κάποιοι ενδεχομένως είναι και από επαρχία και θα θέλουν να ταξιδέψουν. Άρα δείξτε μια κατανόηση. Από κανέναν δεν στερούμε τον λόγο ούτε τέτοια είναι η πρόθεση του Προεδρείου.

Κύριε Μάντζο, σύντομα και εσείς, για δύο λεπτά.

**ΔΗΜΗΤΡΙΟΣ ΜΑΝΤΖΟΣ:** Συντομότερα από τον χρόνο που χρειάστηκε για να εξηγήσουμε τη διαδικασία.

Πάντως να θυμίσω στον κ. Πλεύρη ότι η Διάσκεψη των Προέδρων είναι αρμόδια να συζητάει και το πώς εισάγονται τα σχέδια νόμου. Και συμφωνώ με κάτι που είπε ο κύριος Υπουργός. Ένα πολύ σημαντικό, πολύ σοβαρό, σχέδιο νόμου στριμώχνεται μετά από μία σύμβαση που κυρώθηκε και μετά από ένα διήμερο φορολογικό σχέδιο νόμου το απόγευμα της Παρασκευής. Αν, λοιπόν, πρέπει να συζητήσουμε στη Διάσκεψη των Προέδρων για κάτι που είναι προβληματικό, δεν είναι αν ένας Κοινοβουλευτικός Εκπρόσωπος χρησιμοποιεί δύο, τρία λεπτά -εγώ, κύριε Πρόεδρε, το τρίλεπτο ζήτησα και να μου αφαιρεθεί κιόλας- από τον χρόνο που του επιφυλάσσει ο Κανονισμός της Βουλής, αλλά τελικά πώς θα εφαρμόσουμε τον Κανονισμό της Βουλής για τη συζήτηση, για την εισαγωγή στην Ολομέλεια των σχεδίων νόμου. Τηρούνται όλες οι προθεσμίες; Δώσαμε τη δέουσα σημασία;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάντζο, δεν μου αρέσει να διακόπτω, αλλά αυτό θα μπορούσε να συζητηθεί στην αρχή, στην έναρξη της συζήτησης του νομοσχεδίου. Τώρα συζητάμε τα ίδια…

**ΔΗΜΗΤΡΙΟΣ ΜΑΝΤΖΟΣ:** Κρατήστε το, κύριε Πρόεδρε, για τη Διάσκεψη των Προέδρων.

Όσον αφορά το σχέδιο νόμου, απλώς δύο παρατηρήσεις:

Κατανοούμε και συμπαραστεκόμαστε πραγματικά στον κύριο Υπουργό, γιατί παρέλαβε κατά δήλωσή του ένα κέλυφος, ένα Υπουργείο το οποίο δεν έχει καν το οργανόγραμμα για να λειτουργήσει, να επιτελέσει τις εκτελεστικές του αρμοδιότητες. Το κατανοούμε αυτό. Είναι σαφές δε ότι δημιουργώντας επιτροπές προσπαθείτε προφανώς να καλύψετε αυτό ακριβώς το κενό. Δημιουργείτε επιτροπές αποκεντρώνοντας τις ευθύνες -συγκεντρώνοντας και ελέγχοντας ενδεχομένως και την επιστημονική γνώση με την παρέμβαση που κάνετε σήμερα-, που ούτε άρτια στελεχωμένες μπορούν να είναι -δείτε τι γίνεται στους Οργανισμούς Τοπικής Αυτοδιοίκησης- και μπορεί να υπάρχει και μια αλληλοεπικάλυψη και προσώπων και αρμοδιοτήτων. Οι επιτροπές αυτές μπορούν να λειτουργήσουν για εσάς ως εξιλαστήρια θύματα επόμενων καταστροφών.

Σας άκουσα να μιλάτε για πρόληψη. Ξέρετε, το σχέδιο νόμου δεν μιλάει για πρόληψη. Υπάρχουν μέτρα πρόληψης τα οποία είναι λίγο πριν την καταστροφή ή αφού έχει εκδηλωθεί το φαινόμενο. Δεν μιλάμε εμείς γι’ αυτή την έννοια της πρόληψης. Η πρόληψη που οδηγεί στην ανθεκτικότητα της κοινωνίας αναφέρεται και αναπτύσσεται πολύ πριν τα φαινόμενα και είναι μια πρόληψη την οποία ο ΟΗΕ μάς ζητεί να εξασφαλίσουμε, η WWF με μελέτες της μας λέει ότι την υποχρηματοδοτούμε: 17% είναι στην Ελλάδα και το 83% στην καταστολή. Αυτά είναι τα δεδομένα. Εμείς για την ανατροπή αυτού του μοντέλου μιλάμε.

Και κλείνω με τις προτάσεις, επειδή σας άκουσα να μιλάτε συναινετικά και το καλωσορίζουμε αυτό και είμαστε εμείς αυτοί που πρώτοι εδώ και έξω στην κοινωνία μιλήσαμε για κλιματική κρίση και κλιματική αλλαγή, όταν εσείς μιλούσατε για «πράσσειν άλογα». Εμείς εδώ, με την αείμνηστη Πρόεδρο Φώφη Γεννηματά, προτείναμε και υιοθετήσατε την ανάγκη θέσπισης κλιματικού νόμου. Εμείς εδώ με τον Πρόεδρο, τον Νίκο Ανδρουλάκη, μιλάμε σήμερα με προτάσεις χειροπιαστές σε κάθε συζήτηση για την κλιματική κρίση είτε προ ημερησίας είτε επίκαιρη επερώτηση για τη Θεσσαλία. Εμείς είμαστε εδώ αρωγοί κάθε εθνικού διαλόγου. Και δεν είμαστε μόνο εδώ. Το Σαββατοκύριακο ήμασταν στη Δαδιά μαζί με τους συναδέλφους για την καταστροφή του οικοσυστήματος. Τελειώνουμε σήμερα και πάμε στη Θεσσαλία για τρεις ημέρες, για το ζήτημα της αποκατάστασης.

Άρα εδώ πρέπει να μιλάμε με ειλικρίνεια, με διαβούλευση πραγματική και με συνεννόηση πάνω σε επιχειρήματα και όχι σε συνθήματα. Αυτό που τελικά πρέπει εδώ να προλάβουμε δεν είναι την επόμενη νομοθετική σας αλχημεία. Αυτό είναι το ελάχιστο. Αυτό που πρέπει να προλάβουμε είναι την επόμενη φυσική καταστροφή.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και τέσσερις συνοδοί εκπαιδευτικοί από το 7ο Γενικό Λύκειο Τρικάλων.

Σας καλωσορίζουμε!

(Χειροκροτήματα απ’ όλες τις πτέρυγες της Βουλής)

Προχωράμε στον κατάλογο των ομιλητών. Καλούμε στο Βήμα τον κ. Κόνσολα Εμμανουήλ από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητές και αγαπητοί συνάδελφοι, νομίζω ότι σήμερα είναι μια πολύ σημαντική ημέρα. Ο Υπουργός είπε ότι είναι εθνική υπόθεση αυτό το νομοσχέδιο που συζητάμε και πρέπει να κάνω τρεις επισημάνσεις, πριν μπω στη διαδικασία της συζήτησης και της ανάδειξης των βασικών αρχών του νομοσχεδίου, να καταθέσω αυτό που είπε ο Υπουργός και να ενισχύσω.

Κυρίες και κύριοι Βουλευτές, παρακολούθησα με ενδιαφέρον στο πλαίσιο της διαβούλευσης αλλά και των επιτροπών τις θέσεις συμπολιτών μας σε όλη την επικράτεια. Τα περισσότερα από τα στοιχεία που κατέθεσαν τα ενσωμάτωσε στο νομοσχέδιο. Πρώτη επισήμανση.

Δεύτερη επισήμανση: Έγινε πραγματική διαβούλευση σε μια φάση που το Υπουργείο Πολιτικής Προστασίας αποκτά περιεχόμενο. Τώρα έχουμε τον μανδύα ενδεχομένως. Ομολογεί ο Υπουργός ότι έχουμε δρόμο ακόμα μέχρι τον οργανισμό και το οργανόγραμμα. Γιατί συνέβη αυτό; Γιατί ο Κυριάκος Μητσοτάκης και η Νέα Δημοκρατία για πρώτη φορά συστήνει ένα Υπουργείο που είναι η πρόκληση των καιρών και η ανάγκη των πολιτών. Διαφωνεί κανείς γι’ αυτό; Γιατί η Αξιωματική Αντιπολίτευση δεν είχε συστήσει το Υπουργείο, γιατί δεν το έκανε από Γραμματεία Υπουργείο; Σέβομαι τον άλλο λόγο, ιδιαίτερα όταν συνοδεύεται με επιχειρήματα και με ευπρέπεια, αλλά δεν έχω πειστεί ότι δεν υπάρχει ένα άρθρο να συμφωνήσουμε εδώ και στη βάση των εθνικών αναγκών της κλιματικής αλλαγής να στηρίξουμε αυτή την προοπτική, δηλαδή να αποκτήσει μια αυτονομία το Υπουργείο, να αποκτήσει υπόσταση και δυναμική για να αντιμετωπίσει τις προκλήσεις.

Τρίτη επισήμανση: Λύσαμε τα προβλήματα όλα και εστιάζουμε το ζήτημα στο Εθνικό Αστεροσκοπείο Αθηνών; Ποιος πιστεύει ότι χάνει την αυτονομία του το Εθνικό Αστεροσκοπείο; Το Υπουργείο Ανάπτυξης δεν θα συνεχίσει να είναι αρωγός στο ερευνητικό κέντρο το πολύ σημαντικό, που έχει μέχρι τώρα τεράστια πορεία;

Διαπιστώσαμε όμως όλοι και ιδιαίτερα εγώ -επιτρέψτε μου να πω- ως Βουλευτής Δωδεκανήσου και ως Πρόεδρος της Επιτροπής Περιφερειών της Βουλής ότι αυτό το νομοσχέδιο, κυρίες και κύριοι συνάδελφοι, σε αυτή την κατεύθυνση πρέπει να λειτουργήσει. Και θέλω δημόσια να ευχαριστήσω τον Υπουργό και να εκφράσω την ικανοποίησή μου, γιατί στη δύσκολη ώρα των Δωδεκανήσων -στη Ρόδο διακόσιες χιλιάδες στρέμματα έχουν χαθεί- από την πρώτη στιγμή ήταν εκεί και σε επιστολή που του έστειλα ανταποκρίθηκε πάραυτα και κήρυξε το νησί σε κατάσταση έκτακτης ανάγκης, ήρθαν τα εναέρια και επίγεια μέσα, δυνάμεις από όλη την Ελλάδα και επίσης ανέλαβε τον συντονισμό το Υπουργείο. Άρα αντανακλαστικά είχε.

Ο κ. Λέκκας, επί παραδείγματι, και πολλοί συνάδελφοι πανεπιστημιακοί συζήτησαν μαζί μου εκείνη την περίοδο και έλεγαν ότι πρώτη φορά η πρόκληση των καιρών ήταν τόσο μεγάλη και με ένταση τόσο δυνατή, που δεν μπορούσε να αντιμετωπιστεί αποτελεσματικά, όπως επιθυμούσαμε, αυτή η πυρκαγιά στη Ρόδο. Εγώ όμως λέω τη δική μου μαρτυρία, σε σχέση με το Υπουργείο Προστασίας του Πολίτη.

Κυρίες και κύριοι συνάδελφοι, αυτό το νομοσχέδιο που έρχεται σήμερα προς συζήτηση, πέραν των άλλων, πέρα από τον εθνικό χαρακτήρα, έχει και τοπικά και υπερτοπικά χαρακτηριστικά, που πρέπει να τα δούμε. Πιστεύω ότι η κλιματική κρίση αλλά και οι επιπτώσεις από τις φυσικές καταστροφές που έχουν συμβεί το τελευταίο διάστημα έχουν δείξει τον δρόμο και μας δείχνουν την ανάγκη τέτοια ζητήματα να τα προσεγγίζουμε με πολύ σημαντική ορθολογική διάσταση και κυρίως με αίσθημα ευθύνης. Πιστεύω ακράδαντα ότι όλοι οι συνάδελφοι στη Βουλή έχουν αίσθημα ευθύνης. Ανεξαρτήτως της κριτικής και της τοποθέτησής τους από αυτό το Βήμα, εγώ διαπίστωσα ότι υπάρχει υπευθυνότητα και σας καλώ, πέρα από τις διαφωνίες, έστω και για μερικά από τα άρθρα να ανοίξετε τον δρόμο του εθνικού διαλόγου, γιατί τώρα ξεκινάει και οι προκλήσεις είναι μπροστά μας.

Είπε ο Υπουργός για το «112». Διαπίστωσα ότι κάποιοι είχαν κάποια αντανακλαστικά στην Αίθουσα αλλά και στις επιτροπές. Δεν πιστεύω ότι με ειρωνεία τοποθετήθηκαν για το «112». Τους παραπέμπω στο ότι με το «112» ήμασταν κοινωνοί τού ότι υπήρχαν αντανακλαστικά για την απαγόρευση κυκλοφορίας για διάφορα θέματα. Επίσης για την τηλεργασία σε έκτακτες περιπτώσεις γίναμε κοινωνοί από το «112», καθώς επίσης για την αναστολή λειτουργίας των σχολείων. Δεν είναι ένα πολύ σημαντικό πρόκριμα σε ό,τι αφορά το Υπουργείο; Δεν το έχουν αντιγράψει και άλλες χώρες, που φημίζονται ότι έχουν προχωρήσει τη νομοθετική τους εξουσία σε πολύ σημαντικά βήματα μπροστά;

Είναι ιδιαιτέρως σημαντικό, ωστόσο, από το Υπουργείο Πολιτικής Προστασίας, πέραν των άλλων, να έχουν τη δυνατότητα να διενεργούν και ελέγχους για την τήρηση μέτρων πρόληψης από τους Οργανισμούς Τοπικής Αυτοδιοίκησης που σχετίζονται με την αντιπυρική προστασία, τους καθαρισμούς ποταμών και ρεμάτων και την υλοποίηση αντιπλημμυρικών έργων. Εγώ μάλιστα θα καλέσω τον κύριο Υπουργό να συνεχίσει με εντατικούς ρυθμούς τη φυσική του παρουσία, για να έχει ο ίδιος μια εποπτική αντίληψη σε όλη την επικράτεια για τα θέματα αυτά. Είναι μια ευτυχής συγκυρία που έχουμε μαθητές και εκπαιδευτικούς από όλη την Ελλάδα εδώ, γιατί οι μελλοντικοί πολίτες πρέπει να εκπαιδευτούν στη βασική αρχή της περιβαλλοντικής αγωγής και με τη στάση μας αυτή σε αυτό το νομοσχέδιο δείχνουμε τον δρόμο και στις μελλοντικές γενιές, να συνεχίσουν αυτόν τον δρόμο.

Είναι, επίσης, θετικό ότι επικαιροποιείται και βελτιώνεται το πλαίσιο λειτουργίας των συντονιστικών οργάνων πολιτικής προστασίας σε όλες τις βαθμίδες, αφού θεσπίζεται η στελέχωση των αυτοτελών διευθύνσεων και τμημάτων πολιτικής προστασίας των περιφερειών και των δήμων με υπηρεσιακούς υπαλλήλους οι οποίοι θα είναι υποχρεωμένοι και θα έχουν την ευθύνη να ενημερώνουν σε κάθε περίπτωση και για πάντα το συντονιστικό κέντρο για κάθε περιστατικό που συμβαίνει στον χώρο ευθύνης που έχουν υπό την εποπτεία τους.

Πιστεύω, κύριε Υπουργέ, ότι στο πλαίσιο εφαρμογής αυτού του νομοσχεδίου η τοπική αυτοδιοίκηση Α΄ και Β΄ βαθμού θα μπορέσει να ενσωματώσει τα ιδιαίτερα χαρακτηριστικά των νησιωτικών αλλά και ορεινών περιοχών, ώστε να υπάρχουν ενσωματωμένα και στελέχη αλλά και υποδομές εκεί που δεν μπορούν να υπάρχουν. Γιατί είναι αλήθεια, κύριε Υπουργέ, ότι θα πρέπει να συνεργαστείτε με το Υπουργείο Εσωτερικών, γιατί αυτό έχει την κύρια ευθύνη της στελέχωσης των υπαλλήλων και των στελεχών, ώστε να μπορέσει να λειτουργήσει δυνατά από εδώ και πέρα αυτή η προοπτική της πρόβλεψης του νομοσχεδίου.

Θέλω να κάνω, κύριε Υπουργέ, άλλη μια αναφορά σε σχέση με τα Δωδεκάνησα. Κύριοι συνάδελφοι, εκεί υπάρχει πολλά χρόνια η Εταιρεία Πρόληψης Φυσικών Καταστροφών και θα ήθελα να ευχαριστήσω και τον κ. Τουρνά, που ως διάδοχη κατάσταση από την προηγούμενη ηγεσία, και τώρα ο κ. Κικίλιας, στήριξε με μνημόνιο συνεργασίας αυτή την εταιρεία, που αποτελεί πρόπλασμα και παράδειγμα εφαρμογής για όλη την επικράτεια σύνδεσης της τοπικής αυτοδιοίκησης με το Υπουργείο. Εκεί, λοιπόν, ενσωματώνεται η δυναμική και των εργαζομένων, των στελεχών, των πολιτών και του εθελοντισμού και αξιοποιείται στο σύνολό του, όχι μόνον το στελεχιακό δυναμικό, αλλά και οι μηχανισμοί, τα μηχανήματα και τα υπόλοιπα στοιχεία που σχετίζονται με την πρόληψη.

Μια αναφορά ακόμη θα κάνω, κύριε Πρόεδρε και κλείνω, παρακάμπτοντας μέρος των στοιχείων που ήθελα να καταθέσω.

Θέλω να εξάρω την πρωτοβουλία του ΕΚΑΒ. Όλοι όσοι ζούμε σε νησιωτικές περιοχές, κυρίες και κύριοι συνάδελφοι, έχουμε γίνει μάρτυρες -και εγώ προσωπικά στην οικογένειά μου- του τι σημαίνει να μην έχεις ασθενοφόρο ή πτητικό μέσο να μεταφερθείς από ένα νησί σε διοικητικό κέντρο. Δεν πιστεύω να υπάρχει συνάδελφος που να χλευάζει την προοπτική τού να υπάρχουν δέκα σταθμοί από εκεί που είχαμε δύο. Αυτή την πρόβλεψη πρέπει να την επικροτήσουμε, να τη στηρίξουμε και μάλιστα σας καλώ, κύριε Υπουργέ, να ενισχύσετε περισσότερο τις βάσεις στη Σύρο και στη Ρόδο, γιατί όπου υπάρχει διακομιδή, ιδιαίτερα τη χειμερινή περίοδο, συμβαίνει το πλήρωμα να μετακινείται στο Ηράκλειο ή στην Αθήνα και στην επιστροφή του, στο ενδιάμεσο, να υπάρχει άλλο περιστατικό και καθυστερεί να μετακινηθεί σε διοικητικό κέντρο.

Συγχαρητήρια, κύριε Υπουργέ, γι’ αυτή την πρωτοβουλία. Είναι κάτι το οποίο είχε ανάγκη η χώρα, η νησιωτική Ελλάδα, αλλά και οι ορεινές περιοχές, αφού μάλιστα από την πρώτη στιγμή που συμβαίνει ένα περιστατικό αναλαμβάνει το ΕΚΑΒ. Πάντως ο κ. Κικίλιας ήταν Υπουργός Υγείας, δεν είναι τώρα Υπουργός Υγείας. Θέλω να σας μεταφέρω το αίσθημα των συναδέλφων -που πολλούς βλέπω εδώ- που συμμετέχουν στην Επιτροπή Περιφερειών και την Υποεπιτροπή Νησιωτικών και Ορεινών Περιοχών. Πολλές από τις προβλέψεις του νομοσχεδίου ήταν θέση της επιτροπής, κάτι που προκύπτει από τους συναδέλφους αλλά και από πολίτες της περιφέρειας που συμμετέχουν σε αυτές τις νησιωτικές περιοχές.

Σας καλώ να ψηφίσετε το νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αλέξανδρος Αυλωνίτης από τον ΣΥΡΙΖΑ και μετά θα πάρει τον λόγο ο Πρόεδρος της Κοινοβουλευτικής Ομάδας «Νέα Αριστερά» κ. Αλέξης Χαρίτσης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Κόνσολα, μου κάνει εντύπωση το εξής, ότι πανηγυρίζετε για το νομοσχέδιο αυτό, στο οποίο δώσατε μάλιστα και εθνική χροιά. Θα σας θυμίσω ότι το Άκτιο, η Σύρος, που ήταν κέντρα για τις αεροδιακομιδές, δεν λειτουργούν. Πιστεύετε ότι με το νομοσχέδιο αυτό θα πάρετε τα πτητικά μέσα εκεί; Γιατί δεν τα παίρνετε; Το νομοσχέδιο ευθύνεται γι’ αυτό;

Ξέρετε τι συμβαίνει στις Κυκλάδες; Δίπλα σας είναι. Τρεις Βουλευτές δικοί σας έχουν καταθέσει ερωτήσεις: είναι ο κ. Φόρτωμας, η κ. Μονογιού, ο κ. Καφούρος. Διαλυμένο το σύμπαν! Και θα σας πω σε λίγο τι έχει γίνει στα Ιόνια Νησιά και στο νησί μου, την Κέρκυρα, φέτος, το 2023.

Το 2022, λοιπόν, είχε έρθει ο κ. Στυλιανίδης, νέος Υπουργός τότε, νεοσύστατο το Υπουργείο, στην Κέρκυρα όταν αντιμετωπίζαμε τον «Ιανό». Τον ρωτάω σε μία σύσκεψη: «Ποιες είναι οι αρμοδιότητες του Υπουργείου σας;». «Δεν ξέρω ποιες είναι οι αρμοδιότητες του Υπουργείου μου». Κύριε Γκίκα, το θυμάστε; Πείτε ένα ναι ή ένα όχι. Γιατί αυτή είναι η αλήθεια. Και μου λέτε τώρα, που δεν έχει καν οργανόγραμμα, σήμερα, με αυτό το νομοσχέδιο, να εντάξετε μέσα στο Υπουργείο και την ΕΜΥ και το Εθνικό Αστεροσκοπείο! Θεϊκές ικανότητες έχετε, μπράβο σας! Δεν μπορώ να πω, λοιπόν, ότι εμπεριέχεται σκοπιμότητα μέσα στο νομοσχέδιό σας για την αφαίρεση, την απομάκρυνση του Αστεροσκοπείου των Αθηνών από το Υπουργείο Παιδείας, που εκεί ανήκει, εκεί πρέπει να ανήκει.

Και έρχομαι επί του προκειμένου. Λέτε, λοιπόν, κύριε Υπουργέ, ότι το νομοσχέδιό σας είναι περίφημο και είστε εντυπωσιασμένος γι’ αυτό. Χρησιμοποιήσατε περισσή επιστημοσύνη. Έχετε ακούσει τα πορίσματα της επιτροπής Γκολντάμερ; Τα λάβατε υπ’ όψιν σας ή όχι; Ούτε μας έχετε πει ποιοι είναι οι επιστήμονες που σας βοήθησαν να συντάξετε αυτό το πρόχειρο νομοσχέδιο.

Για πείτε μου, σας παρακαλώ. Η Επιστημονική Υπηρεσία έχει συντάξει μία έκθεση. Τη διαβάσατε; Δεν τη διαβάσατε και δεν μου απαντάτε. Δεν πειράζει, άλλη φορά ίσως συναντηθούμε στην Κέρκυρα. Τριακόσια ογδόντα εννιά σχόλια εμπεριέχει η διαβούλευση. Ανάθεμά με κι αν διαβάστηκαν!

Και προσέξτε κάτι για την επιστημοσύνη που λέμε σε σχέση με το νομοσχέδιο. Οι μισές επισημάνσεις της Επιστημονικής Υπηρεσίας αποτελούν διορθώσεις που αφορούν συντακτικά λάθη, διορθώσεις για λάθος σε άρθρα νόμων που επικαλείται, αντικατάσταση ολόκληρων φράσεων και συμπληρώσεις. Δηλαδή ένα απίστευτο κείμενο με σωρεία αντιφάσεων. Ο κ. Κεδίκογλου τις είχε επισημάνει στην επιτροπή και πολύ σωστά έκανε.

Πού βρήκαμε, λοιπόν, αυτή την επιστημοσύνη που κομπορρημονείτε σήμερα, που ουσιαστικά είναι εκείνη που σας έδωσε τη δυνατότητα να συντάξετε αυτό το νομοσχέδιο, το ελλιπέστατο κατά τα άλλα νομοσχέδιο;

Και πάμε επί του προκειμένου. Το άρθρο 13 μιλάει για τα περιφερειακά επιχειρησιακά κέντρα πολιτικής προστασίας, που λέτε ότι δύνανται να χωροθετούνται κατά παρέκκλιση κάθε διάταξης που ορίζει τις χρήσεις γης περιοχών εντός ή εκτός σχεδίων. Δικαίως ζητά διευκρινίσεις η Επιστημονική Υπηρεσία, που λέει: «Γεννάται προβληματισμός ως προς το κατά πόσο η προβλεπόμενη μόνιμη παρέκκλιση από τις ισχύουσες χρήσεις γης δύναται να μεταβάλλει ουσιωδώς την πολεοδομική φυσιογνωμία των περιοχών». Και αυτό η επιστημοσύνη σάς το έκανε να το έχετε ως παράλειψη και ως πρόβλημα για να το σχολιάζει ένας Βουλευτής της Αντιπολίτευσης;

Δεν υπάρχει πρόβλεψη για τη νησιωτικότητα. Θυμίζω, κύριε Υφυπουργέ, ότι έχω αναλάβει υπ’ ευθύνη μου τη νησιωτική πολιτική. Είμαι από το νησί -το είπα προηγουμένως- της Κέρκυρας. Πρέπει να ξέρετε ότι οι νησιώτες είμαστε μόνοι μας σε καταστάσεις έκτακτης ανάγκης, στο έλεος του Θεού και του καιρού, αν θα έρθουν οι δυνάμεις για συνδρομή και αν θα φτάσουν εγκαίρως. Δώστε, λοιπόν, σε κάθε νησιωτικό δήμο κατά προτεραιότητα πόρους, υλικοτεχνική κάλυψη και στελέχωση με προσωπικό.

Έχετε δει τις μονάδες πολιτικής προστασίας στους νησιωτικούς δήμους και τις περιφέρειες; Ένας-δύο άνθρωποι στελεχώνουν αυτές τις υπηρεσίες και μου λέτε ότι με το νομοσχέδιο θα λύσετε το πρόβλημα αυτό; Φέρτε μας ένα νομοσχέδιο για να προσλάβετε, λοιπόν, κόσμο και λειτουργήστε αυτές τις υπηρεσίες.

Κι επειδή ακριβώς δεν έχετε προνοήσει για την ενίσχυση της νησιωτικότητας -τη συνταγματική σας υποχρέωση-, είμαστε και ιδιαίτερα επιφυλακτικοί για τα άρθρα 48 ως 56 για τον Εθνικό Μηχανισμό Εναέριας Διάσωσης και Αεροδιακομιδών «Θεοφάνης - Ερμής Θεοχαρόπουλος». Και εδώ είναι το μεγάλο πρόβλημα που υπαινίχθηκα από την αρχή.

Θα σας πω, λοιπόν, κάτι, θα ξεφύγω από το κείμενο. Υπέβαλα στις 16-1-2023 αυτή τη μήνυση στην Εισαγγελία Πρωτοδικών της Κέρκυρας για τέσσερα συμβάντα, σε ένα εκ των οποίων κατέληξε η εξηντάχρονη αυτή στους Παξούς. Δεν πήγε ούτε ένα πλοιάριο να τη διασώσει ούτε από τον αέρα έγινε αεροδιακομιδή, γιατί έχει καταργηθεί το Άκτιο, και την πήρε, κάτω από συνθήκες επτάμισι με οκτώ μποφόρ, ένα ιδιωτικό πλωτό να την περάσει απέναντι στην Πλαταριά. Πέθανε η γυναίκα.

Ποτέ δεν δόθηκε εξήγηση από το Υπουργείο σας γιατί δεν πήγαν ούτε από τον αέρα ούτε από τη θάλασσα και πέθανε αυτή η γυναίκα. Και περιμένω την έκβαση της προανάκρισης γιατί πέθανε αυτή η γυναίκα.

Ξέρετε τι έγινε; Την επόμενη μέρα από το συμβάν, πήγαν από το Λιμενικό Σώμα για προανάκριση, για να αναζητήσουν ευθύνες σε αυτόν τον ήρωα τον ιδιώτη που πήρε μόνος την πρωτοβουλία να μεταφέρει απέναντι τη γυναίκα!

Να σας πω, λοιπόν, για έναν ασθενή στις 12-1-2023 που ήταν δεκατριών χρονών, που έπρεπε να διακομισθεί στην Αθήνα στις 5.00΄ το πρωί και δεν μπορούσε να έρθει από την Ελευσίνα γιατί δεν πετάνε τα ελικόπτερα εκείνη την ώρα. Και τι έγινε; Από Ελευσίνα μετακινήθηκε με ελικόπτερο μετά τις 5.00΄ και ο νεαρός έφυγε από το Νοσοκομείο της Κέρκυρας με ασθενοφόρο, πήγε στο λιμάνι, από το λιμάνι πήγε στην Ηγουμενίτσα, από την Ηγουμενίτσα πήγε στα Γιάννενα, από την Ελευσίνα πήγανε στα Ιωάννινα να τον πάρουν, οκτώ ώρες.

Να μη σας πω άλλα, γιατί ξεπέρασα τον χρόνο μου.

Με πολύ απλά λόγια, αυτό που θέλει η πατρίδα μας είναι να δώσετε τη δυνατότητα στις νησιωτικές περιοχές να νιώθουν ασφάλεια. Δεν νιώθει ασφάλεια κανένας Κυκλαδίτης σήμερα, δεν νιώθει ασφάλεια κανένας νησιώτης από την πλευρά του Ιονίου Πελάγους. Και έρχεστε σήμερα και μας λέτε ότι το νομοσχέδιο τούτο εδώ που μας φέρνετε είναι εθνικής σημασίας και θα επιτελέσει εθνικό έργο; Γιατί μας κοροϊδεύετε τόσο;

Ελάτε, λοιπόν, στην Κέρκυρα ή, σε κάθε περίπτωση, απαντήστε μου εμένα σε αυτά που σας έχω καταγγείλει και σας έχω πει και άλλα περιστατικά, αλλά δεν με παίρνει ο χρόνος. Να φιλοτιμηθείτε ως Υπουργείο και να πείτε ότι δεν πετάνε από το Άκτιο, δεν πετάνε από τη Σύρο τέτοια αεροπλάνα και χρησιμοποιούμε στρατιωτικά αεροπλάνα γι’ αυτούς και γι’ αυτούς τους λόγους. Έτσι θα σας πω μπράβο και ότι επιτελείτε εθνικό έργο, ότι περιφρουρείτε τους πάντες.

Έτσι, λοιπόν, δεν πάμε καλά, αγαπητοί μου, και νομίζω ότι αυτό θα το πληρώσετε. Προχτές μίλησα στη Βουλή και είπα ότι στην κοινωνία έξω δημιουργείται κάτι καινούργιο, το οποίο πολλές φορές ούτε εμείς οι ίδιοι το έχουμε διαπιστώσει που το λέμε. Και αυτό το καινούργιο θα έρθει η στιγμή που θα σας βγάλει στο πολιτικό περιθώριο και θυμηθείτε το. Για ακόμη μια φορά το λέω.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας της Νέας Αριστεράς, τον κ. Αλέξανδρο Χαρίτση.

Μετά έχουν σειρά ο κ. Χριστοδουλάκης, ο κ. Χήτας και η κ. Διγενή.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, οφείλω να ξεκινήσω τη σημερινή μου ομιλία με δύο σχόλια για την τρέχουσα επικαιρότητα.

Κατ’ αρχάς, θέλω να ξεκινήσω εκφράζοντας τον αποτροπιασμό της Νέας Αριστεράς για τη χθεσινή δολοφονική επίθεση που οδήγησε στον σοβαρό τραυματισμό ενός αστυνομικού.

Δυστυχώς, κυρίες και κύριοι συνάδελφοι, δεν είναι το πρώτο αντίστοιχο επεισόδιο που βλέπουμε να συμβαίνει στη χώρα μας. Θυμίζω ότι το καλοκαίρι, μόλις πριν από λίγους μήνες, συγκλονίστηκε ολόκληρη η χώρα από τη δολοφονία ενός νέου ανθρώπου, όταν είχαμε μια συμμορία νεοναζί οπαδών που διέσχισαν τη μισή χώρα για να φτάσουν στη δολοφονία στη Νέα Φιλαδέλφεια. Θα έπρεπε τότε αυτό το γεγονός να έχει σημάνει συναγερμό στις αρχές. Το ίδιο θα έπρεπε να έχει συμβεί και με τα αλλεπάλληλα σκληρά περιστατικά βίας στα σχολεία μας.

Υπάρχει πάρα πολύ σοβαρό πρόβλημα πλέον. Υπάρχει ένα πρόβλημα το οποίο δεν μπορεί να λυθεί ούτε με αόριστες γενικόλογες εξαγγελίες ούτε με κούφια μέτρα στον αέρα, τα οποία δεν υλοποιούνται ποτέ.

Μην κρυβόμαστε πίσω από το δάχτυλό μας. Οι αθλητικοί χώροι μετατρέπονται σε πεδίο μάχης και δράσης οργανωμένων ομάδων τυφλής βίας, συχνά με την ανοχή ισχυρών οικονομικών και αθλητικών παραγόντων, αλλά συχνά και με την ανοχή της ίδιας πολιτείας.

Και αυτό είδαμε και χθες σε έναν αγώνα βόλεϊ, μια ομάδα χούλιγκαν να μπαίνει στο γήπεδο ανενόχλητη, εξοπλισμένη με φωτοβολίδες και στη συνέχεια να βγαίνει από αυτό για να επιτεθεί, με αποτέλεσμα ένας νέος άνθρωπος σήμερα να χαροπαλεύει.

Η ελληνική κοινωνία έχει κουραστεί από τις ρητορικές εξαγγελίες. Καλύτερα να μην τις ακούσουμε για μία ακόμη φορά. Έχει κουραστεί και να βλέπει μια Κυβέρνηση η οποία μιλά συνέχεια για νόμο και για τάξη, ενώ την ίδια στιγμή η πραγματικότητα είναι ότι η ανασφάλεια σκιάζει ολόκληρη τη χώρα. Ο φαύλος κύκλος της βίας απαιτεί πολιτικά και κοινωνικά μέτρα και όχι δηλώσεις υποκριτικές πολλές φορές, όταν ήδη έχει συμβεί το μοιραίο.

Να ευχηθούμε από την πλευρά μας ολόψυχα να πάνε όλα καλά με τον άτυχο αστυνομικό, γιατί η αξία της ανθρώπινης ζωής είναι ανυπολόγιστη και η προστασία της πρέπει να είναι το πρώτο μέλημά μας.

Θα μου επιτρέψετε, κυρίες και κύριοι συνάδελφοι, όμως να κάνω και κάποιες επισημάνσεις και για τη χθεσινή επίσκεψη του Τούρκου Προέδρου στη χώρα μας, την πρώτη μετά από έξι χρόνια και μετά από μια περίοδο εξαιρετικά μεγάλης έντασης μεταξύ των δύο χωρών μας.

Είναι προφανώς θετικά τα βήματα επαναπροσέγγισης και η πρόοδος που σημειώνεται στον ελληνοτουρκικό διάλογο, καθώς, σε μια περίοδο που οι λαοί της Ελλάδας και της Τουρκίας δοκιμάζονται από επάλληλες κρίσεις και η ύφεση και η ηρεμία στα ανατολικά σύνορά μας, είναι εξαιρετικά σημαντική.

Εμείς από την πλευρά μας, ως Νέα Αριστερά, θα στηρίξουμε κάθε προσπάθεια που κατατείνει στην καλή γειτονία και στην ειρήνη. Πρέπει, όμως, η προσπάθεια αυτή να γίνεται πάντα με όρους συντεταγμένους και θεσμικά διαφανείς, να σέβεται απόλυτα την κυριαρχία και τα κυριαρχικά δικαιώματα της χώρας μας και να εντάσσεται σε μια στρατηγική που θα εξασφαλίσει ότι υπάρχει συνέχεια σε αυτές τις προσπάθειες. Διότι δεν είναι άλλωστε η πρώτη φορά που οι ελληνοτουρκικές σχέσεις βρίσκονται σε φάση προσέγγισης. Το ίδιο έχουμε δει να συμβαίνει και στο παρελθόν. Όμως στη συνέχεια είδαμε επίσης τα πράγματα να αλλάζουν. Γι’ αυτό και επιμένουμε ιδιαίτερα στην ανάγκη η ευκαιρία που άνοιξε η λεγόμενη «διπλωματία των σεισμών» πάνω στις τραγωδίες που βίωσαν οι δύο χώρες να αξιοποιηθεί κατάλληλα. Κατάλληλα, σημαίνει τρία πράγματα.

Πρώτον, να χαραχθούν σαφείς προτεραιότητες και στόχοι της ελληνικής εξωτερικής πολιτικής στα ελληνοτουρκικά πάντοτε στη βάση του Διεθνούς Δικαίου και με γνώμονα την απόλυτη προστασία των κυριαρχικών μας δικαιωμάτων. Και φυσικά κύριος στόχος πρέπει να είναι το Διεθνές Δικαστήριο της Χάγης, καθώς η επίλυση της διαφοράς για την οριοθέτηση υφαλοκρηπίδας και ΑΟΖ θα μπορέσει να αποτελέσει τη βάση μακροπρόθεσμης ειρήνης, ηρεμίας και σταθερότητας στην περιοχή μας και στις σχέσεις με τη γείτονα χώρα.

Δεύτερη προϋπόθεση, η σχέση μας με την Τουρκία και η πρόοδος στον ελληνοτουρκικό διάλογο να ενταχθεί στο πλαίσιο μιας συνολικότερης, μιας ευρύτερης, αν θέλετε, στρατηγικής. Αυτό σημαίνει πολυδιάστατη εξωτερική πολιτική, στον αντίποδα της λογικής του πιστού και δεδομένου συμμάχου που εφαρμόζει η Κυβέρνηση Μητσοτάκη, ενίσχυση του περιφερειακού ρόλου της χώρας μας και των σχέσεών της με τις χώρες της Ανατολικής και Νοτιοανατολικής Μεσογείου και των Βαλκανίων και, κυρίως, επιμονή στο γεγονός ότι οι ελληνοτουρκικές σχέσεις, συμπεριλαμβανομένου του Κυπριακού και της μετανάστευσης, είναι αναπόσπαστο τμήμα των ευρωτουρκικών σχέσεων.

Τρίτη προϋπόθεση, η συζήτηση για την εξωτερική πολιτική της χώρας γενικά και για τις ελληνοτουρκικές σχέσεις ειδικότερα πρέπει να γίνει με όρους θεσμικού και συντεταγμένου δημοκρατικού διαλόγου, με πλήρη ενημέρωση των κομμάτων της Βουλής, με ειλικρίνεια, με απομόνωση εθνικιστικών φωνών, που δυστυχώς εμφανίζονται σε διάφορες πλευρές του κομματικού συστήματος, και με τη δέσμευση όλων των πλευρών να απέχουν από μικροπολιτικά παιχνίδια.

Αν κάτι μάς έχει διδάξει το παρελθόν, το πρόσφατο και το απώτερο, είναι ότι η επένδυση στον εθνικισμό ή σε λογικές εσωτερικού εχθρού, ακόμα και όταν αποκομίζει βραχυπρόθεσμα οφέλη σε κάποιον που τις επιχειρεί, βλάπτει τελικά και βλάπτει πάνω απ’ όλα την ίδια την πατρίδα.

Με αυτές τις βασικές αρχές και σκέψεις αναμένουμε με μεγάλο ενδιαφέρον και την ενημέρωση της Διαρκούς Επιτροπής Εθνικής Άμυνας και Εξωτερικών Υποθέσεων από τον αρμόδιο Υπουργό Εξωτερικών, ώστε να τοποθετηθούμε αναλυτικότερα και ως προς την αποτίμηση της Ε΄ Συνόδου του Ανώτατου Συμβουλίου Συνεργασίας Ελλάδας - Τουρκίας και ως προς τον οδικό χάρτη για τη συνέχεια από εδώ και μπρος.

Και έρχομαι, κύριε Πρόεδρε, στα θέματα του νομοσχεδίου. Πριν από τέσσερα σχεδόν χρόνια, τον Ιανουάριο του 2020, συζητούσαμε σ’ αυτή εδώ την Αίθουσα ένα νομοσχέδιο για την πολιτική προστασία που κατά τον Πρωθυπουργό -έτσι μας είχε πει τότε- θα έβαζε τέλος στην αλληλοεπικάλυψη αρμοδιοτήτων, θα δημιουργούσε μια κάθετη δομή για τη διαχείριση των εκτάκτων αναγκών.

Λίγο μετά ζήσαμε τις καταστροφικές πυρκαγιές στην Εύβοια, στην Αττική, στην Αρχαία Ολυμπία, τις πρόσφατες πυρκαγιές στη Ρόδο και στον Έβρο, στο πολύτιμο δάσος της Δαδιάς, τις καταστροφικές πλημμύρες στη Θεσσαλία. Όλες αυτές οι πληγές στο περιβάλλον, στο ζωικό κεφάλαιο, στις αγροτικές εκτάσεις και καλλιέργειες παραμένουν δυστυχώς ανοιχτές.

Και ακούμε από τον κύριο Υπουργό ότι η κλιματική κρίση είναι εδώ. Ακούμε ότι πρέπει να μάθουμε οι πολίτες, η οργανωμένη πολιτεία και η ίδια η κοινωνία τι σημαίνει πρόληψη, ότι εκεί εστιάζει υποτίθεται η προσπάθεια αυτού του νομοσχεδίου και ότι εκεί πρέπει όλοι μας να εκπαιδευτούμε σε επίπεδο πρόληψης από το κράτος και τους εργαζόμενους, τους αρμόδιους φορείς μέχρι τους πολίτες, μέχρι τα παιδιά μέσω της εκπαιδευτικής διαδικασίας και των σχολείων.

Ακούμε, επίσης, -το είπε ο αρμόδιος Υπουργός σε συνέντευξή του- ότι το Υπουργείο Κλιματικής και Πολιτικής Προστασίας είναι ακόμη «under construction». Το προεδρικό διάταγμα για το οργανόγραμμα είναι τώρα για έλεγχο στο Συμβούλιο της Επικρατείας.

Βεβαίως, η πραγματικότητα είναι λίγο διαφορετική. Η κλιματική κρίση δεν ήρθε τώρα, ούτε η αναγκαιότητα επένδυσης στην πρόληψη θα έπρεπε να αποτελεί σημερινή διαπίστωση. Τι κάνει όμως, η Κυβέρνηση με το σημερινό νομοσχέδιο; Μήπως διαπιστώνει λάθη, ελλείψεις ή ανεπάρκειες στον σχεδιασμό της πολιτικής προστασίας, αυτή την οποία πολυδιαφήμιζε το 2020, πριν από τέσσερα χρόνια κι έρχεται τώρα να τα διορθώσει στο πλαίσιο μιας εθνικής στρατηγικής, ενός ολοκληρωμένου σχεδίου; Όχι. Η Κυβέρνηση έρχεται με μπαλώματα, δήθεν να λύσει τα διαπιστωμένα προβλήματα. Προσθέτει γραφειοκρατία στον ήδη πολύπλοκο και δαιδαλώδες σχεδιασμό του νόμου που υποτίθεται ότι βελτιώνει. Νομίζω το διαπιστώνει όποιος άκουσε και την εισηγήτρια μας, την Πέτη Πέρκα, νωρίτερα σήμερα το πρωί, που παρουσίασε αναλυτικά όσα αφορούν στις ρυθμίσεις του συγκεκριμένου νομοσχεδίου σε σχέση με τις πολιτικές πρόληψης.

Εμένα θα μου επιτρέψετε να δώσω ιδιαίτερο βάρος σε μια συγκεκριμένη διάταξη, όχι βεβαίως γιατί θέλω να μιλήσω απλώς και μόνο για ένα άρθρο ενός νομοσχεδίου, αλλά γιατί νομίζω ότι συμπυκνώνει ακριβώς μια συνολικότερη φιλοσοφία, μια συνολικότερη πολιτική, μια συνολικότερη αντίληψη, αν θέλετε, για το πώς η Κυβέρνηση της Δεξιάς, η Κυβέρνηση του κ. Μητσοτάκη αντιλαμβάνεται την επιστημονική γνώση, για το πώς αντιλαμβάνεται την ελευθερία και την ανεξαρτησία της έρευνας. Βεβαίως αναφέρομαι στο περίφημο άρθρο 19, που δικαίως έχει ξεσηκώσει αντιδράσεις, όχι μόνο στο Εθνικό Αστεροσκοπείο, αλλά στο σύνολο της ερευνητικής κοινότητας και του επιστημονικού κόσμου της χώρας μας και όχι μόνο σε εθνικό επίπεδο, όχι μόνο στην Ελλάδα, αλλά και σε ευρωπαϊκό επίπεδο.

Γιατί, τι έγινε μετά τις καταστροφικές πλημμύρες και τις πυρκαγιές και τα στοιχεία που παρέθεσε επιστημονικά, ως όφειλε, το Εθνικό Αστεροσκοπείο; Ακούσαμε αρχικά από χείλη Υπουργών και στελεχών της Κυβέρνησης ότι πρόκειται για προπαγάνδα των αριθμών, ότι πρόκειται για πολιτικά παιχνίδια. Σας τα ανέφερε πριν ο Κοινοβουλευτικός μας Εκπρόσωπος, ο Νάσος Ηλιόπουλος, όλα αυτά τα οποία συζητήθηκαν τότε, τα στοιχεία του Αστεροσκοπείου από τη μία και την κριτική της Κυβέρνησης με πολιτικούς όρους απέναντι στα επιστημονικά στοιχεία από την άλλη. Αμφισβητήθηκαν ακόμα και τα στοιχεία του ευρωπαϊκού συστήματος «COPERNICUS».

Σε αυτές τις απαράδεκτες δηλώσεις, σε αυτές τις δηλώσεις οι οποίες είναι βγαλμένες από άλλες εποχές, σκοτεινές και σκοταδιστικές, η διοίκηση του Αστεροσκοπείου, του πρώτου ερευνητικού κέντρου του νεοελληνικού κράτους, με εκατόν ογδόντα ένα χρόνια λειτουργίας, αναγκάστηκε να απαντήσει τα αυτονόητα. Επεσήμανε -και χρησιμοποιώ ακριβώς τα λόγια τους- ότι «σε μια ευνομούμενη δημοκρατία, σε μια εποχή ανοικτών δεδομένων σε ευρωπαϊκό και διεθνές επίπεδο, είναι υποχρέωση της επιστήμης γενικότερα και των εθνικών ερευνητικών κέντρων ειδικότερα, να ενημερώνουν την κοινωνία και την πολιτεία για τα αποτελέσματα των επιστημονικών δραστηριοτήτων τους, αλλά και για τις φυσικές συνθήκες που επηρεάζουν τη ζωή των πολιτών». Αυτά αναφέρει το Εθνικό Αστεροσκοπείο.

Στη συνέχεια ακούσαμε τον Πρωθυπουργό να ανακοινώνει ξαφνικά τη μεταφορά και την υπαγωγή του Εθνικού Αστεροσκοπείου και της Εθνικής Μετεωρολογικής Υπηρεσίας στο Υπουργείο Κλιματικής Κρίσης και Πολιτικής Προστασίας.

Και δεν μπορεί κανείς να μην αναρωτηθεί: Η βίαιη αυτή διαδικασία αποκοπής ενός ερευνητικού κέντρου από τη Γενική Γραμματεία Έρευνας και Καινοτομίας, που είναι ο φυσικός της χώρος και στην οποία υπάγεται διαχρονικά, η μεταφορά της σε ένα νεοσύστατο, υποστελεχωμένο, χωρίς καν οργανόγραμμα, Υπουργείο, που οι αρμοδιότητές του ουδεμία σχέση με το ερευνητικό αντικείμενο έχουν, σε τι ακριβώς αποσκοπεί; Τι αποτελέσματα θα έχει;

Μετά τις ανοίκειες επιθέσεις στους επιστήμονες του Αστεροσκοπείου, δεν μπορεί κανείς να μην αναρωτηθεί αν πρόκειται για μία προσπάθεια αποποίησης ή απομείωσης των κυβερνητικών ευθυνών στη διαχείριση μελλοντικών φυσικών καταστροφών ή για προσπάθεια φίμωσης των ελεύθερων φωνών των επιστημόνων. Ίσως -ακόμα χειρότερα- να είναι και τα δύο μαζί.

Μέχρι τώρα μας είχατε συνηθίσει σε ένα άλλο μοντέλο. Μεταφέρατε το 2019 τη Γενική Γραμματεία Έρευνας και Καινοτομίας από τον φυσικό της χώρο -τον χώρο της παιδείας- στο Υπουργείο Ανάπτυξης, για να τη συνδέσετε αποκλειστικά με την επιχειρηματικότητα σε μια εντελώς στρεβλή αντίληψη για τη λειτουργία του χώρου της έρευνας. Τη μεταφέρατε ως σύνολο. Ποτέ, όμως, στο παρελθόν δεν είχε τολμήσει κάποιος να ακρωτηριάσει τη Γενική Γραμματεία Έρευνας και Καινοτομίας, αποκόπτοντας ένα από τα ερευνητικά κέντρα και μάλιστα το αρχαιότερο, όπως κάνετε σήμερα.

Σας επισημαίνει ο Διευθυντής και Πρόεδρος του Διοικητικού Συμβουλίου, ο κ. Πλειώνης, ότι το 85% των επιστημονικών δραστηριοτήτων και θεματικών του Αστεροσκοπείου δεν έχουν καμμία σχέση με τις αρμοδιότητες του συγκεκριμένου Υπουργείου. Τι απαντάτε σε αυτό; Πώς θα συνεχίσει το σημαντικό του έργο αυτό το ερευνητικό κέντρο, τη συμμετοχή του σε ερευνητικά και διεθνή προγράμματα, όπως και σε διαστημική αποστολή με τη ΝΑSΑ προσφάτως, χωρίς την υποστήριξη και την απαραίτητη τεχνογνωσία που έχει η Γενική Γραμματεία Έρευνας και Καινοτομίας; Και σε αυτό το ερώτημα, τι απαντά ακριβώς; Γιατί δεν ενημερώσατε από πριν, δεν καλέσατε σε διάλογο και διαβούλευση το Εθνικό Αστεροσκοπείο πριν τη σύνταξη του νομοσχεδίου; Τι απαντάτε και σε αυτό το ερώτημα; Στους ερευνητές, στους επιστήμονες που σας λένε ότι η υπαγωγή του Αστεροσκοπείου στο Υπουργείο δεν μπορεί να τεκμηριωθεί και να αιτιολογηθεί με κανένα επιστημονικό, αλλά ούτε καν διοικητικής φύσης επιχείρημα, τι ακριβώς απαντάτε; Όταν σας επισημαίνουν ότι ο κατακερματισμός του ερευνητικού ιστού αντιστρατεύεται την ίδια την ακαδημαϊκή ανεξαρτησία, υπονομεύει τον ενιαίο χώρο ανώτατης εκπαίδευσης και έρευνας και είναι εντελώς αντίθετη με τις διεθνείς πρακτικές και τα επιτυχημένα μοντέλα αξιοποίησης των ερευνητικών κέντρων, τι ακριβώς απαντάτε σε αυτά τα ερωτήματα;

Απαντάται μήπως με αυτό που αναφέρεται στην αιτιολογική έκθεση του νομοσχεδίου, ότι η μεταφορά της εποπτείας του Αστεροσκοπείου στο Υπουργείο γίνεται στο πλαίσιο της ορθολογικής διαχείρισης και της πλήρους αξιοποίησης του φορέα; Πού είναι η ορθολογική διαχείριση; Πού είναι η πλήρης αξιοποίηση αυτού του τόσο σημαντικού φορέα;

Στις επιστολές, στις διαμαρτυρίες, στα πολυάριθμα σχόλια στη διαδικασία διαβούλευσης, στον Σύλλογο Ερευνητών, στον Σύλλογο Προσωπικού του Εθνικού Αστεροσκοπείου, στη σύνοδο των προέδρων των ερευνητικών κέντρων και τεχνολογικών φορέων, στην Πανελλήνια Ομοσπονδία Εργαζομένων Ερευνητικών Κέντρων και Ιδρυμάτων, στους συλλόγους των ερευνητικών κέντρων, στην Ένωση Ελλήνων Ερευνητών, στο Εθνικό Συμβούλιο Έρευνας, Τεχνολογίας και Καινοτομίας, σε πάνω από δύο χιλιάδες επιστήμονες από το εξωτερικό, σε ινστιτούτα, σε πανεπιστήμια και φορείς που έχουν δηλώσει επισήμως τη διαφωνία τους και ζητούν την απόσυρση του άρθρου 19 του νομοσχεδίου, εσείς τι απαντάτε ακριβώς; Απαντάτε με αυτές τις γενικόλογες αναφορές των δύο σειρών στην αιτιολογική έκθεση;

Πέρα, όμως, από αυτά, το ίδιο το περιεχόμενο της ρύθμισης του άρθρου 19 καταδεικνύει την απόλυτη προχειρότητα με την οποία νομοθετείτε. Τι προβλέπεται, λοιπόν; Ότι οι αρμοδιότητες που σχετίζονται με θέματα επιστημονικής έρευνας και καινοτομίας εξακολουθούν να ασκούνται από τα όργανα και τις υπηρεσίες που τους ασκούσαν μέχρι τώρα. Και τι άλλο προβλέπεται; Ότι έως 30-6-2024 οι οικονομικές και διοικητικές αρμοδιότητες θα συνεχίσουν να ασκούνται από τα ίδια όργανα και υπηρεσίες, όπως επίσης θα συνεχιστεί μέχρι τότε και η δαπάνη επιχορήγησης να βαρύνει τις πιστώσεις του Υπουργείου Ανάπτυξης. Αναγνωρίζετε, δηλαδή και εσείς οι ίδιοι την ανετοιμότητα του Υπουργείου να αποδεχθεί και να υποδεχθεί την εποπτεία αυτού του σημαντικού φορέα. Αλλά όχι μόνο αυτό.

Αναγνωρίζετε επίσης ότι το Υπουργείο Κλιματικής Κρίσης και Πολιτικής Προστασίας δεν έχει καμμία δυνατότητα να θέσει υπό την εποπτεία του το Εθνικό Αστεροσκοπείο όσον αφορά τα πεδία έρευνας και καινοτομίας και την οικονομοτεχνική υποστήριξή τους. Προς τι, λοιπόν, αυτή η βιασύνη μεταφοράς άραγε;

Πέρα, όμως, από την όποια σκοπιμότητα, κρύβεται πίσω από αυτή τη ρύθμιση και το ευρύτερο πρόβλημα της συνολικότερης αντίληψης της Κυβέρνησης της Δεξιάς, της Κυβέρνησης της Νέας Δημοκρατίας σχετικά με την έρευνα και τους ερευνητές, έναν τομέα στον οποίο -οφείλω να το πω- εφαρμόζεται σταθερά και διαχρονικά από το 2019 μια πολιτική η οποία είναι καταστροφική. Δώσατε τα πρώτα δείγματα γραφής ήδη από την ανάληψη της διακυβέρνησης το 2019, καθήλωση των κονδυλίων για την έρευνα, βεβιασμένη μεταφορά της ΓΓΕΚ στο Υπουργείο Ανάπτυξης, προκλητική υποβάθμιση του ΕΛΙΔΕΚ.

Η Κυβέρνησή σας κράτησε καθηλωμένους τους προϋπολογισμούς, παραβιάζοντας ακόμα και τον νόμο για την κάλυψη των λειτουργικών δαπανών, δημιουργώντας πρόβλημα στις εξελίξεις των ερευνητών, ενώ σχεδόν εξαφάνισε τις ανοικτές προσκλήσεις για τη χρηματοδότηση και σήμερα ο κόσμος της έρευνας βρίσκεται αντιμέτωπος με το εξής παράδοξο: Από τη μία, η Ευρωπαϊκή Ένωση έχει ήδη εδώ και τρία χρόνια ανακοινώσει τον νέο ευρωπαϊκό χώρο έρευνας για την έρευνα και την καινοτομία με στόχο τη βελτίωση του τοπίου της έρευνας και της καινοτομίας στην Ευρώπη -η ανακοίνωση, μάλιστα, αυτή επιβεβαιώνει τον στόχο να επενδυθεί το 3% του ΑΕΠ στην έρευνα και την καινοτομία και ενθαρρύνει την περαιτέρω συνεργασία μεταξύ των κρατών-μελών και την ευθυγράμμιση των εθνικών προσπαθειών θέτοντας ως στόχο το 5% της εθνικής δημόσιας χρηματοδότησης για κοινά προγράμματα μεταξύ των χωρών για έρευνα, ανάπτυξη και καινοτομία με στρατηγικό στόχο τη βελτίωση της πρόσβασης σε άριστες εγκαταστάσεις και υποδομές για ερευνητές σε ολόκληρη την Ευρώπη- και, από την άλλη, η χώρα μας έχει μπροστά της την πρόκληση του Ταμείου Ανάκαμψης και Ανθεκτικότητας, το οποίο θα μπορούσε να είναι ο καταλύτης για να πάμε ένα αποφασιστικό βήμα μπροστά και να χτίσουμε πάνω στη θετική παρακαταθήκη της περιόδου 2015 - 2019.

Τότε, συγχωρήστε μου και την αυτοαναφορικότητα, είχα και την τιμή ως Υπουργός Ανάπτυξης να συνεργαστώ με τον τότε Αναπληρωτή Υπουργό Έρευνας, τον Κώστα Φωτάκη, και να υλοποιήσουμε εμβληματικές μεταρρυθμίσεις, όπως η δημιουργία του Ελληνικού Ιδρύματος Έρευνας και Καινοτομίας, το ΕΛΙΔΕΚ, όπως το καινοτόμο πρόγραμμα «Ερευνώ – Δημιουργώ - Καινοτομώ» για τη στήριξη της ερευνητικής δουλειάς, όπως το Ταμείο Επιχειρηματικών Συμμετοχών, το «EquiFund», όπως τα εμβληματικά έργα εθνικά δίκτυα ιατρικής ακριβείας, εθνικά δίκτυα για την αγροδιατροφή. Όλα αυτά υλοποιήθηκαν τότε, εκείνη την περίοδο.

Δυστυχώς, όμως, η σημερινή Κυβέρνηση από το 2019 και μετά έχει αποδείξει ότι έχει τελείως διαφορετικές προτεραιότητες. Εξακολουθεί να πιστεύει ότι η έρευνα είναι πολυτέλεια και η επιλογή της αυτή την έχει οδηγήσει σε μια αρχιτεκτονική του Ταμείου Ανάκαμψης και Ανθεκτικότητας, από την οποία η έρευνα εμφανίζεται αποκλειστικά συνδεδεμένη με τον κόσμο των επιχειρήσεων, αλλά καθόλου με τον φυσικό της χώρο, που είναι η ανώτατη εκπαίδευση.

Η δική μας πρόταση έχει μια άλλη αφετηρία, τη στρατηγική επιδίωξη ενός ενιαίου χώρου έρευνας και εκπαίδευσης με τη διοικητική αναβάθμιση της έρευνας και, βεβαίως, την απόσχισή της από το Υπουργείο Ανάπτυξης. Στόχος είναι η προώθηση της διεπιστημονικότητας, η απαγκίστρωση από τις γραφειοκρατικές δομές και η αποφασιστική ανανέωση των ερευνητικών κέντρων μέσα από κρατική χρηματοδότηση και η ένταξη σε αυτά των νέων ερευνητών με μόνιμους όρους εργασίας.

Δεν γίνεται σήμερα εν έτει 2023 η συντριπτική πλειονότητα των νέων ερευνητών να δουλεύει με την επισφάλεια, το μπλοκάκι, έχοντας σχέσεις εργασίας, οι οποίες δεν μπορούν να παραπέμπουν σε ένα ευρωπαϊκό κράτος του 21ου αιώνα.

(Χειροκροτήματα από την πτέρυγα της Νέας Αριστεράς)

Η δική μας πρόταση, λοιπόν, περιλαμβάνει κονδύλια για τη χρηματοδότηση συνεργατικής έρευνας, συντονισμό ερευνητικών δράσεων, προσλήψεις για την κάλυψη οργανικών κενών, μόνιμα κονδύλια για τη συντήρηση και λειτουργία των ερευνητικών υποδομών, επαναφορά προγραμμάτων μέσω ΕΣΠΑ για την ανανέωση και συντήρηση ερευνητικού εξοπλισμού, αύξηση της χρηματοδότησης του ΕΛΙΔΕΚ, αποκατάσταση μισθολογικών αδικιών της μνημονιακής περιόδου και αναγνώριση της προϋπηρεσίας των ερευνητών που έχει προβλεφθεί και έχει προσφερθεί με μπλοκάκι.

Αντί όλων αυτών, εσείς έρχεστε σήμερα να ακρωτηριάσετε τον φυσικό ενιαίο χώρο της έρευνας αποκόπτοντας το Εθνικό Αστεροσκοπείο από τη Γενική Γραμματεία Έρευνας και Καινοτομίας.

Κύριε Υπουργέ, σας καλούμε έστω και αυτή την τελευταία στιγμή, την ύστατη στιγμή, να αποσύρετε το άρθρο 19 του νομοσχεδίου για την υπαγωγή του Εθνικού Αστεροσκοπείου Αθηνών στο Υπουργείο Κλιματικής Κρίσης και Πολιτικής Προστασίας και να καλέσετε σε ουσιαστικό, ειλικρινή, ανοικτό διάλογο τον φορέα, προκειμένου να βρεθεί η καλύτερη δυνατή λύση για τη συνεργασία του με το Υπουργείο στον κρίσιμο τομέα της πολιτικής προστασίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Επόμενος ομιλητής ο κ. Χριστοδουλάκης Εμμανουήλ από το ΠΑΣΟΚ - ΚΙΝΑΛ.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορώ ξεκινώντας να μην κάνω μία αναφορά στο τραγικό χθεσινό περιστατικό. Είναι αυτονόητο ότι η σκέψη όλων μας είναι σήμερα με τον τριάντα ενός ετών αστυνομικό που δέχθηκε τη δολοφονική επίθεση χθες και δίνει σήμερα τη μάχη για τη ζωή του.

Όμως, αντίστοιχα, η σκέψη όλων μας οφείλει να είναι και με όλα εκείνα τα παιδιά, τους Έλληνες αστυνομικούς, τους εργαζόμενους, οι οποίοι ρισκάρουν κάθε μέρα τη ζωή τους και τη σωματική τους ακεραιότητα, για να μπορέσουμε να είμαστε όλοι εμείς ασφαλείς. Και πρέπει να θυμόμαστε πάντα -και αυτό είναι ένα μήνυμα που πρέπει να το στείλουμε υπερκομματικά- ότι αυτά τα παιδιά έχουν οικογένεια, έχουν επίσης μάνα, έχουν πατέρα, έχουν ανθρώπους που αγωνιούν αν θα γυρίσουν το βράδυ και αυτό πρέπει να το στείλουμε όλοι μας, ενιαία, συντεταγμένα και να σταματήσουμε να χύνουμε το δηλητήριο του διχασμού στην ελληνική κοινωνία.

Έρχομαι τώρα στο υπό συζήτηση νομοσχέδιο και ξεκινάω, λέγοντας ότι όταν η κυβέρνηση της Νέας Δημοκρατίας στις αρχές του 2020 ψήφιζε τότε τον ν.4662 για την αναδιοργάνωση της πολιτικής προστασίας, πίστευε προφανώς ότι ένας μόνο νόμος αρκεί για να μπορέσουμε να προστατευτούμε από τις φυσικές καταστροφές, αλλά και τις φονικές πυρκαγιές.

Δυστυχώς, όμως, όλες οι πρόσφατες θεομηνίες και καταστροφές, από τον «Ιανό» και τη «Μήδεια» μέχρι τον Έβρο, την Εύβοια, την Πάρνηθα και τον «Ντάνιελ» πρόσφατα τον περασμένο Σεπτέμβριο στη Θεσσαλία, δείχνουν ακριβώς πόσο λανθασμένοι ήταν οι κυβερνητικοί χειρισμοί. Ακούσαμε τον Υπουργό να μιλάει επανειλημμένα για τις συνθήκες της κλιματικής κρίσης που αντιμετωπίζουμε, αλλά ακόμα μέχρι σήμερα δεν έχουμε δει την εθνική στρατηγική για την κλιματική κρίση που ορίζει το άρθρο 5 του κλιματικού νόμου, αλλά και τα περιφερειακά σχέδια που εξειδικεύουν αυτή τη στρατηγική.

Ακόμα μέχρι σήμερα δεν έχουμε δει να καταρτίζεται ο Οργανισμός του Υπουργείου Κλιματικής Κρίσης και Πολιτικής Προστασίας πάνω από δύο χρόνια μετά από τη σύσταση του Υπουργείου και μόλις σήμερα, δύο χρόνια μετά, ξεκινά η συγκρότηση του Εθνικού Συμβουλίου για την Κλιματική Κρίση που προβλέπει το άρθρο 28 του κλιματικού νόμου. Το λέω αυτό ακριβώς γιατί όταν επικαλούμαστε την κλιματική κρίση που είναι αυτονόητα υπαρκτή, άσχετα αν τη θυμήθηκαν τώρα κάποιοι για να δικαιολογήσουν τις αποτυχίες της Κυβέρνησης στη διαχείριση των φυσικών καταστροφών, πρέπει τουλάχιστον να είμαστε σίγουροι ότι έχουμε κάνει ό,τι περνάει από το χέρι μας για να προσαρμοστούμε σε αυτή. Και οι κυβερνητικές επιλογές, τουλάχιστον μέχρι τώρα, δεν είναι ούτε έγκυρες ούτε αποτελεσματικές.

Πάω, λοιπόν, στο υπό συζήτηση σχέδιο νόμου. Φέρνει η Κυβέρνηση ένα νομοσχέδιο το οποίο τροποποιεί διατάξεις προγενέστερου δικού της νόμου που είναι πλέον πάγια νομοθετική της πρακτική. Και ενώ τα τελευταία θλιβερά γεγονότα έχουν αποδείξει ότι ο νόμος του 2020 ήταν αναποτελεσματικός, αυτό το νομοσχέδιο ακολουθεί πιστά την οργανωτική και επιχειρησιακή του λογική, λες και το πρόβλημα είναι απλά κάποιες μικρές τροποποιήσεις, λες και ο νόμος του 2020 κάλυψε όλες σχεδόν τις ανάγκες και έλειπαν κάποιες μικρές απλά διορθωτικές παρεμβάσεις για να τελειοποιηθεί.

Κανείς δεν αναφέρθηκε, για παράδειγμα, στην ασάφεια και τη σύγχυση ως προς τις αρμοδιότητες και την αλυσίδα της διοίκησης που οδήγησαν σε σοβαρές αλληλοεπικαλύψεις αρμοδιοτήτων και στις μεγάλες καταστροφές που είχαμε το περασμένο καλοκαίρι.

Κυρίες και κύριοι συνάδελφοι, σήμερα δεν συζητάμε εδώ απλώς για το πώς θα βελτιώσουμε έναν αναποτελεσματικό νόμο. Σήμερα ακούμε την αγωνία, το κλάμα, τα βλέμματα της απόγνωσης των πολιτών που έχουν ζήσει αυτές τις φυσικές καταστροφές. Και σήμερα στην πραγματικότητα συζητάμε για το πώς δεν θα ξαναζήσουμε τα μεγάλα δράματα αυτά, για το πώς δεν θα ξαναζήσουμε τις καμένες εκτάσεις, τα νεκρά ζώα, τις χαμένες περιουσίες, τεράστιες περιβαλλοντικές καταστροφές, αλλά και νέες απώλειες ανθρώπινων ζωών.

Επιτρέψτε μου λίγο να σταθώ σε τρία κρίσιμα θέματα τα οποία πρέπει να αφορούν έναν πραγματικά νέο σχεδιασμό για την πολιτική προστασία. Πρώτον, κονδύλια και πόροι. Δεν γίνεται την ώρα που συζητάμε ένα νομοθετικό μπάλωμα ενός ολοκληρωμένου εθνικού σχεδιασμού για τη διαχείριση των ακραίων καιρικών φαινομένων, που απαιτεί διάλογο με τους φορείς και την κοινωνία, να μην αγγίζουμε ούτε στο ελάχιστο τα απόρρητα κονδύλια που αφορούν την πολιτική προστασία.

Το άρθρο 53 του ν.4662 που προβλέπει τις δαπάνες των απόρρητων κονδυλίων για την πολιτική προστασία παραμένει ακόμα σε ισχύ, χωρίς την παραμικρή τροποποίηση προς την κατεύθυνση της διαφάνειας και λογοδοσίας. Και επειδή τα επόμενα χρόνια, οι δαπάνες για την πολιτική προστασία θα αυξηθούν και επειδή υπάρχουν οι πόροι του Ταμείου Ανάκαμψης, πρέπει εδώ και τώρα να τελειώσει αυτή η λογική της αδιαφάνειας, ο ελληνικός λαός να ξέρει πού και σε ποιους θα πάνε τα χρήματά του, για να μπορεί μετά να ζητήσει και τις ευθύνες, όταν θα έρθει ξανά αντιμέτωπος με συνέπειες νέων φυσικών καταστροφών.

Δεύτερον, ο ρόλος της Δασικής Υπηρεσίας. Στο άρθρο 35 που αφορά τη συνεργασία Πυροσβεστικής με τη Δασική Υπηρεσία συστήνετε τριμελείς υποστηρικτικές ομάδες που συνδράμουν τη Δασική Υπηρεσία, οι οποίες καλούνται στο πεδίο κατόπιν αιτήματος της Πυροσβεστικής. Αυτό, όμως, σε καμμία περίπτωση, προφανώς δεν σημαίνει αναβάθμιση της Δασικής Υπηρεσίας. Απλά ομολογείτε ότι δεν είναι εφικτή η πραγματική της αναβάθμιση με πόρους και προσωπικό και άρα προσθέτουμε μια επιπλέον επιχειρησιακή δομή, μετατρέποντας την οικεία Δασική Υπηρεσία απλά σε παθητικό μεσολαβητή του αιτήματος.

Τρίτον, ο αναγκαίος σεβασμός –και ακούστηκε από πολλούς- στον ρόλο και τη συνεισφορά της επιστημονικής κοινότητας. Και αναφέρομαι στο προσβλητικό και εντελώς παράλογο της υπαγωγής του Εθνικού Αστεροσκοπείου Αθηνών και της Εθνικής Μετεωρολογικής Υπηρεσίας στο Υπουργείο Κλιματικής Κρίσης και Πολιτικής Προστασίας. Γιατί είναι νωπές ακόμα οι μνήμες, όπου Υπουργοί και στελέχη της Κυβέρνησης αμφισβήτησαν ευθέως τα στοιχεία του Εθνικού Αστεροσκοπείου, όσον αφορά τις καμένες εκτάσεις στον Έβρο, κάνοντας ανερυθρίαστα μάλιστα λόγο για πολιτικοποίηση στην παράθεση των επιστημονικών δεδομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε, παρακαλώ.

Είναι αυτονόητο, λοιπόν, ότι δεν έχετε κανένα απολύτως δικαίωμα να επιχειρείτε να ελέγξετε, να ποδηγετήσετε πολιτικά και να προσαρμόσετε στα μέτρα σας την επιστημονική κοινότητα, ώστε να την κάνετε ένα παθητικό εργαλείο για να ερμηνεύετε και να δικαιολογείτε και να καλύπτετε τις εκάστοτε δικές σας ευθύνες σε αντίστοιχες περιπτώσεις άλλων κλιματικών ή άλλης μορφής καταστροφών.

Απέναντι, λοιπόν, σε αυτό το αποτυχημένο μοντέλο πολιτικής προστασίας, το ΠΑΣΟΚ και ο Νίκος Ανδρουλάκης την περασμένη Κυριακή προέταξε ένα ριζικά διαφορετικό σχέδιο. Αφορά την πρόληψη, αφορά την αναβάθμιση της Δασικής Υπηρεσίας, αφορά ένα ολιστικό μοντέλο αποκατάστασης των καμένων εκτάσεων και αφορά και σε ένα σύστημα διαχείρισης και ανθεκτικότητας των δασικών οικοσυστημάτων.

Κλείνω λέγοντας ότι η χώρα εισέρχεται σε μια εποχή πολλαπλών κλιματικών κινδύνων. Αυτοί οι κίνδυνοι απαιτούν εκ βάθρων αλλαγές στην πολιτική προστασία. Και δεν αρκούν πλέον οι εκ των υστέρων ελλειμματικές και αποσπασματικές πρωτοβουλίες που έχουν απλώς χαρακτήρα την καταστολή ή την αποζημιωτική αποκατάσταση χωρίς να δίνουν καμμία έμφαση στην πρόληψη.

Είναι, λοιπόν, προφανές ότι η Κυβέρνηση εμμένει στο ίδιο λάθος. Είναι προφανές ότι αυτό το λάθος κοστίζει σε φυσικό πλούτο, κοστίζει σε περιουσίες. Δυστυχώς κόστισε και σε ανθρώπινες ζωές. Είναι προφανές ότι εμείς ζητάμε να αλλάξουμε σελίδα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα θέλαμε να εκφράσουμε κατ’ αρχάς τον αποτροπιασμό για τη νέα δολοφονική επίθεση κατά αστυνομικού, ο οποίος αυτή τη στιγμή δίνει μάχη για να κρατηθεί στη ζωή. Ευχόμαστε ολόψυχα ως Ελληνική Λύση να βγει νικητής από αυτή την πολύ δύσκολη μάχη που δίνει. Σήμερα στεκόμεθα με όλες μας τις δυνάμεις, με όλη μας την ψυχή, στους οικείους του αστυνομικού.

Οι εν δυνάμει,, όμως δολοφόνοι πρέπει και να βρεθούν και να τιμωρηθούν παραδειγματικά. Και οφείλουμε αυτές τις πολύ κρίσιμες στιγμές να επαναλάβουμε το αυτονόητο γιατί βαρεθήκαμε να λέμε τα ίδια πράγματα.

Τι δουλειά έχει η ελληνική αστυνομία να φυλάει μία ανώνυμη εταιρεία; Τι δουλειά έχει η αστυνομία στις ομάδες; Τι δουλειά έχει; Είναι μία ανώνυμη εταιρεία. Ας πάρει, λοιπόν, σεκιούριτι και ας προστατεύσει τα συμφέροντά της η κάθε ομάδα, η κάθε ΠΑΕ, ΚΑΕ, οποιαδήποτε ομάδα, ο κάθε μεγαλοπαράγοντας, να προστατεύσει το μαγαζί του. Τι δουλειά έχει ο αστυνομικός των 1.000 ευρώ να πηγαίνει μέσα στους χούλιγκανς, να προσπαθεί να τιθασεύσει αυτά τα τέρατα και να τρώει την κροτίδα και αυτή τη στιγμή να δίνει μάχη για να κρατηθεί ζωντανός; Ως πότε, λοιπόν;

Την ίδια συζήτηση, κύριε Κικίλια –δεν είναι βέβαια το αντικείμενό σας- την κάνουμε χρόνια, κάθε φορά που έχουμε επεισόδια. Πέραν τού ότι αυτό είναι ένα πάγιο αίτημα της Αστυνομίας, αυτό λέει η λογική. Δηλαδή, αν εγώ θέλω να φυλάξω το σπίτι μου, θα έρθει η αστυνομία; Θα πάρω δύο σεκιουριτάδες, θα τους έχω απ’ έξω και θα τους πληρώσω. Αν έχω ένα μαγαζί, μία καφετέρια, θα έρθει ο αστυνομικός στην καφετέριά μου; Δεν καταλαβαίνω πραγματικά. Θα έρθει ο αστυνομικός στο εργοστάσιο του τάδε που είναι μια ανώνυμη εταιρεία;

Είναι ασύλληπτο αυτό το πράγμα. Και τώρα τι θα κάνουμε; Θα σπεύσουμε πάλι αφού έγινε ένα τραγικό γεγονός, άντε να νομοθετήσουμε, να αυστηροποιήσουμε ποινές, να βγάλουμε καινούργιους νόμους, να κλείσουμε τους συνδέσμους, να τους κάνουμε λέσχες, να βγάλουμε την κάρτα φιλάθλου, όλα αυτά τα παραμύθια τα οποία τα συζητάμε χρόνια ατελείωτα. Πραγματικά ήμουν νιος και γέρασα, πήγα πενήντα και ακόμα τα ίδια λέμε. Άντε πάλι τώρα, να νομοθετήσουμε. Αφού ξέρουμε ποιοι είναι, πού είναι, ποιοι είναι οι σύνδεσμοι, ποια είναι τα παραβατικά στοιχεία! Όλα τα ξέρετε! Όλα! Άσε που έπρεπε να είστε και υποψιασμένοι για το χθεσινό παιχνίδι, κι ας ήταν βόλεϊ.

Το αποτέλεσμα, όμως, είναι ότι ένας άνθρωπος χαροπαλεύει αυτή τη στιγμή, ενώ δεν θα έπρεπε να είναι εκεί, γιατί η δουλειά της αστυνομίας είναι να φυλάει τους Έλληνες πολίτες που πληρώνουν φόρους και ζουν σε ένα περιβάλλον ανασφάλειας και εγκληματικότητας και όχι να προστατεύουν τον κάθε μεγαλοπαράγοντα και την οποιαδήποτε ανώνυμη εταιρεία. Αυτά τα λέω, γιατί από το πρωί βλέπω πολλά κροκοδείλια δάκρυα και έχει ανοίξει πάλι αυτή η συζήτηση, αλλά κανείς δεν μπαίνει στην ουσία της συζήτησης.

Κύριε Υπουργέ, δεν ήρθαμε εδώ για να μας μαλώσετε. Δεν είναι καλό να μας μαλώνει το Υπουργείο ή ο κ. Κικίλιας, αν διαφωνούμε, αν έχουμε μια άλλη άποψη. Ένα νομοσχέδιο έχει άρθρα πολλά. Προφανώς επειδή κανείς δεν διακατέχεται από σύνδρομο καταδίωξης ή αυτοκαταστροφής, τα καλά άρθρα, τα θετικά άρθρα –όπως το κρίνει κάθε κόμμα- μπορεί επί μέρους να τα υπερψηφίσει. Έχει εξήντα άρθρα. Μπορεί πέντε να είναι καλά πραγματικά και να πεις «ναι». Το επί της αρχής, όμως, είναι ένα άλλο θέμα. Το επί της αρχής είναι και το θέμα εμπιστοσύνης στην Κυβέρνηση αυτή.

Δεν θεωρούμαι παλαιός κοινοβουλευτικός, αλλά ούτε και νέος. Είναι η δεύτερη κοινοβουλευτική μου περίοδος. Και στο σύντομο αυτό χρονικό διάστημα σχεδόν της πενταετίας, ήδη ζούμε την επανάληψη των νομοσχεδίων που η δική σας Κυβέρνηση είχε φέρει την περίοδο 2019 - 2023 και τώρα τα ξαναφέρνετε. Είτε τα αλλάζετε είτε τα τροποποιείτε, σαν να έχετε αποτύχει δηλαδή στο πρώτο κοινοβουλευτικό σας κομμάτι. Διότι το ζητούμενο στη ζωή αυτή δεν είναι να νομοθετούμε, αλλά να έχει αντίκρισμα ο νόμος, πρώτον, στην κοινωνία και να εφαρμόζεται, δηλαδή να συνειδητοποιείς, όντως, αλλαγές στην καθημερινότητα και, δεύτερον, να έχει αποδοχή από τον κόσμο.

Εσείς νομοθετείτε σε ένα φιλολογικό περιβάλλον, γιατί λέτε: «Θα κάνω αυτό, θα κάνω εκείνο. Καλά, δεν θα τα ψηφίσετε αυτά;». Δεν σας έχουμε καμμία εμπιστοσύνη! Καμμία εμπιστοσύνη! Γι’ αυτό, λοιπόν, στο επί της αρχής θα εισπράξετε ένα ωραίο «όχι» σήμερα! Ωραιότατο «όχι»! Δεν σας έχουμε εμπιστοσύνη. Και δεν θα μας μαλώνετε, όπως έκανε ο Υπουργός σας προηγουμένως γιατί μπορεί να διαφωνούμε. Δεν θα μας κάνετε και «ντα»! Έχουμε άλλη άποψη, δεν σας εμπιστευόμαστε κι έχουμε και δίκιο που δεν σας εμπιστευόμαστε.

(Θόρυβος - διαμαρτυρίες από την πτέρυγα της Νέας Δημοκρατίας)

Ξέρω, ξέρω, 41%!

Θέλω, λοιπόν, να κάνω ένα σχόλιο για τη χθεσινή παρουσία του Ερντογάν. Δεν θα μείνουμε παραπάνω σε αυτό το σκύψιμο, γιατί δεν νομίζω ότι είναι σε πολύ σοβαρό πολιτικό επίπεδο, αν και ήταν μια πάρα πολύ άσχημη κίνηση η οποία χτύπησε πολύ άσχημα, εν πάση περιπτώσει.

Θα μιλήσουμε, όμως, πιο πολιτικά και θα πούμε τα εξής: Κατ’ αρχάς, ο Θεός και η ψυχή τους, το τι είπαν οι δυο τους το ξέρουν μόνο οι δυο τους. Το τι ειπώθηκε εκεί το ξέρουν μόνο οι δυο τους. Άρα ας κάνουμε λίγη υπομονή όλοι.

Όμως, ο κ. Μητσοτάκης ανέχθηκε να ομιλεί ο Ερντογάν για τουρκική μειονότητα στη Θράκη, χωρίς να του επισημάνει ο Έλληνας Πρωθυπουργός, όταν πήρε τον λόγο μετά, ότι η τεράστια ελληνική μειονότητα εκδιώχθηκε, ξεριζώθηκε από την περιοχή της Κωνσταντινούπολης, από την Ίμβρο, από την Τένεδο και από όλη τη Μικρά Ασία.

Δεν είπε τίποτα. Τίποτα! Ανέχθηκε ο ίδιος ο Πρωθυπουργός να του λέει ο Ερντογάν ότι η Ελλάδα είναι άντρο τρομοκρατών. Ναι, γιατί λέει εδώ –δήλωση του Ερντογάν- χαιρετίσαμε το κλείσιμο του καταυλισμού του Λαυρίου. Υπογράμμισε πως απαιτείται προσοχή, προκειμένου να μη σχηματιστούν παρόμοιοι καταυλισμοί, που θα δίνουν καταφύγιο σε τρομοκράτες στην Ελλάδα.

Ο Ερντογάν, ο τρομοκράτης Ερντογάν, ο τύραννος Ερντογάν, κατηγορεί την Ελλάδα για τρομοκράτες. Δηλαδή, τρελά πράγματα!

**ΜΑΚΑΡΙΟΣ ΛΑΖΑΡΙΔΗΣ:** Ο Αρχηγός σας μας έχει πει να…

**ΚΩΝΣΤΑΝΤΙΝΟΣ ΧΗΤΑΣ:** Και μπορεί ο Ερντογάν, ευτυχώς, να μην πήγε στη Θράκη, όπως ήταν προγραμματισμένο, αλλά πρέπει να τα βλέπουμε όλα. Ήρθε η Θράκη στον Ερντογάν. Ήρθαν οι ψευτομουφτήδες. Και όχι μόνο ήρθαν οι ψευτομουφτήδες να τον συναντήσουν, αλλά πήγαν και δύο Βουλευτές του ελληνικού Κοινοβουλίου και συνάντησαν τον Ερντογάν και τους ψευτομουφτήδες. Δύο Βουλευτές του ελληνικού Κοινοβουλίου, της νέας παράταξης που δημιουργήθηκε, πήγαν εκεί.

**ΜΑΚΑΡΙΟΣ ΛΑΖΑΡΙΔΗΣ:** Το καλοκαίρι μάς κατηγορούσατε για αυτά που…

**ΚΩΝΣΤΑΝΤΙΝΟΣ ΧΗΤΑΣ:** Απίστευτο! Ας κάνουν ό,τι καταλαβαίνουν.

**ΜΑΚΑΡΙΟΣ ΛΑΖΑΡΙΔΗΣ:** Ό,τι σας βολεύει!

**ΚΩΝΣΤΑΝΤΙΝΟΣ ΧΗΤΑΣ:** Είστε λαλίστατος, κύριε διακόπτη, που επιχειρείτε να με διακόψετε, αλλά ό,τι θέλετε πείτε.Δεν πειράζει, ό,τι θέλετε ας πείτε. Κύριε Μακάριε Λαζαρίδη, ό,τι θέλετε, ας λέτε, δεν καταλαβαίνω εγώ από αυτά.

Επειδή, όμως, ξέρετε, εμείς τα μαθαίνουμε όλα, μάθαμε ότι με έκπληξη ενημερωθήκατε -το μάθαμε και αυτό- για μια συνάντηση που είχατε πριν από τρεις ημέρες. Καλά, οι Βουλευτές μπορεί να μην το ξέρουν κιόλας και δεν το λέω ειρωνικά αυτό, το εννοώ…

**ΘΕΟΦΙΛΟΣ ΞΑΝΘΟΠΟΥΛΟΣ:** «Predator»!

**ΚΩΝΣΤΑΝΤΙΝΟΣ ΧΗΤΑΣ:** Μπορείοι Βουλευτές της Νέας Δημοκρατίας να μην το γνωρίζουν κιόλας, αλλά τα υψηλά κλιμάκια το γνωρίζουν πάρα πολύ καλά. Νομίζετε ότι δεν τα μαθαίνουμε, τι συνάντηση κάνατε προχθές; Ότι προσπαθείτε για τις επερχόμενες εκλογές τώρα, τις ευρωεκλογές, να δημιουργήσετε ακόμη ένα ανάχωμα για την Ελληνική Λύση; Γιατί μαθαίνουμε ότι έχετε λάβει κάτι δημοσκοπήσεις στα χέρια σας. Μαθαίνουμε ότι αφού ποντάρατε το καλοκαίρι σε δύο κουτσά άλογα, από ό,τι αποδείχθηκε, για να κόψετε τη φόρα τη δική μας, τώρα πάτε να κάνετε κάτι καινούργιο. Ένα κόμμα λίγο πιο δεξιά από εσάς, που μπορεί να είναι κανένας από εσάς μέσα εκεί -θα το δούμε αυτό, έτσι μαθαίνουμε- με στόχο –λέει- να πλήξετε τη μοναδική πατριωτική φωνή στο ελληνικό Κοινοβούλιο. Ετοιμάζετε, λοιπόν, -λέει- νέο κόμμα. Για να δούμε, για να δούμε, για να δούμε!

**ΜΑΚΑΡΙΟΣ ΛΑΖΑΡΙΔΗΣ:** Με δικό μας…

**ΚΩΝΣΤΑΝΤΙΝΟΣ ΧΗΤΑΣ:** Κάντε ό,τι θέλετε! Εμείς προχωράμε. Εμείς προχωράμε μαζί με τους Έλληνες, γιατί εμείς είμαστε η εθνική, η λαϊκή, η κοινωνική, η πατριωτική, η δημοκρατική παράταξη. Τελεία και παύλα! Γιατί εσάς, σας νοιάζουν άλλα πράγματα ως Κυβέρνηση και ως Νέα Δημοκρατία. Σας νοιάζει πως θα φέρετε τον γάμο των ομοφυλοφίλων πώς θα διεμβολίσετε το κέντρο, πώς θα πάρετε την ΛΟΑΤΚΙ κοινότητα κ.λπ..

Για το συγκεκριμένο θέμα, όταν και αν έρθει, εμείς έχουμε ξεκάθαρη άποψη. Θα μας επιτρέψετε ως χριστιανοί ορθόδοξοι να είμαστε αντίθετοι στον γάμο των ομοφυλοφίλων. Είναι ανθρώπινο δικαίωμά μας στην πίστη μας. Θα μας επιτρέψετε, λοιπόν, να είμαστε αντίθετοι στον γάμο των ομοφυλοφίλων, χωρίς περαιτέρω επιχειρήματα. Δεν χρειάζεται να πούμε κάτι άλλο. Τελεία και παύλα!

Εσείς, βέβαια, θέλετε να συνεχίσετε την πασοκοποίηση ή μάλλον τη σημιτοποίηση. Δεν είναι πασοκοποίηση, γιατί υπήρχε και το ΠΑΣΟΚ του Ανδρέα Παπανδρέου για το οποίο δεν μπορεί να πει κανείς κουβέντα. Δεν μπορεί να πει κανείς κουβέντα για τον Ανδρέα Παπανδρέου. Αλλά το ΠΑΣΟΚ του Σημίτη; Είναι απίστευτη αυτή η «σημιτοποίηση» την οποία συνεχίζετε! Η Νέα Δημοκρατία δεν είναι πλέον το κόμμα του νεοδημοκράτη. Αυτή είναι η ιστορία, ότι η Νέα Δημοκρατία –κι ο κόσμος το καταλαβαίνει- δεν είναι πλέον το κόμμα του νεοδημοκράτη.

Είναι μια μείξη αντιγραφής του ΠΑΣΟΚ, αλλά του κακού ΠΑΣΟΚ, του Σημίτη. Απίστευτα πράγματα! Εσείς υπηρετείτε ξεκάθαρα μια πολυπολιτισμική κοινωνία. Αυτό θέλετε, αυτός είναι ο στόχος, αυτό λέει ο Πρωθυπουργός σας, ο κ. Μητσοτάκης, και καμαρώνει γι’ αυτό. Ο κόσμος θα κρίνει. Θέλετε να κάνετε την Ελλάδα πολυπολιτισμική αντί για χριστιανική. Εσείς, η σημιτική Νέα Δημοκρατία -όπως ακριβώς το ακούτε- έχετε μετατρέψει το κόμμα από εθνικό σε πολυπολιτισμικό κόμμα. Είστε οπαδοί, δυστυχώς, του εκσυγχρονιστικού χαμαιλεοντισμού. Άλλο εκσυγχρονισμός, άλλο μεταρρυθμίσεις. Για εκσυγχρονισμό έλεγε και ο Σημίτης. Το να εκσυγχρονίσω κάτι σάπιο, δεν μου λέει κάτι. Δεν θέλει εκσυγχρονισμό, μεταρρυθμίσεις θέλει η χώρα για να πάει μπροστά. Χρώμα αλλάζετε και επί της ουσίας τίποτα.

Θα είμαστε εδώ και θα περιμένουμε με πολύ μεγάλη αγωνία τι θα ετοιμάσετε αυτή τη φορά εν όψει των ευρωεκλογών. Για να δούμε, θα έχει ενδιαφέρον!

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Σεμίνα Διγενή από το Κομμουνιστικό Κόμμα Ελλάδας. Θα ακολουθήσουν ο κ. Μπούμπας, ο Κοινοβουλευτικός Εκπρόσωπος από τη Νίκη, ο κ. Παπαδόπουλος και θα συνεχίσουμε με τον κατάλογο των ομιλητών.

Κυρία Διγενή, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Κύριοι συνάδελφοι, εστιάζοντας σε αυτή την εντυπωσιακή ελληνική πρωτοτυπία σε ευρωπαϊκό επίπεδο της πρωτοφανούς απόσπασης του Εθνικού Αστεροσκοπείου Αθηνών από τη Γενική Γραμματεία Έρευνας και Καινοτομίας στο Υπουργείο Κλιματικής Κρίσης και Πολιτικής Προστασίας, θα ήταν ωραία ιδέα να ήταν εδώ παρών και ο αρμόδιος Υπουργός, μήπως αυτή τη φορά κατάφερνε να ήταν λίγο πιο σαφής στο τι ακριβώς προσφέρει αυτή η μετακίνηση, ποιος ακριβώς είναι ο λόγος, ποια ακριβώς είναι η αναγκαιότητα αυτής της μετακίνησης, γιατί δεν ήταν ιδιαιτέρως σαφής στην τοποθέτησή του, δεν καταλάβαμε πολλά πράγματα και θα θέλαμε να το καταλάβουμε σε όλη του τη διάσταση αυτό το πράγμα, πώς δηλαδή θα μετακινηθεί ένα ερευνητικό κέντρο για να πάει σε ένα υποστελεχωμένο Υπουργείο, ποιοι ακριβώς θα είναι αυτοί που θα φροντίσουν να στηρίξουν τις δραστηριότητές του, ποιοι είναι αυτοί που θα το εποπτεύσουν κ.λπ..

Δεν είναι τυχαίο που προκάλεσε αυτή η μετακίνηση την καθολική αντίδραση της ερευνητικής κοινότητας, αλλά και τη στήριξή της. Ερευνητές και εργαζόμενοι του Αστεροσκοπείου έχουν στο πλευρό τους πάνω από δυόμισι χιλιάδες επιστήμονες από την Ελλάδα και εξήντα πέντε ακόμη χώρες, εργαζόμενους σε εκπαιδευτικά κέντρα και ινστιτούτα, σε πανεπιστήμια, σε διεθνείς και εθνικούς οργανισμούς, που έχουν υπογράψει σχετικό ψήφισμα.

Το Εθνικό Αστεροσκοπείο Αθηνών έχει την ιδιομορφία ότι, εκτός από ερευνητικές ομάδες, έχει και επιχειρησιακές μονάδες που παρέχουν στοιχεία στο Υπουργείο Κλιματικής Κρίσης και Πολιτικής Προστασίας, στοιχεία απαραίτητα για την ορθή αντιμετώπιση της κρίσης επί του πεδίου. Όμως, μόνο ένα πολύ μικρό τμήμα του ερευνητικού προσωπικού του Αστεροσκοπείου μπορεί να συνεισφέρει στην αποστολή της πολιτικής προστασίας, καθώς οι συντριπτικά περισσότερες επιστημονικές δραστηριότητες και θεματικές του -στο 85%- δεν αφορούν το Υπουργείο, όπως, για παράδειγμα, η παρατηρησιακή αστροφυσική, η κοσμολογία, η ηλιακή και ηλιοσφαιρική φυσική, η ανωσφαιρική φυσική, η διαστημική έρευνα και τεχνολογία, μηχανική μάθηση και άλλα πολλά. Περίπου το 15% του ερευνητικού προσωπικού έχει κάποια σχέση με φυσικές καταστροφές και κλιματική κρίση και ασχολείται με τις θεματικές τής τηλεπισκόπησης, κλιματικής αλλαγής, μετεωρολογίας, σεισμολογίας και τσουνάμι. Δεν ασχολείται, όμως, αποκλειστικά μόνο με αυτές. Είναι προσωπικό που κυρίως διεξάγει επιστημονική έρευνα, δημοσιεύει τα επιστημονικά του αποτελέσματα και ως αποτέλεσμα της ερευνητικής αυτής δουλειάς παράγει και υπηρεσίες πιθανά χρήσιμες στην πρόληψη, ανάλυση και διαχείριση των φυσικών καταστροφών.

Άρα εγείρονται σοβαρά ερωτήματα σχετικά με την πραγματική στόχευση αυτής της συγκεκριμένης διάταξης. Η απόσπαση από τον ερευνητικό ιστό της χώρας θα αλλοιώσει την ερευνητική φυσιογνωμία του Αστεροσκοπείου με απρόβλεπτες συνέπειες στο έργο του και στις υπηρεσίες προς το κοινωνικό σύνολο.

Η δε υποβάθμισή του σε μια υπηρεσία του συγκεκριμένου Υπουργείου θα δημιουργήσει ασφυκτικές συνθήκες στον τρόπο λειτουργίας του, με σοβαρές επιπτώσεις στις συνθήκες εργασίας του προσωπικού του. Μια τέτοια εξέλιξη ενδέχεται να λειτουργήσει ως πιλότος για αντιδραστικές μεταρρυθμίσεις σε όλα τα ερευνητικά κέντρα. Γι’ αυτό και σύσσωμος ο κόσμος της έρευνας ζητάει να αποσυρθεί. Αυτό που θα έπρεπε να απασχολεί τους αρμόδιους είναι η στήριξη της έρευνας, η στελέχωση των κέντρων με μόνιμο προσωπικό και νέους ερευνητές και η εξασφάλιση των απαραίτητων υποδομών και της χρηματοδότησης.

Η υλοποίηση της κύριας αποστολής του Αστεροσκοπείου απαιτεί το ελεύθερο ακαδημαϊκό περιβάλλον, όπως αυτό διασφαλίζεται εδώ και δεκαετίες. Το Αστεροσκοπείο, όπως όλα τα ερευνητικά κέντρα, έχει πληγεί από την εφαρμογή των πολιτικών της Ευρωπαϊκής Ένωσης στην έρευνα, πολιτικών που υπηρετήθηκαν από όλες τις μέχρι τώρα κυβερνήσεις, με αποτέλεσμα τη διαχρονική υποχρηματοδότηση και υποστελέχωση, την απαξίωση των υποδομών του και τη διάλυση των εργασιακών δικαιωμάτων, με απογείωση της ευελιξίας των εργαζομένων σε αυτό.

Με την προτεινόμενη διάταξη η Κυβέρνηση της Νέας Δημοκρατίας εκμεταλλεύεται τα προβλήματα που αυτή η πολιτική που οι ίδιοι σχεδίασαν και εφάρμοσαν δημιούργησε, για να καταφέρει ένα ακόμα σοβαρότατο πλήγμα: τον ασφυκτικό έλεγχο και την ολοκληρωτική υπαγωγή του ερευνητικού έργου στην υπηρεσία των μονοπωλιακών ομίλων.

Εμείς πιστεύουμε πως πρέπει να αποσυρθεί το άρθρο 19 και να συνεχίσει η χώρα μας να διαθέτει Αστεροσκοπείο, όπως όλες οι άλλες χώρες στην Ευρωπαϊκή Ένωση, να μη βρεθούν οι συμβασιούχοι ερευνητές σε «γκρίζες» περιοχές και να κινδυνεύσουν να μείνουν άεργοι, τη στιγμή που κόπτεται η Νέα Δημοκρατία για το brain drain, να εξασφαλιστούν οι θέσεις, οι συνθήκες και το αντικείμενο εργασίας των εργαζομένων σε αυτό, να μη διαλυθεί το Αστεροσκοπείο και τα ιμάτιά του -εξοπλισμός και προσωπικό- να σκορπιστούν από εδώ κι από εκεί για να μπαλωθούν «τρύπες», όπως έγινε με τους γιατρούς του ΕΣΥ, με τα γνωστά τραγικά αποτελέσματα για το σύστημα και για τους ανθρώπους του. Να στελεχωθεί με το απαραίτητο μόνιμο επιστημονικό, τεχνικό, διοικητικό και βοηθητικό προσωπικό. Να εξασφαλιστεί σταθερή κρατική επιχορήγηση για τις λειτουργικές ανάγκες των κτηριακών και εργαστηριακών υποδομών, καθώς και τη συντήρηση, την αξιοποίηση και την ανάπτυξή τους.

Τέλος, η ερευνητική διαδικασία και η παραγωγή νέας γνώσης πρέπει να τίθενται προς όφελος του λαού και των αναγκών του λαού και να μην εργαλειοποιούνται από τους ιδιώτες για τα κέρδη τους, από τους ιμπεριαλιστικούς οργανισμούς για τους πολέμους τους και από το αστικό κράτος για τους κατασταλτικούς μηχανισμούς του.

Ήμουν μέσα στον χρόνο μου, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Διγενή και για τη συνέπεια στον χρόνο.

Καλείται στο Βήμα η κ. Σεβαστή Βολουδάκη από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα τελευταία χρόνια ως πολιτεία αλλά και ως πολίτες έχουμε κληθεί, δυστυχώς, να αντιμετωπίσουμε πλήθος φυσικών καταστροφών. Αντιμετωπίζουμε μια διαρκώς εντεινόμενη και ακραία αλλαγή των κλιματολογικών συνθηκών. Μπορούμε να πούμε πως αυτό το οποίο καλούμαστε να διαχειριστούμε πλέον δεν είναι η κλιματική αλλαγή, αλλά η κλιματική κρίση. Είναι επιβεβλημένο, λοιπόν, να επανεξετάσουμε την εθνική στρατηγική μας και να την προσαρμόσουμε στις διαρκώς μεταβαλλόμενες συνθήκες και στις ανάγκες, οι οποίες προκύπτουν από την επιδείνωση των καιρικών φαινομένων.

Το υπό συζήτηση νομοσχέδιο είναι το αποτέλεσμα των προσπαθειών που έχουν καταβληθεί τα τελευταία χρόνια προκειμένου να εξορθολογιστούν, να εκσυγχρονιστούν και να συντονιστούν όλες οι απαραίτητες διαδικασίες και οι αναγκαίοι μηχανισμοί με ένα λειτουργικό και αποτελεσματικό σύστημα, το οποίο θα μπορεί να αντιμετωπίζει επιτυχώς και χωρίς -αν είναι δυνατόν- ακόμη και ελάχιστες απώλειες τις καταστάσεις που προκαλούνται από ακραία καιρικά φαινόμενα και να προλαμβάνει κατά το δυνατόν τις δυσάρεστες για τον πληθυσμό της χώρας μας και την εθνική μας οικονομία επιπτώσεις.

Σκοπός του νομοσχεδίου, επομένως, είναι η αναδιοργάνωση και η βελτίωση του μηχανισμού πολιτικής προστασίας, όπως αυτός ρυθμίστηκε με τον ν.4662/2020, με την αναβάθμιση των μέτρων για την αντιμετώπιση των φυσικών καταστροφών και για την προστασία και την ασφάλεια των πολιτών. Προβλέπεται η σύσταση Επιτροπής Εκτίμησης Κινδύνου, στελεχωμένη με επιστήμονες εγνωσμένου κύρους και εμπειρίας, η οποία θα έχει ως έργο τη διαρκή παρακολούθηση των επικίνδυνων φυσικών φαινομένων, τη διατύπωση γνώμης για την ετοιμότητα του κρατικού μηχανισμού και τη λήψη προληπτικών μέτρων προστασίας των πολιτών και των περιουσιών τους.

Τροποποιείται η σύνθεση των περιφερειακών επιχειρησιακών συντονιστικών οργάνων πολιτικής προστασίας με μείωση του αριθμού των μελών, ώστε αυτό το νέο σχήμα να είναι πιο ευέλικτο. Ενώ ορίζονται πλέον ρητά στον νόμο τα προσόντα του προσωπικού, των αυτοτελών διευθύνσεων πολιτικής προστασίας των περιφερειών, ώστε να διασφαλίζεται ένα υψηλό γνωσιακό επίπεδο του προσωπικού. Το ίδιο θα ισχύει και για τα αυτοτελή τμήματα πολιτικής προστασίας των δήμων, όπου προηγουμένως προβλεπόταν η έκδοση προεδρικού διατάγματος για τα ζητήματα του προσωπικού.

Περαιτέρω αναβαθμίζεται το σχέδιο αντιμετώπισης εκτάκτων αναγκών, το οποίο συντάσσεται ανά είδος κινδύνου. Προβλέπεται η ετήσια άσκηση και εκπαίδευση όλων των εμπλεκόμενων φορέων. Και δίνεται ιδιαίτερη βαρύτητα στα περιφερειακά και τοπικά σχέδια των περιφερειών και των δήμων που θα περιλαμβάνουν και ειδικά σχέδια για την απομάκρυνση πολιτών σε περίπτωση κινδύνου.

Διακρίνεται, επίσης, η κατάσταση έκτακτης ανάγκης σε τοπική, εντός δήμου, και διαπεριφερειακή ή εθνική. Σε περιπτώσεις διαπεριφερειακών ή εθνικών εκτάκτων αναγκών προβλέπεται με την έκδοση ΚΥΑ η δυνατότητα λήψης προσωρινών μέτρων περιορισμού της κυκλοφορίας πολιτών -εκκένωσης- και μερικής αναστολής της υποχρέωσης προς εργασία και πολλά άλλα, όπως και η ανάθεση των αναγκαίων άμεσων έργων για την αποκατάσταση των κρίσιμων υποδομών λειτουργίας της πληττόμενης περιοχής, ώστε αμέσως να ξεκινούν χωρίς καθυστερήσεις τα έργα της αναγκαίας αποκατάστασης.

Συστήνεται ακόμη και η επιτροπή ελέγχου της υλοποίησης των προληπτικών έργων και μέτρων των ΟΤΑ, ώστε να διασφαλίζεται η ετοιμότητά τους. Ενώ σε περίπτωση μη συμμόρφωσής τους σε περιοχή υψηλής επικινδυνότητας για την εκδήλωση καταστροφικών φαινομένων, το Υπουργείο Μεταφορών και Υποδομών δύναται να αναλαμβάνει την υλοποίηση των προληπτικών μέτρων και έργων με απόφαση του περιφερειάρχη και τη σύμφωνη γνώμη του Υπουργού Κλιματικής Κρίσης και Πολιτικής Προστασίας.

Επίσης, προβλέπεται για τις περιπτώσεις εκτεταμένων ζημιών εξαιτίας θεομηνιών η σύσταση ομάδων εργασίας για την υποστήριξη των επιτροπών κρατικής αρωγής. Πολύ σημαντική στο νομοσχέδιο είναι και η σύσταση μητρώου τήρησης μέτρων προληπτικής πυροπροστασίας ιδιοκτησιών, ώστε πλέον να καταγράφονται όλες οι υποχρεώσεις των ιδιοκτητών για τη λήψη των αναγκαίων προληπτικών μέτρων πυροπροστασίας κατά την αντιπυρική περίοδο, ενώ σε περίπτωση μη συμμόρφωσης αυτό θα επιφέρει χρηματικά πρόστιμα και απειλή φυλάκισης μέχρι δύο έτη.

Επίσης, έχουμε πια τις επικίνδυνες περιοχές για τη διενέργεια αντιπυρικών έργων, όπου η εισήγηση θα γίνεται πια εντός Ιανουαρίου κάθε έτους, ώστε πάντοτε να υπάρχει η απαραίτητη ετοιμότητα για την αντιπυρική περίοδο. Ενώ είναι σημαντική πια και η συμμετοχή της δασικής υπηρεσίας με τους εξειδικευμένους δασολόγους της για τη διαχείριση των πυρκαγιών μεγάλης έκτασης. Πρόκειται για ένα μέτρο που σίγουρα μπορεί ουσιωδώς να βοηθήσει στην κατάσβεση των δασικών πυρκαγιών και ιδιαίτερα σε περιοχές που είναι δυσπρόσιτες και έχει αποδειχθεί ότι είναι αναγκαία η εμπειρία και η τεχνογνωσία της οικείας δασικής υπηρεσίας.

Σε ό,τι αφορά τον Εθνικό Μηχανισμό Εναέριας Έρευνας και Διάσωσης, προστίθενται πλέον σε αυτόν και οι αεροδιακομιδές, οι οποίες θα πραγματοποιούνται στις περιπτώσεις των βαριά ασθενών και τραυματιών και εν γένει προσώπων που χρήζουν άμεσης βοήθειας και ιατρικής φροντίδας, εφόσον κρίνονται αναγκαίες από την ιατρική υπηρεσία του ΕΚΑΒ. Άρα με αυτόν τον τρόπο θα καλυφθεί στον απαιτούμενο βαθμό η αναγκαία και αποτελεσματική ιατρική φροντίδα για οποιοδήποτε συμβάν, ιδίως σε απομακρυσμένες από τα μεγάλα αστικά κέντρα περιοχές και τα νησιά μας.

Ακόμη στο νομοσχέδιο περιλαμβάνονται ρυθμίσεις για τη βελτίωση των διαδικασιών ενίσχυσης των γεωργικών εκμεταλλεύσεων, οι οποίες επλήγησαν από τις πυρκαγιές του καλοκαιριού. Οφείλουμε να αντιμετωπίσουμε τα φαινόμενα της κλιματικής κρίσης με τρόπο πρακτικό και ρεαλιστικό. Οι σοβαρές και αρνητικές επιπτώσεις αυτού του φαινομένου είναι γεγονός πια σε παγκόσμιο επίπεδο. Η πολιτεία οφείλει να προσαρμοστεί στις αναπόφευκτες αλλαγές που έχουν ήδη εκδηλωθεί και να λάβει τα αναγκαία μέτρα για να προστατέψει τους πολίτες τις κρίσιμες αυτές τις περιπτώσεις.

Στην αντιμετώπιση αυτών ακριβώς των αναγκών, για τις οποίες δεν συγχωρούνται κομματικές αντιπαλότητες και αντιδικίες, αποβλέπει το συζητούμενο νομοσχέδιο. Για αυτούς ακριβώς τους λόγους πρέπει να ψηφιστεί από όλους μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βολουδάκη.

Τώρα θα δώσουμε τον λόγο στον κ. Νικόλαο Παπαδόπουλο, Κοινοβουλευτικό Εκπρόσωπο της Κοινοβουλευτικής Ομάδας «ΝΙΚΗ». Μετά θα πάρει τον λόγο ο κ. Βαλτογιάννης.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Κύριε Πρόεδρε, δεν είπατε πριν ότι κάθε τρεις Βουλευτές θα μιλάει και από ένας Κοινοβουλευτικός Εκπρόσωπος;

**ΠΡΟΕΔΡΕΥΩΝ (Γεώργιος Λαμπρούλης):** Ναι. Μίλησαν οι δύο τώρα. Έχετε δίκιο. Θα το λάβουμε υπ’ όψιν μας. Και θα συνεχίσουμε με τρεις Βουλευτές και μετά ένας Κοινοβουλευτικός Εκπρόσωπος.

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αξιότιμε κύριε Πρόεδρε, αξιότιμοι Υπουργοί, για το παρόν δεν γεννάται λόγος, η Κοινοβουλευτική Ομάδα «ΝΙΚΗ» θα το καταψηφίσει.

Η προσπάθεια χειραγώγησης του Εθνικού Αστεροσκοπείου από την Κυβέρνηση μάς ξεπερνά. Δεν σας φτάνει η χειραγώγηση της νομοθετικής εξουσίας, και εν πολλοίς της δικαστικής εξουσίας. Δεν σας φτάνει η χειραγώγηση των μέσων μαζικής ενημέρωσης, με τους πακτωλούς χρημάτων που δίνετε από τον δημόσιο κορβανά, ώστε να ολοκληρωθεί το σύστημα της διαπλοκής στη χώρα, τη στιγμή μάλιστα που ο ελληνικός λαός αφαιμάζεται μέσω της απίστευτης φοροεπιδρομής της Κυβέρνησης στους μισθωτούς, στους συνταξιούχους και κυρίως στους ελεύθερους επαγγελματίες.

Η προσπάθεια χειραγώγησης του Εθνικού Αστεροσκοπείου, ώστε να γίνει και αυτό ένα πειθήνιο όργανο της Κυβέρνησης Μητσοτάκη και να μπορεί να υποστηρίζει άνετα το αφήγημα αυτό της κλιματικής κρίσης που τώρα τεχνηέντως φέρατε, μαζί με τα υπόλοιπα νομοσχέδια υπέρ των ΛΟΑΤΚΙ, της ψηφιακής διακυβέρνησης, των ηλεκτρονικών ταυτοτήτων, των υποχρεωτήτων, των εμβολιασμών, τις πανδημίες, οδηγούν, αγαπητοί μου συνάδελφοι, στην καταπάτηση των ατομικών μας ελευθεριών. Και πρέπει να ξυπνήσουμε και να το καταλάβουμε αυτό το πράγμα άπαντες εδώ πέρα μέσα, γιατί συνιστά πρόβλημα και πλήγμα στην καρδιά της δημοκρατίας μας.

Η Κοινοβουλευτική Ομάδα «ΝΙΚΗ», αγαπητοί μου συνάδελφοι, θα στραφεί ενάντια στο ψηφιακό κλουβί, ενάντια στην ψηφιακή φυλακή που ετοιμάζετε τεχνηέντως. Μετά τα καμώματα -που από κοντά παρακολούθησα- της Κυβέρνησης στην πανδημία, φέρνετε τώρα και το αφήγημα της κλιματικής κρίσης. Και έσται, φίλοι μου, η εσχάτη πλάνη χείρων της πρώτης.

Θα πω μόνο δύο λόγια για την πανδημία. Στις 30-11-2023 ο γενικός εισαγγελέας της πολιτείας του Τέξας -ξέρετε ότι το Τέξας έχει τριάντα εκατομμύρια κόσμο, είναι τρεις φορές η Ελλάδα- μηνύει την «PFIZER» -εκεί υπάρχουν δικαστές- ότι έδωσε λανθασμένη εντύπωση για την αποτελεσματικότητα και την ασφάλεια των εμβολίων. Συνεχίζει ο εισαγγελέας: «Τα γεγονότα είναι ξεκάθαρα. Η «PFIZER» δεν είπε την αλήθεια για το εμβόλιο του COVID-19 και τις επιπλοκές τους». Στη μήνυση κατηγορεί τη «PFIZER» ότι άσκησε και προώθησε λογοκρισία για τη σπίλωση επιστημόνων που αμφισβητούσαν το αφήγημα.

Τεράστιες μελέτες που έγιναν από την Cleveland Clinic, μια από τις μεγαλύτερες ιατρικές σχολές στον κόσμο, δείχνουν ακριβώς –μπορούν να μπουν και να δουν όσοι ξέρουν να επεξεργάζονται τη διεθνή βιβλιογραφία- δείχνουν ξεκάθαρα ένα πινακάκι που γράφει ότι όσο πιο πολλές φορές έχει εμβολιαστεί ένας άνθρωπος, τόσο πιο εύκολα κολλάει κορωνοϊό.

Και μελέτη της Βέρνης είναι ξεκάθαρη. Έγινε σε επτακόσιους εβδομήντα επτά υγειονομικούς και δείχνει πόσο πιο εύκολα αυτοί προσβλήθηκαν από μυοκαρδίτιδα, ένας στους τριάντα τρεις. Ήδη εκατόν τριάντα τρεις φορές είναι συχνότερη η πιθανότητα να πάθει μυοκαρδίτιδα κάποιος που έχει εμβολιαστεί, από τον γενικό πληθυσμό.

Άλλωστε τα εμβόλια COVID να ξέρετε ότι δεν πήραν ποτέ έγκριση κανονική από τους δύο μεγαλύτερους οργανισμούς στον κόσμο, τον FDA, Food and Drug Administration και τον EMA. Η άδειά τους είναι προσωρινή, λέγεται conditional, που σημαίνει ότι δίνουμε άδεια αλλά χρειαζόμαστε περαιτέρω μελέτες και περαιτέρω έρευνες. Και τέλος για να μη μακρηγορήσω άλλο για την πανδημία η νέα Κυβέρνηση της Νέας Ζηλανδίας του κ. Ουίνστον Πίτερς έχει ορίσει επιτροπή για να γίνει έρευνα για την αναγκαιότητα των μέτρων και της υποχρεωτικότητας της πανδημίας, ώστε να αποδοθούν οι ευθύνες. Αργά ή γρήγορα φίλοι μου, πιστεύω ότι θα έρθει και στον τόπο μας, όταν θα διαμορφωθούν βέβαια οι κατάλληλες συνθήκες.

Έρχομαι ξανά στο θέμα της κλιματικής κρίσης. Πράγματι υπάρχουν αλλαγές στο κλίμα, τις γνωρίζουμε. Ο πλανήτης μας είναι ζωντανός. Μην ξεχνάτε ότι περάσαμε από περιόδους παγετώνων, ότι διακόσια χρόνια πέριξ της γέννησης του Χριστού ήταν τα πιο θερμά χρόνια όλων των εποχών. Θυμάστε, αρχαίοι ύμνοι έλεγαν «οι ποιμένες αγραυλούντες». Γενάρη μήνα, Δεκέμβρη μήνα ήταν έξω στο ύπαιθρο. Ξέραμε τότε ήταν μια θερμή περίοδος. Ξέρουμε αλλά δεν είναι της παρούσης να σας αναλύσω -για να μη φάω το χρόνο, θέλω να πω κάποια άλλα πράγματα- ότι υπάρχουν αυτές οι περίοδοι στο κλίμα. Αλίμονο αν περίμενε ο πλανήτης από τον άνθρωπο να ορίσει το κλίμα. Θα είχαμε καταστρέψει αγαπητοί μου τον πλανήτη δεκάδες φορές με την πλεονεξία μας και την απανθρωπιά μας.

Δύο πράγματα να σας πω μόνο για την κλιματική κρίση και την κλιματική αλλαγή που ως γιατρός και ως καρδιοχειρουργός ξέρω. Αέριο του διοξειδίου του άνθρακα, που μας λένε εδώ «κοιτάξτε το δηλητήριο, το φαινόμενο του θερμοκηπίου». Αγαπητοί μου, το διοξείδιο του άνθρακα είναι ένα αέριο πολύτιμο για τη ζωή. Η βασική αντίδραση της ζωής που ζούμε πάνω σε αυτόν τον πλανήτη οφείλεται στην παρουσία του διοξειδίου του άνθρακα. Θα το κάνετε ακόμα και στην Γ΄ λυκείου που λέει ότι το διοξείδιο του άνθρακα όταν ενωθεί με το νερό, η χλωροφύλλη και η ηλιακή ενέργεια, ο ζωοδότης ήλιος δηλαδή όταν πέσει πάνω στη χλωροφύλλη, δίνει το διοξείδιο του άνθρακα -ακούστε το αυτό-, το μόριο της γλυκόζης. Το μόριο της γλυκόζης είναι η αρχή της ζωής. Από αυτό θα δημιουργηθούν τα φυτά, από αυτό θα φάνε τα φυτοφάγα ζώα, από αυτό θα ζήσουμε και εμείς. Κι έρχονται τώρα άνθρωποι που σφετερίζονται δήθεν την επιστήμη, όπως σφετερίστηκαν και την ιατρική επιστήμη όσο καμμία άλλη επιστήμη, για να μας πουν ότι «το διοξείδιο είναι δηλητήριο και κοιτάξτε καλά, έχουμε την υπερθέρμανση του πλανήτη», μπλα, μπλα, μπλα, «τρομάξτε κόσμε, έρχονται οι πόλεις των δεκαπέντε χιλιομέτρων…», πώς τα λένε αυτά στην Κίνα, που τους βάζουν μέσα στην πόλη να κυκλοφορούν και μην τυχόν και να βγουν απ’ έξω. Τέτοια μας ετοιμάζουν. Να αντιδράσουμε! Να αντιδράσουμε φίλοι μου!

Να σας πω δύο πράγματα. Δεν είναι τα νούμερα δικά μου. Τα νούμερα τα πήραμε από την αμερικανική εταιρεία «America Society of Heating Refrigerating Engineers». Η συγκέντρωση από τότε που μετριέται το διοξείδιο πάνω σε αυτό τον πλανήτη είναι περίπου 0,4% ή αλλιώς 400 ppm, parts per million. Αυτό, λοιπόν, υπάρχει στην ύπαιθρο. Οι διακυμάνσεις είναι από 390 έως 420. Εδώ όταν δουν 420 λένε «καήκαμε! Τρέξτε κόσμε, φυλαχτείτε μπείτε στα σπίτια σας, μη βγαίνετε!», αλλά μέσα στα σπίτια, στον κλειστό χώρο τώρα εδώ που είμαστε και μετριέται πολύ εύκολα, αγαπητοί μου, το διοξείδιο, άμα το μετρήσετε θα είναι σίγουρα μεταξύ των 800 με 1000 ppm. Ο άνθρωπος μέσα σε αυτό το εύρος -400 έχουμε στο ύπαιθρο, 800 έχουμε περίπου μέσα στους κλειστούς χώρους-, αισθάνεται ευεξία.

Τι θέλω να πω με όλα αυτά; Ότι ευτυχώς ο πλανήτης δεν περιμένει από εμάς. Ο Θεός μερίμνησε. Μέσα στις πόλεις έχουμε αυτό το 420 ppm, αλλά όπως σας είπα δεν μπορεί να προκαλέσει κανένα πρόβλημα ούτε στην ανταλλαγή των αερίων ούτε στη χλωρίδα και την πανίδα.

Και ένα άλλο να σας πω για τον κύκλο του διοξειδίου για να μην ακούτε τα παραμύθια που σας λέει κάθε τυχάρπαστος επιστήμονας με το «ε» πολύ μικρό μπροστά. Θα παρατηρήσατε και από τα ηφαίστεια όπου υπάρχει ηφαιστειακή έκρηξη, απελευθερώνονται εκατοντάδες τόνοι διοξειδίου του άνθρακα. Τι γίνεται όμως; Μένει αυτό το διοξείδιο του άνθρακα εκεί και χαλάει το περιβάλλον; Λάθος. Όπου υπάρχει ηφαίστειο, υπάρχει γύρω-γύρω θα δείτε απίστευτη βλάστηση και μεγάλη παραγωγή στην αγροτική οικονομία. Και αυτό είναι θεία οικονομία. Μόλις ανεβαίνει το διοξείδιο, αυξάνεται η πρασινάδα, η χλωροφύλλη και όχι μόνο στη γη αλλά και στη θάλασσα και έτσι ρυθμίζεται το κλίμα. Και στη θάλασσα αν δείτε θα αυξηθούν τα φύκια τα πράσινα είτε στα γλυκά νερά είτε στα αλμυρά νερά. Αυξάνει το διοξείδιο, αυξάνει η χλωροφύλλη, η πρασινάδα είτε στην ξηρά είτε στη θάλασσα, καταναλώνει το διοξείδιο η πολλή πρασινάδα και σιγά-σιγά πέφτει το διοξείδιο και μετά πέφτει και το πράσινο. Έτσι γίνεται. Αυτοί είναι οι ρυθμοί του διοξειδίου. Μην ακούτε τα παραμύθια που σας λένε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε και θα πάρει βεβαίως, τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

Μετά την κ. Κωνσταντοπούλου θα μιλήσει ο κ. Βαλταγιάννης, η κ. Παπαϊωάννου, ο κ. Καππάτος, ο κ. Μπούμπας.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξεκινήσω από αυτό που έχει μια μεγάλη συναισθηματική και ιδιαίτερη σημασία για την Πλεύση Ελευθερίας και για τη Βουλευτίνα μας, Τζόρτζια Κεφαλά. Είναι το μέρος Γ΄ του νομοσχεδίου, Εθνικός Μηχανισμός Εναέριας Διάσωσης και Αεροδιακομιδών «Θεοφάνης Ερμής Θεοχαρόπουλος».

Όταν νομοθετούμε μπορούμε να επηρεάζουμε τις ανθρώπινες ζωές, μπορούμε να τις καλυτερεύουμε και μπορούμε να τις σώζουμε. Εμείς, λέμε στην Πλεύση Ελευθερίας, οφείλουμε να τις καλυτερεύουμε και οφείλουμε να τις σώζουμε. Και όταν συζητάμε για τον Εθνικό Μηχανισμό Εναέριας Διάσωσης «Θεοφάνης Ερμής Θεοχαρόπουλος» είναι σημαντικό να ξέρουμε ότι ο Ερμής Θεοχαρόπουλος ήταν ένα παιδί είκοσι ενός ετών που τον χειμώνα, τον Γενάρη του 2022, έχασε τη ζωή του στα Τζουμέρκα, μετά από ορειβατικό ατύχημα, περιμένοντας επί πέντε ώρες ένα ελικόπτερο που δεν ήρθε. Ο Ερμής Θεοχαρόπουλος ήταν το βαφτιστήρι της Τζόρτζιας Κεφαλά και ίσως την έχετε ακούσει πολλές φορές από αυτό το Βήμα να λέει ότι αυτή η τραυματική εμπειρία, να χαθεί ένας τόσο νέος άνθρωπος, τόσο άδικα, περιμένοντας πέντε ώρες το ελικόπτερο που δεν ήρθε ήταν ένας λόγος που έκανε τη Τζόρτζια, μια λαμπερή καλλιτέχνιδα που καλυτερεύει και επηρέαζε τις ζωές μας, να θέλει να κάνει περισσότερα και να θέλει ενεργά να αλλάξει και με την πολιτική της παρέμβαση τις ζωές και να προστατεύσει ζωές.

Είναι, λοιπόν, σημαντικό να πούμε, και θα ήταν σημαντικό να ξεκινήσει και η υπουργική τοποθέτηση από αυτή την παραδοχή, ότι υπάρχουν πολλές ελλείψεις και στην πρόληψη και στην πρόνοια και στους μηχανισμούς διάσωσης και στους μηχανισμούς πολιτικής προστασίας, ελλείψεις που αν δεν υπήρχαν ο Ερμής θα ζούσε, θα είχε μια ευκαιρία να σωθεί. Είναι λοιπόν ιερό το καθήκον αυτά που λείπουν να φροντίζουμε να τα εξασφαλίζουμε και αυτά που δεν υπάρχουν να φροντίζουμε να τα συγκροτούμε.

Και, ξέρετε, ο Ερμής περίμενε πέντε ώρες το 2022. Πριν από τον Ερμή, τριάμισι χρόνια πριν τον Ερμή, τον Ιούλιο του 2018, περίμενε επίσης πέντε ώρες, τραυματισμένο, έχοντας πηδήξει από τον γκρεμό για να σωθεί από τη φωτιά ένα μικρό κορίτσι, η Εβίτα, στο Μάτι. Δεν είναι, λοιπόν, μεμονωμένα τα περιστατικά, ούτε μεμονωμένες οι ελλείψεις και κυρίως αυτό το οποίο οφείλουμε από αυτήν εδώ την Αίθουσα και από αυτό εδώ το Βήμα να συνομολογήσουμε είναι ότι πρέπει να γίνουν ακόμα πάρα πολλά. Δεν χωρούν ούτε αυταρέσκειες, ούτε επιθετικές και εμπρηστικές ομιλίες από του κυβερνητικού Βήματος, γιατί είναι τόσο μεγάλη η ανασφάλεια των πολιτών, τόσο μεγάλη η εγκατάλειψή τους, που κάθε τι που γίνεται είναι το αυτονόητο και πρέπει να μιλάμε και να μιλάτε από τις κυβερνητικές θέσεις γι’ αυτά που ακόμη πρέπει να γίνουν.

Διαβάζοντας το νομοσχέδιο, εκείνο το οποίο αισθάνομαι την ανάγκη να πω είναι ότι για να υπάρξει πραγματική πολιτική προστασία, αλλά και πραγματική διαδικασία διάσωσης και πραγματική πρόνοια για την ανθρώπινη ζωή και πραγματική μέριμνα για τη φύση, για τα δάση, για το περιβάλλον, για τα ζώα -που τα ξέχασε ο κύριος Υπουργός όταν μιλούσε για τις φωτιές- για τις περιουσίες, για να υπάρξουν όλα αυτά δεν χρειάζονται γραφειοκρατίες, χρειάζεται πολιτική βούληση.

Συζητάμε ένα νομοσχέδιο ογκώδες με εξήντα άρθρα, που το φέρατε κατά τη γνωστή πρακτική της fast track συζήτησης. Εμείς θα θέλαμε και πιστεύουμε σε μια ευρύτατη διαβούλευση και ευρύτατη πολιτική συζήτηση. Άλλωστε, είναι κάτι που το θέτουμε από την πρώτη μέρα που βρέθηκε η Πλεύση Ελευθερίας μέσα στη Βουλή, από την πρώτη δική μου ομιλία μέσα στη Βουλή. Μιλήσαμε για την πολιτική προστασία, για τη δασοπυροπροστασία, για τη μέριμνα σε σχέση με τους πολίτες αυτής της χώρας. Είναι κάτι για το οποίο σας προσκαλούμε, σας έχουμε καταθέσει προτάσεις, σας μιλήσαμε ξανά και ξανά και ξανά και ξανά για τους εποχικούς πυροσβέστες, για τους πυροσβέστες πενταετούς θητείας που έληξαν οι θητείες τους, για την ανάγκη στελέχωσης της Πυροσβεστικής Υπηρεσίας με ανθρώπους τους οποίους επιστρατεύετε, στους οποίους ακουμπάμε κάθε χρονιά και τους οποίους τους πετάτε πραγματικά στο περιθώριο και σε μια κατάσταση αναμονής και προσμονής.

Κύριοι της Κυβέρνησης, το νομοσχέδιό σας έχει πάρα πολλές διατάξεις με τις οποίες φτιάχνετε νέες δομές, νέες επιτελικές επιτροπές, νέα κέντρα από τα ίδια βέβαια στελέχη, αλλά δεν προβλέπετε την έμψυχη ενίσχυση. Τρεισήμισι χιλιάδες οργανικές θέσεις είναι κενές που αφορούν την πυροπροστασία και τη δασοπυροπροστασία. Και αυτή τη στιγμή οι δυόμισι χιλιάδες εποχικοί πυροσβέστες είναι άλλοι στο Ταμείο Ανεργίας και άλλοι δεν παίρνουν ούτε καν επίδομα ανεργίας. Τους θεωρείτε άχρηστους. Τους έχετε με μηδενικό εισόδημα.

Βρίσκονται στη Βουλή σήμερα και κάποιοι από αυτούς -όπως και οι πυροσβέστες της πενταετούς θητείας που έληξε η θητεία τους- παρακολουθούν τη συνεδρίασή μας. Και θέλω με την παρουσία τους να σας πω ότι αυτή η τροπολογία που φέρνετε, αλλά και ένα νομοσχέδιο που δεν προβλέπει τίποτε γι’ αυτούς είναι μικροψυχία, είναι τσιγγουνιά και είναι και έλλειψη πρόβλεψης.

Υπάρχει δεδομένο κενό και δεδομένο πρόβλημα στην πολιτική προστασία. Κατακάηκε η χώρα το καλοκαίρι και πνίγηκε ολόκληρη η Θεσσαλία τον Σεπτέμβρη και τον Οκτώβρη. Απέναντι σε αυτό εσείς απαντάτε με παράταση της αγωνίας των πυροσβεστών και με μια παραχώρηση, μέσω τροπολογίας, της δυνατότητας να δηλώσουν, να καταθέσουν δηλαδή τα χαρτιά τους για να δηλώσουν τη δυνατότητα, να δηλώσουν υποψηφιότητα, να εξετάσετε αν αυτοί που τώρα κάνουν την πυρόσβεση είναι άξιοι να τους πάρετε για μονίμους.

Εμείς σας λέμε καθαρά, και επειδή ξέρετε ότι η Πλεύση Ελευθερίας είναι ένα κίνημα που στα αλήθεια δεν αγαπάει τον κομματισμό, μιλάμε στο όνομα της κοινωνίας, και όποιος κι αν λέει κάτι σωστό εμείς το υιοθετούμε, έχετε μια τροπολογία από ένα άλλο κόμμα, το Κομμουνιστικό Κόμμα Ελλάδας, το έχουν υπογράψει κάποιοι Βουλευτές του, στην οποία λέει: «Οι πυροσβέστες πενταετούς και επταετούς θητείας καθώς και οι πυροσβέστες εποχικής απασχόλησης με σχέση εργασίας ιδιωτικού δικαίου που υπηρετούν στο Πυροσβεστικό Σώμα κατά τη δημοσίευση του παρόντος εντάσσονται αυτοδικαίως στο μόνιμο πυροσβεστικό προσωπικό χωρίς να απαιτείται νέα κρίση».

Είναι κάτι που σας έχουμε ζητήσει και σας έχουμε προτείνει. Και, μάλιστα, όταν ήρθε ο κ. Μητσοτάκης και είπε: «Καταθέστε μου προτάσεις» ήταν η πρώτη πρόταση που του κατέθεσα. Την καταθέτει τώρα ένα άλλο κόμμα και μπράβο του.

Δεχτείτε την. Δεχτείτε την, κύριε Υφυπουργέ. Δεχτείτε την. Υπάρχουν κενές οργανικές θέσεις, υπάρχουν άνθρωποι εκπαιδευμένοι, άνθρωποι οι οποίοι έχουν προσφέρει και προσφέρουν. Δεχτείτε την. Τι σας εμποδίζει; Τι σας εμποδίζει να πάρετε, σε κενές οργανικές θέσεις, τους πυροσβέστες τους εποχικούς και τους πενταετούς και επταετούς θητείας. Τι σας εμποδίζει; Γιατί θέλετε να τους έχετε εξαρτημένους από εσάς, να σας παρακαλάνε να τους δώσετε τη δυνατότητα να προσληφθούν. Γιατί σας αρέσει αυτή η σχέση εξουσίας, ενώ μπορείτε να έχετε μια σχέση συνεργασίας;

Δεν συζητάω για τη δυνατότητα να προβλέψετε να υπάρχει το ηλικιακό όριο μέχρι το τριακοστό έκτο έτος για να μην αποκλείσετε ανθρώπους την τελευταία στιγμή γιατί έχουμε Δεκέμβριο. Αλλά για εμάς το ζητούμενο είναι ο κόσμος αυτός να αξιοποιηθεί, αυτό το δυναμικό να μην απαξιωθεί και να μην καταλήξετε να ξαναφτιάχνετε από την αρχή αυτό που έχετε ήδη έτοιμο σε έμψυχο δυναμικό και έμπειρο στελεχιακό ανθρώπινο κεφάλαιο.

Τους το οφείλετε. Θα πρέπει ο κ. Μητσοτάκης να υπαναχωρήσει από την εγωιστική του στάση ότι δεν τους χρειαζόμαστε, είναι κακή χρήση των πόρων το να τους έχουμε δώδεκα μήνες, γιατί δεν χρειαζόμαστε υποτίθεται, ενώ μιλάτε για την κλιματική κρίση. Δεν χρειαζόμαστε υποτίθεται, λέτε, πυροσβέστες και προσωπικό αυτούς τους μήνες. Είστε σίγουροι;

Εμείς λέμε χρειαζόμαστε και αποδεικνύεται από τα πράγματα ότι χρειαζόμαστε, όπως χρειαζόμαστε μία κυβέρνηση, η οποία δεν θα λέει αυτό που είπε ο Πρωθυπουργός: «Δεν μπορούμε, κ. Κωνσταντοπούλου, να προστατεύσουμε και τα εβδομήντα εκατομμύρια στρέμματα δάσους. Είστε από άλλο πλανήτη αν νομίζετε ότι μπορούμε».

Εμείς θέλουμε μια κυβέρνηση που θα πει: Δεν θα αφήσουμε ούτε ένα δέντρο να καεί, ούτε ένα ζώο να καεί ζωντανό ή να χάσει το καταφύγιό του, ούτε έναν άνθρωπο να κινδυνεύσει, ούτε ενός ανθρώπου την περιουσία να καταστραφεί. Τέτοια κυβέρνηση χρειαζόμαστε. Και νομίζω ότι οι περισσότεροι άνθρωποι σε αυτή τη χώρα μια τέτοια κυβέρνηση ονειρεύονται, δεν πιστεύουν ότι μπορεί να υπάρξει και κάποιοι γι’ αυτό δεν την διεκδικούν.

Εμείς θέλουμε να τους πείσουμε ότι υπάρχουν στη χώρα αυτή, άνθρωποι που νοιάζονται και ασχολούνται με την πολιτική, γιατί υπάρχει η διαδεδομένη αντίληψη ότι με την πολιτική δεν ασχολούνται αυτοί που νοιάζονται και είναι αλήθεια, ότι μέσα στην πολιτική υπάρχουν πάρα πολλοί που δεν νοιάζονται. Εμείς, όμως, θέλουμε να πείσουμε τους ανθρώπους ότι μπορεί και να εμπιστευθούν εκείνους και εκείνες που νοιάζονται και να βγουν οι ίδιοι μπροστά να συμμετάσχουν και να διεκδικούν. Δεν χαιρόμαστε με την τεράστια αποχή που νομιμοποίησε τη διακυβέρνησή σας και θέλουμε μια μεγάλη συμμετοχή που θα αλλάξει συνολικά τα πολιτικά πράγματα στη χώρα.

Στο νομοσχέδιο αυτό φέρνετε και δύο άρθρα με τα οποία επιδιώκετε να φέρετε στον έλεγχό σας, στον κυβερνητικό έλεγχο, δύο ανεξάρτητες υπηρεσίες με υψηλό επιστημονικό κύρος και τεράστια αξία για την πολιτική προστασία, αλλά και συνολικά για την κοινωνία. Πρόκειται για το Εθνικό Αστεροσκοπείο και για την Εθνική Μετεωρολογική Υπηρεσία. Ο κ. Μητσοτάκης εξήγγειλε ότι θα τις θέσει υπό τον έλεγχό του, αλλάζοντας το Υπουργείο στο οποίο υπάγονται, αμέσως μετά τις φοβερές πλημμύρες και καταστροφές στη Θεσσαλία τον Σεπτέμβριο.

Ήταν πολύ ξεκάθαρο ότι θέλετε να κάνετε και με τις υπηρεσίες αυτές αυτό που κάνατε και έκανε ο κ. Μητσοτάκης και με την ΕΡΤ, βάζοντάς την στον έλεγχό του, ώστε η ΕΡΤ να μην μεταδίδει ούτε καν ότι γίνεται Εξεταστική Επιτροπή για τα Τέμπη, αλλά να βάζει άσχετες ειδήσεις που δεν τις βρίσκεις και αν τις ψάξεις, με την ΕΥΠ, με την ΑΔΑΕ που αλλάξατε τη σύνθεσή της νύχτα για να μην υπάρξει πόρισμα που θα απέδιδε ευθύνες και στο πρωθυπουργικό γραφείο, με την Επιτροπή Ανταγωνισμού που σας δυσαρέστησε ο δικός σας εκλεκτός Πρόεδρος, γιατί δεν έκανε τα χατίρια και του είπατε: Όποιος δεν συμφωνεί, παραιτείται. Στον Πρόεδρο της Ανεξάρτητης Αρχής το είπατε.

Θέλετε όλα να τα ελέγχετε και την επιτροπή για τα Τέμπη να μην υπάρξει φωνή που σας δυσαρεστεί, που σας προσκαλεί να λογοδοτήσετε. Θέλετε όλα να τα ελέγχετε και μέσα σε αυτά θέλετε να ελέγξετε και το Αστεροσκοπείο και την Εθνική Μετεωρολογική Υπηρεσία. Και αυτό είναι ένα πάρα πολύ κακό δείγμα. Δεν είναι δείγμα πολιτικής βούλησης, ενίσχυσης της πολιτικής προστασίας. Είναι δείγμα πολιτικής ραδιουργίας για την παρασιώπηση ακόμη και εκείνων των επιστημονικών προβλέψεων που μπορεί να προειδοποιήσουν, αλλά μπορεί -και αυτό δεν το θέλετε καθόλου- να σας εκθέσουν. Τα άρθρα αυτά θα πρέπει να τα αποσύρετε.

Η επιστολή που έστειλε ο Πρόεδρος του Αστεροσκοπείου Αθηνών προς όλα τα κόμματα της Βουλής είναι μια επιστολή που σας εκθέτει. Πιστεύω ότι έχει κατατεθεί στα Πρακτικά. Την καταθέτω, όμως και εγώ για να καταχωριστεί.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι μία ύστατη έκκληση να μην πράξετε αυτό που μετατοπίζει τις κυβερνήσεις από τη δημοκρατική σφαίρα στην απολυταρχική σφαίρα. Σας καλώ ξανά -και ενώνω τη φωνή μου με όλους όσοι ήδη το έπραξαν- να αποσύρετε τα σχετικά άρθρα.

Έχω πολλά να πω για την πολιτική προστασία. Ο χρόνος, όμως, είναι δεδομένος. Τα έχουμε εξάλλου πει πολλές φορές. Δεν θα επιτύχετε πολιτική προστασία ούτε με παλιά υλικά ούτε με πρόσωπα διαβλητά ούτε με διαδικασίες επιλήψιμες.

Η Πλεύση Ελευθερίας θα είναι εδώ για να σας υπενθυμίζει ότι η πολιτική προστασία δεν είναι σύνθημα, είναι υψηλή πολιτική προτεραιότητα και για εμάς ιεραρχημένο καθήκον. Κάνουμε τη συζήτηση αυτή εγκαίρως για το επόμενο καλοκαίρι. Κάνουμε τη συζήτηση αυτή πολύ αργά για τις ζωές που χάθηκαν ήδη, για τις εκτάσεις που κατακάηκαν ήδη, για τις περιουσίες που καταστράφηκαν ήδη, για τα ζώα που θυσιάστηκαν ήδη, αλλά και για όλους τους συνανθρώπους μας που ταλαιπωρούνται ακόμη περιμένοντας να ενεργοποιηθούν οι βοήθειες που τους τάξατε, οι συνδρομές που ψηφίσατε, οι απαλλαγές που νομοθετήσατε. Στη Θεσσαλία ακόμη δεν έχουν τη συνδρομή για την ιατροφαρμακευτική τους κάλυψη που ψηφίστηκε τον Σεπτέμβρη.

Είναι, λοιπόν, για εμάς καθήκον να μιλάμε. Είναι καθήκον να υπογραμμίζουμε εκείνα που είναι ενίοτε θετικά. Και είναι καθήκον να σας παρακινούμε προς την θετική κατεύθυνση και όχι προς αυτή σας τη ροπή. Σας την είπε η Τζώρτζια Κεφαλά και με αυτό θα κλείσω. Γιατί σε ένα νομοσχέδιο που θα έπρεπε να έχει μόνο θετικό πρόσημο, θα έπρεπε να είναι μόνο οι πρωτοβουλίες για τη διάσωση συνανθρώπων μας και για την ενίσχυση της πολιτικής προστασίας, γιατί δεν αντέχετε και δεν κρατιέστε και στο νομοσχέδιο αυτό φέρνετε τόσες προβληματικές ρυθμίσεις; Γιατί δεν αντέχετε και δεν κρατιέστε και βάζετε αυτές τις σκοτεινές πρωτοβουλίες, που τελικά αμαυρώνουν σε όλη αυτή την περίοδο τη συνολική σας δράση;

Εμείς στο γιατί θα περιμένουμε την απάντησή σας. Το δικό μας, όμως, επειδή, γι’ αυτά που εμείς κάνουμε, είναι γιατί η ανθρώπινη ζωή, αλλά και η ομορφιά της ζωής πρέπει να είναι πάνω από κάθε πολιτική σκοπιμότητα και πάνω από κάθε κυβερνητική αβελτηρία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Βαλτογιάννης Διονύσιος από την Κοινοβουλευτική Ομάδα των Σπαρτιατών. Θα ακολουθήσει η κ. Παπαϊωάννου, ο κ. Καππάτος, ο κ. Μπούμπας και μετά ο Κοινοβουλευτικός Εκπρόσωπος κ. Ηλιόπουλος.

Ορίστε, κύριε συνάδελφε, έχετε τον λόγο.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Χθες ήρθε στην Αθήνα ο Ερντογάν, ο οποίος μέχρι πέρυσι αρνείτο να μιλήσει με τον κ. Μητσοτάκη, καθώς τον κατηγορούσε πως δεν τηρούσε τον λόγο του. Ποια η αιτία της αλλαγής στάσης;

Η επίσκεψη Ερντογάν είναι η απαρχή του περάσματος από τη μια εποχή σε μια άλλη. Από την εποχή του ξεπουλήματος στους δανειστές περνάμε επίσημα, με τη σφραγίδα Μητσοτάκη και της Κυβέρνησης στην εποχή του ξεπουλήματος εθνικής κυριαρχίας στους Τούρκους.

Ο κ. Μητσοτάκης αναγνωρίζει δημοσίως το δικαίωμα Ουκρανίας και Ισραήλ στην αυτοάμυνα, αλλά αρνείται να αναγνωρίσει το δικαίωμα της Ελλάδας να υπερασπιστεί την εθνική κυριαρχία, σύμφωνα με τους κανόνες του Διεθνούς Δικαίου.

Επιπλέον, θα ήταν φρόνιμο να εξηγήσει στον ελληνικό λαό πως καταδέχεται να προβαίνει, ειδικά αυτή την περίοδο, σε απευθείας επαφές με τον υπερασπιστή της Χαμάς. Ποια είναι, κατά τον κ. Μητσοτάκη, σε αυτή την περίπτωση, η σωστή πλευρά της ιστορίας;

Ας περάσουμε, όμως, στο νομοσχέδιο το οποίο καλούμαστε σήμερα να ψηφίσουμε. Εν έτει 2023, σε μια εποχή όπου η ανάπτυξη της τεχνολογίας είναι διαρκής και αλματώδης, δυστυχώς, βρισκόμαστε σε συζήτηση νομοσχεδίου για το εάν ψηφίσουμε ορισμένα πράγματα τα οποία σαφώς θα έπρεπε να είχαν γίνει, πέραν κάποιων εξαιρέσεων μέσα στο σχέδιο νόμου, που τείνουν να είναι προβληματικές και άστοχες.

Φυσικά και είμαστε υπέρ της πρόβλεψης, της βελτίωσης, αλλά και της συνολικής αναβάθμισης έργων που προστατεύουν όλους τους Έλληνες πολίτες.

Σε αυτό το σημείο, θα ήθελα να αναφέρω ένα χαρακτηριστικό παράδειγμα. Να σας υπενθυμίσω την Τάφρο 66, όπου ακόμη δεν γνωρίζει κανείς τι βελτιώσεις θα πραγματοποιηθούν και αν πραγματοποιηθούν.

Θα ήθελα να τονίσω πως αυτό το νομοσχέδιο δεν θα έπρεπε να είναι άλλη μια εικονική εισήγηση, αλλά μια γενναία απόφαση να θωρακίσουμε τον εθνικό μηχανισμό μας με έργα ουσίας και ασφάλειας.

Το τελευταίο διάστημα θρηνήσαμε θύματα, επειδή απλώς η Κυβέρνηση αυτή, αλλά και όσες πέρασαν δεν μερίμνησαν για βασικές παρεμβάσεις σε απαρχαιωμένα δίκτυα. Όμως σημαντικό είναι οι άνθρωποι που θα επιβλέπουν και θα ελέγχουν όλα αυτά τα οποία οφείλουμε να δημιουργήσουμε για την ασφάλειά μας, να είναι γνώστες και να περνούν από ισχυρή αξιολόγηση.

Και σε αυτό το σημείο, θα ήθελα να αναφερθώ στην ενσωμάτωση του Αστεροσκοπείου στο Υπουργείο Κλιματικής Αλλαγής. Και εδώ θα πρέπει να γίνει συζήτηση αξιολόγησης και ελεύθερης εφαρμογής επιστημονικών μελετών από τους ίδιους τους ανθρώπους που εργάζονται εκεί.

Φοβούμενος, λοιπόν, τις γνωστές παρεμβάσεις της Κυβέρνησης στη δικαιοσύνη και σε διάφορους άλλους ακόμη καταπληκτικούς τομείς, νιώθω πως δεν υπάρχει συγκεκριμένο επιχείρημα, αλλά και πλεονέκτημα αυτής της ενέργειας. Μήπως η Κυβέρνηση θέλει να έχει συγκεκριμένη εποπτεία εντός του Αστεροσκοπείου, με στόχο την απόκρυψη μελλοντικών στοιχείων σχετικά με τα καιρικά φαινόμενα και όχι μόνο, με απώτερο στόχο να χρησιμοποιεί διαρκώς φτηνές δικαιολογίες για συγκάλυψη ευθυνών μέσω του αφηγήματος της κλιματικής αλλαγής;

Δυστυχώς, το νομοσχέδιο αυτό δεν λαμβάνει υπ’ όψιν τη νησιωτικότητα πολλών περιφερειών. Σε μια κατάσταση εκτάκτου ανάγκης το κάθε νησί είναι μόνο του και ανάλογα με τις καιρικές συνθήκες, θα λάβει συνδρομή δυνάμεων, εάν αυτό απαιτείται. Για τον λόγο αυτόν, οι περιφερειακές ενότητες, καθώς και οι δήμοι των νησιωτικών περιφερειών θα έπρεπε να στελεχωθούν αρχικά από ανθρώπινο δυναμικό και μετά από υλικοτεχνικούς πόρους. Δεν γίνεται η Οργανική Μονάδα Πολιτικής Προστασίας να στελεχώνεται από ένα άτομο, το οποίο τις περισσότερες φορές είναι ο προϊστάμενος.

Επίσης, θα πρέπει να υπάρξει νομοθεσία απλή και σαφής για τις καταστάσεις εκτάκτων αναγκών, προκειμένου να αποφύγουμε τη γραφειοκρατία και να δίνονται λύσεις άμεσα και να μη χάνεται πολύτιμος χρόνος.

Κύριοι, δεν μπορούμε να αγνοήσουμε τα όσα ακούσαμε από τους εξωκοινοβουλευτικούς φορείς. Όπως αναφέρθηκε και από το ΤΟΕΒ Νεοχωρίου, το τελικό προς ψήφιση κείμενο νόμου θα πρέπει να συμπεριλαμβάνει και τις υποχρεώσεις μας προς την Ευρωπαϊκή Ένωση, αλλά και τις αντίστοιχες οδηγίες.

Το παρόν νομοσχέδιο έρχεται σε μια δύσκολη χρονιά όπου η χώρα μας δοκιμάστηκε σκληρά από φυσικές καταστροφές. Οι καταστροφές αυτές θα έπρεπε να είναι η αφορμή για να αλλάξουμε το υπάρχον σύστημα, το οποίο από το αποτέλεσμα φάνηκε ότι αποτελεί ένα αποτυχημένο σύστημα διαχείρισης φυσικών καταστροφών. Τέτοιες καταστροφές σε άλλες χώρες αποτελούν αφορμή για γενναίες πολιτικές αποφάσεις, αλλά και για ριζική στροφή προς την πρόληψη και αναζήτηση λύσεων.

Δυστυχώς, σε αυτό το νομοσχέδιο δεν διευκρινίζεται πού στοχεύουν οι τροποποιήσεις, αλλά και σε καμμιά περίπτωση δεν υπάρχουν ριζικές αλλαγές στο σύστημα πολιτικής προστασίας. Η Κυβέρνησή σας αποτυγχάνει συνεχώς και παταγωδώς, με θύμα τον ελληνικό λαό. Ακόμη και τα ελάχιστα θετικά του νομοσχεδίου έχετε αποδείξει πως θα μείνουν στο επίπεδο της επικοινωνιακής εκμετάλλευσης και όχι σε εκείνο της υλοποίησης.

Κύριε Υπουργέ, στις επιτροπές σάς άκουσα με μεγάλη προσοχή και όταν αναφερόσασταν στους πυροσβέστες και στους δασοκομάντος, τους αποκαλούσατε «ήρωες». Εύχομαι να μην έχουν την ίδια τύχη με τους υγειονομικούς και τους γιατρούς.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Προχωρούμε με την επόμενη ομιλήτρια, την οποία και καλούμε στο Βήμα, την Ανεξάρτητη Βουλευτή κ. Αρετή Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ.

Έχουμε σήμερα προς ψήφιση ένα νομοσχέδιο το οποίο είναι τόσο βαρύ και δύσκαμπτο που όχι μόνο δεν πρόκειται να λύσει προβλήματα, αλλά αντίθετα, θα δημιουργήσει και άλλα.

Θα μου επιτρέψετε, κύριε Υπουργέ, να πω ότι είναι επικίνδυνα βαρύ και δύσκαμπτο, γιατί θα νομίζουμε ότι έχουμε μηχανισμό και δεν θα έχουμε. Εξαιρώ απολύτως το κομμάτι που αναφέρεται στις αεροδιακομιδές, το οποίο θεωρώ ένα μεγάλο θετικό βήμα και σας το πιστώνω.

Προσπάθησα να κάνω μέσα στο μυαλό μου μια προσομοίωση έκτακτων συνθηκών σε συγκεκριμένο τόπο και χρόνο και προσπάθησα να σκεφτώ ποιος από όλους αυτούς που περιγράφονται και κατονομάζονται ως αρμόδιοι να δράσουν ταχύτατα θα έπρεπε να κάνει τι και ομολογώ ότι άκρη δεν βρήκα. Είναι τόσο μεγάλη η διάχυση και αλληλοεπικάλυψη των ίδιων, των αυτών αρμοδιοτήτων, ώστε στην πράξη, κανένας δεν είναι αρμόδιος και άρα και κανένας δεν θα είναι πραγματικά υπεύθυνος και υπόλογος.

Διαβάζω στο νομοσχέδιο: «Δράσεων, εποπτεία, σχεδιασμός, ρυθμιστικός σχεδιασμός, επιχειρησιακός σχεδιασμός, κλιμάκωση, συντονισμός, διαντίδραση», βαρύγδουπες λέξεις που επαναλαμβάνονται σε μια έκθεση ιδεών, σε ένα εν πολλοίς ακαδημαϊκό κείμενο, χωρίς ρεαλιστική στόχευση, χωρίς σοβαρή αντιστοίχιση θεωρίας και πράξης.

Το νομοσχέδιο, δυστυχώς, εξαντλείται κυρίως σε αναδιατάξεις μιας πληθώρας συντονιστικών οργάνων, σε δημιουργία νέων επιτροπών, σε ρυθμίσεις γραφειοκρατικού τύπου. Επιχειρείται για άλλη μια φορά η μετατόπιση των ευθυνών σε ένα πλήθος και ως εκ του πλήθους τους και του αριθμού των συμμετεχόντων προσώπων, δυσλειτουργικών συλλογικών οργάνων.

Όμως η οργάνωση και αποτελεσματικότητα της πολιτικής προστασίας, απαιτεί ανάληψη ευθύνης από την Κυβέρνηση και όχι μετατόπισή της σε πολυδαίδαλες επιτροπές. Απαιτεί πόρους, απαιτεί ίδια μέσα. Μόνο με επιτάξεις δεν γίνεται δουλειά. Απαιτεί προσλήψεις. Μόνο με τους κακοπληρωμένους εποχικούς πυροσβέστες δεν γίνεται δουλειά.

Αυτός ο ξεκάθαρα δυσκίνητος μηχανισμός πολιτικής προστασίας, που νομοθετείται σήμερα, θα χρειαστεί πάλι σε δύο χρόνια τροποποίηση. Αφού δεν έχει λειτουργήσει μέχρι σήμερα αυτό το σχήμα, πώς και γιατί περιμένετε να λειτουργήσει στο μέλλον;

Μας λέτε ότι οι εμπλεκόμενοι φορείς αποφασίζουν, επαγρυπνούν και κατόπιν, θα μας ενημερώνουν σε ποια κλίμακα επαγρύπνησης θα πρέπει να είμαστε όλη η χώρα ή ένα τμήμα της χώρας. Ποιος φορέας το κηρύσσει αυτό; Λέει το νομοσχέδιο οι φορείς. Ποιος από τους φορείς σε κάθε περίπτωση; Οι φορείς γενικώς σημαίνει «ίσον κανένας». Πρέπει να καθοριστεί ποιος θα είναι σε κάθε ειδική περίπτωση ο ένας και μόνο φορέας ο οποίος θα πάρει την απόφαση και την ευθύνη να κηρύξει κατάσταση έκτακτης ανάγκης.

Εδώ θα ήθελα να πω κάτι. Φοβάμαι πολύ ότι με αυτή τη γενικότητα και την ασάφεια πάλι σταθμάρχης θα μας προκύψει ως κύριος υπεύθυνος. Άντε και κανένας διευθυντής ίσως.

Ας μιλήσουμε λίγο για τις πυρκαγιές που έχουν κατακάψει τα ωραιότερα δάση της πατρίδας μας. Όσες επιτροπές κι αν θεσπιστούν και όσα όργανα κι αν έχουμε στο Υπουργείο, τις περιφέρειες και άλλα τόσα σε δήμους, δεν θα γίνει τίποτα.

Απαιτείται έμφαση στη πρόληψη με πράξεις και όχι συμβούλια επί συμβουλίων. Απαιτούνται νωρίς, από την άνοιξη, έργα αντιπυρικής προστασίας δασών και δασικών εκτάσεων, διάνοιξη αντιπυρικών ζωνών ικανού πλάτους. Είναι προτιμότερη -ακούστηκε αυτό στις επιτροπές και συμφωνώ- η εκχέρσωση ενός μικρού τμήματος δάσους, παρά η καταστροφή ολόκληρου.

Χρειάζονται προληπτικοί καθαρισμοί βλάστησης, αφαίρεση καύσιμης ύλης από ευαίσθητες περιοχές. Απαιτείται, κύριοι συνάδελφοι, το δάσος να θεωρηθεί ένας ζωντανός οργανισμός που αλληλεπιδρά μεν με τη φύση γενικώς, αλλά και ειδικά με τους ανθρώπους, με χίλιους δύο τρόπους.

Άλλο είναι –ήταν, δηλαδή- το δάσος της Δαδιάς, ένας υπέροχος εθνικός δρυμός στην εσχατιά της χώρας μας, που τον επισκεπτόμασταν για να χαρούμε τη φύση, και άλλο είναι μια δασική έκταση που βρίσκεται εν τοις πράγμασι, είτε το θέλουμε είτε όχι -το πώς βρίσκεται δεν έχει σημασία-, δίπλα και ανάμεσα σε εκατοντάδες δομημένα οικόπεδα και κάθε είδους κατοικίες.

Δεν είναι δυνατόν να ζητείται από το δασαρχείο να καθαριστεί, ακόμη και με έξοδα ιδιωτών, η ξερή χαμηλή βλάστηση -μιλώ συγκεκριμένα- του πευκοδάσους στη Φούρκα της Χαλκιδικής, ενός πευκοδάσους που αγκαλιάζει από παλιά όλο το παλιό χωριό, και η απάντηση να είναι ότι το δάσος έχει φυσικούς μηχανισμούς ανανέωσης και καθαρισμού και απαγορεύεται απολύτως να επέμβουμε.

Έναν μήνα περίπου μετά, κατά τη διάρκεια μιας ξερής καταιγίδας, ένας κεραυνός έκαψε ένα, ευτυχώς όχι μεγάλο, τμήμα αυτού του δάσους και διακινδύνευσαν και άνθρωποι και περιουσίες. Το όχι μεγάλο τμήμα οφείλεται εν πολλοίς στο ότι ήταν παρών ο Επίτροπος, ο Μαργαρίτης Σχοινάς, στα διακόσια μέτρα, ο οποίος κινητοποίησε και εναέριες δυνάμεις μαζί με τις επίγειες, οι οποίες ήρθαν. Και έτσι, μπορέσαμε και σώσαμε το δάσος.

Μου έκανε εντύπωση, όμως -οφείλω να το πω-, πώς με ταχύτητα και γνώση ζηλευτή, την ώρα που οι πυροσβέστες πάλευαν με τη φωτιά, οι ντόπιοι, με τις φαγάνες τους, τα τρακτέρ τους και όποιο μηχάνημα έκριναν χρήσιμο, άνοιξαν αντιπυρική ζώνες για την προστασία του χωριού τους.

Γι’ αυτά τα απλά και αυτονόητα πράγματα δεν χρειάζονται γιγάντιοι μηχανισμοί ούτε πολυπληθείς επιτροπές. Χρειάζονται πόροι στις περιφέρειες και τους δήμους, οι οποίοι γνωρίζουν τις περιοχές τους καλύτερα από τους «καρεκλοκένταυρους» της Αθήνας.

Πιστεύω ότι θα σχεδιάσουν και θα κάνουν αυτά τα απλά πράγματα καλύτερα από τον καθένα, γιατί νοιάζονται για τα σπίτια τους, τις περιουσίες τους και τις ζωές τους. Αν τους παραχωρήσετε τους πόρους για να αποκτήσουν τα μέσα και το ανθρώπινο δυναμικό που χρειάζονται, θα υπάρχουν και αποτελέσματα. Τότε και μόνο τότε έχουν νόημα οι κατευθυντήριες γραμμές σας.

Κλείνοντας την παρέμβασή μου, θα ήθελα να επισημάνω ότι η στόχευση του νομοσχεδίου περιλαμβάνει κυρίως αντιμετώπιση προβλημάτων λόγω πυρκαγιών, δυσμενών καιρικών φαινομένων ή ατυχημάτων σε απομακρυσμένες περιοχές. Για σεισμούς δεν άκουσα κουβέντες.

Το γεγονός ότι η χώρα μας έχει πλέον από χρόνια έναν εξαιρετικό αντισεισμικό κανονισμό δεν είναι αρκετό για να εφησυχάζουμε, γιατί έχουμε και ένα μεγάλο απόθεμα παλαιών κτηρίων, στις μεγάλες πόλεις έχουμε περιπτώσεις προσθήκης και άλλων ορόφων επάνω από παλιές οικοδομές και μάλιστα, προ-υφιστάμενες ακόμη και του 1950.

Διάβασα ότι προγραμματίζονται και γίνονται έλεγχοι στα δημόσια κτήρια. Με τα ιδιωτικά κτήρια τι σκέφτεστε να κάνετε; Μπορεί να είστε Υπουργείο Κλιματικής Αλλαγής και Πολιτικής Προστασίας, αν όμως συμβεί κάτι λόγω ενός σεισμού, την πολιτική προστασία, κύριε Υπουργέ, εσείς θα την έχετε. Ποιος και πότε θα ελέγξει την αντοχή τους, ώστε να μην έχουμε θύματα σε περίπτωση σεισμού, σαν αυτόν που έπληξε την Αθήνα το 1981 ή τη Θεσσαλονίκη το 1978;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, θα ήθελα να κάνω μία ανακοίνωση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί από το 1ο Γενικό Λύκειο Ηγουμενίτσας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Καππάτος Παναγής από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με το σημερινό νομοσχέδιο μπαίνουν οι βάσεις για μια καλύτερη, πιο ευέλικτη, πιο αποτελεσματική διαχείριση των μεγάλων προκλήσεων της κλιματικής κρίσης που έχουμε μπροστά μας.

Η ενίσχυση των προληπτικών μέτρων προστασίας και ασφάλειας των πολιτών μέσω του Εθνικού Μηχανισμού Διαχείρισης Κρίσεων και Αντιμετώπισης Κινδύνων τίθεται στο επίκεντρο. Είναι σαφές ότι έφτασε η ώρα να δούμε το πώς αντιμετωπίζουμε τις καταστροφές, μέχρι ποιο σημείο φτάνει το σύστημα και οι υποδομές μας, οι οποίες φτιάχτηκαν πριν πολλά χρόνια.

Με βάση τις μελέτες των επιστημόνων σε όλο τον κόσμο, φαινόμενα κλιματικής κρίσης, ραγδαία και άκρως επικίνδυνα για την ανθρώπινη ζωή, θα έχουμε τις επόμενες εβδομάδες, μήνες, χρόνια. Δυστυχώς, αυτά γεννά ο πλανήτης μας αυτή την εποχή.

Είναι χρέος μας, όμως, να μπορέσουμε να προστατέψουμε τους συμπολίτες μας στις προσπάθειές τους, να προασπίσουμε τη ζωή τους, τις περιουσίες τους, εκπαιδεύοντάς τους με βάση τα νέα δεδομένα. Γι’ αυτό απαιτείται ο συντονισμός όλων των εμπλεκόμενων φορέων, ώστε να απλοποιηθούν οι διαδικασίες, βοηθώντας με αυτό τον τρόπο και τους υπηρεσιακούς παράγοντες να κάνουν τη δουλειά τους.

Αγαπητοί συνάδελφοι, με το πολύ σημαντικό νομοσχέδιο που συζητούμε σήμερα δίνεται πλέον η δυνατότητα στο Υπουργείο Κλιματικής Κρίσης και Πολιτικής Προστασίας να διενεργεί ελέγχους για την τήρηση μέτρων πρόληψης από τους Οργανισμούς Τοπικής Αυτοδιοίκησης σε ό,τι αφορά την αντιπυρική προστασία, τους καθαρισμούς ποταμών και ρεμάτων και την υλοποίηση αντιπλημμυρικών έργων.

Παράλληλα, προβλέπεται η υπαγωγή των ΟΤΑ σε διαδικασία κατεπείγοντος, όταν κρίνεται απαραίτητο για την προάσπιση της ασφάλειας των πολιτών. Στόχος είναι οι δήμοι και οι περιφέρειες να μπορούν να ανταποκρίνονται άμεσα στις απαιτήσεις της πολιτικής προστασίας.

Γι’ αυτόν τον λόγο διευρύνεται η δυνατότητα του κεντρικού μηχανισμού πολιτικής προστασίας να παρεμβαίνει πιο άμεσα και αποτελεσματικά με προσωπικό, πόρους και μέσα κατά παρέκκλιση χρονοβόρων διαδικασιών, με στόχο την αμεσότερη δυνατή αποκατάσταση της κανονικότητας.

Ακόμη, μέσω του νομοσχεδίου επικαιροποιείται η διάταξη για τους καθαρισμούς ιδιωτικών οικοπέδων και ακάλυπτων χώρων. Πλέον, δηλαδή, οι πολίτες θα είναι υποχρεωμένοι να δηλώνουν σε ειδική ψηφιακή πλατφόρμα ότι έχουν καθαρίσει τις υπαίθριες ιδιοκτησίες τους, προκειμένου να αποφευχθεί ο κίνδυνος πρόκλησης πυρκαγιάς.

Σε περίπτωση παράλειψης προβλέπεται εξουσιοδότηση εκ του νόμου για καθαρισμό και επιβολή τέλους ανά τετραγωνικό μέτρο, ενώ σε περίπτωση ψευδούς δήλωσης θα επιβάλλεται ποινική κύρωση.

Επιπροσθέτως, προβλέπεται η διάνοιξη επιπλέον αντιπυρικών ζωνών σε συνεργασία με το Υπουργείο Περιβάλλοντος. Δυνατότητα να διανοίξουν αντιπυρικές ζώνες θα έχουν και οι ΔΕΔΔΗΕ και ΑΔΜΗΕ όπου υπάρχουν καλώδια υψηλής τάσης, ενώ στα στρατόπεδα θα υπάρχει υποχρέωση καθαρισμού σε περίμετρο εκατό μέτρων.

Συν τοις άλλοις, το νομοσχέδιο προβλέπει την αυστηροποίηση της υφιστάμενης διάταξης του ν.4662/2020 για αναπροσαρμογή των προστίμων θερμών εργασιών, όπως κάψιμο ξερών χόρτων, χρήση τροχού κ.λπ. κατά τη διάρκεια της αντιπυρικής περιόδου, με ανώτατο όριο σε περίπτωση υποτροπής τις 3.000 έως τις 50.000 ευρώ.

Με το νέο νομοσχέδιο επικαιροποιείται η σύνθεση και η λειτουργία των Συντονιστικών Οργάνων Πολιτικής Προστασίας ΣΟΠΠ κάθε βαθμίδας, τα οποία υποχρεούνται να συγκαλούνται άμεσα, ανάλογα με τη διαβάθμιση του κινδύνου.

Κυρίες και κύριοι συνάδελφοι, θα ήθελα να σταθώ εδώ στην τροπολογία που κατατέθηκε προχθές και αφορά τον τόπο που εκλέγομαι, τον Νομό Κεφαλονιάς. Συγκεκριμένα, με το άρθρο 38 συνιστώνται δεκαέξι νέες ειδικές μονάδες δασικών επιχειρήσεων ΕΜΟΔΕ, η μία εξ αυτών με έδρα την Κεφαλονιά και η άλλη, η δέκατη πέμπτη, στην Κέρκυρα.

Συστήνεται δηλαδή μια ιδιαίτερη κατηγορία προσωπικού, απολύτως απαραίτητη και αναγκαία για την Κεφαλονιά, οι Πυροσβέστες Δασικών Επιχειρήσεων, οι οποίοι θα στελεχώσουν τις νέες αυτές μονάδες, έχοντας ως αποστολή, μεταξύ άλλων αρμοδιοτήτων και έπειτα από κατάλληλη εκπαίδευση, τη συνδρομή στην εκτέλεση έργων δασοπροστασίας, την πρόληψη και την αντιμετώπιση συμβάντων εκδήλωσης πυρκαγιών και φυσικών καταστροφών που δυστυχώς πλήττουν συχνά την Κεφαλονιά, κηρύσσοντας την περιφέρεια από την οποία προέρχομαι σε κατάσταση έκτακτης ανάγκης.

Θα ήθελα να ευχαριστήσω θερμά την ηγεσία του Υπουργείου η οποία αποδεικνύει ότι αναγνωρίζει τις ιδιαιτερότητες της Κεφαλονιάς και της Ιθάκης.

Λαμβάνοντας υπ’ όψιν τις μεγάλες καταστροφικές πυρκαγιές, πλημμύρες, καθώς και άλλες φυσικές καταστροφές της χώρας και τις συνέπειες αυτών για τους συμπολίτες μας, προχωράμε στη μονιμοποίηση όλων των πυροσβεστών πενταετούς και επταετούς θητείας, καθώς και των πυροσβεστών εποχικής απασχόλησης. Ως επακόλουθο είναι να συνεχίσουν να εργάζονται σε μόνιμη και σταθερή βάση, καλύπτοντας ένα μεγάλο μέρος των ελλείψεων σε προσωπικό, προκειμένου να μπορούν οι πυροσβεστικές υπηρεσίες να αντεπεξέλθουν στα συμβάντα που προκύπτουν καθ’ όλη τη διάρκεια του έτους.

Εν κατακλείδι, με το παρόν νομοσχέδιο ενισχύεται ο Εθνικός Μηχανισμός Εναέριας Έρευνας και Διάσωσης του ν.4889/2022 με την προσθήκη επιπλέον και των αεροδιακομιδών και με την παροχή σύγχρονων και αποτελεσματικών υπηρεσιών διάσωσης.

Είναι, λοιπόν, ένα νομοσχέδιο το οποίο φεύγει από το κομμάτι της αντιμετώπισης που έχει μετρήσιμα αποτελέσματα και έρχεται στρατηγικά εμπροσθοβαρώς να επενδύσει στην πρόληψη. Είναι ένα νομοσχέδιο το οποίο επικαιροποιεί, διαμορφώνει με έναν πιο σύγχρονο, πιο ευέλικτο, πιο αποτελεσματικό τρόπο την πολιτική προστασία της χώρας και απαντά στις προκλήσεις της κλιματικής κρίσης με τον καλύτερο δυνατό τρόπο. Γι’ αυτό και πρέπει να τύχει της υπερψήφισης όλων των πτερύγων της Βουλής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Κωνσταντίνος Μπούμπας από την Ελληνική Λύση και θα ακολουθήσει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Είναι ένα νομοσχέδιο πάλι, για μία ακόμη φορά, αλλά, κύριε Υπουργέ, δράττομαι της ευκαιρίας τότε που ήσασταν και Υπουργός Υγείας, είχα θέσει ένα θέμα για τη σύνθεση του πληρώματος στα ασθενοφόρα του ΕΚΑΒ, όπου ο ένας είναι ασφαλισμένος και ο άλλος δεν είναι. Δηλαδή, είναι ιππείς και μη ιππείς, πληβείοι και πατρίκιοι. Αυτό γιατί πιλοτικά είχε ξεκινήσει να πάρουμε πλήρωμα από τα κέντρα υγείας κι αυτό λίγο έγινε αυτό που λέμε «ουδέν μονιμότερον του προσωρινού».

Θέλω να το δείτε διότι στο ΕΚΑΒ υπάρχουν εργαζόμενοι δύο κατηγοριών, πληβείοι και πατρίκιοι. Όπως και στα νοσοκομεία υπάρχουν εργαζόμενοι δύο ταχυτήτων, αυτοί που είναι ενταγμένοι στα βαρέα και ανθυγιεινά κι αυτοί που δεν είναι. Και το λέω αυτό ως παράδειγμα διότι αν δημιουργούμε εργαζόμενους δύο διαφορετικών ταχυτήτων δεν υπάρχει ξέρετε αυτό που λέμε ηθικό, δεν υπάρχει ικανοποίηση. Υπάρχει ένας διαχωρισμός.

Τώρα μιλάμε για ένα νομοσχέδιο το οποίο έπρεπε να είναι καθαρά ανθρωποκεντρικό. Μην βάζουμε τόσα θέματα, τροπολογίες και άρθρα τεχνοκρατικής φύσης. Ας δούμε πρώτα με πυρήνα τον άνθρωπο. Ο ρόλος της πολιτικής και των πολιτικών είναι να υπερασπιστούν τον άνθρωπο. Αυτός είναι ο πυρήνας. Δεν είναι ούτε οι αριθμοί ούτε τα νούμερα. Αυτά είναι βέβαια για εργαλειοποίηση. Όμως γιατί, άραγε, ο κόσμος ονειροπολεί τους παλιούς πολιτικούς που και αυτοί έκαναν τα λάθη τους βέβαια; Διότι πρέπει να έχουμε ανθρωποκεντρικό χαρακτήρα. Πρέπει να έχουμε κάποιες ευαισθησίες απέναντι σε μια κοινωνία σήμερα που τις έχουμε δημιουργήσει ανασφάλεια λόγω συνθηκών εργασίας, ελαστικό ωράριο, δεν υπάρχει ποιότητα ζωής. Αν αρρωστήσει κάποιος εκεί καταλαβαίνει ότι η δημόσια υγεία δεν μπορεί να ανταποκριθεί. Γιατί την οδηγούμε όπως και το ΕΚΑΒ στην ιδιωτικοποίηση.

Άρα, λοιπόν, αν δεν υπάρχουν χρήματα στην άκρη μια απλή εγχείρηση χολοκυστεκτομής να θέλει να κάνει ο άνθρωπος πρέπει να την πληρώσει 3.000 ευρώ. Αυτός είναι πάνω κάτω ο τιμοκατάλογος. Μην εκπλήσσεστε. Μια εγχείρηση αμυγδαλίτιδας να κάνει σε ιδιωτική κλινική είναι 3 χιλιάρικα. Άρα, λοιπόν, ο κόσμος πρέπει να κάνει ένα κομπόδεμα. Αν δεν σπουδάσεις παιδί, αν δεν αρρωστήσεις και αν δεν παντρέψεις ή αν δεν χτίσεις σπίτι, όπως λέει ο λαός, δεν μπορείς να καταλάβεις το τι ζόρι έχει αυτή η κοινωνία.

Μιλάμε, λοιπόν, για τη διακομιδή ασθενών από αέρα. Εγώ την έχω κάνει από ξηράς. Άρα, έχω δύο χρόνια εμπειρία για να σας πω τα προβλήματα που είναι πολλαπλά και σύνθετα. Πέρα από δημοσιογράφος έχω περάσει και από αυτό το μετερίζι. Βγαίνει, όμως, ο κ. Μιχάλης Γιαννάκος -είναι ο Πρόεδρος των εργαζομένων στο ΕΚΑΒ- και λέει ότι έχουμε περίπου τεσσεράμισι χιλιάδες αεροδιακομιδές τον χρόνο, εκ των οποίων, κύριε Κονσόλα, μιας και είστε Δωδεκανήσιος, οι δύο χιλιάδες εκατό είναι προς τα νησιά, προς Σύρο, Ρόδο και Άκτιο. Ναι, αλλά δεν γίνονται όλες. Γιατί; Διότι από τα δύο ελικόπτερα Super Puma το ένα δεν λειτουργεί, το άλλο το στέλνουμε να κάνει κάτι επιδείξεις στον αέρα που το στείλαμε, δηλαδή για grade spettacolo που λένε και οι Ιταλοί, για θέαμα. Γιατί, λοιπόν, θέλουμε να πάρουμε τώρα τα ιταλικά ελικόπτερα τα οποία θα μας κοστίσουν 500 εκατομμύρια ευρώ, ενώ οι μελέτες που διαβάζω όσο μπορώ λένε ότι αν επιδιορθώσουμε τα Super Puma θα μας κοστίζουν 120 εκατομμύρια. Άρα κερδίζουμε αρκετά λεφτά. Γιατί, λοιπόν, δεν ασκούμε μια πιο λελογισμένη διαχειριστική πολιτική γιατί τα χρήματα είναι του ελληνικού λαού, είναι των μεροκαματιάρηδων, βιοπαλαιστών, φορολογούμενων πολιτών. Άρα θέλει προσοχή.

Τι θα προτείναμε εμείς. Ξέρετε το απλό είναι δύσκολο, μου έλεγε κάποτε ένας καθηγητής. Το σύνθετο είναι εύκολο. Ορεινή υδρονομία. Τι έχουμε κάνει γι’ αυτό; Μονοπάτια στα βουνά. Αφήνω τις αντιπυρικές που είναι το αυτονόητο. Τα έχουμε οργανώσει σωστά και για τουριστικούς και για προληπτικούς λόγους; Τμήμα ορεινών διαδρομών. Το είχε προτείνει κάποτε η Πυροσβεστική Υπηρεσία. Δεν έχει ευοδώσει. Θα ήταν πάρα πολύ σωστό. Παρατηρητήρια. Θερμικές κάμερες. Τώρα θα μου πείτε στη Δαδιά δεν υπήρχαν θερμικές κάμερες με το πρόγραμμα «INTERREG» με Χάρκοβο που ήταν συνδεδεμένες με τα τερματικά στο Διδυμότειχο; Υπήρχαν. Θερμικές κάμερες, οι οποίες δεν κοστίζουν.

Μιλάμε ότι μπορούν να γίνουν απλά πράγματα. Είναι σωστό αυτό που έγινε με τους δασοκομάντο ή αυτό που σε επίκαιρη ερώτηση της Ελληνικής Λύσης υποσχεθήκατε ότι θα ενισχυθούν οι δασικές υπηρεσίες. Εδώ, όμως, μιλάμε λίγο-πολύ για τεσσεράμισι χιλιάδες κενά στην Πυροσβεστική. Αυτοί που περιμένουν, οι οικογενειάρχες εποχικοί είναι δύο χιλιάδες επτακόσιοι. Άρα μπορούν να καλυφθούν. Έχουμε τρεισήμισι χιλιάδες οχήματα πεπαλαιωμένα άνω της τριακονταετίας στην Πυροσβεστική. Έγιναν κάποιες ενέργειες; Ναι, έγιναν, αλλά πρέπει να γίνουν κι άλλα βήματα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Εδώ σήμερα με αυτό το νομοσχέδιο έρχονται δύο μελέτες. Εγώ ενθυμούμαι δύο σοβαρές μελέτες, κύριοι του Υπουργείου. Ένας είναι ο Γκουρμπάτσης, ο οποίος έδωσε την τεχνική μελέτη για τη Θεσσαλία. Να την λάβετε υπ’ όψιν. Είναι ειδικός σε θέματα εμπρησμών. Είναι νομικός σε θέματα εμπρησμών, πέρα από πρώην Αντιστράτηγος. Ο Γκουρμπάτσης ο Αντιστράτηγος της Πυροσβεστικής.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Πού το ξέρετε εσείς;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Πού το ξέρω ότι έδωσε τεχνική μελέτη;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ότι είναι ειδικός.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν ξέρω. Εκτός αν λέει ψέματα στο βιογραφικό. Άρα λέει ψέματα; Γιατί αν διαβάσετε, κύριε Κικίλια, τι εστί Γκουρμπάτσης, είναι ειδικός σε θέματα εμπρησμών και νομικός πέρα από…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Εσείς πώς το ξέρετε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εγώ διαβάζω το βιογραφικό του.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Εφημερίδες;

 **ΚΩΝΣΤΑΝΤΙΝΟΣ ΜΠΟΥΜΠΑΣ:** Επίσημα sites. Μήπως αμφισβητείτε και τον κ. Γιόχαν Γκολντάμερ ; Γιατί αν αμφισβητείτε και τον Γερμανό Γιόχαν κ. Γκολντάμερ, αμφισβητείτε τον Πρωθυπουργό σας. Γιατί ο κ. Μητσοτάκης στη μελέτη Γιόχαν Γκολντάμερ έχει δώσει βαρύτητα. Κι αυτός ψέματα είναι;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Πάει ο Γκουρμπάτσης και πάμε στον Γκολντάμερ .

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι, γιατί μαζί είναι αυτοί. Έκαναν μελέτη και μαζί. Έχουν εκπονήσει. Όχι για τη Θεσσαλία. Για δείτε λίγο τη σχέση που έχει ο Γκολντάμερ. Εκτός αν τον αμφισβητείτε και τον Γιόχαν Γκολντάμερ . Η μελέτη Γκολντάμερ έχει…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Καταθέστε τη μελέτη που έχουν κάνει μαζί.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι, μισό λεπτό. Κάθε ένας έχει τη μελέτη του. Γνωρίζεται ο κ. Γκολντάμερ με τον κ. Γκουρμπάτση;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κυρία Πρόεδρε, να κατατεθεί η μελέτη που έχουν κάνει μαζί ο Γκολντάμερ με τον Γκουρμπάτση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Γνωρίζονται οι δυο τους. Έχουν κάνει μελέτες. Όταν έγινε η έκθεση Γκολντάμερ για το Μάτι, ο κ. Γκουρμπάτση έκανε μελέτη, ναι ή όχι; Έχει κάνει συνεργασία με τον κ. Γκολντάμερ γι’ αυτό;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπούμπα, συνεργασία Γκουρμπάτση και Γκολντάμερ δεν υφίσταται.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι από κοινού, κυρία Πρόεδρε. Ο καθένας έχει κάνει τη μελέτη του. Πείτε μου εσείς γιατί σας ενεχείρισε ο κ. Γκολντάμερ στον κ. Τσίπρα τη μελέτη. Πού είναι η μελέτη; Πείτε μου. Υπάρχει; Την αξιοποιήσατε;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχω από εδώ τον λόγο. Θα σας απαντήσω μετά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Την αξιοποιήσατε;

Είναι στο χρονοντούλαπο, κύριε Κικίλια, η μελέτη; Πείτε μου πού είναι. Γιατί ο Πρωθυπουργός είχε δώσει υπόσχεση ότι θα αξιοποιηθεί. Αξιοποιήθηκε;

**ΜΑΚΑΡΙΟΣ ΛΑΖΑΡΙΔΗΣ:** Σε μεγάλο βαθμό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Λέτε, κύριε Λαζαρίδη; Ας είναι έτσι. Να το ψάξουμε γιατί την ψάχνουμε τη μελέτη Γκολντάμερ.

Ο οποίος κ. Γκολντάμερ πριν από λίγες μέρες έκανε και πάλι ανακοινώσεις για το τις πταίει στην Ελλάδα. Διότι, κύριε Κικίλια, για πείτε μου, λέει ο κ. Γκολντάμερ «σαράντα πέντε συναρμόδιοι φορείς για την πρόληψη. Έξι Υπουργεία σε έντεκα διαφορετικές αρμοδιότητες και άλλοι δεκαεπτά φορείς». Άρα από τον Άννα στον Καϊάφα. Τι έχετε κάνει για να απλοποιήσετε τη διαδικασία, πείτε μου. Υφίσταται αυτό; Σαράντα πέντε συναρμόδιοι φορείς και έξι διαφορετικά Υπουργεία είναι. Δεν μπορώ να βγάλω άκρη. Αυτό δεν το λέω εγώ. Εκτός, αν αμφισβητείτε και την έκθεση Γκολντάμερ και μου λέτε ότι διαβάζω εφημερίδες. Σε γερμανικό σάιτ την έχω διαβάσει.

Πάμε λίγο παρακάτω. Είναι δυνατόν να μιλάμε σήμερα για ένα νομοσχέδιο όταν δεν έχουμε τα ελικόπτερα και δεν έχουν συσταθεί ακόμη δασικοί χάρτες; Αυτή τη στιγμή δεν έχουμε δασικούς χάρτες. Έχουμε ιδιωτικά δάση στην Ελλάδα, ναι ή όχι; Πείτε μου, έχουμε; Στη Βουρβουρού, στη Χαλκιδική, μαθαίνω ότι είναι ιδιωτικό το δάσος και δεν μπορεί να γίνει παρέμβαση μέσα γιατί, λέει, είναι από τα χρυσόβουλα της εποχής των Οθωμανών.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κυρία Πρόεδρε.

Είναι πολλά που πρέπει να γίνουν. Αλλά όταν η Δασική Υπηρεσία με την Πυροσβεστική οι δύο αυτοί φορείς είχαν να συναντηθούν δεκαεννέα ολόκληρα χρόνια, γιατί πήραμε τις αρμοδιότητες από τη Δασική Υπηρεσία και τις δώσαμε στην Πυροσβεστική, πείτε μου, μπορούμε να έχουμε ένα ευέλικτο, παραγωγικό, ουσιαστικό σχήμα σε ό,τι αφορά τις διακομιδές; Σήμερα η πτήση κοστίζει 20.000 ευρώ και μία θερμοκοιτίδα κοστίζει 5.000 ευρώ. Γιατί είναι ανοχύρωτα τα νοσοκομεία σε Ρόδο, Σύρο, Ερμούπολη και δεν έχουν θερμοκοιτίδες για τα νεογνά και αναγκάζονται με τα ελικόπτερα, όσα έχουν μείνει; Γιατί δεν έχουμε. Ένα Super Puma είναι. Ούτε Σινούκ δεν έχουμε. Παίρνουμε αυτά που μας τα έκαναν δωρεές οι ιδιώτες. Όταν είναι φθηνότερη μία θερμοκοιτίδα της τάξεως των 5.000 ευρώ γιατί κοστολογούμε στον ελληνικό λαό τα 20.000 ευρώ με τις πτήσεις;

Και ολοκληρώνω με αυτό που πάτε να κάνετε στη Νέα Δημοκρατία, και το είπε προηγουμένως και ο Κοινοβουλευτικός μας Εκπρόσωπος κ. Χήτας. Κάποτε ο Δημητρακόπουλος σε ένα βιβλίο έγραφε: «Πολιτική με κόμμα, έθνος με τελεία». Πάτε να κάνετε ένα ανάχωμα μεταλλαγμένου κόμματος εκ των δεξιών πατριωτικών πτερύγων, για να χτυπήσετε την άνοδο της Ελληνικής Λύσης, αλλά ο κόσμος δεν τρώει κουτόχορτο. Οι πληροφορίες μας είναι καλές. Έχουμε κι εμείς τις καλές πληροφορίες μας. Δεν θα σας βγει σε καλό διότι ο κόσμος καταλαβαίνει. Επειδή ανεβαίνουν κάποια ποσοστά, θέλετε να πάρετε κάποιες ψήφους από εκεί. Δεν θα σας βγει.

Πάντα, και με αφορμή αυτό το νομοσχέδιο, πρέπει να το δείτε ανθρωποκεντρικά. Διότι «τὸ δίκαιον οὐκ ἄλλο τι ἢ τὸ τοῦ κρείττονος συμφέρον», που έλεγε ο Πλάτωνας. Αυτό να μην εφαρμοστεί. Το δίκαιο πρέπει να είναι και του αδύνατου και όχι μόνο του ισχυρού.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Νάσος Ηλιόπουλος.

Ευχαριστώ πολύ κυρία Πρόεδρε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε για την πολιτική προστασία. Δεν συζητάμε όμως σε κενό χρόνο. Να θυμηθούμε λίγο τη δήλωση που είχε κάνει ο Κυριάκος Μητσοτάκης στις 7 Ιουλίου φέτος: «Η χώρα είναι έτοιμη για την αντιπυρική περίοδο». Είχε μιλήσει μάλιστα για κοσμογονία αλλαγών. Ποια ήταν τα αποτελέσματα της κοσμογονία αλλαγών; 1,7 εκατομμύρια καμένα στρέμματα. Όχι μία, όχι δύο, όχι τρεις, αλλά δέκα φορές πάνω από τον ευρωπαϊκό μέσο όρο. Αυτή ήταν η κοσμογονία αλλαγών. Σε αυτή τη βάση συζητάμε και άρα σε αυτή τη βάση ο οποιοσδήποτε Βουλευτής της Πλειοψηφίας ή εκπρόσωπος της Κυβέρνησης θα έπρεπε να ξεκινάει αυτή τη συζήτηση απολογούμενος.

Έρχεστε εδώ μετά από αυτά και απλά φέρνετε ξανά αλλαγές στον νόμο που είχατε φέρει το 2020 και τον οποίο δεν έχετε εφαρμόσει. Θέλετε να μιλήσουμε για πρόληψη; Να μιλήσουμε για το γεγονός ότι με το που αναλάβατε το 2019 φροντίσατε να τελειώσει το πρόγραμμα και να απολυθούν οι πεντέμισι χιλιάδες εργαζόμενοι στη δασοπροστασία. Αλλά ακόμα και στην αντιμετώπιση έχετε αφήσει την Πυροσβεστική αυτή τη στιγμή με σχεδόν τέσσερις χιλιάδες κενά. Άρα ούτε πρόληψη ούτε αντιμετώπιση.

Θέλετε να μιλήσουμε για κλιματική κρίση πραγματικά; Να μας εξηγήσετε τότε γιατί στο Ευρωκοινοβούλιο ψηφίσατε μαζί με όλη την ευρωπαϊκή άκρα δεξιά κατά του νόμου για την αποκατάσταση της φύσης. Δεν είναι τυχαίο ότι η άκρα δεξιά είναι η βασική πολιτική δύναμη η οποία αμφισβητεί και την κλιματική κρίση και τα επιστημονικά δεδομένα για την κλιματική κρίση. Με αυτούς συνταχθήκατε στο Ευρωπαϊκό Κοινοβούλιο.

Και έτσι ερχόμαστε και στο συγκεκριμένο νομοσχέδιο. Έρχομαι στο ζήτημα του άρθρου 19 και του Αστεροσκοπείου. Δεν έχετε ούτε ένα επιστημονικό ή διοικητικό επιχείρημα για να δικαιολογήσετε τη μεταφορά του πιο ιστορικού ερευνητικού και ένα από τα πιο κρίσιμα ερευνητικά ιδρύματα, να το κάνετε μια υπηρεσία ενός Υπουργείου στο οποίο έχετε καταφέρει τρία χρόνια μετά ακόμα να μην έχετε οργανόγραμμα. Και λέτε ότι εσείς θα βάλετε και θα αξιοποιήσετε το Αστεροσκοπείο που δεν μπορείτε καν να φτιάξετε οργανόγραμμα σε ένα Υπουργείο; Και θα βάλετε τους επιστήμονες μέσα σε αυτό το Υπουργείο;

Μιλάτε για συνεργασία; Θα σας έφτανε το άρθρο 7, θα σας έφταναν οι προγραμματικές συμβάσεις, θα σας έφταναν τα μνημόνια συνεργασίας. Δεν θέλετε συνεργασία. Έλεγχο και υποταγή θέλετε απέναντι στους επιστήμονες.

Συζητάμε για την πρόληψη από τις φυσικές καταστροφές και η πρότασή σας είναι η καταστροφή μιας από τις πιο κρίσιμες ερευνητικές υποδομές της χώρας. Το καταστρέφετε. Θυμάμαι που βγαίνατε μετά τη Θεσσαλία και λέγατε τέτοια φαινόμενα, τέτοιες καταστροφές είναι μια φορά στα τετρακόσια χρόνια, μια φορά στα χίλια χρόνια, μια φορά στα δεκαπέντε χιλιάδες χρόνια. Ε, τέτοια καταστροφή ερευνητικής υποδομής απ’ ό,τι φαίνεται γίνεται πρώτη φορά στο ελληνικό κράτος μετά από διακόσια χρόνια και εκατόν ογδόντα χρόνια του Εθνικού Αστεροσκοπείου.

Αυτό το οποίο πραγματικά σας ενδιαφέρει, το πραγματικό ουσιαστικό σας άγχος, δεν είναι η πολιτική προστασία και η προστασία από τις φυσικές καταστροφές. Είναι η δική σας προστασία από τα επιστημονικά δεδομένα, η δική σας προστασία από την επιστημονική κριτική. Και γιατί το κάνετε αυτό; Το είχε πει με έναν όμορφο τρόπο ο κ. Πέτσας ότι «βλέπω μια πολιτικοποίηση του Αστεροσκοπείου». Εκεί που οι άνθρωποι μίλαγαν επιστημονικά εσείς βλέπατε πολιτικοποίηση.

Γιατί είδατε πολιτικοποίηση; Γιατί το Αστεροσκοπείο κόντρα στα δικά σας ψέματα τεκμηρίωσε ότι φέτος με 52% λιγότερες φωτιές είχαμε 195% αύξηση στις καμένες εκτάσεις, είχαμε 500% αύξηση στη μέση καμένη έκταση ανά μεγάλη δασική πυρκαγιά. Εκεί ήταν που είδατε την πολιτικοποίηση, γιατί δεν αντέχετε την επιστημονική κριτική, όπως δεν αντέχετε και καμμιά άλλη κριτική. Γιατί το Αστεροσκοπείο σας εξέθεσε και με το πρόγραμμα «COPERNICUS», όταν μίλησε για τον Έβρο, για τη μεγαλύτερη πυρκαγιά στην ιστορία της Ευρωπαϊκής Ένωσης. Εσείς τα αμφισβητήσατε αυτά τα στοιχεία.

Δεν έχει ξανά υπάρξει στην Γ΄ Ελληνική Δημοκρατία κυβέρνηση η οποία έχει τόσο μεγάλη αλλεργία απέναντι στα επιστημονικά στοιχεία και στην επιστημονική κριτική. Αλλά μετά από λίγες μέρες στον ΟΗΕ ο Κυριάκος Μητσοτάκης μίλησε για τη μεγαλύτερη πυρκαγιά στην Ευρωπαϊκή Ένωση. Γιατί αλλιώς τα λέτε εδώ, αλλιώς τα λέτε έξω.

Άρα ποια είναι η κατάληξη αυτής της συζήτησης; Ότι έρχεστε εδώ να λειτουργήσετε ως ιεροεξεταστές απέναντι στους ανθρώπους που κάνουν την επιστημονική δουλειά.

Επιτρέψτε μου εδώ να πω ένα μεγάλο ευχαριστώ στους ανθρώπους του Αστεροσκοπείου, σε όλους τους ανθρώπους της επιστημονικής κοινότητας, και για τη δουλειά που κάνουν όλο αυτό το διάστημα και υπηρετούν την επιστημονική έρευνα με όρους αυτονομίας και αλήθειας, αλλά και για το γεγονός ότι αυτή τη στιγμή δίνουνε τη μάχη για να θυμίζουν ότι η γη γυρίζει ό,τι και να λέει η ιερά εξέταση και κάθε ιερά εξέταση.

Να θυμηθούμε τη Θεσσαλία, που πάλι βγήκατε και αμφισβητήσατε τα στοιχεία που σας είχε δώσει το Αστεροσκοπείο; Δεν σας έλειψαν τα στοιχεία. Δεν σας έλειψαν οι χάρτες τους οποίους τους είχατε. Τι σας έλειψε; Η προετοιμασία και το γεγονός ότι έτρεχε ο γαλάζιος περιφερειάρχης να σπάσει φράγμα μέσα στη νύχτα και στέλνατε 112 τρεις και τέσσερις ώρες μετά.

Ποιο είναι άλλο ένα στοιχείο όμως το οποίο κάνετε με την πολιτική σας για το Αστεροσκοπείο; Θα ενισχύσετε το brain drain. Διώχνετε ερευνητές, θέτετε σε αμφισβήτηση τις εργασιακές σχέσεις και την εργασιακή θέση αυτών των ανθρώπων σε αντιπαράθεση με την πολιτική που ακολουθήθηκε για την έρευνα το 2015-2019, μια πολιτική η οποία δημιούργησε τέσσερις χιλιάδες θέσεις νέων ερευνητών, μεταδιδακτορικών και διδακτορικών στο ΕΛΙΔΕΚ και έξι χιλιάδες οκτακόσιες θέσεις από το πρόγραμμα «Ερευνώ, Δημιουργώ, Καινοτομώ».

Αντίστοιχη είναι η πολιτική σας και για το ζήτημα της ΕΜΥ, η οποία σας έχει προειδοποιήσει μάλιστα, τελειώνω κυρία Πρόεδρε, πως η μεταφορά της υπηρεσίας στο Υπουργείο συνεπάγεται και άμεσο κίνδυνο στην ασφάλεια των πτήσεων και του επιβατικού κοινού.

Τελευταία φράση. Ο ελέφαντας στο δωμάτιο, το μεγάλο ζήτημα είναι η κλιματική κρίση. Δεν σας ενδιαφέρει. Δεν κατανοείτε την κλιματική κρίση. Ακολουθείτε την ακροδεξιά γραμμή που υποτιμά την κλιματική κρίση και προσπαθείτε να φιμώσετε την επιστημονική κοινότητα και τα επιστημονικά δεδομένα.

Πέρα από αυτά, όμως, συνεχίζετε να υλοποιείτε και συγκεκριμένες εγκληματικές πολιτικές. Αυτές τις μέρες οι πολίτες της Μαγνησίας έχουν μια μεγάλη δημοκρατική κινητοποίηση ενάντια στην εγκατάσταση πλωτής πλατφόρμας LNG στον Παγασητικό. Οι κίνδυνοι για τη ζωή, την ασφάλεια αλλά και για τη μόλυνση του περιβάλλοντος σε περίπτωση ατυχήματος είναι τεράστιοι. Αντιδρούν ο Ιατρικός Σύλλογος, το τοπικό ΤΕΕ, οι δήμοι του νομού και η περιφέρεια. Η καταστροφή στην αλιεία και στον τουρισμό μπορεί να είναι ανυπολόγιστη. Πάτε και βάζετε μία εγκατάσταση επτάμισι χιλιόμετρα από το λιμάνι του Βόλου, εννέα χιλιόμετρα από την πόλη της Νέας Αγχιάλου. Πέρα από την αντικειμενική επιβάρυνση, ο κίνδυνος ατυχήματος δεν είναι κινδυνολογία. Να σας υπενθυμίσω ότι μόνο δύο ατυχήματα είχαμε το ΄20 στη Νορβηγία σε αντίστοιχες εγκαταστάσεις και ένα ατύχημα στις Ηνωμένες Πολιτείες το ΄22. Και μάλιστα, βάζετε αυτήν την εγκατάσταση στον Παγασητικό, ο οποίος αποτελεί μια άκρως σεισμογενή περιοχή με ρήγμα που έχει δώσει σεισμούς και της τάξης των 6,5 Ρίχτερ. Η διεθνής πρακτική είναι αντίστοιχες υποδομές να είναι σε ανοιχτές θάλασσες και οπωσδήποτε μακριά από κατοικημένες περιοχές.

Κλείνοντας, κυρία Πρόεδρε, καταψηφίζουμε το νομοσχέδιο. Είναι φανερό ότι η Νέα Δημοκρατία ούτε θέλει να κατανοήσει ούτε μπορεί να κατανοήσει τι σημαίνει κλιματική κρίση, τι μπορεί να σημαίνει και τι πρέπει να σημαίνει πολιτική προστασία σε συνθήκες κλιματικής κρίσης, άρα οι προσπάθειες συναίνεσης τις οποίες ακούσαμε και από τον Υπουργό δεν αφορούν εμάς. Εμείς μαζί με τα περιβαλλοντικά κινήματα, μαζί με την κοινωνία των πολιτών θα παλέψουμε για μία εναλλακτική προοδευτική οικολογική πολιτική.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Μακάριος Λαζαρίδης, Βουλευτής της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ο πλανήτης μας εκπέμπει SOS. H κλιματική αλλαγή έχει ανατρέψει τα πάντα και τα ακραία μετεωρολογικά φαινόμενα σε παγκόσμια κλίμακα έχουν καταστεί δυστυχώς μια κανονικότητα. Οι αριθμοί μιλούν από μόνοι τους: Το 2023 θα είναι η χρονιά με τις υψηλότερες καταγεγραμμένες θερμοκρασίες στην ιστορία, όπως ανακοίνωσε μόλις προχθές το Ευρωπαϊκό Παρατηρητήριο Copernicus. Τα ακραία καιρικά φαινόμενα αυξάνονται κατά 50% σε σχέση με την προηγούμενη δεκαετία. Η θερμοκρασία του νερού, σύμφωνα με τους επιστήμονες, θα αυξηθεί κατά δύο βαθμούς κατά μέσο όρο τα επόμενα δεκαπέντε χρόνια. Η στάθμη της θάλασσας έχει ανέβει κατά δέκα εκατοστά από το 1993, δηλαδή μέσα σε τριάντα χρόνια. Σε όλα τα μήκη και τα πλάτη της γης οι συνέπειες της κλιματικής αλλαγής είναι περισσότερο έντονες από ποτέ.

Από αυτήν την εικόνα δεν θα μπορούσε να ξεφύγει και η χώρα μας η οποία δέχεται ακραίες -θα έλεγα- επιθέσεις εξαιτίας της αλλαγής του κλίματος. Το έχουμε διαπιστώσει ποικιλόμορφα τα τελευταία χρόνια όλες τις εποχές του χρόνου, με τα ακραία φαινόμενα να κυριαρχούν και να βάζουν σε μεγάλες δοκιμασίες τις τοπικές κοινωνίες, τις υποδομές του κράτους και τον κρατικό μηχανισμό, όπως συνέβη πρόσφατα με τον «Daniel» και τον «Elias» στη Θεσσαλία, την οποία πριν λίγες ώρες επισκέφθηκε για μία ακόμη φορά ο Πρωθυπουργός και μάλιστα βρέθηκε στο χωριό Μεταμόρφωση της Καρδίτσας, το οποίο είναι για μετεγκατάσταση, συζητώντας με τους ανθρώπους εκεί. Το λέω γιατί υπάρχει πάντα μια κριτική από την Αντιπολίτευση ότι η Κυβέρνηση είναι απούσα από τη Θεσσαλία και τα προβλήματα των πολιτών. Είμαστε εκεί και όταν τα φώτα της δημοσιότητας έχουν φύγει από αυτές τις περιοχές.

Είναι πασιφανές, λοιπόν, ότι οφείλουμε να επεξεργαστούμε νέα μέτρα αντίδρασης και να δώσουμε άμεση προτεραιότητα στην προσαρμογή στα νέα δεδομένα, με βασικό μας μέλημα την προστασία της ανθρώπινης ζωής και αιχμή του δόρατος την πολιτική προστασία. Σε αυτή την κατεύθυνση έρχεται να συμβάλει αποφασιστικά το σχέδιο νόμου που συζητάμε σήμερα εδώ και στοχεύει στην ενίσχυση της αποτελεσματικότητας της πολιτικής προστασίας, της διαχείρισης κρίσεων, καθώς και του υφιστάμενου Εθνικού Μηχανισμού Έρευνας και Διάσωσης «Θεοφάνης Ερμής Θεοχαρόπουλος».

Δύο είναι τα στάδια στα οποία δίνουμε έμφαση, αυτό της πρόληψης του κινδύνου και αυτό της αντιμετώπισης της έκτακτης ανάγκης. Στο πλαίσιο αυτό στις δράσεις του Εθνικού Μηχανισμού Διαχείρισης Κρίσεων και Αντιμετώπισης Κινδύνων καθιερώνεται η δυνατότητα λήψης πρόσθετων προληπτικών μέτρων προστασίας και ασφάλειας των πολιτών, ενώ συστήνεται Επιτροπή Εκτίμησης Κινδύνου από την εκδήλωση επικίνδυνων φαινομένων. Παράλληλα, επικαιροποιείται η σύνθεση των συντονιστικών οργάνων πολιτικής προστασίας κάθε βαθμίδας και καθιερώνονται ειδικοί κανόνες στελέχωσης των αυτοτελών διευθύνσεων και τμημάτων πολιτικής προστασίας των περιφερειών και των δήμων.

Ξεχωριστό κομμάτι στο νομοσχέδιο, στο οποίο δίνουμε ιδιαίτερη βαρύτητα, είναι η αναβάθμιση του υφιστάμενου δικτύου έρευνας και διάσωσης με την προσθήκη πτητικών μέσων τα οποία θα διατίθενται αποκλειστικά για τις υπηρεσίες υποστήριξης των επιχειρήσεων εντοπισμού, διάσωσης και αεροδιακομιδής. Με τη θέσπιση του Εθνικού Μηχανισμού Εναέριας Έρευνας και Διάσωσης και την προσθήκη σε αυτό και των αεροδιακομιδών, περιπτώσεις βαριά ασθενών και τραυματιών, που χρήζουν άμεσης βοήθειας μακριά από το σημείο που βρίσκονται, θα μπορούν να αντιμετωπιστούν επιτέλους πιο αποτελεσματικά.

Ενεργό ρόλο -και δεν θα μπορούσα να μην το επισημάνω- σε αυτή τη διαδικασία θα έχει πλέον και η Καβάλα. Όπως αναφέρεται στο άρθρο 53, για τις ανάγκες σχεδίασης και υλοποίησης του Εθνικού Σχεδίου Εναέριας Διάσωσης και Αεροδιακομιδών, συστήνεται, πλέον, από τις βάσεις από τις οποίες επιχειρούν τα πτητικά μέσα της Πολεμικής Αεροπορίας για τις αεροδιακομιδές επ’ ωφελεία του ΕΚΑΒ, ως Ειδική Περιφερειακή Υπηρεσία του Πυροσβεστικού Σώματος, η δεύτερη Βάση Ετοιμότητας - Επιφυλακής με έδρα την Καβάλα.

Πρακτικά, με την ψήφιση του νόμου, η Καβάλα αναβαθμίζεται στον επιχειρησιακό σχεδιασμό της πολιτείας˙ δικαίως, θα έλεγα εγώ, όχι τόσο γιατί έχω την τύχη και την τιμή να εκπροσωπώ τους πολίτες της Καβάλας στη Βουλή, αλλά διότι η Καβάλα διαδραματίζει πλέον στρατηγικό ρόλο στην ευρύτερη περιοχή, καθώς τη διασχίζει η Εγνατία Οδός, μελλοντικά και η σιδηροδρομική γραμμή Θεσσαλονίκης - Νέας Καρβάλης, Καβάλας - Τοξότες Ξάνθης που αποτελεί κομμάτι της «Ανατολικής Σιδηροδρομικής Εγνατίας». Διαθέτει δύο λιμάνια, ένα αεροδρόμιο και καθίσταται πλέον ενεργειακός κόμβος. Παράμετροι που είχα θέσει στον Υπουργό, τον κ. Κικίλια, συζητώντας μαζί του σε ανύποπτη χρονική στιγμή.

Το νομοσχέδιο, όμως, έρχεται και διευθετεί μια ακόμα σημαντική εκκρεμότητα που αφορά στους αγρότες οι οποίοι επλήγησαν από τις καταστροφικές πυρκαγιές του περασμένου Αυγούστου και την οποία είχα θέσει κατ’ επανάληψη στην Κυβέρνηση. Όπως αναφέρεται στο άρθρο 57, στις γεωργικές εκμεταλλεύσεις που υπέστησαν τις πυρκαγιές της 21ης Αυγούστου στην Περιφερειακή Ενότητα Καβάλας μπορεί να χορηγείται ενίσχυση, σύμφωνα με τους κανόνες περί κρατικών ενισχύσεων, ως αντιστάθμισμα για ζημιές στη φυτική παραγωγή και στο ζωικό κεφάλαιο. Ερχόμαστε, λοιπόν, και υλοποιούμε ένα σωστό αίτημα των αγροτών των χωριών Διαλεκτό, Αβραμηλιά, Νέου Ξεριά του Δήμου Νέστου και του χωριού Μυρτόφυτου στον Δήμο Παγγαίου.

Κυρίες και κύριοι συνάδελφοι, το παρόν σχέδιο νόμου δεν αφήνει περιθώρια για πολιτικές αντιπαραθέσεις. Αφορά στην αντιμετώπιση ενός προβλήματος παγκοσμίων διαστάσεων που δεν σχετίζεται ούτε με τα κόμματα ούτε με τις ιδεολογίες. Εκτιμώ ότι πρόκειται για μία καλή αφορμή για να δώσουμε μία εικόνα ενότητας και κοινής προσπάθειας στη διαχείριση των νέων προκλήσεων της εποχής μας και που έχουμε να αντιμετωπίσουμε μπροστά μας. Και γι’ αυτό σας καλώ να το υπερψηφίσουμε όλοι μαζί υπό το πρίσμα της υποχρέωσης μας για την σωτηρία των ανθρώπινων ζωών και τη διαφύλαξη των περιουσιών των πολιτών. Αν και ακούγοντάς σας, κυρίες και κύριοι συνάδελφοι της Αντιπολίτευσης, δεν τρέφω φρούδες ελπίδες ότι έστω για μία φορά θα βάλετε το κομματικό σας συμφέρον πάνω από το εθνικό συμφέρον.

Κύριοι Υπουργοί, συνεχίστε την εξαιρετική δουλειά την οποία κάνετε στο Υπουργείο και προφανώς, υπερψηφίζω το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον επόμενο ομιλητή, ανακοινώνεται στο Σώμα ότι από τα άνω θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Ηγουμενίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κυρία Πρόεδρε, κύριε Υπουργέ, κύριε Υφυπουργέ, να εκφράσουμε τη συμπαράστασή μας και εμείς από την πλευρά μας ως Νέα Δημοκρατία και Κοινοβουλευτική Ομάδα στον δοκιμαζόμενο αστυνομικό. Η οπαδική βία, η βία στους χώρους του αθλητισμού, προφανώς, δεν μπορεί να γίνει δεκτή. Πολύ περισσότερο όταν βλέπουμε τέτοιου είδους ακραία φαινόμενα, έναν νέο άνθρωπο να κινδυνεύει να χάσει τη ζωή του. Ενημερώθηκα από τη διοίκηση του Κρατικού Νοσοκομείου της Νίκαιας. Τυχαίνει και το συμβάν να είναι στην περιφέρεια στην οποία εκλέγομε και ζω αλλά και το νοσοκομείο υποδοχής. Η κατάσταση είναι όντως κρίσιμη. Ελπίζουμε τα καλύτερα. Πρέπει, όμως, ξεκάθαρα να στείλουμε ένα σαφές μήνυμα, ότι τέτοιου είδους φαινόμενα δεν χωρούν στην Ελλάδα και στη χώρα μας.

Άκουσα τους προλαλήσαντες. Θα σταθώ σε κάποιες επισημάνσεις. Η νεολαία χρησιμοποιεί μια έκφραση. Όταν κάποιοι είναι εμμονικά κάπου χρησιμοποιεί την έκφραση «είναι κολλημένοι». Κάποιους τους άκουσα «κολλημένους» σε κάποιες παλιές αποτυχημένες πρακτικές. Ποιες πρακτικές;

Άκουσα τον κ. Ηλιόπουλο πριν από λίγο της Νέας Αριστεράς -καλορίζικο και το ένατο κοινοβουλευτικό μας κόμμα- να αναφέρεται σε ακροδεξιές επιλογές. Δεν μπορώ να το καταλάβω. Να βάλουμε μια βάση. Να το ξεκινήσουμε, να το πάρουμε λίγο αλλιώς. Ποια είναι η ακροδεξιά επιλογή; Εδώ έχουμε χάσει και το ιδεολογικό νόημα και το μήνυμα. Άλλο ακροδεξιά και άλλο ρεαλιστική. Ποια είναι η ακροδεξιά επιλογή; Το γεγονός, δηλαδή, ότι το Αστεροσκοπείο και η Εθνική Μετεωρολογική Υπηρεσία έρχονται να βοηθήσουν κάτω από τη σκέπη του αρμόδιου Υπουργείου, εσείς το βαφτίζετε ακροδεξιό. Με συγχωρείτε. Αυτό είναι τρικυμία εν κρανίω.

Επίσης, άκουσα τον κ. Φάμελλο, τον Πρόεδρο της Κοινοβουλευτικής Ομάδας του κόμματος της Αξιωματικής Αντιπολίτευσης. Ακούστε τι είπε. Πρότεινε, λέει, η έρευνα, άρα οι αρμόδιες αυτές υπηρεσίες για να μας ειδοποιούν, να μας ενημερώνουν, να μας κινητοποιούν, να μας «τραβάνε» το πολιτικό μας μανίκι όταν έρχονται πλημμύρες, όταν έρχονται καταστροφικές καιρικές συνθήκες, να τοποθετηθεί στο Υπουργείο Παιδείας γιατί η έρευνα ανήκει εκεί. Το μόνο που δεν ακούσαμε σε αυτή την Αίθουσα –το είπα πριν και στον Υπουργό Βασίλη Κικίλια- είναι να πάνε και οι δάσκαλοι και οι καθηγητές αντί για τους πυροσβέστες στις φωτιές.

Αυτή τη στιγμή έχουμε δύσκολες συνθήκες. Έχουμε έκτακτα φαινόμενα. Και τι ερχόμαστε να πούμε; Πού βλέπετε, δηλαδή, ακροδεξιό; Ερχόμαστε και λέμε: «Δώστε μας την ψήφο σας να δυναμώσουμε το αρμόδιο Υπουργείο. Δώστε μας τη συγκατάθεσή σας ως Κοινοβουλευτικές Ομάδες να γίνουμε ισχυρότεροι ως κράτος. Δώστε μας τα εργαλεία σας, με δημοκρατικό τρόπο να κτίσουμε το Υπουργείο το οποίο διαχειρίζεται όλες αυτές τις κρίσεις».

Πραγματικά πιστεύω ότι ο Βασίλης Κικίλιας και η ομάδα του όταν έκαναν τον σχεδιασμό σίγουρα θα περίμεναν ένα βαθμό αντιδράσεων, όπως είθισται. Στον χώρο του Κοινοβουλίου ανταλλάσσουμε απόψεις, έχουμε συμφωνίες, έχουμε διαφωνίες, όμως, πραγματικά το πιστεύω, Υπουργέ, ότι στο πίσω μέρος του μυαλού θα υπήρχε και η λογική ότι κάπου εδώ θα υπάρξει μια συναίνεση. Αν δεν μπορούμε να βρούμε συναίνεση σε αυτό -μας παρακολουθούν οι Έλληνες πολίτες, μας παρακολουθούν σχολεία, μας παρακολουθούν νέοι άνθρωποι- τότε που θα βρούμε συναίνεση;

Κρίνατε πολύ αυστηρά -και όχι μόνο εσείς, θέλω να είμαι ειλικρινής- το καλοκαίρι την Κυβέρνηση πρωτίστως, το Υπουργείο κατόπιν, αλλά και συνολικά το κόμμα της Νέας Δημοκρατίας που ασκεί την κυβερνητική εξουσία για μια σειρά συνθηκών και τη διαχείριση γύρω από την κρίση των πυρκαγιών σε διάφορες περιοχές της χώρας, αλλά και κατόπιν των πλημμυρών. Το πρόβλημα ξέρετε ποιο είναι, όμως; Η κριτική είναι εύκολη. Πανεύκολη. Πρόταση δεν ακούμε. Δηλαδή, ποια είναι η πρότασή σας; Συνολικά εγώ απευθύνομαι στην Αντιπολίτευση. Ποια είναι η πρόταση; Η πρόταση είναι να μην κάνουμε τίποτα. Να μην αλλάξουμε τίποτα. Να μη δώσουμε εργαλεία στους καθ’ ύλην αρμόδιους. Να σας πω κάτι; Να δώσουμε τα εργαλεία και να τους κρίνουμε αυστηρά. Εσείς, λοιπόν τι λέτε;

Μια συνδικαλιστική γκρίνια. Ήρθαν κάποιοι συνδικαλιστές –πεπατημένη, το ξέρουμε το σύστημα- «γιατί θα πάρετε τη μετεωρολογική υπηρεσία και θα την πάτε σε ένα άλλο Υπουργείο;». Ποιο είναι το επίδικο; Θα κοιτάξουμε το συνδικαλιστικό ζήτημα-ξεβόλεμα κάποιων λίγων και δεν θα ενισχύσουμε τις δομές ενός Υπουργείου που το έχει ανάγκη; Πανεύκολη κριτική. Βγαίνω κι εγώ και πετάω «για όλα φταίει ο Κικίλιας. Για όλα φταίει το Υπουργείο». Αυτό θα κάνουμε εδώ; Θα δώσουμε καμμιά λύση; Δηλαδή, για μία δράκα συνδικαλιστών -γιατί αυτό είναι, μη γελιόμαστε- πάλι τους συνδικαλιστικούς φίλους, πάλι τους στενούς πολιτικούς ακολούθους μας. Και πάλι, βέβαια, όλα αυτά προέρχονται από έναν συγκεκριμένο χώρο, την ευρύτερη Αριστερά.

**ΣΥΜΕΩΝ ΚΕΔΙΚΟΓΛΟΥ:** Ο κ. Δοξιάδης είναι στην Αριστερά, κύριε συνάδελφε;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εγώ, λοιπόν, σας λέω «κοιτάζετε το μικρό και χάνετε το μεγάλο». Κι αν θέλετε να μιλήσουμε και με όρους περιβαλλοντικούς «κοιτάζετε τον θάμνο και χάνετε το δάσος». Και εντάξει να είναι ένα σχήμα μεταφοράς όλο αυτό. Το θέμα είναι να μη χαθεί το δάσος, το πραγματικό δάσος, το πράσινο που έχουν ανάγκη τα παιδιά μας. Ακούω αυτό το μονοπώλιο τόσα χρόνια, περί της αριστερής ευαισθησίας στα οικολογικά ζητήματα, στην ανάγκη να αποκτήσουμε πράσινη συνείδηση. Σας φέρνουμε, λοιπόν, εμείς ένα νομοσχέδιο και εσείς για το μόνο που κόπτεστε είναι οι συνδικαλιστές φίλοι σας. Καμμία λογική. Καμμία πράσινη συνείδηση. Και γι’ αυτό εμείς στεκόμαστε στην ανάγκη αυτοί οι φορείς, αυτοί οι οργανισμοί να έρθουν στο καθ’ ύλην -και επιμένω, υπογραμμίζω, τονίζω, επισημαίνω- το καθ’ ύλην αρμόδιο Υπουργείο. Ή αυτό το Υπουργείο θα το κάνουμε έναν δυνατό φορέα άσκησης πολιτικών ή κάθε καλοκαίρι και κάθε φθινόπωρο θα αναμασάμε τα ίδια και τα ίδια.

Με χαρά, λοιπόν, εγώ βρίσκομαι σήμερα εδώ και το λέω ειλικρινά. Γιατί πρωτοτυπούμε, επιτέλους, ως πολιτικό κόμμα. Έχουμε ένα νομοσχέδιο που έρχεται στην ώρα του. Δεν έρχεται ο αρμόδιος Υπουργός λίγο πριν από το καλοκαίρι να πει πέντε πράγματα που θα ακουστούν ωραία, όμως, στο τέλος δεν θα έχει χρόνο να τα υλοποιήσει. Ο Βασίλης Κικίλιας, η ομάδα του και το Υπουργείο του, εδώ σήμερα παίρνει μια ευθύνη. Παίρνουν την ευθύνη να φέρουν έγκαιρα ένα νομοσχέδιο για το οποίο όλοι μας και ως πολιτικό σύστημα, κυρίως, όμως, ως Κυβέρνηση, θα κριθούμε. Και θα κριθούμε τους επόμενους μήνες. Και ξέρουμε όλοι ότι το καλοκαίρι είναι η κρίσιμη περίοδος.

Σε αυτό εδώ θέλω πραγματικά να πω ένα μπράβο στον Υπουργό γιατί δείχνει μια πολιτική λεβεντιά. Δεν έκατσε να κάνει μια μικροπολιτική στρατηγική και να φέρει ένα νομοσχέδιο λίγο πριν από το καλοκαίρι και να επικαλεστεί όταν θα έρθουν τα δύσκολα: «Ξέρετε ακόμη είμαστε…». Φέρνει το νομοσχέδιο στην ώρα του. Και αυτό είναι κάτι το οποίο πραγματικά κάνει τη διαφορά στην Κυβέρνηση Μητσοτάκη, στην Κυβέρνηση της Νέας Δημοκρατίας. Η Νέα Δημοκρατία φέρνει τα νομοσχέδια στην ώρα τους για να κριθούν οι πολιτικές μας. Η πολιτική προστασία χρειάζεται χρόνο. Μαγικές συνταγές δεν υπάρχουν.

Ας αφήσουμε τώρα αυτά τα εύκολα σχήματα «Για όλα φταίει μια κυβέρνηση», «Μόνο στην Ελλάδα συμβαίνουν όλα αυτά». Εδώ οι Ηνωμένες Πολιτείες, η ισχυρότερη χώρα του πλανήτη, βλέπουμε ότι δοκιμάζεται από πυρκαγιές. Η Μεσόγειος φλέγεται. Και δεν είναι η γνωστή ελληνική ταινία του Τζέιμς Πάρις –δεν ξέρω ποια ήταν. Η Μεσόγειος φλέγεται πραγματικά και εμείς καθόμαστε στο δικό μας μικροπολιτικό κόσμο. Συζητάμε, αναμασάμε τα ίδια σχήματα και τα ίδια σχήματα. Και να μην αναφερθώ σε προηγούμενες καταστάσεις, αλλά δεν ανεχόμαστε, κιόλας, από Κυβερνήσεις που απέτυχαν στην πολιτική προστασία να κουνάνε με τόσο μεγάλη ευκολία το δάχτυλο.

Κάτι άλλο, επίσης. Παρακολούθησα την αρμόδια επιτροπή όλες αυτές τις ημέρες. Κριτική. Να πούμε ότι σε κάποια σημεία -κατά τη γνώμη μας όχι- να τη δεχθούμε, να συζητήσουμε. Πρόταση φέρατε; Φέρατε κάτι; Κομίσατε κάτι στο πεδίο; Να το ακούσουμε. Να πούμε τι ακούσαμε. «Όχι» στην Εθνική Μετεωρολογική Υπηρεσία, «όχι» στο Αστεροσκοπείο, «όχι» στις νέες δομές. Για παράδειγμα, δώσατε χρόνο να συζητήσουμε, να δούμε όλα αυτά τα οργανογράμματα τα οποία φέρνουμε, τους συνδυασμούς μεταξύ κεντρικής κυβέρνησης και τοπικής αυτοδιοίκησης; Τα συζητήσατε όλα αυτά; Φέρατε κάτι καινούργιο; Μια γκρίνια υπάρχει μόνο. Κρυφτήκατε και πάλι πίσω από τους συνδικαλιστές.

Αυτό είναι, κύριε Πολάκη, κρυφτήκατε πίσω από τους συνδικαλιστές. Είναι η πάγια συνταγή σας.

**ΠΑΥΛΟΣ ΠΟΛΑΚΗΣ:** Θα σας απαντήσω. Μη με γαργαλάτε εμένα.

Εγώ γραμμή έχω πάντα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Και για την υγεία, τα ίδια λέγατε. Εδώ ο Υπουργός κατάφερε ένα ολόκληρο σύστημα υγειονομικό.

Εδώ, λοιπόν, εμείς λέμε ότι θα κριθούμε. Κοιτάξτε να δείτε, εμείς λέμε ταυτόχρονα και κάτι σημαντικό. Το κράτος έχει την ευθύνη. Κρινόμαστε και θα κρινόμαστε και θέλουμε να κρινόμαστε και σκληρά. Όμως, υπάρχει και η κοινωνία των πολιτών. Το νομοσχέδιο την εμπλέκει την κοινωνία των πολιτών. Δεν είμαστε άμοιροι ευθυνών, κανένας μας και πρώτος εγώ που σας μιλάω. Δεν μπορεί ο πολίτης να μην συμμετέχει στη διαδικασία της περιβαλλοντικής προστασίας. Μέχρι στιγμής τι κάναμε ως σύστημα και παίρνουμε και τις ευθύνες που μας αναλογούν και εμάς; Χαϊδεύαμε τα αυτιά.

Εδώ, λοιπόν, μιλάμε για Εθνικό Μητρώο Τήρησης Μέτρων Προληπτικής Πυροπροστασίας Ιδιοκτησιών. Μιλάμε για ιεράρχηση επικινδυνότητας περιοχών. Μιλάμε για τους ειδικούς επιστήμονες, που πρέπει να εμπλέκονται. Προσέξτε οργάνωση, προσέξτε διάρθρωση. Προσέξτε έναν τρόπο, με τον οποίο φαίνεται ότι έγινε συστηματική δουλειά και αυτό πρέπει να το πιστώσουμε στο Υπουργείο. Ερχόμαστε και μιλάμε για επιτάξεις και μιλάμε για επιτάξεις μηχανημάτων. Μιλάμε για αυστηροποίηση των προστίμων.

Όλα αυτά δεν τα βάλατε στη συζήτηση. Όλα αυτά τόσο κακά ήταν τελικά; Ένα νομοσχέδιο εσείς το πετάτε με μεγάλη ευκολία στα σκουπίδια και κρυβόσαστε και πάλι πίσω από τους συνδικαλιστές, την ΕΜΥ και το Αστεροσκοπείο; Αυτά, δηλαδή, δεν μετράνε για εσάς;

Κυρίες και κύριοι, κάποιοι συνηθίζουν να βγάζουν -όπως εγώ το αποκαλώ- το «οικολογόμετρο». Μας μετράνε, μας λένε «ακροδεξιούς», «εμείς είμαστε της οικολογίας» και «της Αριστεράς» και «του περιβάλλοντος» κ.λπ.. Στα λόγια χτίζεις ανώγια και κατώγια. Στις πράξεις, όμως, είναι που μετράμε.

Η σημερινή συνεδρίαση -για να ολοκληρώσω- για εμάς στη Νέα Δημοκρατία είναι σημαντική και αν θέλετε, κιόλας, είναι σημαντική, γιατί είναι δεσμευτική.

Με τον Υπουργό, τον Βασίλη Κικίλια, έχουμε συμμετοχή, κατά καιρούς, σε ομάδες διαχείρισης κρίσεων και ξέρουμε πολύ καλά, γιατί ποτέ μας δεν κρυφτήκαμε -πολύ περισσότερο ο Υπουργός, αλλά και εγώ ως Βουλευτής- στα δύσκολα, ήμασταν πάντοτε στις μάχες της εμπροσθοφυλακής. Ήμασταν εκεί να ενημερώνει ο Υπουργός τον πολίτη, να ασκεί πολιτικές στο πεδίο, όχι κρυμμένος σε κέντρα επιχειρήσεων και να δίνει απαντήσεις.

Γι’ αυτό, λοιπόν, λέμε ότι το συγκεκριμένο νομοσχέδιο είναι ένα νομοσχέδιο έγκαιρο -πράγμα πολύ σημαντικό, γιατί έρχεται τον χειμώνα- σημαντικό, γιατί είναι δεσμευτικό για όλους μας. Γι’ αυτόν τον λόγο σας καλούμε να αναστοχαστείτε και να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω την ομιλία μου συμπαραστεκόμενος και εγώ στην οικογένεια του τριανταενάχρονου αστυνομικού που βρίσκεται σε κώμα από εχθές το βράδυ. Η βία είναι ένα φαινόμενο το οποίο πρέπει να αντιμετωπίσουμε. Αυτοί οι άνθρωποι, οι οποίοι την προκαλούν, δεν είναι οπαδοί καμμίας ομάδας, δεν είναι οπαδοί κανενός αθλήματος, είναι οπαδοί μονάχα της βίας.

Κυρίες και κύριοι συνάδελφοι, όταν όλοι μιλούν για την ανάγκη συναίνεσης σε συγκεκριμένα πεδία άσκησης πολιτικής, η πολιτική προστασία είναι δεδομένο ότι εντάσσεται σε αυτά τα πεδία. Το νομοσχέδιο που συζητείται σήμερα στην Ολομέλεια της Βουλής αποτυπώνει μια ολιστική θεώρηση και επικαιροποίηση του πλαισίου που αφορά στην πολιτική προστασία στη χώρα μας. Μέσα από την αναδιάρθρωση της πολιτικής προστασίας, μέσα από νέες θεσμικές παρεμβάσεις σύστοιχες με τις σύγχρονες ανάγκες, αλλά και μέσα από τη δημιουργία ενός Εθνικού Μηχανισμού Εναέριας Διάσωσης και Αεροδιακομιδών, υπηρετούνται πάρα πολύ συγκεκριμένοι στόχοι, όπως για παράδειγμα: Η υλοποίηση μιας στρατηγικής πρόληψης για την πυροπροστασία, η επικαιροποίηση και η ενίσχυση της λειτουργίας του Εθνικού Συντονιστικού Κέντρου Επιχειρήσεων και Διαχείρισης Κρίσεων, η δημιουργία τοπικών κλιμακίων πολιτικής προστασίας, η δημιουργία και κυρίως, η λειτουργία μίας νέας μονάδας διάσωσης και αεροδιακομιδών η οποία θα στελεχωθεί από προσωπικό του Πυροσβεστικού Σώματος, του ΓΕΕΘΑ και του ΕΚΑΒ, με νέες βάσεις και νέα πτητικά μέσα. Η δημιουργία, επίσης, μιας μικρής και ευέλικτης επιτροπής ειδικών έτσι ώστε μαζί με τον Γενικό Γραμματέα Πολιτικής Προστασίας να μπορούν γρήγορα και ακόμα και με χρήση της τεχνολογίας, μέσω Zoom, όπου κι αν βρίσκονται, μέσα από το κινητό τους να προχωρούν σε εκτίμηση της κατάστασης και να κινητοποιούν τον κρατικό μηχανισμό.

Πιστεύω ότι, επί της ουσίας, πολύ δύσκολα θα μπορούσε κάποιος να διαφωνήσει γι’ αυτές τις στοχευμένες προβλέψεις και πρόνοιες του συγκεκριμένου νομοσχεδίου, έτσι όπως αποτυπώνονται σε συγκεκριμένα άρθρα. Αναφέρομαι, κυρίες και κύριοι συνάδελφοι, σε συγκεκριμένες διατάξεις:

Πρώτον, στη διαμόρφωση προτύπων αντιμετώπισης κινδύνου για κάθε είδους φυσικής καταστροφής είτε πρόκειται για πυρκαγιές είτε για πλημμυρικά φαινόμενα. Τα πρότυπα αυτά απευθύνονται σε πολίτες και στελέχη του κρατικού μηχανισμού. Για πρώτη φορά υπάρχει πλήρης περιγραφή των ρόλων, καθώς και των ενεργειών κάθε φορά του Εθνικού Μηχανισμού Πολιτικής Προστασίας, αλλά και για τους ίδιους τους πολίτες.

Δεύτερον, η δημιουργία μητρώου μηχανημάτων έργου και χειριστών σε κάθε περιφέρεια στη Γενική Γραμματεία Πολιτικής Προστασίας. Με αυτόν τον τρόπο, κυρίες και κύριοι συνάδελφοι, σε περίπτωση έκτακτης ανάγκης ή αντιμετώπισης φυσικών καταστροφών, θα επεμβαίνουν άμεσα αυτοί οι άνθρωποι.

Τρίτον, η στελέχωση των αυτοτελών διευθύνσεων και των τμημάτων πολιτικής προστασίας των περιφερειών και των δήμων με υπηρεσιακούς υπαλλήλους. Οι υπάλληλοι αυτοί θα είναι σε άμεση επαφή και θα ενημερώνουν σε live χρόνο το Εθνικό Συντονιστικό Κέντρο για κάθε περιστατικό.

Τέταρτον, η δυνατότητα διάνοιξης επιπλέον αντιπυρικών ζωνών, σε συνεργασία με το Υπουργείο Περιβάλλοντος, αλλά και η επικαιροποίηση της διάταξης για τους καθαρισμούς ιδιωτικών οικοπέδων και ακάλυπτων χώρων που επιβάλλει στους ιδιοκτήτες ακινήτων να αναρτούν σε ειδική ψηφιακή πλατφόρμα ότι έχουν καθαρίσει τις υπαίθριες ιδιοκτησίες τους, προκειμένου να αποφευχθεί ο κίνδυνος πρόκλησης πυρκαγιάς.

Πέμπτον, η μετεξέλιξη και οι νέες δυνατότητες που αποκτά, πλέον, το «112» να ενημερώνει ειδικά γεωγραφικά σύνολα, αλλά και ειδικά κοινά, όπως με την ειδοποίηση για αναστολή της λειτουργίας των σχολείων.

Έκτον, η σύσταση Επιτροπής Εκτίμησης Κινδύνου από ακραία καιρικά φαινόμενα. Η επιτροπή θα αποτελείται από εκπροσώπους επιστημονικών φορέων, αυτούς που έλεγε πριν ο κ. Φάμελλος ότι έχουμε απέναντι, όπως η Εθνική Μετεωρολογική Υπηρεσία και θα προβαίνει σε διαβάθμιση της κατάστασης ετοιμότητας του κρατικού μηχανισμού, στη λήψη προληπτικών μέτρων και στην πρόγνωση των συνεπειών από ένα ακραίο καιρικό φαινόμενο στις υποδομές και στην ασφάλεια των πολιτών.

Έρχομαι τώρα στο θέμα της δημιουργίας ενός σύγχρονου και αποτελεσματικού δικτύου παροχής υπηρεσιών εναέριας διάσωσης και αεροδιακομιδής. Είναι σημαντικό, κυρίες και κύριοι συνάδελφοι, ότι για πρώτη φορά υπάρχει πρόβλεψη για την ορεινή διάσωση. Η χώρα μας διαθέτει ορεινούς όγκους και δραστηριότητες που αναπτύσσονται σε αυτούς και πρέπει να είναι ασφαλείς.

Ο Εθνικός Μηχανισμός Εναέριας Διάσωσης και Αεροδιακομιδών του ΕΚΑΒ προβλέπει τη δημιουργία έξι νέων βάσεων ελικοπτέρων που προστίθενται στις τέσσερις υπάρχουσες. Προβλέπεται, όπως είπα και πριν, η σύσταση μονάδας διάσωσης και αεροδιακομιδών. Θα λειτουργεί σε εικοσιτετράωρη βάση και θα είναι υπεύθυνη για τη διαχείριση και διεκπεραίωση αιτημάτων που σχετίζονται με τις αεροδιακομιδές. Το νομοσχέδιο προβλέπει τη δημιουργία έξι νέων βάσεων σε Ελευσίνα, Καβάλα, Νέα Αγχίαλο, Ηράκλειο Κρήτης, Ιωάννινα και Ανδραβίδα.

Κύριε Υπουργέ, θα μου επιτρέψετε να παρατηρήσω ότι μία, τουλάχιστον, βάση θα έπρεπε να δημιουργηθεί για να καλύπτει τις ανάγκες διάσωσης σε έναν εμβληματικό προορισμό, όπως είναι ο Όλυμπος. Και δεν το λέω λόγω της εμβληματικότητας αυτό, κύριε Υπουργέ. Το λέω διότι περισσότερο από το 80% των ατυχημάτων που αφορούν σε ορεινούς όγκους συμβαίνουν στον Όλυμπο. Άρα, έχει λογική να εξετάσετε αυτή την περίπτωση. Ιδιαίτερα, μάλιστα, όταν υπάρχει η υποδομή με ελικοδρόμιο στην 24η Ταξιαρχία του Λιτοχώρου και όταν υπάρχει πλήθος περιστατικών με ορειβάτες ή ανθρώπους για τους οποίους απαιτείται η αεροδιακομιδή.

Για αυτό και θα πρέπει να δημιουργηθεί αυτή η βάση, η οποία θα καλύπτει τα κριτήρια της εγγύτητας και της άμεσης αντιμετώπισης των περιστατικών. Οι ειδικές συνθήκες στον Όλυμπο, αλλά και ο μεγάλος αριθμός των περιστατικών στα οποία έχει απαιτηθεί η παρέμβαση της ΕΜΑΚ και αεροδιακομιδή, αποτελούν ισχυρή νομιμοποιητική βάση για αυτό το αίτημα, το οποίο ζητώ σας ζητώ, κύριοι Υπουργοί, να το εξετάσετε προσεκτικά.

Καταθέτω, μάλιστα και στα Πρακτικά τα σχετικά στοιχεία τα οποία επιβάλλουν τη δημιουργία αυτής της βάσης στο Λιτόχωρο.

(Στο σημείο αυτό ο Βουλευτής κ. Σπυρίδων Κουλκουδίνας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με αυτά τα στατιστικά, τα τελευταία δέκα χρόνια έγιναν εκατόν ογδόντα δύο ατυχήματα στον ορεινό όγκο του Ολύμπου, με δεκαεννιά νεκρούς και εβδομήντα έναν τραυματίες. Η ΕΜΑΚ κλήθηκε ογδόντα έξι φορές να συνδράμει στον Όλυμπο. Και, ξέρετε, έγιναν και τριάντα τρεις αεροδιακομιδές, ειδικά για ατυχήματα στον ορεινό όγκο. Εδώ πέρα, σε αυτό το σημείο, θα μου επιτρέψτε να συγχαρώ τους άνδρες και τις γυναίκες της Πυροσβεστικής Υπηρεσίας Λιτοχώρου και Κατερίνης που στις υπόλοιπες εκατό περιπτώσεις, αν και δεν είναι πλήρως εκπαιδευμένοι, με πλήρη αυταπάρνηση ανέβηκαν στο βουνό και βοήθησαν συμπολίτες μας οι οποίοι το είχαν ανάγκη.

Κυρίες και κύριοι συνάδελφοι, η στήριξη του συγκεκριμένου νομοσχεδίου δεν αποτελεί για εμάς παραταξιακό ή κομματικό καθήκον. Είναι ζήτημα εθνικής ευθύνης και θα έπρεπε να είναι και ζήτημα κοινοβουλευτικής συνείδησης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Δημήτριος Κυριαζίδης, Βουλευτής της Νέας Δημοκρατίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, κύριοι Υπουργοί, συναδέλφισσες και συνάδελφοι, κατά την έναρξη της συζήτησης του νομοσχεδίου στην επιτροπή, ο Υπουργός, ο κ. Κικίλιας, μάλλον προείδε τη σημερινή συζήτηση και τις αναφορές μας. Είχε, όμως, τονίσει ότι είναι ένα νομοσχέδιο εθνικής υπόθεσης που αφορά σε όλους μας, χωρίς κομματικό περιεχόμενο. Και, βεβαίως, δήλωσε και τότε ότι θα δεχθεί οποιεσδήποτε θετικές αναφορές και εισηγήσεις. Και πράγματι, από πλευράς του υπήρξαν νομοθετικές βελτιώσεις και προσθήκες.

Όμως, τα σημερινά ακούσματα πάλι εδώ στο Κοινοβούλιο, συναδέλφισσες και συνάδελφοι, με υποχρέωσαν να αλλοιώσω το περιεχόμενο της τοποθέτησής μου, ξεκινώντας ως εξής. Αποτελεί ιερό καθήκον και δεν πρέπει να αντιμετωπίζονται ως μεμονωμένα περιστατικά, τα περιστατικά στα οποία είχαμε απώλειες ζωών, φωτιές, πλημμύρες. Και οφείλουμε στην Αίθουσα αυτή και από το Βήμα αυτό να συνυπολογίσουμε χωρίς αυταρέσκειες και εμπρηστικές ομιλίες. Πράγματι, το πολυτιμότερο αγαθό κάθε ανθρώπου είναι η ζωή. Όμως, η ζωή δεν έχει διαμερίσματα. Στη ζωή δεν διαχωρίζουμε τους ανθρώπους. Από εχθές το βράδυ χαροπαλεύει ένας εργαζόμενος, ένας εργαζόμενος κάτω από συνθήκες δύσκολες και επικίνδυνες σε καθημερινή βάση.

Χαίρομαι που το σύνολο των πολιτικών κομμάτων τοποθετήθηκαν, ακριβώς, για το γεγονός αυτό με την ελπίδα ότι αυτοί οι αστυνομικοί περιμένουν να το δουν και στην πράξη. Οφείλω να σας πω το εξής. Ο αστυνομικός έχει αποδεχθεί ότι κατά την εκτέλεση του καθήκοντός του μπορεί να απολέσει και τη ζωή του. Το έχει αποδεχθεί. Δεν έχει αποδεχθεί, όμως, την αδιαφορία και τη διαπόμπευση πολλές φορές σε καθημερινή βάση. Είναι και αυτός άνθρωπος. Έχει και αυτός οικογένεια. Φεύγοντας από το σπίτι του, κάθε φορά κάνει τον σταυρό του γιατί υπάρχει το ενδεχόμενο να μη γυρίσει πίσω. Και οφείλουμε έναν σεβασμό.

Δυσκολεύομαι να αποδεχθώ ότι σήμερα, εδώ στο Κοινοβούλιο υπάρχουν κόμματα τα οποία, δυστυχώς, δεν κάνουν καμμία αναφορά. Μας εγκαλούν διότι δεν παίρνουν τη θέση που οι ίδιοι επιθυμούν. Ναι, αλλά και ο αστυνομικός είναι άνθρωπος. Δεν άκουσα σήμερα μια κουβέντα για τον εργαζόμενο αυτόν που χαροπαλεύει. Έτσι αλλοίωσα την τοποθέτησή μου, καθότι όφειλα να το τονίσω.

Το ελληνικό κράτος από συστάσεώς του παρουσίασε δομικές και θεσμικές εν γένει παθογένειες, η λειτουργική αποκατάσταση των οποίων, παρά τη σημαντική πρόοδο που έχουμε, και ομολογουμένως διακόσια χρόνια από την ύπαρξή του, αποτελεί ένα ζητούμενο ακόμη και σήμερα. Παρά το γεγονός ότι όχι λίγες φορές το κράτος μας αντιμετώπισε καταστάσεις οι οποίες το έθεσαν σε κίνδυνο, δυστυχώς, δεν αποκτήσαμε εκείνη την παιδεία, την πολιτική συνεννόηση, τη συναντίληψη, τη συνεργασία και τη συνέργεια για το καλό του τόπου μας.

Κάθε κράτος οφείλει να λειτουργεί πάνω σε ορισμένες αξίες και σταθερές, έτσι ώστε να διασφαλίζεται κατά πάγιο τρόπο η θεσμική λειτουργία του. Δεν είναι δυνατόν σε όλα τα ευρωπαϊκά κράτη, σχεδόν, να παρατηρείται μια συνέχεια των πολιτικών σε βασικούς πυλώνες του κράτους και της δημόσιας διοίκησης, οι οποίοι λειτουργούν ακόμη και σε περιόδους πολιτικής αστάθειας και ακυβερνησίας, και στη χώρα μας οι πολιτικές της δυνάμεις, ειδικότερα της αντιπολίτευσης, μονίμως να αδιαφορούν -όπως συνέβη και σήμερα- σε κρίσιμα ζητήματα του τόπου, μεταφέροντας έτσι το μήνυμα της προσωρινής ισχύς της οποίας νομοθετικής ρύθμισης.

Είναι καιρός, πιστεύω, να αλλάξουμε νοοτροπία ως πολιτικό σύστημα και να ωριμάσουμε. Δεν είναι δυνατόν να διαφωνούμε πάντα και σε όλα. Πρέπει επιτέλους να υπάρξει ένα ελάχιστο consensus σε βασικές πολιτικές και στρατηγικές, παραμερίζοντας τις όποιες ιδεολογικές, προσωπικές ή άλλες διαφορές. Και σήμερα ακούστηκαν πάλι τα ίδια, βαρείς προσωπικοί χαρακτηρισμοί.

Οφείλουμε, λοιπόν, να αντιληφθούμε ότι είμαστε όλοι μέτοχοι σε ένα κράτος, η ευημερία και η συνέχεια του οποίου συναρτάται άμεσα από τις δικές μας αντιλήψεις και ατομικές συμπεριφορές. Υπό αυτή την προσέγγιση δεν έχουν χώρο στις πολιτικές και στον διάλογο τον συγκεκριμένο μικροκομματικές σκοπιμότητες ή άλλοι εξωθεσμικοί παράμετροι. Η χώρα μας έχει ανάγκη από διαρκείς μεταρρυθμίσεις και οφείλουμε να συμφωνήσουμε στο ελάχιστο.

Το σημερινό νομοσχέδιο κάνει ένα ουσιαστικό βήμα για τη δημιουργία ενός αποτελεσματικού συστήματος διαχείρισης κρίσεων με παρεμβάσεις σε όλα τα επίπεδα. Δημιουργεί ένα επιχειρησιακό πλάνο που συμπληρώνει τον κεντρικό σχεδιασμό μας για την πολιτική προστασία. Το νομοσχέδιο ενσωματώνει εμπειρία ετών, επίπονη εμπειρία, που ως πολίτες και κράτος αναλάβαμε στη διαχείριση των φυσικών καταστροφών, όπως πλημμύρες και πυρκαγιές. Η εμπειρία, σε συνδυασμό με την τεχνογνωσία από άλλες χώρες, δημιουργούν έναν νέο μηχανισμό.

Είναι βαθιά μεταρρυθμιστικό και προσπαθεί να ανταποκριθεί στη μεγάλη πρόκληση των καιρών μας, την κλιματική κρίση. Εκπληρώνει την υπόσχεση που δώσαμε στους Έλληνες πολίτες για μια άλλη Ελλάδα. Γι’ αυτόν τον λόγο λήφθηκε η απόφαση αναβάθμισης της Γενικής Γραμματείας Πολιτικής Προστασίας σε Υπουργείο. Η πολιτική ηγεσία σχεδιάζει. Εκπονεί στρατηγικές και θέτει προτεραιότητες. Δημιουργεί θεσμούς και δομές και παρέχει τα μέσα. Στη συνέχεια είναι οι άνθρωποι του κρατικού μηχανισμού, της Πυροσβεστικής, των Ενόπλων Δυνάμεων, των Σωμάτων Ασφαλείας, της αυτοδιοίκησης που αναλαμβάνουν να κάνουν πράξη αυτές τις στρατηγικές. Γίνεται μια στρατηγική επιλογή. Δίνεται προτεραιότητα στην πρόληψη, στην πρόγνωση, την προετοιμασία και τη δημιουργία μόνιμων δομών σε όλους τους βαθμούς της διοίκησης. Οφείλω δε, συγκεκριμένα, να τονίσω ότι συστήνεται μια μόνιμη Επιτροπή Εκτίμησης Κινδύνου για Ακραία Φαινόμενα, στελεχωμένη από ειδικούς επιστήμονες, ώστε να αξιολογεί κάθε ακραίο φαινόμενο με το οποίο βρισκόμαστε αντιμέτωποι.

Η έμφαση που δίνει το παρόν νομοσχέδιο στην πρόληψη και τη βελτίωση των δομών πολιτικής προστασίας φαίνεται και από τις αυξημένες δυνατότητες που παρέχει στο Υπουργείο Πολιτικής Προστασίας, να διενεργεί δηλαδή, ελέγχους για την τήρηση μέτρων πρόληψης από τους ΟΤΑ, να αξιολογεί την ετοιμότητα σε τομείς όπως η αντιπυρική προστασία και η αντιπλημμυρική θωράκιση.

Επιπλέον, δημιουργεί σε δήμους και περιφέρειες τμήματα και διευθύνσεις πολιτικής προστασίας, δομές μόνιμες με υποχρεωτική θητεία τουλάχιστον πέντε ετών για όσους στελεχώνουν, οι οποίοι θα παρακολουθήσουν ειδική εκπαίδευση. Αξιοποιεί όλους τους διαθέσιμους πόρους. Οι πολίτες έχουν το ρόλο στην πολιτική προστασία, έτσι ώστε να διασφαλίζεται σε καλύτερο επίπεδο το φυσικό περιβάλλον.

Οφείλουμε να πούμε ότι θα δούμε και στη συνέχεια βεβαίως, τα πολιτικά κόμματα για τη διασφάλιση αν θέλετε των ανθρώπων -που είναι υποχρεωμένοι να διασφαλίζουν τη ζωή μας-, με την αναδιάρθρωση-αναμόρφωση του ποινικού κώδικα ποια θέση θα πάρουν ακριβώς, για να αντιμετωπίσουμε αυτά τα γεγονότα. Δεν υπάρχει ευρωπαϊκή χώρα ή ευνομούμενη πολιτεία που και ο κακοποιός δεν μελετά, δεν σκέφτεται να επιτεθεί σε αστυνομικό. Εδώ θεωρείται μια ευκολη λεία ή πολλές φορές και αντικείμενο. Οφείλουμε να πάρουμε θέση προκειμένου να διασφαλίσουμε αν θέλετε την ευνομία, το καλύτερο αγαθό που διασφαλίζεται από πλευράς του αστυνομικού.

Καλή δύναμη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Οικονόμου, Βουλευτής της Νέας Δημοκρατίας, έχει τον λόγο.

Προσπάθησα πριν, ανεπιτυχώς, να ξεπεράσω τον κ. Κυριαζίδη, αλλά δεν τα κατάφερα για να σας δώσω προτεραιότητα.

Ορίστε, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, να εκφράσω κι εγώ τη βαθιά μου θλίψη για τον τραγικό τραυματισμό ενός αθώου αστυνομικού εν ώρα καθήκοντος και να πω ότι τα φαινόμενα οπαδικής βίας πρέπει με κάθε τρόπο να εκλείψουν.

Η χώρα μας μαζί με τον υπόλοιπο κόσμο βιώνει τις αναπόδραστες πλέον συνέπειες της κλιματικής κρίσης. Έχει γίνει πια σαφές σε όλους μας ότι τα ακραία καιρικά φαινόμενα που βιώνουμε είναι δυστυχώς, εδώ για να μείνουν. Και αυτό γιατί η ανθρωπογενής κλιματική αλλαγή έχει οδηγήσει εδώ και δεκαετίες, αργά και σταθερά, στην αυτοϋπονόμευση των κοινωνιών μας και σε μία αποσταθεροποίηση της ίδιας της φύσης.

Η Κυβέρνηση του Κυριάκου Μητσοτάκη βρίσκεται στην πρωτοπορία της παγκόσμιας προσπάθειας για την αντιμετώπιση της κλιματικής κρίσης. Χαρακτηριστική είναι η πρόσφατη παρουσία του Πρωθυπουργού στη διάσκεψη του ΟΗΕ για το κλίμα στο Ντουμπάι, όπου επεσήμανε ότι η χώρα μας τα τελευταία χρόνια μείωσε κατά 8% τη χρήση άνθρακα, αναπτύσσοντας ανανεώσιμες πηγές ενέργειας στις οποίες έχουμε από τις καλύτερες επιδόσεις στην Ευρωπαϊκή Ένωση.

Υπάρχει, όμως, εκτός από το ενεργειακό και ένα ακόμα μεγάλο ζήτημα το οποίο θέτει η κλιματική κρίση που δεν είναι άλλο από την προστασία της ζωής, της υγείας και της περιουσίας των πολιτών από ακραία καιρικά φαινόμενα. Με δύο λέξεις η πολιτική προστασία. Και εδώ το αρμόδιο Υπουργείο έρχεται με το παρόν νομοσχέδιο να ενισχύσει τον Εθνικό Μηχανισμό Διαχείρισης Κρίσεων και Αντιμετώπισης Κινδύνων που φτιάχτηκε το 2020, πάλι με πρωτοβουλία της Νέας Δημοκρατίας. Θυμίζω εδώ την πολύ σπουδαία μεταρρύθμιση που έγινε με το «112» για την έγκαιρη προειδοποίηση των πολιτών για κάθε είδους έκτακτη ανάγκη. Μια μεταρρύθμιση, η οποία σε συνδυασμό με τα σχέδια οργανωμένης εκκένωσης οικισμών δοκιμάστηκε και πέτυχε, όπως μας έδειξαν οι φετινές δασικές πυρκαγιές στη Ρόδο. Δεν μένουμε, όμως, σε αυτά. Αντλώντας διδάγματα από όλες τις φυσικές καταστροφές που έπληξαν πρόσφατα την πατρίδα μας προχωράμε στη θεσμοθέτηση της δυνατότητας λήψης μέτρων προστασίας και ασφάλειας των πολιτών, όπως προληπτική απαγόρευση κυκλοφορίας, η μερική αναστολή της υποχρέωσης προς εργασία, η πρόβλεψη τηλεργασίας ή και προληπτική αναστολή υπαίθριων εκδηλώσεων συναυλιών κ.λπ., μέτρα τα οποία θα κοινοποιούνται μέσω του «112» και θα εφαρμόζονται άμεσα, τη δε λήψη τους θα εισηγείται η νέα ανασυγκροτούμενη Επιτροπή Εκτίμησης Κινδύνου, όπου την πλειοψηφία θα έχουν ειδικοί επιστήμονες προσφέροντας την πολύτιμη γνώση και εμπειρία τους για κάθε φαινόμενο ενδιαφέροντος πολιτικής προστασίας.

Κυρίες και κύριοι συνάδελφοι, η κλιματική κρίση όπως απέδειξαν οι πρόσφατες διαδοχικές κακοκαιρίας «Daniel» και «Elias» απαιτεί πλέον ταυτόχρονες παρεμβάσεις σε πολλά επίπεδα. Μια τέτοια προδραστική παρέμβαση είναι και η λειτουργία της προτεινόμενης Επιτροπής Διενέργειας Ελέγχων, η οποία θα μπορεί να διαπιστώσει εγκαίρως τον βαθμό καθαρισμού της κοίτης των ρεμάτων και της λειτουργικότητας των υφιστάμενων αντιπλημμυρικών έργων, τον καθαρισμό αγωγών ομβρίων υδάτων, καθώς και την εκτέλεση αντιδιαβρωτικών έργων σε οδικά δίκτυα με αντιστήριξη πρανών και αποτροπή κατολισθητικών φαινομένων. Αν δεν έχουν γίνει τα παραπάνω αναγκαία έργα από τους ΟΤΑ, αυτά πλέον θα εκτελούνται ως κατεπείγοντα και άμεσης υλοποίησης για να μετριάζεται η σώρευση ζημιών από διαδοχικά καιρικά φαινόμενα.

Και εξίσου θετικά μέτρα στα οποία θα ήθελα να σταθώ είναι η δημιουργία Μητρώου Τμήματος Μέτρων Προληπτικής Πυροπροστασίας Ιδιοκτησιών, η υποχρεωτική διενέργεια καθαρισμών και διάνοιξη αντιπυρηνικών ζωνών κοντά στις γραμμές μεταφοράς ηλεκτρικής ενέργειας που θα οδηγήσουν σε δραστική μείωση των δασικών πυρκαγιών.

Κύριε Υπουργέ, το νομοσχέδιό σας θα αποτελούσε πολύ σημαντική τομή ακόμα κι αν περιοριζόταν αποκλειστικά στις παραπάνω διατάξεις. Αυτό, όμως, που το καθιστά καινοτόμο είναι η ανασύσταση του Εθνικού Μηχανισμού Εναέριας Διάσωσης και Αεροδιακομιδών με την ενσωμάτωση των ελικοπτέρων του ΕΚΑΒ στην υπηρεσία εναέριων μέσων του Πυροσβεστικού Σώματος. Τόσο ως γιατρός όσο και ως εκπρόσωπος ενός απομονωμένου νομού, όπως είναι η Ευρυτανία, δεν μπορώ παρά να στηρίξω ολόθερμα τη νέα αυτή προσπάθεια. Μια δομή που χτίζεται πάνω στα καλύτερα διεθνώς πρότυπα για να αποσυμπιέσει υγειονομικά περιοχές με μεγάλες ανάγκες ιδιαίτερα στην επείγουσα προνοσοκομειακή φροντίδα. Παράλληλα, η ενσωμάτωση των αεροδιακομιδών του ΕΚΑΒ στη δομή της Πυροσβεστικής θα έχει ως αποτέλεσμα τόσο νέες συνέργειες με τις υφιστάμενες υπηρεσίες έρευνας, διάσωσης όσο και οικονομίες κλίμακας κατά την ανάπτυξη των καινούργιων βάσεων ελικοπτέρων που προβλέπει το νομοσχέδιο.

Ξεκινάμε, λοιπόν, με τη δημιουργία των συνολικά έξι κοινών βάσεων επιφυλακής-ετοιμότητας προσωπικού ελικοπτέρων και γιατρών διασωστών, για να προχωρήσουμε στη συνέχεια σε διεύρυνση του δικτύου αεροδιακομιδών, η οποία ευελπιστώ, κύριε Υπουργέ, ότι θα συμπεριλάβει σύντομα και την Ευρυτανία ακριβώς στο πνεύμα αυτής της ελπιδοφόρας πρωτοβουλίας σας, θέλω και εγώ να εκφράσω την εμπιστοσύνη μου στις προσπάθειες του Υπουργείου σας, υπερψηφίζοντας το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος των Σπαρτιατών, ο κ. Κόντης .

**ΙΩΑΝΝΗΣ ΚΟΝΤΗΣ:** Ευχαριστώ κυρία Πρόεδρε.

Κύριε Υπουργέ, κύριοι συνάδελφοι, δεν είχα σκοπό να κάνω αναφορά στο νομοσχέδιο, τα είπε τα περισσότερα ο ειδικός αγορητής μας. Αφορμή για την τοποθέτησή μου αποτελεί η δολοφονική επίθεση στον αστυνομικό στο γήπεδο που αγωνιζόταν ο Ολυμπιακός με τον Παναθηναϊκό στο βόλεϊ. Για μια ακόμα φορά «έκπληξή μου» είναι που βλέπω ότι όλοι πέφτουν από τα σύννεφα μετά από ένα τέτοιο γεγονός και προσπαθούν να βρουν κάποιες πρόσκαιρες λύσεις, να αναφερθούν, να στιγματίσουν και μετά από πέντε-δέκα ημέρες να το ξεχάσουν ή να ζητήσουν κάποια μέτρα τα οποία έχουν εφαρμοσθεί όλα αυτά τα χρόνια και δεν έχουν αποδώσει σε τίποτα.

Επειδή είμαι άνθρωπος που ασχολήθηκα με τον αθλητισμό σε ηγετικό ρόλο στην ομάδα του Άρη για πολλά χρόνια, μπορώ να σας πω ότι αυτά τα οποία έχω δει στο ποδόσφαιρο ως παράγοντας, συνοδεύοντας την ομάδα μου σε πάνω από τριακόσια παιχνίδια, σε πάνω από τριάντα ευρωπαϊκά και πάνω από σαράντα φιλικά παιχνίδια, δεν τα έχω δει ούτε στη Βραζιλία, όταν υπήρξα κι εκεί αντιπρόεδρος στην ομάδα της Φλαμένγκο, της μεγαλύτερης ομάδας της Βραζιλίας που παίζαμε σε γήπεδο διακοσίων χιλιάδων οπαδών -στο Μαρακανά- το οποίο είναι σαν δύο μεγάλες ελληνικές πόλεις.

Αυτά τα χάλια τα οποία έχω ζήσει συνοδεύοντας την ομάδα μου είτε για να πάω στην Τούμπα είτε για να πάω σε άλλο γήπεδο δεν τα έχω ξαναζήσει. Να συνοδεύεται το πούλμαν της ομάδας μας από διακόσιους και πάνω αστυνομικούς. Να έχουν κλείσει έναν δρόμο τριακοσίων μέτρων που έφτανε από το Χαριλάου στην Τούμπα λες και είναι πολεμική σύρραξη, να λιθοβολείται, να πετάνε μολότοφ, σε όποια γήπεδα πηγαίναμε και υπήρχε η ευχέρεια. Και επειδή δεν συνέβαινε θάνατος είτε αθλητή μας είτε κάποιου άλλου κανείς δεν ασχολείτο. Το έχω πάθει και στο γήπεδο της Λάρισας και σε άλλα γήπεδα, χωρίς να πω ότι και στο δικό μας δεν έχουν συμβεί στο παρελθόν κάποια γεγονότα.

Να πω, όμως, ότι το 2020 κάποιοι οπαδοί δολοφόνησαν έναν Βούλγαρο οπαδό που ήρθε να δει αγώνα του Άρη στη Θεσσαλονίκη -τον Τόσκο Μποζατζίσκι- τον Ιανουάριο. Ακούσαμε πολλά εκεί, συνελήφθησαν κάποιοι και σήμερα είναι έξω οι περισσότεροι. Και το πόρισμα ήταν ότι κάποια γυναίκα που περνούσε, ενώ τον είχαν βαρέσει καμμιά δεκαριά άτομα με σιδηρολοστούς μέρα μεσημέρι, τον πάτησε κατά λάθος με το αυτοκίνητο. Αυτή ήταν όλη η ιστορία.

Δύο χρόνια μετά δολοφονήθηκε ο Άλκης Καμπανός δίπλα στο γήπεδο, ένα παιδάκι που αμέριμνο έπινε ένα αναψυκτικό. Βγήκαν δολοφόνοι με γιαταγάνια, μαχαίρια, σπαθιά και οτιδήποτε άλλο είχαν, τον δολοφόνησαν, τον χτύπησαν με σαράντα μαχαιριές, έφυγαν και τελικά, στην ανακριτική διαδικασία αποδείχθηκε ότι οι οκτώ από τους δώδεκα δολοφόνους είχαν συλληφθεί, από πέντε φορές ο καθένας, για παρόμοια αδικήματα και ήταν στους δρόμους.

Τι φταίει, λοιπόν; Φταίει το ότι δεν έχουμε νόμους ή ότι δεν συλλαμβάνει η Αστυνομία; Και τα δύο συμβαίνουν. Και νόμους έχουμε και συλλαμβάνει η Αστυνομία. Η Αστυνομία πρέπει να είναι στα γήπεδα;

Εμείς κάποτε πληρώναμε 5% επί του τηλεοπτικού ποσού που εισπράτταμε για την Αστυνομία. Είχαν πει οι άνθρωποι και το είχαμε συζητήσει να τα δίνουμε σε ιδιωτικές σεκιούριτι. Με τα 5 εκατομμύρια τον χρόνο που παίρναμε τότε με τα ενιαία τηλεοπτικά της Λίγκας μπορούσαμε κάλλιστα να το καλύπτουμε. Κάποιοι δεν το θέλησαν. Ήρθε πάλι η Αστυνομία, χρησιμοποιήσαμε σεκιούριτι ένα διάστημα, πάλι η Αστυνομία. Τώρα είναι πάλι η Αστυνομία στα γήπεδα. Δεν είναι ο ρόλος της να είναι στα γήπεδα.

Δεν μπορεί σε έναν αγώνα με τον Παναθηναϊκό, τον Σεπτέμβριο του 2010, που μιλούσε ο Πρωθυπουργός στη Θεσσαλονίκη, να με παίρνει τηλέφωνο ο κ. Ραχωβίτσας και να μου λέει: «Σε παρακαλώ να αναβληθεί ο αγώνας γιατί πρέπει να διαθέσουμε δυόμισι χιλιάδες αστυνομικούς». Τι δυόμισι χιλιάδες αστυνομικούς; Σε ποδοσφαιρικό αγώνα; Κάθε δέκα θεατές θα χρειαζόταν έναν αστυνομικό; Έτσι είναι το ποδόσφαιρο και ο αθλητισμός που θέλουμε να φτιάξουμε; Αστυνομοκρατούμενος; Και παρ’ όλο που έχουμε Αστυνομία να μην μπορούμε να πάρουμε μέτρα; Έχουμε τη διεύθυνση Αθλητικής Βίας η οποία υπάρχει για να προλαμβάνει τέτοια γεγονότα. Πού είναι η διεύθυνση; Πού είναι οι πληροφορίες της; Πού είναι οι πληροφορίες που έδινε για τους πρωτεργάτες που ετοίμαζαν επεισόδια; Πουθενά. Γιατί; Γιατί κάπου η δικαιοσύνη, κάπου οι μεγάλοι παράγοντες δεν θέλουν να δοθεί λύση στο θέμα αυτό. Κάποιοι παράγοντες οι οποίοι ωφελούνται από αυτό, ωφελούνται να υπάρχει αυτό. Δεν λέω όλοι, αλλά κάποιοι ωφελούνται.

Λέω, λοιπόν, το εξής. Είναι δυνατόν να έχεις πιάσει έναν τύπο ο οποίος έχει καταδικαστεί άλλες δύο φορές ή έχει συλληφθεί για οπαδική βία με μαχαίρια, με πιστολιές, με εμπόριο ναρκωτικών και όλα αυτά και να τον έχεις έξω και στο τέλος μόνο όταν σκοτώσει κάποιον να τρέχεις για να τον καταδικάσεις;

Αναφέρομαι πάλι στους δολοφόνους του παιδιού, του Άλκη. Σκοτώθηκε πρόσφατα οπαδός της ΑΕΚ, ο Μιχάλης. Δεν θυμάμαι το επίθετό του. Πάλι έγινε το ίδιο, πάλι πέσαμε από τα σύννεφα. Έχουμε, λοιπόν, καταλάβει τι συμβαίνει; Δεν είναι οπαδική βία. Είναι βία που την κινούν εγκληματίες οι οποίοι υπάρχουν και κινούνται συνεχώς στον ίδιο χώρο και καλύπτονται πίσω από τον οπαδισμό. Υπάρχουν σε ένα γήπεδο τριάντα χιλιάδες αγνοί φίλαθλοι και υπάρχουν και εκατό, διακόσιοι, τριακόσιοι εγκληματίες. Θέλουμε να τους απομονώσουμε; Θέλουμε να τους βγάλουμε; Υπάρχουν τρόποι. Υπάρχουν πάρα πολλοί τρόποι. Δεν θέλουμε. Ο πιο απλός τρόπος είναι όλοι αυτοί οι οποίοι συλλαμβάνονται μια φορά να μην ξαναμπούν στο γήπεδο. Υπάρχει τρόπος να αποτυπώνονται και να μην μπαίνουν. Έχετε ψηφίσει δέκα φορές να είναι ονομαστικά τα εισιτήρια. Βγάλατε κάρτες οπαδών, βγάλατε το να πηγαίνουν στο γήπεδο και αν έχουν συλληφθεί μια φορά να πηγαίνουν στο αστυνομικό τμήμα να δίνουν το «παρών» για να μην πηγαίνουν εκεί. Ξέρετε τι κάνουν; Πηγαίνουν στο πόλο, στο βόλεϊ και σε άλλα αθλήματα. Ο Φιλόπουλος σκοτώθηκε σε αγώνα βόλεϊ σε ραντεβού στην Παιανία πριν από κάποια χρόνια. Το ξεχάσαμε κι αυτό.

Εχθές ήταν αγώνας βόλεϊ. Πήγαν να σκοτωθούν στο γυναικείο βόλεϊ. Πέρυσι πάλι σε αγώνα Ολυμπιακό-Παναθηναϊκό. Σε αγώνα πόλο -να σας τα πω επειδή δεν τα ξέρετε- πέταξαν ηλεκτρική θερμάστρα μέσα στην πισίνα. Ξέρετε με ποιο σκοπό; Να πάθουν ηλεκτροπληξία οι πολίστες. Πίστευαν ότι αυτή η σόμπα που έριξαν θα προκαλούσε κάποιο πρόβλημα στην πισίνα. Σίγουρα έτσι έχουν ακούσει και έτσι έχουν δει. Μπορεί και να συνέβαινε, όμως. Δεν πέθανε κάποιος γι’ αυτό και δεν ασχολήθηκε κανείς. Δεν πέθανε κάποιος άλλος σε άλλα γεγονότα γι’ αυτό δεν ασχολείστε. Πρέπει να πεθαίνουν άνθρωποι για να ασχολούμαστε.

Δεν μπορεί να εντοπίζουμε τη βία σε όλες τις άλλες μορφές και όταν είναι στον αθλητισμό να την περνάμε σαν κάτι φυσιολογικό. Δεν είναι φυσιολογική η βία στον αθλητισμό, αλλά πώς προέρχεται; Δεν πρέπει να δούμε όλα τα κοινωνικά αίτια; Δεν πρέπει να δούμε ότι τα παιδιά μας μεγαλώνουν μέσα στη βία;

Ψηφίσατε πρόσφατα έναν νόμο για την τρομοκρατία στο διαδίκτυο. Δεν είναι τρομοκρατία αυτοί οι τράπερ -σαν έναν που συνελήφθη προχθές που έκλεβε τράπεζες- οι οποίοι έχουν ψεύτικα όπλα και φωνάζουν στα μικρά παιδιά πως πρέπει να είναι οι σχέσεις τους με τις γυναίκες, με την πολιτεία, με τη βία; Βλέπουμε παιδάκια του δημοτικού να ακούνε τέτοια μουσική και να μεγαλώνουν από μικρά με την αίσθηση ότι είναι κάτι φυσιολογικό και είναι μαγκιά, όπως λένε τα παιδιά, και γι’ αυτό φτιάχνουν συμμορίες και σκοτώνονται μεταξύ τους είτε για να κλέψουν κινητά είτε για να γίνουν οι μάγκες του σχολείου τους. Όλα αυτά δεν έχουν σχέση; Και έτσι τα παιδιά παίρνουν ένα παράσημο εγκληματία από μικρά. Και μετά πάνε και κρύβονται πίσω από οπαδικούς στρατούς και πίσω από «λεγεώνες» τις οποίες ονομάζουν «θύρες». Και επειδή υπάρχει ο άγραφος νόμος των οπαδών ο οποίος λέει πως δεν πρέπει να καταδώσουμε αυτόν που ξέρουμε ότι είναι εγκληματίας ή ότι παρανομεί, θεωρούν ότι είναι στο απυρόβλητο.

Λοιπόν, εάν η πολιτεία δεν κάνει μια σοβαρή συζήτηση, ημερών στη Βουλή με τα αρμόδια Υπουργεία που πρέπει να ασχοληθούν -Δημόσιας Τάξης, Προστασίας του Πολίτη, Παιδείας κ.λπ.- να βγάλουν τι θέλουν να κάνουν, όλα αυτά θα τα βλέπουμε κάθε τόσο και όταν πεθαίνει κάποιος θα ερχόμαστε εδώ και θα τον μνημονεύουμε.

Σήμερα ευχόμαστε ο αστυνομικός να μην φύγει από τη ζωή, να γίνει καλά, να είναι υγιής και να πάει στην οικογένειά του. Όμως, περιμένουμε την επόμενη φορά που θα συμβεί κάτι τέτοιο κι εμείς μετά θα συζητήσουμε, στο δεύτερο μισό της κουβέντας, για το νομοσχέδιο.

Εγώ δεν αισθάνομαι καλά να συζητήσω για το νομοσχέδιο ξέροντας ότι συμβαίνουν τέτοια πράγματα στον αθλητισμό που αγαπάμε, που αγαπάω και που δεν θα σταματήσω να ασχολούμαι και να υπηρετώ παράλληλα με ό,τι κάνω. Όμως, δεν πρέπει εμείς να προστατέψουμε και τα παιδιά μας μελλοντικά; Διότι η κατάσταση τείνει να ξεφύγει περισσότερο. Δεν βλέπω να βελτιώνεται. Τείνει να ξεφύγει.

Έχω δει Υπουργούς στο παρελθόν, από τον Ορφανό -για να μην αναφέρω ονόματα- μέχρι τον Φλωρίδη ή οποιουσδήποτε άλλους, που όταν ήθελαν να κάνουν κάτι ως διά μαγείας εξαφανίζονταν απ’ το προσκήνιο. Και δεν κάνω πολιτική αναφορά. Είπα τυχαία δύο ονόματα. Είναι δύο-τρεις που πίστεψα ότι θα έδιναν μια λύση. Τελικά δεν μπόρεσαν. Τους έβγαλαν. Τους «σκούπισαν», που λέμε. Για ποιον λόγο; Γιατί προσπάθησαν να βάλουν το χέρι στον τύπο των ήλων, αλλά δεν τους αφήσουν.

Εμείς, όμως, πρέπει να κάνουμε κάτι; Εσείς, που είστε τόσα χρόνια εδώ, ανέχεσθε να το βλέπετε να συμβαίνει και μόνο να σχολιάζετε και να τηρούμε ενός λεπτού σιγή; Θεωρώ ότι ως πολιτεία πρέπει να στρέψουμε τα παιδιά μας στον αθλητισμό, ο οποίος αθλητισμός τα αποτρέπει από το να ασχολούνται με άθλια πράγματα. Βλέπουμε τώρα τα παιδάκια στις καφετέριες και κοιτάνε κινητά. Δεν θα έπρεπε να αθλούνται; Δεν θα έπρεπε να έχουν αίθουσες κλειστές, ανοιχτές να πηγαίνουν να απασχολούνται; Δεν υπάρχει καμμία μέριμνα, γι’ αυτό πλέον έχουν όλα ισοπεδωθεί.

Αυτή είναι, λοιπόν, η κατάσταση στην Ελλάδα. Νομίζω ότι αν δεν θέλουμε όλοι μαζί πραγματικά να φτιάξει και με τη γνώση που μπορεί να έχουν κάποιοι σαν εμένα να δουν κάποια πράγματα διαφορετικά και να σας τα πουν, δεν πρόκειται να σας ενδιαφέρει.

Σας είπα κάποια πράγματα πριν για το πώς πηγαίναμε στα γήπεδα που είμαι σίγουρος ότι δεν τα έχετε συναντήσει, δεν τα έχετε ζήσει. Έχετε δει το τελικό αποτέλεσμα, όταν αρχίζει η τηλεόραση και δείχνει τον αγώνα. Δείτε τον πόλεμο που γίνεται για να πάνε στο γήπεδο είτε οι οπαδοί είτε οι ίδιες οι ομάδες. Είναι απαράδεκτο και θα πρέπει κάποτε να τελειώσουν αυτά.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Παύλος Πολάκης, Βουλευτής του ΣΥΡΙΖΑ - Προοδευτική Συμμαχία.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κατ’ αρχάς να ευχαριστήσω τον κ. Στύλιο**,** τον συνάδελφο από τη Νέα Δημοκρατία που μου έδωσε τη σειρά του,διότι υπάρχει μια ανειλημμένη, άλλη υποχρέωση μετά.

Να ξεκινήσω σύντομα ευχόμενος και εγώ ό,τι καλύτερο για τον αστυνομικό που τραυματίστηκε στα χθεσινά απαράδεκτα επεισόδια. Θέλω να δώσω θερμά συγχαρητήρια στους συναδέλφους στο Κρατικό Νοσοκομείο της Νίκαιας, οι οποίοι παρ’ ότι δεν εφημέρευαν, άνοιξαν το νοσοκομείο για άλλη μια φορά.

Θυμίζω σε παλιότερους, το ίδιο έγινε στο ατύχημα της «ΠΕΤΡΟΛΑ», το ίδιο έγινε στον σεισμό του 1999. Ήμουν και εγώ εκεί τότε το 1999, αλλά και στο ατύχημα της «ΠΕΤΡΟΛΑ». Το 1999 μπήκαν έξι χειρουργεία ταυτόχρονα, ενώ το νοσοκομείο δεν εφημέρευε. Έγινε ένας τεράστιος «συναγερμός» τότε και πραγματικά αυτή είναι η ουσία, όπως είπε και ο συνάδελφος πριν, του ΕΣΥ που σώζει ζωές και που δυστυχώς, σήμερα φάνηκε με την κινητοποίηση στο Υπουργείο Υγείας το πόσο το υποτιμά και το υπονομεύει αυτή η Κυβέρνηση. Θα τα πούμε άλλη ώρα.

Δεν θα σταθώ πολύ στα άλλα θέματα του νομοσχεδίου, κύριε Υπουργέ, γιατί θέλω να αφιερώσω το μεγαλύτερο μέρος της ομιλίας μου στο θέμα των αεροδιακομιδών και όλο αυτό το κεφάλαιο. Απλά να πω μόνο μια κουβέντα. Δεν είναι επιστημονικό ούτε υπέρ της πολιτικής προστασίας να έρθει το πιο αρχαίο ερευνητικό κέντρο της χώρας, που είναι το Εθνικό Αστεροσκοπείο, στο Υπουργείο σας που είναι ακόμη ένα κέλυφος. Κέλυφος είναι. Οργανισμό δεν έχει, τίποτα δεν έχει και θα έρθει το Εθνικό Αστεροσκοπείο.

Ο σκοπός έχει να κάνει με αυτά που έγιναν και το καλοκαίρι πέρυσι με τις πυρκαγιές και τις ανακοινώσεις που έβγαλε που ήταν διαφορετικές από τις επίσημες. Θέλετε να ελέγξετε τη διοίκηση. Δεν υπάρχει επιστημονικός λόγος, όπως δεν υπήρχε που μεταφέρθηκε και από το Υπουργείο Παιδείας στο Υπουργείο Ανάπτυξης την προηγούμενη φορά. Ή για την Εθνική Μετεωρολογική Υπηρεσία πρέπει να διασφαλιστούν όλα αυτά που διασφαλίζει ο Στρατός, με το να είναι από πάνω του για τη λειτουργία της,,με το να έρθει σε εσάς. Τέλος πάντων, αναφέρθηκαν οι συνάδελφοι, δεν θέλω να αναφερθώ εγώ.

Εγώ, κύριε Υπουργέ, θέλω να κάνω μια σύγκριση σε εσάς και μένα. Η σύγκριση θα είναι η εξής. Τι κάνατε εσείς για τις αεροδιακομιδές του ΕΚΑΒ από το 2019 μέχρι το 2023 και τι κάναμε εμείς από το 2015 μέχρι το 2019;

Δηλαδή, τα σχέδια αυτά εδώ, είναι σχέδια επί χάρτου. Όλες οι παράγραφοι που αφορούν στις αεροδιακομιδές δεν έχουν απολύτως καμμία αξία -και θα το αποδείξω- και το μόνο που νοιάζει αυτούς που το φτιάξανε είναι το άρθρο 9 «Μεταβατικές διατάξεις: η σύναψη, από το Υπουργείο Κλιματικής Κρίσης και Πολιτικής Προστασίας, συμβάσεων για την παροχή υπηρεσιών διάσωσης και αεροδιακομιδών, κατά «HEMS», με εναέρια ιδιωτικά μέσα και προσωπικό, ιδίως μέλη πληρώματος, χειριστές, τεχνικούς, διασώστες, ορειβάτες και υγειονομικό προσωπικό».

Τι είναι αυτά, ρε παιδιά; Εγώ προειδοποιώ. Προειδοποιώ. Αντίστοιχη προσπάθεια έγινε το 2000 επί σημιτικού εκσυγχρονισμού. Εγώ ήμουν στην ΕΙΝΑΠ τότε. Τότε αγοράστηκαν τα ελικόπτερα, έτσι όπως αγοράστηκαν, δόθηκε το πτητικό έργο των αεροδιακομιδών στην «Alitalia» και θρηνήσαμε δεκατέσσερις νεκρούς, την Σοφία Μπεφόν, άλλους γιατρούς, διασώστες του ΕΚΑΒ και ασθενείς που μεταφέρονταν. Γιατί; Γιατί δεν τηρούνταν τα πρωτόκολλα ασφαλείας, τα οποία με ευλαβικά τρόπο τηρεί η Ελληνική Πολεμική Αεροπορία, η Αεροπορία Στρατού από το 2003, μετά από το τρίτο θανατηφόρο ατύχημα.

Θυμάμαι τότε στην ΕΙΝΑΠ, όταν έπεσε το πρώτο στο Σούνιο, που υπήρχε η πρόγνωση ότι και έλεγαν: Είναι πολύ κακός ο καιρός, παιδιά. Καθυστερήστε. Μην έρθετε. Παραμείνετε στη Τζια και ελάτε μετά. Μετέφεραν ένα καρδιοπαθή. Ήθελε να τελειώσει ο πιλότος, γιατί πληρωνόταν με την ώρα -αυτό ήταν το θέμα- και σηκώθηκε και έπεσε στον Πάτροκλο, κάτω από στο Σούνιο . Είχαμε πει ότι θα πέσει κι άλλο και έπεσαν άλλα δύο και μετά το γυρίσαμε και το ανέλαβε η Αεροπορία Στρατού και από τότε δεν έχει ξαναγίνει ατύχημα.

Και τώρα μετά από αυτή την εμπειρία τη δραματική ως χώρα ξανακουβεντιάζουμε. Λέτε: Εδώ θα φτιάξω αυτό, θα φτιάξω εκείνο, θα φτιάξω το άλλο, θα φτιάξω βάσεις. Δεν έχετε φτιάξει τίποτα. Έχετε κλείσει αυτά που ανοίξαμε. Και λέτε: Και μέχρι να τα κάνω, θα νοικιάζω. Αυτό είναι το ζουμί όλα. Τι θα νοικιάζεις; Να έχουμε ξανά «Alitalia» και νεκρούς; Προσέξτε. Έχετε ευθύνη.

Πάμε στα συγκεκριμένα τώρα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** …(Δεν ακούστηκε)

**ΠΑΥΛΟΣ ΠΟΛΑΚΗΣ:** Αφήστε τα τώρα αυτά. Έτσι έλεγε και η «Alitalia», αλλά πληρωνόταν με την ώρα. Πώς θα τους πληρώνετε αυτούς; Αυτούς που θα ενοικιάσετε πώς θα τους πληρώνετε; Με τι θα τους πληρώνετε; Με την ώρα. Αυτοί θέλουν να πετάνε. Άμα, θες να πετάς διαρκώς, γιατί έτσι πληρώνονται, δεν υπάρχει πρωτόκολλο ασφαλείας.

Πάμε στα συγκεκριμένα. Μόλις είχαμε αναλάβει κυβέρνηση, αρχές του 2016, ανοίξαμε την πρώτη βάση στη Χαλκιδική, αξιοποιώντας με συνέργειες την Πυροσβεστική. Πού βασίστηκε αυτό; Σ’ αυτό που και εσείς λέτε εδώ, ότι με βάση την από 26-11-2015 κοινή απόφαση των Υπουργών Εσωτερικών, Διοικητικής Ανασυγκρότησης, Εθνικής Άμυνας, Υγείας, Ναυτιλίας και Νησιωτικής Πολιτικής που έβαζε όλα τα πτητικά μέσα κάτω από μια σκεπή. Αυτό χρησιμοποιείτε και εσείς τώρα για τον καινούργιο μηχανισμό εναέριας διάσωσης.

Τότε, λοιπόν, πήραμε το ελικόπτερο της Πυροσβεστικής με πιλότο από την Πυροσβεστική και με ευθύνη, βέβαια, της Πολεμικής Αεροπορίας και καλύψαμε την περιοχή εκείνη που το καλοκαίρι έχει τεράστιο πρόβλημα, μπορεί να κάνεις την απόσταση Χαλκιδική - Θεσσαλονίκη και πέντε και έξι ώρες, γιατί φράζει η Κασσάνδρα και σώθηκαν αρκετοί και μία γυναίκα με έμφραγμα. Αυτό έγινε κατευθείαν την πρώτη χρονιά. Έγινε το καλοκαίρι του 2016. Το 2016, 2017, 2018, 2019 λειτούργησε και το 2020 το κλείσαμε.

Δεύτερο, τον Σεπτέμβριο του 2016 και με επιτόπιες επισκέψεις δικές μου επανειλημμένες εκεί για να ξεπεράσουμε τον σκόπελο της ελληνικής γραφειοκρατίας, μέχρι και πού θα μπουν τα αγκύρια που θα κρατάνε σταθερά τα φτερά των ελικοπτέρων ασχολήθηκα εκείνη την περίοδο, ανοίξαμε τη βάση των αεροδιακομιδών στη Σύρο, ήταν αίτημα των Κυκλαδιτών, σαράντα χρόνια δεν το είχε κάνει κανένας, που μείωσε στο μισό το χρόνο μεταφοράς.

Πώς το χρηματοδοτήσαμε; Βάζοντας για πρώτη φορά στην ιστορία τον ΕΟΠΥΥ να χρηματοδοτεί με 13 εκατομμύρια ευρώ το χρόνο το ΕΚΑΒ για τις διακομιδές βαρέως πασχόντων. Αυτά τα 13 εκατομμύρια ευρώ τα δώσαμε με αναδρομική ισχύ από το 2012 και με τα χρήματα του 2012, 2013, 2014, 2015 με 48 εκατομμύρια ευρώ ξεπληρώσαμε χρέη 90 εκατομμυρίων ευρώ που είχε το Υπουργείο Υγείας προς το Υπουργείο Εθνικής Άμυνας για διακομιδές από τέλη της δεκαετίας του 1980, που δεν τις είχε πληρώσει άνθρωπος. Εμείς τα ξεπληρώσουμε. Και με τα υπόλοιπα χρηματοδοτούσαμε τις διακομιδές κάθε χρόνο. Και πήραμε και κάποια ασθενοφόρα και χρηματοδοτήσαμε και τη λειτουργία και των πλωτών, που με τον μακαρίτη τον Σαντορινιό πήραμε τα πρώτα τρία σε Ρόδο, Λέρο, Νάξο. Γιατί δεν χρειάζονται μόνο αεροδιακομιδές, μπορεί από την Σύρο ή από τα διπλανά νησιά, από τη Νάξο να πάει με πλωτό, ένα περιστατικό που δεν είναι πολύ βαρύ στο νοσοκομείο της Σύρου για παράδειγμα. Αυτά τα τρία πού είναι τώρα; Ξέρετε; Σε τάκους έξω είναι και τα τρία. Δεν λειτουργούν. Και παραγγείλατε και άλλα επτά, οκτώ. Λειτουργούν τα πρώτα τρία; Κανένα δεν λειτουργεί. Ξέρω εγώ πολύ καλά ότι δεν λειτουργεί.

**ΣΤΕΦΑΝΟΣ ΓΚΙΚΑΣ:** Βεβαίως, ελάτε στην Κέρκυρα να δείτε.

Της Κέρκυρας είναι από πιο παλιά. Δεν είναι τα πλωτά που πήραν τώρα.

Λοιπόν, πάμε παρακάτω για να τελειώσουμε. Ανοίγουμε τη Βάση των Αεροδιακομιδών στη Σύρο. Και το 2022 για ένα μεγάλο διάστημα είχε πρόβλημα και τώρα, εδώ και τρεις μήνες δεν έχει ελικόπτερο και ενώ υπάρχει εκεί διασώστης και πλήρωμα, φεύγει το ελικόπτερο που αγοράστηκε από τη δωρεά Νιάρχου από τα Μέγαρα, πάει στη Σύρο, παίρνει το προσωπικό και πηγαίνει κάτω για να το φέρει και ξαναγυρίζει πίσω, χάνοντας πάρα πολύ χρόνο, γιατί δεν έχει εκεί.

Λοιπόν, τρίτον. Με τα δύο αεροπλανάκια του «Νιάρχος» που πήραμε συν τα δύο ελικόπτερα θα μπορούσατε να είχατε επισκευάσει και τα τρία τα παλιά, παρά το ότι ζητούν κάποιοι εκεί τα κέρατά τους τα τράγια για να επισκευαστούν αυτά. Τότε είχαμε συμφωνήσει να τα επισκευάσει η ΕΑΒ, με χρηματοδότηση από το «Νιάρχος» και το αλλάξατε αυτό, γιατί πήραμε καινούργιο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Για πόσα μιλάτε;

**ΠΑΥΛΟΣ ΠΟΛΑΚΗΣ:** Δύο. Το τρίτο δεν φτιάχνεται. Τα δύο φτιάχνονται μια χαρά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Εμείς αγοράσαμε καινούργια. Να είστε δίκαιος!

**ΠΑΥΛΟΣ ΠΟΛΑΚΗΣ:** Ναι, ξέρω.

Και τώρα φτάνουμε στο συγκεκριμένο: Γιατί, λοιπόν, κύριε Κικίλια, ανοίξαμε και τη Βάση στο Άκτιο, όπου στη Βάση στο Άκτιο πάλι το τελευταίο διάστημα δεν πετάει το βράδυ, δεν έχει πλήρωμα, δεν έχει αυτό... Γι’ αυτό χάθηκε και αυτός του οποίου δίνετε το όνομα. Αν λειτουργούσε η Βάση του Ακτίου εκείνη την περίοδο, θα μπορούσε να πάει να τον πάρει τότε και να μη χαθεί η ζωή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, για να το τελειώνω, έχετε τέσσερα χρόνια με την πανδημία, τέσσερα χρόνια με το Ταμείο Ανάκαμψης κ.λπ.. Γιατί δεν βάζετε στο Ταμείο Ανάκαμψης ένα ποσό της τάξεως των 40-50 εκατομμυρίων ευρώ για αγορά των ελικοπτέρων; Και άμεσα! Το «Νιάρχος» τα πήρε σε έναν χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Θυμίζω τον χρόνο, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω.

Το «Νιάρχος» τα πήρε σε έναν χρόνο. Εσείς τι κάνετε; Κάνετε ένα σχέδιο εδώ όπου έχετε κλείσει τις τρεις βάσεις σχεδόν που ανοίξαμε εμείς και λέτε «θα ανοίξω κάποιες». Είναι λάθος η κατανομή αυτή, «θα ανοίξω κάποιες», που έχετε κάνει εδώ και γεωγραφικά και όπως το δει κάποιος, λάθος είναι. Και λέτε ότι μέχρι να το καταφέρω, δηλαδή ποτέ, θα νοικιάζω υπηρεσία από τους ιδιώτες. Απλώς θέλετε να φάτε τα 13 εκατομμύρια ευρώ που παίρνει το ΕΚΑΒ από τον ΕΟΠΥΥ, όπου τα δύο τα πρωινά ο καϊκτσής της Νάξου. Στη Νάξο το πλωτό είναι στους τάκους και συνεχίζει και κάνει τις διακομιδές με 1.800.000 ευρώ τον χρόνο αμοιβή ο γνωστός καϊκτσής, που κάνει τις διακομιδές εκεί. Τον είχαμε σταματήσει και τον συνεχίζετε. Αυτή η δουλειά γίνεται. Το καταλάβατε;

Λοιπόν, αυτό είναι η διαφορά μας του τι κάναμε και του τι κάνατε και ως προς τα μεγαλεπήβολα, ότι φτιάχνουμε κ.λπ., τίποτα δεν φτιάχνετε. Ετοιμάζετε…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ποιος καϊκτσής;

**ΠΑΥΛΟΣ ΠΟΛΑΚΗΣ:** Θέλετε το όνομα; Ρωτήστε τον Βουλευτή σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ποιος είναι;

**ΠΑΥΛΟΣ ΠΟΛΑΚΗΣ:** Δεν μου έρχεται το όνομα. Ξέρετε, εγώ δεν φοβάμαι να πω ονόματα. Απλώς δεν θυμάμαι το όνομά του.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Με το «καϊκτσής» εννοείτε το καΐκι;

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι ιδιότητα, όχι όνομα.

**ΠΑΥΛΟΣ ΠΟΛΑΚΗΣ:** Καϊκτσής είναι αυτός που έχει το καΐκι. Δεν θυμάμαι αυτή τη στιγμή το όνομά του. Έτσι τον έλεγαν, ναι.

Γελάς, κύριε Κικίλια μου; Είναι αυτός που χρεώνει το Νάξος - Πάρος 6.000 ευρώ πήγαινε-έλα. Αυτός είναι, για να καταλάβεις για τι λέμε. Έτσι, γιατί δεν το ξέρεις.

Λοιπόν, θέλετε να συνεχίσετε να τρώτε τα λεφτά και τα υπόλοιπα από τα 13 να τα φάνε οι ιδιώτες που θα τους νοικιάσετε υπηρεσίες αεροδιακομιδών. Αυτό θα κάνετε.

Όμως, δεν θα το επιτρέψουμε αυτό. Προσέξτε, μην έχουμε κάποιο ατύχημα σαν το 2000, 2001,2002. Σας προειδοποιώ από σήμερα ότι έχετε εσείς την ευθύνη ολόκληρη, αν συμβεί κάτι τέτοιο.

Ευχαριστώ πάρα πολύ και για την ανοχή, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για δύο λεπτά, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Κατάλαβα και ποιος είναι ο καϊκτσής!

**ΠΑΥΛΟΣ ΠΟΛΑΚΗΣ:** Περίμενε να βρω το όνομα και θα σου πω!

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ωραία.

**ΠΑΥΛΟΣ ΠΟΛΑΚΗΣ:** Αν αυτό είναι το πρόβλημά σου…

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Όχι, προφανώς.

Ακούστε. Το 1994 -σωστά;- ήρθε μια υπουργική απόφαση για τις αεροδιακομιδές. Αυτή χρησιμοποιήσατε και εσείς. Αυτή ισχύει ακόμα τώρα, οπότε μη λέτε ότι από το 2015 μέχρι το 2019 φέρατε ή δείξατε. Τίποτα δεν φέρατε. Ό,τι ίσχυε ίσχυσε και με εσάς, ίσχυσε και με τους επόμενους. Αυτό είναι το πρώτο.

Δεύτερον, καλά κάνατε και εκμεταλλευτήκατε τις δωρεές ενός ιδρύματος, όπως το κάνουμε και εμείς -και είναι σημαντικό- όπως το «Νιάρχος», για να προχωρήσει μια παραγγελία με δύο αεροσκάφη.

Τι θέλατε να κάνω με τα δύο ελικόπτερα για να είμαστε ειλικρινείς και να λέμε και στον ελληνικό λαό να ξέρει τι γίνεται; Το ένα από τα τρία ελικόπτερα τα οποία είχε μια πολύ βαριά προσγείωση και το οποίο ήταν πάρα-πάρα πολύ δύσκολο να συντηρηθεί και να φτιαχτεί ξανά κ.λπ., αποφασίσατε να το πάτε στην ΕΑΒ και να πείσετε το «Νιάρχος» να πληρώσει αυτό 5 εκατομμύρια ευρώ, προκειμένου να συντηρηθεί. Ποτέ. Ακόμα είναι εκεί τα C-130, το ελικόπτερο Κοινοβουλευτικλής Ομάδαςκ..

**ΠΑΥΛΟΣ ΠΟΛΑΚΗΣ:** Όχι, δεν είπα αυτό.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ναι, ακόμα.

Τι είπατε εμείς στο ίδρυμα; Για 10% παραπάνω από αυτό, που είχε παραπάνω ζημιά στο κόστος του 50%. Δηλαδή, μου λέει ο κύριος Υπουργός που ήταν αρχηγός, ότι όταν ένα ελικόπτερο έχει ζημιά πάνω από το 50% της αξίας του, πρακτικά δεν συντηρείται.

Το «Νιάρχος», λοιπόν, και οι εμπειρογνώμονές του δέχτηκαν σωστά με 1 εκατομμύριο ευρώ παραπάνω να πάρει καινούργιο ελικόπτερο. Αυτά είναι τα δύο αεροσκάφη, τα δύο ελικόπτερα στα οποία αναφέρεστε και στα οποία, πράγματι, πετούν πιλότοι της Πολεμικής Αεροπορίας.

Στο πρόγραμμα «ΑΙΓΙΣ», στο «Ερμής Θεοχαρόπουλος» και σε ό,τι άλλο έρχεται υπάρχει αυτή τη στιγμή ένα πολύ μεγάλο και βασικό πρόβλημα: Για όλα αυτά τα εναέρια που ερχόμαστε να πάρουμε, τα βαρέως τύπου ελικόπτερα, τα μεσαίου τύπου Κοινοβουλευτικλής Ομάδαςκ., είναι φύσει αδύνατο -γραπτώς μας το έχει δώσει η Πολεμική Αεροπορία- να μπορέσουν να βρουν και να εκπαιδεύσουν τόσους πιλότους, μηχανικούς Κοινοβουλευτικλής Ομάδαςκ., προκειμένου να συντηρηθούν και να πετάξουν όλα αυτά. νομίζω ότι αυτό είναι απλό και κατανοητό. Μπορείτε να το διαπιστώσετε μόνος σας μιλώντας με τους ίδιους υπηρεσιακούς παράγοντες.

Παρ’ όλα αυτά και πρέπει να επεκταθεί η αεροδιακομιδή και το «Search and Rescue», προφανώς και πρέπει η χώρα -μια που υπάρχουν πολύ πιο πολλές χώρες πλέον που, δυστυχώς, λόγω της κλιματικής κρίσης, διεκδικούν εναέρια από την NSPA, που είναι ένας ευρωπαϊκός διαγωνισμός και που με διαφάνεια όλες οι ευρωπαϊκές χώρες πηγαίνουν και νοικιάζουν εναέρια- να μπορέσει να αγοράσει κάποια από αυτά, γιατί σε λίγα χρόνια στον διαγωνισμό της NSPA για την ενοικίαση θα είναι τόσο υψηλές οι τιμές και τόσο πολλές οι χώρες που, λόγω της κλιματικής κρίσης, θα κάνουν ότι μπορούν προκειμένου να πάρουν που θα είναι φύσει αδύνατον να έχουμε.

Άρα, το 50% και πλέον ήδη τον εναερίων που χρησιμοποιεί το Πυροσβεστικό Σώμα για την πυροπροστασία, που τα πήρε και τα χρησιμοποίησε στη συντριπτική πλειοψηφία και για τις διασώσεις στη Θεσσαλία, είναι ιδιωτικά ελικόπτερα με ιδιώτες πιλότους, συντηρητές κ.λπ. τα οποία πετούν, και τις διασώσεις έκαναν και τη δασοπυρόσβεση. Αυτό δεν σημαίνει ότι εμείς θέλουμε να δώσουμε το συγκεκριμένο στον ιδιωτικό τομέα ή ότι δεν θέλουμε. Σημαίνει ότι η ανάγκη και τα logistics, οι συνθήκες της ελληνικής πολιτείας και τι υπάρχει εκεί πέρα έξω υπαγορεύει πώς θα κινηθούμε.

Και πρόνοια υπάρχει από την Κυβέρνησή μας, την Κυβέρνηση Μητσοτάκη, να αγοράσουμε, να κάνουμε μια τεράστια προμήθεια που η Πολιτική Προστασία ποτέ δεν έχει ξανακάνει, εξυπηρετώντας και τη διαλειτουργικότητα, έχοντας ένα κέντρο το οποίο έχει τους πάντες μέσα και την Αεροπορία και τον Στρατό και το Λιμενικό και την Αστυνομία.

Μάλιστα, προμήθειες το «ΑΙΓΙΣ» δίνει και σε όλους αυτούς, βαρέων μηχανημάτων, περιπολικών, διακοσίων πενήντα ασθενοφόρων. Αυτό έγινε στην τροποποίηση που κάναμε τώρα του «ΑΙΓΙΣ». Κυρίως, όμως, υπάρχουν συγκεκριμένες δυνατότητες παραγωγής πιλότων, εκπαίδευσης, follow-on support, piloting. Δεν μπορεί σε καμμία των περιπτώσεων να εγγυηθεί για όλα αυτά η Πολεμική Αεροπορία για τα επόμενα χρόνια.

Αυτοί, λοιπόν, είναι οι επιχειρησιακοί και υπηρεσιακοί λόγοι που κάνουμε αυτόν τον βηματισμό και σε ό,τι έχει να κάνει με αυτό το εξαιρετικό πρόγραμμα στη μνήμη αυτού του παιδιού, θέλω να πω ότι, εάν υπάρχει η δυνατότητα για έξι βάσεις φέτος, μακάρι του χρόνου ή του παραχρόνου να υπάρχει για δώδεκα βάσεις ή για δεκαπέντε βάσεις.

Κάποιος είπε ότι αυτός είναι ο τρόπος με τον οποίον κάνουν «Search and Rescue» οι υποσαχάριες χώρες.

Όχι, κύριοι συνάδελφοι. Είναι ο τρόπος που κάνουν διάσωση οι πιο σύγχρονες χώρες, οι πιο πλούσιες και οι πιο προηγμένες με τα πιο ποιοτικά συστήματα και προγράμματα υγείας στον κόσμο, και άρα ναι είναι μεγάλο επίτευγμα να βγούμε σε έναν διαγωνισμό σε λίγο καιρό και να δούμε πόσες από αυτές τις έξι βάσεις μπορούμε να αναπτύξουμε και τι άλλο παραπάνω από τις έξι βάσεις μπορούμε να κάνουμε.

Και ως προς τον σχεδιασμό, κύριε Υπουργέ, ο σχεδιασμός έγινε από τους επιχειρησιακούς. Αν έχετε κάτι να συνεισφέρετε σε αυτό, να το ακούσουμε. Καλοδεχούμενο!

Όμως, επαναλαμβάνω: Εισακούεται η υπηρεσία και με βάση αυτά τα οποία λέει και κάνει η υπηρεσία γίνεται ο σχεδιασμός. Η πολιτική ηγεσία έχει την ευθύνη να ολοκληρωθεί το οργανόγραμμα ενός καινούργιου Υπουργείου με την αρωγή, που είναι κάτι πρόσθετο και ήρθε τώρα πρόσφατα, να τρέξει ένα πρόγραμμα -για το οποίο σας είπα ότι μέχρι τις 31-12-2023 847 εκατομμύρια ευρώ διαγωνισμό θα έχουν βγει στον αέρα- και να μπορέσει ό,τι επιστημονικό φορέα, κορυφαία επιτροπή, επιστήμονα ή νομικό πρόσωπο υπάρχει στην Ελλάδα και μπορεί να προσφέρει στην αντιμετώπιση της κλιματικής κρίσης και στη σωτηρία ανθρωπίνων ζωών, να το χρησιμοποιήσει. Τόσο απλό είναι, τίποτα παραπάνω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Το κακό είναι ότι κυβερνάτε πέντε χρόνια και όχι πέντε μήνες, για να τα λέτε αυτά.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις εκπαιδευτικοί συνοδοί τους από το 11ο Δημοτικό Σχολείο Κατερίνης.

Σας καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Μάρκος Καφούρος Βουλευτής της Νέας Δημοκρατίας.

**ΜΑΡΚΟΣ ΚΑΦΟΥΡΟΣ:** Ευχαριστώ, κυρία Πρόεδρε.

Θα ήθελα κι εγώ να εκφράσω τη συμπαράστασή μου στον αστυνόμο που τραυματίστηκε χθες και να ευχηθώ ολόψυχα καλή ανάρρωση.

Κύριε Υπουργέ, κυρίες και κύριοι συνάδελφοι, έρχεται σήμερα προς συζήτηση στην Ολομέλεια της Βουλής το παρόν σχέδιο νόμου περί αναδιάρθρωσης της Πολιτικής Προστασίας και του Εθνικού Μηχανισμού Εναέριας Διάσωσης και Αεροδιακομιδών.

Ενδεχομένως να προκύπτει το ερώτημα: Γιατί έρχεται προς συζήτηση ακόμα ένα νομοσχέδιο Πολιτικής Προστασίας, αφού το τελευταίο έχει ψηφιστεί μόλις το 2020 από την παράταξη της Νέας Δημοκρατίας; Θα σας απαντήσω, κύριε Πολάκη.

Μετά από μια εικοσαετία μου στο αντικείμενο και στους δύο βαθμούς της τοπικής αυτοδιοίκησης, και στον πρώτο και τον δεύτερο, η διαπίστωσή μου είναι ότι η Πολιτική Προστασία για πολλές δεκαετίες ήταν παραμελημένη, χωρίς την απαραίτητη οργάνωση, χωρίς μηχανισμούς πρόληψης και κυρίως, με ελλιπή διαθέσιμα μέσα.

Τα επιχειρηματικά σχέδια βασίζονταν στις γενικές αρχές του σχεδίου «ΞΕΝΟΚΡΑΤΗΣ», χωρίς σαφή διάκριση του είδους των κινδύνων, χωρίς γνώση των πραγματικών εννοιών της Πολιτικής Προστασίας, όπως είναι η εκτίμηση της ανάλυσης του κινδύνου, η κατανόηση της ευπάθειας, της ικανότητας, της τρωτότητας και της διακινδύνευσης.

Τα στάδια διαχείρισης σε μια καταστροφή όπως είναι η φάση της ανάπτυξης που περιλαμβάνει την πρόληψη, τον μετριασμό και την ετοιμότητα, η φάση της επίπτωσης και η φάση της απόκρισης, όλα αυτά αντιμετωπίζονταν αποσπασματικά και, κυρίως, χωρίς ειδική γνώση. Το χειρότερο δε ήταν η έλλειψη στοιχειώδους συντονισμού και σαφήνειας όσον αφορά τις υποχρεώσεις μεταξύ των εμπλεκομένων φορέων: Της κεντρικής κυβέρνησης, της τοπικής αυτοδιοίκησης του πρώτου και του δεύτερου βαθμού αλλά και των Σωμάτων Ασφαλείας.

Κυρίες και κύριοι συνάδελφοι, έπρεπε να έρθουμε στα τραγικά δυστυχήματα που έπληξαν τη χώρα μας και με μεγάλες απώλειες σε ανθρώπινες ζωές -αναφέρομαι στην τραγική πλημμύρα στη Μάνδρα της Αττικής το 2017, αλλά και στην φονική πυρκαγιά στο Μάτι το 2018- για να φανεί η αναποτελεσματικότητα του μηχανισμού της Πολιτικής Προστασίας και να συνειδητοποιήσουμε για πρώτη φορά την ανάγκη για έναν νέο νόμο που να ανταποκρίνεται στις πραγματικές ανάγκες της εποχής μας, στις νέες προκλήσεις αξιοποιώντας πλέον τη σύγχρονη γνώση, την εμπειρία και την τεχνολογία.

Την ανάγκη αυτή την κάλυψε η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, με τον ν.4662/2020. Για πρώτη φορά η Πολιτική Προστασία με τον νόμο αυτό απέκτησε ένα ολοκληρωμένο σχέδιο διαχείρισης κρίσεων και αντιμετώπισης κινδύνου, όπου ενσωματώνονταν σύγχρονα σχέδια ενεργειών για τον κάθε κίνδυνο ξεχωριστά. Και αναφέρομαι στον σεισμό, τις πλημμύρες, τις πυρκαγιές, τις ανεμοθύελλες, τον ηφαιστειακό κίνδυνο και στα υπόλοιπα. Παράλληλα, για πρώτη φορά καθορίστηκαν με σαφήνεια οι αρμοδιότητες μεταξύ των εμπλεκόμενων φορέων.

Κύριε Πολάκη, θα αναφέρω ενδεικτικά ότι ο όρος ηφαιστειακός κίνδυνος σε μια χώρα με πολλά ενεργά ηφαίστεια ενσωματώθηκε για πρώτη φορά στην ελληνική Πολιτική Προστασία με το σχέδιο «ΤΑΛΩΣ» το 2020.

Ποιο είναι το φοβερό; Ότι χρειάστηκε να περάσουν ακριβώς οκτώ χρόνια από την ηφαιστειακή κρίση της Σαντορίνης το 2012, την οποία τότε μόνη της η δημοτική αρχή αντιμετώπισε με επιτυχία, για να δημιουργηθεί ένα σχέδιο αντιμετώπισης του ηφαιστειακού κινδύνου και να ενσωματωθούν τα σενάρια που ήδη είχε προετοιμάσει από πολύ - πολύ νωρίς, από το 2012, η αρμόδια επιστημονική επιτροπή.

Κυρίες και κύριοι συνάδελφοι, περάσαμε ένα δύσκολο προηγούμενο χρονικό διάστημα, με καταστροφικές mega πυρκαγιές στη χώρα μας -αναφέρομαι στις πυρκαγιές στη Ρόδο και τον Έβρο- και βιώσαμε επίσης πρωτόγνωρες πλημμύρες με καταστροφικά αποτελέσματα, κυρίως, στον κάμπο της Θεσσαλίας.

Η κλιματική αλλαγή είναι εδώ, συνοδευόμενη από ακραία καιρικά φαινόμενα που απειλούν πλέον την καθημερινότητα όλων μας. Αποτελεί επιτακτική ανάγκη η προσαρμογή των σχεδιασμών μας στα νέα δεδομένα της εποχής μας.

Αυτή την προσαρμογή επιχειρούμε με το παρόν νομοσχέδιο, σήμερα, που έρχεται να καλύψει τις ανάγκες και να μετουσιώσει στην πράξη τη γνώση και την εμπειρία που έχουν πλέον αποκτηθεί.

Με την επιχειρούμενη αναδιάρθρωση των δομών της Πολιτικής Προστασίας φιλοδοξούμε να ενδυναμώσουμε το στάδιο της πρόληψης, ώστε οι κρίσεις να μη γίνονται καταστροφές. Φιλοδοξούμε να δημιουργήσουμε έναν έγκυρο και αποτελεσματικό Εθνικό Μηχανισμό Εναέριας Έρευνας και Διάσωσης, που θα φέρει το όνομα του αδικοχαμένου νέου, του Ερμή Θεοχαρόπουλου.

Κυρίες και κύριοι συνάδελφοι, παρακολούθησα μέρος των εργασιών της αρμόδιας επιτροπής που επεξεργάστηκε το παρόν σχέδιο νόμου και ιδιαίτερα το μέρος όπου συμμετείχαν οι φορείς.

Ήταν εντυπωσιακό για μένα ότι σχεδόν όλοι -κρατήστε τη λέξη- οι επιχειρησιακοί εμπλεκόμενοι στην Πολιτική Προστασία ομολόγησαν ότι το νομοσχέδιο αυτό είναι προς τη σωστή κατεύθυνση.

Ήταν μάλιστα σαφής και κατηγορηματική η τοποθέτηση των εργαζομένων του ΕΚΑΒ του φορέα που οι άνθρωποί του καθημερινά κάτω από πολύ αντίξοες συνθήκες δίνουν σκληρή μάχη για να σώσουν τον συνάνθρωπό τους, ότι αυτό το νομοσχέδιο θα σώσει πάρα πολλές ζωές. Η ανθρώπινη ζωή, κυρίες και κύριοι συνάδελφοι, για εμάς στη Νέα Δημοκρατία ήταν και είναι πάνω από όλα. Και φαντάζομαι ότι είναι για όλους μας.

Υπήρχαν, βεβαίως, και πολλές αμφισβητήσεις για το νομοσχέδιο που είχαν να κάνουν, κυρίως, με την υπαγωγή του Εθνικού Αστεροσκοπείου Αθηνών και της Εθνικής Μετεωρολογικής Υπηρεσίας κάτω από την αρμοδιότητα και τον έλεγχο του Υπουργείου Πολιτικής Προστασίας που τώρα θεμελιώνουμε. Ωστόσο, τα επιχειρήματα που διατυπώθηκαν δεν είχαν καμμία σχέση με το πώς θα κάνουμε πιο αποτελεσματικό τον μηχανισμό της Πολιτικής Προστασίας, που αυτό είναι το ζητούμενο. Δυστυχώς -προσωπική μου κρίση, ίσως κάνω λάθος-, τα επιχειρήματά τους έμοιαζαν περισσότερο με συντεχνιακές ανησυχίες.

Κυρίες και κύριοι συνάδελφοι, έχει γίνει από τους εισηγητές της παράταξής μου εκτεταμένη παρουσίαση του νομοσχεδίου. Οφείλω ωστόσο να επισημάνω μερικές τομές:

Πρώτον, τη σύσταση του Μητρώου Εμπειρογνωμόνων Πολιτικής Προστασίας, που αποτελείται πλέον από πολίτες με εξειδίκευση, με πιστοποιημένη γνώση και με εμπειρία στον τομέα της διαχείρισης κρίσεων και αντιμετώπισης των καταστροφών. Αυτοί όλοι εντάσσονται στο δυναμικό του Εθνικού Μηχανισμού Διαχείρισης Κρίσης.

Δεύτερον, τη σύσταση επιτροπής κινδύνου για την εκδήλωση καιρικών φαινομένων και πάσης φύσεως κινδύνων.

Τρίτον και πολύ σημαντικό γι’ αυτούς που παλεύουν στους θεσμούς της τοπικής αυτοδιοίκησης, την απλοποίηση επιτέλους των διαδικασιών σε καταστάσεις έκτακτης ανάγκης, ώστε οι δήμοι και οι περιφέρειες να μπορούν να ανταποκρίνονται άμεσα στις απαιτήσεις της Πολιτικής Προστασίας.

Τέταρτον, τη σύσταση θέσης συντονιστή διάσωσης για την άμεση αντιμετώπιση των αναγκών διάσωσης εγκλωβισμένων, για να μην ξαναθρηνήσουμε νέα παιδιά.

Πέμπτον, τη σύσταση έξι νέων βάσεων ετοιμότητας και επιφυλακής για την κάλυψη του χερσαίου χώρου για τις αεροδιακομιδές. Και σημειώνω εμφατικά ότι παραμένουν όλες οι βάσεις στη νησιωτική Ελλάδα, και στο βόρειο και στο νότιο Αιγαίο.

Τέλος, τη σύσταση ειδικών μονάδων δασικών επιχειρήσεων ως ειδικές περιφερειακές υπηρεσίες του Πυροσβεστικού Σώματος, με αύξηση μάλιστα των οργανικών θέσεων κατά πεντακόσιες.

Κυρίες και κύριοι συνάδελφοι, κλείνοντας, θα ήθελα να επισημάνω ότι τα θέματα της Πολιτικής Προστασίας αφορούν ανθρώπινες ζωές και θα πρέπει να αντιμετωπίζονται, πέρα από σκοπιμότητες πολιτικές, με συναίνεση, με συνεργασίες και με δημιουργική σύγκλιση απόψεων.

Ως εκ τούτου, καλώ όλους τους συναδέλφους να υπερψηφίσουν το παρόν νομοσχέδιο. Το οφείλουμε στους συνανθρώπους μας που μας βλέπουν αυτή τη στιγμή, στη μνήμη του αδικοχαμένου Ερμή αλλά και στον αγώνα των πονεμένων γονιών του.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ιωάννης Γιάτσιος, Βουλευτής της Νέας Δημοκρατίας και θα ακολουθήσει ο κ. Καζαμίας Κοινοβουλευτικός Εκπρόσωπος της Πλεύσης Ελευθερίας.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κυρία Πρόεδρε.

Κύριοι Υπουργοί, αγαπητοί συνάδελφοι, αρχικά να εκφράσω κι εγώ τη συμπαράστασή μου στον άτυχο αστυνομικό και στην οικογένειά του, και να ευχηθώ να είναι γρήγορα κοντά μας και όλα να κυλήσουν έτσι όπως όλοι ευχόμαστε.

Ο ακρογωνιαίος λίθος μιας επιτυχημένης διαχείρισης κρίσεως είναι η πρόληψη. Η πρόληψη σημαίνει ετοιμότητα και προετοιμασία και το παρόν σχέδιο νόμου για την αναδιάρθρωση της Πολιτικής Προστασίας και του Εθνικού Μηχανισμού Εναέριας Διάσωσης και Αεροδιακομιδών προβλέπει τόσο τις αναγκαίες αλλαγές στη δομή όσο και στη λειτουργία του Υπουργείου Κλιματικής Κρίσης και Πολιτικής Προστασίας προς αυτή την κατεύθυνση.

Είναι πλέον ευρέως κατανοητό ότι η κλιματική αλλαγή όχι μόνο είναι παρούσα αλλά και επιδεινώνεται διαρκώς καταλήγοντας σε μια επικίνδυνη και πολυεπίπεδη κλιματική κρίση. Ακραία καιρικά φαινόμενα που μέχρι πριν από μερικά χρόνια βρίσκονταν στη σφαίρα του θεωρητικού γίνονται πραγματικότητα και τα συναντάμε όλο και συχνότερα μπροστά μας. Δεν έχουν περάσει πολλοί μήνες από την πρωτοφανή καταιγίδα «Ντάνιελ» που έπληξε με ανεπανάληπτη σφοδρότητα τη γειτονική στα Γρεβενά Περιφέρεια της Θεσσαλίας.

Υπό αυτό το πρίσμα η Πολιτική Προστασία περνάει στην εμπροσθοφυλακή της άμυνας της χώρας μας και ο ρόλος της και η σημασία της αναβαθμίζεται. Αυτό ήταν ανέκαθεν το σκεπτικό με το οποίο την αντιμετώπισε η Κυβέρνηση της Νέας Δημοκρατίας. Από μια απλή Γενική Γραμματεία ενός Υπουργείου, αναβαθμίστηκε το 2021 σε Υπουργείο Κλιματικής Κρίσης και Πολιτικής Προστασίας, αφού είχε ήδη αποδείξει την αξία της και το ρόλο της στην καταπολέμηση της πανδημίας του COVID λίγο πιο πριν.

Όμως, ενώ η κλιματική κρίση εντείνεται, αυτό φαίνεται ότι δεν είναι αρκετό και αναλογικά θα πρέπει να προσαρμοστούμε και εμείς. Γι’ αυτόν τον λόγο φέρνουμε σήμερα εδώ ενώπιόν σας ένα σχέδιο νόμου που αποσκοπεί στην ενίσχυση της αποτελεσματικότητας της Πολιτικής Προστασίας, τη διαχείριση κρίσεων του υφιστάμενου Εθνικού Μηχανισμού Εναέριας Διάσωσης, καθώς και η ενίσχυση της κρατικής αρωγής.

Οι αλλαγές και οι μεταρρυθμίσεις που φέρει το σχέδιο νόμου κινούνται σε δύο κατευθύνσεις αλλά τέμνονται στο ζητούμενο που είναι η αποτελεσματικότερη προστασία του περιβάλλοντος, του πολίτη και της περιουσίας.

Η πρώτη κατεύθυνση αφορά την ενίσχυση και την επικαιροποίηση της δομής της Πολιτικής Προστασίας. Η Πολιτική Προστασία ενισχύεται με μητρώο εμπειρογνωμόνων, δηλαδή ατόμων με εξειδίκευση και εμπειρία στον τομέα της διαχείρισης κρίσεων, φυσικών καταστροφών, έχοντας ουσιαστικά την εισαγωγή της επιστημοσύνης στον τομέα διαχείρισης κρίσεων.

Ακολουθεί η επιτροπή εκτίμησης κινδύνου από την εκδήλωση καιρικών φαινομένων και πάσης φύσεως κινδύνων πολιτικής προστασίας, με σκοπό την παρακολούθηση εν δυνάμει καταστροφικών καιρικών φαινομένων και την πρόγνωση των συνεπειών τους στις υποδομές και στην ασφάλεια των πολιτών.

Διατηρούνται με αλλαγές στη σύνθεσή τους και με ενισχυμένο ρόλο τα Περιφερειακά Επιχειρησιακά Συντονιστικά Όργανα Πολιτικής Προστασίας., η Αυτοτελής Διεύθυνση Πολιτικής Προστασίας σε επίπεδο περιφέρειας και τα τοπικά Επιχειρησιακά Συντονιστικά Όργανα Πολιτικής Προστασίας και Αυτοτελή Τμήματα Πολιτικής Προστασίας σε επίπεδο δήμων, τονίζοντας τη σημασία της αποκέντρωσης αλλά και την ευελιξία και προσαρμογή στις τοπικές ανάγκες και συνθήκες.

Τέλος, δίνεται ακόμα μεγαλύτερη έμφαση στην πρόληψη με τη συγκρότηση σχεδίου αντιμετώπισης εκτάκτων αναγκών ανά είδος κινδύνου για τον βέλτιστο συντονισμό όλων των εμπλεκόμενων φορέων, ενώ προβλέπεται και η εκπόνηση ετήσιων προγραμμάτων εκπαίδευσης και ασκήσεων.

Αναφορικά με τη βελτιστοποίηση της λειτουργίας της Πολιτικής Προστασίας, κατ’ αρχάς προστίθεται η συνταγματική αρχή της αναλογικότητας αναφορικά με τα μέτρα που λαμβάνει ο Εθνικός Μηχανισμός Πολιτικής Προστασίας, ώστε οι δράσεις του να ανταποκρίνονται στην ένταση και την επικινδυνότητα του προς αντιμετώπιση φαινομένου.

Παράλληλα, υπάρχει μια σειρά άρθρων που προβλέπουν τη χρήση και παραχώρηση διαφόρων μέσων και υπηρεσιών για την καλύτερη αντιμετώπιση της κρίσης και της προστασίας των πολιτών.

Ως εκπρόσωπος ενός κατ’ εξοχήν δασικού νομού, οφείλω να κάνω ιδιαίτερη μνεία στις διατάξεις για τη σύσταση σε κάθε περιφερειακή ενότητα της χώρας υποστηρικτικών ομάδων διαχείρισης δασικών πυρκαγιών μεγάλης έκτασης που θα συνδράμουν τη Δασική Υπηρεσία και το Πυροσβεστικό Σώμα. Οι ομάδες αυτές θα αποτελούνται από επιστημονικό και ειδικευμένο προσωπικό του κλάδου πανεπιστημιακής εκπαίδευσης γεωτεχνών και δασολόγων. Δεδομένης της εξειδικευμένης τεχνογνωσίας που θα διαθέτουν, θα γίνεται καλύτερη αποτύπωση της περιμέτρου της πυρκαγιάς που βρίσκεται σε εξέλιξη, σε χαρτογραφικό υλικό, με ταυτόχρονη καταγραφή και αποτύπωση των πυροσβεστικών μέσων που επιχειρούν στην περίμετρο της.

Παράλληλα, θα ήθελα να τονίσω ιδιαίτερα και τη σύσταση επιτροπής στο πλαίσιο του Υπουργείου Κλιματικής Κρίσης και Πολιτικής Προστασίας με σκοπό την ιεράρχηση των αστικών και περιαστικών δασικών περιοχών ιδιαίτερης επικινδυνότητας για την προτεραιοποίηση και την άμεση υλοποίηση των αναγκαίων έργων αντιπυρικής προστασίας στις περιοχές αυτές.

Με την προτεινόμενη διάταξη ενδυναμώνεται ο τομέας της πρόληψης και δημιουργείται ένας ικανός μηχανισμός πρόληψης και καταστολής που αποσκοπεί στη μείωση της πιθανότητας εξάπλωσης κάθε εκδήλωσης πυρκαγιάς αλλά και στη μείωση των καταστροφών σε περίπτωση πυρκαγιάς. Αυτές οι πρωτοβουλίες αποτελούν ουσιαστική πρόληψη των δασικών πυρκαγιών μιας ασύμμετρης απειλής για το μεσογειακό κλίμα αλλά και οικολογία στην πράξη.

Πιστεύω ότι στο πλαίσιο της πρόληψης, το Υπουργείο σε συνεργασία με τους τοπικούς φορείς που γνωρίζουν καλύτερα από τον καθένα την περιοχή και τα κατά τόπους δασαρχεία, να μπορούν άμεσα να προχωράνε σε καθαρισμούς και διάνοιξη αντιπυρικών ζωνών κερδίζοντας χρόνο και αποτελεσματικότητα στη μάχη κατά της φωτιάς.

Θα ήθελα να κλείσω σημειώνοντας ότι δεν υπάρχει καλύτερη, πληρέστερη και αποτελεσματικότερη προστασία από τις συνέπειες της κλιματικής κρίσης από την προστασία του ίδιου του περιβάλλοντος. Η χώρα μας παραμένει δεσμευμένη μιας μακροχρόνιας στρατηγικής, όπως αυτή εκφέρεται στο εθνικό σχέδιο για την ενέργεια και το κλίμα και αποτελεί έναν αναλυτικό οδικό χάρτη για την επίτευξη συγκεκριμένων ενεργειακών και κλιματικών στόχων έως το έτος 2030.

Σας προτρέπω να στηρίξουμε αυτό το πολύ σημαντικό νομοσχέδιο με την ψήφισή του από όλους τους συναδέλφους.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος που καλείται στο Βήμα είναι ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα χρησιμοποιήσω και τρία λεπτά από το τρίλεπτο που δικαιούμαι και θα μείνω στα εννιά λεπτά.

Κυρίες και κύριοι Βουλευτές, η χθεσινή επίσκεψη του Τούρκου Προέδρου στην Αθήνα πρέπει να αξιολογηθεί συνολικά ως μία εξέλιξη που σταθεροποιεί το κλίμα ύφεσης το οποίο διέπει από τον περασμένο Μάρτιο τις ελληνοτουρκικές σχέσεις. Η Διακήρυξη των Αθηνών περί σχέσεων φιλίας και καλής γειτονίας που υπέγραψε ο Πρωθυπουργός με τον Τούρκο Πρόεδρο, είναι ένα μη δεσμευτικό κείμενο το οποίο περιέχει τις δέουσες αναφορές στο Διεθνές Δίκαιο και την ειρηνική συμβίωση ανάμεσα στον ελληνικό και τον τουρκικό λαό.

Ταυτόχρονα, η σύναψη δεκαπέντε διμερών συμφωνιών και μνημονίων συνεργασίας στο πεδίο της λεγόμενης χαμηλής πολιτικής, δηλαδή σε τομείς όπως είναι η οικονομία, ο τουρισμός, η αγροτική ανάπτυξη, η παιδεία, ο αθλητισμός κ.λπ., είναι κι αυτά μικρά βήματα προς τη σωστή κατεύθυνση.

Η Πλεύση Ελευθερίας, από την πρώτη στιγμή καλωσόρισε το κλίμα ύφεσης με την Τουρκία ως μια εξέλιξη που μπορεί να συμβάλλει στην ειρήνη και την εξωτερική ασφάλεια της χώρας.

Ταυτόχρονα, εκείνο που διαφοροποιεί τη θέση μας από εκείνη των άλλων κομμάτων είναι η κριτική στάση μας εντός του ευρύτερου πλαισίου στήριξης της διμερούς προσέγγισης με την Τουρκία. Με άλλα λόγια, δεν είμαστε ενάντιοι σε μία στρατηγική κατευνασμού και διπλωματικής διερεύνησης λύσης των διαφορών μας με την Τουρκία στη βάση του Διεθνούς Δικαίου. Όμως, δεν είμαστε, βεβαίως, υποστηρικτές μιας διπλωματίας βαθιών υποκλίσεων προς τον κ. Ερντογάν, όπως συνέβη, δυστυχώς, χθες στο Προεδρικό Μέγαρο.

Στηρίζουμε το πλαίσιο της ελληνοτουρκικής προσέγγισης, αλλά το πράττουμε κριτικά και προσεκτικά, δηλαδή, χωρίς να βλέπουμε μόνο το δέντρο των φιλοφρονήσεων και να χάνουμε το δάσος των μεγάλων άλυτων προβλημάτων υψηλής πολιτικής, κυρίως στην Κύπρο και στο Αιγαίο, που βεβαίως αποσιωπήθηκαν πάλι ξανά χθες.

Δεν μας διαφεύγει με άλλα λόγια ότι η πρόοδος που έχει συντελεστεί ως τώρα στον σκληρό πυρήνα των ελληνοτουρκικών σχέσεων είναι ουσιαστικά μηδενική.

Γι’ αυτό η Πλεύση Ελευθερίας κράτα μικρό καλάθι σε σύγκριση με την Κυβέρνηση και με άλλα κόμματα της Αντιπολίτευσης, χωρίς ωστόσο να φτάνουμε στο άλλο άκρο, εκείνων που καταγγέλλουν την ελληνοτουρκική προσέγγιση και επιθυμούν ένα κλίμα όξυνσης και πολέμου. Γιατί κρατάμε μικρό καλάθι; Πρώτον, διότι για μας δεν υφίσταται ακόμα σχέση ειρήνης και φιλίας στο Αιγαίο. Η ύφεση που έχει επιτευχθεί από τους σεισμούς του περασμένου Μαρτίου μέχρι σήμερα παραμένει εύθραυστη, διερευνητική και ως επί το πλείστον διακηρυκτική. Κατά την άποψή μας, αυτό που έχει οικοδομηθεί προς το παρόν είναι μια κατάσταση κατευνασμού και «μη πολέμου» με ορατές προοπτικές βελτίωσης. Ως τώρα όμως η παρούσα κατάσταση έχει επιφέρει κάποια θετικά αλλά ακόμη περιορισμένης σημασίας δεδομένα, όπως ο μηδενισμός σχεδόν των τουρκικών παραβιάσεων στο Αιγαίο, των προκλητικών σεισμογραφικών ερευνών εντός της ελληνικής υφαλοκρηπίδας καθώς και ένα κλίμα σχετικής εμπιστοσύνης.

Από εκεί και πέρα η Τουρκία παραμένει προσηλωμένη στο τουρκολυβικό μνημόνιο του 2019, το οποίο αμφισβητεί, με απαράδεκτο τρόπο, μεγάλο μέρος της ελληνικής υφαλοκρηπίδας και ΑΟΖ και το οποίο αποτελεί μεγάλη αποτυχία της πρώτης κυβέρνησης Μητσοτάκη που ο λαός δεν ξεχνά. Επίσης παραμένει πάντα το περιβόητο τουρκικό casus belli, το οποίο θεωρεί ότι η επέκταση των χωρικών υδάτων μας στο Αιγαίο στα δώδεκα μίλια, όπως μας επιτρέπει το Διεθνές Δίκαιο, αποτελεί για την Τουρκία αιτία πολέμου. Φυσικά εδώ και δύο χρόνια ο κ. Ερντογάν δεν έχει μόνο συντηρήσει αλλά έχει προκλητικά επεκτείνει την τουρκική κατοχή στην Κύπρο μπαίνοντας πλέον στα Βαρώσια σε ωμή παραβίαση των ειδικών ψηφισμάτων του ΟΗΕ για την Αμμόχωστο.

Δεύτερον, η διακήρυξη φιλίας και καλής γειτονίας που υπεγράφη χθες ανάμεσα στον Πρωθυπουργό και τον Τούρκο πρόεδρο, αν και σε τελική ανάλυση θεωρούμε ότι δεν βλάπτει, στην πραγματικότητα είναι ένα καθαρά επικοινωνιακό κείμενο που έρχεται μάλλον πρόωρα να δώσει έναν θετικό τόνο και τίποτα παραπάνω. Εκείνο που ενοχλεί είναι η αμετροεπής προσπάθεια του Πρωθυπουργού να συγκρίνει αυτή την χαμηλής πτήσης διακήρυξη, που πλαισιώνει μια πολύ πρώιμη και στοιχειώδη βελτίωση στις διμερείς σχέσεις των δύο κρατών, με το ιστορικό Σύμφωνο Φιλίας Βενιζέλου - Ατατούρκ του 1930, που επισφράγισε μια μεγάλη στροφή στις ελληνοτουρκικές σχέσεις μετά το βαθύ και επίπονο τραύμα της Μικρασιατικής Καταστροφής. Για να το πούμε απλά, η πρόσφατη αλλαγή κλίματος στις σχέσεις με την Τουρκία βρίσκεται ακόμη σε πολύ μικρό και πρωταρχικό στάδιο σε σύγκριση όχι μόνο με την ελληνοτουρκική φιλία του 1930 αλλά ακόμη και με την πιο πρόσφατη προσέγγιση του 1999 στο Ελσίνκι, που εξανεμίστηκε στα μέσα της δεκαετίας του 2000.

Τρίτον, οι δεκαπέντε συμφωνίες και τα μνημόνια συνεργασίας στο πεδίο της χαμηλής πολιτικής δεν συνιστούν πρωτοτυπία. Πολλές έρχονται να αντικαταστήσουν διμερείς συμφωνίες χαμηλής πολιτικής που είχε υπογράψει μετά το 2000 η τότε κυβέρνηση Σημίτη στο πνεύμα της προσέγγισης του Ελσίνκι. Με άλλα λόγια οι περισσότερες από τις διμερείς αυτές συμφωνίες ήδη υπήρχαν.

Τέλος, και αυτή είναι ίσως η σημαντικότερη κριτική μας για τη νέα προσέγγιση με την Τουρκία, υπάρχει σοβαρός κίνδυνος να αυτοπαγιδευτούμε σε ένα τούνελ διμερών συνομιλιών από το οποίο θα μείνει έξω το Κυπριακό, η επέκταση των χωρικών υδάτων στα δώδεκα μίλια και τα προβλήματα της υφαλοκρηπίδας και της ΑΟΖ, και να αναχθούν όλες οι ελληνοτουρκικές σχέσεις σε μια άσκηση επικοινωνιακών επισκέψεων κατασκευής κλίματος και προώθησης μιας θετικής ατζέντας στο επίπεδο του τουρισμού και της χαμηλής πολιτικής. Φοβόμαστε πως αυτή η παγίδα, δηλαδή η εξουδετέρωση της Ελλάδας κυρίως όσον αφορά το Κυπριακό, είναι το βασικό κίνητρο της Τουρκίας.

Δεν προτείνουμε, βεβαίως, να τορπιλιστούν οι συνομιλίες. Η λύση, κατά την άποψή μας, βρίσκεται στο να επεκτείνουμε τις συνομιλίες στο πεδίο της υψηλής πολιτικής μέσα από μία συνολική αρχιτεκτονική που ως τώρα δεν υπάρχει και η οποία να θέτει στο επίκεντρο το πρόβλημα του Αιγαίου και το Κυπριακό που βρίσκεται στην κατάψυξη από το 2017.

Στον χρόνο που μου απομένει, κυρία Πρόεδρε, θα ήθελα να κάνω τρία σύντομα σχόλια για το νομοσχέδιο που συζητάμε. Όπως είπε η ειδική μας αγορήτρια, κ. Κεφαλά, η Πλεύση Ελευθερίας θα ψηφίσει «παρών» επί της αρχής. Ψηφίζουμε «παρών». διότι διακρίνουμε κάποιες θετικές διατάξεις ιδίως εκείνες των άρθρων 48 έως 52 που αφορούν τη λειτουργία του Εθνικού Συντονιστικού Κέντρου Διάσωσης και Αεροδιακομιδής «Ερμής Θεοχαρόπουλος», που είναι το όνομα του αδικοχαμένου νέου που βάφτισε η Βουλευτής μας, κ. Κεφαλά. Θα θέλαμε το δίκτυο αυτό να καλύπτει πλήρως όλες τις ανάγκες σε μήκος και πλάτος της ελληνικής επικράτειας όσον αφορά τη διάσωση βαριά ασθενών και τραυματιών. Όμως θεωρούμε ότι ακόμη αυτό που προτείνεται είναι ένας μηχανισμός ο οποίος έπρεπε ήδη να υπάρχει και ο οποίος μπορεί να σώσει ζωές.

Δεύτερον, πιστεύουμε ότι η αναδιάρθρωση του Εθνικού Μηχανισμού Πολιτικής Προστασίας, που προβλέπεται στα πρώτα άρθρα του νομοσχεδίου, είναι μια έμμεση αναγνώριση της ανεπάρκειάς του στη διάρκεια των πολύνεκρων καταστροφών του φετινού καλοκαιριού. Πιστεύουμε ότι η Κυβέρνηση όφειλε να προσεγγίσει αυτόν τον ανασχεδιασμό με διάθεση αυτοκριτικής και όχι με την αυταρέσκεια αυτού που δήθεν τα έκανε και τα κάνει όλα σωστά. Η αδυναμία σας να παραδεχτείτε και να διδαχτείτε το παραμικρό από τα λάθη σας βρίσκεται και μέσα στο ίδιο το σχέδιο διαχείρισης κρίσεων που προβλέπει το νομοσχέδιο. Ο εθνικός μηχανισμός που προτείνεται με το άρθρο 3 περιλαμβάνει τέσσερα επίπεδα δράσης: πρόληψη, ετοιμότητα, αντιμετώπιση, αποκατάσταση. Αποτίμηση και αξιολόγηση των δράσεων δεν έχει ο δικός σας μηχανισμός; Μιλάτε για την αξιολόγηση καθηγητών, αξιολόγηση υπαλλήλων και όσων άλλων θέλετε να ελέγξετε, αλλά να αξιολογήσετε εσείς το δικό σας έργο στην αντιμετώπιση των κρίσεων -όπως συμβαίνει σε κάθε σοβαρό μηχανισμό διαχείρισης καταστροφών παγκοσμίως- δεν υπάρχει καμμία περίπτωση! Καταθέτω άρθρο που έγραψα τον περασμένο Σεπτέμβριο, όπου εξηγώ πως το μεγάλο πρόβλημα της πολιτικής προστασίας στη χώρα μας είναι η απουσία αξιολόγησης και αποτίμησης λαθών, δηλαδή αυτό, ακριβώς, που λείπει ξανά από το σημερινό σας νομοσχέδιο.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, διαφωνούμε και εμείς με τις διατάξεις των άρθρων 19 και 21 για την υπαγωγή του Εθνικού Αστεροσκοπείου και της ΕΜΥ στο Υπουργείο Κλιματικής Αλλαγής. Θεωρούμε ότι η ανεξαρτησία της έρευνας των δύο αυτών ιστορικών υπηρεσιών, που, βεβαίως, σας πήγαν κόντρα αυτό το καλοκαίρι και τώρα θέλετε να τις φιμώσετε πρέπει να προστατεύεται από την κυβερνητική κηδεμονία.

Μιλώντας νωρίτερα ο κύριος Υπουργός είπε ότι η μεταφορά αυτών των υπηρεσιών από το Υπουργείο Παιδείας στο Ανάπτυξης και τώρα στο Υπουργείο Πολιτικής Προστασίας δεν έχει σημασία, διότι αυτές θα συνεχίσουν να έχουν την ανεξαρτησία που είχαν και πριν. Αν όντως δεν έχει και τόση σημασία, κύριε Υπουργέ, τότε αφήστε το Αστεροσκοπείο και την ΕΜΥ εκεί που τώρα βρίσκονται.

Η Πλεύση Ελευθερίας, θα καταψηφίσει τα σχετικά άρθρα για την ΕΜΥ και το Αστεροσκοπείο καθώς και άλλες διατάξεις του νομοσχεδίου. Συνολικά όμως ψηφίζουμε «παρών» επί της αρχής και θα δώσουμε θετική ψήφο σε λίγες διατάξεις που κρίνουμε ότι κινούνται στη σωστή κατεύθυνση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Αφροδίτη Κτενά, Βουλευτής του Κομμουνιστικού Κόμματος Ελλάδας. Θα ακολουθήσει ο κ. Τουρνάς, ο Υφυπουργός.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Αναρωτήθηκε ο Κοινοβουλευτικός Εκπρόσωπος της Νέας Δημοκρατίας γιατί αυτό το νομοσχέδιο με τα τόσα άρθρα έχει συγκεντρώσει τόσα αρνητικά σχόλια και ειδικά στο άρθρο 19 και στα άρθρα 20, 21, που αφορούν στη μεταφορά του Αστεροσκοπείου και της ΕΜΥ. Η απάντηση είναι ότι είναι το μοναδικό πραγματικά νέο, γιατί κατά τα άλλα έχουμε επικαιροποίηση παλιότερου δικού σας νόμου και έχουμε και ανασχεδιασμό δομών ή ίδρυση δομών χωρίς ουσιαστική στελέχωση και εξοπλισμό.

Μετά από τόσες συνεδριάσεις της επιτροπής, μετά από μία επίκαιρη ερώτηση σχετικά με τη μεταφορά του Αστεροσκοπείου και μετά τη σημερινή συνεδρίαση εξακολουθούμε να παραμένουμε στο σκοτάδι, σχετικά με τα πραγματικά κίνητρα και τις στοχεύσεις αυτού του σχεδιασμού. Μπορεί, αλήθεια, αυτό να γίνεται μόνο και μόνο γιατί οι ερευνητές του Αστεροσκοπείου τόλμησαν πριν μερικούς μήνες να δημοσιεύσουν δεδομένα που ενδεχομένως αμφισβητούσαν την εγκυρότητα όσων με περισσή αυτοπεποίθηση μας εξέθετε ο Πρωθυπουργός στην προ ημερησίας συζήτηση για τις πρόσφατες μεγάλες καταστροφές; Μήπως έχει να κάνει με τον έλεγχο των δύο δισεκατομμυρίων ευρώ του «ΑΙΓΙΣ» ή άλλων προγραμμάτων που χρηματοδοτούνται στο πλαίσιο της πράσινης και ψηφιακής μετάβασης; Δεν μάθαμε.

Η αλήθεια είναι ωστόσο ότι τόσο ο Πρωθυπουργός όσο και ο Υπουργός Πολιτικής Προστασίας έχουν επανειλημμένα αναφερθεί στην ανάγκη όλοι οι σχετικοί φορείς να συσκέπτονται υποχρεωτικά -αυτή ήταν η λέξη που χρησιμοποιήθηκε- μαζί και να καταθέτουν την επιστημονική τους άποψη μαζί με την υπογραφή τους.

Μα πάντα έτσι κάνουν οι επιστήμονες. Πάντα υπογράφουν τα αποτελέσματά τους και δεν έχουν ποτέ αρνηθεί να συνεισφέρουν με την υψηλή τους εξειδίκευση σε ό,τι τους έχει καλέσει η πολιτεία να κάνουν. Μάλιστα, ο Υπουργός είπε ότι η κίνηση αυτή είναι απαραίτητη μέχρι να ολοκληρωθεί το «ΑΙΓΙΣ». Γιατί; Τι θα γίνει μετά άραγε;

Είναι αλήθεια, επίσης, ότι έπεσαν οι μάσκες σχετικά με τη «ΔΙΑΥΓΕΙΑ». Την ίδια στιγμή που έχουν δημοσιευθεί χωρίς πρόβλημα υβριστικού περιεχομένου και με απαράδεκτο ύφος κείμενα με ψευδώνυμα όπως «Εφιάλτης», ανάρτηση του Προέδρου της Πανελλήνιας Ομοσπονδίας Εργαζόμενων στα ερευνητικά κέντρα υπέστη απαράδεκτη λογοκρισία και ακόμα δεν έχει δημοσιευθεί η ενυπόγραφη άποψή του.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Δεν έχουμε γίνει, λοιπόν, σοφότεροι ούτε στη σημερινή συνεδρίαση ως προς τα πραγματικά κίνητρα αυτής της μετακίνησης. Αντίθετα, ακούμε τα γνωστά υποτιμητικά και εχθρικά προς τους εργαζόμενους και τους εκπροσώπους τους. Με βάση όμως τα μέχρι τώρα δεδομένα, γνωρίζουμε κάποια πράγματα με σιγουριά. Γνωρίζουμε ότι σύσσωμη η ερευνητική κοινότητα, και όχι μόνο το Αστεροσκοπείο, είναι εντελώς αντίθετη με αυτή την εξέλιξη. Έχουν διατυπώσει τις ανησυχίες τους, έχουν διατυπώσει και τις προτάσεις τους. Δηλώνουν ότι το έργο τους είναι στη διάθεση της πολιτείας και στην υπηρεσία της κοινωνίας, με υπογραφές, με μνημόνια συνεργασίας, με προγραμματικές συμφωνίες, με δίκτυα υποδομών που σχεδιάζονται από τους πλέον ειδικούς. Το υψηλής, δηλαδή, στάθμης προσωπικό, ερευνητικό δυναμικό της χώρας μας.

Γνωρίζουμε επίσης ότι η Κυβέρνηση κωφεύει. Και όχι μόνο κωφεύει, λέει και ανακρίβειες. Ο Υπουργός μάς είπε στην επιτροπή ότι έχει μιλήσει επανειλημμένως με το προεδρείο του Αστεροσκοπείου, τους φορείς του, την επιστημονική ομάδα, τη νομική ομάδα και δεν τίθεται κανένα θέμα και πρόβλημα, ενώ είναι γνωστό σε όλους πλέον ότι και πρόβλημα υπάρχει και θέμα τίθεται και αρνήθηκε τη συνάντηση με τα σωματεία τους, στέλνοντας έναν υπασπιστή του να παραλάβει το ψήφισμα.

Γνωρίζουμε επίσης ότι μόνο ένα μικρό μέρος των δραστηριοτήτων του Αστεροσκοπείου έχει σχέση με την κλιματική κρίση και τις φυσικές καταστροφές. Γνωρίζουμε ότι οι τέσσερις παράγραφοι που έχουν αφιερωθεί σε αυτή την τόσο σοβαρή ρύθμιση είναι μνημείο ασάφειας. Για παράδειγμα, τι θα γίνει μετά τις 30/6; Έχουμε θέσει το ερώτημα, δεν έχουμε πάρει απάντηση.

Γνωρίζουμε ότι, σύμφωνα με την αιτιολογική έκθεση, το άρθρο 19 υποτίθεται ότι συμπληρώνει και τροποποιεί το άρθρο 25 του 4662/2020, το οποίο δεν έχει καμμία σχέση με το 19. Τι εννοείτε ακριβώς; Ούτε εδώ έχουμε πάρει απάντηση.

Γνωρίζουμε -και αυτό είναι πολύ σημαντικό- ότι υπάρχει προηγούμενη εμπειρία με τη λειτουργία ερευνητικών κέντρων υπό την αιγίδα Υπουργείων, όπως το ΕΘΙΑΓΕ, του οποίου το domain name οδηγεί σε τουριστικό σάιτ. Μπορείτε να το ελέγξετε. Τέτοια εγκατάλειψη.

Το δε ΙΤΣΑΚ, που σημαίνει Ινστιτούτο Τεχνικής Σεισμολογίας και Αντισεισμικών Κατασκευών, που ιδρύθηκε κάτω από το ΥΠΕΧΩΔΕ και τώρα είναι στο κενό, χωρίς οργανόγραμμα, παγωμένο στον χρόνο στην κυριολεξία, προσωπικό και υποδομές στο έλεός τους, αυτό το ΙΤΣΑΚ ανήκει στον ΟΑΣΠ, που είναι στις αρμοδιότητες του Υπουργείου Πολιτικής Προστασίας. Τι θα κάνετε για την κατάσταση στην οποία έχει περιέλθει αυτό το ινστιτούτο; Αυτό το μέλλον επιφυλάσσετε και για το Αστεροσκοπείο;

Τέλος, γνωρίζουμε ότι το Αστεροσκοπείο και όλα τα ερευνητικά κέντρα, είτε ήταν κάτω από το Παιδείας είτε κάτω από το Ανάπτυξης, έχουν πληγεί ανεπανόρθωτα από την εφαρμογή των πολιτικών της Ευρωπαϊκής Ένωσης στην έρευνα, πολιτικών που υπηρετήθηκαν από όλες τις μέχρι τώρα κυβερνήσεις, με αποτέλεσμα τη διαχρονική υποχρηματοδότηση και υποστελέχωση, την απαξίωση των υποδομών τους και τη διάλυση εργασιακών δικαιωμάτων με απογείωση της ευελιξίας των εργαζομένων σε αυτά. Ούτε το ΕΛΙΔΕΚ ούτε το «Ερευνώ – Καινοτομώ» που ακούσαμε προηγουμένως έλυσαν αυτό το πρόβλημα. Ασπιρίνη στον πονοκέφαλο ήταν και εμπαιγμός προς την ερευνητική κοινότητα.

Το επιχείρημα ότι η Κυβέρνηση υπονομεύει τον ενιαίο χώρο εκπαίδευσης και έρευνας δεν προστατεύει τα ερευνητικά κέντρα. Αντίθετα, ο περιβόητος ενιαίος χώρος που τόσες αντιδραστικές μεταρρυθμίσεις έχουν προχωρήσει στο όνομά του, δεν αφορούσε ποτέ τους ερευνητές και τους υπόλοιπους εργαζόμενους. Αφορούσε πάντα και εξαρχής τους επενδυτές και τους μονοπωλιακούς ομίλους. Για τους ερευνητές είναι και θα παραμείνει κατακερματισμένος, για να μην ελέγχουν στο τέλος ούτε καν το έργο τους. Τέρμα πια οι αυταπάτες. Η πολιτική της Ευρωπαϊκής Ένωσης στην έρευνα ή η επίκληση των ορθών πρακτικών της δεν αποτελούν ασπίδα. Είναι αυτή ακριβώς που μας έφερε ως εδώ. Είναι ο πραγματικός αντίπαλος.

Και επειδή, λοιπόν, γνωρίζουμε όλα τα παραπάνω, αλλά δεν γνωρίζουμε τις πραγματικές στοχεύσεις της Κυβέρνησης, ζητάμε την απόσυρση του άρθρου 19, έστω και τώρα, ώστε η χώρα μας να συνεχίσει να έχει Αστεροσκοπείο και την ενίσχυση του ρόλου του Αστεροσκοπείου με διασφάλιση των θέσεων, των συνθηκών και των αντικειμένων εργασίας των εργαζομένων σε αυτό, επαρκή στελέχωση και σταθερή κρατική επιχορήγηση.

**ΠΡΟΕΔΡΕΥΩΝ(Αθανάσιος Μπούρας):** Ευχαριστούμε πολύ.

Τον λόγο τώρα έχει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε, που μου δίνετε τον λόγο έστω και εμβόλιμα.

Κυρίες και κύριοι Βουλευτές, άκουσα από πολλούς ομιλητές κατά τη διάρκεια και των επιτροπών αλλά και σήμερα να μιλούν για δικαιολογία όσον αφορά στην κλιματική κρίση. Κάποιος είπε για εφεύρημα. Κάποια κυρία είπε ότι εν τέλει είναι το προκάλυμμά μας και ούτω καθ’ εξής.

Όμως, κυρίες και κύριοι Βουλευτές, εγώ έχω να πω το εξής και θα αναφερθώ μόνο στη φετινή χρονιά. Είδαμε σε όλα τα μήκη και τα πλάτη της γης τεράστιες καταστροφές εξαιτίας της κλιματικής κρίσης η οποία τρέχει με μεγάλη ταχύτητα και δυστυχώς μας έχει προσπεράσει. Είδαμε την ίδια στιγμή μέγα-πυρκαγιές στον Καναδά να καίνε μια περιοχή, μια έκταση μεγαλύτερη κατά μιάμιση φορά μεγαλύτερη από τη χώρα μας. Είδαμε στο Μάουι να καίγεται μία πόλη και να χάνονται μαζί, να καίγονται, εκατόν εννέα άνθρωποι. Είχαν και χίλιους αγνοούμενους σύμφωνα με το FBI. Την ίδια περίοδο είχαμε τεράστιες πυρκαγιές σε όλη την Ευρώπη, στην Ισπανία, την Πορτογαλία. Στην Ισπανία, μέχρι και τον περασμένο μήνα είδαμε μια μεγάλη πυρκαγιά στην οποία κάηκαν και δύο άνθρωποι. Και, βέβαια, είχαμε και τις αντίστοιχες πυρκαγιές και στην Ελλάδα. Εξαιτίας της κλιματικής κρίσης, όπως λένε, είχαμε τη μεγαλύτερη μέση αύξηση της θερμοκρασίας στη λεκάνη της Μεσογείου σύμφωνα με τους μετεωρολόγους και σύμφωνα με τους επιστήμονες.

Την ίδια στιγμή που είχαμε αυτές οι πυρκαγιές βιώναμε σε όλο τον πλανήτη τεράστιες πλημμύρες. Τον μήνα Αύγουστο είδαμε στη Νορβηγία να πλημμυρίζει μια τεράστια έκταση, να υπερχειλίζει ένα φράγμα και να εκκενώνονται δεκάδες χωριά. Να πλημμυρίζει η Φρανκφούρτη, το αεροδρόμιο και ο υπόγειος σιδηρόδρομος. Και, βέβαια, είδαμε πλημμύρες πρόσφατα στη βόρεια Ιταλία, στην Αγγλία, στη Γαλλία από τυφώνα ο οποίος προκάλεσε τεράστιες καταστροφές. Δυστυχώς και στην πατρίδα μας είχαμε τον «Daniel» που προκάλεσε μεγάλες ζημιές στη βόρεια Ιταλία, βέβαια και στη Βουλγαρία, στην Τουρκία. Στη χώρα μας έπεσαν δισεκατομμύρια τόνοι νερού σε μια κλειστή λεκάνη, όπου πλημμύρισαν ολοσχερώς σαράντα ένα χωριά, το νερό έφτασε να καλύψει και τον δεύτερο όροφο σε αρκετά χωριά και να προκαλέσει τεράστιες καταστροφές με μία και μοναδική δίοδο τον Πηνειό ποταμό. Το νερό αυτό παρέμεινε στην περιοχή και, δυστυχώς, πλημμύρισε εκτός από τον κάμπο και την Κάρλα, την αποξηραμένη λίμνη, στην οποία ακόμα και σήμερα παραμένουν τα νερά, και σύμφωνα με τους επιστήμονες, ενδεχομένως, θα χρειαστούν μέχρι και δύο χρόνια για να γίνει η απορροή εκ νέου.

Και ενώ οι επιστήμονες μας λένε ότι τέτοια φαινόμενα εμφανίζονται κάθε τριακόσια χρόνια, δυστυχώς μετά από δεκαπέντε μέρες ξαναβιώσαμε ένα αντίστοιχο περιστατικό, ένα αντίστοιχο συμβάν καταστροφικό και εκεί, στην Μαγνησία και ιδιαίτερα πάνω από την πόλη του Βόλου. Αυτή είναι η κλιματική κρίση. Ο «Daniel» προχώρησε παρακάτω στη Λιβύη, όπου, δυστυχώς, κατέστρεψε μία πόλη, όπου χάθηκαν περισσότεροι από δέκα χιλιάδες άνθρωποι.

Οφείλουμε, λοιπόν, να αναγνωρίσουμε, να αποδεχθούμε ότι υπάρχει η κλιματική κρίση, ότι υπάρχουν τα τεράστια φυσικά φαινόμενα που προκαλούν και τεράστιες καταστροφές, έτσι ώστε να προετοιμαστούμε κατάλληλα για να μπορέσουμε να αντιμετωπίσουμε τις επιπτώσεις αυτής της κλιματικής κρίσης. Και αυτό κάνουμε στο Υπουργείο Κλιματικής Κρίσης και Πολιτικής Προστασίας. Αυτό ξεκινήσαμε από όταν δημιουργήθηκε στις 10 Σεπτεμβρίου του 2021 το εν λόγω Υπουργείο. Είμαστε καινούργιοι πράγματι. Και αυτό γίνεται και με τον ν.4662 /2020. Είναι κι αυτός καινούργιος νόμος. Δοκιμάστηκε, δουλεύτηκε και σήμερα έρχεται εδώ για να διορθώσει επιμέρους σημεία κατά άρθρο, αλλά και κυρίως για να βάλει κάποια καινούργια άρθρα τα οποία συμβάλλουν στην πρόληψη.

Γιατί η Πολιτική Προστασία έχει ρόλο στην πρόληψη, στον συντονισμό, σε συνεργασία με τους συναρμόδιους φορείς, έτσι ώστε να βοηθήσουμε στην προετοιμασία και τη βελτίωση της ανθεκτικότητας. Διότι αυτό είναι το ζητούμενο. Η ανθεκτικότητα έναντι του σεισμού, έναντι της πλημμύρας, έναντι της φωτιάς. Μπορεί να μην είναι αρμοδιότητα του Υπουργείου μας η μακροπρόθεσμη πρόληψη και ενίσχυση της ανθεκτικότητας όμως συνεργαζόμαστε με τα συναρμόδια Υπουργεία.

Τι κάνουμε στο κομμάτι της πρόληψης; Κάτι που δεν γινόταν επί πολλές δεκαετίες γιατί δεν είχε δοθεί έμφαση ή γιατί μεσολάβησε η οικονομική κρίση, η δεκαετία στην οποία πολλά πράγματα πάγωσαν. Εμείς θα πρέπει να τρέξουμε για να κάνουμε όλα αυτά τα οποία δεν είχαν γίνει επί δεκαετίες. Τι κάνουμε, λοιπόν, στον τομέα της πρόληψης όσον αφορά τα πλημμυρικά με έργα τα οποία έχουν μελετηθεί, έχουν προετοιμαστεί και προχωράνε στην υλοποίησή τους;

Στα δασικά με δράσεις έχουν ξεκινήσει από το 2021. Θυμίζω τις Δρυάδες, ένα μικρό πρόγραμμα για καθαρισμούς κάποιων περιαστικών δασών αξίας περίπου 10 εκατομμυρίων ευρώ. Το 2022, ήρθε το Anti-Nero 1 με 72 εκατομμύρια ευρώ από το RRF, από το Ταμείο Ανάκαμψης και από τον κρατικό προϋπολογισμό. Εβδομήντα δυο εκατομμύρια για καθαρισμούς περιαστικών δασών, μικτών ζωνών, περιοχών πέριξ αρχαιολογικών χώρων Κοινοβουλευτικλής Ομάδαςκ.. Και προχωρήσαμε και φέτος με άλλα 85 εκατομμύρια ευρώ με το Anti-Nero 2. Είναι ένα πρόγραμμα δυναμικό που θα συνεχιστεί και τα επόμενα χρόνια, έτσι ώστε να προστατεύσουμε τα δάση μας κόβοντας δέντρα για να σώσουμε τα δάση ή καθαρίζοντας τον υπόροφο, εκεί όπου έχει εγκαταλειφθεί διότι, δυστυχώς, τα δάση μας έχουν εγκαταλειφθεί εδώ και δεκαετίες. Έχουν φύγει οι άνθρωποι που δούλευαν στα δάση. Οι ρετσινοπαραγωγοί πλέον δεν υπάρχουν, διότι δεν υπάρχει και χρήση του προϊόντος. Δυστυχώς, έχουν φύγει οι αγρότες και οι άνθρωποι οι οποίοι ξύλευαν και καθάριζαν, ακόμα και τους δασεργάτες τους οποίους ψάχνουμε αυτή τη στιγμή για να προχωρήσουμε τα προγράμματα του Anti-Nero και δεν υπάρχουν οι αντίστοιχοι συνεταιρισμοί για να μας βοηθήσουν. Εντούτοις, δουλεύουμε εντατικά και προχωρούμε έτσι ώστε να καθαρίσουμε τα δάση με συνεργασία των δασικών υπηρεσιών που έχουν την ευθύνη της πρόληψης και της προστασίας των δασών με τις πυροσβεστικές υπηρεσίες. Συνεργάζονται από κοινού εδώ και τρία χρόνια, έτσι ώστε να θωρακίσουμε τα δάση αλλά και κυρίως να θωρακίσουμε τις μικτές ζώνες, τις μικτές περιοχές όπου έχουμε αστικές και δασικές ζώνες και παρουσιάζουν τη μεγάλη τρωτότητα. Αυτά στον τομέα της πρόληψης.

Θα προχωρήσουμε με τα συναρμόδια Υπουργεία. Συνεργαζόμαστε. Ήδη συντάσσονται οι νέοι χάρτες καθαρισμού για τον επόμενο χρόνο Κοινοβουλευτικλής Ομάδαςκ.. Όμως η προσπάθεια μας είναι να ενισχύσουμε γενικότερα την Πολιτική Προστασία, το Πυροσβεστικό Σώμα που αποτελεί τον κυρίαρχο επιχειρησιακό βραχίονα της Πολιτικής Προστασίας αλλά και τους δήμους, τις κοινότητες, τους ΟΤΑ και τους εθελοντές.

Τι κάνουμε για την ενίσχυση του μηχανισμού; Πρώτα απ’ όλα ενισχύουμε το Πυροσβεστικό Σώμα με ανθρώπινο δυναμικό. Έχουμε προχωρήσει σε ένα πραγματικά θα έλεγα, στρατηγικό σχεδιασμό για την ενίσχυση του Πυροσβεστικού Σώματος κατ’ έτος, με ανθρώπους οι οποίοι είναι κατάλληλοι και μπορούν να κάνουν τη δουλειά. Άκουσα από πολλές πλευρές, από πολλούς Βουλευτές ομιλητές να μιλούν για τριάμισι χιλιάδες, τέσσερις χιλιάδες ακόμα και τεσσερισίμισι χιλιάδες κενά. Όχι δεν είναι αυτά τα κενά.

Το Πυροσβεστικό Σώμα το 2019 αριθμούσε δεκατρείς χιλιάδες επτακόσιες οργανικές θέσεις. Αυτές ήταν. Αυτές ήταν: Δεκατρείς χιλιάδες επτακόσιες οργανικές θέσεις καλύπτοντας το 100%. Παίρνανε και δυόμισι χιλιάδες εποχικούς το καλοκαίρι. Δεν σας κρύβω -και πιστεύω κι εγώ και όλοι εν πάση περιπτώσει- ότι υπάρχει η εποχικότητα, η ανάγκη ενίσχυσης του Πυροσβεστικού Σώματος κατά την αντιπυρική περίοδο. Βρήκαμε, λοιπόν, δεκατρείς χιλιάδες επτακόσια άτομα. Δεν φτάνανε. Βάλαμε, λοιπόν, και έκαναν μία εμπεριστατωμένη μελέτη λαμβάνοντας υπ’ όψιν τα γεωγραφικά χαρακτηριστικά, τα στατιστικά δεδομένα, τις οικιστικές ζώνες, τα δασικά και όλα αυτά που χρειάζονται έτσι ώστε να δούμε ποιος είναι ο πληθυσμός, η οργανική δύναμη που χρειάζεται το Πυροσβεστικό Σώμα. Διαπιστώσαμε τότε σε πρώτη φάση ότι χρειάζονται δεκαέξι χιλιάδες εξακόσια τριάντα άτομα. Αυτή ήταν η μελέτη την οποία περάσαμε πέρυσι, τη νομοθετήσαμε κι έγινε με προεδρικό διάταγμα η νέα οργανική. Βάσει αυτής προχωρήσαμε πέρυσι και προσλάβαμε οκτακόσια τριάντα δύο άτομα. Οι πεντακόσιοι ήταν η ΕΜΟΔΕ.

Μας λένε να προσλάβουμε όλους τους εποχικούς. Όμως τότε παύει και η εποχικότητα. Όμως χρησιμοποιούμε τη δεξαμενή των εποχικών, να προσλάβουμε έμπειρους, εκπαιδευμένους, προερχόμενους από τις Ένοπλες Δυνάμεις, από τις Ειδικές Δυνάμεις, στελέχη σε κατάλληλη ηλικία, έτσι ώστε να μειώσουμε και τον μέσο όρο ηλικίας. Καταλαβαίνετε ότι οι δασοκομάντος θα πρέπει να έχουν ειδικά προσόντα. Έτσι, λοιπόν, προσλάβαμε πέρυσι πεντακόσιους δασοκομάντος. Βάλαμε εκατόν τριάντα δύο πτυχιούχους με διαγωνιστικές διαδικασίες και βέβαια εντάχθηκαν στο Σώμα οι διακόσιοι περίπου που αποφοίτησαν από τις παραγωγικές σχολές του Πυροσβεστικού Σώματος. Οκτακόσια τριάντα δυο άτομα πέρυσι. Φέτος προχωράμε επίσης στην πρόσληψη εννιακοσίων ανθρώπων. Διακόσιοι οι οποίοι πάλι εφέτος βγήκαν από τις παραγωγικές σχολές και εξακόσιοι πενήντα που έρχονται με αυτό εδώ το νομοσχέδιο που θα προσληφθούν ως δασοκομάντος, και πάλι βέβαια άλλοι πενήντα τους οποίους θα προσλάβουμε σε ειδικότητες. Άρα, λοιπόν, με ένα στρατηγικό σχεδιασμό πέρυσι, φέτος και τα επόμενα χρόνια σχεδιάζουμε να πιάσουμε σταδιακά την οροφή.

Δεν μπορούμε να πάμε από τη μια στιγμή στην άλλη με έναν νόμο να προσλάβουμε τρεις χιλιάδες ή τέσσερις χιλιάδες άτομα, διότι δεν μπορούν να ενταχθούν, να εκπαιδευτούν και να αξιοποιηθούν από το Πυροσβεστικό Σώμα. Πρέπει να πάμε σταδιακά. Θα θυμίσω απλά ότι το 2011 με τον νόμο 3938, τότε που ήταν στη διακυβέρνηση το ΠΑΣΟΚ προσελήφθησαν τέσσερις χιλιάδες άτομα. Οι εποχικοί ήταν τρεις χιλιάδες τετρακόσιοι και εξακόσιοι ήταν γενικά πολίτες. Αυτό δημιούργησε ένα σοκ στο Πυροσβεστικό Σώμα, από το οποίο ακόμα δεν μπορεί να συνέλθει. Μπήκαν χωρίς κριτήρια, χωρίς ηλικιακά όρια και αυτή τη στιγμή έχουμε περίπου τετρακόσια άτομα τα οποία είναι άνω των εξήντα ετών. Κάποιοι είναι εβδομήντα τεσσάρων ετών.

**ΑΝΔΡΕΑΣ ΠΟΥΛΑΣ:** Διακόσιοι εξήντα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι τετρακόσιοι. Έχω ακριβώς τα νούμερα.

Εν πάση περιπτώσει, το θέμα είναι ότι δεν είναι μόνο αυτοί. Είναι περίπου άλλοι χίλιοι διακόσιοι οι οποίοι δεν θα καταφέρουν να πιάσουν τα συντάξιμα έτσι ώστε να βγουν με μια ολοκληρωμένη σύνταξη. Θέλω να πω ότι αυτές οι ενέργειες πρέπει να γίνουν συντεταγμένα με ένα σχέδιο σε βάθος χρόνου, έτσι ώστε να είναι και αποδοτικές και να ενισχύουν ουσιαστικά το Πυροσβεστικό Σώμα για να μην ικανοποιούμε απλά αιτήματα.

Όσον αφορά στις δασικές υπηρεσίες για τις οποίες άκουσα, βεβαίως, ότι υπάρχει πρόγραμμα. Έχει ανακηρυχθεί. Υπάρχει ΠΥΣ για την πρόσληψη πεντακοσίων μόνιμων υπαλλήλων από το Υπουργείο Περιβάλλοντος για τις δασικές υπηρεσίες και χιλίων διακοσίων εποχικών διότι κι εκεί υπάρχει η ανάγκη της εποχικότητας. Ακούστηκε ότι απολύσαμε περίπου τεσσερισήμισι έως πέντε χιλιάδες δασικούς υπαλλήλους. Για να αποκαταστήσουμε την αλήθεια, αυτό δεν ισχύει βέβαια. Αυτοί ήταν πέντε χιλιάδες που προσλήφθηκαν με ειδικό πρόγραμμα χρηματοδοτούμενο από την Ευρωπαϊκή Ένωση για συγκεκριμένους μήνες και για συγκεκριμένη περίοδο. Όταν έληξε το πρόγραμμα αυτό αυτοί οι άνθρωποι δεν ξαναμπήκαν, δεν ξαναζητήθηκε η συνδρομή τους. Θέλω να πω ότι και σύμφωνα με τις δασικές υπηρεσίες και τους δασικούς δεν προσέφεραν κάτι διότι προσελήφθησαν με κάποια κριτήρια –πολύτεκνοι, για να λύσουμε ένα κοινωνικό πρόβλημα;- αλλά δεν μπορούσαν να προσφέρουν εν τέλει στις δασικές υπηρεσίες. Και αυτό σύμφωνα με τα όσα κατέθεσαν οι ίδιες οι δασικές υπηρεσίες.

Θέλω να τονίσω ότι βρισκόμαστε σε συνεργασία με τις δασικές υπηρεσίες εδώ και τρία χρόνια. Καθόμαστε μαζί και στο τραπέζι του σχεδιασμού των επιχειρήσεων αλλά και στο πεδίο της επιχείρησης γιατί ο σκοπός των δασικών επιχειρήσεων, των δασικών υπαλλήλων, που είναι η προστασία του δάσους και η πρόληψη του δάσους, μαζί με τους πυροσβέστες που είναι η καταστολή, είναι κοινός. Άρα, λοιπόν, προχωράμε σ αυτό το κομμάτι.

Βεβαίως ενισχύουμε την Πολιτική Προστασία στο σύνολό της με ένα πρόγραμμα 2,2 δισεκατομμυρίων ευρώ. Είναι το πρόγραμμα «ΑΙΓΙΣ» το οποίο περιλαμβάνει τριάντα εννέα υποπρογράμματα τα οποία ήδη έχουν επεξεργαστεί. Κάποια από αυτά βρίσκονται στην προκήρυξη όπως τα τετρακόσια οχήματα επί συνόλου χιλίων οκτακοσίων οχημάτων που θα αποκτήσει το Πυροσβεστικό Σώμα για να αντικαταστήσει τα παλιά. Ο διαγωνισμός είναι για δεύτερη φορά στον αέρα με καλύτερες προϋποθέσεις έτσι ώστε να μην κηρυχθεί άγονος. Και, βέβαια, βγαίνει στον αέρα ο διαγωνισμός για την προμήθεια είκοσι πέντε ελαφρών αμφίβιων αεροσκαφών, αεροσκαφών επιτήρησης, ελικοπτέρων Κοινοβουλευτικλής Ομάδαςκ. .

Είναι ένα πρόγραμμα που χρηματοδοτείται με 2,2 δισεκατομμύρια ευρώ από το Ταμείο Ανάκαμψης, από την Ευρωπαϊκή Τράπεζα Επενδύσεων και από το νέο ΕΣΠΑ. Με αυτό θα βοηθήσουμε και την ΕΜΥ, για την οποία ακούστηκαν πολλά, με προγράμματα 100 εκατομμυρίων, έτσι ώστε να εκσυγχρονιστεί και να μπορεί να παράγει πιο σύγχρονα και αποτελεσματικά προϊόντα, να έχουμε το nowcasting, να έχουμε την επιστημονική ομάδα και από το Αστεροσκοπείο -γιατί τους θέλουμε κοντά μας, τους χρειαζόμαστε- και από την ΕΜΥ αλλά και από τον ΟΑΣΠ που ήδη έχει έρθει.

Απλά θα θυμίσω όταν ξεκινήσαμε να φέρουμε τον ΟΑΣΠ στο Υπουργείο Κλιματικής Κρίσης και Πολιτικής Προστασίας υπήρχαν πάμπολλες αντιδράσεις, πλην όμως, εν τέλει, το εγχείρημα πέτυχε οι ίδιοι είναι ευχαριστημένοι κανείς δεν τους φίμωσε και δεν ανέστειλε τη δράση τους και τις προβλέψεις τους όσον αφορά τον σεισμό και, βέβαια, προχωράμε και το πρόγραμμα για πρώτη φορά της αντισεισμικής πρόληψης με τους πρωτοβάθμιους αντισεισμικούς ελέγχους το οποίο έχει νομοθετηθεί και, βέβαια, χρηματοδοτείται με 32 περίπου εκατομμύρια ευρώ.

Άρα, λοιπόν, κανένας δεν πρόκειται να φιμώσει κανέναν.

Κύριε Πρόεδρε, ξεπέρασα λίγο το χρόνο και σας ευχαριστώ πολύ για την ανοχή. Θα κλείσω λέγοντας για τον μηχανισμό εναέριας διάσωσης. Είναι ένα πολύ σημαντικό εγχείρημα και έρχεται να προστεθεί στα ήδη υπάρχοντα. Άκουσα και εδώ πολλά να λέγονται όσον αφορά την έρευνα, τη διάσωση και τις αεροδιακομιδές.

Βεβαίως, υπάρχει ένα σύστημα με δέκα βάσεις ανά την Ελλάδα που καλύπτεται από το ΕΚΣΕΔ, το οποίο έχει την ευθύνη για την έρευνα και τη διάσωση και, βέβαια, τα μέσα αυτά που διατίθενται σε αυτές τις βάσεις, ανάλογα με τις απαιτήσεις που προκύπτουν, μπορούν να διατεθούν και για τις αεροδιακομιδές. Πέραν τούτων υπάρχουν και τα εναέρια μέσα της Πολεμικής Αεροπορίας στην Ελευσίνα αλλά και τα τέσσερα εναέρια μέσα -τα δύο ελικόπτερα και τα δύο αεροσκάφη- του ΕΚΑΒ τα οποία επίσης εδρεύουν στην Ελευσίνα και τα οποία επιχειρούν ανά την Ελλάδα για τις αεροδιακομιδές.

Ο «Θεοφάνης Ερμής Θεοχαρόπουλος», ο Εθνικός Μηχανισμός που, πραγματικά, φτιάχνεται στη μνήμη αυτού του παιδιού που χάθηκε, -δυστυχώς και άδικα και οφείλουμε να το παραδεχθούμε όλοι- εκείνη την εποχή, τον Ιανουάριο του 2022, δημιουργήθηκε, ουσιαστικά, για να βοηθήσει το Πυροσβεστικό Σώμα από αέρος στην έρευνα και διάσωση που είναι αποστολή της ΕΜΑΚ. Θελήσαμε τότε, λοιπόν, πριν από έναν χρόνο περίπου, να φτιάξουμε αυτόν το μηχανισμό αποκλειστικά για τη διάσωση ανθρώπων κινδυνευόντων σε βουνά, σε χαράδρες, σε λαγκάδια, σε ποτάμια, στο δρόμο και ούτω καθεξής. Και, βέβαια, με έξι βάσεις σωστά κατανεμημένες, όπως είπε και ο κύριος Υπουργός, φτιαγμένος ο σχεδιασμός από τους επιχειρησιακούς οι οποίοι γνωρίζουν το θέμα της Πολεμικής Αεροπορίας, της Πυροσβεστικής, αλλά και των υπολοίπων φορέων που εμπλέκονται σε αυτό το κομμάτι, και εμείς δεν είχαμε παρά να το εγκρίνουμε. Το φέραμε, το νομοθετήσαμε και στο δρόμο μάς προέκυψε η ανάγκη ότι, αφού θα έχουμε έναν μηχανισμό και θα περιμένει να διασώσει κάποιον που κινδυνεύει -που σε αυτές τις περιπτώσεις στατιστικά είναι μικρός ο αριθμός- θα έπρεπε να αξιοποιηθεί και για την αεροδιακομιδή.

Άρα, λοιπόν, έρχεται επικουρικά στο υφιστάμενο σύστημα του ΕΚΑΒ να συμβάλλει και να βοηθήσει αυτός ο νέος μηχανισμός τον οποίος φτιάχνουμε. Και για τον σκοπό αυτό φτιάχνουμε και ειδικό unit στο ΕΣΚΕΔΙΚ, στο Εθνικό Κέντρο Συντονισμού και Διαχείρισης Κρίσεων, για να διαχειρίζεται αυτά τα περιστατικά.

Θέλω να πω ότι, προφανώς, υπάρχουν και εδώ ελλείψεις τις οποίες αναγνωρίζουμε, και γι’ αυτό ακριβώς προχωράμε στην ίδρυση αυτού του μηχανισμού. Να προσθέσω στο σημείο αυτό ότι δεν είναι εύκολο να γίνει ένας τέτοιος μηχανισμός που θέλει και χρόνο. Φανταστείτε να πάμε να αγοράσουμε τα έξι ελικόπτερα τα οποία θα μας στοιχίσουν περίπου -άκουσα κάτι νούμερα- 200 εκατομμύρια ευρώ. Και τα έξι δεν φτάνουν για να έχω διαθεσιμότητα 100%, θα χρειαστώ, λοιπόν, τουλάχιστον οκτώ. Άρα, πρέπει να υπολογίσουμε το κόστος προμήθειας, συντήρησης, υποστήριξης και, βέβαια, και τον χρόνο που θα χρειαστούμε για να ετοιμάσουμε όλους αυτούς τους πιλότους. Αυτή τη στιγμή να σας πω ότι η αεροπορία ετοιμάζει το ανθρώπινο δυναμικό που χρειάζεται για να καλύψει τις δικές της ανάγκες. Λοιπόν, θα καθυστερήσουμε αρκετά πηγαίνοντας να φτιάξουμε εκ του μηδενός όλον αυτόν το μηχανισμό.

Για να προλάβουμε, λοιπόν, και να έχουμε όσο το δυνατόν συντομότερα αυτόν τον μηχανισμό σε αρχική φάση και στη συνέχεια να δούμε πώς μπορούμε να τον επεκτείνουμε, τι κάνουμε; Λέμε θα πάμε κατά τα πρότυπα των ενοικιάσεων, των μισθώσεων που κάνουμε στα εναέρια μέσα για τη δασοπυρόσβεση, θα προχωρήσουμε μέσω της NSPA, να νοικιάσουμε αυτό το πακέτο των ελικοπτέρων με τους πιλότους, τους μηχανικούς, τους διασώστες, τους επειγοντολόγους και όλους αυτούς που θα χρειαστούμε, εν πάση περιπτώσει, έτσι ώστε να ξεκινήσουμε να το δουλεύουμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Αυτό είναι το σκεπτικό.

Κλείνοντας, θα ήθελα να σας πω πως πιστεύω ότι πρέπει να προχωρήσει, ειδικά, αυτό το σχέδιο νόμου, γιατί είναι ανάγκη για τη χώρα μας να εκσυγχρονιστούμε. Επίσης, να τονίσω ότι δεν το κάναμε μόνοι μας. Στείλαμε ανθρώπους, είδαν πώς λειτουργεί σε πρότυπα, στην Ελβετία και στην Αυστρία και έπειτα ήρθαν και στήνουμε αυτόν τον μηχανισμό.

Στο σημείο αυτό, θέλω να πω ότι όλες οι τροποποιήσεις που έρχονται για τον ν.4662, αλλά και οι νέες διατάξεις -τα νέα άρθρα- έρχονται για να ενισχύσουν την πολιτική προστασία, να την ενισχύσουν στον τομέα της πρόληψης όπου, κυρίως, προσανατολίζονται αυτές οι τροποποιήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να καταθέσετε τις νομοτεχνικές βελτιώσεις.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, σας ευχαριστώ πάρα πολύ.

Με βάση αυτά τα οποία ακούστηκαν στις επιτροπές, καταθέτω κάποιες μικρές νομοτεχνικές βελτιώσεις.

Σας ευχαριστώ.

(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Βασίλειος Κικίλιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 456-458)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Nα φωτοτυπηθούν και να δοθούν στους συναδέλφους εισηγητές και ειδικούς αγορητές και σε όποιον άλλον επιθυμεί.

Τον λόγο τώρα έχει ο Βουλευτής της Νέας Δημοκρατίας, ο κ. Ιωάννης Λοβέρδος.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας.

Άκουσα προηγουμένως τον αξιολογότατο συνάδελφο κ. Καζαμία, Κοινοβουλευτικό Εκπρόσωπο της Πλεύσης Ελευθερίας, να αναφέρεται στις χθεσινές συναντήσεις του Πρωθυπουργού και του Προέδρου της Τουρκίας Ερντογάν εδώ στην Αθήνα και να εκφράζει τις επιφυλάξεις του για τα όσα έγιναν χθες.

Θα πρέπει να παραδεχθούμε, κύριε Καζαμία -και απευθύνομαι σε όλη τη Βουλή- ότι χθες ήταν μια καλή μέρα για τις ελληνοτουρκικές σχέσεις, ανεξάρτητα από τις όποιες επιφυλάξεις μπορεί να έχει ο καθένας. Ασφαλώς, επιφυλάξεις θα έχουμε πάντα όταν έχουμε να κάνουμε με έναν αναξιόπιστο, μέχρι στιγμής, γείτονα όπως είναι η Τουρκία. Παρ’ όλα αυτά, όμως, πρέπει να παραδεχθούμε ότι η πορεία της χώρας είναι να αναπτυχθούν οι σχέσεις καλής γειτονίας και εμπιστοσύνης και να συνεχίσουμε προς αυτήν την κατεύθυνση.

Αυτό είναι το ζητούμενο για εμάς και για τα εθνικά μας συμφέροντα, με την προϋπόθεση, βέβαια, ότι θα έχουμε την ίδια ανταπόκριση και από την πλευρά της Τουρκίας. Τις επιφυλάξεις τις κατανοώ, αλλά χτες ήταν μια καλή μέρα για τις ελληνοτουρκικές σχέσεις και αυτό πρέπει να το παραδεχθούμε. Δεν αφορά ούτε την Κυβέρνηση Νέας Δημοκρατίας, ούτε τον Κυριάκο Μητσοτάκη, ούτε εμένα, ούτε κανέναν άλλον, αφορά ολόκληρη την Ελλάδα. Και αυτό είναι πολύ σημαντικό.

Δυστυχώς -και πρέπει να το πω- αυτή η καλή μέρα, η πολύ καλή μέρα για την εξωτερική μας και την εθνική μας πολιτική, αμαυρώθηκε από την έκρηξη βίας, για μια ακόμη φορά -με πρόσχημα έναν αγώνα βόλεϊ στου Ρέντη- της λεγόμενης οπαδικής βίας. Δεν μιλάμε πια για οπαδική βία. Μιλάμε για οργανωμένες συμμορίες εγκληματιών που προσπαθούν να τρομοκρατήσουν την ελληνική κοινωνία. Και αυτό δεν πρόκειται να τους περάσει.

Κατ’ αρχάς και εγώ -εκ μέρους όλων των συναδέλφων μου που βρίσκονται εδώ- θέλω να εκφράσω τη βαθιά μου οδύνη για τον σοβαρότατο τραυματισμό ενός νεαρού παλικαριού, ενός τριαντάχρονου αστυνομικού, ο οποίος αυτή τη στιγμή δίνει τη μάχη για τη ζωή του στο Νοσοκομείο της Νίκαιας. Και όλοι πρέπει να εκφράσουμε αυτή την οδύνη, όμως, να μη μείνουμε μόνο στην οδύνη. Πρέπει να εκφράσουμε την αποφασιστικότητά μας, ως Κυβέρνηση, ως Βουλή των Ελλήνων, ως ελληνική κοινωνία και να δείξουμε ότι αυτά τα φαινόμενα -που δεν είναι πια χουλιγκανισμός, δεν είναι παραστρατημένα παιδάκια, είναι τρομοκράτες, εγκληματίες, που θέλουν να τρομοκρατήσουν την ελληνική κοινωνία- δεν θα περάσουν. Αυτού του είδους η τρομοκρατική δραστηριότητα δεν θα περάσει στην ελληνική κοινωνία και αυτή πρέπει να είναι η απόφασή μας.

Σήμερα συζητάμε, φίλες και φίλοι, συναδέλφισσες και συνάδελφοι, κυρίες και κύριοι, ένα πολύ σημαντικό νομοσχέδιο. Η κλιματική αλλαγή, μαζί με το μεταναστευτικό και την τεχνητή νοημοσύνη, είναι οι τρεις μεγάλες προκλήσεις που θα αντιμετωπίσει τα επόμενα χρόνια, ενδεχομένως τις επόμενες δεκαετίες, ίσως και τους επόμενους αιώνες όλη η ανθρωπότητα, και η Ελλάδα και ολόκληρος ο κόσμος. Αυτή η μεγάλη αλλαγή που επέρχεται στη ζωή μας, στην καθημερινότητά μας μάς δοκιμάζει όλους. Δεν εξαρτάται από την Ελλάδα μόνη της να αντιμετωπίσει την κλιματική αλλαγή. Δεν το μπορούμε αυτό. Χρειάζεται μια συνολική πανανθρώπινη πολιτική. Δεν ξέρω αν θα καταλήξουμε σε αυτή.

Εκείνο που ξέρω είναι ότι η Ελλάδα πρέπει κατά το μέτρο του δυνατού -δεν μπορούμε να το καταφέρουμε απολύτως- να είναι θωρακισμένη απέναντι σε αυτά τα φαινόμενα. Και για αυτόν τον λόγο μέχρι το 2020 που έσκασε η τρομακτική πανδημία του COVID η Ελλάδα δεν είχε προετοιμαστεί –η αλήθεια είναι αυτή- στον βαθμό που έπρεπε. Για αυτό είχαμε μια Γενική Γραμματεία Πολιτικής Προστασίας πολύ υποβαθμισμένη.

Ήταν απόφαση αυτής της Κυβέρνησης, της Κυβέρνησης του Κυριάκου Μητσοτάκη, να δημιουργήσει το Υπουργείο Κλιματικής Αλλαγής και Πολιτικής Προστασίας και να κάνει ό,τι είναι δυνατόν για να αντιμετωπίσουμε αυτά τα φαινόμενα. Τα αντιμετωπίσαμε; Άλλοτε περισσότερο, άλλοτε λιγότερο, άλλοτε δεν τα καταφέραμε. Είχαμε φέτος μια πολύ σκληρή χρονιά, πράγματι. Δοκιμαστήκαμε πάρα πολύ σκληρά. Και για αυτό φέρνουμε σήμερα ένα νομοσχέδιο το οποίο σκοπό έχει να βελτιώσει την κατάσταση, να συγκροτήσει ακόμα καλύτερα και να ενισχύσει το αρμόδιο Υπουργείο, να συντονίσει καλύτερα τους φορείς και να φέρνει βελτιώσεις όπου μπορεί.

Εγώ προσωπικά, διαβάζοντας το νομοσχέδιο και ακούγοντας αυτά που ειπώθηκαν και από τους αρμόδιους Υπουργούς και από τον εξαιρετικό εισηγητή μας, τον Στέφανο τον Γκίκα, δεν κατάλαβα σε ποιο πράγμα διαφωνούμε. Όλα όσα έρχονται, είναι προς τη σωστή κατεύθυνση, και ο μηχανισμός των αεροδιακομιδών, και της αεροπροστασίας και η ενίσχυση της Πυροσβεστικής και τα νέα φυλάκια δασοπυρόσβεσης.

Όλα είναι προς τη σωστή κατεύθυνση, ακόμη και αυτό για το οποίο άκουσα πολλές αντιδράσεις εδώ, για την ένταξη του Εθνικού Αστεροσκοπείου και της Εθνικής Μετεωρολογικής Υπηρεσίας στο Υπουργείο. Δηλαδή το Υπουργείο θα έχει την εποπτεία, δεν θα αλλάξει ο τρόπος με τον οποίο λειτουργούν αυτές οι υπηρεσίες. Θα συνεχίσουν να έχουν την επιστημονική τους δραστηριότητα οι επιστήμονες που εργάζονται και στην ΕΜΥ και στο Αστεροσκοπείο. Δεν θα τους φιμώσει κανείς. Κανείς δεν θα τους φιμώσει. Αντίθετα τους θέλουμε συμμέτοχους. Αυτό είναι προς τη σωστή κατεύθυνση. Δεν καταλαβαίνω τις αντιδράσεις που υπάρχουν.

Αν κάτι θα έπρεπε να πούμε για αυτό το μείζον ζήτημα, είναι -και το λέω μετά πάσης γνώσεως- αν αυτό το πολύ φιλόδοξο νομοσχέδιο που καταθέτει σήμερα η ηγεσία του Υπουργείου Κλιματικής Αλλαγής -και που καλώ όλους μας να το ψηφίσουμε- θα μπορέσει να εφαρμοστεί στο σύνολό του. Γιατί, κακά τα ψέματα, από την ψήφιση ενός νομοσχεδίου, μέχρι την εφαρμογή του -που είναι πάρα, μα πάρα πολύ δύσκολο όταν μπαίνουν και πολλές υπηρεσίες μέσα- υπάρχει μια απόσταση. Εκεί πράγματι να μας δοκιμάσετε και να μας κρίνετε. Αυτό δέχομαι να μας το πείτε. Αλλά όχι να λέτε: το απορρίπτουμε αυτό το νομοσχέδιο. Δεν υπάρχει τίποτα το μεμπτό σε αυτό το νομοσχέδιο. Αντίθετα πρέπει όλοι να το υποστηρίξουμε.

Βέβαια ο Εμμανουήλ Ροΐδης τι έλεγε; Έλεγε ότι έναν νόμο πρέπει να φέρει η Βουλή και να ψηφιστεί: να εφαρμόζονται οι νόμοι. Ε, λοιπόν, εμείς και τον φέρνουμε τον νόμο και θα τον εφαρμόσουμε για την προστασία της ελληνικής κοινωνίας και την προστασία της πατρίδας μας, που πάνω από όλα για αυτό υπάρχουμε όλοι εδώ μέσα, για να υπηρετούμε την πατρίδα και το κοινωνικό σύνολο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λοβέρδο.

Τον λόγο τώρα έχει ο Βουλευτής της Νέας Δημοκρατίας κ. Γιώργος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το σημερινό νομοσχέδιο αναβαθμίζει την πολιτική προστασία σε όλες τις βαθμίδες της. Προχωρά σε ένα ουσιαστικό βήμα για τη δημιουργία ενός αποτελεσματικού συστήματος διαχείρισης κρίσεων με τα εξής: Πρώτον, συμπληρώνει την εθνική μας στρατηγική, δεύτερον, απλοποιεί, ομογενοποιεί και καθετοποιεί τις δομές της πολιτικής προστασίας και τρίτον, δημιουργεί τη βάση για τον επιχειρησιακό μας σχεδιασμό, με σκοπό να προστατέψει την ανθρώπινη ζωή, τις περιουσίες, το φυσικό πλούτο της πατρίδας μας και με στόχο να συντονίσει και να ελέγξει το έκτακτο.

Κυρίες και κύριοι συνάδελφοι, το νομοσχέδιο ενσωματώνει εμπειρία δεκαετιών στη διαχείριση φυσικών καταστροφών, όπως πλημμύρες, πυρκαγιές και άλλα, μαθήματα επίπονα που λάβαμε ως κράτος, ακόμα και με απώλειες ανθρώπινων ζωών. Επικαιροποιεί το σύστημα πολιτικής προστασίας, λαμβάνοντας υπ’ όψιν τα ιστορικά, στατιστικά και επιστημονικά στοιχεία που έχουν συλλεγεί εδώ και δεκαετίες, εμπειρία που, σε συνδυασμό με την τεχνογνωσία από άλλες χώρες, δημιουργούν έναν νέο μηχανισμό. Και εδώ, κυρίες και κύριοι συνάδελφοι, εντοπίζεται η αξία του σημερινού νομοσχεδίου.

Το νομοσχέδιο είναι βαθιά μεταρρυθμιστικό, διότι προσπαθεί να ανταποκριθεί στη μεγάλη πρόκληση των καιρών μας, την κλιματική κρίση. Εκπληρώνει την υπόσχεση που δώσαμε στους Έλληνες πολίτες για μια άλλη Ελλάδα, για ένα κράτος αποτελεσματικό και σύγχρονο, για ένα κράτος που παρέχει ασφάλεια και προστασία στους πολίτες. Για αυτόν τον λόγο λήφθηκε η απόφαση αναβάθμισης της Γενικής Γραμματείας Πολιτικής Προστασίας σε Υπουργείο, με εξασφαλισμένη τη χρηματοδότηση και πόρους και όλα τα απαραίτητα μέσα, όπως είναι το πρόγραμμα «ΑΙΓΙΣ» -και άλλα προγράμματα, τα οποία ανέφεραν πολύ αναλυτικά οι Υπουργοί- το οποίο παρέχει σε όλους όσους επιχειρούν τα πιο σύγχρονα και κατάλληλα μέσα, τα καλύτερα δυνατά όπλα.

Η πολιτική ηγεσία, λοιπόν, σχεδιάζει, εκπονεί στρατηγικές, θέτει προτεραιότητες, δημιουργεί θεσμούς και δομές και παρέχει τα μέσα. Στη συνέχεια έρχονται οι άνθρωποι του κρατικού μηχανισμού, της Πυροσβεστικής, των Σωμάτων Ασφαλείας, της αυτοδιοίκησης που αναλαμβάνουν να κάνουν πράξη αυτές τις στρατηγικές. Με τις νέες ρυθμίσεις το βασικό όργανο, το «war room» της πολιτικής προστασίας, το Ενιαίο Συντονιστικό Κέντρο Επιχειρήσεων Και Διαχείρισης Κρίσεων αποκτά αυξημένες δυνατότητες. Γίνεται, λοιπόν, μια στρατηγική επιλογή.

Δίνεται προτεραιότητα στην πρόληψη, στην πρόγνωση, στην προετοιμασία και τη δημιουργία δομών σε όλους τους βαθμούς της διοίκησης. Συγκεκριμένα συστήνεται μία μόνιμη Επιτροπή Εκτίμησης Κινδύνου για ακραία καιρικά φαινόμενα, στελεχωμένη από ειδικούς επιστήμονες, ώστε να αξιολογεί κάθε ακραίο φαινόμενο με το οποίο ερχόμαστε αντιμέτωποι και να καθορίζει το σχέδιο δράσης.

Κυρίες και κύριοι, θέλω να σας μεταφέρω την εμπειρία μου από το Υπουργείο Αγροτικής Ανάπτυξης και Τροφίμων ως αρμόδιος Υφυπουργός για την Κοινή Αγροτική Πολιτική. Σε κάθε προγραμματική περίοδο ένα μεγάλο ποσό που δίνεται, εκχωρείται στο Υπουργείο Περιβάλλοντος, με τελικούς δικαιούχους μόνο τους δήμους της χώρας, για αντιπυρική προστασία. Το ποσό αυτό ανέρχεται σε 200 εκατομμύρια ευρώ. Διακόσια εκατομμύρια ευρώ, λοιπόν, το 2014 - 2020 και 200 εκατομμύρια ευρώ έχουμε προβλέψει -το γνωρίζω ο ίδιος προσωπικά διότι υπέγραψα το στρατηγικό σχέδιο της ΚΑΠ- και για την επόμενη περίοδο 2023 - 2027. Δυστυχώς, ένα μεγάλο μέρος από αυτά τα χρήματα, κοντά στα 70 εκατομμύρια ευρώ δεν έχουν απορροφηθεί. Αυτή είναι η πραγματικότητα. Αυτό είναι το κράτος μας μέχρι σήμερα.

Γίνεται, λοιπόν, μια μεγάλη αλλαγή. Δίνονται αυξημένες δυνατότητες στο Υπουργείο Πολιτικής Προστασίας για να διασφαλίσει την πρόληψη, με τα εξής: Να διενεργεί ελέγχους για την τήρηση των μέτρων πρόληψης από τους ΟΤΑ κατ’ αρχάς και δεύτερον να αξιολογεί την ετοιμότητα σε τομείς, όπως η αντιπυρική προστασία και η αντιπλημμυρική θωράκιση. Με απλά λόγια αποκτά αυξημένες δυνατότητες, αλλά και ευθύνες. Επιπλέον δημιουργεί σε δήμους και περιφέρειες τμήματα και διευθύνσεις πολιτικής προστασίας, δομές μόνιμες με υποχρεωτική θητεία τουλάχιστον πέντε έτη για όσους τις στελεχώσουν, οι οποίοι θα παρακολουθήσουν ειδική εκπαίδευση.

Αξιοποιεί όλους τους διαθέσιμους πόρους και το ανθρώπινο δυναμικό. Δημιουργεί ένα ολιστικό σύστημα πολιτικής προστασίας. Οι πολίτες έχουν κι αυτοί τον δικό τους ρόλο και τη δικιά τους ευθύνη στην πολιτική προστασία.

Δημιουργούνται, λοιπόν, μητρώα εξοπλισμού και ανθρώπων, που μπορούν να συνεισφέρουν σε έκτακτες καταστάσεις και σε καταστάσεις έκτακτης ανάγκης. Μιλώ για τους εμπειρογνώμονες. Ταυτόχρονα, ο καθορισμός των οικοπέδων, η μη εκτέλεση επικίνδυνων εργασιών κατά την αντιπυρική περίοδο είναι υποχρέωση όλων. Η μη συμμόρφωση θα πρέπει να τιμωρείται και γι’ αυτόν τον λόγο αυστηροποιούνται οι ποινές με αυτό το νομοσχέδιο.

Κυρίες και κύριοι συνάδελφοι, τέλος ενισχύεται και αναβαθμίζεται ο Εθνικός Μηχανισμός Εναέριας Έρευνας και Διάσωσης. Δυστυχώς, ο χαμός ενός νέου ανθρώπου, του Ερμή Θεοχαρόπουλο στα Τζουμέρκα, στην Άγναντα, στη δική μου περιοχή ανέδειξε τις διαχρονικές ελλείψεις του κράτους μας στην έρευνα και τη διάσωση.

Η δημιουργία του θεσμικού πλαισίου από την Κυβέρνηση του Κυριάκου Μητσοτάκη το 2022 αποδεικνύει στην πράξη τη βούληση να δημιουργηθεί ένας οργανωμένος μηχανισμός και ένα κράτος οργανωμένο και αποτελεσματικό. Είχα συζητήσει πάρα πολλές ώρες με τους αρμόδιους στην Πυροσβεστική τι συνέβη σε εκείνο το τραγικό δυστύχημα. Η αλήθεια είναι ότι δεν υπήρχε θεσμικό πλαίσιο. Γνωρίζω προσωπικά ότι ο ίδιος ο Πρωθυπουργός παρενέβη, έδωσε την εντολή επικοινώνησε με όλους και είπε να προχωρήσουμε, να φτιάξουμε το θεσμικό πλαίσιο, κάτι που το λιγότερο που μπορούμε να κάνουμε.

Κυρίες και κύριοι, η κλιματική κρίση αποτελεί μια συλλογική κοινή απειλή. Τις επόμενες δεκαετίες υπολογίζεται πως θα βρεθούμε αντιμέτωποι με ακόμα πιο ακραία καιρικά φαινόμενα. Οι επιστήμονες, οι περιβαλλοντικές οργανώσεις, οι διεθνείς οργανισμοί συμφωνούν σε αυτό. Στο μέλλον οι φυσικές καταστροφές θα δοκιμάσουν τις υποδομές και το παραγωγικό μας μοντέλο. Έχουμε χρέος απέναντι σε αυτή την απειλή να προετοιμαστούμε, να δημιουργήσουμε το θεσμικό πλαίσιο, τον μηχανισμό και τις δομές συντονισμού που θα προστατέψουν τους πολίτες, τις περιουσίες τους και τον φυσικό πλούτο.

Το παρόν νομοσχέδιο κάνει ένα ακόμα βήμα προς αυτή την κατεύθυνση. Αξίζει όλοι να το στηρίξουμε. Υπάρχουν πολλά που μπορούν ακόμα να γίνουν. Σας το είπε ο Υπουργός στην επιτροπή. Είμαστε εδώ, προτείνετε, φέρτε, είμαστε εδώ για να προχωρήσουμε και σε άλλες αλλαγές.

Είναι, λοιπόν, μια μάχη διαρκής. Μπορείτε να καταθέσετε και εσείς τις προτάσεις σας και γι’ αυτόν τον λόγο σας ζητώ να στηρίξετε αυτό το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Στύλιο.

Τον λόγο τώρα έχει η Βουλευτής της Νέας Δημοκρατίας, κ. Αγγελική Δεληκάρη.

Μετά, τον λόγο θα πάρει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής ο κ. Μάντζος. Θα μιλήσει και ο τελευταίος συνάδελφος και τον λόγο θα πάρει ο κ. Ξανθόπουλος ως Κοινοβουλευτικός Εκπρόσωπος του ΣΥΡΙΖΑ. Θα πάμε μετά σε δευτερολογίες όσων εκ των Ειδικών Αγορητών και Εισηγητών επιθυμούν και θα κλείσει ο Υπουργός.

Κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να εκφράσω και εγώ με τη σειρά μου τις ευχές μου για ταχεία ανάρρωση στον αστυνομικό, θύμα της οπαδικής βίας.

Οι νέες συνθήκες που διαμορφώνει η κλιματική κρίση απαιτούν εκ μέρους μας προσαρμοστικότητα, ευελιξία και αποτελεσματικότητα. Αυτό το τρίπτυχο θεωρώ πως υπηρετεί και το σχέδιο νόμου του Υπουργείου Κλιματικής Κρίσης και Πολιτικής Προστασίας, το οποίο συζητάμε σήμερα.

Τα πρόσφατα γεγονότα της Θεσσαλίας, με τις πρωτοφανείς σε ένταση βροχοπτώσεις και τα προβλήματα που προκάλεσαν, οι καταστροφικές πυρκαγιές του καλοκαιριού, διάφορα ακραία φαινόμενα που εμφανίζονται το τελευταίο χρονικό διάστημα ολοένα και συχνότερα καθιστούν επιτακτική ανάγκη την ύπαρξη αυτού του μηχανισμού, που υπηρετεί τόσο την πρόληψη όσο και την αντιμετώπιση των καταστάσεων έκτακτης ανάγκης. Η δημιουργία του Εθνικού Μηχανισμού Διαχείρισης Κρίσεων και Αντιμετώπισης Κινδύνων είναι εκ των πραγμάτων επιβεβλημένη.

Η πρωτοβουλία αυτή έχει δύο άξονες. Ο μεν πρώτος είναι η πρόληψη, ενώ ο δεύτερος είναι η αντιμετώπιση. Κύριος γνώμονας όπως και σε κάθε άλλη παρέμβαση είναι η προστασία της ανθρώπινης ζωής και η ασφάλεια των πολιτών. Γι’ αυτό και όλα τα εργαλεία που είναι διαθέσιμα σήμερα και τα επιτεύγματα της τεχνολογίας θα αξιοποιηθούν ακόμη περισσότερο. Το «112» το οποίο έχει δώσει ήδη δείγματα γραφής, η δυνατότητα για τηλεργασία προκειμένου να αποφευχθούν άσκοπες μετακινήσεις, η προληπτική αναστολή υπαίθριων εκδηλώσεων και άλλα είναι εργαλεία που σώζουν ανθρώπινες ζωές.

Η σύσταση της Επιτροπής Εκτίμησης Κινδύνου θα βοηθήσει κατά τη γνώμη μου ώστε να επιτυγχάνεται μια ορθότερη εκτίμηση του δυνητικού αποτυπώματος ενός επικίνδυνου φυσικού καιρικού φαινομένου, με αποτέλεσμα ο κρατικός μηχανισμός να τίθεται στο ανάλογο επίπεδο ετοιμότητας.

Πέρα από αυτά, όμως, τα συντονιστικά όργανα πολιτικής προστασίας γίνονται πιο συμπεριληπτικά με τη συμμετοχή πρόσθετων συνδέσμων από τον ΑΔΜΗΕ και τους τηλεπικοινωνιακούς παρόχους.

Το σχέδιο νόμου βέβαια, περιλαμβάνει και πολλά ακόμη καίρια σημεία. Θα αναφέρω ενδεικτικά μόνο την προσθήκη της δυνατότητας επίταξης, μεταξύ άλλων έκτακτων μέτρων, κατά το στάδιο της ειδικής πολιτικής κινητοποίησης. Το οπλοστάσιο της αντιμετώπισης κρίσεων εμπλουτίζεται σημαντικά. Οι πρόσφατες φυσικές καταστροφές αποτελούν και ένα κρίσιμο καμπανάκι για την επιτάχυνση των διαδικασιών για την τροποποίηση και βελτίωση του μηχανισμού που διαχειρίζεται τις κρίσεις, που προκαλούν τα ακραία καιρικά φαινόμενα. Ο μηχανισμός αυτός σε αγαστή συνεργασία με τους δήμους και τις περιφέρειες ανταποκρίνεται στις νέες προκλήσεις.

Επιτρέψτε μου να εστιάσω και στον Εθνικό Μηχανισμό Εναέριας Έρευνας και Διάσωσης. Η χώρα μας διαθέτει ένα εξαιρετικά ορεινό ανάγλυφο με μεγάλα βουνά, τα οποία επισκέπτονται δεκάδες χιλιάδες άνθρωποι κατά τη διάρκεια του έτους για ορειβασία και άλλες παρεμφερείς δραστηριότητες. Δεν είναι λίγα τα ατυχήματα που κατά καιρούς έχουν συμβεί, δυστυχώς, ορισμένες φορές με τραγική κατάληξη. Είναι νωπή στη μνήμη μου κάτι που πιστεύω πως ισχύει και για τις περισσότερες και τους περισσότερους συναδέλφους στην Αίθουσα αυτή, η απώλεια του Ερμή Θεοχαρόπουλου, η οποία ήταν και μια ακόμη αφορμή για τη θέσπιση αυτού του μηχανισμού. Δεν καταφέραμε να σώσουμε τον Ερμή. Όμως είναι ζήτημα τιμής να φτιάξουμε έναν μηχανισμό που θα μας επιτρέψει να περιορίσουμε ή και να αποτρέψουμε στο μέλλον την απώλεια ανθρώπινης ζωής. Ο χρόνος απόκρισης των δυνάμεων διάσωσης είναι υψίστης σημασίας παράμετρος. Γι’ αυτό και τα εναέρια μέσα διαδραματίζουν εξέχοντα ρόλο. Όσο πιο γρήγορα επέμβουμε τόσο περισσότερες πιθανότητες επιβίωσης θα υπάρχουν. Φυσικά είναι σαφές πως οι αεροδιακομιδές θα αφορούν και στην προσέγγιση όταν απαιτείται σε περιοχές δυσπρόσιτες.

Χαίρομαι ιδιαίτερα για το γεγονός πως στην Καβάλα θα βρίσκεται μία από τις βάσεις ετοιμότητας για τα εναέρια μέσα του μηχανισμού. Θεωρώ ότι είναι μια ιδιαίτερα σωστή επιλογή και από γεωγραφικής άποψης και εξυπακούεται πως προοδευτικά οι βάσεις ετοιμότητας θα μπορούν να αυξηθούν με ακόμη περισσότερα μέσα που θα τίθενται στην υπηρεσία της ασφάλειας των πολιτών, των Ελλήνων και των ξένων επισκεπτών της χώρας μας.

Κυρίες και κύριοι συνάδελφοι, όταν οι εξελίξεις ακολουθούν τέτοιους ιλιγγιώδεις ρυθμούς, όταν τα ακραία καιρικά φαινόμενα δείχνουν την επικινδυνότητά τους για τις ανθρώπινες ζωές και τις περιουσίες, για την ασφάλεια και την ποιότητα ζωής των πολιτών, θα πρέπει και η δική μας αντίδραση να είναι αποτελεσματική, να βρίσκουμε λύσεις ολοκληρωμένες και ρεαλιστικές.

Το σημερινό νομοσχέδιο του Υπουργείου Κλιματικής Κρίσης και Πολιτικής Προστασίας υπηρετεί στο έπακρο αυτόν τον σκοπό και γι’ αυτό σας καλώ να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα οκτώ μαθήτριες και μαθητές και τέσσερις εκπαιδευτικοί συνοδοί από το 1ο Γυμνάσιο Κατερίνης.

Η Βουλή σάς καλωσορίζει. Σας ευχόμαστε καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Καλώς ήρθατε, παιδιά. Σας εύχομαι καλή πρόοδο και κάθε καλό.

Θα επαναλάβω κάτι το οποίο είπα και το πρωί από τη θέση μου στη σύμβαση που κυρώσαμε. Θα επαναλάβω κι από αυτό εδώ το Βήμα τις σκέψεις μας και τη συμπαράστασή μας στον άτυχο νέο αστυνομικό που χτυπήθηκε από ένα ακόμα τυφλό χτύπημα οπαδικής βίας μέσα σε χώρο αθλητισμού, τη συμπαράστασή μας σε όλους τους εργαζόμενους στα σώματα ασφαλείας που καθημερινά διακινδυνεύουν τη ζωή τους και τη σωματική τους ακεραιότητα και τις ευχαριστίες μου -όπως έκανε και ο συνάδελφος μας Βουλευτής και γιατρός του ΕΣΥ Ανδρέας Πουλάς νωρίτερα- στο προσωπικό του Γενικού Κρατικού Νοσοκομείου Νίκαιας για τον αγώνα που δίνουν για τον άτυχο αστυνομικό, αλλά και για κάθε συμπολίτη μας οι οποίοι τιμούν με την αυταπάρνησή τους την ιστορία και την κοινωνική αποστολή του δημόσιου συστήματος υγείας.

Επιτέλους, πίσω από την ανάληψη πολιτικών ευθυνών για την οπαδική βία, που πια λαμβάνει χαρακτηριστικά όχι απλής κοινωνικής παθογένειας αλλά οργανωμένου εγκλήματος, θα πρέπει να υπάρξουν και συγκεκριμένες απτές πράξεις μέσα από ένα διακομματικό εθνικό διάλογο και συναίνεση.

Όπως συναίνεση απαιτείται στην εξωτερική μας πολιτική, όταν αυτή πράγματι εντάσσεται σε μια σταθερή και ωφέλιμη για τη χώρα μακροπρόθεσμη στρατηγική. Αυτό είναι το πρίσμα, αυτό είναι το κριτήριο αξιολόγησης κάθε βήματος στις σχέσεις με κάθε γειτονική χώρα, ένα λόγο παραπάνω με την Τουρκία λόγω της έντασης πολλών δεκαετιών και των τελευταίων ιδίως χρόνων.

Γι’ αυτό, ναι, είναι και αξιολογείται ως θετική η χθεσινή ημέρα, διότι επιβεβαίωσε τον ανοιχτό δίαυλο επικοινωνίας και τις δυνατότητες ενός ανοιχτού και παραγωγικού διαλόγου με την Τουρκία. Ασφαλώς χρειάζεται ενημέρωση. Ασφαλώς χρειάζεται μελέτη από όλους μας, όχι μόνο του κειμένου της διακήρυξης, αλλά και κάθε μιας από τις διμερείς συμφωνίες που υπογράφηκαν χθες σε επίπεδο Υπουργείων. Ασφαλώς χρειάζεται νηφαλιότητα και ρεαλισμός από εδώ και στο εξής. Απαιτείται πλήρης και βαθιά επίγνωση των αντιλήψεων της άλλης πλευράς και πάντως χρειάζεται επιμονή στις εθνικές πάγιες γραμμές για τη μία και μόνη διαφορά της οριοθέτησης υφαλοκρηπίδας και Αποκλειστικής Οικονομικής Ζώνης στο Αιγαίο και την Ανατολική Μεσόγειο. Ζητήματα εθνικής κυριαρχίας, αυτονοήτως, δεν μπορούν και δεν πρέπει από καμμία Κυβέρνηση να τεθούν προς διαπραγμάτευση με την Τουρκία ούτε ως κύρια, αλλά ούτε και ως παρεπόμενα.

Υπό αυτή την έννοια, θα αναμένουμε την ενημέρωση που πληροφορούμαστε ότι έχει ζητήσει ο Υπουργός των Εξωτερικών προς την αρμόδια επιτροπή της Βουλής και θα παρακολουθούμε στενά και υποστηρικτικά στον βαθμό και στην έκταση που όλοι εργαζόμαστε και προωθούμε τα εθνικά μας συμφέροντα.

Μιλώντας για εθνικό συμφέρον, μας προκαλεί ωστόσο -και πρέπει να σταθώ- μεγάλη ανησυχία και προβληματισμό πως για μια ακόμη φορά η Κυβέρνηση της Νέας Δημοκρατίας φαίνεται ότι χρησιμοποιεί το ΤΑΙΠΕΔ ως τον απόλυτο μηχανισμό μεταφοράς δημόσιας περιουσίας σε μεγάλα ιδιωτικά συμφέροντα.

Προχωρεί η πώληση περαιτέρω ποσοστού μετοχών του ελληνικού δημοσίου μέσω του Χρηματιστηρίου στα ΕΛΠΕ καταργώντας στην πράξη τον δημόσιο έλεγχο της εταιρείας. Μάλιστα, η μεθόδευση υποδηλώνεται και με την τροπολογία που ψηφίστηκε μόλις πριν από λίγες ημέρες με την οποία αίρεται η πρόβλεψη για τον προσυμβατικό έλεγχο για την πώληση μετοχών εισηγμένων εταιρειών από το ΤΑΙΠΕΔ. Κοινώς, αντί να υπάρχει προσυμβατικός έλεγχος από κλιμάκιο του Ελεγκτικού Συνεδρίου, θα αρκεί η γνωμοδότηση ενός πιστωτικού ιδρύματος ή μιας ΕΠΕΥ σχετικά με το δίκαιο και εύλογο της συναλλαγής.

Δεν μπορούμε να ξέρουμε τι είναι αυτό που ενόχλησε την Κυβέρνηση σε σχέση με το Ελεγκτικό Συνέδριο. Δεν μπορούμε να ξέρουμε αν είναι αυτό που υπονόησε ο Υπουργός Εθνικής Οικονομίας. Σε κάθε περίπτωση, αυτό που βλέπουμε είναι μια βιασύνη να παρακαμφθεί ο δικαστικός προσυμβατικός έλεγχος, να παρακαμφθεί μάλιστα με μια γνώμη μιας τράπεζας -αυτό είναι εξαιρετικά προβληματικό- και αναρωτιόμαστε ποιοι είναι αυτοί που βιάζονται και γιατί. Διότι αυτή η ρύθμιση πράγματι έρχεται την παραμονή, όπως αποδεικνύεται από χθες, των εξελίξεων στα ΕΛΠΕ, ενός ομίλου ο οποίος έχει σημαντικό θετικό αποτύπωμα στο ΑΕΠ της χώρας, συμβάλλει θετικά με την κερδοφορία του στην εθνική οικονομία και αποτελεί κρίσιμο παράγοντα για την ενεργειακή ασφάλεια της χώρας. Αλήθεια, πότε προλάβατε την τροπολογία; Πότε προλάβατε να πάρετε τη γνωμοδότηση της τράπεζας; Πότε προλάβατε να κάνετε τη συναλλαγή;

Ξέρετε, είναι πολύ προβληματικό το ότι επιμένει αυτή η Κυβέρνηση σε μια αποτυχημένη συνταγή αποχώρησης του δημοσίου από κρίσιμους κλάδους της οικονομίας, όπως των ΕΛΠΕ, που έχουν γεωπολιτικό και γεωστρατηγικό, αν θέλετε, σημαντικό ρόλο να διαδραματίσουν. Και πραγματικά είμαστε βέβαιοι ότι δεν θα μάθουμε ποτέ τις απόψεις και τις παραδοχές του ΤΑΙΠΕΔ και του συμβούλου του σε σχέση με αυτή τη συγκεκριμένη συναλλαγή.

Θυμίζω ότι όταν επί ΣΥΡΙΖΑ μάθαμε για ένα λάθος –τότε- του ΤΑΙΠΕΔ ως προς την παράταση της σύμβασης για τον διεθνή αερολιμένα Αθηνών το κόμμα της Νέας Δημοκρατίας μιλούσε για σκάνδαλο και ζητούσε δικαστική διερεύνηση. Κι εγώ αναρωτιέμαι, μετά το 2019 όλα είναι καλά στο ΤΑΙΠΕΔ και στο Υπερταμείο και πρέπει και τα δύο να λειτουργούν ερήμην της Βουλής και της κοινωνίας, χωρίς καμμία ελάχιστη λογοδοσία και, μάλιστα, αντίθετα στις διεθνείς τάσεις και παρά τα όσα βιώνουμε στον τομέα της ενέργειας με την ιδιωτικοποίηση που συνέβη και που δυστυχώς το κόστος επωμίζονται οι Έλληνες πολίτες, οι Έλληνες καταναλωτές;

Θα παρακολουθούμε στενά και αυτή τη νέα υπόθεση και θα επανέλθουμε και μέσα στη Βουλή.

Το υπό συζήτηση νομοσχέδιο αποτελεί, όπως ειπώθηκε ήδη από τον ειδικό αγορητή μας, παραδοχή της αποτυχίας του νόμου που ισχύει ήδη από το 2020 που η ίδια η Κυβέρνηση ψήφισε υπό την προηγούμενη εκδοχή της στην προηγούμενη θητεία της, αλλά με δική της ευθύνη δεν έχει τεθεί ποτέ σε λειτουργία. Όπως είπε ο Ανδρέας Πουλάς είναι παγκόσμια πρωτοτυπία να τροποποιείται σήμερα ένας νόμος που ποτέ δεν εφαρμόστηκε και, άρα, ποτέ δεν αξιολογήθηκε γιατί δεν μπορούσε να εφαρμοστεί, διότι το Υπουργείο που δημιουργήθηκε δεν είχε ποτέ τις εκτελεστικές αρμοδιότητες να τον υλοποιήσει. Ωστόσο, το ίδιο Υπουργείο τον τροποποιεί.

Είναι ένα νομοθέτημα το οποίο υλοποιείται μέσα σε ασφυκτικά χρονικά πλαίσια. Προσπάθησα και νωρίτερα επί της διαδικασίας να αναρωτηθώ, και το επαναλαμβάνω, το εξής. Όταν όλος ο πλανήτης μιλάει για την κλιματική κρίση ως κορυφαία παγκόσμια πρόκληση, όταν ζούμε και ζήσαμε στη χώρα μας, στην πόρτα μας, στις περιοχές μας, στα νησιά μας, στον Κάμπο της Θεσσαλίας, φυσικές καταστροφές, όταν η Πολιτική Προστασία ανάγεται, και σωστά, σε κομβική κρατική λειτουργία, δεν θα έπρεπε αυτό το σχέδιο νόμου να έχει λάβει τη σημασία που του πρέπει και του αξίζει;

Έχουν γίνει τόσες συζητήσεις σε επίπεδο Αρχηγών σε αυτή εδώ τη Βουλή. Έγινε πρόσφατα συζήτηση δικής μας επίκαιρης επερώτησης, παρουσία του Πρωθυπουργού και των Πολιτικών Αρχηγών. Δεν άξιζε σ’ αυτό το σχέδιο νόμου κάτι πολύ καλύτερο, μια πιο σοβαρή και εκτεταμένη συζήτηση και όχι στριμωγμένη μετά από ένα διήμερο φορολογικό σχέδιο νόμου; Δεν άξιζε περισσότερη διαβούλευση με τους φορείς, όχι μόνο μέσα στην αρμόδια επιτροπή, την προηγούμενη Δευτέρα, αλλά ευρύτερα στην κοινωνία;

Επί της ουσίας: Δημιουργούνται νέες γραφειοκρατικές δομές σε ένα ήδη δαιδαλώδες θεσμικό σύστημα, αντί να δημιουργήσουμε ένα ολιστικό εθνικό σχέδιο για τη διαχείριση των ακραίων καιρικών φαινομένων. Σας είπαμε και νωρίτερα ότι με τη σύσταση πολλών επιτροπών διαφαίνεται μια προσπάθεια της Κυβέρνησης να διαχύσει περαιτέρω τις ευθύνες, παρά το γεγονός ότι ο μηχανισμός παραμένει στην πραγματικότητα αναποτελεσματικός, δυσκίνητος και δυσλειτουργικός.

Εμείς θεωρούμε ότι αυτό που χρειαζόμαστε είναι ένας αποτελεσματικός μηχανισμός αντιμετώπισης των φαινομένων στο πεδίο και της πολιτικής προστασίας και της πρόληψης πριν την εκδήλωση των φαινομένων και πάντως όχι περισσότερη γραφειοκρατία.

Για παράδειγμα, έχουμε μιλήσει πολλές φορές και αξιώνουμε και επιδιώκουμε την πραγματική αναβάθμιση της Δασικής Υπηρεσίας, όχι τη στελέχωσή της με νέες υποεπιτροπές και ζητούμε την αναβάθμισή της και στην πρόληψη και στην καταστολή.

Δυστυχώς, αυτό δεν το είδαμε ούτε σήμερα. Είναι ένα σχέδιο νόμου, το οποίο είναι προσανατολισμένο στην καταστολή για άλλη μια φορά και όχι στην πρόληψη, όπως και ο προηγούμενος νόμος του 2020 ήταν σε λάθος προσανατολισμό, της καταστολής και όχι της πρόληψης!

Αναφέραμε ότι εμείς δίνουμε ως χώρα το 83% των χρηματοδοτήσεων -λέει η WWF με μελέτη της- στην καταστολή και μόνο το 17% στην πρόληψη. Αυτό πρέπει να ανατραπεί. Πρέπει να θεραπευθεί προς διεθνείς βέλτιστες πρακτικές. Οι όποιες προληπτικές δράσεις λέτε ότι υπάρχουν μέσα στο σχέδιο νόμου δεν είναι πραγματική πρόληψη σε χρόνο πραγματικά κρίσιμο, που είναι πολύ πριν την εκδήλωση των φαινομένων, αλλά είναι δράσεις, οι οποίες τοποθετούνται χρονικά λίγο πριν την εκδήλωση των φαινομένων και μετά από αυτή.

Άρα οι προληπτικές αυτές δράσεις που εισάγετε δεν αφορούν σε αυτό που λέμε εμείς «πρόληψη», δηλαδή, στην οργάνωση της κοινωνίας, του κρατικού μηχανισμού και των δομών πολιτικής προστασίας προ της εκδήλωσης του φαινομένου με βάση τα επιστημονικά δεδομένα και στοιχεία.

Μιλώντας για επιστήμη, θα επαναλάβω κάτι που λέμε πολύ συχνά, αλλά φοβάμαι ότι δεν το συμμεριζόμαστε όλοι σε αυτή την Αίθουσα. Την κλιματική κρίση δεν μπορείς να την αντιμετωπίσεις παρά μόνο με τη συνδρομή της επιστήμης. Η επιστήμη εντόπισε το φαινόμενο, το ανέδειξε απέναντι σε πολιτικά και επιχειρηματικά συμφέροντα. Την επιστήμη πρέπει να εμπιστευτούμε για την αντιμετώπιση της κρίσης. Την επιστήμη να μην την πολεμήσουμε, να μην την αμφισβητήσουμε, όπως έγινε ακόμη και από Υπουργούς της Κυβέρνησης με τα πρόσφατα μετεωρολογικά δεδομένα στις μεγάλες πυρκαγιές.

Γι’ αυτό, ακριβώς, θεωρούμε και ύποπτη και αμφιλεγόμενη και απορριπτέα την απόφασή σας να μεταφέρετε το Εθνικό Αστεροσκοπείο και την Εθνική Μετεωρολογική Υπηρεσία στη δομή του Υπουργείου σας χωρίς να μας εξηγήσετε παρά μόνο με γενικές και αόριστες αναφορές στην αιτιολογική έκθεση σε τι αποσκοπεί αυτή η μεταφορά. Δεν μας δώσατε μία έστω πραγματική αιτιολογία είτε επιστημονική είτε διοικητική. Άλλωστε, έχουν εγερθεί πάρα πολλές ισχυρές αντιδράσεις από την επιστημονική κοινότητα και από τα στελέχη της Γενικής Γραμματείας Έρευνας και Καινοτομίας του Υπουργείου Ανάπτυξης, αλλά και από τους επιστήμονες.

Άκουσα τον αξιότιμο Κοινοβουλευτικό Εκπρόσωπο της Πλειοψηφίας να μιλάει για γκρίνια συνδικαλιστών. Όχι, δεν είναι δράκα γκρινιάρηδων συνδικαλιστών ο διευθυντής του Εθνικού Αστεροσκοπείου ή τα Σωματεία των Ελλήνων Ερευνητών. Δεν τους λες και δράκα συνδικαλιστών.

Άραγε θα μπορούσε να σκεφθεί κανείς ότι αυτή η διοικητική αλλαγή δεν οφείλεται τελικά και δεν συνδέεται με το γεγονός ότι οι κυβερνητικοί παράγοντες αμφισβήτησαν τα επιστημονικά στοιχεία του Εθνικού Αστεροσκοπείου, αναφορικά με τα καταστροφικά αποτελέσματα των πυρκαγιών, που έπληξαν τη χώρα μας; Δεν είναι εύλογο να βλέπει κανείς πίσω από αυτή την επιλογή, σε συνάρτηση με τις συμπεριφορές που προανέφερα, μια προσπάθεια εργαλειοποίησης και ελέγχου συγκεκριμένων επιστημονικών φορέων;

Διότι, προχωρείτε μεν σε αποκέντρωση της ευθύνης, μέσα από τις διάφορες επιτροπές και τη γραφειοκρατία, αλλά συγκεντρώνετε τον έλεγχο ακόμη και των κρίσιμων ερευνητικών υποδομών της χώρας, κρίσιμων για την ανάπτυξη, για την αγροτική παραγωγή, κρίσιμων για την άμυνα.

Την ίδια ώρα, η Ελλάδα σύρεται στο Δικαστήριο της Ευρωπαϊκής Ένωσης, επειδή δεν έχει υποβάλει εγκαίρως τους αντιπλημμυρικούς χάρτες, ενώ υπήρχαν μελέτες στα συρτάρια των Υπουργείων. Ενώ πανεπιστήμια και φορείς χτυπούσαν το καμπανάκι του κινδύνου. Προειδοποιούσαν. Αφήσατε τη Θεσσαλία χωρίς μελέτη, χωρίς προστασία, απροστάτευτη στο ακραίο φαινόμενο!

Κυρίες και κύριοι συνάδελφοι, η κλιματική κρίση και η πολιτική προστασία είναι ζητήματα που πρέπει να ενώνουν και όχι να διχάζουν. Θα συμφωνήσω με αυτό που είπατε, κύριε Υπουργέ. Άλλωστε, θεωρούμε ότι η Αντιπολίτευση σε αυτά τα ζητήματα πρέπει να είναι πάντοτε δημιουργική και γόνιμη. Έτσι, εμείς, λειτουργούμε. Εμείς καταθέτουμε προτάσεις και στην επιτροπή και στον δημόσιο διάλογο, ευρύτερα, μέσα και έξω από το Κοινοβούλιο.

Ήμασταν και είμαστε παρόντες στην αντιμετώπιση των προκλήσεων. Είμαστε περήφανοι που είμαστε το πρώτο κόμμα, το οποίο μίλησε σε τούτη εδώ τη χώρα για την κλιματική κρίση, όταν πολλοί στην κοινωνία -και κοιτάζω τα νέα παιδιά- κάποτε έλεγαν ότι δεν υπάρχει κλιματική κρίση. Ακόμη και σήμερα το λένε: Δεν υπάρχει κλιματική κρίση. Θα ζήσουμε αιώνια σε έναν παράδεισο, που ό,τι και να κάνουμε σε αυτόν τον πλανήτη, δεν θα βρούμε ποτέ τις συνέπειες μπροστά μας.

Και όμως, οι συνέπειες είναι εδώ, είναι στην πόρτα μας. Είμαστε περήφανοι που με Πρόεδρο τότε τον Γιώργο Παπανδρέου μιλήσαμε για την κλιματική κρίση. Είμαστε περήφανοι που ο σημερινός Πρόεδρός μας, ο Νίκος ο Ανδρουλάκης, είναι εκείνος ο οποίος εισηγήθηκε στο Ευρωκοινοβούλιο το rescEU, τον μηχανισμό πολιτικής προστασίας που βοηθά τη χώρα μας σήμερα και με παροχή εξοπλισμού και προσωπικού, αλλά και με παροχή τεχνικής βοήθειας. Στο επίπεδο της πρόληψης μπορούμε να τον αξιοποιήσουμε περισσότερο τον rescEU, . Και είμαστε περήφανοι που η αείμνηστη Πρόεδρός μας, η Φώφη Γεννηματά, εισηγήθηκε από αυτό εδώ το Βήμα τη θεσμοθέτηση κλιματικού νόμου στην πατρίδα μας και τον υιοθέτησε η Κυβέρνηση της Νέας Δημοκρατίας.

Άρα η δική μας η ατζέντα για το περιβάλλον είναι διαφανής, είναι συμπεριληπτική, είναι ανοιχτή και είναι μεταρρυθμιστική. Κατατείνει σε μία έννοια που είναι διεθνής και είναι κρίσιμη για το μέλλον μας, στην έννοια της ανθεκτικότητας. Το ΠΑΣΟΚ - Κίνημα Αλλαγής επιδιώκει να εισφέρει με τις προτάσεις του στον εθνικό διάλογο προς την κατεύθυνση της δημιουργίας ενός αποτελεσματικού μοντέλου αντιμετώπισης και διαχείρισης των κρίσεων για να είναι η κοινωνία μας και οι επόμενες γενιές ανθεκτικές από τις επόμενες κρίσεις.

Δεν δεχόμαστε η χώρα μας να είναι ευάλωτη σε κάθε είδους κρίση, πανδημική ή υγειονομική ευρύτερα, οικονομική και κλιματική. Δεν μας αξίζει αυτό το μέλλον και οφείλουμε όλοι μαζί, όλες οι πολιτικές δυνάμεις, να δουλέψουμε προς αυτή την κατεύθυνση. Άρα ανθεκτικότητα της κοινωνίας απέναντι στις κρίσεις, διότι ναι, το είπε και ο κ. Τουρνάς, το φαινόμενο είναι διεθνές, είναι παγκόσμιο, αφορά σε όλο τον πλανήτη, όχι μόνο στην Ελλάδα, δεν πληρώνουμε μόνο εμείς το μάρμαρο της κλιματικής κρίσης. Όμως, ναι, η κλιματική κρίση φταίει για το φαινόμενο. Για το μέγεθος των επιπτώσεων, όμως, φταίει το κράτος, διότι μπορεί να έχεις ακραία φαινόμενα, αλλά πρέπει να έχεις προετοιμασμένο κράτος, προετοιμασμένο όχι για τα δεδομένα τα μετεωρολογικά προ εικοσαετίας, αλλά για τα δεδομένα τα σημερινά και της επόμενης εικοσαετίας.

Το πλέον χαρακτηριστικό παράδειγμα -και δεν μπορώ να το παραλείψω- είναι οι πυρκαγιές. Στην Ελλάδα φέτος κάηκαν περισσότερα από ένα εκατομμύριο επτακόσιες χιλιάδες στρέμματα. Δεύτερη χειρότερη θέση ως προς το μέσο όρο καμένης επιφάνειας την περίοδο 2006 - 2022 και την πρώτη στην Ευρώπη για το 2023 σε καμένες εκτάσεις. Η Ελλάδα φέτος είχε λιγότερες εστίες φωτιάς και είχε περισσότερη καταστροφή δασικού πλούτου από προηγούμενα χρόνια. Τι σημαίνει αυτό; Σημαίνει ότι όσο δεν επενδύουμε στην προετοιμασία και στην προστασία το κόστος αποκατάστασης θα είναι πολλαπλάσιο. Άρα το κράτος αποδείχθηκε ότι είχε ανεπιτυχή στρατηγική και αναποτελεσματικό σχεδιασμό.

Και το λέμε αυτό όταν έχουμε ακόμα και αυτόνομο Υπουργείο, που εμείς το χειροκροτήσαμε και το στηρίξαμε ότι αποκτήσαμε αυτόνομο Υπουργείο Κλιματικής Κρίσης και Πολιτικής Προστασίας. Είναι ένα αυτόνομο Υπουργείο, όμως, που η σημερινή πολιτική ηγεσία -ορθώς κατά τη γνώμη μας- λέει ότι είναι ένα άδειο κέλυφος, διότι δεν έχει όλες τις υπουργικές αποφάσεις εκδώσει, δεν έχει οργανόγραμμα καν.

Και ξέρετε η φύση δεν μπορεί να περιμένει την Κυβέρνηση της Νέας Δημοκρατίας πότε θα εκδώσει υπουργικές αποφάσεις και πότε θα χορηγήσει οργανόγραμμα στο αρμόδιο Υπουργείο, ώστε αυτό να αρχίσει να λειτουργεί. Ένα σύγχρονο κράτος δεν μπορεί πουθενά στον κόσμο να παρακολουθεί μοιρολατρικά την αλλαγή του κλίματος. Οφείλει να προσαρμόζει τις πολιτικές διαχείρισης και να οχυρώνεται έναντι των συνεπειών.

Άρα η προσπάθεια να παρουσιάσουμε εμείς τουλάχιστον, ως κόμμα της Αντιπολίτευσης, ένα σχέδιο αναπτύσσεται και στους τρεις άξονες της πολιτικής προστασίας και στην πρόληψη και στην καταπολέμηση και στην αποκατάσταση μιας φυσικής καταστροφής. Και άρα θεωρούμε για παράδειγμα ότι πρέπει οπωσδήποτε να υπάρξει αλλαγή στο μοντέλο της πρόληψης και στη χρηματοδότηση, αλλά και στο σχεδιασμό με άμεσες ενέργειες, με προτεραιοποίηση των περιοχών υψηλού κινδύνου, με προτεραιοποίηση των περιοχών υψηλής αξίας και μοναδικότητας, όπως είναι η Δαδιά, την υιοθέτηση ενός τρίπτυχου για τη διαχείριση των δασών και των οικοσυστημάτων της χώρας με στρατηγικές ανθεκτικότητας.

Για την αντιμετώπιση, συμμετοχή της δασικής υπηρεσίας με επιτελικό ρόλο και στην κατάσβεση και στην πρόληψη. Υπάρχει πλούτος γνώσης στη δασική υπηρεσία και στα παλαιότερα στελέχη αυτής και να ενεργοποιηθούν τα πυροφυλάκια, να εκσυγχρονιστούν, τα drones να υπάρξουν, να λειτουργήσουν τα πληροφοριακά συστήματα και ένα ενιαίο γεωπληροφοριακό σύστημα με όλο το αγροτικό και δασικό δίκαιο. Να γνωρίζουν οι δυνάμεις και οι αρχές πώς και πότε μπορούν να αξιοποιήσουν το δίκτυο.

Και τέλος, αλλαγή στο μοντέλο της αποκατάστασης. Προστασία και αποκατάσταση των καμένων εκτάσεων να μη γίνεται με τα κριτήρια και τους όρους του παρελθόντος, αλλά με βάση τις κλιματικές συνθήκες που θα επικρατούν από εδώ και στο μέλλον και να σχεδιάζουμε την αποκατάσταση με βάση τις ασφαλείς προβλέψεις των κλιματικών μεταβολών ανά περιοχή και ανά οικοσύστημα στη χώρα.

Και τέλος, κάτι που ακούστηκε, να υπάρχει συνέργεια με τις δράσεις της Κοινής Αγροτικής Πολιτικής, ώστε να βελτιώνονται οι παρόχθιες ζώνες, αυτές που είναι και πιο ευάλωτες σε πλημμύρες και να προστατεύονται αυτές από πλημμύρες.

Κύριε Πρόεδρε, ολοκληρώνω και ευχαριστώ για την ανοχή σας.

Κυρίες και κύριοι συνάδελφοι, γνώση υπάρχει, λύσεις υπάρχουν. Αυτό που ζητείται είναι και η πολιτική βούληση, γιατί η κλιματική κρίση είναι μια αδιαπραγμάτευτη πραγματικότητα και είναι επιταγή για δράση, όχι δικαιολογία για ανεπάρκεια ή αφορμή για πειράματα. Ενημέρωση, εκπαίδευση και έμφαση στην πρόληψη.

Όσο η Κυβέρνηση -οποιαδήποτε κυβέρνηση- και όσο η πολιτεία επενδύει μόνο στην καταστολή και στην αποκατάσταση και αφήνει σε δεύτερο επίπεδο και τρίτο επίπεδο την πρόληψη και κυρίως, όσο γυρίζει την πλάτη στην επιστήμη δεν θα μετράμε αντίστροφα ως την επόμενη νομοθετική αλχημεία, αλλά ως την επόμενη φυσική καταστροφή.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Μάντζο.

Τον λόγο τώρα έχει ο Βουλευτής της Νέας Δημοκρατίας, ο κ. Ελευθέριος Κτιστάκης.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Θα είμαι πολύ σύντομος, δεδομένου ότι τελειώνει ο κύκλος των ομιλητών από πλευράς Βουλευτών.

Κύριε Υπουργέ, κυρίες και κύριοι, με το κύριο μέρος, το βασικό μέρος του νομοσχεδίου αυτού επιχειρείται από το Υπουργείο, με έμφαση την πρόληψη, να ανταπεξέλθει και να προσαρμοστεί στις καινούργιες απαιτήσεις και τις καινούργιες προκλήσεις.

Γιατί είναι ανάγκη να γίνει αυτό; Είναι ανάγκη να γίνει αυτό, γιατί, όπως είδαμε στις μεγάλες καταστροφές της Θεσσαλίας, δευτερευόντως του Έβρου και της Ρόδου, τα φαινόμενα είναι αυξημένης έντασης, πρωτόγνωρης, μοναδικής έντασης.

Βέβαια, δεν είναι μοναδικά στην Ελλάδα. Εντελώς πρόσφατα, προ ημερών, αναφέρω ότι έκλεισε για τέσσερις-πέντε μέρες το αεροδρόμιο του Μονάχου ακριβώς από χιόνι. Επαναλαμβάνω του Μονάχου στη Γερμανία, τη χώρα της Γερμανίας, που όλοι ξέρουμε τη δημόσια διοίκηση και πώς λειτουργεί.

Θα επικεντρώσω, όμως, σε δύο συγκεκριμένες ρυθμίσεις οι οποίες θεωρώ ότι αφορούν πιο άμεσα στους πολίτες.

Το άρθρο 31, με το οποίο εισάγεται το Μητρώο Τήρησης Μέτρων Προληπτικής Πυροπροστασίας Ιδιοκτησιών, θεωρώ ότι κινείται προς τη σωστή κατεύθυνση, κύριε Υπουργέ. Αφ’ ενός, μεν, επιχειρείται να δημιουργήσει μια συνείδηση σε εμάς, τους πολίτες, αφ’ ετέρου, επιχειρείται να γίνεται πιο εύκολα ο έλεγχος αυτής της πρόληψης.

Όμως, εφιστώ την προσοχή, με όλο τον σεβασμό, στην υπουργική απόφαση που θα εκδοθεί, η οποία προβλέπεται στην παράγραφο 10 του άρθρου αυτού, γιατί σε αυτή την απόφαση θα ρυθμιστούν οι τεχνικές λεπτομέρειες, πρακτικής φύσης δηλαδή θέματα, τα οποία θα γίνουν πιο εύκολα, πιο προσβάσιμα στους πολίτες και θα είναι εν τέλει και πιο αποτελεσματικό το όλο μέτρο.

Επίσης, θα κάνω μια αναφορά στην υπαγωγή των περιοχών και των εκμεταλλεύσεων που επλήγησαν από τις καλοκαιρινές πυρκαγιές στην κρατική αρωγή. Θεωρώ ότι κινείται και αυτό το μέτρο προς τη σωστή κατεύθυνση, δεδομένου ότι προβλέπει αποζημιώσεις πέραν όσων προβλέπονται από τον Κανονισμό του ΕΛΓΑ.

Θέλω να σημειώσω ότι στην περιοχή της Βοιωτίας, στον Νομό της Βοιωτίας, στις καλοκαιρινές πυρκαγιές επλήγησαν η Δημοτική Ενότητα Δερβενοχωρίων του Δήμου Τανάγρας, η Δημοτική Ενότητα Κυριακίου, Κορώνειας του Δήμου Λεβαδέων, η Δημοτική Ενότητα Θίσβης του Δήμου Θηβαίων και η Δημοτική Ενότητα Διστόμου, το Στείρι, στον Δήμο Διστόμου-Αράχοβας-Αντίκυρας.

Σε αυτές τις περιοχές καταστράφηκαν μεγάλες εκτάσεις δενδροκαλλιέργειας, κυρίως ελαιόδεντρα, όχι όμως μόνο ελαιόδεντρα. Αναφέρω χαρακτηριστικά ότι καταστράφηκε όλος σχεδόν ο περιβάλλων χώρος της Ιεράς Μονής του Οσίου Λουκά, που περιλαμβάνεται στον κατάλογο των Μνημείων Πολιτιστικής Κληρονομιάς της UNESCO.

Θεωρώ ότι είναι δίκαιο το αίτημα να υπαχθούν και οι συγκεκριμένες περιοχές στην κρατική αρωγή και ο αρμόδιος Υφυπουργός και η Κυβερνητική Επιτροπή Κρατικής Αρωγής στην επόμενη συνεδρίαση θα το κάνουν δεκτό.

Άφησα τελευταίο το πιο σημαντικό, κατά την άποψή μου, θέμα σήμερα. Η θανάσιμη επίθεση στον αστυνομικό χθες στο πλαίσιο του αγώνα βόλεϊ έχει δύο, κατά την άποψή μου, πλευρές. Η μία είναι η οπαδική βία, η βία στα γήπεδα. Δεν νομίζω ότι χρειάζεται να πούμε παραπάνω γι’ αυτό.

Η άλλη πλευρά, όμως, είναι το ότι ένας εργαζόμενος και αυτός με οικογένεια, με σύζυγο, με παιδιά, με γονείς, από ένα μέρος της κοινωνίας που φαίνεται ότι ολοένα και μεγαλώνει, αντιμετωπίζεται σαν ζωντανός στόχος. Και αυτό δεν πρέπει να το παραβλέπουμε. Δεν πρέπει να εστιάσουμε μόνο στη βία στα γήπεδα, που είναι ένα υπαρκτό φαινόμενο και διαχρονικό, δυστυχώς, αλλά πρέπει να δώσουμε την έμφαση, τη σημασία και την αξία που απαιτείται στο ότι ένας εργαζόμενος, ένας άνθρωπος αντιμετωπίζεται σαν ζωντανός στόχος.

Θέλω να εκφράσω τη συμπαράστασή μου στην οικογένεια του αστυνομικού, που αγωνίζεται για την ζωή του και ελπίζω και εύχομαι να βγει νικητής στον αγώνα του αυτό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κτιστάκη.

Και τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος.

Θα σας δώσω απαρχής και τη δευτερολογία, κύριε Ξανθόπουλε και οτιδήποτε άλλο χρειαστεί.

**ΘΕΟΦΙΛΟΣ ΞΑΝΘΟΠΟΥΛΟΣ:** Ούτως ή άλλως, έχουμε εξαντλήσει το θέμα, κύριε Πρόεδρε. Είμαι και ο τελευταίος ομιλητής και αντιλαμβάνομαι και την κόπωση του Σώματος, αλλά και την ουσιαστική εξάντληση του θέματος.

Θέλω και εγώ να εκφράσω μαζί με όλες τις πτέρυγες της Βουλής τη συμπαράστασή μου στον αστυνομικό που είναι το θύμα μιας δολοφονικής επίθεσης.

Και θέλω να κάνω ένα σχόλιο, κυρίες και κύριοι συνάδελφοι. Ακούγεται επανειλημμένα η έκφραση «οπαδική βία». Κατά την άποψή μου, δεν πρόκειται περί οπαδικής βίας. Πρόκειται περί βίας, η οποία εκδηλώνεται σε οπαδικές συνθήκες.

Κατά την προσφιλή έκφραση, νομίζω, του Γκαλεάνο, όσο το θερμόμετρο ευθύνεται για τον πυρετό τόσο και τα σπορ και τα αθλήματα ευθύνονται για τη βία. Άρα είναι κοινωνικό φαινόμενο. Δεν πρέπει να στιγματίζουμε τον αθλητισμό, να τον θεωρούμε ταυτόσημο με τη βία. Η βία υπάρχει και εκτρέφεται από τις κοινωνικές συνθήκες, από την ανασφάλεια, τη φτώχεια, το αδιέξοδο και εκφράζεται μέσα στους αθλητικούς χώρους και δεν επωάζεται σε αυτούς.

Αυτό που σήμερα κυριαρχεί στη χώρα είναι η ολοκλήρωση της επίσκεψης του Τούρκου Προέδρου Ταγίπ Ερντογάν. Βεβαίως, έχουμε πει, ως ΣΥΡΙΖΑ -το αυτό είπε και προηγουμένως ο Πρόεδρος μας, ο Σωκράτης Φάμελλος- ότι είναι θετικό ότι μένουν ανοικτοί οι δίαυλοι επικοινωνίας. Είμαστε αυτοί που τηρήσαμε την αρχή αυτή, που είναι και μια πάγια αρχή, θα έλεγα, της ελληνικής εξωτερικής πολιτικής, ότι ακόμη και στις πιο κρίσιμες στιγμές, τις στιγμές της μεγάλης έντασης πρέπει να υπάρχουν δίαυλοι επικοινωνίας, έτσι ώστε να εκτονώνεται η όποια ένταση, γιατί ακριβώς δεν υπηρετεί σε τίποτα τους λαούς των δύο περιοχών.

Θέλουμε, όμως, να θέσουμε ορισμένα ερωτήματα για τα οποία η Κυβέρνηση οφείλει καθαρές εξηγήσεις και στις πολιτικές δυνάμεις και στον ελληνικό λαό. Ως προς το περιεχόμενο της Διακήρυξης Φιλίας πρέπει να πληροφορηθούμε τι ακριβώς λέει. Βεβαίως, είναι σημαντικό και στο δεοντολογικό και στο συμβολικό επίπεδο η υπογραφή μιας Διακήρυξης Φιλίας ανάμεσα στην Ελλάδα και στην Τουρκία.

Θέλουμε να δούμε, λοιπόν και να ενημερωθούμε για το ακριβές περιεχόμενο.

Επίσης, στο πλαίσιο αυτής της διακήρυξης τι γίνεται με την ιστορία των F-16; Είναι ένας διακαής πόθος της Τουρκίας. Και ξέρουμε πολύ καλά ότι αν η Τουρκία τα αποκτήσει, εμείς ενδεχομένως θα είμαστε η πρώτη χώρα η οποία θα μπει σε μια διαδικασία εμπλοκών με τα συγκεκριμένα αεροσκάφη.

Ένα άλλο θέμα το οποίο χρήζει διευκρινίσεων είναι βεβαίως το περιεχόμενο της τελωνειακής ένωσης της Ελλάδας με την Τουρκία. Θέλουμε να δούμε στο πλαίσιο αυτής της καινούργιας διακήρυξης φιλίας τι θέση έχει.

Τέλος, αλλά εξίσου σημαντικό με τα προηγούμενα, είναι το ζήτημα της μουσουλμανικής μειονότητας της Θράκης, το οποίο αποτελεί αμιγώς εσωτερικό ζήτημα. Αυτό το ατόπημα του κ. Ερντογάν νομίζω ότι απαντιέται συλλογικά και συνολικά από τη σθεναρή και σταθερή στάση της Ελλάδας όλο το προηγούμενο διάστημα.

Βεβαίως, η Νέα Δημοκρατία προεκλογικά το αξιοποίησε για να πλήξει τον ΣΥΡΙΖΑ. Έδωσε λαβή στον Τούρκο Πρόεδρο. Όμως, αυτά είναι ζητήματα τα οποία θα τα δούμε από δω και μετά.

Επί του νομοσχεδίου, έχει πολύ ενδιαφέρον πλειάδα τοποθετήσεων από τους συναδέλφους της πλειοψηφίας, όπως και του Κοινοβουλευτικού Εκπροσώπου, ο οποίος ξαφνικά θυμήθηκε ότι «γιατί ακούστηκαν εκφράσεις για ακροδεξιές αντιλήψεις;» και «τι σημαίνει το να φύγει η έρευνα από την παιδεία και να είναι στο Υπουργείο Έρευνας;».

Θα ήθελα, λοιπόν, να θυμίσω στους συναδέλφους της συντηρητικής παράταξης ότι μιλάμε για ακροδεξιές αντιλήψεις ακριβώς γιατί αυτές υποστασιοποιούν την άρνηση των επιστημονικών δεδομένων. Όταν μια αντίληψη αρνείται τα προφανή πορίσματα της επιστήμης, συνήθως έχει βαθιά συντηρητική ή ακροδεξιά κατεύθυνση.

Οι άνθρωποι οι οποίοι πρωταγωνίστησαν στη δίκη των πιθήκων, για να πάω στις αρχές του περασμένου αιώνα, απ’ αυτές τις απόψεις εμφορούντο. Σήμερα, οι άνθρωποι που εξακολουθούν να πιστεύουν ότι η γη είναι επίπεδη κυρίως απ’ αυτές τις απόψεις εμφορούνται.

Άρα όταν θέλετε να πάρετε αποστάσεις -είναι καλό που το θέλετε- απ’ αυτές τις απόψεις, κάντε, λοιπόν, μία παραδοχή ότι μιλάμε με βάση τα επιστημονικά δεδομένα και πάνω σε αυτά μπορούμε να κάνουμε διαφορετική κριτική ή αντιπαράθεση. Όμως, η άρνηση των επιστημονικών δεδομένων ουσιαστικά υποκρύπτει μια βαθιά αντιδραστική θέση.

Δεύτερον και πολύ σημαντικό -κλείνω με τα προκαταρκτικά- είναι το γεγονός ότι προφανώς η έρευνα είναι θέμα του Υπουργείου Παιδείας. Η έρευνα αποτελεί κοινωνικό αγαθό. Τα αποτελέσματα της έρευνας πρέπει να διαχέονται σε όλη την κοινωνία. Και η έρευνα δεν είναι μονομερώς στο Υπουργείο Ανάπτυξης, γιατί ακριβώς ο σκοπός της έρευνας δεν είναι μόνο ο προσπορισμός κέρδους. Η έρευνα ερευνά και πλουτίζει τη δημόσια σφαίρα, πλουτίζει τη δημόσια γνώση. Απ’ αυτόν τον πλούτο βεβαίως θα υπάρξει και υλικός πλούτος. Όμως, πρωταρχικός στόχος της έρευνας δεν είναι αυτός.

Μπαίνω στην ουσία του νομοθετήματος εν τάχει.

Κύριε Υπουργέ, κατ’ αρχάς, καταθέτετε μια τροπολογία η οποία είναι τροπολογία στο δικό σας νομοθέτημα και αυτό, κατά την άποψή μου, συνιστά την επιτομή της πρόχειρης νομοθέτησης.

Αυτή η τροπολογία και το νομοθέτημα διήλθαν της προσοχής σας; Το σκεφτήκατε μετά και το φέρατε; Εμείς θα την ψηφίσουμε. Αλλά, προφανώς είναι ένα σημείο κριτικής και θα ήθελα μια στοιχειώδη ενημέρωση, γιατί δεν είναι πολύ συνηθισμένο. Και μάλλον, δεν είναι και πολύ σωστό σ’ ένα νομοθέτημα που συζητείται να έρχεται τροπολογία του ίδιου του Υπουργού.

Σε ό,τι αφορά τα κομβικά σημεία, το άρθρο 19 και το άρθρο 20, το Αστεροσκοπείο και η Εθνική Μετεωρολογική Υπηρεσία είναι αμιγώς επιστημονικοί οργανισμοί και δεν έχουν καμμία σχέση με τη διοικητική δομή των Υπουργείων στα οποία θέλετε να τα εντάξετε.

Ειδικά το Αστεροσκοπείο -έχουμε την επιστολή του προέδρου του- έχει μια υπεραιωνόβια ιστορία. Καταλαβαίνετε ότι δεν έχετε κανέναν προφανή λόγο να το κάνετε. Τέθηκαν ορισμένοι προβληματισμοί που έχουν σχέση με τα κονδύλια, που έχουν σχέση με τον έλεγχο των απόψεων του Αστεροσκοπείου. Δεν θέλω να τα υιοθετήσω άκριτα.

Θέλω, όμως, να ενώσω τη φωνή μου με τους ερευνητές, με τους εργαζόμενους, με την επιστημονική κοινότητα. Αφήστε τις δύο επιστημονικές υπηρεσίες αλώβητες, αν θέλετε να κάνουν τη δουλειά τους. Εκτός αν θέλετε να κάνετε τη δουλειά σας σε βάρος αυτών των υπηρεσιών.

Τέλος, πάω στο άρθρο 31. Και με αυτό τελειώνω, κύριε Πρόεδρε. Λέει ουσιαστικά ότι θέλει να δημιουργήσει την αίσθηση της ατομικής ευθύνης στους πολίτες, οι οποίοι οφείλουν να καθαρίζουν τις ιδιοκτησίες τους, έτσι ώστε να μην είναι ευάλωτες σε πυρκαγιές. Λέει στην παράγραφο 2 ότι είναι αρμόδιοι οι ΟΤΑ και η Πυροσβεστική Υπηρεσία, οι οποίοι χρησιμοποιούν το σχετικό προσωπικό και τα ηλεκτρονικά μέσα.

Όπως, όμως, συνομολογήσαμε όλοι, η Πυροσβεστική Υπηρεσία έχει χιλιάδες κενά, τα οποία αρνείστε να καλύψετε με την πρόσληψη των ανθρώπων που είναι πενταετούς θητείας ή σε άλλες κατηγορίες πυροσβεστών. Και έτσι, εξακολουθούν και παραμένουν τα κενά. Επίσης, ουσιαστικά στους ΟΤΑ δίνετε αρμοδιότητες, αλλά δεν βλέπουμε να υπάρχει πρόβλεψη για πιστώσεις και για προσωπικό.

Τέλος, θα αναφερθώ σε ένα νομικό ζήτημα. Στην παράγραφο 7 δημιουργείτε την υποχρέωση σε κατοίκους ιδιοκτησιών, είτε μισθωτές, είτε ψηλούς κυρίους, είτε επικαρπωτές, επί ακινήτων που βρίσκονται στην περίμετρο όπως την προσδιορίζει μέσα -δεν θέλω να χάσω χρόνο- κατοικημένων περιοχών και δασών, να μπουν σε μια πλατφόρμα ουσιαστικά. Και ειλικρινά, σκέφτομαι αν έχετε συλλάβει το μέγεθος αυτού που πάτε να κάνετε. Διότι αυτό ενδεχομένως να εκφράζει και να θέλει να συγκεντρώσει εκατοντάδες χιλιάδες μικρές ή μεγαλύτερες ιδιοκτησίες και, κυρίως, τους κατόχους τους. Δημιουργείτε μια υπεργραφειοκρατική δομή.

Επίσης, βλέπω ότι απειλείται και ποινή δύο έτη το ελάχιστο για ψευδή δήλωση. Αυτό σημαίνει δηλαδή ότι ενώ από την άλλη μεριά ο κ. Φλωρίδης κάνει μία προσπάθεια με το μυαλό του να κάνει επιτάχυνση της δίκης, εμείς δημιουργούμε μια τεράστια ανεξέλεγκτη ύλη, η οποία θα μπλοκάρει κάθε δυνατότητα απονομής δικαιοσύνης στους δικαστικούς σχηματισμούς. Και αυτό δείχνει ότι είναι πάλι ένα «γονατογράφημα», ένα πρόχειρα γραμμένο νομοσχέδιο.

Επίλογος.

Κυρίες και κύριοι της πλειοψηφίας, η Πολιτική Προστασία δεν είναι σύνθημα, είναι σύστημα. Και σαν τέτοιο απαιτεί πολιτικές πρόληψης, διαχειριστική επάρκεια, οργανωτική ικανότητα. Τα στερήστε και τα τρία. Και γι’ αυτούς τους λόγους αυτό το νομοθέτημα θα μείνει γράμμα κενό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Ξανθόπουλο.

Θα πάμε σε έναν κύκλο δευτερολογιών, ξεκινώντας, όπως πάντα, από τα μικρότερα σε δύναμη κοινοβουλευτικά κόμματα. Και εφόσον το επιθυμούν, θα δώσω από τέσσερα λεπτά σε κάθε ειδικό αγορητή και εισηγητή. Με ενημέρωσαν ότι όλοι θέλετε να δευτερολογήσετε.

Τον λόγο έχει η κ. Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Εγώ θα ήθελα να πω για μια εμπειρία μου. Συγχωρείστε με. Δεν θέλω να οικειοποιηθώ τον πόνο για τον Ερμή Θεοχαρόπουλο. Αυτό ήταν κάτι που το απέφυγα από την αρχή έτσι κι αλλιώς, γιατί το θεωρώ απαράδεκτο. Παρ’ όλα αυτά, ήταν μια πάρα πολύ δυνατή εμπειρία και θα ήθελα να τη μοιραστώ μαζί σας.

Μετά την κηδεία του Ερμή, όταν συζητούσαμε με τον Γιάννη Θεοχαρόπουλο, τον πατέρα του, όσο μπορούσαμε να συζητήσουμε σ’ αυτές τις συνθήκες, αυτό που μου έλεγε ήταν ότι «πραγματικά, δεν μπορώ να συνειδητοποιήσω πως δεν μπορώ να γυρίσω πίσω τον χρόνο και να διορθώσω αυτό το κακό που έγινε. Είχα την εντύπωση ότι μπορώ να το κάνω. Σε τέτοια σημεία παράνοιας είχαμε φτάσει». Μου είπε επίσης ότι «αυτό που δεν θα συγχωρήσω ποτέ τον εαυτό μου είναι το ότι δεν τον προειδοποίησα, γιατί δεν ήξερα». Και είναι ένας άνθρωπος ο οποίος είχε αφιερώσει τη ζωή του στα βουνά και στο να εκπαιδεύει άλλους ανθρώπους να είναι ασφαλείς, που έχει σώσει πάρα πολύ κόσμο στα βουνά. Και πραγματικά, δεν μπόρεσε να σώσει τον γιο του. Αυτό το πράγμα δεν μπορεί να το σηκώσει ένας πατέρας.

Και πραγματικά, δεν μπορώ ούτε εγώ που έζησα τόσο κοντά αυτή την ιστορία να δεχτώ ότι τώρα που ξέρουμε, μαλώνουμε -οι άνθρωποι κυρίως που έχετε κυβερνήσει- για τον ασθενή που πέθανε και συζητάμε για το αν «εγώ είχα κάνει το συκώτι του καλά ή το στομάχι του».

Είναι πολύ μικρά αυτά που συζητάμε εδώ πέρα και γι’ αυτό θυμώνουν και οι περισσότεροι που μας βλέπουν. Γιατί οι συζητήσεις μας είναι περιορισμένες και μικρές. Πρέπει να κάνουμε κάτι τώρα που γνωρίζουμε, γιατί αλλιώς δεν θα μπορέσουμε να ζήσουμε με αυτή τη γνώση. Τουλάχιστον οι άνθρωποι που δεν είμαστε επαγγελματίες πολιτικοί και δεν ασχολούμαστε με αυτό πολλά χρόνια, πραγματικά δεν μπορούμε να κοιμηθούμε ξέροντας ότι στέλνουμε ανθρώπους στο θάνατο, κανονικά. Κάτι πρέπει να κάνουμε. Σας παρακαλούμε πάρα πολύ.

Ξέρουμε ότι είναι καινούργιο. Ξέρουμε ότι είναι πρωτόγνωρο. Θα έπρεπε να το έχουμε στήσει τόσα χρόνια. Πραγματικά, απορώ πώς μας διέφυγε αυτό. Έστω αργά, ας κάνουμε κάτι τόσο σημαντικό. Δεν έχουμε την τεχνογνωσία. Ακούστηκαν διάφορα για τα πρωτόκολλα ασφαλείας μας. Μα, δεν ξέρουμε. Έξω πετάνε νύχτα, πετάνε με καιρό περίεργο, βράδυ. Δεν ξέρουμε να το κάνουμε εμείς αυτό και πρέπει να το παραδεχτούμε. Πρέπει να παραδεχτούμε ότι πρέπει να πάρουμε αυτή τη γνώση και να την χτίσουμε εξαρχής, φτιάχνοντας κάτι.

Παρακαλώ για συνεργασία. Παρακαλώ την Κυβέρνηση να το πάρει σοβαρά κάποια στιγμή. Θα έπρεπε ήδη να το έχετε πάρει σοβαρά, να το έχετε κάνει εδώ και χρόνια. Δεν έγινε ποτέ. Τουλάχιστον τώρα μην μας κορόιδεψετε άλλη μια φορά.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Κεφαλά.

Τον λόγο τώρα έχει για τη δευτερολογία του εκ μέρους της Νίκης ο ειδικός αγορητής κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, κυρίες και κύριοι συνάδελφοι, συζητάμε ένα σοβαρό, κατά την Κυβέρνηση και για την ελληνική κοινωνία, νομοσχέδιο που έχει να κάνει με την προστασία της ανθρώπινης ζωής και της προστασίας της δημόσιας και ιδιωτικής περιουσίας και των υποδομών.

Σε ένα τόσο σοβαρό νομοσχέδιο, με μεγάλες αντιδράσεις, που έχει να διαχειριστεί έναν πακτωλό χρημάτων, φέρνει τώρα ο Υπουργός είκοσι λεπτά πριν τελειώσουμε τη συνεδρίαση τρεις σελίδες -αν είναι δυνατόν- νομοτεχνικές βελτιώσεις. Δηλαδή, στα άρθρα του νομοσχεδίου, κατά το ένα τρίτο δηλαδή, έχει είκοσι μία παρατηρήσεις σε αντίστοιχα άρθρα.

Δεν πρέπει να είναι κάποιος νομικός ή συνταγματολόγος για να καταλάβει ότι αυτό το νομοσχέδιο με τις παρατηρήσεις, που έρχονται στο και πέντε δεν είναι απλά ένα πρόχειρο, κατά λάθος βιαστικό, αλλά είναι η απόλυτη έκφραση της εξαπάτησης του Κοινοβουλίου. Και γιατί το λέω αυτό; Γιατί ό,τι προλάβαμε να διαβάσουμε, γιατί δεν είναι δυνατόν σοβαρά για ένα τέτοιο νομοσχέδιο να μπορείς να μελετήσει τρεις σελίδες νομοτεχνικές βελτιώσεις. Δεν ξέρουμε τη διαδικασία, είμαστε άπειροι, αλλά είμαστε αληθινοί και καθαροί τη καρδία. Αν υπάρχει επιτροπή στο Κοινοβούλιο που ελέγχει τη νομιμότητα αυτής της πρότασης νομοτεχνικών βελτιώσεων, παρακαλώ το Προεδρείο και καθιστώ υπεύθυνο τον Πρόεδρο, να απευθυνθεί εκεί για να θεωρήσει σε αυτή τη νομική επιτροπή, που προστατεύει το κοινοβουλευτικό μας έργο, αν αυτές οι τρεις σελίδες εντάσσονται μέσα στη νομοθετική διαδικασία.

Παρά ταύτα, ξεκινώντας από πίσω προς τα εμπρός, μελετώντας στον αέρα μέχρι να έρθει η σειρά μου, διαβάζω στην τρίτη σελίδα: Αθήνα 8 Δεκεμβρίου 2023 υπογράφει αυτό το έγγραφο ο κ. Κικίλιας. Στο 18 λέει: «Στο εσωτερικό άρθρο 4 του άρθρου 51 του σχεδίου νόμου, αφού λέει α., αα) παρατήρηση που αφορά το γδ, αβ, αγ, αα, ββ, αδ, β, το τελευταίο εδάφιο της παραγράφου 3): «Της ανωτέρω μονάδας προΐσταται συντονιστής συμβάντων ο οποίος δύναται να προέρχεται είτε από τις Ένοπλες Δυνάμεις είτε από τα Σώματα Ασφαλείας για την επιχειρησιακή διαχείριση των αιτημάτων εναέριας διάσωσης και αεροδιακομιδών». Δηλαδή, είναι δυνατόν κάποιος που υπηρετεί στα Σώματα Ασφαλείας να γνωρίζει τα πράγματα λειτουργίας τα πτητικά για να ελέγξει; Ποιος; Είναι μια ρουσφετολογική, κομματική τακτοποίηση.

Έρχομαι, όμως, σε κάτι που το θεωρώ σοβαρό, γιατί το μόνο άρθρο ή παράγραφο που δεν άλλαξε ο κύριος Υπουργός είναι στο άρθρο 20, παράγραφος 7, όπου σημειώνει και δεν το πείραξε καθόλου ότι: «Με όμοια διαπιστωτική πράξη του Υπουργού Κλιματικής Κρίσης και Πολιτικής Προστασίας το ως άνω προσωπικό κατατάσσεται σε ισάριθμες θέσεις αντίστοιχης κατηγορίας, κλάδου ή ειδικότητας των υπηρεσιών οι οποίες καταργούνται ως οργανικές θέσεις από το Υπουργείο Εθνικής Αμύνης Άμυνας και καθίστανται οργανικές θέσεις του Υπουργείου Κλιματικής Κρίσης και Πολιτικής Προστασίας».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δηλαδή, αφού γίνει μέσα σε έξι μήνες η πρώτη διαπιστωτική πράξη του Υπουργού για να στείλει στην ΕΜΥ…

Πρέπει να μας δώσετε τον χρόνο γιατί είναι αμαρτία να μην τοποθετηθούμε.

Κι αφού γίνεται η διαπιστωτική πράξη του Υπουργού Εθνικής Άμυνας μετά καταργούνται οι οργανικές θέσεις. Τι θέλετε να πείτε; Θέλετε να πείτε ότι οι επόμενες οργανικές θέσεις δεν θα έχουν στρατιωτικούς; Βεβαίως, δεν θα έχουν στρατιωτικούς γιατί σας ενδιαφέρει μαζί με τα άλλα αεροδρόμια και τα στρατιωτικά να τα ιδιωτικοποιήσετε. Κι έρχεστε εσείς και αυτό συμπεραίνεται εμφανώς.

Έρχεστε στην παρατήρηση με νούμερο 11 της νομοτεχνικής βελτίωσης, στο άρθρο 20 του νομοσχεδίου, αφού λέτε στο α. ποιοι αναφέρονται στην Εθνική Μετεωρολογική Υπηρεσία, συμπεριλαμβανομένων των περιφερειακών, στο β. λέτε τα μετεωρολογικά γραφεία των αεροδρομίων και των αερολιμένων αντικαθίσταται από τη φράση «των στρατιωτικών αεροδρόμιων». Ενώ αυτό φαίνεται στην αρχή ότι προστατεύει τα στρατιωτικά αεροδρόμια, όταν μετά βάσει του άρθρου 7, αφού έχουν καταργηθεί οργανικές θέσεις, πλέον θα φύγουν μόλις τελειώσουν τη θητεία τους οι στρατιωτικοί, τότε θα χάσουν την ιδιότητά τους και τα στρατιωτικά.

Να φύγω από το γ. που αναφέρεται ότι για να μη γίνει κανένα λάθος, μετά τη φράση «αεροδρόμιων και αερολιμένων» προστίθεται και η φράση «για τους μετεωρολογικούς σταθμούς των στρατιωτικών αεροδρομίων». Και πάει στην παρατήρηση παράγραφο δ. της εντέκατης νομοτεχνικής βελτίωσης.

Στο πρώτο εδάφιο της παραγράφου 8 μετά τη φράση «δραστηριότητα της» -πάντα μιλάει για τα στρατιωτικά αεροδρόμια και τη στρατιωτική υπηρεσία, την ΕΜΥ δηλαδή, το προσωπικό, οι ένστολοι που θα είναι στην ΕΜΥ- προστίθεται η φράση «συμπεριλαμβανομένων των υποχρεώσεων και εσόδων από την παροχή μετεωρολογικής υποστήριξης της αεροναυτιλίας». Τι συζητάτε δηλαδή; Τα 100-150 εκατομμύρια που το EUROCONTROL δίνει για τον έλεγχο για τους ελεγκτές εναέριας κυκλοφορίας, για τους ηλεκτρονικούς μηχανικούς τα συστήματα εναέριας κυκλοφορίας και για τους AFISO. Δηλαδή, δεν αφήνετε να ξεκοκαλιστεί τίποτα;

Και τότε, κλείνοντας, κι ευχαριστώ τον κύριο Πρόεδρο, θα έπρεπε να αλλάξετε τον τίτλο του προγράμματος Πολιτικής Προστασίας από «ΑΙΓΙΣ» και να ονομάζεται, για να είστε και απόλυτα τίμιοι με το νομοθέτημα, ως «της διαπλοκής η καταιγίς». Αυτό το νομοσχέδιο έχει σαν σκοπό πλως με καταιγιστικό τρόπο θα ξεκοκαλίσει τα προγράμματά του «ΑΙΓΙΣ» που τελικά θα είναι της διαπλοκής η καταιγίς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Πρέπει να σας πω μόνο, το είπατε και μόνος σας, ότι επειδή είστε καινούργιοι τις νομοτεχνικές βελτιώσεις πήρα κι εγώ και ζήτησα να τις δω και τις διάβασα, όπως διαβάζω πάντα. Είναι στο μεγαλύτερο ποσοστό διευκολυντικές. Δηλαδή λείπει και ένα κόμμα ή προστίθεται μια λέξη ή για παράδειγμα ενσωματώνει την τροπολογία όπως βλέπετε σε ένα άρθρο.

**ΝΙΚΟΛΑΟΣ ΒΡΕΤΤΟΣ:** Εμάς μας ενδιαφέρει το μικρό ποσοστό.

**ΠΡΟΕΔΡΕΥΩΝ (Αθανάσιος Μπούρας):** Έτσι γίνεται με τις νομοτεχνικές βελτιώσεις. Και προκύπτουν, μάλιστα, από τη συζήτηση την πολύωρη κάθε φορά και από παρατηρήσεις που προέρχονται από τους Βουλευτές. Αυτό το νόημα έχει η συζήτηση. Αλλιώς τα νομοσχέδια θα πέρναγαν αυτό είναι, πάρτε το, ψηφίστε το και τελειώσαμε λοιπόν.

Εν πάση περιπτώσει, τον λόγο τώρα έχει εκ μέρους της Κοινοβουλευτικής Ομάδας της Νέας Αριστεράς η συνάδελφος η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ξεκινώ από αυτό. Όντως τα νομοσχέδια είναι έτσι. Πάρτε τα, ψηφίστε τα, τελειώσαμε. Είναι δυστυχώς η λειτουργία και των επιτροπών και της Ολομέλειας που τίποτα δεν διορθώνεται.

Ακούστηκαν όλα σε αυτή την Αίθουσα ωστόσο θέλω να επισημάνω μερικά πράγματα. Ακούστηκε κατά κόρον από τους Βουλευτές της Συμπολίτευσης για την ευαισθησία για το περιβάλλον και την κλιματική κρίση της παράταξης. Τι να πρωτοπώ; Για την αποκατάσταση των φυσικών καταστροφών, που δεν ψηφίσατε στην Ευρώπη; Τους δασικούς χάρτες, που δεν υπάρχουν; Τα επτακόσια χωροταξικά που είχε τάξει η προηγούμενη κυβέρνησή σας και έχουν συμβασιοποιηθεί ένα-δύο; Τις συνεχείς παρατάσεις κατεδάφισης των παράνομων κτισμάτων στον αιγιαλό; Να πω για το προσχέδιο του ΕΣΕΚ που προβλέπει το φυσικό αέριο ορυκτό καύσιμο και μετά το 2050, άρα αμφισβητείται η κλιματική ουδετερότητα της χώρας. Να πούμε για την πράσινη μετάβαση, την απολιγνιτοποίηση, ενεργειακές κοινότητες, την έλλειψη του ηλεκτρικού χώρου;

Το περιβάλλον αντιμετωπίζεται ως εμπόδιο για την ανάπτυξη από αυτή την παράταξη της Νέας Δημοκρατίας. Και όταν πάει κάτι να κάνει με το περιβάλλον μπαίνει μέσα η αγορά. Χωρίς την αγορά δεν γίνεται τίποτα. Αυτό είναι το λάθος και γι’ αυτό έχουμε μείνει πολύ πίσω σε όλα αυτά που μας συμβαίνουν σε ό,τι αφορά την κλιματική κρίση.

Έρχομαι στους χάρτες για τον κίνδυνο πλημμυρών. Αυτοί οι χάρτες ήταν αναρτημένοι και η Θεσσαλία ήταν κόκκινη, κατακόκκινη, που σημαίνει συναγερμός. Δεν τους έλαβε υπ’ όψιν κανείς. Τώρα άκουσα και τον κύριο Υφυπουργό να λέει για αντιπλημμυρικά έργα. Ποια; Αυτά που αφαιρούνται από το Ταμείο Ανάπτυξης και Ανθεκτικότητας; Δεν γίνεται έτσι, πάρτε το απόφαση. Όλη αυτή ιστορία με το κλίμα, αν δεν έχει συλλογική δράση, την κοινωνία μέσα και επιστήμη, δεν θα μπορέσουμε να την αντιμετωπίσουμε ποτέ. Αν αναθέτετε την πράσινη μετάβαση στην αγορά, δεν θα έχετε κανένα αποτέλεσμα. Αυτό είναι πασιφανές. Δεν μπορώ να καταλάβω πώς ακόμα συζητάμε και ακούμε τέτοια πράγματα. Η ηλεκτροκίνηση αφορά ποδήλατα, το «ΕΞΟΙΚΟΝΟΜΩ» έχει πάει χάλια, τίποτα ως πράσινη μετάβαση στη χώρα. Κάποιες δυο-τρεις εταιρείες που θα κάνουν μερικά πάρκα και όλος ο κόσμος απ’ έξω.

Και λέω πάλι για την επιστήμη γιατί πάλι μάλλον δεν καταλάβαμε. Έγινε μεγάλη κουβέντα και σήμερα ακούστηκαν από όλες τις πτέρυγες της Αντιπολίτευσης περίπου τα ίδια επιχειρήματα, γιατί είναι τόσο πασιφανές ότι η έρευνα και η επιστήμη θέλουν ελεύθερο ακαδημαϊκό περιβάλλον. Τόσο απλό είναι! Δηλαδή, αν το Μετσόβιο Πολυτεχνείο έχει κάτι ωραίες μετρήσεις για κάποιο θέμα φυσικών καταστροφών, θα το εντάξετε σε μια υπηρεσία του δημοσίου κάτω από έναν Υπουργό; Πραγματικά η Κυβέρνηση Νέας Δημοκρατίας χρειάζεται έναν επιστημονικό εγγραματισμό για να καταλάβουν τι θα πουν όλα αυτά, τι θα πει ακαδημαϊκότητα, τι θα πει επιστήμη, πόση ελευθερία πρέπει να έχει το ερευνητικό κέντρο και όχι όταν δεν μας αρέσουν οι αποφάσεις, επειδή μας προειδοποιεί, να το υπαγάγουμε σαν να είναι μια δημόσια υπηρεσία που το πάμε σε ένα Υπουργείο.

Είναι και ντροπή, το ακούσαμε από πολλούς, να λένε «οι φίλοι σας οι συνδικαλιστές». Ποιοι; Η επιστημονική κοινότητα της χώρας, οι δύο χιλιάδες επιστήμονες του εξωτερικού, όλα τα ερευνητικά κέντρα, αυτοί διαμαρτύρονται. Είναι ντροπή να ακούγονται αυτά πράγματα στο ελληνικό Κοινοβούλιο σε μια εποχή που ζούμε ακόμα τις επιπτώσεις από φυσικές καταστροφές για τις οποίες μας είχαν προειδοποιήσει. Δεν υπάρχει ενσυναίσθηση για το τι τραβάει ο κόσμος και τι θα τραβήξει.

Επαναλαμβάνω, αν αφήσετε την πράσινη μετάβαση και την αντιμετώπιση της κλιματικής κρίσης στις δυνάμεις της αγοράς, θα πάμε πολλά χρόνια πίσω. Γιατί ακριβώς αυτό έγινε. Τρεις δεκαετίες οι επιστήμονες προειδοποιούν, επεμβαίνουν οι δυνάμεις της αγοράς, οι μεγάλες πετρελαϊκές και διάφορα τέτοια συμφέροντα, λένε δεν υπάρχει κλιματική κρίση, είναι φυσικό φαινόμενο, αυτό γίνεται, και μετά αρχίζει και ένας πράσινος καπιταλισμός παραπλεύρως, αλλά η κοινωνία απ’ έξω. Λοιπόν αν δεν μπει η κοινωνία ολόκληρη μέσα, η επιστημονική κοινότητα και δεν σκεφτούμε σοβαρά, θα θρηνούμε θύματα, θα πνιγόμαστε και θα καιγόμαστε.

Έρχομαι στο θέμα της ΕΜΥ. Τι εξυπηρετεί αυτή η ιστορία με τη μεταφορά της ΕΜΥ; Δηλαδή ό,τι μας ενοχλεί ή ό,τι λίγο ακουμπάει το πάμε σε ένα Υπουργείο το οποίο δεν έχει κανένα οργανόγραμμα, το οποίο δεν έχει επιτελέσει το ρόλο του και έχουμε τις αποδείξεις από τις πρόσφατες καταστροφές ότι δεν κατάφερε όχι να προβλέψει -γιατί δεν μιλάμε για πρόβλεψη- αλλά ούτε να αντιμετωπίσει, αλλά ούτε να αποκαταστήσει; Τίποτα δεν έχει γίνει.

Και εν πάση περιπτώσει δεν απαντήθηκαν κάποια ερωτήματα καίρια. Πώς θα λειτουργεί ως πάροχος αεροναυτιλίας η ΕΜΥ και πώς θα συνεχιστεί η χρηματοδότηση από το EUROCONTROL; Ξέρετε ο ICAO, υπάρχουν τα ISO, υπάρχουν κάποιες διεθνείς διαδικασίες. Δεν μπορώ να καταλάβω και δεν απάντησε. Ελπίζω ίσως ο Υπουργός να απαντήσει τώρα στο τέλος.

Και δεν μας έχει παρουσιάσει βέβαια και μια τροπολογία που έχει κατατεθεί. Θέλω να πω δυο δυο κουβέντες. Και βεβαίως να γίνει ο ΕΜΟΔΕ και βεβαίως να προσληφθεί κόσμος, αλλά δεν πρέπει να αλλάξουμε λίγο και το δόγμα που σκεπτόμαστε; Πάλι καταστολή; Όλοι στην ομιλία τους λένε για πρόληψη, για ωραία μέτρα. Πάλι ένα σώμα ένστολων χωρίς να μπαίνουν οι επιστήμονες, οι περιβαλλοντικές οργανώσεις, οι δασικές υπηρεσίες, οι ειδικοί άνθρωποι δηλαδή, για να αντιμετωπίσουν τις πυρκαγιές. Η Πυροσβεστική απευθύνεται κυρίως στο οικιστικό περιβάλλον, δεν ασχολείται με το φυσικό περιβάλλον και τα δάση. Είναι κυρίως στις πόλεις. Αυτό δείτε το λίγο. Δεν αρκεί, πρέπει να γίνει κάτι πιο πλατύ, να μπουν και ειδικοί επιστήμονες και δασολόγοι για τα δάση. Δεν είναι μόνο οικιστικός ιστός.

Επίσης να μεταφέρω και αυτό -δεν θέλω να καταχραστώ το χρόνο- υπάρχουν κάποιοι άνθρωποι, οι πενταετείς ή εποχιακοί, για τους οποίους είχε τεθεί ένα όριο ηλικίας στα τριάντα πέντε, αλλά επειδή ο νόμος θα πάει από το 2024, είναι κάποια ογδόντα πέντε άτομα τα οποία δεν θα καλύπτουν το όριο ηλικίας και παρακάλεσα να πάει στα τριάντα έξι. Νομίζω ότι όλα τα κόμματα το θέσανε αυτό.

Αλλά παρακαλώ πολύ, τουλάχιστον να συμφωνήσουμε ότι διαφωνούμε. Να ακούω από τη Νέα Δημοκρατία πώς μπορεί η αγορά, οι μεγάλες επιχειρήσεις και η ανάπτυξη να αντιμετωπίσουν την κλιματική κρίση και με ποιους τρόπους και να έρθουμε εμείς και να πούμε όχι είναι η επιστήμη και είναι οι συλλογικότητες και η συλλογική δράση και να μπορέσουμε να κάνουμε μια ειλικρινή κουβέντα. Δεν μπορεί να ακούμε εκθέσεις ιδεών περί περιβάλλοντος και κλιματικής κρίσης και από την άλλη μεριά να έχουμε τέτοια νομοσχέδια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Κοινοβουλευτικής Ομάδας Σπαρτιάτες ο ειδικός αγορητής, ο κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Δέκα ώρες περίπου μιλάμε σήμερα στην Ολομέλεια, μιλήσαμε στις επιτροπές, έχουμε αναλύσει διεξοδικά το θέμα και βλέπουμε ότι η Κυβέρνηση νομοθετεί χωρίς να παίρνει υπ’ όψιν της τίποτα από όλα αυτά που λέμε. Όλοι οι συνάδελφοι της Αντιπολίτευσης ζήτησαν να αποσυρθεί το άρθρο 19 για το Αστεροσκοπείο, αλλά δεν ακουστήκαμε σε τίποτα. Δεν ακουστήκαμε και σε πολλά άλλα θέματα τα οποία βάλαμε.

Θεωρούμε ότι το σχέδιο νόμου ήρθε άρον-άρον διότι έγιναν αυτές οι καταστροφές που γίνανε το καλοκαίρι, και με τις πυρκαγιές σε όλη την Ελλάδα, και με τις πλημμύρες, και έπρεπε να δείξει ότι κάτι κάνει, ότι υπάρχει κάποιος τρόπος αντίδρασης. Το συγκεκριμένο Υπουργείο δεν είναι ένα Υπουργείο το οποίο θα πρέπει έτσι αποσπασματικά να παίρνει κάποιες αποφάσεις για να δείχνει ότι κάτι κάνει.

Εγώ το είπα και στην πρωτολογία μου, το λέω και τώρα, είναι ένα Υπουργείο το οποίο θα πρέπει να δημιουργηθεί μία διακομματική επιτροπή να μπορέσει ο καθένας μας να καταθέσει τις προτάσεις και τις εμπειρίες που έχει και να μπορέσουμε να φτιάξουμε ένα σχέδιο νόμου το οποίο θα μπορούσε να λειτουργήσει όσο το δυνατόν καλύτερα προς όφελος των πολιτών. Ελπίζω, γιατί είμαι σίγουρος ότι μετά από ένα χρόνο ή δύο θα ξαναέρθουμε πάλι εδώ για να αλλάζουμε το συγκεκριμένο σχέδιο νόμου, όπως έγινε και με το προηγούμενο, ελπίζω ότι τότε θα εισακουστούμε και θα προχωρήσουμε σε κάτι καλύτερο από αυτό.

Έχει κάποια άρθρα μέσα -το είπα και στην επιτροπή το λέω και εδώ- τα οποία τα βλέπουμε θετικά με πολλούς αστερίσκους βέβαια, αλλά γενικά το σχέδιο νόμου είναι σε μια κατεύθυνση η οποία δεν μας βρίσκει σύμφωνους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Δημητροκάλλη.

Τον λόγο έχει εκ μέρους της Ελληνικής Λύσης η ειδική αγορήτρια, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:**  Ευχαριστώ, κύριε Πρόεδρε.

Όσον αφορά την τροπολογία του Υπουργείου Κλιματικής Κρίσης και Πολιτικής Προστασίας, τροποποιεί το άρθρο 38 του ν.4892/2022, νομοθέτημα με τίτλο «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης» κ.λπ.. Ειδικότερα, οι Ειδικές Μονάδες Δασικών Επιχειρήσεων είχαν εισαχθεί στην Ολομέλεια και πάλι με τροπολογία και ειδικότερα με την υπ’ αριθμόν 1218/94/15-2-2022 τροπολογία του οικείου Υπουργείου. Συγκεκριμένα, το άρθρο 38 του ν.4892/2022 όρισε τη σύσταση των Ειδικών Μονάδων Δασικών Επιχειρήσεων ως ειδικών περιφερειακών υπηρεσιών του Πυροσβεστικού Σώματος. Η στελέχωσή τους μάλιστα προβλέφθηκε να γίνει από τους πυροσβέστες δασικών επιχειρήσεων με ειδικότητα του πυροσβεστικού, τεχνικού και επιστημονικού προσωπικού, η οποία θα αποτελούσε μάλιστα και νέα κατηγορία.

Το νομοθέτημα αυτό αποτέλεσε άλλο ένα βιαστικό νομοθέτημα της Κυβέρνησης, το οποίο ψηφίστηκε δίχως προηγούμενη ουσιαστική και σε βάθος επεξεργασία. Όπως είναι λογικό, μετά την πρόχειρη νομοθέτηση της Κυβέρνησης, εκ των υστέρων η Κυβέρνηση ανακάλυψε ότι οι δομές του Πυροσβεστικού Σώματος ήταν υποστελεχωμένες. Το πρόβλημα αυτό, πέραν του λίγου αριθμητικά προσωπικού, το οποίο καλείται να παράσχει τις υπηρεσίες του κάτω από αντικειμενικά αντίξοες συνθήκες, έχει και μια άλλη πολύ σοβαρή διάσταση, η οποία συνίσταται στο ότι η πολιτεία καλείται να προστατεύσει τεράστιες δασικές εκτάσεις, όχι μόνο με λίγο προσωπικό, αλλά με προσωπικό το οποίο ως επί το πλείστον ήταν εκπαιδευμένο σε αστικές συνθήκες μετά τη διάλυση της υπηρεσίας της δασοπυρόσβεσης και την κατάργησή της από τη Δασική Υπηρεσία, η οποία γνώριζε πολύ καλά το δάσος και τις ιδιαιτερότητές του, καθώς και τα μυστικά της δασοπυρόσβεσης.

Σε μια σύγκριση, η Γαλλία προστατεύει περίπου δεκαέξι εκατομμύρια εκτάρια δάσους και τέσσερα εκατομμύρια πευκοδάσους, ενώ αντίστοιχα η Ελλάδα τρία εκατομμύρια τριακόσιες χιλιάδες εκτάρια δάσους και πεντακόσιες χιλιάδες εκτάρια πευκοδάσους. Ωστόσο, στην Ελλάδα μόνο την τελευταία δεκαετία ο μέσος όρος των καμένων εκτάσεων ανά έτος είναι εκατόν εξήντα χιλιάδες στρέμματα, δηλαδή τετραπλάσιος από τη Γαλλία, και αυτό οφείλεται στο γεγονός ότι τα γαλλικά δάση τα διαχειρίζεται μια ισχυρή Δασική Υπηρεσία, ενώ στην Ελλάδα τα δάση δεν τα διαχειρίζεται κανένας.

Η δασοπυρόσβεση ανατέθηκε στην Πυροσβεστική Υπηρεσία, η οποία ως επί το πλείστον είναι εκπαιδευμένη σε μικρά περιστατικά και σε αστικό περιβάλλον. Απαιτείται, λοιπόν, στελέχωση εγκαίρως με ομάδες εργασίας πολλών ανθρώπων που να περιπολούν στο δάσος, να καταγράφουν προβλήματα, να σχεδιάζουν, να ελέγχουν τα μονοπάτια, ώστε να είναι πάντα καθαρά και ανοιχτά. Να λειτουργούν οι πυροσβεστικοί κρουνοί. Να ελέγχουν την υλοτόμηση και τις βοσκές. Να σχεδιάζουν την αντιπυρική πολιτική ήδη από το φθινόπωρο του προηγούμενου έτους. Να λαμβάνουν υπ’ όψιν τους την κλιματική αλλαγή, τους παρατεταμένες καύσωνες και τις ανομβρίας. Να εκχερσώνουν τις αντιπυρικές ζώνες και τις εκτάσεις πέριξ των ηλεκτροφόρων σημείων. Να αφαιρούν όσο περισσότερο είναι εφικτό την καύσιμη ύλη.

Δυστυχώς, μετά από εκατόν πενήντα χρόνια δασοπυρόσβεσης στην Ελλάδα, ψηφίστηκε ο ν.2612/1998 με θετική ψήφο μόνο των τότε παρόντων Βουλευτών της Συμπολίτευσης. Με ισχνότατη, λοιπόν, ψήφο μόλις εκατόν τριάντα έξι υπέρ και εκατόν είκοσι κατά, με σαράντα τέσσερις απόντες, η δασοπυρόσβεση ανατέθηκε κατ’ αποκλειστικότητα στο Πυροσβεστικό Σώμα και αφέθηκαν οι αρμοδιότητες, το υλικό και τα μηχανήματα από τους δασοπυροσβέστες, οι οποίοι ζουν και εργάζονται στο δάσος και για το δάσος, και προστέθηκαν στην Πυροσβεστική Υπηρεσία, για την οποία το δάσος είναι άγνωστος χώρος. Από τότε ξεκίνησε η μαζική καταστροφή των δασών μας. Από τότε ξεκίνησαν οι μεγάλου μεγέθους πυρκαγιές, οι οποίες κατέκαυσαν, με αποκορύφωμα τα έτη 2020 έως και 2023, ένα τεράστιο ποσοστό των δασών της πατρίδας μας.

Μα, και στην ανάλυση συνεπειών ρύθμισης της παρούσας τροπολογίας η Κυβέρνηση μέσω του αρμόδιου Υπουργού παραδέχεται εμμέσως ότι η νομοθέτηση του άρθρου 38 του ν.4892/2022 ήταν εντελώς βιαστική και πρόχειρη. Και τούτο διότι, όπως αποδείχτηκε, οι νεοσυσταθείσες τότε νέες δομές του Πυροσβεστικού Σώματος δεν επαρκούσαν να καλύψουν τον τεράστιο τομέα ευθύνης τους. Με παρατημένα τα δάση, με την κλιματική αλλαγή, οι δασικές πυρκαγιές πλέον είναι και πιο πολλές και πιο μεγάλες και το προσωπικό ανεκπαίδευτο.

Τώρα, με το προτεινόμενο άρθρο αυξάνεται ο αριθμός και οι αρμοδιότητες των Ειδικών Μονάδων Δασικών Επιχειρήσεων, προβλέποντας τη συμμετοχή των εν λόγω πυροσβεστών και σε αστικά συμβάντα κατόπιν αντίστοιχης εκπαίδευσης. Ως εκ τούτου, για να μπορέσουν οι νέες δομές να είναι επαρκώς στελεχωμένες και αξιόμαχες, αυξάνεται ο αριθμός των οργανικών θέσεων του πυροσβεστικού, τεχνικού και επιστημονικού προσωπικού τους. Αυτό είναι ακόμα πιο παράλογο και καταστροφικό.

Στο άρθρο 38 παράγραφος 1 του ν.4892/2022 προβλέπεται η δημιουργία των Ειδικών Μονάδων Δασικών Επιχειρήσεων με αποστολή τη συμμετοχή στην εκτέλεση έργων δασοπροστασίας, την υποστήριξη και τη διενέργεια επιχειρήσεων κατάσβεσης μέσω εξειδικευμένων μέσων και πεζοπόρων και αερομεταφερόμενων τμημάτων, καθώς και τη συνδρομή στην πρόληψη και στην αντιμετώπιση συνεπειών από φυσικές, τεχνολογικές και λοιπές καταστροφές.

Με την παρούσα τροπολογία προστίθεται κι άλλη μία περίπτωση, κατά την οποία προβλέπεται και η συμμετοχή τους σε αστικά συμβάντα έπειτα από κατάλληλη εκπαίδευση. Εδώ, λοιπόν, έχουμε υποστελέχωση της υπηρεσίας δασοπυρόσβεσης και στέλνουμε το προσωπικό της σε αστικά συμβάντα. Μπλέκεται η Πυροσβεστική Υπηρεσία, μία αστικού τύπου υπηρεσία, με τη δασοπυρόσβεση και το αντίστροφο. Μα, η μία δεν γνωρίζει τις ιδιαιτερότητες της άλλης. Η Κυβέρνηση φαίνεται δεν έμαθε από την πλήρη αποτυχία της κατάργησης της δασοπυρόσβεσης και της απόσχισής της από τη δασική υπηρεσία και επαναλαμβάνει τα ίδια λάθη.

Επίσης, στην παράγραφο 4 αναφέρεται ότι οι πυροσβέστες δασικών επιχειρήσεων προσλαμβάνονται με σχέση εργασίας δημοσίου δικαίου επί θητεία διάρκειας επτά ετών, γεγονός άδικο και εμείς ως Ελληνική Λύση διαφωνούμε. Θεωρούμε ότι ως επίλεκτα πρόσωπα πρέπει να οριστεί και η αυτοδίκαιη ανανέωση της θητείας τους, εφ’ όσον κριθούν σωματικά και πνευματικά επαρκείς.

Εν κατακλείδι, με αυτή την τροπολογία η Κυβέρνηση, όχι μόνο δεν στελεχώνει, αλλά αντιθέτως αποδυναμώνει και τις ειδικές δομές δασικών επιχειρήσεων, διότι τις επιφορτίζεται με τα συμβάντα αστικής φύσεως. Από την άλλη, η αύξηση των δομών η οποία δεν συνοδεύεται και με την απαραίτητη στελέχωση από ειδικά κατά ανωτέρω πρόσωπα είναι δώρον άδωρον από αυτά τα οποία συνηθίζει να μας προσφέρει η Κυβέρνηση. Είμαστε κατά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αθανασίου.

Τον λόγο έχει εκ μέρους του Κομμουνιστικού Κόμματος Ελλάδας ο ειδικός αγορητής, ο κ. Γιάννης Δελής.

**ΙΩΑΝΝΗΣ ΔΕΛΗΣ:** Κατ’ αρχάς, να στείλουμε και από αυτό εδώ το Βήμα τις ειλικρινείς μας ευχές για περαστικά στον τραυματία αστυνομικό και την οικογένειά του και να πούμε ότι αναδεικνύονται οι βαρύτατες ευθύνες και της σημερινής και όλων των προηγούμενων κυβερνήσεων γι’ αυτή την ανεξέλεγκτη δράση των συμμοριών, τη σχέση των οποίων με τους επιχειρηματίες στον αθλητισμό όχι μόνο δεν διανοούνται αυτές οι κυβερνήσεις να ακουμπήσουν, αλλά ούτε καν να εξετάσουν.

Τώρα, σε σχέση με το νομοσχέδιο το οποίο κλείνει σε λίγο, συνοψίζοντας, να πούμε ότι στην ουσία συνιστά μια ανακατασκευή ενός νόμου που ήδη ισχύει, του 4692, μια ανακατασκευή ακόμα πιο μπαρόκ, με αυτές τις πολυπλόκαμες και δυσκίνητες δομές, με πάρα πολλές αλληλοκαλύψεις μεταξύ τους.

Φυσικά την πρόληψη, παρά τα όσα ισχυρίζεται ο κύριος Υπουργός, δεν τη συναντά κανείς στο παρόν σχέδιο νόμου. Και φυσικά δεν τη συναντά ούτε στα βασικά συστατικά μιας πρόληψης όπως είναι το Πυροσβεστικό Σώμα ή οι δασικές υπηρεσίες, οι οποίες παραμένουν υποστελεχωμένες. Αντίθετα, τα κατασταλτικά μέτρα έχουν μια έντονη παρουσία στο νομοσχέδιο: Προληπτική απαγόρευση κυκλοφορίας, μερική αναστολή εργασίας, πρόβλεψη τηλεργασίας, προληπτική αναστολή υπαίθριων εκδηλώσεων, συναυλιών. Κατά τον κύριο Υπουργό αυτά συνιστούν πρόληψη και αντιμετώπιση των πυρκαγιών, των πλημμυρών, των σεισμών και άλλων ανθρωπογενών ή τεχνολογικών καταστροφών. Α, και επιτάξεις υλικών, μέσων, περιουσίας, προσωπικών υπηρεσιών. Κάτι φαίνεται να ξεχνά όμως ο κύριος Υπουργός. Εκείνα τα ιδιωτικά, τα μεγάλα νοσοκομεία έχετε καμμιά φορά σκοπό να τα επιτάξετε; Βέβαια, αν κρίνουμε από τον πρότερο βίο σας στην πανδημία ήταν στον αφρό. Στον αφρό ήταν εκείνοι. Λέμε τώρα!

Όσο για την Επιτροπή Εκτίμησης Κινδύνου, ακούστηκε εδώ -δεν θυμάμαι από ποιόν ακριβώς- από έναν ομιλητή της πλειοψηφίας, της κυβέρνησης, ότι αυτή η Επιτροπή Εκτίμησης Κινδύνου δεν χρειάζεται μέσα, εξοπλισμό, μελέτες, γιατί -λέει- αφορά μονάχα έκτακτες καταστάσεις. Συγγνώμη. Δεν ζούμε στην κλιματική κρίση; Οι έκτακτες καταστάσεις δεν έχουν γίνει πια τακτικές; Δεν είναι μόνιμες; Εσείς μιλάτε μάλιστα και για κλιματική κατάρρευση. Δεν θα έπρεπε, λοιπόν, αυτές οι επιτροπές, αυτές οι υπηρεσίες να λειτουργούν συνεχώς;

Δηλαδή αυτές θα λειτουργούν μονάχα όταν επίκειται ή όταν συμβαίνει μία μεγάλη φυσική καταστροφή;

Ως προς τη δική μας τροπολογία πολύ θα θέλαμε να ακούσουμε και από τα υπόλοιπα κόμματα ότι θα τη στηρίξουν, τη μονιμοποίηση, δηλαδή, όλων αυτών των επταετών των πενταετών και όλων των εποχικών. Οι ανάγκες του Πυροσβεστικού Σώματος σε προσωπικό κατά τη γνώμη μας και κατά τη γνώμη των πυροσβεστών είναι πολύ μεγάλες καθ’ όλη τη διάρκεια του έτους και όχι μονάχα εποχικά. Η προστασία του δάσους, ξέρετε, δεν έχει εποχική διάσταση. Πρέπει να το προστατεύει κανείς όλο το χρόνο τη στιγμή μάλιστα που το έργο του Πυροσβεστικού Σώματος αυξάνεται διαρκώς. Το προσωπικό του συνεχώς βαίνει μειούμενο τα τελευταία χρόνια και ο μέσος όρος ηλικίας των πυροσβεστών ανεβαίνει. Έχει φτάσει, για να μην πω ότι έχει ξεπεράσει, τα πενήντα έτη.

Χρειάζεται να γίνουν άμεσα τουλάχιστον τέσσερις χιλιάδες προσλήψεις μόνιμων πυροσβεστών γι’ αυτό και καταθέσαμε την τροπολογία μας. Βεβαίως με μία ενιαία σχέση εργασίας, με τη μονιμοποίηση, με την κατάργηση εννοείται της εποχικότητας και με κάτι άλλο ακόμα: με την πλήρη αποστρατικοποίηση, κύριε Υπουργέ και τον αποχαρακτηρισμό του Πυροσβεστικού Σώματος από Σώμα Ασφαλείας με την παράλληλη μετατροπή του σε μια πολιτική διοικητική υπηρεσία του κράτους, εννοείται, με αρμοδιότητες την αντιμετώπιση των πυρκαγιών, των διασώσεων και των φυσικών καταστροφών.

Ενώ εμείς υποστηρίζουμε τώρα την σταθερή εργασία με πλήρη εργασιακά ασφαλιστικά δικαιώματα κ.λπ. -είναι γνωστό αυτό- έρχεστε εσείς και με την τροπολογία για τις ΕΜΟΔΕ θα προσλάβετε, λέει, πεντακόσιους οι οποίοι -ακούστε- θα έχουν ένα βασικό μισθό, τον ίδιο, για επτά χρόνια δεν θα αλλάξει με το κόστος ζωής να ανεβαίνει. Δεν θα έχουν βαρέα και ανθυγιεινά αυτοί οι άνθρωποι που θα τους ρίξετε μέσα στο δάσος, στην πρώτη γραμμή. Και βέβαια με βάση τις προβλέψεις της διάταξης, προκειμένου αυτοί μετά από επτά χρόνια να κριθούν ικανοί να μονιμοποιηθούν -και αν- θα πρέπει πρώτα να είναι τα καλά παιδιά, να μην βγάζουν άχνα, να τους έχετε, δηλαδή, σε ομηρία.

Στη συνέχεια προβλέπετε με την ίδια διάταξη με την ίδια τροπολογία αυτές τις ΕΜΟΔΕ όχι μονάχα να επιχειρούν στο δάσος αλλά και σε αστικά συμβάντα. Αυτό βέβαια έρχεται σε αντίθεση με αυτό που γράφετε πάλι στην ίδια τροπολογία ότι θα συνδράμουν και σε έργα πρόληψης στα δάση κατά τη χειμερινή περίοδο. Πώς θα γίνεται αυτό ταυτόχρονα; Δεν μπορώ να καταλάβω.

Το τελευταίο είναι πολύ, πολύ σημαντικό κατά τη γνώμη μας γιατί είπατε πολλά εδώ, κύριε Υπουργέ. Αναφερθήκατε με πάρα πολλούς αριθμούς. Γι’ αυτές τις δέκα νέες ΕΜΟΔΕ δεν αυξάνετε τις οργανικές θέσεις αλλά αφαιρείτε από τα υπάρχοντα οργανικά κενά. Πολύ έξυπνος τρόπος. Με τον τρόπο αυτό στην πραγματικότητα το προσωπικό του Πυροσβεστικού Σώματος μειώνεται. Εάν, δε, σε αυτούς τους πεντακόσιους των ΕΜΟΔΕ, προσθέσουμε και αυτούς που θα χρειαστούν για να λειτουργήσουν αυτές οι δέκα βάσεις σε όλη την Ελλάδα -πυροσβέστες θα είναι, τι άλλο θα είναι;- καταλαβαίνετε σε τι μεγάλη μείωση προσωπικού μπορεί να οδηγηθούμε.

Καταψηφίζουμε φυσικά αυτή την τροπολογία. Υπάρχουν περισσότεροι από ένας λόγοι για να την καταψηφίσουμε επιμένοντας στην υπερψήφιση της δικής μας τροπολογίας για τη μονιμοποίηση όλων των συμβασιούχων πυροσβεστών γιατί τους χρειαζόμαστε καθ’ όλη τη διάρκεια του χρόνου, κύριε Υπουργέ και όχι μονάχα για τους πέντε -έξι μήνες του καλοκαιριού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Δελή.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής, κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Θα ξεκινήσω από την τροπολογία. Φέρατε μια τροπολογία που αυξάνετε τις Ειδικές Μονάδες Ειδικών Επιχειρήσεων από έξι σε δεκαέξι. Τα κριτήρια που βάλατε για να γίνουν αυτές οι δεκαέξι καινούργιες μονάδες για τη χωροθέτηση ποια ήταν; Γιατί, όπως με πληροφόρησε ο συνάδελφός μου Βουλευτής του Κινήματος Αλλαγής στη Δράμα, ο κ. Νικολαΐδης, η Δράμα έχει ένα από τα μεγαλύτερα δασαρχεία σε όλη την Ελλάδα. Εκεί γιατί δεν φτιάξατε μία ΕΜΟΔΕ; Είναι ένα ερώτημα. Και θα ήθελα μια απάντηση.

Αυξήσατε το όριο από τα τριάντα τρία στα τριάντα πέντε. Οι πυροσβέστες μας λένε «αφού η προκήρυξη θα βγει με το νέο έτος κάντε το τριάντα έξι». Λογικό το ακούω. Κι εδώ θα ήθελα μια απάντηση για το αν μπορεί να γίνει.

Με αφορμή αυτή όμως την τροπολογία δεν θα μπορούσα να μην αναφερθώ στο γεγονός ότι δεν έχετε προχωρήσει στην ομογενοποίηση του Πυροσβεστικού Σώματος. Υπάρχουν διαφορετικά επίπεδα, υπάρχουν διαφορετικές ταχύτητες μέσα στο Πυροσβεστικό Σώμα. Θα πρέπει στο Πυροσβεστικό Σώμα να μην υπάρχουν κατηγορίες α, β, γ. Θα πρέπει να ενταχθεί το σύνολο του προσωπικού του Πυροσβεστικού Σώματος στα βαρέα και ανθυγιεινά. Θα μου πείτε ποια μέτρα σκοπεύετε να λάβετε ώστε να αποφευχθεί η σωματική εξουθένωση και η βιολογική εξάντληση των πυροσβεστών λόγω της εργασίας τους υπό ακραίες καιρικές και επιχειρησιακές συνθήκες; Και πότε επιτέλους -γιατί το έχετε υποσχεθεί- θα μονιμοποιήσετε τους πενταετείς πυροσβέστες; Τόσες φορές το έχετε πει. Θα ασχοληθούμε σοβαρά με τα προβλήματα των συμβασιούχων πυροσβεστών; Με την αύξηση των μισθών τους; Με την προμήθεια του εξοπλισμού και τη διασφάλιση του κόστους μετακίνησης και διαμονής στους τόπους των επιχειρήσεων;

Να περάσουμε στο άλλο μεγάλο θέμα. Υπάρχουν τεράστιες αντιδράσεις από το ΕΚΑΒ, από τους ανθρώπους που δουλεύουν, με τον τρόπο που νομοθετείτε για τον Εθνικό Μηχανισμό Εναερίας Διάσωσης και Αεροδιακομιδών. Εκφράζουν ενστάσεις και παρατηρήσεις για το πώς είναι δυνατόν το ΕΚΑΒ να έχει την ευθύνη των δευτερογενών αεροδιακομιδών αλλά για τις πρωτογενείς να θεωρείτε ότι δεν είναι ικανό το προσωπικό του. Το αποτέλεσμα είναι να νομοθετείτε τη σύναψη μισθώσεων έργου με ιδιωτικές εταιρείες χωρίς μάλιστα καμμία πρόβλεψη για τη μεταφορά τεχνογνωσίας. Γιατί παραγκωνίζουμε το ΕΚΑΒ τη στιγμή, που διαθέτει υλικοτεχνική υποδομή και εμπειρία στο κομμάτι των αεροδιακομιδών; Γιατί στο νομοσχέδιο δεν υπάρχει ούτε μία παράγραφος για την εκπαίδευση του προσωπικού του ΕΚΑΒ και του Πυροσβεστικού Σώματος μέχρι να ξεκινήσει ο φορέας την λειτουργία του; Γιατί στο νομοσχέδιο δεν υπάρχει ούτε μία παράγραφος για το κόστος λειτουργίας του φορέα; Γιατί δεν υπάρχει πρόβλεψη για τα κριτήρια και τις προϋποθέσεις που πρέπει να τηρούν οι ιδιωτικές εταιρείες που θα μισθώσουν τα μέσα και το προσωπικό τους; Αυτά πρέπει να τα λάβετε σοβαρά υπ’ όψιν σας. Η αεροδιακομιδή δεν είναι κάτι απλό. Έχουμε θρηνήσει θύματα. Θα πρέπει να επιληφθείτε πολύ σοβαρά αυτού του προβλήματος.

Κλείνοντας θα ήθελα να επισημάνω για άλλη μια φορά ότι για μας στο ΠΑΣΟΚ, στο Κίνημα Αλλαγής, η φιλοσοφία της καταστολής έναντι της πρόληψης στο κομμάτι των φυσικών καταστροφών από πυρκαγιές και ακραία καιρικά φαινόμενα μας βρίσκει αντίθετους. Και μην ξεχνάτε ότι εμείς ήμασταν αυτοί που το 1995 επί πρωθυπουργίας του αείμνηστου Ανδρέα Παπανδρέου καθιερώσαμε θεσμικά την ίδρυση της Γενικής Γραμματείας Πολιτικής Προστασίας. Μετά ήρθε ο νόμος 3013 του 2002 που αναβάθμισε την Πολιτική Προστασία, φτιάχτηκε τότε το σχέδιο «ΞΕΝΟΚΡΑΤΗΣ», βγάλαμε πέρα τους Ολυμπιακούς Αγώνες με το σχέδιο «ΞΕΝΟΚΡΑΤΗΣ». Ήμασταν αυτοί που φτιάξαμε την Πολιτική Προστασία. Γι’ αυτό έχουμε τον λόγο και μιλάμε.

Μάλιστα, ο Αρχηγός μας, ο Νίκος Ανδρουλάκης, κάνει προτάσεις -τα είπε και ο κοινοβουλευτικός μας εκπρόσωπος. Εμείς, στο ΠΑΣΟΚ – Κίνημα Αλλαγής, κάνουμε προτάσεις και για την πρόληψη και για την καταστολή, αλλά και για την αποκατάσταση. Δεν θα επαναλάβω τις προτάσεις μας, για να μην φάω και τον χρόνο, αλλά έχουμε και προτάσεις και θέσεις και μπορούμε ανά πάσα στιγμή αυτό να το αποδείξουμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Πουλά.

Το λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Συμεών Κεδίκογλου για τη δική του δευτερολογία.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Έχουμε φτάσει στο τέλος μιας πολύωρης συνεδρίασης -για να το ελαφρύνω και λίγο- όπου ακούστηκαν σχεδόν τα πάντα. Στο οπλοστάσιο των ομιλητών των δύο Κοινοβουλευτικών Εκπροσώπων μέχρι και για ταινίες ακούσαμε, αλλά ακόμα και εκεί συμβολίζεται η υπεροχή των δικών μας επιχειρημάτων. Από την πλευρά της Νέας Δημοκρατίας αναφέρθηκε η ταινία «Η Μεσόγειος φλέγεται», ενώ εμείς μιλήσαμε για τη «Δίκη των πιθήκων».

Λοιπόν, για να έρθουμε στα σοβαρά τώρα και να μην ξεχαστώ, ήθελα να πω ότι είμαστε και εμείς υπέρ για τους λίγους αυτούς ανθρώπους που αφορά αυτό το μεταβατικό στάδιο της ηλικίας, τα τριάντα πέντε, τριάντα έξι χρόνια. Εμείς δεν έχουμε αντίρρηση.

Κύριε Υπουργέ, δεν είμαστε ευτυχείς για τη σημερινή συνεδρίαση σε ένα θέμα που, πραγματικά, προσφερόταν για συναινέσεις. Το σύνολο, σχεδόν, των ομιλητών της Κυβέρνησης αντιμετώπισε την Αντιπολίτευση σαν να είμαστε είτε μικρόνοες είτε πολύ φανατισμένοι κομματικά, που δεν μπορέσαμε να δούμε και να καταλάβουμε το μεγαλειώδες αυτού του σχεδίου νόμου, ότι δεν θέλαμε και δεν συναινούσαμε. Δεν είναι έτσι τα πράγματα.

Εμείς θέλαμε να έχουμε σύνθεση και ανεξάρτητα του τι είπε το δικό μας κόμμα, ακούστηκαν πάρα πολλές απόψεις από όλους τους χώρους του Κοινοβουλίου, από τους φορείς. Πέστε μου μία αλλαγή ουσιαστική που υιοθετήσατε -δεν μιλάμε για νομοτεχνικές- που ακούσατε ότι είναι μια καλή ιδέα. Εμείς πιστεύουμε ότι θα έπρεπε να έχουμε μια άλλη φιλοσοφία συνολικότερα, ότι το δάσος είναι ζωντανός οργανισμός που πρέπει να το φροντίζουμε όλη τη διάρκεια του έτους, ότι θα πρέπει να έχουμε συνέργειες, ότι θα πρέπει να έχουμε τον εθελοντισμό, ότι θα πρέπει να έχουμε τους εξειδικευμένους πυροσβέστες.

Το ξέρατε ότι όταν είχαμε τα γεγονότα στην Εύβοια -το θυμάμαι πάρα πολύ καλά- όπου οι ντόπιοι ήξεραν καλύτερα πώς να καθοδηγήσουν τις δυνάμεις, όταν κάποια στιγμή ζητήθηκε να κόψουν κάποια δέντρα για να κάνουν ένα πέρασμα, πολύ σωστά και ειλικρινά απάντησαν οι πυροσβέστες «πιστεύετε ότι ξέρουμε να κόβουμε δέντρα; Νομίζετε ότι είναι τόσο απλό να κόψουμε ένα δέντρο, να ξέρουμε πώς θα πάει, πού θα πέσει και να μην πέσει πάνω μας;»

Άρα, λοιπόν, αυτά θα πρέπει να δούμε, όπως θα πρέπει να κοιτάξουμε να υπάρχει και μια αξιολόγηση συνολικά. Όταν κάποιος είναι σε μια θέση ευθύνης, παίρνει και την ευθύνη και αξιολογείται γι’ αυτή. Και αν δεν πάει καλά, έχει και την αντίστοιχη ποινή. Λέμε «όχι» στη διάχυση των ευθυνών.

Εγώ καταλαβαίνω και συμπονώ τον Υπουργό ότι παρέλαβε -το έχει πει ο ίδιος- ένα Υπουργείο «κέλυφος». Και όσον αφορά το πρόγραμμα «ΑΙΓΙΣ», ειπώθηκε πάλι για τα 2,2 δισεκατομμύρια που θα γίνει ο δεύτερος διαγωνισμός, όμως θυμίζω ότι μέχρι τώρα η απορροφητικότητα -σύμφωνα με δικά σας λόγια- ήταν λιγότερο από 1%. Άρα, γιατί να έχουμε εμπιστοσύνη ότι από δω και πέρα όλα θα τρέξουν κανονικά;

Και βέβαια, πολλές φορές μιλάμε για τους ήρωες πυροσβέστες. Και συμφωνούμε ότι είναι ήρωες με τις συνθήκες αυτές. Και όταν μάλιστα είσαι ανεκπαίδευτος, είσαι δύο φορές ήρωας. Και δεν φταίνε αυτοί, προφανώς, αλλά το είπα και στις επιτροπές, φτάνει η ώρα που δεν θέλουμε πια ηρωισμούς. Δεν θέλουμε ανθρώπους που θα χάνουν τη ζωή τους και ταυτόχρονα δεν θα έχουμε και το αποτέλεσμα το οποίο είναι επιδιωκόμενο. Θέλουμε ένα κράτος ευνομούμενο, οργανωμένο, αποτελεσματικό, που ο καθένας θα ξέρει τι πρέπει να κάνει την ώρα της ευθύνης του.

Τώρα, να πω δυο λόγια, επειδή ακούστηκε από τον Κοινοβουλευτικό σας Εκπρόσωπο ότι «μας διακατέχει γκρίνια» λέει «και υποστηρίζουμε κάποιους συνδικαλιστές για το θέμα του Αστεροσκοπείου». Μα, αυτό καταλάβατε, ειλικρινά; Σας το λένε οι πάντες και το μόνο που έχετε να πείτε είναι να μιλάτε για γκρίνια; Όταν το λέει το ίδιο το ΕΣΕΤΕΚ, που ξέρετε πολύ καλά ότι δεν ανήκει στη δικιά μας παράταξη, εν πάση περιπτώσει, είναι ένας άλλος φορέας, ανεξάρτητος; Τα επιχειρήματα αυτά δεν τα είδατε;

Κοιτάξτε, το πράγμα -νομίζω- είναι σαφές ότι, αυτή η Κυβέρνηση θέλει να ελέγξει κάθε πτυχή του δημόσιου βίου. Αυτό φάνηκε γιατί η πρώτη σας πράξη ήταν να υιοθετήσει, να πάρει υπό τις διαταγές του εν πάση περιπτώσει, την ΕΥΠ ο Πρωθυπουργός. Μετά, ξέρετε ότι προσπαθήσατε να καθυποτάξετε και τη δικαιοσύνη, τις ανεξάρτητες αρχές και τώρα έρχεται η σειρά της έρευνας. Αυτή είναι η αλήθεια και ας μην ψάχνουμε για άλλοθι κάθε φορά για την κλιματική κρίση, που ναι, είναι εδώ, όμως δεν φταίει πάντα η κλιματική κρίση για τις δικές μας κακοδαιμονίες. Όταν με δύο μποφόρ κατακαίγεται ο τόπος από θάλασσα σε θάλασσα, ε, δεν φταίει πάντα η κλιματική αλλαγή. Και μην συγκρίνετε, πάντα, με περιστατικά που είναι χειρότερα. Μας λέτε πάλι για τη Χαβάη, για τον Καναδά. Γιατί δεν βλέπετε στη Μεσόγειο ότι αναλογικά με την έκτασή μας είχαμε δέκα φορές παραπάνω καμμένα στρέμματα;

Κοντολογίς, κλείνοντας, πραγματικά θα θέλαμε να είναι ένα νομοσχέδιο που θα μπορούσαμε να το ψηφίσουμε με όλη μας την καρδιά. Δυστυχώς, είναι ένα πόνημα το οποίο φέρνει πιο δυσκίνητες δομές και είμαι σίγουρος ότι και του χρόνου θα είμαστε εδώ και θα συζητάμε για τις ίδιες αδυναμίες. Δεν περιμένω, προφανώς, να σταματήσουν οι πυρκαγιές και οι καταστροφές, αλλά τουλάχιστον να είναι λιγότερες, να είμαστε όλο και περισσότερο αποτελεσματικοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Και εγώ ευχαριστώ τον κ. Κεδίκογλου.

Και κλείνουμε τις δευτερολογίες με τον εισηγητή της Νέας Δημοκρατίας, τον κ. Στέφανο Γκίκα.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω και εγώ να προσθέσω τη φωνή μου και τις ευχές μου για ταχεία ανάρρωση στον αστυνομικό μας, που τραυματίστηκε με αυτόν τον άνανδρο δολοφονικό τρόπο. Από εκεί και πέρα, βεβαίως, θα πρέπει να μας απασχολήσει περισσότερο το θέμα της οπαδικής βίας. Είμαι σίγουρος ότι οι ελληνικές αρχές και η ελληνική δικαιοσύνη θα αποδώσει στο δράστη αυτά που του πρέπουν.

Από εκεί και πέρα, θέλω να πω ότι όλες αυτές τις ώρες, όπως και στις επιτροπές, αλλά ιδίως σήμερα, αυτές τις δέκα και πλέον ώρες, νομίζω ότι ακούσαμε θετικά πράγματα από την πολιτική ηγεσία.

Πραγματικά, σκέφτομαι ότι είναι πολύ θετικό, που δημιουργούνται δέκα επιπλέον ειδικές μονάδες δασικών επιχειρήσεων στη χώρα και φτάνουμε έτσι τις δεκαέξι. Είναι πολύ θετικό, που προσλαμβάνονται άλλα επτακόσια άτομα που θα στελεχώσουν αυτές τις μονάδες. Είναι πολύ θετικό που προσθέτουμε τις αεροδιακομιδές στον Εθνικό Μηχανισμό Εναέριας Διάσωσης και Αεροδιακομιδών.

Είναι πολύ θετικό που ακούσαμε τον Υπουργό να μιλάει για 2,2 δισεκατομμύρια, τα οποία, επιτέλους, ξεμπλοκάρονται και μέχρι τις 31 Δεκεμβρίου θα έχουν δημοπρατηθεί περίπου τα 847 εκατομμύρια από αυτά, όπως είπε. Είναι πολύ θετικό ότι προχωράει ο διαγωνισμός για τα τετρακόσια βαρέα οχήματα της Πυροσβεστικής Υπηρεσίας. Είναι πολύ θετικό, εν πάση περιπτώσει, που με αυτό το νομοσχέδιο αναδιαρθρώνεται η Πολιτική Προστασία. Υπάρχουν σημαντικές πρόνοιες για την πρόληψη. Υπάρχει σημαντική, επίσης, δυνατότητα και ρύθμιση για καλύτερη συνεργασία όλων των εμπλεκόμενων φορέων. Και βεβαίως, αυτό που θα πρέπει να μας απασχολήσει όλους είναι η πρόληψη και η σωτηρία, αν θέλετε, της ανθρώπινης ζωής και των περιουσιών. Αυτόν, ακριβώς, τον ρόλο έχει αυτό το σχέδιο νόμου.

Και αν νομίζετε ότι αυτό το σχέδιο νόμου το έβγαλε ένας Υπουργός με πέντε συμβούλους, σας λέω ότι κάνετε μεγάλο λάθος. Προηγήθηκε μία εργώδης προσπάθεια από όλους τους επιτελείς, από τους επιχειρησιακούς, πρωτίστως, αξιωματικούς και επιτελείς, προκειμένου να καταρτίσουν αυτό το σχέδιο και να προτείνουν να δημιουργηθούν αυτές οι επιπλέον επιτροπές, προκειμένου, ακριβώς, να προλάβουμε τα χειρότερα και βεβαίως, να δημιουργήσουμε τις καταστάσεις εκείνες που αν πρόκειται ξανά να αντιμετωπίσουμε -που θα αντιμετωπίσουμε- τέτοια γεγονότα, να είναι η αντιμετώπιση καλύτερη.

Άκουσα ότι είχαμε λιγότερες πυρκαγιές, αλλά κάηκαν περισσότερα στρέμματα. Μα, κυρίες και κύριοι συνάδελφοι, όταν επί δέκα μέρες έχεις θερμοκρασίες καύσωνα, όταν υπάρχει παρατεταμένη περίοδος ξηρασίας, όταν υπάρχουν άνεμοι εννέα μποφόρ, είναι δυνατόν να μην έχουμε πυρκαγιές μεγάλου μεγέθους; Στην Κέρκυρα κάηκαν είκοσι δύο χιλιάδες με είκοσι πέντε χιλιάδες στρέμματα. Θυμάμαι ότι την πρώτη και τη δεύτερη μέρα καιγόταν ένα γήπεδο το λεπτό. Τέτοια ήταν η ισχύς, δυστυχώς, και οι καταστάσεις αυτής της πυρκαγιάς.

Μια κουβέντα θέλω να πω ακόμη, επειδή άκουσα για την κλιματική κρίση και για τη στάση της Κυβέρνησης. Εγώ θέλω να πω ότι η Κυβέρνηση του Κυριάκου Μητσοτάκη από την πρώτη μέρα προχωράει αυτό που λέμε την πράσινη μετάβαση. Εγώ θα σας πω ότι έχουμε μειώσει κατά 8% την καύση του άνθρακα, έχουμε περιορίσει, σε σχέση με το 2005, κατά 43% τους ρίπους και η μισή ενέργεια που καταναλώνουμε είναι από ανανεώσιμες πηγές ενέργειας. Βεβαίως έχουμε δρόμο ακόμα.

Σε κάθε περίπτωση, ακούστηκαν κάποιες εκφράσεις, που δεν θα έπρεπε να ακουστούν για ακροδεξιές πολιτικές, για μετατόπιση της σφαίρας από τη δημοκρατία στην απολυταρχία και κάτι τέτοια. Νομίζω ότι τέτοια ζητήματα δεν είναι για να λέγονται σε αυτή την Αίθουσα. Κατανοώ τις αντιδράσεις που υπάρχουν για το Αστεροσκοπείο. Όμως, ο Υπουργός, η πολιτική ηγεσία έχει διατυπώσει σε όλους τους τόνους ότι δεν πρόκειται να αλλάξει τίποτα από το καθεστώς, ούτε από τα δικαιώματα και το ερευνητικό έργο το οποίο παράγει το Αστεροσκοπείο.

Όσο για την Εθνική Μετεωρολογική Υπηρεσία επαναλαμβάνω για άλλη μία φορά ότι οι υπηρεσίες που προσφέρονται στην εθνική άμυνα διατηρούνται στο ακέραιο, ίσα ίσα που τώρα με τα 100 εκατομμύρια ευρώ αναβαθμίζεται σημαντικά η Εθνική Μετεωρολογική Υπηρεσία και εν τοιαύτη περιπτώσει η Κυβέρνηση θεωρεί ότι οι αλλαγές αυτές είναι επ' ωφελεία των Ελλήνων πολιτών.

Στο σημείο αυτό, κλείνοντας, θα ήθελα πραγματικά να ευχαριστήσω την πολιτική ηγεσία του Υπουργείου Κλιματικής Κρίσης και Πολιτικής Προστασίας, αλλά και τη φυσική ηγεσία, και όλους τους αξιωματικούς, που εργάστηκαν και τους νομικούς για να φέρουν αυτό το νομοσχέδιο έγκαιρα, ώστε να έχουμε τον χρόνο προετοιμασίας και να είμαστε έτοιμοι όταν θα απαιτηθεί στην επόμενη χρονιά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Γκίκα.

Τον λόγο, πριν ολοκληρώσουμε τη διαδικασία συζήτησης αυτού του νομοσχεδίου, έχει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, δεν θα μακρηγορήσω. Ήδη τοποθετήθηκα και προσπάθησα και στις επιτροπές της Βουλής, αλλά και σήμερα να εξηγήσω κάποια πράγματα, έτσι ώστε να γίνουν σαφή σε σχέση με τους προβληματισμούς που έχουν εκφράσει οι κυρίες και οι κύριοι Βουλευτές.

Εντούτοις, επειδή τέθηκαν ξανά κάποια θέματα τώρα στη δευτερολογία των κυρίων εκπροσώπων των κομμάτων, θα ήθελα να αναφερθώ επί τροχάδην στα εξής. Πρώτα από όλα όσον αφορά τον Εθνικό Μηχανισμό Εναέριας Διάσωσης και Αεροδιακομιδών, προφανώς και διαπιστώθηκε η επιχειρησιακή αναγκαιότητα να συμπληρωθούν οι υπηρεσίες οι οποίες παρέχοντο μέχρι πρότινος, οι οποίες, όπως εξήγησα, παρέχονται από το ΕΚΣΕΔ, αλλά και από τα μέσα που διαθέτει το ΕΚΑΒ. Φαίνεται, λοιπόν, ότι δεν είναι επαρκείς. Προχωρούμε -και θα προχωρήσουμε όσο μπορούμε- γρηγορότερα να προκηρύξουμε τον διαγωνισμό έτσι ώστε να έχουμε αυτά τα μέσα που χρειαζόμαστε για να καλύψουμε όλη την επικράτεια.

Επαναλαμβάνω αυτές οι έξι βάσεις εγκρίθηκαν από συγκεκριμένη επιτροπή που αποτελείτο από στελέχη του Πυροσβεστικού Σώματος και των Ενόπλων Δυνάμεων και της Πολεμικής Αεροπορίας, οι οποίοι έκαναν την καλύτερη δουλειά τους και τη μεγάλη προσπάθεια έτσι ώστε να μας φέρουν ένα σχέδιο το οποίο, πραγματικά, θα μπορεί να καλύψει όλον τον ελλαδικό χώρο, συμπληρωματικά σε αυτό που υπάρχει για τις διακομιδές. Είναι μια υποχρέωση και μια ανάγκη, την οποία θα πρέπει να επιταχύνουμε έτσι ώστε να τις έχουμε το συντομότερο δυνατόν. Στο μεταβατικό στάδιο θα νοικιάσουμε μέσω της NSPA τα μέσα.

Από εκεί και πέρα, είναι χρέος μας να προετοιμάσουμε, μέσα στην πενταετία που είναι η μεταβατική διάταξη, και το προσωπικό του ΕΚΑΒ, για το οποίο δεν αρνήθηκε κανείς την ικανότητά του, αλλά δεν επαρκεί αυτή τη στιγμή, έτσι ώστε να καλύψουμε αυτές τις ανάγκες. Άρα, οφείλουμε να προετοιμάσουμε και το προσωπικό του ΕΚΑΒ και το προσωπικό του Πυροσβεστικού Σώματος, αλλά βέβαια να βρούμε και τα πληρώματα και τους μηχανικούς, έτσι ώστε να στελεχώσουμε αυτές τις μονάδες και αυτά τα μέσα, τα οποία θα πρέπει να αποκτήσουμε για να δημιουργήσουμε τον δικό μας μηχανισμό.

Όσον αφορά στο θέμα ,που τέθηκε ξανά από όλους για την παράλληλη, ισόρροπη ανάπτυξη του τομέα της πρόληψης και της καταστολής, θα ξαναπώ ότι η αποστολή του Υπουργείου Κλιματικής Κρίσης και Πολιτικής Προστασίας είναι κυρίως η αντιμετώπιση της κρίσης πριν, κατά τη διάρκεια της κρίσης, και η αποκατάσταση με την αρωγή. Άρα η βραχεία, η μακροπρόθεσμη πρόληψη, ουσιαστικά, όσον αφορά στα δάση, γνωρίζετε όλοι ότι ανήκει στο Υπουργείο Περιβάλλοντος και στις δασικές υπηρεσίες, οι οποίες έχουν και την υποχρέωση της προστασίας των δασών.

Με αυτούς σάς είπα ότι συνεργαζόμαστε στενά και προσπαθούμε να βρούμε τους καλύτερους τρόπους, έτσι ώστε να προχωρήσουμε στους καθαρισμούς τους αναγκαίους με προγράμματα του Υπουργείου Περιβάλλοντος, που χρηματοδοτούνται, αλλά και σε συνεργασία με την Πυροσβεστική, η οποία καταδεικνύει την επικινδυνότητα της κάθε περιοχής, έτσι ώστε να καθαριστούν και τα περιαστικά δάση και να εξαλειφθεί ο κίνδυνος της εύκολης έναρξης και επέκτασης της πυρκαγιάς.

Και βέβαια, όσον αφορά στη δασοπυροσβεστική ικανότητα των πυροσβεστών, θα ήθελα να σας πω ότι μάλλον αδικείτε τους πυροσβέστες μας, όταν λέτε ότι δεν μπορούν να ανταποκριθούν στις δασικές πυρκαγιές. Αναφέρεστε στη μετάβαση της δασοπυρόσβεσης το 1998 από τις δασικές υπηρεσίες στην Πυροσβεστική Υπηρεσία. Έκτοτε η Πυροσβεστική Υπηρεσία και οι πυροσβέστες μας έχουν κάνει τεράστια βήματα, έχουν προοδεύσει, έχουν εκπαιδευτεί στο εσωτερικό αλλά και στο εξωτερικό. Θα ήθελα να σας πω ότι διαθέτουμε ενδεχομένως τους καλύτερους δασοπυροσβέστες και όταν έρχονται για να μας ενισχύσουν μέσω του «RESCUE» οι συνάδελφοί τους από άλλες χώρες της Ευρωπαϊκής Ένωσης, έρχονται εδώ και διδάσκονται από τους δικούς μας δασοπυροσβέστες. Θα ήθελα λοιπόν να τους το αναγνωρίσουμε αυτό.

Προχωρώντας στα θέματα τα οποία έθεσε ο κ. Πουλάς του ΠΑΣΟΚ, όσον αφορά στα κριτήρια επιλογής των μονάδων που θα πάνε οι δασοκομάντος, αυτές οι μονάδες επελέγησαν και πάλι από τον επιχειρησιακό σχεδιασμό του Πυροσβεστικού Σώματος. Θα ήθελα να σας πω ότι η πολιτική ηγεσία δεν έχει κανένα λόγο και δεν έχει το δικαίωμα να επεμβαίνει στον επιχειρησιακό σχεδιασμό του Πυροσβεστικού Σώματος. Άρα εμείς είμαστε υποχρεωμένοι να το ακούσουμε, να το υιοθετήσουμε και από εκεί και πέρα να προχωρήσουμε, να βρούμε τους κατάλληλους ανθρώπους, έτσι ώστε να στελεχώσουμε αυτές τις μονάδες. Αυτό κάνουμε με την τροπολογία που φέραμε για τις προσλήψεις των εξακοσίων πενήντα δασοκομάντος.

Όσον αφορά τώρα στην ομογενοποίηση, και πάλι είμαι αναγκασμένος να σας πω ότι εμείς προσπαθούμε να διορθώσουμε τις παθογένειες του ν.3938/2011, που ήταν δικός σας νόμος, αν θυμάστε. Να μην τα ξαναλέμε. Είναι δύσκολο να τους ομογενοποιήσουμε, παρ’ ότι θα το θέλαμε. Γιατί ξέρετε ότι οι εποχικοί αυτοί, οι πενταετείς, εντάσσονται στο ενιαίο μισθολόγιο ενώ οι μόνιμοι πυροσβέστες εντάσσονται στο ειδικό μισθολόγιο των Ενόπλων Δυνάμεων και των Σωμάτων Ασφαλείας. Αν εμείς τους μονιμοποιήσουμε, για να τους ομογενοποιήσουμε, είναι χίλια εξακόσια άτομα που αυτεπάγγελτα θα φύγουν από το Σώμα, αν είναι άνω των εξήντα ετών. Και δυστυχώς οι περισσότεροι από αυτούς δεν έχουν τα απαραίτητα συντάξιμα χρόνια. Είμαστε, λοιπόν, υποχρεωμένοι να το ξαναδούμε και να βρούμε την κάλλιστη λύση, έτσι ώστε να μην δημιουργήσουμε και ένα κοινωνικό πρόβλημα.

Τέλος, επαναλαμβάνω ότι το νομοσχέδιο αυτό και οι τροποποιήσεις που έχουν έρθει ουσιαστικά επιδρούν στον τομέα της πρόληψης, στο πλαίσιο της αποστολής του Υπουργείου Κλιματικής Κρίσης και Πολιτικής Προστασίας. Όλα τα άρθρα που υπάρχουν, ουσιαστικά γι’ αυτό το λόγο υπάρχουν.

Κλείνοντας, θα ήθελα να σας πω ότι προφανώς και αναγνωρίζουμε την προσφορά των επιστημονικών ομάδων, όπου και αν βρίσκονται, είτε είναι του ΟΑΣΠ είτε είναι του Αστεροσκοπείου είτε της ΕΜΥ, με τους οποίους ούτως ή άλλως συνεργαζόμαστε καθημερινά και όχι ad hoc ανάλογα με την εξέλιξη ενός φαινομένου. Αυτή τη στιγμή, με το νομοσχέδιο θεσμοθετούμε αυτή τη συνεργασία μέσα από το Επιστημονικό Συμβούλιο από το οποίο θα δεχόμαστε τις εισηγήσεις του, ανάλογα με τα φαινόμενα, ανάλογα με τις εξελίξεις, ανάλογα με τον καιρό, έτσι ώστε να συγκαλούμεθα και να συντονίζουμε τις δράσεις για την αντιμετώπιση των φαινομένων. Θα θέλαμε πραγματικά την ομόφωνη στήριξη σας. Εντούτοις, όπως έχετε δηλώσει, δεν θα συμβεί αυτό.

Πιστεύουμε ότι χρειάζεται συναίνεση, συνεργασία και ομοφωνία στα θέματα της κλιματικής κρίσης. Ελπίζω να το πετύχουμε την επόμενη φορά.

Να είστε καλά.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις για την κρατική αρωγή» και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εξήντα άρθρα, μία τροπολογία, το ακροτελεύτιο άρθρο, καθώς και το σύνολο του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις για την κρατική αρωγή |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 51 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 51/1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Αναδιάρθρωση Πολιτικής Προστασίας - Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις για την κρατική αρωγή» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.561α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.51΄ λύεται η συνεδρίαση για τη Δευτέρα 11 Δεκεμβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**